
TT^ARY 


PROOEMIUM. 


Quoniam  in  medio  laqueorum  positi  sumus, 
facile  a coelesti  desiderio  frigescimus.  Quapropter 
assiduo  indigemus  munimento , ut  expergefacti  ad 
Deum  nostrum  verum  et  summum  bonum  cum  de- 
fluimus recurramus.  Idcirco  non  preesumptionis 
temeritate,  sed  magna  Dei  mei  dilectione  huic 
opusculo  ad  laudem  ejus  operam  dedi,  ut  ex  piis 
dictis  sanctorum  Patrum  breve  et  manuale  verbum 
de  Deo  meo  mecum  semper  haberem,  ex  cujus 
lectionis  igne  quoties  tepesco,  in  ejus  accendar 
amorem  (Hugo  a S.  Victore , de  Anima , lib.  iv, 
cap.  1). 


' 

INSTRUCTIO  SACERDOTIS 

A SANCTO  BERNARDO. 


\ °.  Qui  datus  est  nobis  primo  in  redemptionis  pretium  , 
non  cessat  se  nobis  dare  quotidie  in  viaticum  : primo  pas- 
sibilis et  passionibus  expositus  , nunc  impassibilis  et  gloria 
et  honore  coronatus ; tunc  homo  mortalis , nunc  homo  vi- 
ctor mortis ; tunc  paulo  minus  ab  Angelis  minoratus,  nunc 
prae  Angelis  omnibus  sublimatus  : tanto  melior , ait  Apo- 
stolus, Angelis  effectus,  quanto  differentius  prae  illis  nomen 
haereditavit.  Cui  enim  aliquando  Angelorum  dixit  Pater, 
filius  meus  es  tu  , ego  hodie  genui  te  ? Et  rursum  , ego  ero 
illi  in  Patrem , et  ipse  erit  mihi  in  Filium  ? Et  rursum,  cum 
introducit  primogenitum  in  orbem  terrae , dicit : Et  ado- 
rent eum  omnes  Angeli  Dei  ( Hebr.  i , 4-6).  In  hoc  loco , 
dilecte  Dei  sacerdos,  videtur  mihi  maxime  consistere  summa 
desiderii  tui,  quod  cupis  illustrari  aliquatenus  claritate  illa, 

quam  habuit  Yerbum  incarnatum  post  glorificationem  hu- 
manitatis assumptae.  Cupio  satisfacere  voto  tuo , et  velle 
adjacet  mihi , perficere  autem  ex  me  non  invenio  , nisi  ille 
det  qui  dat  omnibus  abundanter,  et  non  improperat.  Quod 
ergo  dare  dignabitur,  mihi  quidem  pigrum  scribere  non 
erit , tibi  autem  necessarium. 

2°.  Primo  adverte  quod  scriptum  est , Deus  habitat  lu- 
cem inaccessibilem  ; et  rursum  : Deus  noster  ignis  consu- 
mens est.  Quod  utrumque  dictum  est  de  divina  essentia , 
in  qua  Pater  unum  est  cum  Filio  , et  Spiritu  Sancto  : quia 
in  illa  Trinitate  nihil  prius  aut  posterius , nihil  majus  vel 
minus;  sed  totae  tres  personae  coaeternae  sibi  sunt  et  coaequa- 
les. Unde  et  Filius : Ego  et  Pater  unus  sumus.  Si  ergo  unum 
sunt , habitant  eamdem  lucem  inaccessibilem  : sunt  idem 
ignis  consumens , et  eadem  claritas , eadem  potentia  , ea- 
dem sapientia  , eadem  majestas , eadem  eternitas.  Est  ita- 
que Filius  a Patre  , Deus  de  Deo , lumen  de  lumine , Deus 
verus  de  Deo  vero.  Est  utique  splendor  paternae  gloriae. 
Hinc  et  Apostolus  ait : qui  cum  sit  splendor  gloriae,  et  figura 
substantiae  ejus  ; haud  dubium  quin  Patris.  Splendet  ergo 
aeque  Filius  ut  Pater,  imo  idem  splendor  Filius  qui  Pater. 
Sufficiuntne  ista  tibi  testimonia  de  claritate  filii  ? Aut  for- 
tasse dices , te  magis  desiderare , te  delectari  claritate  ejus, 
prout  Deus  est  et  homo?  Nec  in  hac  parte  ipsius  opitulante 
gratia  deerunt  testimonia. 

3°.  Primo  te  esse  monitum  volo  , ne  aestimes  offuscatam 
Verbi  claritatem , per  assumptam  in  Deo  humanitatem. 
Audi  quid  scriptum  est : « Deus  assumpsit  humana,  non  re- 

liquit  divina  : assumpsit  quod  non  erat , manens  quod 
erat.  » Angelus  ad  Mariam  ait : Spiritus  Sanctus  superve- 
niet in  te  > et  virtus  altissimi  obumbrabit  tibi.  Cujus  dicti 
i ntelligentia  est : Spiritus  Sanctus  operabitur  in  te  incarna- 
tionem verbi  incarnandi , separando  a carne  tua  partiun- 
culam  , quse  animabitur,  et  di  vinee  essentiee  in  unitate  per- 
sonee  copulabitur. Yerum  quee  causa  obumbrationis  aitissimi 
virtutis  ? haec  nimirum  praecipua.  Garo  virginis  nisi  quadam 
latente  operatione  obumbrata  fuisset,  splendorem  tantee 
majestatis  sine  sui  consumptione  nequaquam  ferre  potuis- 
set. Unde  Dominus  ad  Moysen  : Non  videbit  me  homo 
super  terram  , et  vivet ; ac  si  diceret : tantee  sum  in  natura 
divina  claritatis , quod  homo  constitutus  in  mortali  carne 
videre  me  nequaquam  poterit  absque  sui  consumptione. 
Inde  est  quod  cum  Moyses  in  multa  constantia  Domino 
supplicaret,  dicens  : « Domine,  ostende  teipsum  mihi;  » 
ait ; « sta  in  foramine  petree,  et  cum  <pertransiero , videbis 
posteriora  mea  ; faciem  autem  meam  videre  non  poteris  ; » 
hoc  ait , per  faciem  designans  divinitatem  , per  posteriora 
humanitatem , quam  tamen  Moyses  corporali  intuitu  non 
vidit , sed  posteris  videnda  reliquit.  Exemplariter  quidem 
cognoscitur,  quando  gloriosa  caro  Christi , quse  in  altari 
conficitur,  et  fidelibus  in  viaticum  distribuitur,  igne  divini 
ardoris  clarificatur.  Sicut  enim  clarissima  purpura  candi- 
dissimam lanam  inficit , et  totSTni  in  sui  colorem  transire 
cogit ; et  quemadmodum  anima  totum  corpus  animat , ve- 
getat , et  vivificat ; sicut  et  ignis  ferrum  transverberans 
ignitum  reddit ; candorem  suum  et  calorem  conferens , 

ipsum  scintillare  , flammescere  , et  urere  contra  naturam 
suam  facit : sic  Deus  hominem  sibi  unitum  deificat , et 
supra  omnem  creaturam  exaltatum  puritatis  omnipotentia 
et  deitatis  praerogativa  secum  clarificat.  Filius  de  se  ipso  tes- 
timonium perhibet , dicens  : « Ego  lux  veni  in  hunc  mun- 
dum, et  dilexerunt  homines  magis  tenebras  quam  lucem ; » 
et  iterum  : « Ego  sum  lux  mundi.  » Joannes  id  ipsum  ex-^ 
presse  loquitur,  inquiens  : «.  Erat  lux  vera  , quae  illuminat 
omnem  hominem  venientem  in  hunc  mundum.  » Ad  Pa- 
trem quidem  ante  Passionem  orans  locutus  est  Filius , di- 
cens :«  Clarifica  me,  Pater,  apud  temetipsum  claritate  quam 
habui  priusquam  mundus  fieret ; » cui  Pater  : cc  Et  clarifi- 
cavi,  et  clarificabo.  » Quid  clarius?  quid  manifestius?  quid 
evidentius  ? 

4°.  Ex  Evangelio  collige  claritatem  , quam  nunc  habet 
Deus  homo  secundum  hominem  clarificatus  , qui  apropin- 
quante  tempore  , quo  transiturus  erat  de  hoc  mundo  ad 
Patrem , assumpsit  Petrum  et  Joannem  et  Jacobum , et 
ascendit  supra  montem  Thabor , et  transfiguratus  est  ante 
eos , et  splendida  facta  est  facies  ejus  sicut  sol,  et  vestimenta 
ejus  sicut  nix,  qualia  fullo  non  potest  facere  super  terram  ; 
et  apparentibus  Moyse  et  Elia , cum  intuerentur  claritatem 
vultus  ejus , ferre  fulgorem  non  poterant , sed  timentes 
valde  et  consternati  animis , quasi  examines  lapsi  sunt 
super  terram.  Si  igitur  tanti  jubaris,  tam  radiosi  splendoris, 
humanis  obtutibus  tam  importabilis  claritatis  apparere  di- 
gnatus est,  corpore  adhuc  mortalitati  obnoxio  , et  membris 
nondum  corruptione  exutis  : quantam  claritatem  credere 

debemus  inesse  Filio  Dei  in  forma  hominis  assumpti , jam 
glorificati , jam  super  coelos  coelorum  exaltati , jam  haben- 
tis nomen  quod  est  super  omne  nomen  , ita  ut  in  nomine 
ejus  omne  genus  flectatur  coelestium,  terrestrium  et  infer- 
norum ; jam  constituto  in  die  virtutis  suae  , in  splendoribus 
sanctorum  , ubi  Pater  jucunditatem  et  exsultationem  the- 
saurizans ait  : Ante  Luciferum  genui  te.  Ibi  revera  lucet , 
in  die  virtutis  suae  , in  die  aeternitatis  suae.  Hanc  nimirum 
diem  nulla  nox  interpolat , nulla  interrumpit  obscuritas  , 
nulla  caligo  sequestrat.  Ibi  circumdatur  abysso  luminis , ob 
immensum  pelagus  claritatis.  Ibi  ipse  Christus  tanquam  sol 
refulget  in  clypeos  aureos , et  resplendent  montes  ab  eo. 
Ibi  illustrantur  ab  eo  sancti.  Unde  Propheta  : illuminans  tu 
mirabiliter  a montibus  aeternis.  Et  rursum  scriptum  est : 
« In  circuitu  tuo,  Domine,  lumen  est,  quod  nunquam  defi- 
ciet, ibi  requiescunt  Sanctorum  animae ; » et  iterum : « San- 
ctum est  verum  lumen  et  admirabile,  ministrans  lucem  his 
qui  permanserunt  in  agone  certaminis  : recipiunt  a Christo 
splendorem  sempiternum  , in  quo  assidue  felices  laetan- 
tur. » 

5°.  Ecce  quam  vera , quam  consona  testimonia  de  illa 
beata  et  ineffabili  claritate  , in  qua  Christus  est , imo  quae 
Christus  est , quae  , nequit  minui , augeri  non  potest , quia 
immensa , quia  aeterna  est , quia  superat  omnem  sen- 
sum , quia  omnem  cogitatum  excedit , omnem  aestima- 
tionem supergreditur ; et  homo  accedit  ad  cor  altum  , et 
incomprehensibiliter  in  sua  claritate  exaltabitur  Deus. 
Semper  eadem  manet  claritas , in  nullo  accessu  assumit 


augmentum,  et  nullo  decessu  patitur  detrimentum.  Non 
decrevit  per  assumptum  hominem  , non  magis  excelluit 
in  Deo  per  glorificatum  hominem.  Quod  manifestat  Pro- 
pheta dicens  : tu  autem  idem  ipse  es , et  anni  tui  non  de- 
ficient. Habacuc  quoque  Propheta  intuens  hanc  lucem  ait  : 
« Splendor  ejus  , ut  lux  erit ; cornua  in  manibus  ejus.  Ibi 
abscondita  est  fortitudo  ejus  , ante  faciem  ejus  ibit  mors  : » 
aperte  designans,  quod  etiam,  cum  manus  ejus  cruci  affixae 
fuissent , licet  ipse  sol  radios  suos  obumbrasset , ne  Chri- 
stum morientem  in  cruce  videret , lux  deitatis  non  minus 
in  Christo  nituit.  Unde  praemisit : « Splendor  ejus  ut  lux 
erit.  » Tu  , Judaee  , insultans  dicebas  : « Vidimus  eum  non 
habentem  speciem  neque  decorem.  » Oculo  lippo  vidisti ; 
imo  oculo  caecutienti  penitus , quia  tunc  caecitas  cecidit  in 
Israel.  Ast  Habacuc  claros  oculos  habebat ; et  populus  gen- 
tium qui  ambulabat  in  tenebris , vidit  lucem  magnam  , in 
regione  umbrae  mortis  lux  orta  est  eis. 

Manet  igitur  claritas  Verbi  incarnati  in  homine  glorifi- 
cato , persistit  in  isto  ad  dexteram  Patris  collocato.  Non 
tempore  decrescit , nec  tempore  minuitur,  nullo  eventu 
obfuscatur.  Splendet  aeque  , cum  est  in  altari , ut  in  subli- 
mitate coeli ; non  minus  radiat , cum  est  in  manibus  sacer- 
dotis , quam  in  sinu  Patris. 

6°.  Gloriare  igitur  semper,  sed  in  Domino  , sacerdos  Dei 
altissimi ; dignitatem  tuam  considera  , intuere  mentalibus 
oculis  eminentiam  tuam  , cogita  praerogativam  tuam  , vide 
sortem  tuam.  Certe  funes  ceciderunt  tibi  in  praeclaris  , si 
haereditatem  tuam  praeclaram  non  negligis.  Attende  quan- 

tum  Deus  tuus  te  extulit , quantum  prae  omnibus  creaturis 
sublimavit.  Oratio  tua  munda  sit , quia  datur  locus  voci 
tuse  in  coelo  , cum  rite  assistis  sacris  altaribus  , cum  san- 
ctissimum mysterium  coelestis  sacrificii  celebrare  intendis. 
Ad* vocem  tuam  prolatam  , ad  Verbum  tuum  vivificum , ad 
postulationem  tuam  salutarem  , summus  Pater,  cujus  nutu 
omnia  subsistunt , quem  indesinenter  laudant  Angeli , cui 
jubilant  astra  matutina,  quem  adorant  Dominationes , quem 
tremunt  Potestates ; qui  respicit  terram  et  facit  eam  tre- 
mere ; qui  fecit  mirabilia  magna  solus ; ipse , inquam , tan- 
tus , tam  immensus , dulcissimum  filium  suum  deponit , et 
manibus  tuis  imponit ; transmittit  ab  altissimis,  et  digitis 
tuis  immittit.  Ibi  holocaustum  tuum  pingue  fit  , plus  quam 
in  millibus  agnorum  et  arietum  pinguium. 

7°.  Multum  enim  acceptum  fuit  munus  Abel , sed  non 
ita ; multum  placuit  sacrificium  Abrahae  patriarchae , sed 
non  adeo;  multum  approbata  fuit  oblatio  Melchisedech 7 
sed  multo  minus  isto.  Denique  quid  ait  Propheta?  « Sacri- 
ficium et  oblationem  noluisti , holocaustum  et  pro  peccato 
non  postulasti ; tunc  dixi , Ecce  venio  : » dixit  ille , qui 
non  per  sanguinem  hircorum  aut  vitulorum  , sed  per  pro- 
prium sanguinem  introivit  semel  in  sancta,  aeterna  redemp- 
tione inventa.  Omnia  in  figura  contingebant  antiquis.  Hic 
veritas  , ibi  figura ; ibi  umbra  , hic  lux  ; ibi  nubes , hic  cla- 
ritas ; ibi  agnus  legalis,  hic  agnus  innocens  qui  tollit  pec- 
cata mundi.  Verus  est  enim  Filius  Dei,  quem  tu  sacerdos 
immolas  , quem  manibus  tractas  , quem  ore  sumis , quem 
in  corpus  tuum  transmittis ; sed  non  sola  ad  te  venit  illa 

majestas.  Venit  ad  te  Filius , sed  non  sine  Patre.  « Qui  me 
misit, in  quit , mecum  est , et  non  me  reliquit  solum.  » Ve- 
nit ad  te  Filius , sed  non  sine  Spiritu  Sancto.  Quid  enim  ait 
Joannes  ! « Super  quem  videris  descendentem  Spiritum  et 
manentem,  ipse  est  Christus.  » Super  alios  descendit  Spiri- 
tus Sanctus  , sed  non  semper  manet.  Super  Christum  vero 
semper  mansurus  descendit.  Adest  nihilominus  totus  super- 
norum exercitus  civium.  « Millia  , inquit , millium  mini- 
strabant ei , et  decies  centena  millia  assistebant  ei.  » Sem- 
per enim  Angeli,  licet  sint  administratores  spiritus  , et  in 
ministerium  missi  propter  eos  qui  haereditatem  capiunt 
salutis,  vident  tamen  faciem  Patris  , semper  assistunt  vul- 
tui majestatis  , in  quem  desiderant  prospicere  : fruun- 
tur,  nec  fastidiunt , qui  eo  magis  frui  sitiunt.  Quanta  luce 
credis  te  circumfundi , sancte  sacerdos  , in  praesentia  tantae 
majestatis. ; in  tam  solemni  adventu  et  conventu  Trinitatis, 
et  totius  militiae  coelestis?  quantam  aestimas  claritatem 
adesse  , et  inesse  toti  curiae  coelesti  ? Tantam  nimirum 
quantam  ferre  non  posses , nisi  virtus  Altissimi  tuae  infir- 
mitati ad  ferendum  obumbraret. 

8°.  Attende  igitur,  ut  praedixi,  et  semper  in  mente  habe, 
jugi  memoria  retine  gratiam  tibi  singulariter  a Deo  colla- 
tam  , quam  nec  Angelis  praestitit , nec  caeteris  hominibus 
concessit.  Panis  enim  in  manibus  tuis  in  corpus  unigeniti 
Filii  Dei  transubstantiatur  ; vinum  in  sanctissimum  sangui- 
nem Domini  nostri  Jesu  Christi  tua  benedictione  converti- 
tur. Multum  ardent  Seraphim  sanctae  Trinitati  prae  caeteris 
cunctis  spiritus  loco  etcharitate  conjuncti.  Unde  et  ardentes, 

sive  incendentes  Seraphim  interpretatur.  Unusquisque  enim 
ordo  ejus  rei  censetur  nomine  , quam  copiosius  accepit  in 
munere.  Non  tamen  hoc  privilegio  pcenitent , ut  corpus  vel 
sanguinem  Redemptoris  nostri  in  subjecta  creatura  sancti- 
ficent. Cherubim  . quibus  inest  plenitudo  scientiae  , quod 
etiam  testantur  nomine  , quia  familiarius  omnibus  cogno- 
scunt de  mysteriis  coelestibus ; mirantur  quod  mirabilis 
facta  est  scientia  et  potentia  sacerdotalis  ex  eis  , et  non  pos- 
sint ad  eam.  Throni,  qui  tantae  dignitatis  sunt,  ut  in  eis 
Dominus  sedeat , et  per  eos  sua  judicia  decernat , non  hoc 
praevalent , quo  sacerdotes  praeeminent.  Dominationes , li- 
cet dominium  super  caeteros  a Domino  acceperint ; Princi- 
patus quamvis  principentur  aliis  sibi  subjectis  ; Potestates, 
cum  potentatus  sublimitate  praeemineant ; Virtutes  coelo- 
rum , cum  potestates  aereas  sua  virtute  coerceant , ne 
omnem  nequitiam  suam  in  genus  humanum  exerceant ; 
Archangeli , cum  summa  mysteria  divinae  voluntatis  infe- 
rioribus spiritibus  nuntiare  habeant , et  eosdem  inferiores 
spiritus  ex  auctoritate  ad  homines  mittant ; Angeli , licet 
semper  videant  faciem  Patris  qui  in  coelis  est ; hi , inquam, 
omnes  sancti  Beatorum  Spirituum  ordines  , quamvis  per- 
fruantur  beatitudine  , ut  nihil  eis  desit  a summa  felicitate  , 
gloriam  tamen  sacerdotis  reverentur,  admirantur  dignita- 
tem, cedunt  privilegio  , honorant  potentiam. 

9°.  0 genus  ecclesiasticum  , regale  sacerdotium  , gens 
sancta  , populus  acquisitionis  , virtutes  annuntiate  ejus  qui 
vos  vocavit  de  tenebris  in  admirabile  lumen  suum  et  inef- 
fabile mysterium  suum.  Vos  estis  lux  mundi,  vos  estis  sal 

terrae.  Levitis  dicitur  : Mundamini , qui  fertis  vasa  Domini ; 
vobis  dicendum  est:  Mundamini,  qui  estis  vasa  Domini. 
Glorificate  et  portate  Deum  in  corpore  vestro.  Vos  elegit 
Deus  in  hsereditatem  sibi.  In  vobis  sepelitur  illud  corpus 
gloriosum  et  glorificatum , quod  olim  in  Jerosolymis  est 
sepul tum  exanime  et  defunctum.  Certe  sanctus  ille  Joseph 
noluit  illud  sepelire  nisi  in  sepulcro  novo  , in  quo  nondum 
quisquam  positus  fuerat,  studuit  illud  involvere  in  sindone 
munda.  Vae  tibi , si  non  posueris  et  illud  in  sepulcro  novo, 
vel  saltem  innovato  , id  est  in  corpore  a peccatis  penitus 
mundo;  vel,  si  peccasti,  per  poenitentiam  et  satisfactionem 
mundato ! Vae  tibi , si  non  posueris  illud  in  sindone  munda ; 
id  est  conscientia  ab  omni  immunditia  penitus  defoecata  et 
absoluta  ! Non  sit  in  corpore  tuo  conventio  Christi  ad  Belial, 
non  sit  consensus  Dei  cum  idolis,  non  sit  societas  luci  ad 
tenebras  ; peccatum  non  regnet  in  mortali  corpore  tuo  , et 
sic  dedicabis  venerabile  sepulcrum  Christo , templum  Spi- 
ritui Sancto.  « Templum , inquit  Apostolus  , Domini  san- 
ctum est , quod  estis  vos ; » et  iterum  : « An  nescitis  , quia 
corpora  nostra  templa  sunt  Domini , et  Spiritus  Sanctus  ha- 
bitat in  nobis  ? Si  hoc  vere  dicitur  de  quolibet  charitatem 
habente  , multo  amplius  dici  debet  de  sacerdote  Deo  pla- 
cente. 

10°.  Perpende  et  attende  etiam,  devote  sacerdos,  quanta 
diligentia  , quanta  vigilantia  sancti  Angeli  conservarunt 
locum  sepulcri , corpore  Dominico  jam  sublato  , redivivo  et 
glorificato  : in  quanta  claritate  , in  quanta  vultus  et  ve- 
stium venustate  apparuerunt  sanctis  mulieribus  sepulcrum 

visitantibus,  et  corpus  requirentibus.  Procul  dubio  scire 
debes  , quod  si  tu  idem  Dominicum  corpus  , jam  supra  mo- 
dum gloriosum , et  in  coelis  regnans , et  ad  dexteram  Patris 
honorificatum  digne  tractaveris , mundum  et  novum  sepul- 
crum tui  corporis  praeparaveris ; ipsa  angelorum  non  dee- 
rit tibi  frequens  custodia,  animam  tuam  servabunt,  corpus 
gubernabunt , in  omnibus  viis  tuis  te  protegent ; et  dicent 
tibi  tuisque  similibus  : Yos  sancti  Domini  vocabimini , mi- 
nistri Dei  nostri.  Vide  ergo  ne  tangas  illud  sacrificium , nisi 
innocens  manibus  et  mundo  corde  ; alioquin  ipse  dicet  tibi : 
Noli  me  tangere  , quia  tactus  tuus  contagium  est. 

11°.  Meditare  , dilecte  Dei  sacerdos  , et  meditatio  cordis 
tui  semper  sit , quod  Joannes  Baptista  praecursor  Domini , 
amicus  sponsi , paranymphus  sponsae  , propheta  , et  plus 
quam  propheta  , in  utero  sanctificatus  , in  eremo  justifica- 
tus ; hic  tantus,  tam  praecipui  meriti,  tam  singulariter  san- 
ctificatus contremiscit , et  non  audet  tangere  sanctum  Dei 
verticem  , sed  clamat  cum  tremore  : Sanctifica  me , Salva- 
tor. Meditare  quod  Petrus  clavicularius  regni  coelorum  a 
Domino  designatus , Pastor  ovium  trina  dilectionis  con- 
fessione constitutus , et  princeps  Apostolorum  praefigura- 
tus ; in  periculo  mortis , naufragio  incumbente  , positus 
penes  Dominum  approximare  pertimuit , et  se  elongare  ab 
eo  prae  formidine  voluit  dicens  : Exi  a me , Domine , quia 
peccator  sum.  Joannes  ille  electus  ct  praedilectus  discipulus, 
qui  supra  pectus  Domini  in  coena  recubuit , cui  Christus  in 
cruce  Matrem  Virginem  virgini  commendavit,  cui  nihilo- 
minus adhuc  in  mortali  carne  constituto  revelata  sunt  se- 
T.  I.  2 

creta  coelestia  ; ipse  supra  modum  gloriatus  est  de  solo 
auditu,  visu  extrinseco  et  tactu  Dominici  corporis  , dicens  : 
Quod  fuit  ab  initio , quod  audivimus , et  vidimus  oculis  no- 
stris) quod  perspeximus } quod  manus  nostrce  contrectaverunt 
de  Verbo  vitee.  Si  ergo  isti  gloriosi  principes  terree  , curiae 
coelestis  proceres  eximii , tantum  reverebantur  forinsecus 
tactum  Dominici  corporis,  nondum  in  gloria  ad  coelos  trans- 
lati ; quanta  reverentia , quanto  timore,  et  tremore,  quanta 
corporis  castitate  et  animi  puritate  oportet  sacerdotem, 
nunc  illud  gloriosum  , et  in  claritate  paternae  gloriae  su- 
blimatum super  omnia  , illud  conficere , tangere , sumere , 
et  in  corpus  proprium  trajicere  ? 

12°.  Quapropter  si  offers  munus  tuum  ad  altare,  qui- 
cumque sacerdos  , si  disponis  illud  venerabile  et  ineffabile 
mysterium  celebrare , et  recordatus  fueris  quod  frater  tuus 
habet  aliquid  adversum  te  , ille  magnus  frater,  qui  Filius 
Dei  est  per  naturam , et  nobis  potestatem  dedit  Filios  Dei 
fieri , et  fratres  suos  per  gratiam ; qui  nos  dignatus  est 
vocare  fratres  suos , per  prophetam  dicens  : Narrabo  no- 
men tuum  fratribus  meis , et  rursum  post  resurrectionem  : 
ite , dicite  fratribus  meis , etc.  Si  ille  frater  habet  aliquid 
adversum  te , si  offendisti  in  illam  majestatem  cogitatu , 
dicto  vel  facto  ; si  candorem  innocentiae  tuae  aliqua  macula 
offucasti , si  conscientiam  habes  vel  valde  aegram , vel  mi- 
nus bene  sanatam  ; relinque  ibi  munus  tuum , differ  my- 
sterium, et  vade  prius  reconciliari  fratri  tuo,  per  devotam 
cordis  contritionem , per  puram  oris  confessionem , per 
duram  corporis  in  poenitentia  attritionem , et  condignam 

satisfactionem ; lava  per  singulas  noctes  lectum  tuum , per 
singula  peccata  munda  conscientiam  tuam . Ascende  tribu- 
nal conscientiae  tuae  , sedeas  in  loco  judicis  ; teipsum  con- 
demna , et  reum  constitue.  Accedat  memoria  peccati  ac- 
cusatrix , actio  sit  testis  , consensus  et  delectatio  aggravet 
peccatum  sive  reatum.  Omnia  accusent,  nihil  te  excuset. 
Veniat  timor  carnifex , et  tortor  reum  cruciet.  Sanguinem 
cordis , scilicet  lacrymas  , fundat ; et  sic  per  judicium  pro- 
prium evades  divini  judicii  supplicium , juxta  illud  Apo- 
stoli : Quod  si  nosmetipsos  judicaremus , non  utique  a Domino 
judicaremur ; et  tunc  veniens  offeres  munus  tuum  , et  pla- 
cebit Deo  super  vitulum  , cornua  producentem  et  ungulas. 

\ 3°.  Ritu  quoque  legalis  sacerdotis  ingressuri  sancta 
sanctorum  , fac  tibi  luterem  de  speculis  mulierum  , quae 
excubant  ad  ostium  tabernaculi , ut  dum  te  lavas  , si  ma- 
culam in  corpore  deprehenderis  , abluas.  Luterem,  sacram 
scripturam  accipe  : mulieres  excubantes  ad  ostium  taber- 
naculi, intellige  sanctas  animas  vigilantes  ad  introitum 
regni  coelestis.  Specula  earum  sunt  exempla  sanctorum  , 
sive  testimonia  scripturarum  : in  his  animae  justorum  velut 
in  speculo  se  considerant,  et  quidquid  deformitatis  in  se 
deprehenderint  castigant.  Litterarum  igitur  divinarum  sa- 
cris meditationibus  jugiter  vaca , his  tanquam  divinitus 
illuminatus  te  oblecta , ibi  totum  in  speculo  quodam  reful- 
gente considera  : si  quid  in  te  pravum  deprehenderis , 
corrige  ; quod  rectum , tene ; quod  deforme  , compone  ; 
quod  pulchrum  , excole  ; quod  sanum , serva  ; quod  in- 
firmum, corrobora.  Dominica  praecepta  infatigabiliter  lege, 

inexplebiliter  dilige , efficaciter  imple  : et  per  haec  quid 
cavendum  , quidve  sectandum  tibi  sit , sufficienter  instru- 
ctus agnosce. 

Ecce  habes  qualemcumque  initialem  formam  declinandi 
mala  et  faciendi  bonum  ; quae  si  tenueris , dabit  tibi  bene- 
dictionem legislator,  et  eo  duce  ibis  de  virtute  in  virtu- 
tem ; et  ipse  erit  tibi  in  Deum  protectorem , et  in  locum 
refugii , ut  salvum  te  faciat ; et  dicet  tibi  : Ecce  ego  tecum 
sum  omnibus  diebus  vitae  tuae , usque  ad  consummationem 
saeculi.  Vere  erit  tecum  , quia  dabit  seipsum  in  viaticum , 
ne  deficias  in  via , donec  plene  reficiat  in  patria.  Proba  igi- 
tur te  modo  praedicto , et  sic  de  pane  illo  sanctae  Euchari- 
stiae edas,  et  de  calice  bibas. 


PARS  PRIMA, 


ORATIONES  ANTE  ET  POST  MISSAM. 


1.  ANTE  MISSAM. 

PRAEPARATIO  AD  MISSAM, 

PRO  OPPORTUNITATE  SACERDOTIS  FACIENDA.  (EX  MISSALI.) 


Ant.  Ne  reminiscaris.  In  duplicibus  duplicatur. 

Psalm.  83.  Quam  dilecta  tabernacula  tua.  Domine 
virtutum ! * concupiscit  et  deficit  anima  mea  in  atria 
Domini. 

Cor  meum,  et  caro  mea,  * exultaverunt  in  Deum 

i 

vivum. 

Etenim  passer  invenit  sibi  domum,  * et  turtur  nidum 
sibi,  ubi  ponat  pullos  suos. 

Altaria  tua.  Domine  virtutum;  * rex  meus,  et  Deus 
meus. 

Beati , qui  habitant  in  domo  tua  Domine  : * in  saecula 
saeculorum  laudabunt  te. 

Beatus  vir , cujus  est  auxilium  abs  te  : * ascensiones 
in  corde  suo  disposuit , in  valle  lacrymarum , in  loco , 
quem  posuit. 

Etenim  benedictionem  dabit  legislator,  ibunt  de  vir- 
tute in  virtutem  : * videbitur  Deus  deorum  in  Sion. 

Domine  Deus  virtutum,  exaudi  orationem  meam : * 
auribus  percipe  Deus  Jacob. 

Protector  noster  aspice  Deus  : * et  respice  in  faciem 
Christi  tui  : 

Quia  melior  est  dies  una  in  atriis  tuis  * super  millia. 

Elegi  abjectus  esse  in  domo  Dei  mei,  * magis  quam 
habitare  in  tabernaculis  peccatorum. 

Quia  misericordiam , et  veritatem  diligit  Deus  : * gra- 
tiam et  gloriam  dabit  Dominus. 

Non  privabit  bonis  eos,  qui  ambulant  in  innocentia  : * 
Domine  virtutum,  beatus  homo , qui  sperat  in  te. 

Gloria  Patri,  etc. 

Psalm.  84.  Benedixisti  Domine  terram  tuam  : * aver- 
tisti captivitatem  Jacob. 

Remisisti  iniquitatem  plebis  tuse  : * operuisti  omnia 
peccata  eorum. 

Mitigasti  omnem  iram  tuam  : * avertisti  ab  ira  indi- 
gnationis tuse. 

Converte  nos  Deus  salutaris  noster : * et  averte  iram 
tuam  a nobis. 

Numquid  in  seternum  irasceris  nobis  : * aut  extendes 
iram  tuam  a generatione  in  generationem? 

Deus  tu  conversus  vivificabis  nos  : * et  plebs  tua  lseta- 
bitur  in  te. 

Ostende  nobis  Domine  misericordiam  tuam  : * et  salu- 
tare tuum  da  nobis. 

Audiam  quid  loquatur  in  me  Dominus  Deus  : * quo- 
niam loquetur  pacem  in  plebem  suam  : 

Et  super  sanctos  suos  : * et  in  eos , qui  convertuntur 
ad  cor. 

Verum  tamen  prope  timentes  eum  salutare  ipsius  : * 
ut  inhabitet  gloria  in  terra  nostra. 

Misericordia  et  veritas  obviaverunt  sibi : * justitia  et 
pax  osculatae  sunt. 

Veritas  de  terra  orta  est  : * et  justitia  de  coelo  prospexit. 

Etenim  Dominus  dabit  benignitatem  : * et  terra  nostra 
dabit  fructum  suum. 

Justitia  ante  eum  ambulavit : * et  ponet  in  via  gressus 
suos. 

Gloria  Patri , etc. 

Psalm.  85.  Inclina  Domine  aurem  tuam,  et  exaudi 
me  : * quoniam  inops  et  pauper  sum  ego. 

Custodi  animam  meam  quoniam  sanctus  sum  : * sal- 
vum fac  senum  tuum , Deus  meus,  sperantem  in  te. 

Miserere  mei  Domine,  quoniam  ad  te  clamavi  tota 
die  : * laetifica  animam  «servi  tui,  quoniam  ad  te  Domine 
animam  meam  levavi. 

Quoniam  tu  Domine  suavis  et  mitis  : * et  multae  mise- 
ricordiae omnibus  invocantibus  te. 

Auribus  percipe  Domine  orationem  meam  : * et  intende 
voci  deprecationis  meae. 

In  die  tribulauonis  meae  clamavi  ad  te  : * quia  exau- 
disti me. 

Non  est  similis  tui  in  Diis  Domine  : * et  non  est  secun- 
dum opera  tua. 

Omnes  gentes  quascumque  fecisti , venient,  et  adora- 
bunt coram  te  Domine  : * et  glorificabunt  nomen  tuum. 

Quoniam  magnus  es  tu , et  faciens  mirabilia  : * tu  es 
Deus  solus. 

Deduc  me  Domine  in  via  tua,  et  ingrediar  in  veritate 
tua  : * laetetur  cor  meum  ut  timeat  nomen  tuum. 

Confitebor  tibi  Domine  Deus  meus  in  toto  corde  meo,  * 
et  glorificabo  nomen  tum  in  aeternum. 

Quia  misericordia  tua  magna  est  super  me  : * et  eruisti 
animam  meam  ex  inferno  inferiori. 

Deus , iniqui  insurrexerunt  super  me  , et  synagoga 
potentium  quaesierunt  animam  meam  : * et  non  propo- 
suerunt te  in  conspectu  suo. 

Et  tu  Domine  Deus  miserator  et  misericors , * patiens 
et  multae  misericordiae,  et  verax. 

Respice  in  me,  et  miserere  mei , * da  imperium  tuum 
puero  tuo  : et  salvum  fac  filium  ancillae  tuae. 

Fac  mecum  signum  in  bonum,  ut  videant  qui  oderunt 
me,  et  confundantur  : * quoniam  tu  Domine  adjuvisti 
me , et  consolatus  es  me. 

Gloria  Patri , etc. 

Psalm.  115.  Credidi,  propter  quod  locutus  sum  : * ego 
autem  humiliatus  sum  nimis. 

Ego  dixi  in  excessu  meo  : * omnis  homo  mendax. 

Quid  retribuam  Domino,  * pro  omnibus,  quae  retribuit 
mihi  ? 

Calicem  salutaris  accipiam  : * et  romen  Domini  invo- 
cabo. 

Vota  mea  Domino  reddam  coram  omni  populo  ejus  : * 
pretiosa  in  conspectu  Domini  mors  sanctorum  ejus. 

0 Domine,  quia  ego  servus  tuus  : * ego  servus  tuus, 
et  filius  ancillce  tuse. 

Dirupisti  vincula  mea  : * tibi  sacrificabo  liosdam  lau- 
dis, et  nomen  Domini  invocabo. 

Vota  mea  Domino  reddam  in  conspectu  omnis  populi 
ejus  : * in  atriis  domus  Domini,  in  medio  tui  Jerasalem. 

Gloria  Patri,  etc. 

Psalm.  129.  De  profundis  clamavi  ad  te.  Domine  : * 
Domine  exaudi  vocem  meam. 

Fiant  aures  tuse  intendentes,  * in  vocem  deprecationis 
mese. 

Si  iniquitates  observaveris,  Domine  : * Domine,  quis 
sustinebit  ? 

Quia  apud  te  propitiatio  est,  * et  propter  legem  tuam 
sustinui  te.  Domine. 

Sustinuit  anima  mea  in  verbo  ejus  : * speravit  anima 
mea  in  Domino. 

A custodia  matutina  usque  ad  noctem , * speret  Israel 
in  Domino. 

Quia  apud  Dominum  misericordia  : * et  copiosa  apud 
eum  redemptio. 

Et  ipse  redimet  Israel , * ex  omnibus  iniquitatibus 
ejus. 

Gloria  Patri , etc. 

Ant.  Ne  reminiscaris  , Domine,  delicta  nostra,  vel 
parentum  nostrorum;  neque  vindictam  sumas  de  pec- 
catis nostris. 

Tempore  Pasch. 'additur  Alleluia. 

Postea  sacerdos  dicit.  Kyrie  eleison.  Christe  eleison. 
Kyrie  eleison. 

Pater  noster,  f.  Et  ne  nos  inducas  in  tentationem. 

Sed  libera  nos  a malo,  jh  Ego  dixi.  Domine  miserere 
mei.  ii}.  Sana  animam  meam,  quia  peccavi  tibi,  jh  Con- 
vertere, Domine,  aliquantulum.  ty.  Et  deprecare  super 
servos  tuos.  Jr.  Fiat  misericordia  tua  Domine  super  nos. 

Quemadmodum  speravimus  in  te.  f.  Sacerdotes  tui 
induantur  justitiam.  Et  sancti  tui  exultent.  f.  Ab 
occultis  meis  munda  me.  Domine.  Et  ab  alienis  parce 
servo  tuo.  Jr.  Domine  exaudi  orationem  meam.  Et 
clamor  meus  ad  te  veniat,  f.  Dominus  vobiscum.  Et 
cum  spiritu  tuo. 


Oremus. 

Aures  tuse  pietatis , mitissime  Deus , inclina  precibus 
nostris ; et  gratia  Sancti  Spiritus  illumina  cor  nostrum  : 
ut  tuis  mysteriis  digne  ministrare , teque  aeterna  chari- 
tate  diligere  mereamur. 

Deus,  cui  omne  cor  patet,  et  omnis  voluntas  loquitur, 
et  quem  nullum  latet  secretum  : purifica  per  infusionem 
Sancti  Spiritus  cogitationes  cordis  nostri ; ut  te  perfecte 
diligere,  et  digne  laudare  mereamur. 

Ure  igne  Sancti  Spiritus  renes  nostros  et  cor  nostrum. 

Domine  ; ut  tibi  casto  corpore  serviamus  , et  mundo 
corde  placeamus. 

Mentes  nostras,  quaesumus  Domine,  Paraclitus,  qui 
a te  procedit,  illuminet : et  inducat  in  omnem,  sicut 
tuus  promisit  Filius  , veritatem. 

Adsit  nobis , quaesumus  Domine,  virtus  Spiritus  San- 
cti : quae  et  corda  nostra  clementer  expurget,  et  ab  om- 
nibus tueatur  adversis. 

Deus,  qui  corda  fidelium  Sancti  Spiritus  illustratione 
docuisti ; da  nobis  in  eodem  Spiritu  recta  sapere , et  de 
ejus  semper  consolatione  gaudere. 

Conscientias  nostras  , quaesumus  Domine , visitando 
purifica : ut  veniens  Dominus  noster  Jesus  Christus  filius 
tuus,  paratam  sibi  in  nobis  inveniat  mansionem.  Qui 
tecum  vivit. 


ORATIONES 

l 

DICENDAE  CUM  SACERDOS  INDUITUR  SACERDOTALIBUS  PARAMENTIS. 

Cum  lavat  manus. 

Da,  Domine,  virtutem  manibus  meis  ad  abstergendam 
omnem  maculam  : ut  sine  pollutione  mentis  et  corporis 
valeam  tibi  servire. 

Ad  amictum,  dum  ponitur  super  caput. 

Impone,  Domine,  capiti  meo,  galeam  salutis  ad  expu- 
gnandos diabolicos  incursus. 


> 

Ad  albam,  cum  ea  induitur. 

Dealba  me.  Domine,  et  munda  cor  meum  : ut  in  san- 
guine agni  dealbatus , gaudiis  perfruar  sempiternis. 

Ad  cingulum , dum  se  cingit. 

Praecinge  me.  Domine,  cingulo  puritatis,  et  extingue 
in  lumbis  meis  humorem  libidinis,  ut  maneat  in  me 
virtus  continentiae  et  castitatis. 

Ad  manipulum,  dum  imponitur  brachio  sinistro. 

Merear , Domine , portare  manipulum  fletus  et  dolo- 
ris : ut  eum  exultatione  recipiam  mercedem  laboris. 

Ad  stolam , dum  imponitur  collo. 

Redde  mihi.  Domine,  stolam  immortalitatis,  quam 
perdidi  in  praevaricatione  primi  parentis : et  quamvis 
indignus  accedo  ad  tuum  sacrum  mysterium,  merear 
tamen  gaudium  sempiternum. 

Ad  casulam  cum  assumitur. 

Domine,  qui  dixisti  : jugum  meum  suave  est,  et  onus 
meum  leve  : fac  , ut  istud  poriare  sic  valeam  , quod 
consequar  tuam  gratiam.  Arnen. 

ORATIONES 

ANTE  CELEBRATIONEM  ET  COMMUNIONEM  DICENDiE. 

ORATIO  SANCTI  AMBROSII  EPISCOPI. 

Die  dominica.  Summe  sacerdos , et  vere  Pontifex  Jesu 
hriste  , qui  te  obtulisti  Deo  Patri  hostiam  puram  et 
immaculatam  in  ara  crucis  pro  nobis  miseris  et  pecca- 
toribus , et  qui  dedisti  nobis  carnem  tuam  ad  mandu- 
candum , et  sanguinem  tuum  ad  bibendum , et  posuisti 
mysterium  istud  in  virtute  Spiritus  Sancti  tui , dicens  : 
haec  quotiescumque  feceritis,  in  mei  memoriam  facietis. 
Rogo  per  eumdem  sanguinem  tuum,  magnum  salutis 
nostrae  pretium  : rogo  per  hanc  miram  et  ineffabilem 
charitatem , qua  nos  miseros  et  indignos  sic  amare 
dignatus  es,  ut  lavares  nos  a peccatis  nostris  in  san- 
guine tuo.  Doce  me  servum  tuum  indignum,  quem 
inter  caetera  dona  tua  etiam  ad  officium  sacerdotale 
vocare  dignatus  es  nullis  meis  meritis , sed  sola  digna- 
tione misericordiae  tuae  : doce  me , quaeso , per  Spiritum 
Sanctum  tuum,  tantum  tractare  mysterium  ea  reveren- 
tia et  honore , ea  devotione  et  timore,  quibus  oportet  et 
docet.  Fac  me  per  gratiam  tuam  semper  illud  de  tanto 
mysterio  credere  et  intelligere,  sentire  et  firmiter  tenere, 
dicere  et  cogitare  quod  tibi  placet,  et  expedit  animae 
meae.  Intret  Spiritus  tuus  bonus  in  cor  meum,  qui  sonet 
ibi  sine  sono,  et  sine  strepitu  verborum  loquatur  omnem 
veritatem.  Profunda  quippe  sunt  nimis,  et  sacro  tecta 

velamine.  Propter  magnam  clementiam  tuam  concede 
mihi  missarum  solemnia  mundo  corde  et  pura  mente 
celebrare.  Libera  cor  meum  ab  immundis  et  nefandis , 
vanis  et  noxiis  cogitationibus.  Muni  me  beatorum  Ange- 
lorum pia  et  fida  custodia,  ac  tute%  fortissima,  ut  hostes 
omnium  bonorum  confusi  discedant.  Per  virtutem  tanti 
mysterii,  et  per  manum  sancti  Angeli  tui,  repelle  a me, 
et  a cunctis  servis  tuis,  durissimum  spirilum  superbiae 
et  xenodochiae,  invidiae  et  blaspbemiae,  fornicationis  et 
immunditiae,  dubietatis  et  dissidentiae.  Confundantur  qui 
nos  persequuntur,  pereant  illi  qui  nos  perdere  festinant. 

Fer  ia  2a.  Rex  virginum  et  amator  castitatis  et  integri- 
tatis, coelestis  rore  benedictionis  tuae  extingue  in  corpore 
meo  fomitem  ardentis  libidinis  : ut  maneat  in  me  tenor 
castitatis  corporis  et  animae.  Mortifica  in  membris  meis 
carnis  stimulos,  omnesque  libidinosas  commotiones;  et 
da  mihi  veram  et  perpetuam  castitatem,  cum  caeteris 
donis  tuis,  quae  tibi  placeat  in  veritate;  ut  sacrificium 
laudis  casto  corpore  et  mundo  corde  valeam  tibi  offerre. 
Quanta  enim  cordis  contritione,  quanta  reverentia  et 
tremore , quanta  corporis  castitate  et  animae  puritate 
istud  divinum  et  coeleste  sacrificium  est  celebrandum , 
ubi  caro  tua  in  veritate  sumitur,  ubi  sanguis  tuus  in 
veritate  bibitur,  ubi  ima  summis,  terrena  divinis  jun- 
guntur, ubi  adest  sanctorum  Angelorum  praesentia,  ubi 
tu  es  sacrificium  et  sacerdos  mirabiliter  et  ineffaoiliter 
constitutus. 

Fer  ia  3a.  Quis  digne  hoc  celebrare  poterit,  nisi  tu  Deus 

omnipotens  offerentem  feceris  dignum  ? Scio  Domine , 
et  xere  scio,  et  idipsum  pietati  tuae  confiteor,  quia  non 
sum  dignus  accedere  ad  tantum  mysterium  propter 
nimia  peccata  mea,  et  infinitas  negligentias  meas.  Sed 
scio , et  veraciter  ex  toto  corde  meo  credo , et  ore  confi- 
teor , quia  tu  potes  me  facere  dignum , qui  solus  potes 
facere  mundum  de  immundo  conceptum  semine,  et  de 
peccatoribus  justos  et  sanctos.  Per  hanc  omnipotentiam 
tuam  te  rogo , Deus  meus , ut  concedas  mihi  peccatori 
hoc  sacrificium  celebrare  cum  timore  et  tremore  cum 
cordis  puritate  et  lacrymarum  fonte , cum  laetitia  spiri- 
tuali, et  coelesti  gaudio.  Sentiat  mens  mea  dulcedinem 
beatissimae  praesentiae  tuae,  et  excubias  sanctorum  Ange- 
lorum tuorum  in  circuitu  meo. 

Feria  ¥.  Ego  enim.  Domine,  memor  venerandae  Pas- 
sionis tuae  accedo  ad  altare  tuum  , licet  peccator  , ut 
offeram  tibi  sacrificium , quod  tu  instituisti , et  offere 
praecepisti  in  commemorationem  tui,  pro  salute  nostra. 
Suscipe  illud , quaeso,  summe  Deus,  pro  Ecclesia  sancta 
tua,  et  pro  populo  quem  acquisivisti  Sanguine  tuo.  Et 
quoniam  me  peccatorem  inter  te  et  eumdem  populum 
tuum  medium  esse  voluisti,  licet  in  me  aliquid  boni 
operis  testimonium  non  agnoscas,  officium  saltem  dis- 
pensalionis  creditae  non  recuses;  nec  per  me  indignum 
eorum  salutis  pereat  pretium,  pro  quibus  victima  salu- 
taris dignatus  es  esse  redemptio.  Profero  etiam  Domine 
(si  digneris  propitius  intueri)  tribulationes  plebium, 
pericula  populorum  , captiv  rum  gemitus  , miserias 

ocphanoriun , necessitates  peregrinorum,  inopiam  debi- 
lium , desperationes  languentium , defectus  senum , su- 
spiria juvenum , vota  virginum,  lamenta  viduarum. 

Feria  5a.  Tu  enim  misereris  omnium.  Domine,  et 
nihil  odisti  eorum  quae  fecisti.  Memorare  quae  sit  nostra 
substantia  : quia  tu  Pater  noster  es,  quia  tu  Deus  noster 
es , ne  irascaris  satis,  neque  multitudinem  viscerum  tuo- 
rum super  nos  contineas.  Non  enim  in  justificationibus 
nostris  prosternimus  preces  ante  faciem  tuam , sed  in 
miserationibus  tuis  multis.  Aufer  a nobis  iniquitates  no- 
stras : et  ignem  Sancti  Spiritus  in  nobis  clementer  ac- 
cende. Aufer  cor  lapideum  de  carne  nostra  : et  da  nobis 
cor  carneum,  quod  te  amet,  te  diligat,  te  delectetur,  te 
sequatur,  te  perfruatur.  Oramus,  Domine,  clementiam 
tuam,  ut  sereno  vultu  familiam  tuam,  sacri  tui  nominis 
officia  praestolantem,  aspicere  digneris  : et  ut  nullius  sit 
irritum  votum,  nullius  vacua  postulatio,  tu  nobis  preces 
suggere  quas  ipse  propitius  audire,  et  exaudire  dele- 
cteris. 

Feria  6a.  Rogamus  etiam  te.  Domine,  sancte  Pater,  et 
pro  spiritibus  fidelium  defunctorum  : ut  sit  illis  salus , 
sanitas,  gaudium,  et  refrigerium,  hoc  magnum  pietatis 
sacramentum.  Domine  Deus  meus,  sit  illis  hodie  ma- 
gnum et  plenum  convivium  de  te  pane  vivo,  qui  de  coelo 
descendisti,  et  das  vitam  mundo,  de  tua  carne  sancta  et 
benedicta , agni  videlicet  immaculati , qui  tollis  peccata 
mundi , quae  de  sancto  et  glorioso  beatae  virginis  Mariae 
utero  est  assumpta,  et  de  Spiritu  Sancto  concepta,  ac  de 

illo  pietatis  fonte , qui  per  lanceam  militis  ex  tuo  sacra- 
tissimo latere  emanavit : ut  exinde  refecti  et  satiati , re- 
frigerati et  consolati,  exultent  in  laude  et  gloria  tua.  Peto 
clementiam  tuam.  Domine,  ut  descendat  super  panem 
tibi  sacrificandum  plenitudo  tuae  benedictionis,  et  sancti- 
ficatio tuae  divinitatis.  Descendat  etiam , Domine , illa 
Sancti  Spiritus  tui  invisibilis  incomprehensibilisque  ma- 
jestas, sicut  quondam  in  patrum  hostias  descendebat, 
qui  et  oblationes  nostras  corpus  et  sanguinem  tuum 
efficiat,  et  me  indignum  sacerdotem  doceat  tantum  tra- 
ctare mysterium  cum  cordis  puritate  et  lacrymarum  de- 
votione, cum  reverentia  et  tremore,  ita  ut  placide  ac 
benigne  suscipias  sacrificium  de  manibus  meis  ad  salu- 
tem omnium  tam  vivorum  quam  defunctorum. 

Sabbato.  Rogo  etiam  te.  Domine,  per  ipsum  sacro- 
sanctum mysterium  corporis  et  sanguinis  tui,  quo  quo- 
tidie in  ecclesia  tua  pascimur  et  potamur,  abluimur  et 
sanctificamur,  atque  unius  summae  divinitatis  participes 
efficimur  : da  mihi  virtutes  tuas  sanctas,  quibus  repletus 
bona  conscientia  ad  altare  tuum  accedam , ita  ut  haec 
coelestia  sacramenta  mihi  salus  et  vita.  Tu  enim  dixisti 
ore  tuo  sancto  et  benedicto  : Panis,  quem  ego  dabo,  caro 
mea  est  pro  mundi  vita.  Ego  sum  panis  vivus , qui  de 
coelo  descendi.  Si  quis  manducaverit  ex  hoc  pane,  vivet 
in  aeternum.  Panis  dulcissime,  sana  palatum  cordis  mei, 
ut  sentiam  suavitatem  amoris  tui.  Sana  illud  ab  omni 
languore,  ut  nullam  praeter  te  sentiam  dulcedinem.  Pa- 
nis candidissime,  habens  omne  delectamer.  tum  et  omnem 

saporem,  qui  nos  semper  reficis,  et  nunquam  in  te  defi- 
cis, comedat  te  cor  meum,  et  dulcedine  saporis  tui  re- 
pleantur viscera  animae  meae.  Manducat  te  angelus  ore 
pleno,  manducet  te  peregrinus  homo  pro  modulo  suo, 
ne  deficere  possit  in  via,  tali  recreatus  viatico.  Panis 
sancte , panis  vive , panis  munde , qui  descendisti  de 
coelo,  et  das  vitam  mundo,  veni  in  cor  meum,  et  munda 
me  ab  omni  inquinamento  carnis  et  spiritus.  Intra  in 
animam  meam,  sana  et  munda  me  interius  et  exterius. 
Esto  tutamen,  et  continua  salus  animae  et  corporis  mei. 
Repelle  a me  insidiantes  mihi  hostes,  recedant  procul  a 
presentia  potentiae  tuae , ut  foris  et  intus  per  te  munitus, 
recto  tramite  ad  tuum  regnum  perveniam  : ubi  non  in 
mysteriis,  sicut  in  hoc  tempore  agitur,  sed  facie  ad  fa- 
ciem te  videbimus,  cum  tradideris  regnum  Deo  et  Patri, 
et  eris  Deus  omnia  in  omnibus.  Tunc  enim  me  de  te 
satiabis  satietate  mirifica  : ita  ut  nec  esuriam  nec  sitiam 
in  aeternum.  Qui  cum  eodem  Deo  Patre,  et  Spiritu  Sancto 
vivis  et  regnas  per  omnia  saecula  saeculorum.  Arnen. 

ALIA  Oli  ATIO  ANTE  MISSAM. 

Ad  mensam  dulcissimi  convivii  tui , pie  Domine  Jesu 
Christe , ego  peccator  de  propriis  meritis  nihil  praesu- 
mens, sed  de  tua  confidens  misericordia  et  bonitate, 
accedere  vereor  et  contremisco.  Nam  cor  et  corpus  habeo 
multis  criminibus  maculatum,  mentem  et  linguam  non 
caute  custoditam.  Ergo,  opia  Deitas,  o tremenda  Ma- 
jestas, ego  miser  inter  angustias  deprehensus,  ad  te 

fontem  misericordiae  recurro,  ad  te  festino  sanandus, 
sub  tuam  protectionem  fugio,  et  quem  judicem  sustinere 
nequeo,  salvatorem  habere  suspiro.  Tibi,  Domine,  plagas 
meas  ostendo,  tibi  verecundiam  meam  detego.  Scio  pec- 
cata mea  multa  et  magna,  pro  quibus  timeo.  Spero  in 
misericordias  tuas,  quarum  non  est  numerus.  Respice 
ergo  in  me  oculis  misericordiae  tuae.  Domine  Jesu  Christe, 
Rex  aeterne,  Deus  et  homo,  crucifixus  propter  hominem. 
Exaudi  me  sperantem  in  te  : et  miserere  mei  pleni  mi- 
seriis et  peccatis , tu  qui  fontem  miserationis  nunquam 
manare  cessabis.  Salve  salutaris  victima,  pro  me  et 
omni  humano  genere  in  patibulo  crucis  oblata.  Salve 
nobilis  et  pretiose  sanguis , de  vulneribus  crucifixi  Do- 
mini mei  .Jesu  Christi  profluens,  et  peccata  totius  mundi 
abluens.  Recordare  Domine , creaturae  tuae , quam  tuo 
sanguine  redemisti.  Poenitet  me  peccasse,  cupio  emen- 
dare quod  feci.  Aufer  ergo  a me , clementissime  Pater, 
omnes  iniquitates  et  peccata  mea  : ut  purificatus  mente 
et  corpore , digne  degustare  merear  sancta  sanctorum  : 
et  concede , ut  haec  sancta  praelibatio  corporis  et  sangui- 
nis tui,  quam  ego  indignus  sumere  intendo,  sit  peccato- 
rum meorum  remissio,  sit  delictorum  perfecta  purgatio, 
sit  turpium  cogitationum  effugatio,  ac  bonorum  sensuum 
regeneratio,  operumque  tibi  placentium  salubris  effica- 
cia animae  quoque  et  corporis  contra  inimicorum  meo- 
rum insidias  firmissima  tuitio.  Arnen. 

ORATIO  SANCTI  THOMAS  AQUINATIS. 

Omnipotens  sempiterne  Deus,  ecce  accedo  ad  sacra- 
mentum unigeniti  filii  tui  Domini  nostri  Jesu  Christi  : 
accedo  tanquam  infirmus  ad  medicum  vitae,  immundus 
ad  fon  tem  misericordiae,  caecus  ad  lumen  claritatis  aeter- 
nae, pauper  et  egenus  ad  Dominum  coeli  et  terrae.  Rogo 
ergo  immensae  largitatis  tuae  abundantiam,  quatenus 
meam  curare  digneris  infirmitatem,  lavare  foeditatem, 
illuminare  caecitatem,  ditare  paupertatem,  vestire  nudi- 
tatem ; ut  panem  angelorum.  Regem  regum.  Dominum 
dominantium,  tanta  suscipiam  reverentia  et  humilitate, 
tanta  contritione  et  devotione,  tanta  puritate  et  fide,  tali 
proposito  et  intentione , sicut  expedit  saluti  animae  meae. 
Da  mihi,  quaeso.  Dominici  corporis  et  sanguinis  suscipere 
sacramentum , sed  etiam  rem  et  virtutem  sacramenti. 
0 mitissime  Deus  ! da  mihi  corpus  unigeniti  Filii  tui 
Domini  nostri  Jesu  Christi,  quod  traxit  de  virgine  Maria, 
sic  suscipere : ut  corpori  suo  mystico  merear  incorporari, 
et  inter  ejus  membra  connumerari.  0 amantissime  Pater ! 
concede  mihi  dilectum  filium  tuum,  quem  nunc  velatum 
in  via  suscipere  propono,  revelata  tandem  facie  perpetuo 
contemplari.  Qui  tecum  vivit  et  regnat  in  unitate  Spiri- 
tus Sancti  Deus,  per  omnia  saecula  saeculorum. 

ALIA.  ORATIO. 

Sacerdotes  ante  celebrationem  sacri  recitantes  sequentem  orationem 
lucrantor  indulgentiam  quinquaginta  annorum,  ex  concessione 
Gregorii  XIII. 

Ego  volo  celebrare  missam,  et  conficere  Corpus,  et 
Sanguinem  Domini  nostri  Jesu  Christi  juxta  ritum  sanctae 
Romanae  Ecclesiae,  ad  laudem  omnipotentis  Dei,  totius- 
que  curiae  triumphantis;  ad  utilitatem  meam  totiusque 
curiae  militantis;  pro  omnibus  qui  se  commendarunt 
orationibus  meis  in  genere  et  in  specie,  ac  pro  felici 
statu  sanctae  Romanae  Ecclesiae.  Arnen. 

Gaudium  cum  pace,  emendationem  vitae,  spatium 
verae  poenitentiae , gratiam  et  consolationem  Sancti  Spi- 
ritus, perseverantiam  in  bonis  operibus  tribuat  nobis 
omnipotens  et  misericors  Dominus.  Amen. 


SECUNDA  PRECATIO  SANCTI  AMBROSII. 

ITEM  IN  PRAEPARATIONE  AD  MISSAM. 

1 . Summa  et  incomprehensibilis  natura , virtus  vita- 
que beata,  lux  inaccessibilis,  vera,  singularis,  et  una 
sapientia,  veritas  incommutabilis,  sancta,  incomparabi- 
lis, et  aeterna  dilectio,  temporalium  rerum  sine  tempore 
conditor,  visibilium  et  invisibilium  invisibilis  aeternus- 

que  patrator.  Pater  et  Filius  et  Spiritus  Sanctus,  unus 
et  verus  in  Trinitate  Dominus  Deus  : Pater  non  habens 
a quo  sis , habens  tamen  sapientiam , id  est  filium , cui 
major  vel  anterior  non  sis  : Filius  habens  Patrem  a quo 
sis , non  tamen  habens  cui  minor  vel  posterior  sis  : Spi- 
ritus Sanctus  habens  Patrem  et  Filium,  a quibus  sis,  non 
tamen  habens  quibus  vel  inaequalis  vel  impar  sis ; quia 
totum  in  hac  tua  divinitate,  cui  tempus  accidit  nun- 
quam, aeternum  ac  coaeternum,  aequale  ac  coaequale  est, 
in  qua  alius  Pater,  alius  Filius,  alius  Spiritus  Sanctus  : 
Sed  Pater  in  filio  et  Spiritu  Sancto,  filius  in  Patre  et 
Spiritu  Sancto , Spiritus  Sanctus  in  Patre  et  filio  est ; 
quia  sicut  tua,  Deus  noster,  natura  personas  recipn,  sic 
partes  nequaquam  admittit : cui  nec  supra , nec  subtus, 
ante  vel  retro  convenit,  quia  corporum  lineamenta  non 
recipit.  Unde  et  tota  omnibus  in  locis  sine  loco  habetur, 
/lec  tamen  tota  comprehenditur;  tota  namque  ubique 
habetur,  quia  profecto  pars  in  ea  nulla  reperitur  : tota 
autem  non  comprehenditur,  quia  videlicet  eum  in  crea- 
turis unicuique  tota  praesens  efficitur,  etiam  ultra  crea- 
turas tota  invenitur.  Quamobrem  cum  coelum  et  terram 
implet,  tota  est : cum  hominem  unum  implet,  tota  est; 
nec  variatur  per  singula,  quae  in  singulis  tota  est ; nec 
loco  ad  locum  transit,  cum  unum  deserens,  alterum 
petit,  quae  semetipsam  sine  loco  et  tempore  movet.  Hinc 
nerito  colendus,  hinc  adorandus  es,  hinc  incommuta- 
bilis, hinc  incircumscriptus  agnosceris  : hinc  mediator 
Dei  et  hominum  homo  Christus  Jesus  secundum  divini- 

, tatis  essentiam , totus  cum  hominibus  in  terris  , totus 
erat  cum  Patre  in  coelis  cum  diceret : Nemo  ascendit  in 
coelum , nisi  qui  de  coelo  descendit  filius  hominis , qui 
in  coelo  est  (Joan.,  iii,  13).  Qui  videlicet,  cum  in  forma 
Dei  esset,  non  rapinam  arbitratus  est  esse  se  aequalem 
Deo : sed  semetipsum  exinavit,  formam  servi  accipiens, 
in  similitudinem  hominum  factus , et  habitu  inventus 
ut  homo.  Humiliavit  semetipsum , factus  obediens  usque 
ad  mortem,  mortem  autem  crucis  (Philip.,  ii,  6). 

2.  Per  liunc  te,  beata  Trinitas,  humanitatis  habitum, 
per  hujus  subjectionis  humilitatem  deprecor,  per  hujus 
sacratissimam  obedientiam,  per  hujus  beatissimam  mor- 
tem exoro  in  primis , ut  te  Dominum  Deum  meum  dili- 
gam, te  sitiam,  te  toto  corde  perquiram  : deinde  ut 
proximum  juxta  vires  atque  mensuram  in  hac  ipsa  tua 
dilectione  charum  semper  atque  dilectum  attendam. 
Sed  hanc  dilectionem  nulli.  Domine,  praestabis,  nisi  cui 
vitia  prius  odisse  donaveris.  Obsecro  ergo , pia  et  vera 
misericordia , solida  atque  unica  spes  mea,  ut  superbiae 
regnum  auferas  ab  anima  mea.  Horrendum,  Domine, 
pavendumque  tam  maximum  malum,  quod  angelos  de 
coelo  projecit,  quod  homines  de  paradiso  eliminavit, 
quodque  initium  omnis  peccati  est,  et  ad  ipsum  pertinet 
quidquid  vitii  et  iniquitatis  est,  cujus  primae  soboles 
septem  nimirum  principalia  vitia,  ex  hac  virulenta  ra- 
dice proferuntur,  scilicet  inanis  gloria,  invidia,  ira, 
tristitia,  avaratia,  ventris  ingluvies  atque  luxuria.  Sed 
et  numerosa  propaginis  turba  ex  singulis  generatur. 

3.  Inanis  ergo  gloria  cum  plene  mentem  ceperit,  mox 
septiformem  in  illa  nequitiam  gignit,  inobedientiam 
scilicet,  jactantiam,  hypocrisin,  contentionem,  perti- 
naciam, discordiam,  ac  novitatum  praesumptionem.  Sed 
si  huic  vera  humilitas  opponatur,  omnis  ejus  nequitia 
vacuatur.  Te  ergo  deprecor,  humilitatis  magister,  ut 
hanc  cordi  meo  inseras,  insertamque  custodias,  quae 
dum  cunctis  inferiorem  se  attendit,  subjectionem  pro- 
tinus gignit,  jactantiam  exstinguit,  hypocrisin  excludit, 
contentionem  refugit,  pertinaciam  emollit,  discordiam 
praecavet , novitatum  praesumptionem  abhorret.  Hoc 
beatae  humilitatis  medicamine  morbum  elationis  sanan- 
dum praevideras,  cum  per  hominem  assumptum  auctor 
nostrae  salutis , tuis  ad  te  venientibus  diceres  : Discite  a 
rqe  quia  mitis  sum  et  humilis  corde,  et  invenietis 
requiem  animahus  vestris  (Matth.,  xi,  29).  Et  rursum  : 
Nisi  conversi  fueritis , et  efficiamini  sicut  'parvuli,  non 
intrahitis  in  regnum  coelorum  (Matth.,  xviii,  3). 

4.  De  invidia  quoque  odium,  susurratio,  detractio, 
exsultatio  in  adversis  proximi,  afflictio  autem  in  pro- 
speris ejus  propagatur.  0 mala  progenies,  quae  si  animo 
intromissa  dominari  coeperit,  omnem  sanctitatis  sobolem 
exstinguit ! Qui  itaque  invidet  vel  odit , non  alium  prius 
quam  seipsum  occidit : qui  susurrat  et  detrahit,  prius 
suas  quam  aliorum  radices  evellit  : qui  exsultat  in 
adversis  proximi,  et  affligitur  in  prosperis  ejus,  alieno 
se  primum  gladio  petit.  Hoc  secundum  superbiae  virgul- 
tum tunc  primo  fuit  exortum,  cum  ille  de  quo  seri- 

ptum  est,  invidia  diaboli  mors  introivit  in  orbem  terra- 
rum ( Sap . ii,  24),  Cain  persuasit  ut  livoris  odio  fraternum 
funderet  sanguinem.  Sed  nimirum  idem  Cain  invidus 
prius  suam  animam , quam  alterius  carnem  peremit, 
scriptum  quippe  est : Qui  odit  fratrem  suum , homicida 
est.  Et  scitis  quia  omnis  homicida  non  liaret  vitam 
aeternam  in  se  manentem  (I  Joan.  , m,  15).  Hinc, 
Domine,  apparet  cujus  primum  homicida  est,  qui  alte- 
rum odit , in  quo  vita  non  est.  Quod  contra  Moyses 
omnium  mitissimus  admonet,  dicens  : Ne  oderis  proxi- 
mum tuum  in  corde  tuo  (Lev.,  xix,  17).  Et  quia  ille,  qui 
invidet  et  odit , consequenter  susurrat  et  detrahit ; hoc 
malum  scriptura  sancta  praecavendum  denuntiat : Non 
eris,  inquit , susurro  in  populis  ( ibid . , 16) ; et : Nolite 
detrahere  alterutrum,  fratres  (Jacob.,  iv,  11).  Qui  vero 
detrahit  fratri,  detrahit  legi ; qui  enim  susurrat  et  detra- 
hit , consequens  est  ut  in  adversis  proximi  exsultet , in 
prosperis  autem  animi  tristitiam  contrahat.  Sed  occurrit 
beatus  Apostolus,  et  dicit : Gaudere  cum  gaudentibus  , 
flere  cum  flentibus  (Rom.,  xn,  15).  Et  ecce  alius  pro 
terrenis  rebus,  terrenisque  honoribus,  alius  pro  virtu- 
tum successibus  cuilibet  invidet,  quemlibet  odit,  contra 
quemlibet  susurrat,  de  quolibet  detrahit,  de  cujuslibet 
exsultat,  de  prosperis  animum  moestificat. 

5.  Sed  ut  in  cunctis  hoc  multiplex  malum  superetur, 
occurrat,  Domine,  quaeso,  illud  multiforme  bonum, 
quod  potenti  virtute  resistens  non  det  invidiae  locum, 
charitas  scilicet,  quae  fundamentum  est  omnium  virtu- 

tum  et  bonorum  : quae  non  invidet,  sed  congaudet : non 
odit,  sed  diligit : non  susurrat,  sed  objurgat : non  detra- 
hit, sed  arguit : non  de  adversis  proximi  gaudet,  sed 
moeret : non  de  prosperis  afflictionem  contrahit,  sed  con- 
solationem recipit.  Merito  autem  tale  nomen  accepit, 
quod  illa  charius  inveniri  non  poterit : quam  qui  habet, 
te  utique  habet.  Deus , inquit,  charitas  est;  et  qui  manet 
in  charitate,  in  Deo  manet,  et  Deus  in  eo  (I  Joan.,  iv,  8). 
Qui  ut  praefatum  invidiae  superet  malum , cordis  simul 
et  oris  jungenda  custodia  est : cordis  scilicet,  ne  invideat, 
ne  in  adversis  proximi  exsultet,  ne  in  prosperis  moesti- 
titiam  contrahat : oris  vero , ne  susurret , ne  detrahat. 
Scriptum  quippe  est : Omni  custodia  serva  os  tuum  : 
serva  tuum  cor,  quia  ex  ipso  vita  procedit  (Prov.,  iv, 
23).  Et  rursum  scriptum  est : Mors  et  vita  in  manibus 
linguce  (Prov.,  xviii,21).  Citius  autem  malum  quod 
intus  latet,  exstinguitur , si  a pravo  eloquio  foris  lingua 
frenetur.  Pone,  Domine,  custodiam  ori  meo,  et  ostium 
circumst antice  labiis  meis  : ut  non  declinet  cor  meum 
in  verbum  malum  ( Ps . cxl,  3).  Libera  animam  meam 
a labiis  iniquis,  et  a lingua  dolosa  (Ps.  cxix,  2). 

6.  Ira  autem  invidiam  sequitur,  qua  inter  caetera  vitia 
nihil  asperius , nihil  invenitur  amarius ; quae  dum  ultra 
modum  efferbuerit,  atrociter  mentem  exulcerat,  sensum 
hebetat,  linguam  immutat,  oculos  obumbrat,  totumque 
corpus  perturbat.  Hinc  protinus  rixae,  contumeliae,  cla- 
mor, indignatio,  tumor  mentis,  et  blasphemiae  suscitan- 
tur. De  qua  nimirum  scriptura  sancta  testatur,  dicens  : 


— 43  — 


Ira  in  sinu  stulti  requiescit  (EccL,  vn,  10),  et : Ira  viri 
justitiam  Dei  non  operatur  (Jac.,  i,  20). 

7.  Sed  objice.  Domine,  contra  tam  amarissimum  ira- 
cundiae malum  suavissimum  patientiae  bonum,  in  quo 
specialiter  animarum  nostrarum  salus  collocatur,  cum 
nobis  per  Evangelium  dicatur  : In  patientia  vestra  pos- 
sidebitis animas  vestras  (Luc.,  xxi,  19).  Quae  nimirum 
dum  arcem  et  principatum  in  mente  susceperit , omnes 
mox  perturbationes  compescit : rixas  et  contumelias  in 
exhortationem  convertit , confusum  clamorem  sub  ordi- 
nato silentio  premit,  indignationem  tumoremque  mentis 
mansuetudine  vincit , blasphemias  gratiarum  actione 
repellit.  Quod  si  forte  in  immensum  ira  succensa  ad 
horam  patientia  succubuerit,  nullumne.  Domine,  reme- 
dium erit?  Erit  certe.  Nam  cum  hujus  mali  damnatio- 
nem Evangelium  denuntiet,  dicens : Qui  irascitur  fratri 
suo , reus  erit  judicio : qui  autem  dixerit  fratri  suo 
racha,  reus  erit  consilio : qui  autem  dixerit  fatue , reus 
erit  qehennce  ignis  (Matth.,v,  22);  protinus  recupera- 
tionem subjungit , cum  dicit : Si  offers  munus  tuum 
ad  altare , et  ibi  recordatus  fueris  quia  frater  tuus 
habet  aliquid  adversum  te , relinque  ibi  munus  tuum 
ante  altare , et  vade  prius  reconciliari  fratri  tuo , et 
tunc  veniens  offeres  munus  tuum  ( ibid .,  23).  Et  illud  : 
Cum  statis  ad  orandum , remittite , si  quid  habetis 
adversus  alterum  in  cordibus  vestris  (Marc.,  xi,  23). 
Hanc  mihi , Domine  Deus , secundam  tribue  victo- 
riam , si  furore  caecatus  amisero  primam , cum  non 


tuo  zelo,  sed  meo  vitio  cqjuslibet  animum  offendo. 

8.  Tristitia  quoque  iram  persequitur  : quae  dum  cor- 
dis arcana  penetrat,  protinus  in  ejus  cubiculo  malitiam, 
rancorem,  pusillanimitatem,  desperationem,  torporem 
circa  praecepta,  vagationem  mentis  erga  illicita  generat. 
Quae  inter  caetera  vitia  quam  sit  detestanda , beatus 
Paulus  indicat  : Saeculi , inquiens,  tristitia  mortem 
operatur  (II  Cor.,  vii,  10).  Sed  obsecro,  Deus  et  Domi- 
nus meus , oppone  contra  saeculi  tristitiam  futurae  bea- 
titudinis  laetitiam,  quae  ex  mcerore  contractam  malitiam 
vincat  benevolentia , taedio  procreatum  rancorem  pellat 
sinceritate  , pusillanimitatem  fortitudine  roboret,  des- 
perationem spei  fiducia  erigat , torporem  circa  praecepta 
exercitio  spiritali  repellat,  vagationem  mentis  erga  illicita 
inconcussa  stabilitate  refrenet.  Quod  si,  ad  momentum 
subtracta  laetitia  spiritali , malum  tristitiae  praevaluerit , 
agam , quaeso , quod  monet  beatus  Jacobus  : Tristatur 
quis  in  vobis?  oret  aequo  animo,  et  psallat  (Jacob.,  v,  13). 

9.  Avaritia  sequitur  tristitiam,  quae  in  utroque  Testa- 
mento pari  notatur  exsecratione.  In  veteri  namque  dici- 
tur : Avaro  nihil  est  scelestius  (. Eccl. , x,  9);  in  novo 
autem  : et  avaritiam,  quae  est  idolorum  servitus 
(Eph.,  v,  5).  Ex  qua  profecto  septem  nequitiae  procrean- 
tur, scilicet,  proditio,  fraus,  fallacia,  perjurium,  in- 
quietudo, violentia,  et  contra  misericordiam  obduratio. 
Et  ecce.  Domine  Deus,  quilibet  amator  mundi,  et  non 
tui,  propter  metalla  pretiosa,  ardentes  fulgentesque 
lapides,  servos  et  servas,  praedia  et  fundos  ad  mortem 

proximum  tradit , fraudem  incurrit , fallaciam  obducit , 
perjurium  committit : et  alius  inquietus  et  violentus  est 
propter  villam , alius  propter  gallinam  : alius  obduratur 
contra  misericordiam  ne  retribuat  aurum,  alius  ne  por- 
rigat potum.  Sed  peto,  mi  Deus,  amator  castus  et  ve- 
rus, ut  cui  praeter  te  nulla  possessio  debetur  in  terra, 
nihil  quod  tu  non  es,  concupiscam  in  terra;  semper 
illius  sententiae  meminerim , qua  dicitur  : Nudus  egres- 
sus sum  de  utero  matris  mece , nudus  revertar  illuc 
(Job.,  i,  21).  Atque  illius : Nihil  intulimus  in  hunc  mun- 
dum, sed  nec  auferre  quid  possumus  ( I Tim.,  vi,  7.) 
Quae  nimirum  dum  pie  considerantur,  mundi  contem- 
ptum afferre  videntur,  qui  avari  tiae  contra  cius  est. 

10.  Post  haec  restat  ventris  ingluvies,  quae  a necessi- 
tate quidem  incipit,  sed  modum  necessitatis  excedens, 
ad  voluptatem  pertransit;  dumque  a licitis  ad  illicita 
pervenerit,  mox  ineptam  laetitiam,  scurrilitatem,  im- 
munditiam , multiloquium , sensusque  hebetudinem 
circa  intelligentiam  parturit : cujus  mortiferum  virus 
tunc  utcumque  vacuatur,  cum  non  qualitas,  sed  libido 
in  escis  praecavetur.  Prima  enim  mulier  non  exquisita- 
rum dapum,  sed  sola  pomi  delectatione  mortem  mundo 
induxit  (Genes.,  iii,  6) ; et  antiquus  hostis  regem  nostrum 
non  de  carne,  sed  de  pane  tenlavit  (Mattu.,  iv,  3)  : et 
Sodoma  idcirco  igne  et  sulphure  periit;  quia  inter  cae- 
tera  mala  panem  in  saturitate  comedit  (Genes.,  xix,  24). 

11.  Quapropter  clementiam  tuam,  Deus,  imploro,  ut 
sicut  aeger  ad  medicinam ; sic  ad  sumendas  dapes  acce- 

dam;  nequaquam  scilicet  in  eis  voluptatem  appetens, 
sed  necessitati  subveniens.  Aufer  a me  propter  magnam 
misericordiam  tuam  omne  cibarum  noxium  deside- 
rium, congruamque  servo  tuo  escarum  propitius  tribue 
abstinentiam , ut  inter  necessarium  modum  proprium 
temperem  appetitum,  remotaque  a me  omni  prorsus 
crapula  et  ebrietate,  sciam  in  virtute  tua  abundare, 
sciam  et  penuriam  pati,  noverim  quoque  in  quibus 
mihi  sufficiens  esse  possim.  Ita,  Domine,  ita.  Pater 
bone , noxiis  gastrimargise  succis  arefactis  inepta  laetitia 
vel  scurrilitas  non  pullulabit,  quae  illos  maxime  ad  insa- 
niam perducit,  in  quibus  crapula  et  ebrietas  dominium 
sumit  : Sedit  enim  populus  manducare  et  bibere , et 
surrexerunt  ludere  (. Exod .,  xxxn,  6).  Contra  quos  illa 
sententia  venit,  qua  dicitur  : Vce  vobis  divitibus , qui 
habetis  consolationem  vestram ! Et  vce  vobis , qui  ride- 
tis nunc;  quia  plorabitis  et  flebitis  (Luc.,  vi,  25) ! Quod 
contra  ii  qui  carnem  suam  crucifixerunt  cum  vitiis  et 
concupiscentiis  ejus  ( Galat .,  v,  24)  audiunt : Mundus 
gaudebit , vos  vero  contristabimini ; sed  tristitia  vestra 
vertetur  in  gaudium , et  gaudium  vestrum  nemo  tollet 
a vobis  (Joan.,  xvi,  20)  : Et  rursum  : Beati  qui  lugent , 
quoniam  ipsi  consolabuntur  (Matta.,  v,  5).  Immunditia 
quoque  quae  juxta  Apostolum  quibusdam  regni  coelestis 
aditum  claudit , vigilantem  nunquam,  dormientem  vero 
tardius  sua  colluvione  foedavit.  Multiloquium  inedia 
pressum  silebit  : hebetudo  sensus  circa  intelligentiam 
spiritualis  acuminis  ingenio  cedet;  quod  sancta  parci- 

monia  in  mente  propagabit;  venter  enim  abstinentia 
contractus  humanos  in  altum  elevat  sensus. 

12.  Luxuria  gastrimargiam  sequitur,  quae  dum  licen- 
tiae metas  excedit,  mox  de  se  caecitatem  mentis , inconsi- 
derationem,  inconstantiam,  praecipitationem,  amorem 
sui,  odium  Dei,  affectum  praesentis  saeculi,  horrorem 
autem  vel  desperationem  gignit  futuri.  Sed  peto,  Do- 
mine, ut  qui  ab  ipso  pubertatis  tempore  a complexu 
carnalis  copulae  alienum  me  esse  voluisti , delectationis 
ejus  consensu  non  tangar.  Quid  enim  prodest.  Domine 
Deus,  virginem  esse  corpore,  si  contingat  mente  esse 
corruptum?  Qui  enim  viderit  mulierem  ad  concupi- 
scendum eam,  jam  moechatus  est  in  corde  suo  (Matth.,  v, 
28).  Huic  profecto  necdum  castitatem  professo,  juxta 
Apostoium  melius  est  nubere,  quam  uri  (II  Cor.,  vii, 
9)  : Sed  obsecro.  Domine,  ut  cui  non  licet  nubere,  nec 
contingat  aduri. 

13.  Ecce  dum  pro  me  sollicitus  talia  postulo,  memi- 
nisse charitatis  debeo;  ut  etiam  pro  aliis  exorem.  Te 
igitur  amatorem  Ecclesiae  tuae  deprecor,  Deus,  pro  sa- 
cerdotibus ejus;  ut  verbis  simul  et  meritis  vitae  popu- 
lum sibi  creditum  ad  coelestem  patriam  invitent.  Pro 
regibus,  ducibus,  et  iis  qui  in  sublimate  positi  sunt,  ut 
patres  orphanorum  et  judices  viduarum  semetipsos 
exhibeant,  miseriis  inopum,  et  gemitibus  pauperum 
condoleant,  nihil  nisi  quod  justum  est,  in  judicio  quae- 
rant; sicque  administrent  praesentia,  ne  amittant  bona 
futura.  Pro  virginibus,  continentibus,  ac  mundo  renun- 

tiantibus;  ut  praesentia  despiciant,  futura  requirant, 
nec  se  negotiis  saecularibus  implicent ; ut  tibi  militantes 
placeant,  cui  se  probaverunt.  Pro  conjugatis,  ut  sic  sibi 
invicem  carnis  debitum  solvant,  ne  a desiderio  patriae 
coelestis  exorbitent. 

14.  Sed  quid  ago.  Domine?  quasi  oblitus  peccatorum 
meorum , pro  aliis  exorare  praesumo.  0 quam  in  multis 
offendi  atque  offendo  ! Sed  tamen  non  subrepit  despera- 
tio, cum  publicanum  in  templo  justificatum  attendo, 
cum  latronem  in  cruce  confltentem,  et  de  cruce  ad 
Paradisum  transeuntem  aspicio,  cum  Mariam  post  mul- 
tas criminum  maculas  fonte  pietatis  ablutam,  cum 
Petrum  post  negationem  apostolatus  gratiam  recuperasse 
intueor.  Sed  rogo,  ineffabilis  pietas,  ut  cui  de  tantis 
exemplis  praesumere  donasti,  gemitus  publicani,  con- 
fessionem latronis,  lacrymas  meretricis,  fletusque  ne- 
gantis apostoli  concedas.  Quia  si  flagello  temporali  sce- 
lera mea  vindicanda  provideris,  lacrymosus  imploro ; ut 
dum  contra  haec  iratus  desaevis,  semper  in  ira  miseri- 
cordiae recorderis':  quem  enim  diligis,  corripis ; flagellas 
autem  omnem  filium, quem  recipis  ( Eebr .,  xn,  6).  Qui- 
bus nimirum  verbis  etsi  virga  percussoris  minatur, 
paternus  tamen  pietatis  affectus  monstratur.  Da  ergo , 
Domine , inter  flagella  tolerantiam , ne  murmurationis 
notam,  ut  malus  servus  incurram  : sed  magis  quasi 
bonus  filius  , gratiarum  actiones  rependam. 

15.  Illud  etiam  magnopere  peto,  ut  diem  obitus,  diem 
extremi  judicii,  damnationem  aeterni  supplicii,  beati- 


— 49  — 


tudinemque  regni  futuri  semper  meminerim  : quod 
nemo  indesinenter  potest,  nisi  qui  ad  vitam  praeordi- 
natus est  aeternam.  Indesinenter,  Domine,  recolenda  est 
dies  illa,  in  qua  lux  cum  tenebris  pugnat,  misericordia 
cum  crudelitate  desudat,  in  qua  adversarius  noster  mala 
quae  fecimus,  locuti  sumus,  vel  cogitavimus,  violentis- 
simus accusator  retexet,  justitiam  tuam  ad  haec  pu- 
nienda deposcet.  Ubi  quid  sum,  Domine,  nisi  tu  qui 
juste  judicas,  etiam  misericorditer  defendas?  Recordare, 
quaeso,  quia  advocatus  meus  ipse,  qui  judicas.  Quod  si 
etiam  in  illo  adhuc  saeculo  aliquid  in  me  vindicandum 
reservas , peto  ne  me  potestati  daemonum  tradas , dum 
scelus  meum  purgatoria  poena  detergis. 

16.  Nunquam,  Domine,  oblivioni  tradenda  est  dies 
illa,  de  qua  dixit  propheta  : Dies,  inquit,  irce,  dies  illa, 
dies  tribulationis  et  angustice , dies  calamitatis  et  mise- 
rice , dies  tenebrarum  et  caliginis,  dies  nebulce  et  tur- 
binis , dies  tubce  et  clangoris  (Sophon.,  i,  15  et  seq.)  : in 
qua , coelis  et  terris  ardentibus , exibunt  Angeli,  et  sepa- 
rabunt malos  de  medio  justorum,  et  mittent  eos  in 
caminum  ignis  (Matth.,  xiii,  49)  : in  qua  messores  col- 
lecta zizania  alligabunt  in  fasciculos  ad  comburendum. 
In  qua  a sinistris  positi  audient  impii : Discedite  a me, 
maledicti,  in  ignem  aeternum , qui  praeparatus  est  dia- 
bolo, et  angelis  ejus  (Matth.,  xxv,  41).  In  qua  jam 
obsecratis  vitae  januis  cum  exstinctis  lampadibus  stultae 
virgines  a thalamo  exclusae  plorabunt,  dominationemque 
gementes  clamabunt  : Domine,  Domine,  aperi  nobis 
t.  i.  4 

(ibid.,  14);  et  tunc  dices  iliis  : nescio  vos.  In  qua  etiam 
qui  miraculis  coruscaverunt , similiter  lamentabuntur 
repulsi,  et  dicent  : Domine , Domine , nonne  in  no- 
mine tuo  prophetavimus , et  in  nomine  tuo  daemonia 
ejecimus , et  in  tuo  nomine  virtutes  multas  fecimus 
(Matth.,  vii,  22)  ? Et  tunc  confiteberis  etiam  istis  quia 
nunquam  novisti  eos,  subjiciens  : Discedite  a me  omnes 
qui  operamini  iniquitatem  ( Ps . vi,  9).  Quis  haec,  Domine 
Deus , terribilis  in  consiliis,  mirabilis  in  majestatibus, 
faciensque  prodigia  : quis,  inquam,  haec  non  paveat,  et 
a fundo  cordis  non  contremiscat;  cum  etiam  illos  dam- 
nari audiat,  quos  in  hac  vita  contigit  miraculis  coru- 
scare? Ad  quae  nimirum  valet  illa  sententia,  qua  dicitur: 
Nescit  homo  utrum  amore  an  odio  dignus  sit , sed 
omnia  reservantur  in  futurum  incerta  (Eccl.,  ix,  1).  In 
quo  et  si  justus  vix  salvabitur,  peccator  et  impius  ubi 
parebunt? 

47.  Etiam,  Domine  Deus,  indesinenter  meditandum 
aeternae  damnationis  supplicium,  in  quo  quidquid  poena- 
rum nunc  excogitari  potest , quidquid  etiam  non  potest, 
semper  adest.  Cujus  vermis  immortalis,  ignis  inexstin- 
guibilis, foetor  intolerabilis  est : cujus  terra  tenebrosa,  et 
montis  caligine  cooperta,  terra  miseriae  et  tenebrarum 
est : cujus  torrentes  in  picem  convertuntur,  et  humus 
in  sulphur,  ardebitque  in  sempiternum;  cujus  lacus 
sanguine,  igneque  permixtus  est,  et  quoscumque  sus- 
cipit , demergit  simul  et  exurit.  0 quam  horrenda  ! 
0 quam  stupenda  sunt  ista  ! 

18.  Sed  major  erit.  Domine,  cruciatus,  amissio  tuse 
claritatis.  Sufficit  enim  ad  plenam  miseriam  tua  non 
perfrui  beatitudine,  in  qua  justi  receptis  corporibus, 
sanctorumque  Angelorum  celsitudini  coaequati,  in  aeter- 
nam lucem  aspicientes,  sicut  sol  refulgebunt.  Nec  im- 
merito sole  et  luna  non  indigebunt ; quia  te  perenne 
lumen  habebunt.  Non  esurient  neque  sitient , non  labo- 
rabunt neque  deficient,  non  moerebunt  neque  lugebunt; 
quia  quidquid  satietatis,  quidquid  quietis,  quidquid 
gaudii  est , tua  visitatio  praestabit , quae  in  omnibus 
omnia  erit.  Nec  tempus  jam  illis  accedet,  quia  totum 
aeternitas  possidebit : nec  timebunt  ultra  jam  mori , qui 
meruerint  beata  immortalitate  vestiri.  Quid  autem  de  hac 
beatitudine  miser  ego  homo  amplius  dicere  valeo  ? Qui 
de  illa  quidquid  dixero,  illa  sententia  reprimor,  quam 
per  prophetam  et  apostolum  dictam  intelligo  : Quod 
oculus  non  vidit , nec  auris  audivit , nec  in  cor  hominis 
ascenderunt , quce  pixjeparavit  Deus  his , qui  diligunt 
eum  (I  Cor.,  ii,  9).  Erunt  certe  in  illa  beata  vita  haec 
bona  quae  praemisi , sed  ineffabili , et  nobis  adhuc  in- 
comprehensibili modo.  Hujus  desiderio.  Domine  Deus, 
formator  et  reformator  meus , hujus  amore  peragam  : 
nec  sit  ultra  timor  in  charitate , sed  perfecta  charitas 
foras  mittat  timorem  (II  Joan.,  iv,  18). 

19.  Et  ut  efficax  haec  mea  sit  deprecatio , beatae  Mariae 
virginis  suffragia  peto,  quam  tanti  meriti  esse  fecisti,  ut 
prima  inter  mulieres  novum  munus  offerret , et  nulla 
praeter  ipsam  tam  novum  acciperet  : novum  scilicet 

munus  prima  offerret , ut  puerpera  virgo  perseveraret : 
nulla  praeter  ipsam  tam  novum  acciperet , ut  Deum 
virgo  pareret,  et  post  partum  virgo  maneret.  Apostolo- 
rum intercessionem  imploro,  qui  beatissimam  Mediatoris 
paupertatem,  ejusque  passiones  vestigio  insequentes,  ad 
tantum  celsitudinis  culmen  pervenerunt ; ut  quaecum- 
que ligarent  super  terram , essent  ligata  et  in  coelo : et 
quae  solverent  super  terram,  essent  soluta  et  in  coelo 
(Matth.,  xvi,  19)  : atque  in  extremis  sederent  super 
duodecim  thronos,  judicantes  duodecim  tribus  Israel 
(Matth.,  xix,  28).  Martyrum  preces  deposco,  qui  pro 
veritate  non  dubitarunt  sanguinem  fundere , nec  dilexe- 
runt  animas  suas  usque  ad  mortem , ut  mortis  supera- 
rent auctorem.  Confessorum  orationes  expostulo,  qui 
bella  tentantis  inimici,  dum  pie  viverent  in  catholica 
pace,  vel  etiam  haereticorum  conflictationem  diuturno 
certamine  pertulerunt,  atque,  ut  verum  dicam,  longioris 
occultique  martyrii  palmas  acceperunt.  Talium,  Deus 
meus,  preces  nunquam  spernas,  si  ut  pro  me  exorent, 
ipse  inspiraveris,  qui  in  aeternitate  perenni  vivis  et  re- 
gnas cuncta  per  saecula,  et  in  omnibus  saeculis.  Arnen. 

TERTIA  PRAEPARATIO  AD  MISSAM. 

ORATIONES  SANCTI  ANSELMI. 

Ad  Christum. 

Dulcissime , et  super  omnia  desideranda  desiderande 
et  suavissime  Jesu  Christe , adesto  supplicationi  meae,  et 
intende  voci  orationis  mece  ( Ps . v,  3 ) ^ et  per  tuam 
magnam  misericordiam  emunda  ab  omni  inquinamento 
peccati  animam  meam,  ut  dignus  possim  accedere  ad 
servitium  tui  altaris,  digneque  tractare  mysterium  cor- 
poris et  sanguinis  tui.  Fateor,  dulcissime  Domine,  coram 
omnipotentia  tua  me  nimis  esse  culpabilem,  et  multa 
mala  fere  per  singulas  horas  facientem,  et  tamen  de 
ineffabili  bonitate  tua  non  desperantem.  Bonus  es  tu, 
Domine , et  in  bonitate  tua  doce  me  justificationes  tuas 
(Ps.  cxvm,  68),  ut  eas  intelligendo,  easque,  sicut  decet, 
jugiter  operando,  mundo  corde  mundaque  anima  possim 
recipere  mysteria  tua. 

Ecce,  anima  mea,  praepara  hospitium  cordis  tui  ad 
suscipiendum  corpus  et  sanguinem  creatoris  tui  mundis 
cogitationibus  mundisque  operibus,  expurga  ab  omnibus 
interioribus  tuis  quidquid  potest  offendere  hospitem  tam 
immensae  majestatis;  non  enim  potest  in  illa  anima  vel 
in  illo  corde  manere,  quam  possidet  aliqua  contaminatio 
malitiae , et  nisi  ibi  summa  pax  summaque  charitas  fue- 
rit, indignum  judicans  illud  hospitium  conversatione 


suae  mansionis , nec  diu  ferens  tantam  inquietudinem 
perturbationis,  ab  illo  hospitio  cito  discedit.  Yae  autem 
menti  illi  quam  Christus  propter  suas  iniquitates  deserit, 
deserensque  et  damnans  tentationibus  et  dolis  inimici 
seduci  permittit ! 

Diligenter  ergo,  o anima  mea,  inspice,  diligenter 
omnes  sensus  corporis  tui  ad  teipsam  intus  recollige , et 
quidquid  eis  sordidum  vel  immundum  inveneris,  foras 
projice,  expulsaque  omni  malitia  vel  iniquitate,  diligen- 
ter post  illas  aditum  pectoris  tui  reclude , ne  ad  te  va- 
leant quandoque  redire,  vel  amplius  interiora  tua  inqui- 
nare. Peractis  vero  omnibus  quae  ad  ipsius  venerabilis 
mysterii  consecrationem  pertinent,  expulsisque  omnibus 
quae  ipsius  mentis  arcanum  maculare  solent,  o tu,  mi- 
sera anima  mea,  cum  magna  diligentia  intuere  omnes 
negligentias  tuas , omnia  mala  et  peccata  quae  facere  so- 
lebas. Et  cum  ipsius  Redemptoris  tui  corpus  et  sangui- 
nem in  manibus  tenes,  illius  ineffabilem  misericordiam, 
quam  dulcius  potes,  exora,  ut  per  suam  magnam 
pietatem  omnia  peccata  tua  dimittat,  et  ut  haec  vel  alia 
amplius  admittere  non  valeas.  Hoc  ante  omnia,  et  sicut 
interitum  tuum  moneo  caveas,  ne  in  hujusmodi  recor- 
dationibus aliquos  diaboli  laqueos  incurras , quos  multi 
incauti  saepius  incurrunt;  qui  dum  mala  sua  quasi  pro 
eis  plorantes  ante  mentis  oculos  reducunt,  per  easdem 
recordationes  in  ipsorum  malorum  delectationes  insi- 
pienter reincidunt. 

Recordare,  quam  dulcius  potes,  ipsius  corporis  Christi 

quod  tenes  ineffabilem  pietatem , et  plus  quam  aestimari 
possit  admirandam  dulcedinem , quod  pro  redemptione 
tua  multas  injurias  sustinuit , et  ad  ultimum  crucifixum 
sit.  Sed  et  ipsam  passionem  quam  in  cruce  pertulit  per 
singulos  dolores  cogita  et  recogita , scilicet  cum  quanto 
dolore  in  ipsius  crucis  patibulo  et  pedes  ejus  et  manus 
infixae  sunt,  latus  ejus  per  militis  lanceam  transforatum, 
ab  ipsis  etiam  pro  quibus  patiebatur,  ibi  ante  crucem 
quasi  malefactor  sit  illusus,  irrisus,  et  tam  horrida  op- 
probria sustinens,  quasi  agnus  mausuetissimus  inesti- 
mabilem  patientiam  ostendit.  Qui  cum  facile  posset,  non 
se  de  suis  interfectoribus  vindicavit,  sed  Patrem,  ut  hoc 
peccatum  illis  dimitteret,  oravit.  Cum  vero,  hujusmodi 
recordationibus  quasi  satiata  requiescere  coeperis,  nec 
tamen  requiescens  haec  dulciter  et  cum  magno  affectu 
ruminare  cessaveris  ad  ipsum  dulcissimum  dulcissimi 
Domini  corpus  quod  in  manibus  tenes  loquere , et  quasi 
cum  praesenti  loquens,  tuas  illi  necesitates  expone.  De 
illo  haec  fideliter  crede  quod  corpus  hoc  veraciter  corpus 
illud  sit  quod  de  Virgine  natum  est , quod  crucifixum 
est,  quod  in  sepulcro  positum  est,  quod  tertia  die  a 
mortuis  resurrexit,  quod  ad  coelos  ascendit,  et  quod 
sedet  ad  dexteram  Patris. 

Nec  dubites  in  illa  hora  sacrificii  corporis  et  sanguinis 
tui  Redemptoris  angelos  adesse  suo  Creatori,  suique 
Creatoris  carni  et  sanguini  cum  magna  reverentia  inef- 
fabile obsequium  deferre.  Quid  vero  de  omnibus  sanctis 
aestimari  debet?  Quid  cogitari  potest,  cum  ipsius  re- 

demptionis  suae  pretium  in  terra  celebrari  conspiciunt, 
de  cujus  aeterna  visione  laetantes,  jam  magnum  gaudium 
possident  in  coelo?  Tu  vero,  anima  mea,  haec  omnia 
fideliter  credens,  carnemque  tui  creatoris  dulciter  am- 
plectens,  in  ipsis  amplexibus  ejus  pietatis  significa  tuam 
necessitatem,  et  quam  dulcius  potes  ejus  exora  pietatem, 
ut  per  suam  ineffabilem  misericordiam  omnem  tuam 
emundet  foeditatem.  Ingere  totam  teipsam  in  Christum 
quem  tenes,  et  ipsum  prius  adorans,  tuas  iterum  et  ite- 
rum repraesentans  ingere  necesitates. 

ALIA  ORATIO  AD  CHRISTUM. 

0 dulcissime  Domine  Jesu  Christe , qui  pro  mea  re- 
demptione crucifixus  es  et  mortuus , ante  te  est  omne 
desiderium  meum,  et  gemitus  meus  a te  non  est  abscon- 
ditus (Ps.  xxxvii,  10).  Ecce  benignissime  Deus,  coram 
te  est  miseria  mea , et  in  manibus  meis  est  misericordia 
tua,  miseria  peccatricis  animae  meae,  misericordia  re- 
demptionis tuae.  Miserere  ergo  mei,  Deus , secundum 
magnam  misericordiam  tuam , et  secundum  multitu- 
dinem miserationum  tuarum  dele  iniquitatem  meam 
(Ps.  l,  1-3),  et  ab  hac  hora  usque  in  finem  custodi  vitam 
meam.  Defende  ab  omni  iniquitate  animam  meam,  ut 
jam  amplius  agere  non  valeam  unde  oculos  tuae  majes- 
tatis offendam.  Da  mihi,  benignissime  Deus,  te, sicut 
jubes  et  rectum  est , super  omnia  diligere ; deinde  pro- 
ximum non  minus  quam  meipsum,  sicut  iterum  praeci- 
pis, amare.  Est  enim  hoc  justissimum  et  omnino  ratio- 

nabile  ut  te  super  omnia , et  etiam  plusquam  nos 
debeamus  diligere,  quia  tu  nos  antequam  essemus  dile- 
xisti,  diligens  creasti,  creatos  ad  notitiam  sanctissimi 
nominis  tui  adducere  curasti;  nos  Tero  neque  hoc 
ipsum , quod  te  yel  aliquid  boni  diligimus,  a nobis  ipsis 
nisi  a te  habemus.  Proximum  Tero  nostrum  et  tu  nobis, 
sicut  nos  ipsos,  recte  diligere  praecipis,  et  non  recte  di- 
ligimus eum , sicut  praecipis  quia  aequali  dilectione  nos 
omnes  creasti,  aequali  dilectione  pro  omnibus  passionem 
suscepisti,  aequaliter  omnibus  Titam  aeternam  praepa- 
rasti. Da  omnibus , clementissime  Pater,  qui  fidem  re- 
ctam habent,  recte  et  sancte  \iTere,  nec  in  ulla  omnino 
re  ab  his  quae  praecipis  deTiare ; his  Tero  qui  nondum 
in  te  credunt,  antequam  de  hac  Tita  exeant,  da  fidem  et 
dilectionem  sanctissimi  nominis  tui  suscipere,  et  susce- 
ptam usque  in  finem  rectam  et  inviolatam  custodire.  Sit 
omnibus  Tixis  et  defunctis  sacrificium  tui  corporis  et 
sanguinis  remissio  omnium  peccatorum  : Trvis  quidem, 
qui  recte  TiTunt,  et,  si  nondum  recte  Tmmt,  recte 
quandoque  vixere  Tolunt ; defunctis  autem,  qui  per  hoc 
sacrificium  se  sperant  in  misericordia  tua  accipere  re- 
missionem suarum  iniquitatum,  et  post  haec  pervenire 
ad  gloriam  sempiternam  regnumque  coelorum. 

Credimus  de  te , Domine  Jesu  Christe , quia  tu  idem 
ipse , qui  es  Filius  Dei , es  Filius  Virginis  tu  idem  ipse , 
qui  in  principio  eras  Verbum , et  Verbum  eras  apud 
Deum , et  Deus  eras  Verbum , et  per  quod  omnia  facta 
sunt  (Joan.,  i,  1-3) ; a Patre  ante  omnia  saecula  genitus. 

in  tempore  es  ex  Virgine  natus  quamvis  altera  natura 
sis  quam  Pater  , postquam  factus  es  filius  Virginis  et 
habitasti  in  nobis;  altera  natura  existens,  secundum 
quod  filius  Dei  es  quamvis  in  duabus  naturis  tua  per- 
sona , Deus  et  homo,  existis  aequalis  Patri  secundum 
divinitatem , minor  Patre  secundum  humanitatem. 
Quia  vero  tu  idem  ipse  Deus  qui  homo,  et  qui  homo 
Deus;  propterea  sanctissima  Virgo  quae  te  portavit,  ab 
omnibus  fidelibus  theotocos  praedicatur  et  creditur, 
hoc  est  mater  Dei.  Et  quia  tu  non  alter  Filius  Dei, 
alter  Filius  hominis,  sed  tu  idem  ipse  Filius  Dei,  qui 
Filius  hominis  passionem  et  mortem  pro  salute  humani 
generis  suscepisti,  non  in  natura  deitatis,  sed  in  natura 
humanitatis;  tu  idem  ipse,  non  alter  propter  distantiam 
naturae , sicut  nec  una  natura  existens  propter  unitatem 
personae. 

Est  adhuc,  dulcissime  Domine  Jesu  Christe,  quod  de 
ineffabili  charitate  qua  nos  diligis,  cogitare  possumus 
et  debemus  quod  nobis  miseris  peccatoribus,  ad  indi- 
cium tuae  magnae  dilectionis,  in  hoc  mysterio  tui  corpo- 
ris et  sanguinis  ostendis.  Cum  aliquis  homo  alterum 
hominem , sicuti  plus  potest , diligit ; praeter  alia , vi  di- 
lectionis forsitan  potest  pro  eo  mori , si  ita  dilectio  exi- 
git ; quod  tamen  raro  accidit  ut  quis  hoc  pro  suo  dilecto 
velit  pati.  Quod  si  unquam  amicus  pro  amico  facit  in 
magnam  admirationem  magnumque  stuporem  omnes 
qui  hoc  audiunt,  convertit.  Tu  vero,  dulcissime  Domine 
Jesu , non  solum  pro  amicis,  sed  et  pro  inimicis  mori 

voluisti  et  non  solum  hoc,  sed  et  istud  quod  nullus  fa- 
cere pro  amico  vult  fecisti,  et  adhuc  facis,  videlicet  cum 
teipsum,  qui  pro  nobis  mortem  sustinuisti,  das  ad  man- 
ducandum et  bibendum  in  hoc  mysterio  tui  corporis  et 
sanguinis,  manducamus  corpus  tuum  et  bibimus  san- 
guinem tuum,  scilicet  nostrae  redemptionis  pretium. 
Da  mihi  ergo.  Domine  Jesu,  sic  vivere,  sic  caste  et 
sancte  deinceps  tui  altaris  servitium  facere  ut  sic  vi- 
vendo, sic  faciendo,  sic  carnem  manducando  et  sangui- 
nem bibendo,  post  mortem  carnis  ab  omnibus  peccatis 
absolutus  ad  te  Creatorem  meum  et  Redemptorem  recto 
itinere  valeam  pervenire,  ubi  te  cum  omnibus  sanctis 
in  aeterna  felicitate  sine  fine  possim  laudare  et  benedi- 
cere. 

AU  A ORATIO 

PRO  SACERDOTE  QUI  HABET  CELEBRARE. 

Impellit  me,  Domine  Deus,  ministrandi  officium, 
hostias  salutares  offerre  pro  populi  delicto  : terret  con- 
scientia indebiti  sacerdotii  pro  reatu  proprio.  Si  a me 
omnium  sacerdotum  peripsemate  sacrificium  offeratur, 
pollutae  conscientiae  crimen  augetur;  tamen  majestati 
universae  carnis  judicis  non  offertur,  negligentiae  reatus 
ascribitur.  Inter  haec  tuae,  omnipotens  Deus,  libramen 
pietatis  imploro;  cujus  diem  ultionis,  accusante  con- 
scientia, pertimesco,  ne  indignum  misericordia  tua  ju- 
dices, quem  a tempore  poenitentiae  non  excludis.  Su- 
spende, Domine,  securim,  donec  cultor  vineae  Spiritus 

Sanctus  admoveat  cophinum  stercoris  ad  radicem  in- 
fructuosae arboris.  Parce  mihi.  Domine,  parce  clemen- 
tissime , qui  Davidem  post  lapsum  clementer  ad  veniam 
revocasti;  qui  Petri  misericors  amare  flentis  lacrymas 
respexisti ; qui  latronem  tanti  facinoris  reum  divina 
gratia  illustrasti , cui  mox  obtinuit  confessio  perspicere 
Dei  filium , fides  praemium , poena  veniam , lamenta 
gaudium  sempiternum ; dum  confessor  in  cruce , pos- 
sessor Paradisi  exstitit  post  crucem.  Sed  quia  verba  ve- 
nia tuae  pietatis  indigent,  quae  indigni  sacerdotis  opera 
non  commendant,  saltem  astantium  vota  suscipe;  ut  et 
mihi  suis  apud  te  precibus  veniam,  et  eorum  meritis 
sacrificia  nostrorum  vulnerum  salubriter  nobis  confe- 
rant medicinam.  Et  quia,  omnipotens  Deus,  pro  nobis 
omnibus  factus  es  hostia  pro  peccatis , adsis  nobis  satis- 
factio in  sacrificio  pro  delictis , qui  vivis  et  regnas,  etc. 

ALIA  ORATIO 

PRO  SACERDOTE  CELERRATURO. 

Conscientia  quidem  trepidus,  omnipotens  Deus,  ad 
altare  tuum  accedo,  sed  ad  fiduciam  de  tuse  pietatis 
misericordia  retineor.  Et  licet  ad  celebranda  tibi  sacrifi- 
cia semper  inveniar  indignus;  tamen  si  recedo,  vereor 
de  inobedientia  condemnari.  Pro  qua  re  dignare  me, 
piissime  Pater,  paterna  pietate  ac  placato  vultu  respicere, 
et  cordis  mei  interim  ora  purgare.  Et  si  ego  pondere 
peccatorum  meorum  ac  reatu  constringor;  mearum 
tamen  precum  obtentu,  tibi  sint,  quaeso  Domine,  in 

omnibus  placita  mysteria  consecranda.  Per  Dominum 
nostrum  , etc. 

ALIA  ORATIO. 

Conscientia  culpabilis,  vita  trepidus  et  anxius,  cri- 
minum funibus  captivatus,  te  unicum  refugium  et  sin- 
gulare remedium  miserorum  deprecor.  Domine,  ut  mei 
indigni  sacerdotis  tui  miserearis,  mihique  indulgeas 
quod  illud  sacramentum  salutare.  Angelis  et  Archan- 
gelis,  et  omnibus  sublimitatibus  tremendum  et  adoran- 
dum , sceleratis  labiis  consecrare,  ac  profanatis  manibus 
praesumo  attrectare ; sed  dum  accedo  per  me , fateor. 
Domine,  praesumo  de  te,  memor  malorum  meorum,  et 
tuorum  quae  a saeculo  sunt  bonorum.  Adhuc,  Domine, 
te  rogare  praesumo , ut  non  sit  mihi  sacrosanctum  sacri- 
ficium tuum  ad  judicium,  neque  ad  condemnationem, 
sed  potius  ad  liberationem  peccatorum  et  angustiarum 
mearum,  et  ad  perennem  animae  meae  salvationem. 
Idipsum,  Domine  Deus,  supplicans  repeto,  non  elata, 
ut  ipse  conspicis,  praesumptione,  sed  prona  et  pavida 
praesumptione,  quia  miser  et  immundus  carnis  tuae 
sanctae  et  pretiosi  sanguinis  tui  sacramentum  immundis 
manibus  consecrare  audeo.  Supplex  exoro  et  obsecro. 
Domine,  ministerium  tuum  respice,  et  misero  mihi 
ministro  miserere,  sacrificatorem  purifica,  et  sacrifi- 
cium sanctifica.  Deus  Pater,  audi  me;  quidquid  est  in 
me  contra  me , clementer  aufer  a me ; apta  me  tuo 
sancto  servitio,  ac  ministerium  idoneum  tibi  me  per- 

fice , et  annue  ut  quae  tibi  placita  sunt,  inter  haec  sancta 
mysteria  postulem,  et  quaecumque  postulo  tua.  Domine, 
benignissima,  quaeso,  misericordia  percipiam.  Tibi  ho- 
nor, tibi  gloria  in  saecula  saeculorum.  Arnen. 

ALIA  ORATIO. 

Si  tantum , Domine , reatum  nostrae  delinquentiae 
cogitamus,  deputatum  observationis  ministerium  non 
implemus;  graxe  est  enim,  quod  ad  mensam  tuam 
mundo  corde  et  innocentibus  manibus  non  venimus; 
sed  gravius  est,  si  dum  peccata  metuimus,  etiam  sacri- 
ficium non  reddamus.  Liceat  igitur  pro  inobedientia 
assistere , pro  indulgentia  petere , pro  officio  ministrare, 
pro  remedio  immolare,  pro  populo  obsecrare.  Quaeso 
ergo  conforta  in  me  quod  trepidat,  cura  quod  taedet, 
reconcilia  quod  discordat , evacua  quod  corrumpit , 
humilia  quod  superbit.  Sit  pia  justitia  clemens  correc- 
tio; nunquam  absorbeat  peccatorem,  imo  reconciliet 
poenitentem.  Da  in  salutem  disciplinam,  non  in  mortem 
sententiam  : exaudi  peccatoris  precem,  qui  visitas  in 
dolore  gementem.  Per  Christum  Dominum  nostrum. 
Amen. 

ALIA  ORATIO  AD  CHRISTUM. 

Domine  Jesu  Christe , qui  Patre  disponente , Spiritu 
Sancto  cooperante , per  mortem  tuam  spontanea  volun- 
tate misericorditer  a peccato  et  morte  aeterna  mundum 
redemisti,  adoro  et  veneror  eo  quo  possum,  quamvis 
tepido  affectu  et  humili  devotione , gratias  agens  tanto 

beneficio,,  hoc  sanctum  corpus,  et  liunc  sanguinem 
tuum,  quae  ad  emundationem  et  defensionem  a peccatis, 
accipere  desidero.  Confiteor,  Domine,  quia  nimis  sum 
peccator,  et  indignus  ad  eorum  tactum  accedere.  Sed 
confidens  de  illa  clementia,  qua  pro  peccatoribus,  ut 
justi  fierent,  animam  tuam  ponens,  eam  dedisti,  et  pia 
hostia  mactari  voluisti;  illa  praesumo,  licet  peccator,  ut 
per  illa  justificer,  accipere.  Supplex  ergo  te,  pie  mise- 
rator hominum , obsecro  ut  quae  ad  delendum  peccata 
dedisti , non  mihi  sint  ad  peccatorum  augmentum , sed 
ad  indulgentiam  et  tuitionem.  Fac  me,  Domine,  ita  ea 
ore  et  corde  percipere,  atque  fide  et  affectu  sentire,  ut 
per  eorum  virtutem  sic  merear  complantari  similitudini 
mortis  et  resurrectionis  tuae , per  veteris  hominis  morti- 
ficationem, et  novitatem  justae  vitae,  ut  dignus  sim  cor- 
pori tuo , quod  est  ecclesia , incorporari , et  sim  mem- 
brum tuum,  et  tu  caput  meum,  et  maneam  in  te,  et  tu 
in  me  : quatenus  in  resurrectione  reformes  corpus  humi- 
litatis meae,  configuratum  corpori  claritatis  tuae,  secun- 
dum promissionem  Apostoli  tui,  et  in  te  in  aeternum  gau- 
deam de  gloria  tua,  qui  cum  Patre  et  Spiritu  Sancto,  etc. 

ALIA  ORATIO  AD  CHRISTUM. 

Domine  Jesu  Christe,  Fili  Dei  vivi,  qui  ex  voluntate 
Patris,  cooperante  Spiritu  Sancto,  per  mortem  tuam 
mundum  vivificasti , adoro  et  veneror  hoc  sanctum  cor- 
pus tuum , et  hunc  sanguinem  tuum , quod  est  tradi- 
tum, et  qui  pro  multis  effusus  est  in  remissionem 

peccatorum  : deprecorque  clementiam  tuam,  miseri- 
cordissime Domine,  per  horum  virtutem,  fac  me  unum 
de  illis  multis , et  fac  me  hoc  sentire  sic  per  fidem  et 
affectum,  ut  sentiam  ea  per  salutis  effectum.  Et  absolve 
et  libera  servos  et  ancillas  tuas , me  et  omnes , qui  mihi 
confessi  sunt  peccata  sua,  et  pro  quibus  promisi,  vel 
obnoxius  sum  exorare,  et  qui  se  sperant  vel  petunt  meis 
orationibus  apud  te  adjuvari , ab  omni  peccato,  et  poena 
peccati;  et  fac  Ecclesiam  tua  continua  protectione  et 
consolatione  laetari. 


QUARTA  PRAEPARATIO  AD  MISSAM. 

Domine  Jesu  Christi,  Fili  Dei  unigenite,  qui  es  et  qui 
eras  cum  Patre  et  Spiritu  Sancto  unius  essentiae  Deus; 
in  quo  solo  est  vera  omnium  peccatorum  remissio , et 
per  quem  vita  et  salus  praestatur  aeterna  : qui  publica- 
num confitentem  peccata  sua  justificasti,  et  Chananaeam 
humilem  te  invocantem  exaudisti , et  Petrum  negantem 
respexisti,  flentem  quoque  amare  recepisti,  et  latroni 
cruce  te  confitenti  veniam  cum  gloria  paradisi  donasti. 
Da  mihi  miserrimo  et  infelicissimo  peccatori,  cum  ti- 
more et  tremore  confitenti  peccata  mea,  veniam  et 
indulgentiam  scelerum  meorum,  ut  sacrosancti  com- 
munionem corporis  et  sanguinis  tui  non  ad  judicium 

damnationis , sed  ad  remedium  perpetuae  mihi  concedas 
esse  salutis.  Per  Dominum  nostrum  Jesum  Christum. 
Arnen. 


ORATIO  SAXCTI  AMBROSII 
IN  QUA  PRO  SUIS  PECCATIS  VENIAM  POSTULAT. 

Miserator  et  misericors , patiens  et  multum  miseri- 
cors , magne  et  terribilis  Deus,  tibi  confiteor  peccata 
mea,  crimina  mea,  facinora  mea,  delicta  mea  tibi  pate- 
facio, yulnera  mea,  scelera  mea.  Tu  propter  ineffabilem 
bonitatem  tuam  confer  mihi  misero  medicinam.  Tu 
enim  mitissime  dignatus  es  dicere  : Nolo  mortem  pec- 
catoris , sed  ut  convertatur  et  vivat.  Confiteor,  inique 
egi , perversa  est  in  conspectu  tuo  via  mea.  Lapsa  est  in 
lacum  miseriae  vita  mea.  Exstincta  est  iniquitatibus  meis 
anima  mea.  Superbia,  libido,  ira,  impatientia,  malitia, 
invidia,  gula,  concupiscentia,  rapina,  mendacium,  per- 
jurium, scurrilitas,  stultiloquium,  ignorantia,  negli- 
gentia,  seu  caeterae  pestes  occiderunt  animam  meam. 
Pollutum  est  cor  meum  et  labia  mea,  et  visus  meus  et 
auditus , gustus , odoratus,  et  tactus,  et  omnimodis  cogi- 
tatione, locutione,  sive  actione  perditus  sum.  Quaeso, 
Domine  Deus,  cujus  miseratio  nullum  habet  finem, 
attrahe  me  post  te  sicut  attraxisti  mulierem  peccatri- 
cem, dona  mihi  compunctionem  mentis  et  corporis,  et 
uberrimos  lacrymarum  fontes,  sicut  donasti  illi  non 
cessare  osculari  pedes  tuos,  rigare  lacrymis,  et  exter- 
gere capillis ; concede  mihi  ut  secundum  magnitudinem 
t.  i.  5 

iniquitatum  mearum  sit  magna  dilectio  mea  in  te,  ut 
propter  immensitatem  pietatis  tuse  omnia  dimittas  milii 
peccata.  Largire  mihi  de  praeteritis  veniam , de  praesen- 
tibus malis  continentiam,  de  futuris  cautelam.  Fac  me 
priusquam  moriar  consequi  plenissime  misericordiam 
tuam,  et  ne  dies  meos  ante  finiri  sinas,  quam  peccata 
dimittas,  sed  sicut  scis  et  vis  miserere  mei. 

OHATIO  BEATI  PAPiE  GREGQRII 
DE  CONFESSIONE  PECCATORUM  ET  DE  VENIA  PRO  HIS  POSCENDA. 

Da  mihi , Domine,  confessionem  quae  tibi  sit  placita. 
Parturi  in  corde  meo  inenarrabiles  gemitus,  suscipiam 
profundam  bonitatem  tuam  in  humilitate  cordis.  Ipsum 
mihi  da  petere  quod  te  delectet  audire.  Ipsum  animae 
mae  insere  ut  jugiter  delectatio  mea  ipse  sis.  Da  mihi 
lacrymas  ex  tuo  affectu  quae  peccatorum  meorum  pos- 
sint dissolvere  vincula.  Audi,  Deus  meus,  audi  lumen 
oculorum  meorum,  audi  quod  peto,  et  da  quid  petam, 
ut  audias.  Si  despicis  pereo , et  si  respexeris,  vivo ; si  in 
justitiam  meam  non  respexeris,  feteo;  si  misericordiam 
tuam  respexeris,  fetentem  suscitas  de  sepulcro.  Quid 
non  mali  ego  corruptibilis  creatura,  et  quid  non  boni  tu 
creator  et  creaturae  fortissimus  innovator?  Cecidi  de 
manu  tua  vitio  meo,  potens  es  artifex  tibi  iterum  placi- 
tum figurare.  Corripe  me  in  misericordia  tua,  ne  in  ira 
corripias  me.  Quod  odis  in  me  longe  fac  a me , et  casti- 
tatis ac  continentiae  spiritum  insere  in  me,  vitium  omne 
mortifica  in  me , et  animam  meam  vivifica  in  te.  Hoc 

da  petere,  ut  te  petendo  non  offendam;  hoc  praesta  quod 
ipse  semper  custodias : tolle  de  me  quod  nocet : ipsum 
praesta  quod  prosit.  Vulnera  mea  pando  tibi,  medicinam 
tuam  ne  deneges  mihi.  Quod  suscipis  cura,  quod  curas 
sic  continue  ne  dimittas,  spes  mea,  fortitudo  mea,  mise- 
ricordia mea,  pietas  sempiterna,  qui  es,  et  qui  eras,  et 
qui  permanes  in  saecula  saeculorum.  Arnen. 

ORATIO  ISIDORI  DE  EADEM  RE. 

Misericordiam  tuam , Domine  , deprecor , misericor- 
diam tuam  imploro,  tuam  imploro  miserationem,  tuam 
clementiam  quaero.  Dele  peccata  mea,  ablue  facinora 
mea,  peccatorum  meorum  maculas  munda,  labem  cri- 
minum meorum  purga , sordes  delictorum  meorum 
absterge,  sordes  iniquitatum  mearum  ablue , non  dife- 
ras  mundationem  meam.  Deus,  totum  me  tibi  sanan- 
dum offero.  Recipiat  salutem  anima  mea,  da  vulneri 
meo  salutem.  Deus  languoribus  meis  medelam  tribue, 
per  plagas  vulnerum  redde  incolumem.  Vulneratus  sum, 
medelam  quaero.  Languidus  sum,  medelam  posco.  Con- 
sumpta est  caro  mea , contabuit  species  mea , ossa  mea 
exaruerunt,  membra  mea  contabuerunt.  Appropinquavi 
corruptioni,  umbra  mortis  comprehendit  me,  tenebrae 
operuerunt  me,  caligo  inferni  involvit  me,  oppressit  me 
tenebrarum  horror;  doce  me  facere  voluntatem  tuam, 
quia  Deus  meus  es  tu.  Tibi  honor,  et  gloria,  virtus  et 
potestas  in  saecula  saeculorum. 

OKATIO  ANTE  EUCHARISTIA  PERCEPTIONEM. 

Domine  Jesu  Christe  , fili  Dei  vivi , qui  ex  voluntate 
Patris  , cooperante  Spiritu  Sancto  per  mortem  tuam 
mundum  vivificasti , libera  me  per  hoc  sacrum  corpus 
et  sanguinem  tuum  a cunctis  iniquitatibus  et  universis 
malis,  et  fac  me  tuis  obedire  praeceptis,  et  a te  nunquam 
in  perpetuum  digneris  separari. 

Deus  propitius  esto  mihi  peccatori,  quia  tu  es  immor- 
talis et  sine  peccato.  Tu  solus,  Domine  Deus  meus,  tu 
es  benedictus , qui  benedicis  omnia ; tu  es  sanctus  qui 
sanctificas,  Domine  Deus  meus,  Deus  meus,  indulge  mihi 
indigno  famulo  tuo  peccatori,  quia  peccator  sum  et  in- 
dignus, quia  praesumo  ad  sanctum  altare  tuum  invocare 
te ; quia  peccavi  coram  te  et  coram  Angelis  tuis ; sed 
tribue  mihi  indulgentiam  delictorum  meorum,  et  con- 
firma me  in  sancta  Ecclesia  tua,  in  fide  orthodoxorum, 
et  doce  me  facere  voluntatem  tuam  omnibus  diebus  vitae 
meae.  Qui  vivis  et  regnas  in  saecula  saeculorum.  Arnen. 

SALUTATIO 

AD  DOMINUM  JESUM  CHRISTUM  SANCTI  ANSELMI . 

Christi  corpus  ave,  sancta  de  Virgine  natum, 

Viva  caro,  Deitas  integra,  verus  homo. 

Salve  vera  salus,  via,  vita  Redemptio  mundi 
Liberet  a cunctis  nos  tua  dextra  malis. 

Christi  sanguis  ave,  coeli  sanctissime  potus , 

Unda  salutaris  crimina  nostra  lavans. 

Sanguis  ave  lateris  Christi  de  vulnere  sparse 
In  cruce  pendens  unda  salutaris  ave. 

Oli  ATIO  SANCTI  AMBIiOSII  ANTE  MISSAM. 

Ante  conspectum  divinae  majestatis  tuae  reus  assisto , 
qui  invocare  nomen  sanctum  tuum  praesumo ; miserere 
mihi,,  Domine,  homini  peccatori ; ignosce  indigno  sacer- 
doti per  cujus  manus  haec  oblatio  videtur  offerri.  Parce 
peccatorum  labe  prae  caeteris  capitalium  polluto , et  non 
intres  in  judicium  cum  servo  tuo,  quia  non  justificabitur 
in  conspectu  tuo  omnis  vivens,  scilicet  vitiis  ac  volu- 
ptatibus carnis  aggravatus.  Recordare,  Domine,  quod  caro 
sumus , in  tuo  conspectu  etiam  coeli  non  sunt  mundi , 
quanto  magis  nos  homines  terreni,  immundi  sicut  pan- 
nus menstruatae.  Indigni  sumus,  Jesu  Christe,  ut  sumus 
viventes,  sed  tu  qui  non  vis  mortem  peccatoris,  da  nobis 
veniam  in  carne  constitutis , ut  per  poenitentiae  labores 
vita  aeterna  perfruamur  in  coelis  per  te,  Jesu  Christe, 
qui  cum  Patre  et  Spiritu  Sancto  vivis  et  regnas  in  saecula 
saeculorum.  Arnen. 

ALIA  Oli  ATIO  ANTE  MISSAM. 

(EX  L1TURGIA  MOZARABICA.) 

Panem  coelestem  accipiam  et  nomen  Domini  invocabo. 
Ave  in  evum  sanctissima  caro  Christi  in  perpetuum 
summa  dulcedo.  Ave  in  evum  coelestis  potus,  qui  mihi 
ante  omnia  et  super  omnia  dulcis  es. 

0 Domine  Deus  meus ; da  mihi  corpus  et  sanguinem 
Filii  tui  Domine  nostri  Jesu  Christi  ita  sumere , ut  per 
illud  remissionem  omnium  peccatorum  merear  acci- 
pere , et  tuo  Sancto  Spiritu  repleri  Deus  noster , qui 
vivis  et  regnas  in  saecula  saeculorum. 

QUINTA  PRAEPARATIO  AD  MISSAM. 

COSFB^SSIO  PECCATORUM. 

Domine  sancte.  Pater  omnipotens,  et  misericors  Deus, 
qui  dixisti  poenitentiam  te  malle  peccatorum  quam  mor- 
tem, te  supplices  deprecamur,  ut  sancta  gratia  tua  corda 
nostra  illuminare  digneris , et  compunctionem  nobis 
largiri  saluberrimam , qua  possimus,  et  nosmetipsos  et 
peccata  nostra  humiliter  agnoscere , et  deflere  salubriter, 
omniumque  delictorum  et  peccatorum  nostrorum  de 
quibuscumque  nostra  non  accusat  conscientia,  puriter 
coram  te  et  coram  angelis  tuis  confessionem  agere,  et 
fructum  dignum  poenitentiae  exercere , sicut  tibi , Domi- 
ne, confiteamur  omnia  peccata  nostra  capitalia  atque 
minuta,  de  omni  superbia  et  vana  gloria  atque  jactan- 
da, de  sacrilegio,  si  ullo  modo  polluti  sumus,  de  omni- 
que  libidine  quocumque  modo  maculati  sumus,  de 
omni  avaritia  et  concupiscentia  mala , de  omni  gula  et 
ebrietate , de  odio  et  invidia , de  ira  et  omni  perturba- 
tione animi,  de  mendacio  et  falso  testimonio,  de  multi- 
loquio, detractione,  et  de  omni  otioso  sermone,  atque 
perjurio,  de  fraude  et  furto,  de  maledictione  sive  adu- 
latione iniqua  atque  de  indiscreto  silentio , si  pauperes 
clamantes  exasperavimus , et  eorum  curam  neglexi- 
mus, quod  infirmos  et  in  vinculis  constitutos  non  visi- 
tavimus , quod  ad  orationem  sanctam  pigriores  et  tar- 
diores quam  oportuit  fuimus,  quod  ad  ecclesiam  tardius 

venimus,  quod  aliis  jejunantibus  nos  nostram  gulam 
non  constrinximus.  De  somno  atque  acedia,  de  omni 
torpore  et  otio,  sive  de  zelo  iniquo,  de  omnibus  simul 
vitiis  et  negligentiis  nostris,  sive  in  cogitatu,  sive  in 
loquela,  sive  in  opere  malo , quocumque  modo  pecca- 
vimus, scienter,  aut  ignoranter,  voluntarie  vel  inviti, 
dormiendo  sive  vigilando,  tu  clementissime  Pater,  de 
omnibus  peccatis  et  negligentiis  nostris  de  omnique 
incuria  nostra , veram  et  fructuosam  nos  poenitentiam 
tribue  ante  diem  exitus  nostri,  et  emendationem  condi- 
gnam atque  necessariam  bonis  operibus  exercere,  ut 
per  merita  et  intercessiones  sanctorum  et  omnium  per- 
fectorum tuorum  veram  indulgentiam  mereamur  te 
largiente  Domino  atque  auxiliante  qui  vivis,  etc. 

ALIA  CONFESSIO. 

Deus  inaestimabilis  misericordiae , Deus  immensae  pie- 
tatis , Deus  conditor  et  reparator  humani  generis , qui 
confitentium  tibi  corda  purificas,  et  accusantes  se  ante 
conspectum  divinae  clementiae  tuae,  ab  omni  vinculo 
iniquitatis  absolvis ; virtutem  tuam  totis  exoro  gemitibus 
ut  secundum  multitudinem  miserationum  tuarum  de 
omnibus  peccatis  meis,  de  quibus  me  accusat  conscien- 
tia, puram  mihi  concedas  coram  te  agere  confessionem, 
veramque  ex  his  omnibus  et  condignam  mihi  tribuas 
poenitentiam,  quaecumque  peccavi  in  cogitationibus  pes- 
simis, in  meditationibus  pravis,  in  consensu  malo,  in 
consilio  iniquo , in  concupiscentia , atque  delectatione 

immunda,  in  verbis  otiosis,  in  factis  malitiosis,  in  visu, 
in  auditu,  in  gustu,  in  odoratu,  et  tactu.  Tu  enim,  mise- 
ricors Deus , ad  operandam  mihi  animae  meae  salutem 
membra  singula  humanis  usibus  apta  dedisti : Sed  ego 
miserrimus  omnium  et  peccator  te , aeternae  salutis  auc- 
torem, contempsi,  et  aeterna  mihi  inimico  incendia  prae- 
paranti suadente  concessi.  Lapsus  sum  in  peccatis,  corrui 
in  delictis.  Meam  ergo  a te  exposco  medicinam.  Tu, 
Domine , occultorum  cognitor , qui  dixisti  poenitentiam 
te  malle  peccatorum  quam  mortem , tibi  omnia  cordis 
mei  revelo  arcana ; respice  in  me  et  miserere  mei ; fon- 
temque lacrymarum,  et  remissionem  omnium  peccato- 
rum intima  mihi  cordis  confessione  tribue  poscenti. 
Renova,  innova  in  me,  piissime  Pater,  quidquid  actione, 
quod  verbo , quod  ipsa  denique  cogitatione  diabolica 
fraude  vitiatum  est,  et  unitati  corporis  ecclesiae  mem- 
brum tuae  redemptionis  adnecte , et  non  habentem  fidu- 
ciam nisi  in  tua  misericordia  ad  sacramentum  tuae  re- 
conciliationis admitte.  Per  Jesum  Christum  unigenitum 
Filium  tuum  Dominum  et  Salvatorem  nostrum,  qui 
tecum  una  cum  Sancto  Spiritu  unus  es  Deus,  unus  es 
Dominus,  per  immortalia  regnans  saecula  saeculorum. 

ORATIO  SANCTI  AMBROSII  ANTE  MISSAM. 

Ignosce,  Domine,  quod  dum  rogare  compellor,  dum 
per  immunda  labia  mea  nomen  sanctum  tuum  assumo, 
et  immundorum  actuum  secreta  confiteor , non  habeo 
apud  te  verba  sine  crimine.  Tu  enim  conscientiae  meae 

vulnera  , tu  cognitionum  mearum  occulta  nosti , et 
immunditias  meas  tu  solus  agnoscis.  Miserere  mihi, 
Domrine , ignosce  mysterii  tui  secreta  tractanti,  nec  indi- 
gnum misericordiae  tuae  judices , quem  pro  aliis  rogare 
permittis,  et  in  quo  testimonium  boni  operis  non  agno- 
scis, officium  saltem  dispensationis  creditae  non  recuses. 
Salvator  mundi , qui  cum  Patre  et  Spiritu  Sancto  vivis 
et  regnas  per  omnia  saecula  saeculorum.  Arnen. 

ORATIO  SANCTI  PETRI  DAMIANT. 

Mediator  Dei  et  hominum , Domine  Jesu  Christe , qui 
veram  carnem  ex  intemeratis  beatae  Mariae  visceribus 
suscepisti,  quique  pro  salute  nostra  ipsum  agnum  imma- 
culati tui  corporis  obtulisti  Deo  Patri  super  aram  crucis 
in  odorem  suavitatis , atque , ut  antiquae  praevaricationis 
virus  emoveret,  temetipsum  fecisti  humano  generi  medi- 
cinam ; absolve  me  nimis  infelicem  et  miserum : innu- 
meris peccatorum  vinculis  obligatum.  Ecce  ante  ipsum, 
Domine  , vivificae  crucis  tuae  me  prosterno  vexillum , 
novumque  et  inauditum  victoriae  tuae  supplex  adoro 
triumphum.  Tu  enim  sacerdos  et  hostia;  tu  redemptor 
et  pretium.  Libet  , piissime  Domine  , tanquam  sub 
recenti  tuae  passionis  articulo  te  in  crucis  supplicio  videre 
pendentem.  Libet  pretiosum  sanguinem  in  ore  meo  su- 
scipere distillantem.  0 beata  scilicet  hostia,  quae  et  tar- 
tarea  septa  dirumpit,  et  coelestis  regni  januam  fidelibus 
aperit.  0 pretii  nostri  pondus  in  crucis  statera  libratum, 
quo  debiti  nostri  chirographum  antiquus  exactor  deplo- 

rat  excisum.  Yideo  te  interioribus  oculis  , Redemptor 
meus  , crucis  clavis  affixum.  Yideo  te  novis  vulneribus 
sauciatum.  Audio  te  latroni  clara  voce  dicentem  : hodie 
meum  eris  in  paradiso.  Per  istud  itaque  salutiferae  tuae 
passionis  ac  mortis  imploro  mysterium ; per  hoc  inquam, 
redemptionis  nostrae  lacrymabiliter  obsecro  sacramen- 
tum. Noli  me,  sicut  mereor,  ab  electorum  tuorum  socie- 
tate dividere , sed  in  paradisi  gloria  cum  ipsomet  beato 
latrone  constitue.  Tu,  Domine,  animam  meam  hujus 
sanctoe  crucis  impressione  consigna , tu  me  hujus  vir- 
tute purifica.  Per  hanc  me  totum  undique  juri  tuo  sic 
vindica , ut  nulla  prorsus  adversarii  valeat  in  me  portio 
reperiri,  quatenus  te  ad  judicium  veniente , cum  hoc  in 
coelo  divinae  virtutis  insigne  claruerit , ego  hoc  stigmate 
signatus  inveniar , ut  crucifixo  configuratus  in  poena , 
consors  fieri  merear  resurgentis  in  gloria , qui  vivis  et 
regnas,  etc. 


ORATIO  EXCELLENTISSIMA. 

(EX  LITURGI  A SANCTI  CHRISOSTOML) 

Credo , Domine , et  confiteor  quod  tu  es  Deus  et  Filius 
Dei  vivi,  qui  venisti  in  mundum  ut  peccatores  salvos 
faceres,  quorum  primus  ego  sum.  Et  coenae  tuae  mysticae 
hodie.  Fili  Dei,  consortem  me  accipe.  Non  enim  inimicis 
tuis  mysterium  dicam,  non  osculum  tibi  dabo  sicut 
Judas,  sed  sicut  latro  confiteor  tibi : memento  mei,  Do- 
mine , in  regno  tuo  : et , Domine , non  sum  dignus , ut 
sub  sordidum  tectum  animae  meae  ingrediaris,  sed  sicut 

dignatus  es  in  spelunca  et  praesepio  brutorum  reclinari  , 
et  in  domo  Simonis  leprosi,  etiamque  mihi  similem  me- 
retricem peccatricem  ad  te  accedentem  recepisti,  digne- 
ris etiam  in  praesepium  animae  meae  rationis  expertis,  et 
in  speluncam  corporis  mei  mortui  et  leprosi  intrare.  Et 
sicut  non  abhoruisti  os  sordidum  meretricis  osculantis 
intemeratos  pedes  tuos  : sic , Domine  Deus  meus , ne 
abhorreas  me  peccatorem,  sed  ut  bonus  et  clemens, 
dignare  me  participem  fieri  sanctissimi  corporis  et  san- 
guinis tui. 

Deus  noster,  condona,  ignosce,  remitte  mihi  pecca- 
tori, quaecumque  in  te  admisi,  voluntaria  et  involunta- 
ria; sive  sciens,  sive  ignorans;  seu  verbo,  seu  opere, 
seu  concupiscentia  commiserim  : omnia  mihi  indulge, 
ut  bonus  et  clemens,  intercessionibus  intemeratae  et 
semper  virginis  matris  tuae.  Indemnatum  me  custodi, 
ut  sumam  pretiosum  et  immaculatum  corpus , ad  me- 
delam animae  et  corporis ; quia  tuum  est  regnum  et  po- 
testas et  gloria , Patris  et  Filii  et  Spiritus  Sancti,  nunc  et 
semper,  et  in  saecula  saeculorum.  Arnen. 

ORATIO  SAXCTI  .lOANNIS  GUALBERTI. 

Domine  sancte  Pater,  omnipotens  aeterne  Deus,  da 
mihi  corpus  et  sanguinem  Filii  tui  Domini  nostri  Jesu 
Christi  ita  sumere , ut  merear  per  hoc  remissionem  ac- 
cipere, et  tuo  Sancto  Spiritu  repleri ; quia  tu  es  Deus,  et 
praeter  te  non  est  alius , cujus  gloriosum  nomen  perma- 
net in  saecula  saeculorum.  Arnen. 

2,  GRATIARUM  ACTIO  POST  MISSAM. 

(EX  MISSALI.) 

Antiphona.  Trium  puerorum  cantemus  hymnum  : 
quem  cantabunt  sancti  in  camino  ignis  benedicentes 
Dominum.  Tempore  Paschali  additur  Alleluia. 

Quce  antiphona  in  festis  duplicibus  tantum  duplica- 
tur. 

CANTICUM  TRIUM  PUERORUM.  DAN.  3. 

Benedicite  omnia  opera  Domini  Domino  : laudate  et 
superexaltate  eum  in  saecula. 

Benedicite  Angeli  Domini  Domino  : benedicite  coeli 
Domino. 

Benedicite  aquae  omnes , quae  super  coelos  sunt , Do- 
mino : benedicite  omnes  virtutes  Domini  Domino. 

Benedicite  sol  et  luna  Domino  : benedicite  stellae  coeli 
Domino. 

Benedicite  omnis  imber  et  ros  Domino  : benedicite 
omnes  spiritus  Dei  Domino. 

Benedicite  ignis  et  aestus  Domino  : benedicite  frigus 
et  aestus  Domino. 

Benedicite  rores  et  pruina  Domino  : benedicite  gelu  et 
frigus  Domino. 

Benedicite  glacies  et  nives  Domino  : benedicite  noctes 
et  dies  Domino. 

Benedicite  lux  et  tenebrae  Domino  : benedicite  fulgura 
et  nubes  Domino. 

Benedicat  terra  Dominum  : laudet  et  superexaltet  eum 
in  saecula. 

Benedicite  montes  et  colles  Domino  : benedicite  uni- 
versa germinantia  in  terra  Domino. 

Benedicite  fontes  Domino  : benedicite  maria  et  flumina 
Domino. 

Benedicite  cete  et  omnia  quae  moventur  in  aquis  , Do- 
mino : benedicite  omnes  volucres  coeli  Domino. 

Benedicite  omnes  bestiae  et  pecora  Domino  : benedi- 
cite filii  hominum  Domino. 

Benedicat  Israel  Dominum  : laudet  et  superexaltet 
eum  in  saecula. 

Benedicite  sacerdotes  Domini  Domino  : benedicite 
servi  Domini  Domino. 

Benedicite  spiritus  et  animae  justorum  Domino  : bene- 
dicite sancti  et  humiles  corde  Domino. 

Benedicite  Anania,  Azaria,  Misael  Domino  : laudate  et 
superexaltate  eum  in  saecula. 

Benedicamus  Patrem  et  Filium  cum  Sancto  Spiritu  : 
laudemus  et  superexaltemus  eum  in  saecula. 

Benedictus  es  Domine  in  firmamento  coeli : et  lauda- 
bilis, et  gloriosus,  et  superexaltatus  in  saecula. 

Psalm.  150.  Laudate  Dominum  in  sanctis  ejus  : lau- 
date eum  in  firmamento  virtutis  ejus. 

Laudate  eum  in  virtutibus  ejus  : laudate  eum  secun- 
dum multitudinem  magnitudinis  ejus. 

Laudate  eum  in  sono  tubae  : laudate  eum  in  psalterio 
et  cithara. 


— 78  — 

Laudate  eum  in  tympano  et  choro  : laudate  eum  in 
chordis  et  organo. 

Laudate  eum  in  cymbalis  bene  sonantibus  : laudate 
eum  in  cymbalis  jubilationis : omnis  spiritus  laudet  Do- 
minum . 

Gloria  Patri,  etc. 

Deinde  repetitur  antiphona  : Trium  puerorum  can- 
temus hymnum  : quem  cantabant  sancti  in  camino  ignis- 
benedicentes  Dominum. 

Postea  sacerdos  dicit . 

Kyrie  eleison. 

Christe  eleison. 

Kyrie  eleison. 

Pater  noster. 

jh  Et  ne  nos  inducas  in  tentationem. 

Sed  libera  nos  a malo. 

f.  Confiteantur  tibi.  Domine,  omnia  opera  tua. 

Et  sancti  tui  benedicant  tibi. 
f.  Exultabunt  sancti  in  gloria. 

Laetabuntur  in  cubilibus  suis, 
jh  Non  nobis,  Domine,  non  nobis. 

Sed  nomini  tuo  da  gloriam. 
f.  Domine  exaudi  orationem  meam. 

Et  clamor  meus  ad  te  veniat. 
f.  Dominus  vobiscum. 

Et  cum  spiritu  tuo. 

Oremus. 

Deus,  qui  tribus  pueris  mitigasti  flammas  ignium  : 
concede  propitius , ut  nos  famulos  non  exurat  flamma 
vitiorum. 

Actiones  nostras , quaesumus  Domine,  aspirando  prae- 
veni , et  adjurando  prosequere  : ut  cuncta  nostra  oratio 
et  operatio  a te  semper  incipiat,  et  per  te  coepta  finiatur. 

Da  nobis,  quaesumus  Domine,  vitiorum  nostrorum 
flammas  extinguere  : qui  beato  Laurentio  tribuisti  tor- 
mentorum suorum  incendia  superare.  Per  Christum 
Dominum  nostrum.  Amen. 

ORATIONES 

POST  CELEBRATIONEM  ET  COMMUNIONEM  DICENDAS. 

ORATIO  SANCTI  THOMLE  AQUINATIS. 

Gratias  tibi  ago.  Domine  sancte.  Pater  omnipotens, 
aeterne  Deus , qui  me  peccatorem , indignum  famulum 
tuum , nullis  meis  meritis , sed  sola  dignatione  miseri- 
cordiae tuae  satiare  dignatus  es  pretioso  corpore  et  san- 
guine Filii  tui  Domini  nostri  Jesu  Christi.  Et  precor,  ut 
haec  sancta  communio  non  sit  mihi  reatus  ad  poenam, 
sed  intercessio  salutaris  ad  veniam  : sit  mihi  armatura 
fidei,  et  scutum  bonae  voluntatis.  Sit  vitiorum  meorum 
evacuatio,  concupiscentiae  et  libidinis  exterminatio,  cha- 
ritatis  et  patientiae,  humiliatis  et  obedientiae,  omnium- 
que  virtutum  augmentatio  : contra  insidias  inimicorum 

omnium  tam  visibilium  quam  invisibilium  firma  defen- 
sio : motuum  meorum  tam  carnalium  quam  spiritua- 
lium perfecta  quietatio  : in  te  uno  ac  vero  Deo  firma 
adhaesio,  atque  finis  mei  felix  consummatio.  Et  precor 
te  ut  ad  illud  ineffabile  convivium  me  peccatorem  per- 
ducere digneris,  ubi  tu  cum  filio  tuo  et  Spiritu  Sancto, 
sanctis  tuis  es  lux  vera,  satietas  plena,  gaudium  sempi- 
ternum , jucunditas  consummata , et  felicitas  perfecta. 
Per  eumdem  Christum  Dominum  nostrum.  Arnen. 


ALIA  OH ATIO  SANCTI  BONAVENTUK M. 

Transfige,  dulcissime  Domine  Jesu,  medullas  et  viscera 
animae  meae  suavissimo  ac  saluberrimo  amoris  tui  vul- 
nere, vera,  serenaque  et  apostolica  sanctissima  charitate : 
ut  langueat,  et  liquefiat  anima  mea,  solo  semper  amore 
et  desiderio  tui , te  concupiscat , et  deficiat  in  atria  tua , 
cupiat  dissolvi,  et  esse  tecum.  Da  ut  anima  mea  te  esu- 
riat, panem  angelorum,  refectionem  animarum  sancta- 
rum, panem  nostrum  quotidianum,  supersubstantialem, 
habentem  omnem  dulcedinem  et  saporem , et  omne 
delectamentum  suavitatis  : te , in  quem  desiderant  An- 
geli prospicere,  semper  esuriat  et  comedat  cor  meum, 
et  dulcedine  saporis  tui  repleantur  viscera  animae  meae : 
te  semper  sitiat  fontem  vitae,  fontem  sapientiae  et  scientiae, 
fontem  aeterni  luminis,  torrentem  voluptatis,  ubertatem 
domus  Dei : te  semper  ambiat,  te  quaerat,  te  inveniat, 
ad  te  tendat , ad  te  perveniat , te  meditetur,  te  loquatur, 
et  omnia  operetur  in  laudem  et  gloriam  nominis  tui. 

cum  humilitate  et  discretione , cum  dilectione  et  dele- 
ctatione , cum  facilitate  et  affectu , cum  perseverantia 
usque  in  finem  : et  tu  sis  solus  semper  spes  mea,  tota 
fiducia  mea,  divitiae  meae,  delectatio  mea , jucunditas 
mea,  gaudium  meum,  quies  et  tranquillitas  mea,  pax 
mea,  suavitas  mea,  odor  meus,  dulcedo  mea,  cibus 
meus,  refectio  mea,  refugium  meum , auxilium  meum, 
sapientia  mea,  portio  mea,  possessio  mea,  thesaurus 
meus,  in  quo  fixa  et  firma,  et  immobiliter  semper  sit 
radicata  mens  mea,  et  cor  meum.  Arnen. 

RHYTHMUS  SANCTI  THOMiE  AQUINATIS 

AD  SACRAM  EUCHARISTIAM. 

Adoro  te  devote,  latens  Deitas, 

Quae  sub  his  figuris  vere  latitas  : 

Tibi  se  cor  meum  totum  subjicit , 

Quia  te  contemplans , totum  deficit. 

Yisus  tactus,  gustus  in  te  fallitur, 

Sed  auditu  solo  tuto  creditur. 

Credo  quidquid  dixit  Dei  Filius, 

Nil  hoc  verbo  veritatis  verius. 

In  Cruce  latebat  sola  Deitas , 

At  hic  latet  simul  et  humanitas  : 

Ambo  tamen  credens,  atque  confitens , 

Peto  quod  petivit  latro  poenitens. 

Plagas , sicut  Thomas  non  intueor, 

Deum  tamen  meum  te  confiteor. 

Fac  me  tibi  semper  magis  credere, 

In  te  spem  habere,  te  diligere. 

0 memoriale  mortis  Domini , 

Panis  vivus,  vitam  praestans  homini  : 

T.  I. 

Praesta  meae  menti  de  te  vivere , 

Et  te  illi  semper  dulce  sapere. 

Pie  Pellicane  Jesu  Domine, 

Me  immundum  munda  tuo  sanguine, 
Cujus  una  stilla  salvum  facere 
Totum  mundum  quit  ab  omni  scelere. 

Jesu,  quem  velatum  nunc  aspicio, 
Oro  fiat  illud,  quod  tam  sitio  : 

Ut  te  revelata  cernens  facie, 

Yisu  sim  beatus  tuae  gloriae.  Amen. 


OJiATIO  SANCTI 'AUGUSTINI 
EDITA  JUSSU  URBANI  PAP^E  VIII. 

Ante  oculos  tuos  Domine , culpas  nostras  ferimus,  et 
plagas  quas  accepimus,  conferimus.  Si  pensamus  malum 
quod  fecimus,  minus  est  quod  patimur,  majus  est  quod 
meremur.  Gravius  est  quod  commissimus , levius  est 
quod  toleramus. 

Peccati  poenam  sentimus , et  peccandi  pertinaciam 
non  vitamus. 

In  flagellis  tuis  infirmitas  nostra  teritur,  et  iniquitas 
non  mutatur. 

Mens  aegra  torquetur,  et  cervix  non  flectitur. 

Yita  in  dolore  suspirat,  et  in  opere  non  se  emendat. 

Si  expectas,  non  corrigimur  : si  vindicas,  non  du- 
ramus. 

Confitemur  in  correctione  quod  egimus  : obliviscimur 
post  visitationem  quod  flevimus. 

Si  extenderis  manum , facienda  promittimus  : si  sus- 
penderis gladium,  promissa  non  solvimus. 

Si  ferias,  clamamus  ut  parcas  : si  peperceris,  iterum 
provocamus  ut  ferias. 

Habes  Domine  confitentes  reos  : novimus  quod  nisi 
dimittas,  recti  nos  perimas. 

Praesta,  Pater  omnipotens  sine  merito  quod  rogamus, 
qui  fecisti  ex  nihilo,  qui  te  rogarent.  Per  Christum  Do- 
minum nostrum.  Arnen. 

f.  Domine  non  secundum  peccata  nostra  facias  nobis. 

Neque  secundum  iniquitates  nostras  retribuas  no- 
bis.* 

Oremus. 

Deus,  qui  culpa  offenderis,  poenitentia  placaris  : pre- 
ces populi  tui  supplicantis  prospitius  respice ; et  flagella 
tuae  iracundiae  , quae  pro  peccatis  nostris  meremur, 
averte.  Per  Christum  Dominum  nostrum.  Arnen. 

ALIA  ORATIO. 

Decreto  Urbis  et  Orbis  11  Decembris  1846,  Pius  IX , Pontifex  Maximus, 
Sacerdotibus , qui  sequentem  Orationem  inter  alias  preces  pro  gra- 
tiarum actione  post  Missam  recitaverint , Indulgentiam  trium  anno- 
rum concessit. 

Obsecro  te,  dulcissime  Domine  Jesu  Christe,  ut  passio 
tua  sit  mihi  virtus , qua  muniar,  protegar  atque  defen- 
dar. Vulnera  tua  sint  mihi  cibus , potusque , quibus 
pascar,  inebrier,  et  delecter.  Aspersio  sanguinis  tui  sit 
mihi  ablutio  omnium  peccatorum  meorum.  Mors  tua 

sit  mihi  gloria  sempiterna , et  nunc  et  in  perpetuum. 
Amen. 


alme  orationes  pro  gratiarum  actione, 

EX  LITURGIA  SANCTI  CHRISOSTOM1  DESUMPTA. 

Dignum  et  justum  est  te  celebrare , te  benedicere  , te 
laudare,  tibi  gratias  agere,  te  adorare  in  omni  loco  domi- 
nationis tuse.  Tu  enim  es  Deus  ineffabilis,  incompre- 
hensibilis, invisibilis,  inexcogitabilis,  semper  existens, 
eodem  modo  existens,  tu  et  unigenitus  Filius  tuus  et 
Spiritus  Sanctus.  Tu  ex  nihilo  nos  condidisti , et  lapsos 
rursus  erexisti ; nec  desiisti  omnia  facere , donec  nos  in 
coelum  deduceres , et  futurum  regnum  tuum  largireris. 
Pro  his  omnibus  gratias  agimus  tibi,  et  Filio  tuo  unige- 
nito , et  Spiritui  Sancto , pro  omnibus  quae  videmus , et 
quae  non  videmus , manifestis  et  occultis  tuis  in  nos  bene- 
ficiis. Gratias  etiam  agimus  pro  hoc  ministerio,  quod  ex 
manibus  nostris  accipere  dignatus  es ; etiamsi  tibi  adsint 
millia  Angelorum  et  dena  millia  Archangelorum , Che- 
rubim  et  Seraphim  sex  alis  instructi,  multos  oculos 
habentes , sublimes  et  alati : qui  victoriae  hymnum 
canunt,  clamant,  vociferantur  et  dicunt : Sanctus,  San- 
ctus , Sanctus  Dominus  Sabaoth. 

Cum  his  quoque  beatis  virtutibus , benigne  Domine , 
et  nos  clamamus  et  dicimus  : Sanctus  et  omnino  san- 
ctus , tu  et  unigenitus  Filius  tuus  et  Spiritus  Sanctus  : 
Sanctus  es  et  omnino  sanctus , et  magnifica  gloria  tua  : 
qui  mundum  tuum  ita  dilexisti , ut  Filium  tuum  unige- 

nitum  dares,  ut  omnis  qui  credit  in  ipsum  non  pereat, 
sed  habeat  vitam  aeternam.  Qui  cum  venisset , et  quam 
pro  nobis  susceperat  oeconomiam  implesset  nocte  illa 
qua  traditus  est,  imo  seipsum  tradidit  pro  mundi  vita, 
accepto  pane  in  sanctis  suis  et  illibatis  manibus : cum 
gratias  egisset,  benedixisset,  sanctificasset , fregisset, 
dedit  sanctis  Discipulis  et  Apostolis  suis  dicens . Accipite, 
comedite  : hoc  est  corpus  meum,  quod  pro  vobis  frangi- 
tur in  remissionem  peccatorum.  Amen. 

Gratias  agimus  tibi , Domine  benigne , benefactor  ani- 
marum nostrarum,  quia  in  praesenti  die  dignatus  es  nos 
coelestibus  et  immortalibus  mysteriis  tuis.  Viam  nostram 
dirige , confirma  nos  omnes  in  timore  tuo,  custodi  vitam 
nostram,  tutos  fac  gressus  nostros,  precibus  et  suppli- 
cationibus gloriosae  Dei  parae  et  semper  Virginis  Mariae , 
et  omnium  sanctorum  tuorum. 

Recti  participes  effecti  divinorum,  sanctorum,  illiba- 
torum, immortalium,  coelestium  et  vivificorum  myste- 
riorum , digne  gratias  agamus  Domino. 

Domine,  miserere. 

Suscipe,  serva,  miserare  et  custodi  nos  Deus  gratia  tua. 

Domine,  miserere. 

Diem  omnem,  perfectum,  sanctum,  pacificum,  et  a 
peccato  immunem  postulantes , nos  ipsos  et  invicem , et 
totam  vitam  nostram  Christo  Deo  consecremus.  Quia  tu 
sanctificatio  nostra,  tibi  gloriam  referimus,  Patri  et  Filio 
et  Sancto  Spiritui  nunc  et  semper,  et  in  saecula  saeculo- 
rum. Amen. 


— 86  — 


Qui  benedicis  benedicentes  te , Domine,  qui  sanctifi- 
cas eos  qui  in  te  confidunt,  serva  populum  tuum  et  bene- 
dic hsereditatem  : plenitudinem  Ecclesiae  tuse  custodi, 
sanctifica  eos  qui  diligunt  decorem  domus  tuse  : tu  illos 
vicissim  glorifica  divina  tua  virtute,  et  ne  derelinquas 
nos , qui  speramus  in  te.  Da  pacem  mundo , Ecclesiis 
tuis , sacerdotibus , regibus  nostris , exercitui , et  omni 
populo  tuo  : quia  omne  datum  bonum , et  omne  donum 
perfectum , desursum  est , descendens  ex  te  Patre  lumi- 
num , et  tibi  gloriam , gratiarum  actionem  et  adoratio- 
nem referimus , Patri  et  Filio  et  Sancto  Spiritui , nunc 
et  semper,  et  in  ssecula  sseculorum.  Arnen. 

Psalm.  33.  Benedicam  Dominum  in  omni  tempore  : 
semper  laus  ejus  in  ore  meo. 

In  Domino  laudabitur  anima  mea  : audiant  mansueti, 
et  laetentur. 

Magnificate  Dominum  mecum,  et  exaltemus  nomen 
ejus  in  idipsum. 

Exquisivi  Dominum,  et  exaudivit  me  : et  ex  omnibus 
tribulationibus  meis  eripuit  me. 

Accedite  ad  eum , et  illuminamini : et  facies  vestrae 
non  confundentur. 

Iste  pauper  clamavit,  et  Dominus  exaudivit  eum:  et 
de  omnibus  tribulationibus  ejus  salvavit  eum. 

Immittet  Angelus  Domini  in  circuitu  timentium  eum : 
et  eripiet  eos. 

Gustate , et  videte  quoniam  suavis  est  Dominus : bea- 
tus vir,  qui  sperat  in  eo. 

Timete  Dominum  omnes  sancti  ejus : quoniam  non  es' 
inopia  timentibus  eum. 

Divites  eguerunt  et  esurierunt : inquirentes  autem 
Dominum  non  minuentur  omni  bono. 

Venite  filii  ^ audite  me  : timorem  Domini  docebo  vos. 

Quis  est  homo  qui  vult  vitam  : diligit  dies  videre 
bonos  ? 

Prohibe  linguam  tuam  a malo : et  labia  tua  ne  loquan- 
tur dolum. 

Diverte  a malo,  et  fac  bonum  : inquire  pacem , et  per- 
sequere eam. 

Oculi  Domini  super  justos : et  aures  ejus  in  preces 
eorum. 

Vultus  autem  Domini  super  facientes  mala  : ut  perdat 
de  terra  memoriam  eorum. 

Clamaverunt  justi , et  Dominus  exaudivit  eos : et  ex 
omnibus  tribulationibus  eorum  liberavit  eos. 

Juxta  est  Dominus  iis  qui  tribulato  sunt  corde  : et 
humiles  spiritu  salvabit. 

Multae  tribulationes  justorum  : et  de  omnibus  his  libe- 
rabit eos  Dominus. 

Custodit  Dominus  omnia  ossa  eorum  : et  unum  ex  his 
non  conteretur. 

Mors  peccatorum  pessima  : et  qui  oderunt  justum 
delinquent. 

Redimet  Dominus  animas  servorum  suorum  : et  non 
delinquent  omnes  qui  sperant  in  eo.  Gloria  Patri,  etc. 

Qui  plenitudo  legis  et  prophetarum  es,  Christe,  Deus 


0 


— 88  — 


noster,  qui  omnem  paternam  oeconomiam  implevisti, 
imple  gaudio  et  laetitia  corda  nostra  perpetuo , nunc  et 
semper,  et  in  saecula  saeculorum.  Arnen. 

CANTICUM  SIMEONIS. 

Nunc  dimittis  servum  tuum.  Domine,  secundum  ver- 
bum tuum  in  pace  : 

Quia  viderunt  oculi  mei  salutare  tuum. 

Quod  parasti  ante  faciem  omnium  populorum ; 

Lumen  ad  revelationem  Gentium , et  gloriam  plebis 
tuae  Israel. 

Gloria  Patri , etc. 


3.  ALI JE  ORATIONES  PRO  GRATIARUM  ACTIONE. 

OttATIO  SANCTI  ASSELMI. 

Spes  mea,  Christe  Deus,  hominum  tu  dulcis  amator, 

Lux  mea,  vita,  salus,  pax  et  decus  omne  tuorum , 

Omnia  pro  quorum  voluisti  ferre  salute , 

Carnem,  vincla,  crucem,  vulnus,  mortemque  sepulcrum. 
Post  tres  inde  dies  devicta  morte  resurgens 
Discipulis  visus,  nutantia  corda  reformans , 

Inde  quaterdena  coelorum  summa  petisti , 

Vivis  in  aeternum,  nunc  et  per  saecula  regnas. 


Tu  es  Deus  meus  vivus,  Christus  meus  sanctus.  Domi- 
nus meus  pius,  rex  meus  magnus,  pastor  meus  bonus. 

magister  meus  verax , adjutor  meus  opportunus,  dile- 
ctus meus  pulcherrimus , panis  meus  vivus , sacerdos 
meus  in  aeternum,  dux  meus  ad  patriam,  lux  mea  verax, 
dulcedo  mea  santa , vita  mea  recta , sapientia  mea  prae- 
clara, simplicitas  mea  pura,  concordia  mea  pacifica, 
custodia  mea  tuta , portio  mea  bona , salus  mea  sempi- 
terna, misericordia  mea  magna,  patientia  mea  robustis- 
sima , victima  mea  immaculata , redemptio  mea  sancta, 
spes  mea  firma,  charitas  mea  perfecta,  resurrectio  mea 
sancta,  vita  mea  aeterna,  exsultatio  et  vita  mea  beatissima 
sine  fine  mansura.  Te  deprecor,  supplico  et  oro  ut  perfi- 
cias in  me  opus  coeptum  misericordiae  tuae  : ego  enim , 
ultimus  servorum  tuorum , non  immemor  beneficiorum 
miserationis  tuae , quae  mihi  peccatori  collata  sunt , gra- 
tias tibi  ago , quia  me  indignum  pro  tua  sola  clementia 
ex  Christianis  parentibus  nasci  fecisti,  et  per  aquam 
sancti  baptismatis  et  renovationem  Sancti  Spiritus  ab  ori- 
ginalibus vinculis  expedisti , et  in  tuos  adoptionis  filios 
aggregasti ; quoniam  mihi  rectam  fidem  donasti , eam- 
que  in  corde  meo  semper  augere  et  confirmare  dignatus 
es  per  illuminationem  gratiae  tuae,  et  per  documenta 
sanctae  matris  Ecclesiae ; obsecroque  te  , Domine,  et  sup- 
pliciter rogo , adauge  semper  in  me  hanc  fidem , fidem 
veram  et  fidem  sanctam,  catholicam  et  orthodoxam, 
fidem  prudentissimam  et  invictissimam  , bonis  omnibus 
cunctisque  virtutibus  adornatam , quae  per  dilectionem 
operetur  in  me  quod  tibi  placet ; quae  nequeat  vinci  inter 
verbera  altercationis  in  tempore  persecutionis,  vel  in 

die  necessitatis  et  mortis.  Cunctarum  fons  et  origo,  lar- 
gitor et  conservator  virtutum,  Deus,  auge,  quaeso,  in 
me  fidem  rectam , spem  inconcussam , charitatem  per- 
fectam , humilitatem  profundam , patientiam  invictissi- 
mam, corporis  et  animae  castitatem  perpetuam.  Da  mihi 
prudentiam,  justitiam,  fortitudinem  et  temperantiam , 
discretionem  in  omnibus,  et  sensum  pervigilem , ut  pos- 
sim inter  bona  et  mala,  inter  dextram  et  sinistram  pru- 
denter discernere.  Fac  me  ergo  divitem  sacrarum  virtu- 
tum , ex  quibus  tibi  serviam  , per  quas  tibi  in  veritate 
placeam  : amator  enim  factus  sum  pulchritudinis  carum 
per  gratiam  tuam.  Da  mihi  eas  propter  honorem  et  glo- 
riam nominis  tui ; conjunge  illas  fidei  meae , ut  sint  ei 
individuae  comites  per  omne  tempus  vitae  meae ; unde , 
rogo , fac  me  per  gratiam  tuam  semper  et  in  fide  stabi- 
lem , et  in  omni  opere  efficacem , ut  fidem  tuam , quam 
lingua  mea  loquitur,  probabilis  vita  bonis  moribus  fatea- 
tur. 

Gratias,  tibi  ago.  Domine,  quia  me  vas  vacuum,  et 
inutilem  idiotam  replesti  scientia , intelligentia ; et  de- 
disti semper  humilem  scientiam , quae  aedificet.  Da  mihi 
et  mitissimam  et  sapientem  eloquentiam,  quae  nesciat 
inflari,  et  de  tuis  bonis  super  fratres  extolli.  Pone, 
quaeso,  in  ore  meo  verbum  consolationis  et  aedificationis 
et  exhortationis  per  Spiritum  Sanctum  tuum,  ut  et  bonos 
valeam  ad  meliora  exhortari , et  eos , qui  adverse  gra- 
diuntur, ad  tuae  rectitudinis  lineam  revocare  verbo  et 
exemplo.  Sint  verba , quae  dederis  servo  tuo  tanquam 

acutissima  jacula , et  ardentes  sagittae  ^ quae  penetrent  et 
incendant  mentes  audientium  ad  timorem  et  amorem 
tuum.  Tu  pastor  et  rector  omnium  , Christe  Deus , qui 
nullis  meis  meritis,  sed  sola  dignatione  misericordiae 
tuae,  vocasti  parvitatem  meam  ad  hoc  pastorale  officium ; 
propter  te  et  nomen  tuum  fac  me  idoneum  ad  hoc  mini- 
sterium, et  sapienter  domum  tuam  regam,  et  in  omni- 
bus secundum  voluntatem  tuam  gregem  tuum  pascere 
valeam.  Tribue  pro  pietate  et  bonitate  tua,  ut  efficiar  in 
domo  tua  lucerna  ardens  et  lucens;  concede  propter 
honorem  et  gloriam  nominis  tui,  ut  cum  multo  bono 
fructu  fraternae  societatis , merear  pervenire  ad  gloriam 
tuam  : non  est  tibi  enim  quidquam  difficile,  non  aliquid 
impossibile.  Velle  tuum,  facere ; voluntas  tua,  opus  est. 
Et  ideo  corde  credo,  et  ore  confiteor  quod  tu  potes  et  vis 
opus  illud  magnifice  adimplere  per  me  tantillum  : scio, 
et  certus  sum  quod  tu  vales  fructus  bonos  et  magnos 
facere  de  grege  tuo  per  me  exiguum  et  infirmum.  Par- 
vulus quippe  sum , et  nullius  virtutis  homuncio , nihil 
habens  in  me  quod  expediat , vel  quod  dignum  sit  tanti 
officii , idcirco  desperans  omnimodis  de  parvitate , non 
respiro  nisi  in  sola  misericordia  tua. 

Sed  licet  sis  magnus  in  magnis,  gloriosus  tamen  ope- 
raris magna  in  minimis.  Erit  certe  tua  laus  dulcior,  et 
copiosior  in  ore  hominum , cum  per  me  tantillum  ope- 
rari dignatus  fueris  magna  de  grege  tuo.  Mitte  ergo  in 
auxilium  meum  sanctum  Angelum  tuum  de  coelis,  qui 
me  adjuvans  in  omnibus,  prosperari  istud  opus  faciat 

in  manu  mea ; ita  ut  glorificetur  nomen  tuum  benedi- 
ctum in  me  misero  peccatore.  Dives  in  misericordia,  lar- 
gus in  muneribus,  qui  omnibus  omnia  tribuis  et  nihil 
perdis , da  mihi  coelestia  et  terrena  subsidia  ad  omnem 
sufficientiam,  ut  habeam  unde  gregem  tuum  possim 
pascere  et  sustentare  tam  spiritualiter  quam  corporali- 
ter, atque  venientes  in  tuo  nomine  suscipere  absque 
ulla  haesitatione,  simulque  loca  commissa  ordinare  et 
praeparare  ad  quietem  et  salutem  fratrum,  sicut  decet 
et  oportet.  Omnia  a te  hoc  postulo,  Domine  Deus  noster, 
quia  cuncta  bona  nostra , dona  tua  sunt.  Non  enim 
aliunde  possumus  tibi  servire  neque  placere , nisi  tuo  de 
munere. 

At  si  non  forte  est  in  consilio  aeternae  voluntatis  tuae , 
ut  facias  per  me  de  ovibus  tuis  fructum  bonum  et  ma- 
gnum , obsecro  et  suppliciter  rogo , dissolve  me  a nexu 
tanti  officii,  modis  quibus  tibi  videtur,  ordine  quo  tibi 
placet.  Scis  enim  omnia,  et  potes  omnia.  Quid  hic  facio? 
Quid  moror  in  his  tumultibus  si  facturus  non  sum  per 
gratiam  tuam  aliquid  boni  de  fratrum  salute?  Duo  a te 
peto  : unum  horum  pro  tua  clementia  ne  deneges  mihi. 
Rogo  te  per  omnes  miserationes  tuas , da  mihi  consola- 
tionem tuam  coelestem  in  multis  tribulationibus  meis. 
Pondus  enim  istud  gravissimum,  quod  impositum  est 
super  cervices  meas,  ferre  non  valeo,  deponere  timeo  : 
angustiae  mihi  sunt  undique,  et  quid  eligam  ignoro. 
Adjutor  omnium  in  te  sperantium  Deus , ne  me  deserat 
pietas  tua , ne  me  derelinquat  gratia  tua.  In  te  speran- 

tem,  Deus,  et  in  misericordia  solummodo  confidentem 
adjuva  me;  quia  sine  te  tibi  placere  non  valeo.  Quis 
unquam  speravit  in  te,  et  derelictus  est?  Non  est  audi- 
tum a saeculo.  Deus  tu  es  optimus  infinitae  pietatis  et 
immensae  bonitatis,  qui  in  te  sperantes  nunquam  con- 
suevisti relinquere.  Ostende,  quaeso,  misericordiam  tuam 
in  me,  quia  ad  te  confugi,  ut  videant  qui  oderunt  me , 
et  confundantur ; quoniam  tu , Domine , adjuvisti  me  et 
consolatus  es  me. 

Gratias  tibi  ago.  Domine,  quia  me  et  a vano  hujus 
mundi  consortio  separasti,  et  ad  tuum  sanctum  officium 
perduxisti , nullis  meis  meritis , sed  sola  dignatione 
misericordiae  tuae.  Benedico  te,  Domine  Deus  noster,  qui 
mihi  das  indigno  servorum  tuorum  societate  et  chari- 
tate  perfrui.  Da  mihi  quietem,  et  salutem  corporis  et 
animae,  simul  opportunam  ad  te  vacationem.  Libera  me 
a vanissimis  hujus  mundi  implicationibus  ad  profectum 
animae  meae , propter  honorem  et  gloriam  nominis  tui ; 
et  quia  scriptum  est  : Nemo  militans  Deo  implicat  se 
saecularibus  negotiis , et  ab  omnibus  curarum  tumulti- 
bus separas  animas  servientium  tibi,  ut  tibi  soli  Domino 
vacent  die  ac  nocte;  da  fructuosum  et  spirituale  otium 
abrenuntiantibus  mundo , ut  ipso  cordis  palato  gustent 
et  sapiant  quoniam  dulcis  et  suavis  es.  Domine,  sicut 
tua  scriptura  admonet,  dicens  : Vacate,  et  videte,  quo- 
niam ego  sum  Deus.  Et  alibi : sapientiam  discite  in  tem- 
pore otii,  et  qui  minoratur  actu  ipse  percipiet  eam.  Sed 
et  sacratissima  sententia  tua  ore  tuo  pio  prolata  plenius 

informat  nos,  et  a mundanis  curis  prorsus  prohibet, 
dicens  : Non  potestis  Deo  servire  et  mammonae.  Et  rur- 
sum : Nemo  mittens  manum  suam  ad  aratrum,  et  aspi- 
ciens retro  , aptus  est  regno  coelorum.  Et  alibi  nos  evi- 
denti exemplo  retrahere  dignaris,  dicens  : mementote 
uxoris  Loth. 

Gratias  tibi^ago,  misericordissime  Domine,  qui  me 
miserum  multumque  negligenfem  peccatorem  a princi- 
pio, et  a cunabulis  per  universa  pene  vitia  et  peccata 
decurrentem,  benigne  et  patienter  adhuc  ad  poeniten- 
tiam exspectas , nolens  me  perdere  cum  peccatis , vitiis , 
culpis  et  negligentiis  meis.  Si  enim  mihi.  Domine, 
secundum  peccata  mea  facere  voluisses,  olim  me  terra 
vivum  absorbere  debuisset.  Sed  rogo,  pie  Domine,  ne 
tua  in  me  exspectatio  sit  vacua , sit  quod  absit , infru- 
ctuosa. Tu  qui  non  vis  mortem  peccatoris,  da  mihi  de 
praeteritis  malis  meis  indulgentiam;  de  praesentibus 
concede  emendationem;  de  futuris  vero  largire  jugiter 
custodiam  atque  cautelam.  Da  locum  et  spatium  ad 
dignos  poenitentiae  fructus.  Aperi  oculos  cordis  mei  per 
Spiritum  Sanctum  tuum , ut  videam  et  plangam  omnia 
peccata  mea.  Domine,  tempus  est  acceptabile,  et  dies 
sunt  salutis.  Miserere  mei.  Domine,  et  ne  perdas  me 
cum  peccatis  meis,  ne  reserves  mala  mea  punienda  in 
illa  futura  vita,  in  illis  infernalibus  suppliciis,  in  illo 
tremendo  examine  tuo.  Propter  magnam  clementiam 
tuam  solve  omnium  peccatorum  meorum  vincula, 
priusquam  ab  hac  vita  egrediar.  Da  mihi  cor  contritum 

et  humiliatum,  da  mihi  gratiam  lacrymarum.  Da  lumen 
in  corde,  da  vires  in  corpore,  ut  quae  agenda  sunt  videam, 
et  ad  ea  implenda , quae  videro , fortiter  convalescam 
cunctis  diebus  vitae  meae.  Miserere  mei,  Domine,  mise- 
rere mei.  Non  permittas  hanc  animam  peccatricem,  pro 
qua  et  nasci  de  Virgine , et  mori  in  cruce  dignatus  es ; 
non  jubeas,  quaeso,  separari  eam  ab  hoc  mortali  corpore 
priusquam  me  facias  plene  et  perfecte  poenitere,  et  plan- 
gere omnia  peccata  mea  quaecumque  egi  post  baptis- 
mum ah  ipsis  cunabulis  meis , sive  scienter  et  nescien- 
ter, sive  superbe , vel  negligenter ; ita  ut  in  die  exitus 
mei,  emundatis  dilectis  omnibus  et  bene  correctis  mo- 
ribus, securus  et  gaudens  videam  dulcissimam  et  pul- 
cherrimam faciem  tuam  cum  laetitia  et  exsultatione 
propter  tuam  nimiam  misericordiam  et  bonitatem. 

Gratias  tibi  ago  iterum  iterumque,  omnipotens  et  mi- 
sericors Christe , qui  immeritam  exiguitatem  meam 
propter  te,  et  nomen  sanctum  tuum,  de  multis  angustiis, 
tribulationibus,  calamitatibus  et  infirmitatibus ; de  mul- 
tis foveis,  laqueis,  scandalo,  et  peccatis;  de  multis  insi- 
diis visibilium  et  invisibilium  inimicorum;  de  multis 
malis,  et  gravissimis  periculis  hactenus  liberare  dignatus 
es , dirigens  mirabiliter  et  misericorditer  vitam  meam 
inter  adversa  et  prospera;  ita  ut  nec  adversa  me  dejice- 
rent, nec  prospera  extollerent.  Posuisti  enim  frenum 
tuum  in  maxillis  meis,  et  non  dereliouisti  me  penitus 
in  manu  arbitrii  mei,  habens  curam  mei  paterna  pie- 
tate , et  non  permittens  amplius  tentari  supra  id  quod 

potero  sustinere.  Ubi  locus  fuit  peccandi  , quandoque 
non  fuit  voluntas;  vel  quando  fuit  voluntas , non  fuit 
locus. 

Sit  itaque  tibi  laus , sit  benedictio,  sit  gratiarum  actio. 
Domine  Deus  meus,  pro  universis  tuis  donis  et  datis,  et 
pro  omnibus  beneficiis  tuis , quae  animae  et  corpori  meo 
largiris,  et  semper  largitus  es  ab  ipsis  cunabilis,  pro 
pietate  tua,  et  bonitate,  nullis  meis  meritis  exigentibus, 
imo  peccatis  meis  gravissimis  non  obstantibus.  Sed  rogo. 
Domine,  rogo  ne  sinas  me  ingratum  esse  tantis  benefi- 
ciis et  indignum  tam  multis  miserationibus.  Non  mihi, 
non  diabolo,  non  mundo,  non  alicui  rerum,  non  cuilibet 
hominum  liceat  in  me  tua  dona  subvertere,  quia  totum 
est  fragile  quidquid  tibi  nititur  obviare.  Pone,  quaeso, 
magis  magisque  frenum  tuum  in  maxillis  meis,  et  trahe 
me  post  te  tanquam  mansuetum  animal,  in  nullo  tuis 
jussionibus  recalcitrantem , sed  plano  moderatoque  in- 
cessu te  Dominum  meum  portantem , et  voluntati  tuae 
in  omnibus  obtemperantem.  Excita,  Domine,  torporem 
meum  tuis  stimulis,  et  fac  me  toto  corde  totaque  virtute 
quaerere  faciem  tuam  cunctis  diebus  vitae  meae.  Attrahe 
me  ad  te , virtus  salutis  nostrae , Deus , freno  potentis 
gratiae  tuae,  et  non  sinas  me  propria  voluntate  in  arbitrio 
proprio  evagari.  Imaginem  tuam  non  sinas  in  me  obscu- 
rari ; quae  si  te  praestante  defendatur,  semper  egregia , 
nobilis  et  perspicua  est.  Miserere , Domine , mei  miser- 
rimi et  indigni  servi  tui , quia  non  sum  sicut  innumeri 
et  multiplices  famuli  tui , qui  tibi  ab  ipsis  cunabulis  de- 

votissime  servierunt ; non  sicut  illi  qui  post  publica  fla- 
gitia  poenitendo,  tibi  meruerunt  esse  devoti.  Non  sum 
sicut  et  mulii  illorum  qui  in  oculis  hominum  tanquam 
iniqui  et  perversi  esse  \identur,  sed  multo  aliter  se  ha- 
bent in  conspectu  tuo  : tu  enim  solus  nosti  corda  filio- 
rum hominum.  Si  quid  tamen.  Domine,  boni  facio,  aut 
fecero,  tua  gratia  largiente , quo  fme  hoc  faciam,  quave 
districtione  a te  pensetur,  ignoro.  Unde,  Deus  terribilis 
in  consiliis  super  filios  hominum , tuam  sanctam  et  im- 
mensam supplex  et  multum  tremens  deprecor  clemen- 
tiam, ut  qui  neminem  vis  perire,  sed  omnes  salvos 
facere,  non  me  derelinquas  in  manu  consilii  mei,  neque 
in  judicio  arbitrii  mei,  neque  in  potestate  aut  tentatione 
daemonum  , neque  in  errante  judicio  aut  noxio  consilio 
hominum,  sed  pro  bonitate  ac  pietate  tua,  juxta  suam 
benignissimam , quae  in  sui  dispositione  falli  non  potest, 
providendam , dispone  hic  et  ubique , nunc  et  semper, 
dies  vitae  meae  in  beneplacito  tuo,  et  dirige  per  Spiritum 
Sanctum  tuum  cor,  linguam,  actusque  meos  secundum 
voluntatem  tuam  in  tua  misericordia  ut  te  reclore , te 
duce  illa  semper  studeam  cogitare,  loqui  et  agere  quae 
tibi  placent , per  gratiam  tuam  in  veritate ; et  me  tan- 
dem ad  vitam  perducant  aeternam,  te  miserante  et 
donante,  qui  es  largitor  omnium  bonorum,  et  qui  es 
Deus  benedictus  cum  Patre  et  Spiritu  Sancto  in  saecula 
saeculorum.  Arnen. 


t.  i. 


7 

4.  ALI  E (HIATIONES  PRO  GRATIARUM  ACTIONE. 


LAMENTATIO  IN  PASSIONEM  CliiUSTI. 

EX  SANCTO  BERNARDO. 

Quis  me  consolabitur.  Domine  Jesu  Christe,  qui  te 
vidi  in  cruce  suspensum , plagis  lividum , morte  palli- 
dum ; et  non  sum  crucifixo  compassus,  obsecutus  mor- 
tuo , ut  saltem  lacrymis  meis  loca  illa  vulnerum  defi- 
nirem ? Quomodo  dereliquisti  me  insalutatum  , cum 
formosus  in  stola  tua , Rex  glorise , in  alta  coelorum  te 
recepisti  ? Prorsus  renuit  consolari  anima  mea.  Heu  me 
miserum , unum  de  miseris  filiis  Evae  elongatis  a Deo  ! 
Quid  faciet,  altissime  Domine,  quid  faciet  ille  longin- 
quus et  exsul?  Heu  mihi.  Domine,  heu  animse  meae! 
recessisti  consolator  animae  meae , nec  valedixisti  mihi ! 
Quid  dicam  ? quid  faciam  ? quo  vadam  ? Ubi  te  Dominum 
meum  quaeram  ? ubi  te  inveniam  ? quem  interrogabo  ? 
quis  annuntiabit  dilecto  meo  quia  amore  langueo  ? Re- 
nuit consolari  anima  mea,  nisi  te,  dulcedo  mea  sancta, 
attenderem  et  ad  osculum  oris  tui.  0 bone  Jesu  ! cruen- 
tam bestiam  aversatus  non  es  , sed  os  in  quo  non 
inventus  est  dolus,  ori  in  quo  abundavit  malitia,  dul- 
citer applicuisti.  Quis  audiet  sine  gemitu , qualiter  in 
illa  hora  homicidse  tibi  manus  injecerunt,  et  innocentes 
manus  tuas,  Jesu  bone,  constringentes,  te  agnum  man- 
suetum nihil  obloquentem  ad  instar  latronis  traxerunt 

ad  victimam  ? Sed  nec  tunc  misericordia  tuae  dulcedinis, 
Christe,  super  inimicos  tuos  stillare  desiit  favum  mellis. 
Nam  mutilatam  a discipulo  tuo  aurem  inimici  tui  sa- 
nasti tangens. 

2°  Attende,  anima  mea,  quis  est  iste  habens  imaginem 
quasi  regis,  et  nihilominus  servi  despectissimi  confu- 
sione repletus.  Coronatus  incedit,  sed  corona  ejus  cru- 
ciatus est  illi;  quia  mille  puncturis  speciosum  ejus  ver- 
ticem vulneravit.  Regali  purpura  induitur;  sed  in  ea 
potius  despicitur,  quam  honoratur.  Sceptrum  gestat 
manu ; sed  eo  ipso  venerandum  ejus  caput  feritur.  Ado- 
rant coram  ipso  positis  in  terram  genibus,  et  regem 
clamant ; et  continuo  ad  conspuendum  amabiles  genas 
dissiliunt.  Maxillas  palmis  concutiunt,  et  collum  hono- 
rabile exhonorant.  Sub  crucis  onere  dorsum  incurvare 
cogitur,  et  suam  ipsius  ignominiam  portare  jubetur. 
Liquesce , anima  mea , igne  compassionis  super  contri- 
tionem amabilis  juvenis  istius , quem  in  tanta  mansue- 
tudine vides  tantis  afflictum  doloribus.  Qualis  est  hic, 
quia  coelum  et  terra  compatiuntur  ei  ? Cognosce,  anima 
mea.  Iste  formosus  prae  filiis  hominum , sed  et  prae 
millibus  angelorum,  quam  deformis  prae  filiis  hominum 
factus  est ! Quia  vidimus  eum  novissimum  virorum  , 
non  habentem  speciem  neque  decorem.  Respice,  Do- 
mine, sancte  Pater ; ecce  enim  vox  sanguinis  fratris  mei 
Jesu  Christi  clamat  ad  te  de  terra,  id  est  de  cruce.  In- 
tuere dulcem  natum  tuum  toto  corpore  extensum.  Cerne 
manus  ejus  innoxias  promanantes  sanguine,  et  remitte 

mihi  scelera  quae  perpetraverunt  manus  meae.  Considera 
Filii  tui  latus  crudef  fossum  cuspide,  et  renova  me  sacro 
fonte,  quem  inde  credo  fluxisse.  Vide  immaculata  vesti- 
gia duris  confixa  clavis,  et  perfice  gressus  meos  in  semi- 
tis ‘tuis.  Candet  nudatum  pectus ; rubet  cruentatum 
latus  : hominis  Dei  conspice  pennam , et  releva  hominis 
conditi  miseriam.  Misi  propaginem  tuam  inter  me  et  te 
Deum  mediatorem;  misi,  inquam,  intercessorem,  per 
quem  spero  veniam.  Multum  quippe  est  quod  mea  me- 
ruit impietas ; sed  longe  majus  est  quod  reposcit  condi- 
toris pietas.  Quinto  Deus  superior  est  homine,  teato 
mea  malitia  inferior  est  ipsius  bonitate.  Dominum  Jesum 
Christum  habemus  advocatum;  non  soevum  hominem, 
non  crudelem  tyrrnnum  habemus  judicem;  sed  pium 
Dominum,  qui  bene  meis  scit  infirmitatibus  compati. 
Scio  enim  quod  si  coaeternus  tibi , sancte  Pater , Filius 
non  esset,  peccator  homo  non  auderet  polluta  ad  te 
labia  aperire.  Dat  ausum  loquendi  Christus  Deus,  quem 
habemus  sacerdotem  in  coelis  pro  nobis  interpellantem. 
In  ejusmodi  confido  advocato,  in  ejus  misericordia 
spero. 

3°  0 dilectissime  Pater,  quando  te  videbo?  Quando 
ante  faciem  tuam  apparebo  ? Qur  ndo  satianor  pulchri- 
tudine tua  ? Quando  videbo  vultum  tuum  desiderabilem, 
in  quem  desiderant  Angeli  prospicere,  qui  omnes  adim- 
plet laetitia , quem  omnes  deprecantur  divites  plebis, 
quem  sputis  inquinaverunt,  manibus  ceciderunt,  velut 
derisorem  eum  cooperuerunt,  nec  pepercerunt  amaris 

vulneribus  virginem  carnem  divellere  ? Quid  commisisti, 
dilectissime  puer,  ut  sic  cruciareris  ? Quid  fecisti,  aman- 
tissime juvenis,  ut  sic  judicareris  ? Certe  ego  causa  dolo- 
ris tui , causa  tuae  culpae , et  tuae  offensionis  occasio.  0 
amor  mirabiliter  ardens,  ipsam , ut  ita  dicam,  deponens 
altitudinem,  virtutem  infirmans,  exinaniens  majestatem ! 
Ut  quid  haec  omnia  ? Certe  ut  de  hac  paupercula  mere- 
trice exhiberet  sponsam  non  habentem  maculam  neque 
rugam.  Ipsa  sponsa  est  anima  humana , quae  fornicata 
est  cum  diis  multis,  quia  cum  amatoribus  suis,  sub 
omni  ligno  frondoso  prosternebatur  meretrix.  0 mere- 
trix ! Quid  retribuam  Domino  pro  omnibus  quae  retri- 
buit mihi  ? Yae  animae  te  non  quaerenti,  te  non  amanti ! 
Quae  si  mundum  diligit,  peccatis  servit,  nunquam  quieta, 
nunquam  secura.  Nihil,  quaeso,  sine  te  mihi  dulcescat, 
nihil  placeat : nihil  speciosum , nihil  praeter  te  arrideat 
pretiosum ; vilescant  omnia  praeter  te.  Quod  tibi  est 
adversum , mihi  sit  molestum ; et  tuum  beneplacitum 
sit  mihi  indeficiens  desiderium.  Taedet  gaudere  sine  te, 
delectat  gaudere  tecum , et  flere  tecum , et  conturbari 
pro  te.  Sit  nomen  tuum  refocillatio  mea , memoria  tua 
consolatio  mea.  Si  peccata  mea  prohibent , si  me  delicta 
mea  excludunt,  benignitas  tua  me  non  repellit.  0 bone 
Jesu  ! memoria  tua  super  mei  dulcis ; meditatio  tui  plus 
quam  omnis  cibus  suavis,  de  te  loqui  plena  refectio,  te 
nosse  perfecta  consolatio  : tibi  adhaerere  vita  aeterna ; a 
te  separari  mors  est  perpetua.  0 quam  excelsus  tu  es, 
et  quam  humilis  corde  ! Fac  me  gustare  per  amorem , 

quod  gusto  per  cognitionem.  Fame  tui  amoris  languet 
anima  mea;  refocilla  eam;  satiet  eam  dilectio  tua, 
impinguet  eam  affectus  tuus , impleat  eam  amor  tuus. 
Quid  enim  mihi  moveat  crebras  lacrymas,  nisi  absentia 
Jesu  Christi  ? 0 bone  Jesu  ! si  tam  dulce  est  de  te  flere, 
quam  dulce  est  de  te  gaudere  ! Novi  quod  sis  lenis 
natura , mitis  et  humilis  corde , blandus  aspectu  , et 
quidem  unctus  oleo  laetitiae  prae  consortibus  tuis.  Qui 
non  sentit  odorem  tuum,  Christe,  aut  fetidus  aut  mor- 
tuus est.  Tota  dulcedo  terrae  humanitas  Christi  : tota 
dulcedo  coeli  spiritus  Christi. 

4°.  0 quam  dulciter,  Jesu  Christe,  cum  hominibus 
conversatus  es  ! quam  fortiter  tam  indigna  et  aspera  pro 
hominibus  passus  es  ! Et  tu , Domine,  pro  injustis  passus 
es,  moriens  propter  delicta  nostra,  qui  venisti  gratis 
mortuos  vivificare,  servos  facere  fratres,  cohaeredes  ca- 
ptivos, exsules  reges.  Sed,  o bone  Jesu,  quid  fecisti,  cmod 
majus  esset  cum  magis  esset  gaudentium  cum  operaba- 
ris salutem  in  medio  terrae  nostrae,  affigens  peccata 
nostra  cruci,  damnans  diabolum  et  salvans  miseros? 
Vere,  Domine,  dignum  fuit  et  justum  ut  fleres,  et  eadem 
causa  flendi  nobis  existit  hodie  super  filios  Adam.  Flevit 
enim  Deus,  ut  Passio  sua  sufficeret  redemptioni  omnium, 
cum  profuit  redemptioni  paucorum.  0 dulcis  Domine, 
fodiendas  praebes  manus  tuas  et  pedes,  ut  procedat  coele- 
stis thesaurus  qui  in  illis  latet , et  sit  nobis  redemptio 
copiosa.  0 quanta  est  amaritudo  peccatorum  meorum ! 
Vae  mihi ! pro  iis  necesse  fuit  Dominum  vulnerari.  Certe, 

bone  Jesu,  si  non  essent  haec  ad  mortem  aeternam, 
nequaquam  oportuisset  te  mortem  subiisse , ut  ego  vive- 
rem. Sed  quid  faciam  ? Ecce  tu  Filius  Altissimi  moreris, 
ut  ego  vivam.  Et  unde  tibi  dignatio  tanta , charitas  tam 
immensa  ? Et  quid  bone  Jesu,  pro  tali  tua  morte  et  mea  vita 
tibi  rependam  ? Plus  enim  videris  diligere  vitam  meam , 
quam  animam  tuam , quam  in  manus  inimicorum  tra- 
didisti pro  me , Jesu  Christe , ut  me  restitueres  vitae , et 
ab  inimicis  me  tam  crudelibus  eriperes,  liberares  a 
morte.  Et  quis  sum  ego  pro  cujus  salute  tanta  fecisti,  ita 
te  exinanisti,  quem  tam  dilexisti , pro  quo  etiam  descen- 
disti in  carnem,  in  passionem,  in  mortem,  mortem 
autem  crucis  ? Heu  mihi  peccatori  pro  nimia  iniquitate 
et  impietate  mea  ! 0 lacrymae , uhi  vos  subtraxistis  ? ubi 
estis,  fontes  lacrymarum?  humectate  maxillas  meas, 
irrigate  genas  meas,  fluite  super  faciem.  Heu  me  mise- 
rum ! omnis  creatura  compatitur  Christo,  et  turbatur 
de  morte  sua,  sed  miserum  cor  meum  non  compatitur 
Creatori  suo  morienti  pro  ipso.  Flete  me,  coelum  et  terra ; 
lugete  me,  omnes  creaturae.  Melius  esset  me  non  esse 
creatum , quam  sic  induratum  cor  meum  remanere  de 
tanta  morte.  0 Domine,  quantum  humiliasti  te  ! Sed  per 
mortem  tuam,  cui  tam  fuit  chara  anima  mea,  Jesu 
bone,  libera  me. ab  iniquitatibus  meis,  et  per  passionem 
tuam  fuga  impietatem  meam.  Per  illa  ergo  vincula  quae 
manus  tuas  sanctas  tam  acriter  ligaverunt,  solve  vincula 
iniquitatis  meae.  Passio  tua  sancta  et  dura  animam  meam 
tam  dilectam  tibi  liberet  a morte  aeterna.  Arnen. 

ORATIO  SAXCTI  JOANNIS  GUALBERTI. 

Tibi,  Domine,  ago  laudes  et  gratias.  Custodi,  Domine, 
in  me  immaculatam  fidem.  Tibi  inclino  cervicem ; tibi 
genua  flecto.  Te  Dominum  meum,  cum  sis  unus  in 
S.  Trinitate,  confiteor.  Erue  me  de  periculis.  Tuere  me 
in  omnibus  causis.  Erue  me  jacentem,  et  ea  quae  explere 
non  possum , quasi  sint  postulata  concede. 


5.  GRATIARUM  ACTIO. 

Amantissime , benignissime , dulcissime  Domine  Jesu, 
ecce  nunc  ad  alt&re  tuum  accessi ; corpus  tuum  sacra- 
tissimum accepi  in  hac  mystica  mensa  quam  circundant 
Angeli;  panem  supersubtantialem , omne  delectamen- 
tum in  se  habentem  , qui  dat  vitam  mundo , comedi , et 
bibi  vinum  quod  germinat  virgines.  Ecce  tu,  Deus  meus. 
Redemptor  meus.  Salvator  meus,  ecce  tu  praesens  es  in 
me;  ecce  hora  salutis,  tempus  acceptabile,  momentum 
dilectionis  et  gratiae.  Oh ! si  scirem  donum  Dei ! Oh ! si 
cognoscerem  fontem  aquae  salientis  in  vitam  aeternam  ! 
Ecce  possideo  Christum  meum.  Yae  mihi , Domine , 
quia  frigescit  cor  meum,  cum  ardere  deberet.  0 beati 
Angeli , omnes  Sancti  coelestis  Jerusalem , benedicite 
Domino  pro  me.  Sed  tu  quoque,  benedic,  anima  mea. 

Domino  : et  omnia , quae  intra  me  sunt , nomini  sancto 
ejus. 

Benedic,  anima  mea.  Domino  : et  noli  oblivisci  omnes 
retributiones  ejus. 

Qui  propitiatur  omnibus  iniquitatibus  tuis  : qui  sanat 
omnes  infirmitates  tuas. 

Qui  redimit  de  interitu  vitam  tuam  : qui  coronat  te  in 
misericordia  et  miserationibus. 

Qui  replet  in  bonis  desiderium  tuum  : renovabitur  ut 
aquilae  juventus  tua. 

Faciens  misericordias  Dominus  : et  judicium  omnibus 
injuriam  patientibus. 

Notas  fecit  vias  suas  Moysi,  filiis  Israel  voluntates  suas. 

Miserator  et  misericors  Dominus  : longanimis,  et  mul- 
tum misericors. 

Non  in  perpetuum  irascetur  : neque  in  aeternum  com- 
minabitur. 

Non  secundum  peccata  nostra  fecit  nobis : neque  secun- 
dum iniquitates  nostras  retribuit  nobis. 

Quoniam  secundum  altitudinem  cceli  a terra : corro- 
boravit misericordiam  suam  super  timentes  se. 

Quantum  distat  ortus  ab  occidente  : longe  fecit  a nobis 
iniquitates  nostras. 

Quomodo  miseretur  pater  filiorum , misertus  est  Do- 
minus timentibus  se : quoniam  ipse  cognovit  figmentum 
nostrum. 

Recordatus  est  quoniam  pulvis  sumus  : homo , sicut 
fcenum  dies  ejus , tanquam  flos  agri  sic  efflorebit. 

Quoniam  Spiritus  pertransibit  in  illo  ^ et  non  subsi- 
stet : et  non  cognoscet  amplius  locum  suum. 

Misericordia  autem  Domini  ab  aeterno , et  usque  in 
aeternum  super  timentes  eum. 

Et  justitia  illius  in  filios  filiorum,  his  qui  servant  tes- 
tamentum ejus : 

Et  memores  sunt  mandatorum  ipsius,  ad  facien- 
dum ea. 

Dominus  in  coelo  paravit  sedem  suam  : et  regnum 
ipsius  omnibus  dominabitur. 

Benedicite  Domino  omnes  Angeli  ejus : potentes  vir- 
tute , facientes  verbum  illius , ad  audiendam  vocem  ser- 
monum ejus. 

Benedicite  Domino  omnes  virtutes  ejus  : ministri  ejus, 
qui  facitis  voluntatem  ejus. 

Benedicite  Domino  omnia  opera  ejus  : in  omni  loco 
dominationis  ejus,  benedic  anima  mea  Domino. 

Quid  retribuam  Domino,  pro  omnibus  quae  retribuit 
mihi  ? Totum  te  mihi  miserrimo  sacerdoti  dedisti ; quid 
tibi  offeram  ? Omnia  jam  tua  sunt.  Reddam  tibi  quidquid 
mihi  concessisti.  Offero  tibi  intelligentiam  meam,  ut  tua 
claritate  illuminata  te  cognoscat  et  opera  quae  fecisti ; 
cor  meum , ut  amore  tuo  flagret , et  semper  diligat  te  et 
omnia  quae  amas  et  quomodo  amas ; voluntatem  meam, 
ut  semper  tuis  subjecta  praeceptis  accipiat  jugum  tuum 
et  sequatur  te ; jugum  enim  tuum  suave  est  et  onus  leve ; 
linguam  meam,  ut  te  confiteatur,  te  praedicet,  te  mani- 
festet mundo , et  vias  tuas  doceat ; omnes  denique  sen- 

sus,  mentisque  facultates,  ut  te  suo  modo  magnificent. 
Sed , quia  sine  te  nihil  possum  facere , da  mihi  et  velle 
et  perficere.  Mane  in  me , ut  in  te  maneam.  Vivifica  me, 
ut  opus  quod  dedisti  mihi  facere  in  tua  charitate  perfi- 
ciam. Dirige  omnes  gressus  meos,  ut  curram  in  viam 
mandatorum  tuorum.  Aperi  oculos  meos,  ut  te  videam 
in  omnibus  quae  tu  creasti ; aures  meas , ut  vocem  tuam 
audiam  in  creaturis  hujus  mundi ; nam  coeli  enarrant 
gloriam  Dei.  Emitte  in  me  Spiritum  Sanctum  tuum  veri- 
tatis , ut  me  doceat  omnem  veritatem , me  illuminet , 
cor  accendat,  dirigat  cogitationes,  desideria  et  omnes 
affectiones  meas.  Dic  animae  meae  : salus  tua  ego  sum, 
et  Spiritus  tuus , qui  renovat  omnia , in  me  habitet , et 
sit  virtus  activa  omnium  actuum.  Emitte  spiritum  scien- 
tiae et  intellectus,  spiritum  consilii  et  fortitudinis,  spi- 
ritum sapientiae  et  pietatis , spiritum  timoris  Domini,  ut 
nunquam  in  manibus  mei  consilii  derelictus,  semper 
melius  eligam,  et  in  omnibus  flatum  supernum  sentiens, 
odorem  tuum , Domine  mi  Jesu  bone , exhalare  possim 
atque  fratres  meos  ad  te  perducere,  qui  via,  veritas  et 
vita  es.  Rogo  te  in  humilitate  mea  per  immensum  tuum 
amorem , da  ut  te  mirabiliter  cognoscam  et  cognoscere 
faciam;  da  ut,  sicut  praecepisti  per  Apostolum,  digne 
annuntiem  verbum  tuum,  doceam  justificationes  tuas, 
et  ut  in  docendo  sive  praedicando  nunquam  gloriam 
meam,  sed  tuam,  quaeram.  Da  nunquam  zelo  amaro, 
ab  ira,  seu  amoris  proprii  motibus  accensus  loqui  ad  ani- 
mas quas  ad  te  abducere  milii  opus  incumbit,  et  nun- 

quam  ex  ore  meo  proferre  ullum  verbum  quod  non  decet 
inter  sanctos.  Da  milii  in  conversationibus  prudentiam 
ei  charitatem,  in  agendis  consilium  et  sapientiam;  in 
directione  animarum  amorem  sanctum , fortitudinem 
suavem , et  viam  rectam  pacis  et  virtutis ; in  correctione 
aequitatem  et  justitiam  bonitate  plenam.  Aufer  a me  spi- 
ritum acediae  et  torporis , spiritum  iracundiae  et  duritiae, 
spiritum  superbiae  et  jactantiae , spiritum  invidiae  et  ini- 
quitatis, spiritum  avaritiae  et  cupiditatis.  Longe  fac  a me 
zelum  amarum,  ex  quo  procedunt  multa  lamentabilia 
mala , divisiones , detractiones , odia , rixae , susurratio- 
nes , quae  pacem  destruunt , a te  repellunt  et  ministros 
tuos  odibiles  reddunt.  Denique  da,  ut  sim  fidelis  mini- 
ster, opus  tuum  consummem,  et  in  tua  chariiate  perse- 
verans merear  in  regnum  tuum  coeleste  introire,  ubi 
regnas  cum  Deo  Patre  et  Spiritu  Sancto  in  saecula  saecu- 
lorum. Amen. 


INNOCENTII  III  PAP.E 

O St  AT  IONES  TRES  EFFICACISSIMAE  : 

QUI  CONTRITE  ET  DEVOTE  EAS  LEGENTIBUS  PLURIMAS  CONTULIT  REMISSIONES 
ET  INDULGENTIAS. 

Oratio  la. 

Domine  Jesu  Christe , Fili  Dei  vivi , qui  pro  redem- 
ptione nostra  nasci,  et  circumcidi  voluisti,  et  a Judaeis 
reprobari,  a Juda  osculo  tradi,  capi  et  ligari,  et  cum 
vinculis  Annae,  Caiphae,  Herodi,  Pilato  offerri,  et  coram 

eis  illudi , colaphis , alapis , flagellis  et  arundine  caedi , 
facie  velari , et  sputo  conspui , spinis  coronari , a falsis 
quoque  testibus  accusari , judicari  et  ut  agnus  innocens 
tuam  crucem  ferendo  ad  victimam  duci , clavis  perfo- 
rari , felle  et  aceto  potari , atque  in  cruce  morte  turpis- 
sima condemnari , ac  lancea  vulnerari.  Tu  per  has  sacra- 
tissimas poenas  ab  omnibus  peccatis  et  poenis  nos  libera , 
et  per  sanctam  crucem  tuam  illuc  perduc  nos  miseros 
peccatores , quo  perduxisti  tecum  crucifixum  latronem 
sero  poenitentem.  Qui  vivis,  etc. 

Oratio  2a. 

Auxilientur  nobis , pie  Domine  Jesu  Christe , omnes 
passiones  tuae , et  defendant  nos  ab  omni  dolore  et  tristi- 
tia, ab  omni  periculo  et  miseria,  ab  omni  peccato  et 
cordis  immunditia,  ab  omni  scandalo  et  infamia,  a mor- 
bis malis  animae  et  corporis,  et  a morte  subitanea  et 
improvisa , et  ab  omni  persecutione  inimicorum  visibi- 
lium et  invisibilium  ; scimus  enim  quod  in  quacumque 
hora  vel  die  passionis  tuae  memoriam  habuerimus,  salvi 
erimus  : ideo  de  immensa  tua  pietate  confisi  te  depreca- 
mur, piissime  Salvator,  per  benignissimas  sacratissimas- 
que  passiones  tuas , ut  benigno  nos  protegas  auxilio , et 
coniinua  pietate  ab  omni  malo  nos  conserves.  Qui  vi- 
vis , etc. 

Oratio  3a. 

Domine  Deus  de  Deo , lumen  de  lumine , qui  huma- 
num genus  ex  praecepto  Patris  patibulo  crucis  proprio 
sanguine  redimere  dignatus  es , te  suppliciter  exoramus, 
ut  non  secundum  peccata  nostra  facias  nobis,  sed  secun- 
dum misericordiam  tuam  salvos  fac  nos  indignos  famu- 
los tuos  : tu  quoque  exsurge  in  adjutorium  nostrum , et 
esto  nobis  turris  fortitudinis , et  clypeus  inexpugnabi- 
lis justitiae , a facie  tam  corporalis , quam  incorporalis 
inimici , atque  ab  omni  peccato  et  poena  misericorditer 
nos  libera,  et  ab  omni  adversitate  corporis  et  animae  cle- 
menter nos  defende.  Qui  vivis,  etc. 


ALIA  OUATIO. 

Anima  Christi , sanctifica  me. 
Corpus  Christi , salva  me. 
Sanguis  Christi , lava  me. 
Passio  Christi,  conforta  me. 

0 bone  Jesu  exaudi  me. 

Intra  tua  vulnera  absconde  me. 
Ne  permittas  me  separari  a te. 
Ab  hoste  maligno  defende  me. 
In  hora  mortis  meae  voca  me. 
Et  jube  me  venire  ad  te , 

Ut  cum  sanctis  tuis  laudem  te , 
In  saecula  saeculorum.  Arnen. 


PARS  SECUNDA. 


ORATIONES  PRjECLAR/E  SANCTORUM 

PRO  VARIIS  TEMPORIBUS  VIT^QUE  NECESSITATIBUS  (*). 


ORATIO  SANCTI  JO  ANNIS  CHRYSOSTOMI. 

Domine  Deus  meus , magnus  et  terribilis  et  gloriosus, 
omnis  visibilis  et  intelligibilis  naturae  Creator,  qui  servas 
pactum  tuum  et  misericordiam  tuam  iis  qui  diligunt  te 
et  custodiunt  mandata  tua  : gratias  ago  tibi  et  nunc  et 
perpetuo  ob  beneficia  omnia  tam  manifesta , quam  oc- 
culta, quae  mihi  contulisti.  Et  ad  hoc  usque  tempus 
laudo , glorifico  et  magnifico  te , quia  mirabilem  exhi- 
buisti erga  me  misericordiam  et  miserationem  tuam, 
protegens  me  ex  utero  matris  meae , et  in  omnibus  pro- 
videns mihi , conservans  et  dirigens  sancte  ea  quae  ad 
me  spectant  ex  sola  benignitate  et  clementia  tua.  Neque 
enim  ob  indignitatem  et  passiones  meas  despexisti  humi- 
litatem meam;  sed  ex  benignitate  et  commiseratione  tua 
benefaciendi  et  providendi  finem  non  fecisti : Et  usque 
ad  senectam  et  senium  Deus  meus  ne  derelinquas  me 
(Ps.  lxx,  18),  Jesu  Christe,  pulchrum  nomen,  dul- 

(*)  Sacerdos  potest,  si  placet,  inter  sequentes  orationes,  quas  volue- 
rit, recitare  pro  gratiarum  actione. 


cedo  mea , concupiscentia  mea  et  spes  mea  : qui  propter 
nos  homo  factus  es,  et  crucis  mortem  subiisti,  et  omnia 
in  sapientia  dispensasti  et  disposuisti  propter  salutem 
nostram.  Confiteor  tibi ^ Domine  Deus  meus,  in  toto 
corde  meo;  flecto  genu  corporis  et  animae,  confitens 
tibi  Deo  meo  omnia  peccata  mea.  Inclina  tu  quoque  au- 
rem tuam  ad  supplicationem  meam , et  dimitte  impieta- 
tem cordis  mei.  Peccavi } inique  egi,  irritavi  et  exaspe- 
ravi bonum  meum  Dominum,  nutritorem,  curatorem  : 
non  est  genus  nequitiae,  quod  dici  possit  vel  dici  nequeat, 
quod  non  admiserim  et  opere  et  verbo,  et  ex  cognitione 
et  ex  ignorantia , ex  animo  et  cogitationibus , supra  mo- 
dum omnem  peccando : ac  cum  saepe  me  poenitentiam 
acturum  promisissem,  toties  in  eadem  mala  incidi.  Faci- 
lius stillae  pluviae  numerentur,  quam  peccata  mea  : super- 
gressa sunt  enim  caput  meum , et  sicut  onus  grave  gra- 
vatae sunt.  Nam  a juventute  ad  hoc  usque  tempus  absurdis 
cupiditatibus  fores  aperiens , effreni  impetu  usus  sum , 
vestem  superne  textam  sancti  baptismatis  foedans,  tem- 
plum corporis  mei  commaculans,  miseram  animam  igno- 
miniosis affectibus  deturpans,  iniquitatem  omnem  et 
injustitiam  exercens  : quae  si  singulatim  commemorare 
voluero,  deficiet  me  tempus.  Quoniam  vero  omnia  tu 
nosti : neque  enim  est  creatura  occulta  tibi ; omnia  enim 
nuda  et  aperta  oculis  tuis : quid  dicatur  tibi  scienti , qui 
nihil  ignoras?  Mihi  autem  conteruntur  et  cor  et  ossa 
animi  mei , et  totus  in  dubitationis  profundum  immer- 
gor, mecum  reputans  quod  cum  tot  tantaque  peccata 

admiserim , ne  minimum  quoque  poenitentiae  opus  exhi- 
buerim : et  tempus  putationis  prope  est , et  mortis  sta- 
tuta hora  adest , nullumque  poenitentiae  tempus.  Ideo 
turbata  est  anima  mea , dolore  et  mcestitia  plena  : impa- 
ratus enim  cum  sim,  mea  examinans  et  dijudicans, 
nihil  ad  defensionem  idoneum  invenio,  neque  ullam 
machinam  vel  modum  , quo  ab  aeterno  igne  eripiar.  Si 
enim  vix  justus  salvus  evadit , ego  peccator  ubi  compa- 
ream  ? Et  si  per  multas  tribulationes  regnum  coelorum 
dignis  in  sortem  datur,  et  angusta  arctaque  via  vitae  est : 
quomodo  ego  passionibus  et  perditis  moribus  salute  di- 
gnus habebor?  Si  omnis  justitia  hominis  sicut  pannus 
menstruatae;  tantum  coenum  tanta  iniquitas,  quid  repu- 
tabitur ? Si  de  otioso  verbo  rationes  sunt  reddendae  : pro 
tot  tantisque  peccatis  quam  vel  apparentem  habebo  de- 
fensionem ? Hei  mihi , o anima  ! Quod  nostra  sic  proces- 
serint. Brevis  est  vita  et  circunscripta , cito  transiens  et 
ad  mortem  mittens : aeternum  peccatoribus  est  suppli- 
cium, ut  et  regnum  justis,  et  vita  amborum  morte  non 
abscinditur  ? quid  ergo  faciam  ? quid  agam  ? in  quod  ca- 
hos  me  conjiciam ? Terribilis  mors  est,  maxime  pecca- 
torum , quia  mala  : nam  mors  peccatorum  pessima : 
terribiles  etiam  sunt  post  mortem  formidines;  sed  longe 
terribilius  est  incidere  in  manus  Dei  viventis,  ex  quibus 
nemo  possit  eruere.  Cum  igitur  venerit  ut  glorificetur  in 
sanctis  suis , et  reddat  unicuique  secundum  opera  sua  : 
cum  throni  positi  fuerint,  cum  judex  terribilis,  qui  sine 
acceptione  est,  sedebit,  et  fluvius  igneus  manabit  in  con- 

spectu  ejus,  et  splendor  atque  gaudium  justis  paratum 
erit , et  universae  Angelorum  myriades , omnesque  qui 
a saeculo  sunt  homines,  omnisque  simul  creatura,  visi- 
bilis et  intelligibilis , cum  tremore  aderit : quid  ego  tunc 
faciam  pudore  plenus,  a conscientia  damnatus,  omni 
fiducia  ac  defensione  vacuus?  Gemitus  undique.  Vae  mihi 
ob  tanta  mala!  quid  primum  lugeam?  quid  secundum 
fleam  ? quid  gemitu  prosequar  ? bonorum  privationem , 
an  malorum  moerorem?  interminatum  supplicium,  an 
separationem  a Deo?  Luge,  anima  mea,  haec  tecum  re- 
putans , et  ea  quae  tibi  post  decessum  occurrent , utpote 
admodum  molesta  et  dolore  plena , et  clama  : Deus  vir- 
tutum, Deus  aeterne,  Deus  misericordiae  et  miseratio- 
num , ne  derelinquas  me , ne  despicias  me , ne  auferas  a 
me  misericordiam  tuam : intende  in  adjutorium  meum , 
Domine  salutis  mece.  Nam  cum  ita  me  habeam,  et  ita 
cogitem,  non  a bona  spe  excido,  neque  de  salute  mea 
despero.  Novi  enim  Domini  mei  clementiam ; novi  beni- 
gnum illum  non  esse  injuriarum  memorem,  et  quia 
misericordiam  vult,  nec  mortem  peccatoris,  sed  ut  con- 
vertatur et  vivat , vultque  omnes  salvos  fieri  et  in  agni- 
tionem veritatis  venire,  maxime  eos  qui  a peccato  con- 
vertuntur. Non  enim  venisti  vocare  justos,  sed  peccatores 
ad  poenitentiam.  Non  enim  opus  habent  sani  medico, 
sed  male  habentes.  Nunc  incepi  loqui  ad  Dominum 
meum.  Ego  autem  sum  terra  et  cinis,  vermis  et  non 
homo;  opprobrium  hominum  et  abjectio  plebis.  Da  mihi 
verbum  in  apertione  oris  mei , qui  das  optatum  precanti. 

quia  a te  omne  datum  bonum  est,  et  omne  donum  per- 
fectum desursum  est  descendens  a te  Patre  luminum  : ut 
digne  precer  et  utiliter  supplicem.  Ne  avertar  humilia- 
tus et  dedecore  affectus,  sed  quae  sperabam  consequutus : 
et  sic  abscedam  gaudens  in  certitudine  cordis  mei.  Mise- 
rere mei,  Deus,  secundum  magnam  misericordiam 
tuam,  quia  in  te  confidit  anima  mea:  Miserere  mei. 
Domine,  quoniam  infirmus  sum,  medice  animarum  et 
corporum.  Ut  ad  terribile  tribunal  tuum  adstans,  ut  in- 
temeratos pedes  tuos  tangens,  sic  rogo  et  oro  et  obsecro 
cum  contrito  et  humiliato  corde  : propitius  esto  mihi 
peccatori , concede  mihi  inutili  et  humili , respice  de 
sancto  habitaculo  tuo  in  miseriam  meam , respice  de 
sancta  sublimitate  tua  in  orationem  humilis  servi  tui,  et 
ne  despicias  obsecrationem  meam : dimitte  mihi , ut 
refrigerer,  priusquam  abeam  eo  unde  amplius  non  re- 
vertar. Ut  homo  peccavi,  ut  Deus  ignosce  : tu  enim  nosti. 
Domine , quam  labens  sit  humana  natura , et  quod  ho- 
minis animus  a juventute  ad  mala  sit  omnino  pronus. 
Recordare  quod  pulvis  simus ; recordare  quod  tu  solus 
sis  mundus  et  illibatus  et  incorruptus , nos  autem  omnes 
in  increpationibus ; recordare  miserationum  tuarum  a 
saeculo  et  misericordiae  tuae,  neque  condemnes  me  in  ini- 
quitatibus meis,  nec  secundum  peccata  mea  retribuas 
mihi.  Nosti  multitudinem  iniquitatum  mearum , quod 
non  possint  numerari ; sed  scio  etiam  benignitatis  tuae 
pelagus,  quod  inaestimabile  et  insuperabile  sit.  Tu  es 
enim  (jui  tollis  peccatum  mundi,  qui  de  coelo  descendisti 

in  terram  , ut  errantem  et  perditam  ovem  perquireres  : 
pastor  bonus , qui  animam  suam  ponit  pro  ovibus,  et 
venisti  in  mundum  ut  peccatores  salvos  faceres,  quorum 
primus  ego  sum.  Miserere , miserere  operis  manuum 
tuarum ; ne  detesteris  me  indignum , sed  miserere  ope- 
ris tui : qui  propter  me  crucem  sustinuisti,  et  vibicum 
stigmata  accepisti;  sed  sanans,  dele  omnia  pharmaco 
commiserationis  et  spongia  benignitatis  tuae : omnia 
enim  potes,  nihil  tibi  impossibile  est.  Compunge  obdu- 
ratum cor  meum,  leve  fac  pondus  conscientiae,  suscipe 
lacrymas  meas  et  gemitum  , ut  meretricis , ut  coryphaei 
apostolorum  Petri  : excipe  parvam  hanc  meam  confes- 
sionem et  poenitentiam , qui  excepisti  latronis  probam 
poenitentiam  in  cruce  : suscipe  fructum  labiorum  meo- 
rum ut  hostiam  viventem , beneplacentem , in  odorem 
suavitatis.  Oro,  orationem  accipe;  obsecro,  obsecratio- 
nem admitte.  Peccavit  et  Manasse , rex  ille , sed  acta  poe- 
nitentia non  periit : peccavit  ante  illum  etiam  David , sed 
cum  de  peccato  lacrymatus  esset,  misericordiam  asse- 
juutus  est.  Multa  alia  habeo  exempla , quae  me  in  moe- 
rore meo  consolentur,  quae  desperationem  a me  depel- 
lant, quae  spem  salutis  meam  nutriant.  Consolare  tu 
quoque  cor  meum , Pater  misericordiarum  et  Deus  totius 
consolationis ; solatium  affer  bonum , fons  misericordiae 
et  bonorum.  Multa  fecisti  a saeculo  magna  et  mirabilia, 
gloriosa  et  exsuperantia , quorum  non  est  numerus  : sed 
si  me  prodigum  serves , si  me  indignum  admittas,  multo 
magis  mirabilis  eris  : quia  tanta  est  misericordiae  et  be- 


nignitatis  tuse  virtus,  ut  ex  luto  margaritam  facias,  et  ex 
filio  gehennse  filium  regni  constituas.  Et  adhuc  ad  te 
clamabo  Dominum  meum , et  ad  Deum  meum  depreca- 
bor : dirige  residuum  vitse  secundum  voluntatem  tuam, 
confirma  me  in  timore  tuo , corrobora  me  in  dilectione 
tua,  et  in  multitudine  bonitatis  tuse  bonum  mihi  finem 
et  dignum  benignitate  tua  concede : ossa  et  modos  omnes 
totamque  compositionem  substantise  mese  in  misericor- 
dia et  benignitate  tua  respice , et  in  requiei  locum  mise- 
ram animam  meam  deducens,  constitue  ibi,  quia  multse 
mansiones  apud  te , singulis  secundum  meritum  distri- 
butae.  Adhuc  obsecro  et  oro,  da,  quseso.  Domine,  indig- 
nitati mese  gratiam  prudentiae,  ad  cognoscendam  ea  quae 
tibi  placita  et  mihi  utilia  sunt ; et  non  solum  ad  cogno- 
scendum, sed  etiam  ad  perficiendum,  ut  ne  a vanis 
rebus  abripiar  et  abducar,  et  quae  non  oportet  faciam, 
ut  sine  gloria  inani  cum  humilibus  humilier,  et  cum 
patientibus  compatiar,  et  peccantibus  ignoscam.  Scio 
enim  quod , si  non  dimittam,  non  dimittetur  mihi.  Ideo 
rogo , ut  omnibus  in  me  peccantibus  omnia  dimittas : 
neque  enim  illi  in  causa  sunt , sed  ego  miser,  qui  non 
feci  voluntatem  tuam , et  non  servavi  praecepta  tua.  Eos 
autem  qui  nos  diligunt  opulentis  donis  tuis  remunera  : 
spiritualem  vero  patrem  meum,  et  fratres,  quos  tu  de- 
disti, o misericors,  iisdem  judiciis,  quibus  mecum  agis, 
benigne  miserare.  Haec  precis  meae  verba  sunt,  me  vi- 
vente et  mortuo , opem  postulantia  sint : haec  confessio 
et  lacrymae  quasi  incensum  in  conspectu  tuo  recte  diri- 

gantur.  Ego  autem  quotidie  exspecto  diem  mortis  inevi- 
tabilem. Et  corpus  quidem  miserum  sepulturae  traditum 
corrumpetur,  et  in  ea  ex  quibus  compositum  fuit  dissol- 
vetur, quod  tu,  vitae  largitor,  suscitabis  incorruptibile 
in  tempore  regenerationis  : spiritum  vero  meum  in  ma- 
nus tuas  commendo.  Requiem  da  ei,  sancte  Domine,  in 
lumine  viventium,  et  in  habitatione  laetantium,  et  paren- 
tes meos,  majores , fratres , famulos  tuos  probos ; quo- 
niam, etsi  peccavimus , sed  non  discessimus  a te,  neque 
expandimus  manus  nostras  ad  Deum  alienum ; sed  te 
agnovimus,  te  dileximus,  in  te  credidimus,  et  te  adora- 
mus unum  in  Trinitate  Deum  : in  te  etiam  precamur,  et 
in  te  salutis  spem  reposuimus.  Miserere  nostri  secundum 
magnam  misericordiam  tuam,  et  serva  ad  coeleste  et 
aeternum  regnum  tuum.  Etiam,  quaeso.  Domine  mi. 
Domine , ita  sint  haec  in  nobis,  qui  speramus  in  te,  pro- 
pter magnam  et  immensam  tuam  bonitatem  et  ob  inef- 
fabilem misericordiam  et  clementiam  : intercessionibus 
gloriosissimae , celebratissimae , super  omnes  benedictae , 
et  gratia  plenae  Dominae  nostrae , sanctissimae  Deiparae  et 
semper  virginis  Mariae , coelestium  et  intelligibilium  vir- 
tutum , et  omnium  qui  a saeculo  tibi  placuerunt.  Arnen. 

ORATIONES  SANCTI  AUGUSTINI. 

Gratias  agit  Deo  pro  remissione  peccatorum,  qucdque  a multis 
servatus  sit. 

Quid  retribuam  Domino , quod  recolit  haec  memoria 
mea,  et  anima  mea  non  metuit  inde?  Diligam  te.  Do- 

mine,  el  gratias  agam,  et  confitear  nomini  tuo,  quo- 
niam tanta  dimisisti  mihi  mala  et  nefaria  opera  mea. 
Gratiae  tuae  deputo  et  misericordiae  tuae,  quod  peccata 
mea  tanquam  glaciem  solvisti.  Gratiae  tuae  deputo  et  quae- 
cumque non  feci  mala : quid  enim  non  facere  potui , qui 
etiam  gratuitum  facinus  amavi  ? Et  omnia  mihi  dimissa 
esse  fateor ; et  quae  mea  sponte  feci  mala , et  quae  te  duce 
non  feci.  Quis  est  hominum  qui  suam  cogitans  infirmi- 
tatem audet  viribus  suis  tribuere  castitatem  atque  inno- 
centiam suam  ; ut  minus  amet  te,  quasi  minus  ei  neces- 
saria fuerit  misericordia  tua,  qua  donas  peccata  conversis 
ad  te  ? Qui  enim  vocatus  a te  secutus  est  vocem  tuam,  et 
vitavit  ea  quae  me  de  meipso  recordantem  et  fatentem 
legit,  non  me  derideat  ab  eo  medico  aegrum  sanari,  a 
quo  sibi  praestitum  est  ut  non  aegrotaret , vel  potius  ut 
minas  aegrotaret : et  ideo  te  tantumdem,  imo  vero  am- 
plius diligat ; quia  per  quem  me  videt  tantis  peccatorum 
meorum  languoribus  exui,  per  eum  se  videt  tantis  pec- 
catorum languoribus  non  implicari. 

FETET  AMOREM  DEI , ET  DELECTOREM  VENIAM. 

Quis  mihi  dabit  acquiescere  in  te  ? Quis  mihi  dabit  ut 
venias  in  cor  meum , et  inebries  illud , ut  obliviscar 
mala  mea , et  unum  bonum  meum  amplectar  te  ? Quid 
mihi  es?  Miserere  ut  loquar.  Quid  tibi  sum  ipse,  ut 
amari  te  jubeas  a me,  et  nisi  faciam  irascaris  mihi , et 
mineris  ingentes  miserias?  Parvane  ipsa  est,  si  non  amem 
te?  Hei  mihi ! Dic  mihi  per  miserationes  tuas.  Domine 

Deus  meus,  quid  sis  mihi.  Dic  animae  meae  : Salus  tua 
ego  sum.  Sic  dic,  ut  audiam.  Ecce  aures  cordis  mei  ante 
te.  Domine;  aperi  eas,  et  dic  animae  meae : Salus  tua 
ego  sum.  Curram  post  vocem  hanc,  et  apprehendam  te. 
Noli  abscondere  a me  faciem  tuam ; moriar,  ne  moriar, 
ut  eam  videam. 

Angusta  est  domus  animae  meae  quo  venias  ad  eam  ; 
dilatetur  abs  te.  Ruinosa  est;  refice  eam.  Habetquae  offen- 
dunt oculos  tuos ; fateor  et  scio : sed  quis  mundabit  eam  ? 
aut  cui  alteri  praeter  te  clamabo , ab  occultis  meis  munda 
me.  Domine,  et  ab  alienis  parce  servo  tuo  ? Credo  propter 
quod  et  loquor ; Domine , tu  scis.  Nonne  tibi  prolocutus 
sum  adversum  me  delicta  mea , Deus  meus ; et  tu  dimi- 
sisti impietatem  cordis  mei  ? Non  judicio  contendo  tecum 
qui  veritas  es ; et  ego  nolo  fallere  meipsum , ne  mentia- 
tur iniquitas  mea  sibi.  Non  ergo  judicio  contendo  tecum; 
quia  si  iniquitates  observaveris.  Domine ; Domine,  quis 
sustinebit  ? 


PRECATIO  AD  DEUM. 

Deus  universitatis  conditor,  praesta  mihi  primum  ut 
bene  te  rogem , deinde  ut  me  agam  dignum  quem  exau- 
dias , postremo  ut  liberes.  Deus  per  quem  omnia , quae 
per  se  non  essent , tendunt  esse.  Deus  qui  ne  id  quidem 
quod  se  invicem  perimit , perire  permittis.  Deus  qui  de 
nihilo  mundum  istum  creasti , quem  omnium  oculi  sen- 
tiunt pulcherrimum.  Deus  qui  malum  non  facis , et  fa- 
cis esse  ne  pessimum  fiat.  Deus  qui  paucis  ad  id  quod 

vere  est  refugientibus , ostendis  malum  nihil  esse.  Deus 
per  quem  universitas  etiam  cum  sinistra  parte  perfecta 
est.  Deus  a quo  dissonantia  usque  in  extremum  nulla 
est,  cum  deteriora  melioribus  concinunt.  Deus  quem 
amat  omne  quod  potest  amare,  sive  sciens,  sive  nesciens. 
Deus  in  quo  sunt  omnia,  cui  tamen  universae  creaturae  nec 
turpitudo  turpis  est,  nec  malitia  nocet,  nec  error  errat. 
Deus  qui  nisi  mundos  verum  scire  noluisti.  Deus  pater 
veritatis,  pater  sapientiae,  pater  verae  summaeque  vitae, 
pater  beatitudinis , pater  boni  et  pulchri , pater  intelligi- 
bilis  lucis,  pater  evigilationis  atque  illuminationis  no- 
strae, pater  pignoris  quo  admonemur  redire  ad  te. 

Te  invoco , Deus  veritas , in  quo  et  a quo  et  per  quem 
vera  sunt,  quae  vera  sunt  omnia.  Deus  sapientia,  in  quo 
et  a quo  et  per  quem  sapiunt , quae  sapiunt  omnia.  Deus 
vera  et  summa  vita,  in  quo  et  a quo  et  per  quem  vivunt, 
quae  vere  summeque  vivunt  omnia.  Deus  beatitudo,  in 
quo  et  a quo  et  per  quem  beata  sunt , quae  beata  sunt 
omnia.  Deus  bonum  et  pulchrum , in  quo  et  a quo  et  per 
quem  bona  et  pulchra  sunt,  quae  bona  et  pulchra  sunt 
omnia.  Deus  intelligibilis  lux,  in  quo  et  a quo  et  per 
quem  intelligibi liter  lucent,  quae  intelligibiliter  lucent 
omnia.  Deus  cujus  regnum  est  totus  mundus,  quem  sen- 
sus ignorat.  Deus  de  cujus  regno  lex  etiam  in  ista  regna 
describitur.  Deus  a quo  averti , cadere ; in  quem  con- 
verti , resurgere;  in  quo  manere,  consistere  est.  Deus  a 
quo  exire,  emori;  in  quem  redire,  reviviscere;  in  quo 
habitare,  vivere  est.  Deus  quem  nemo  amittit,  nisi 

deceptus;  quem  nemo  quaerit,  nisi  admonitus;  quem 
nemo  invenit,  nisi  purgatus.  Deus  quem  relinquere,  hoc 
est  quod  perire;  quem  attendere,  hoc  est  quod  amare; 
quem  videre,  hoc  est  quod  habere.  Deus  cui  nos  fides 
excitat,  spes  erigit,  charitas  jungit,  Deus  per  quem 
vincimus  inimicum,  te  deprecor.  Deus  per  quem  acce- 
pimus ne  omnino  periremus.  Deus  a quo  admonemur  ut 
vigilemus.  Deus  per  quem  a malis  bona  separamus. 
Deus  per  quem  mala  fugimus , et  bona  sequimur.  Deus 
per  quem  non  cedimus  adversitatibus.  Deus  per  quem 
bene  servimus  et  bene  dominamur.  Deus  per  quem 
discimus  aliena  esse  quae  aliquando  nostra,  et  nostra 
esse  quae  aliquando  aliena  putabamus.  Deus  per  quem 
malorum  escis  atque  illecebris  non  haeremus.  Deus  per 
quem  nos  res  minutae  non  minuunt.  Deus  per  quem 
melius  nostrum  deteriori  subjectum  non  est.  Deus  per 
quem  mors  absorbetur  in  victoriam.  Deus  qui  nos  con- 
vertis. Deus  qui  nos  eo  quod  non  est  exuis , et  eo  quod 
est  induis.  Deus  qui  nos  exaudibiles  facis.  Deus  qui  nos 
munis.  Deus  qui  nos  in  omnem  veritatem  inducis.  Deus 
qui  nobis  omnia  bona  loqueris,  nec  insanos  facis,  nec  a 
quoquam  fieri  sinis.  Deus  qui  nos  revocas  in  viam. 
Deus  qui  nos  deducis  ad  januam.  Deus  qui  facis  ut  pul- 
santibus aperiatur.  Deus  qui  nobis  das  panem  vitae.  Deus 
per  quem  sitimus  potum,  quo  hausto  nunquam  sitiemus. 
Deus  qui  arguis  saeculum  de  peccato,  de  justitia,  et  de  judi- 
cio. Deus  per  quem  nos  non  movent  qui  minime  credunt. 
Deus  per  quem  improbamus  eorum  errorem , qui  ani- 

marum  merita  nulla  esse  apud  te  putant.  Deus  per  quem 
non  servimus  infirmis  et  egenis  elementis.  Deus  qui  nos 
purgas,  et  ad  divina  praeparas  praemia,  adveni  mihi 
propitius  tu. 

Quidquid  a me  dictum  est,  unus  Deus  tu,  tu  veni 
mihi  in  auxilium ; una  aeterna  vera  substantia,  ubi  nulla 
discrepantia,  nulla  confusio,  nulla  transitio,  nulla  indi- 
gentia, nulla  mors.  Ubi  summa  concordia,  summa  evi- 
dentia, summa  constantia,  summa  plenitudo,  summa 
vita.  Ubi  nihil  deest,  nihil  redundat.  Ubi  qui  gignit,  et 
quem  gignit  unum  est.  Deus  cui  serviunt  omnia , quae 
serviunt;  cui  obtemperat  omnis  bona  anima.  Cujus 
legibus  rotantur  poli,  cursus  suos  sidera  peragunt,  sol 
exercet  diem  , luna  temperat  noctem  : omnisque  mun- 
dus per  dies,  vicissitudine  lucis  et  noctis;  per  menses, 
incrementis  decrementisque  lunaribus;  per  annos,  veris, 
aestatis,  autumni  et  hiemis  successionibus;  per  lustra, 
perfectione  cursus  solaris;  per  magnos  orbes,  recursu  in 
ortus  suos  siderum , magnam  rerum  constantiam , quan- 
tum sensibilis  materia  patitur,  temporum  ordinibus 
replicationibusque  custodit.  Deus  cujus  legibus  in  aevo 
stantibus,  motus  instabilis  rerum  mutabilium  pertur- 
batus esse  non  sinitur,  frenisque  circumeuntium  saecu- 
lorum semper  ad  similitudinem  stabilitatis  revocatur : 
cujus  legibus  arbitrium  animae  liberum  est,  bonisque 
praemia  et  malis  poenae , fixis  per  omnia  necessitatibus 
distributae  sunt.  Deus  a quo  manant  usque  ad  nos  omnia 
bona,  a quo  coercentur  a nobis  omnia  mala.  Deus  supra 


quem  nihil , extra  quem  nihil  ^ sine  quo  nihil  est.  Deus 
sub  quo  totum  est,  in  quo  totum  est,  cum  quo  totum 
est.  Qui  fecisti  hominem  ad  imaginem  et  similitudinem 
tuam , quod  qui  se  ipse  novit  agnoscit.  Exaudi , exaudi , 
exaudi  me,  Deus  meus,  Domine  meus,  rex  meus, pater 
meus,  causa  mea,  spes  mea,  res  mea,  honor  meus, 
domus  mea,  patria  mea,  salus  mea,  lux  mea,  vita  mea. 
Exaudi,  exaudi,  exaudi  me  more  illo  tuo  paucis  notis- 
simo. 

Jam  te  solum  amo,  te  solum  sequor,  te  solum  quaero, 
tibi  soli  servire  paratus  sum , quia  tu  solus  juste  domi- 
naris; tui  juris  esse  cupio.  Jube,  quaeso,  atque  impera 
quidquid  vis , sed  sana  et  aperi  aures  meas,  quibus  vocem 
tuam  audiam.  Sana  et  aperi  oculos  meos,  quibus  nutus 
tuos  videam.  Expelle  a me  insaniam,  ut  recognoscam  te. 
Dic  mihi  qua  attendam,  ut  aspiciam  te,  et  omnia  me 
spero  quae  jusseris  esse  facturum.  Recipe,  oro,  fugitivum 
tuum,  Domine,  clementissime  Pater:  jamjam  satis  poe- 
nas dederim , satis  inimicis  tuis , quos  sub  pedibus  habes, 
servierim,  satis  fuerim  fallaciarum  ludibrium.  Accipe 
me  ab  istis  fugientem  famulum  tuum , quia  et  isti  me 
quando  a te  fugiebam  acceperunt  alienum.  Ad  te  mihi 
redeundum  esse  sentio:  pateat  mihi  pulsanti  janua  tua; 
quomodo  ad  te  perveniatur  doce  me.  Nihil  aliud  habeo 
quam  voluntatem;  nihil  aliud  scio  nisi  fluxa  et  caduca 
spernenda  esse ; certa  et  aeterna  requirenda.  Hoc  facio. 
Pater,  quia  hoc  solum  novi ; sed  unde  ad  te  perveniatur 
ignoro.  Tu  mihi  suggere , tu  ostende , tu  viaticum  praebe. 

Si  fide  te  inveniunt  qui  ad  te  refugiunt , fidem  da;  si 
virtute , virtutem;  si  scientia , scientiam.  Auge  in  me 
fidem,  auge  spem,  auge  charitatem.  0 admiranda  et 
singularis  bonitas  tua ! 

Ad  te  ambio,  et  quibus  rebus  ad  te  ambiatur,  a te  rur- 
sum peto.  Tu  enim  si  deseris,  peritur  : sed  non  deseris , 
quia  tu  es  summum  bonum,  quod  nemo  recte  quaesivit, 
et  minime  invenit.  Omnis  autem  recte  quaesivit,  quem 
tu  recte  quaerere  fecisti.  Fac  me.  Pater,  quaerere  te,  vin- 
dica me  ab  errore ; quaerenti  te  mihi  nihil  aliud  pro  te 
occurrat.  Si  nihil  aliud  desidero  quam  te , inveniam  te 
jam,  quaeso,  Pater.  Si  autem  est  in  me  superflui  alicujus 
appetitio,  tu  ipse  me  munda,  et  fac  idoneum  ad  videndum 
te.  Caeterum  de  salute  hujus  mortalis  corporis  mei, 
quamdiu  nescio  quid  mihi  ex  eo  utile  sit,  vel  eis  quos 
diligo,  tibi  illud  committo,  Pater  sapientissime  atque 
optime,  et  pro  eo  quod  ad  tempus  admonueris  depreca- 
bor : tantum  oro  excellentissimam  clementiam  tuam , ut 
me  penitus  ad  te  convertas,  nibilque  mihi  repugnare 
facias  tendenti  ad  te,  jubensque  dum  hoc  ipsum  corpus 
ago  atque  porto,  parum,  magnanimum,  justum, 
prudentemque  esse , perfectumque  amatorem  percepto- 
remque sapientiae  tuae,  et  dignum  habitatione,  atque  ha- 
bitatorem beatissimi  regni  tui.  Arnen,  amen. 

INVOCATIO  de:  omnipotentis,  ad  morum  et  vitae 
REPA  DATIONEM. 

Domine  Deus  meus,  da  cordi  meo  te  desiderare. 

desiderando  quaerere , quaerendo  invenire,  inveniendo 
amare , amando  mala  mea  redimere , redempta  non  ite- 
rare: da.  Domine  Deus  meus,  cordi  meo  poenitentiam, 
spiritui  contritionem,  oculis  lacrymarum  fontem,  mani- 
bus eleemosynae  largitatem.  Rex  meus , extingue  in  me 
desideria  carnis,  et  accende  ignem  tui  amoris.  Redempter 
mei,  expelle  a me  spiritum  superbiae,  et  concede  propi- 
tius thesaurum  humilitatis  tuae.  Salvator  mei , amove  a 
me  furorem  irae,  et  indulge  mihi  benignus  scutum  pa- 
tientiae. Creator  mei,  evelle  a me  animi  rancorem,  et 
largire  mihi  mitis  mentis  dulcedinem.  Da,  clementissime 
Pater,  mihi  solidam  fidem,  spem  congruam,  charitatem 
continuam. 

Rector  mei,  averte  a me  vanitatem,  mentis  inconstan- 
tiam , cordis  vagationem , oris  scurrilitatem , oculorum 
elationem , ventris  ingluviem , opprobria  proximorum , 
scelera  detractionum,  curiositatis  pruriginem,  divitiarum 
cupidinem,  potentatuum  rapinam,  inanis  gloriae  appeti- 
tum, hypocrisis  malum,  adulationis  venenum  , contem- 
ptum inopum,  oppressionem  debilium,  avaritiae  ardorem, 
invidiae  rubiginem,  blasphemiae  mortem.  Reseca  in  me, 
factor  mei,  temeritatem,  iniquitatem,  pertinaciam, 
inquietudinem,  otiositatem,  somnolentiam,  pigritiam, 
mentis  hebetudinem , cordis  caecitatem , sensus  obstina- 
tionem, morum  truculentiam,  boni  inobedientiam,  con- 
silii repugnantiam , linguae  effrenationem , pauperum 
praedam,  impotentum  violentiam,  in nocentum  calum- 
niam , subditorum  negligentiam , circa  domesticos  seve- 

ritatem,  adversus  familiares  impietatem,  erga  proximos 
duritiam. 

Deus  meus,  misericordia  mea,  oro  te  per  dilectum  Fi- 
lium tuum,  da  mihi  misericordiae  opera,  pietatis  studia : 
compati  afflictis,  consulere  erroneis,  succurrere  miseris, 
subvenire  egenis,  consolari  moestos,  relevare  oppressos, 
pauperes  recreare , flebiles  refovere , dimittere  debitori- 
bus, parcere  in  me  peccantibus,  odientes  me  diligere, 
pro  malis  bona  reddere , neminem  despicere , sed  hono- 
rare; bonos  imitari,  malos  cavere,  virtutes  amplecti, 
vitia  rejicere  : in  adversis  patientiam , in  prosperis  con- 
tinentiam, custodiam  oris,  et  ostium  circumstantiae  labiis 
meis;  terrena  calcare,  coelestia  sitire. 

ORATIO 

AD  PETENDAM  DEVOTIONEM  INTER  SACRA  MYSTERIA  TRACTANDA. 

Pulcherrime  Jesu  Christe,  rogo  te,  per  illam  sacratissi- 
mam effusionem  pretiosi  sanguinis  tui  quo  redempti 
sumus,  da  mihi  cordis  contritionem  et  lacrymarum  fon- 
tem , praecipue  dum  preces  et  orationes  tibi  psalmodiam 
decanto,  dum  mysterium  nostrae  redemptionis,  manifes- 
tum misericordiae  tuae  judicium,  recolo  vel  profero,  dum 
sacris  altaribus,  licet  indignus,  assisto,  cupiens  tibi 
offerre  illud  admirabile  et  coeleste  sacrificium,  omni 
reverentia  et  devotione  dignum,  quod  tu.  Domine,  Deus 
meus,  sacerdos  immaculate,  instituisti,  et  offerre  praece- 
pisti in  commemorationem  tuae  charitatis,  mortis  scili- 

cet,  et  passionis  pro  salute  nostra,  pro  quotidiana  nostrae 
fragilitatis  reparatione. 

Confirmetur  mens  mea  inter  tanta  mysteria  dulcedine 
praesentiae  tuae;  sentiat  te  sibi  adesse,  et  laetetur  coram  te, 
ignis  qui  semper  luces,  amor  qui  semper  ardes,  dulcis 
Christe,  bone  Jesu,  lumen  aeternum  et  indeficiens,  panis 
vitae  qui  nos  reficis,  in  te  non  deficis ; quotidie  comederis, 
et  semper  integer  manes  : resplende  mihi,  accende  me , 
illumina  et  sanctifica  vas  tuum ; de  malitia  evacua,  imple 
de  gratia,  et  plenum  conserva,  ut  ad  salutem  animae 
meae  manducem  cibum  carnis  tuae,  quatenus  mandu- 
cando te,  vivam  de  te,  vivam  per  te,  perveniam  ad  te,  et 
repausem  in  te. 

ORATIO  SANCTI  AUGUSTINI  AD  SANCTAM  TRINITATUM. 

* Domine  Deus  noster,  credimus  in  te  Patrem,  et  Filium, 
et  Spiritum  Sanctum.  Ad  lianc  regulam  fidei  dirigens 
intentionem  meam  quantum  potui , quantum  me  posse 
fecisti,  quaesivi  te,  et  desideravi  intellectu  videre  quod 
credidi,  et  multum  disputavi,  et  laboravi.  Domine  Deus , 
mea  unica  spes,  exaudi  me  ne  fatigatus  nolim  te  quaerere ; 
sed  quaeram  faciem  tuam  semper  ardenter.  Tu  da  (quae- 
renti vias , qui  inveniri  te  fecisti,  et  magis  magisque  in- 
veniendi te  spem  dedisti.  Coram  te  est  firmitas  et  infirmi- 
tas mea:  illam  serva;  hanc  sana.  Coram  te  scientia  et 
ignorantia  mea.  Ubi  mihi  aperuisti,  suscipe  intrantem. 
Ubi  clausisti,  aperi  pulsanti.  Meminerim  tui,  intelligam 
te,  diligam  te.  Auge  in  me  ista  donec  me  formes  ad  inte- 

grum.  Scio  scriptum  esse : in  multiloquio  non  effugies 
‘peccatum : sed  utinam  proedicando  verbum  tuum  et  lau- 
dando te  tantummodo  loquerer!  non  solum  fugerem 
peccatum , sed  meritum  bonum  acquirerem  quantum- 
libet multum  sic  loquerer.  Neque  enim  homo  de  te  bea- 
tus , peccatum  praeciperet  germano  in  fide  fdio  suo,  cui 
conscripsit  dicens  : Praedica  verbum,  insta  opportune, 
importune.  Numquid  dicendum  est  istum  non  multum 
locutum,  qui  non  solum  opportune,  verum  etiam  im- 
portune, verbum  tuum.  Domine,  non  tacebat!  Sed 
ideo  non  erat  multum , quia  tantum  erat  necessarium. 
Libera  me,  Deus,  a multiloquio  quod  patior  intus  in 
anima  mea  misera  in  conspectu  tuo,  et  confugientem  ad 
misericordiam  tuam.  Non  enim  cogitationibus  taceo, 
etiam  tacens  vocibus , et  si  quidem  non  cogitarem  nisi 
quod  placeret  tibi , non  utique  rogarem , ut  me  ab  hoc 
multiloquio  liberares  ; sed  multa  sunt  cogitationes  meae 
quales  nosti  cogitationes  hominum  quoniam  vanae  sunt. 
Dona  mihi  non  eis  consentire;  et  si  quando  me  delec- 
tant, eas  nihilominus  improbare,  nec  in  eis  velut  dormi- 
tando immorari,  nec  in  tantum  valeant  apud  me,  ut 
aliquid  in  opera  mea  procedat  ex  illis , sed  ab  eis  mea 
saltem  sit  tuta  sententia,  tuta  conscientia  tuente.  Sapiens 
quidam  cum  de  te  loqueretur  in  libro  suo,  qui  ecclesias- 
ticus proprio  nomine  illum  vocat ; Multa , inquit , dici- 
mus, et  non  pervenimus , et  consummatio  sermonum 
universa  est  ipse.  Cum  ergo  pervenerimus  ad  te,  cessa- 
bunt multa  ista  qme  dicimus,  et  non  pervenimus,  et 

manebis  unus  omnia  in  omnibus,  et  sine  fine  dicemus 
unum,  laudantes  te  in  unum,  et  in  te  facti  etiam  nos 
unum.  Domine  Deus,  une  Deus  Trinitas,  qusecumque 
dixi  in  his  libris  de  tuo,  agnoscant  et  tui,  si  quae  de  meo, 
et  tu  ignosce,  et  tui. 


ORATIO  EJUSDEM. 

Salva  me.  Domine,  rex  aeternae  gloriae,  qui  solus  potes 
salvare.  Da  mihi  et  velle  et  operari  et  perficere  quae  tibi 
placent  et  mihi  expediunt.  Da  in  perturbatione  et  tribu- 
latione auxilium,  in  persecutione  solatium,  et  in  omni 
tempore  tentationis  virtutem.  Tribue  mihi  de  praeteritis 
malis  veniam , de  praesentibus  vitiis  emendationem , de 
futurisque  peccatis  largiri  digneris  custodiam.  Deus  qui 
praescius  es  futurorum,  qui  transacta  velut  praesentia 
conspicis,  tu.  Domine,  oculos  cordis  mei  aperire  dignare, 
et  acceptabilem  tibi  fac  animam  meam , ut  semper  tuus 
amor  pectus  meum  inflammet,  et  per  diem  tecum  sit 
fabulatio  mea,  et  per  noctem  visitationem  tuam  cognos- 
cam : quia  dulcia  sunt  eloquia  tua.  Domine,  in  faucibus 
meis,  suscipe  spiritum  meum  in  tua  perpetua  pace.  Te 
invoco.  Domine,  cui  assistant  omnes  chori  sanctorum,  et 
glorificant  cum  timore  et  tremore  : noli  derelinquere 
animam  meam , ut  non  dominetur  ei  quem  tu  confu- 
disti in  desiderio  tuo.  Te  invoco  illuminatorem  hominum 
et  salvatorem  et  redemptorem.  Clamo  ad  te,  exaudi  me. 
Domine , et  solve  vincula  peccatorum  meorum , in  qui- 
bus constrictus  teneor,  qui  cum  Patre,  etc. 

ALIA  J JCSDEM  ORATIO  AD  PETENDUM  SANCTUM  AMOULM. 

0 Domine  Jesu , heu  mihi  misero ! quod  tam  sero  te 
amavi , pulchritudo  tam  antiqua  et  tam  nova ! Tu  enim 
sancta  gratia  tua  me  vocasti,  et  rupisti  surditatem  meam, 
illuminasti  cor  meum,  fugasti  caecitatem  meam.  Dedisti 
enim  mihi  sensum  purum  ut  cognoscerem  te : dedisti  et 
amorem  ut  diligerem  te,  dedisti  et  voluntatem  ut  exar- 
descerem in  sanctam  pacem  tuam.  Cum  enim  sancta 
tibi  inhaesero  voluntate,  nullus  mihi  nocebit  dolor  et 
labor ; sed  viva  erit  vita  mea  tota  plena  gratia  tua , quo- 
niam quem  tu  imples  sublevas  eum  : cum  enim  tui  ple- 
nus non  sum,  oneri  mihi  sum.  Contendunt  laetitiae  meae 
flendae  cum  laetandis  moeroribus,  et  ex  qua  parte  stet 
victoria  nescio.  Contendunt  moerores  mei  mali  cum  gau- 
diis bonis,  et  ex  qua  parte  stet  victoria  nescio.  Hei  mihi. 
Domine,  miserere  mei ! hei  mihi ! Ecce  vulnera  mea  non 
abscondo : medicus  enim  tu  es,  ego  aeger  sum,  tu  mise- 
ricors es,  ego  vero  miser.  Nam  quid  tentatio  est  vita 
humana  super  terram?  Et  tota  spes  mea  non  nisi  in 
magna  valde  misericordia  tua?  Da,  Domine,  nobis  et 
velle  et  posse  perficere  quod  jubes,  et  jube  quod  vis. 
Imperas  nobis  continentiam , sed  nemo  potest  esse  con- 
tinens nisi  tuo  dono.  Et  hoc  ipsum  est  sapientia  scire 
cujus  hoc  donum  est.  Per  continentiam  quippe  colligi- 
mur in  membra  corporis  tui , et  redigimur  in  unum  a 
quo  in  multa  defluximus.  Minus  enim  te  amat  quam 
debeat,  (pii  tecum  aiiquid  amat.  0 amor,  qui  semper 

ardes,  et  nunquam  extingueris  ! Tu  es  charitas  vera , tu 
es  charitas  pura.  Deus  meus,  extingue  in  me  omnem 
concupiscentiam  malam,  et  accende  in  me  suavissimam 
charitatem.  Continentiam  jubes , tu  misericors  Deus,  da 
quod  jubes.  Jubes  certe  ut  contineam  a concupiscentia 
oculorum,  et  ambitione  saeculi  istius  : sed  adhuc  vivunt 
in  memoria  mea  talium  rerum  imagines , quas  ibi  con- 
suetudo mea  fixit,  et  occursantur  mihi.  Numquid  non 
potest  manus  tua,  Deus  omnipotens  , sanare  omnes  lan- 
guores animae  meae,  atque  abundantiore  gratia  tua  lasci- 
vos motus  etiam  mei  operis  extinguere.  Auge  in  me. 
Domine,  auge  magis  magisque  in  me  munera  tua,  ut 
anima  mea  in  me  sequatur  te.  Qui  cum  Patre  et  Spiritu 
Sancto  unus  es  Deus,  unus  es  Dominus,  vivens  et  domi- 
nans per  omnia , et  super  omnia  in  soecula  soeculoram. 
Arnen. 


ORATIONES 

VARIAE  EX  LIBRO  GUI  TITULUS  : LIBELLUS  PRECUM  , DESUMPTAS. 

ORATIO  SANCTI  II I L A K 1 1 AD  CONSERVANDAM  FIDEM. 

Sancta  Trinitas , conserva , oro , fidei  meae  incontami- 
natam religionem,  et  usque  ad  excessum  spiritus  mei 
dona  mihi  hanc  conscientiae  meae  vocem ; ut  quod  in  re- 
generationis meae  symbolo  baptisatus  in  Patre  et  Filio  et 
Spiritu  Sancto  professus  semper  obtineam , Patrem  scili- 
cet te  nostrum,  Filium  tuum  una  tecum  adorem,  et 
Sanctum  Spiritum  tuum,  qui  ex  te  per  unigenitum  est, 

promerear  , quia  mihi  idoneus  ad  fidem  testis  est  dicens : 
Pater,  omnia  mea  tua  sunt , et  tua  mea.  Deus  meus 
Jesus  Christus  manens  in  te , et  ex  te  et  apud  te  semper 
Deus,  qui  es  benedictus  in  saecula  saeculorum.  Arnen. 

ORATIO  SANCTI  JOANNSS  EVANGELISTiE. 

Domine  Jesu  Christe,  te  obsecro  per  misericordiam  et 
clementiam  tuam , ut  praestes  mihi  veniam  delictorum 
meorum.  Aperi  mihi  pulsanti  januam  vitae,  et  princeps 
tenebrarum  non  occurrat  mihi.  Non  veniat  mihi  pes 
superbiae,  et  manus  extranea  a te  non  contingat  mihi; 
sed  suscipe  me  secundum  verbum  tuum , et  perduc  me 
ad  convivium  epularum  tuarum,  ubi  epulantur  tecum 
omnes  amici  tui.  Tu  es  enim  Jesus  Christus  Filius  Dei 
vivi,  qui  cum  Patre  et  cum  Spiritu  Sancto  vivis  et  regnas 
in  saecula  saeculorum.  Arnen. 

OKATIO  SANCTI  MARTIN! 

AD  PETENDUM  AUXILIUM  DEI  IN  PERICULO. 

Deus  gloriae,  Deus  qui  unus  et  verus  Deus,  qui  solus 
et  justus  es,  Deus  in  quo  omnia,  sub  quo  omnia,  per 
quem  omnia  facta  sunt ; exaudi  me  orantem  sicut  exau" 
disti  tres  pueros  de  camino  ignis  ardentis;  exaudi  me 
orantem  sicut  exaudisti  Jonam  de  vemre  ceti ; exaudi  me 
orantem  sicut  exaudisti  Susannam  , et  liberasti  eam  de 
manu  iniquorum  testium;  exaudi  me  orantem  sicut 
oxaudisti  Petrum  in  mari  et  Paulum  in  vinculis.  Parce 

animae  meae,  parce  factis  meis,  parce  cunctis  criminibus 
meis,  qui  cum  Patre,  etc. 

ORATIO  SANCTI  AMBROSII. 

Largire  mihi.  Domine,  Pater  pie  et  sancte,  intellectum 
qui  te  intelligat,  sensum  qui  te  sentiat,  animam  quae 
te  sapiat,  diligentiam  quae  te  quaerat,  sapientiam  quae  te 
inveniat,  animam  quae  te  agnoscat , oculos  cordis  qui  te 
videant,  conversationem  quae  tibi  placeat,  perseveran- 
tiam quae  te  expectet,  finem  perfectum,  praesentiam 
tuam , sanctam  resurrectionem , bonam  retributionem , 
vitam  aeternam : qui  regnas  in  saecula  saeculorum. 
Arnen. 

ORATIO  SANCTI  HIERONYMI  AI)  OBTINENDAS  VIRTUTES. 

Mane  cum  surrexero  intende  ad  me , Domine  , et 
guberna  omnes  actus  meos,  et  verba  mea,  et  cogitationes 
meas , ut  totum  diem  transigam  in  tua  voluntate  : dona 
mihi,  Domine,  timorem  tuum,  cordis  compunctionem, 
mentis  humilitatem,  conscientiae  puritatem,  ut  terram 
despiciam , coelum  aspiciam,  infernum  timeam,  peccata 
odiam,  justitiam  diligam.  Abscinde  a me,  Domine,  gulae 
appetitum , concupiscentiam  fornicationis , amorem  pe- 
cuniae, pestem  iracundiae,  justitiam  saeculi,  mentis  aci- 
diam , vanam  laetitiam , tyrannidem  superbiae.  Planta 
in  me , Domine , virtutem  abstinentiae , et  continentiam 
carnis , et  castitatem  mentis , voluntariam  paupertatem. 

Teram  patientiam , laetitiam  spiritualem , animi  stabili- 
tatem^ cordis  contritionem , humilitatem  non  fictam, 
fraternam  charitatem.  Custodi  os  meum  ne  loquar  vana, 
ne  fabuler  saecularia  , ne  detraham  absentibus  , ne 
maledicam  proesentibus  , ne  respondeam  maledictum 
pro  maledicto ; sed  e contrario  benedicam  Dominum  in 
omni  tempore,  semper  laus  ejus  in  ore  meo.  Custodi 
oculos  meos  ne  videant  mulierem  ad  concupiscendam 
eam , ne  desiderent  rem  proximi , nec  delicias  hujus 
saeculi;  sed  dicam  cum  spiritu  David  : Oculi  mei  semper 
ad  Dominum;  et  iterum  : ad  te  levavi  oculos  meos,  qui 
habitas  in  coelo . Custodi  aures  meas  ne  audiant  linguam 
detrahentem,  ne  audiant  mendacium,  nec  verbum  otio- 
sum; sed  apertae  sint  quotidie  ad  audiendum  verbum 
Dei.  Custodi  pedes  meos  ne  circumeant  domos  otiosas : 
sed  stent  in  oratione  Dei  firmiter  immobiles.  Custodi 
manus  meas  ne  porrigantur  saepe  ad  accipienda  munera, 
sed  potius  eleventur  quotidie  in  precibus  Domini  mundae 
et  purae  sine  ira,  et  disceptatione,  quo  possi  dicere  illum 
propheticum  sermonem  : elevatio  manuum  mearum 
sacrificium  vespertinum.  Custodi,  Domine,  exitum  no- 
strum, qui  in  tuo  nomine  proficiscimur,  et  angelus  tuus 
sanctus  coelestis  comitetur  nobiscum , qui  possit  dedu- 
cere nos  usque  ad  locum  destinatum , et  dirigere  pedes 
nostros  in  viam  pacis  et  veritatis.  Custodi,  Domine,  cogi- 
tationes nostras,  sermones  et  opera,  ut  possimus  in  con- 
spectu tuo  perficere  voluntatem  tuam , et  ambulare  in 
via  tua  toto  tempore  vitae  nostrae,  per  Redemptorem  ani- 

marum  nostrarum  Dominum  nostrum,  cui  est  gloria  in 
saecula  saeculorum. 

ORATIO  SANCTI  EPHREM  AD  PETENDUM  AUXILIUM  DIVINUM. 

Domine  Deus  et  Salvator  meus,  quare  me  dereliquisti  ? 
jniserere  mei,  quoniam  tu  es  amator  omnium  solus. 
Salva  me  peccatorem , quoniam  tu  es  sine  peccato  solus. 
Erue  me  de  cceno  iniquitatum  mearum,  ut  non  infigar 
in  aeternum.  Libera  me  de  ore  inimici  mei : ecce  enim 
ut  leo  rugiens  devorare  me  cupit.  Excita  potentiam  tuam 
et  veni , ut  salvum  me  facias.  Emitte  coruscationes  tuas, 
disperge  omnem  virtutem  inimici,  amator  hominum, 
benignissime  Deus.  Adjuro  te  per  miserationes  tuas  ne 
me  cum  hoedis  a sinistris  tuis  statuas  cum  iis  qui  te  exa- 
cerbaverunt. Ne  dicas  mihi , nescio  te ; sed  tribue  mihi 
propter  multam  misericordiam  tuam,  indesinentem  cor- 
dis compunctionem  et  fletum , et  sanctifica  me , ut  fiam 
templum  gratiae  tuae.  Qui  vivis,  etc. 

ORATIO  REATI  GREGORII 

IN  QUA  OMNIPOTENTI  DEO  DEBITAS  AGIT  GRATIARUM  ACTIONES. 

Tibi  ago  laudes , et  gratias  tibi  refero , Deus  meus 
misericordiae  meae,  qui  me  ad  tuam  cognitionem  perdu- 
cere, et  per  sacri  baptismatis  ablutionem  inter  adop- 
tionis tuae  filios  aggregare  dignatus  es.  Tibi  ago  laudes 
et  gratias,  qui  me  ab  ipsis  rudimentis  infantiae  usque  ad 
hanc  horam  per  multa  defluentem  vitia  immensae  boni- 
tatis tuae  patientia  ad  emendationem  exspectas.  Te  laudo. 

et  glorifico,  qui  me  saepissime  de  multis  tribulationibus, 
et  angustiis,  calamitatibus  et  miseriis  liberasti,  qui  me 
hactenus  de  aeternis  suppliciis,  de  corporis  hujus  crucia- 
tibus exemisti.  Te  laudo  et  glorifico,  qui  mihi  sospita- 
tem  membrorum , tranquillitatem  temporum , et  hono- 
rem , affectum  et  charitatem , si  quae  etiam  in  me  sunt 
dona  pro  tuae  pietatis  gratia  conferre  dignatus  es.  Quaeso, 
Domine  Deus,  inaestimabilem  suavitatis  tuae  clementiam, 
ut  inchoata  in  me  bona  perficias , quidquid  in  me  tibi 
displicet  repellas,  a cunctis  me  quae  supersunt  tribula- 
tionibus, iniquitatibus  ac  diversis  malis  eripias,  cogita- 
tiones meas , locutiones  pariter  et  actus  in  tua  voluntate 
dirigas,  et  ne  auferas  animam  meam  de  hoc  mundo 
priusquam  emendare  studeat.  In  tua  voluntate  inter 
adversa  me  et  prospera  gradientem  semper  et  ubique 
custodias,  et  ad  tuae  me  visionis  desiderata  gaudia  quan- 
doque perducas. 

ORATIO  SANCTI  ISIDOR9  PRO  OMNIBUS  CHRISTIANIS. 

Pie  et  exaudibilis  Domine  Deus  noster  Jesu  Christe,  cle- 
mentiam tuam  cum  omni  supplicatione  deposcimus , ut 
per  interventum  et  meritum  beatae  et  gloriosae  semper- 
que  Virginis  Mariae,  omniumque  sanctorum  angelorum, 
archangelorum  , patriarcharum,  prophetarum  , apos- 
tolorum, martyrum,  virginum,  confessorum,  mona- 
chorum, et  omnium  civium  supernorum  Ecclesiae  tuae 
sanctae  catholicae  fidem  augeas,  pacem  tribuas,  rectori- 
bus nostris  et  nobis  indulgentiam,  et  remissionem  pecca- 

torum  concedas  : infirmis  salutem,  lapsis  reparationem, 
aerum  commoditatem,  navigantibus  atque  itinerantibus 
fidelibus  iter  prosperum  ac  salutis  portum,  tribulantis 
gaudium , oppressis  relevationem ; captivis , vinctis , et 
peregrinis  remissionem,  absolutionem,  ad  patriam  re- 
versionem , mutuam  discordantibus  charitatem , infide- 
libus veram  fidem , et  defunctis  fidelibus  perpetuam 
requiem.  Angelum  tuum  sanctum  nobis  hic  et  ubique 
custodem  et  defensorem  propitius  donare  digneris , qui 
cum  Patre  et  Spiritu  Sancto  vivis  et  regnas,  Deus,  per 
omnia  saecula  saeculorum.  Arnen. 

ORATIO 

PRO  FAMILIARIBUS  NOSTRIS  ET  CUNCTIS  FIDELIBUS  DEFUNCTIS. 

Te,  Domine  sancte,  Pater  omnipotens,  aeterne  Deus, 
supplices  deprecamur  pro  spiritibus  famulorum  et  famu- 
larum tuarum  N,  quos  ab  origine  ab  hujus  saeculi  ad  te 
accersire  praecepisti ; ut  digneris,  Domine,  dare  eis  locum 
lucidum,  locum  refrigerii  et  quietis,  et  ut  liceat  eis  tran- 
sire portas  infernorum,  et  vias  tenebrarum,  maneantque 
in  mansionibus  sanctorum,  et  in  luce  sancta  quam  olim 
promisisti  Abrahae  et  semini  ejus.  Nudlam  laesionem  su- 
stineant animae  eorum,  sed  cum  magnus  ille  dies  resur- 
rectionis ac  renumerationis  advenerit,  ressuscitare  eos 
digneris,  Domine,  una  cum  sanctis  et  electis  tuis;  et  ut 
deleas  eorum  delicta  atque  peccata  usque  ad  novissimum 
quadrantem,  tecumque  immortalitatis  vitam  et  regnum 
consequantur  aeternum  per  requiem  aeternam. 

ORATIO  PRO  QUALICUNQUE  HOMINE  FIDELI  DEFUNCTO. 

Omnipotens  et  misericors  Deus  , tuam  deprecamur 
clementiam , quia  judicio  tuo  aut  nascimur  aut  finimur, 
ut  animam  fratris  nostri  N.  quam  tua  pietas  de  incolatu 
hujus  mundi  transire  praecepit,  in  requiem  aeternam 
suscipias,  et  in  consortio  electorum  tuorum  in  resurrec- 
tione sociari  permittas : ut  in  aeterna  beatitudine  una  cum 
illis  sine  fine  permaneat  per  animam  quam  redemisti. 
Suscipe , Domine , cum  servis  tuis , et  qui  te  confessus 
est  in  vita  communi , et  constituas  eum  in  vita  perenni. 

In  Dei  nomine  beatorum  apostolorum , martyrum  et 
confessorum  atque  Virginum , ex  libro  quem  beatus  Hie- 
ronymus de  eorum  per  anni  circulum  natalitiis  con- 
scripsit. Incipiunt  nomina  quce  sicut  a sanctis  patribus 
traditum  est  in  quotidianis  sunt  legenda. 

Miserere  nobis  miseris , misericors  Trinitas  sancta , et 
dimitte  universa  delicta  nostra  quae  commisimus  coram 
angelis  tuis  in  conspectu  tuo , per  merita  et  orationes  et 
intercessiones  et  invocationes  omnium  sanctorum  tuo- 
rum, quorum  hodie  sfetivitas  celebretur  N.,  et  quorum 
nomina  nunc  recitamur.  Libera  nos,  clemens  Trinitas, 
cum  omnibus  fratribus  et  sororibus  nostris  ab  omni 
malo  praeterito , praesenti  et  futuro ; de  morte  ad  vitam , 
de  tenebris  ad  lucem,  de  inferno  ad  paradisum,  de  malo 
ad  bonum,  de  ignorantia  ad  scientiam,  de  peccatis  ad 
veram  poenitentiam , de  omnibus  vitiis  ad  perfectas  vir- 
tutes, de  cunctis  insidiis  inimici  ad  medicinam  coeles- 

tem  ; et  divinam  protectionem  per  invocationem  trini 
nominis  tui  Patris , et  Filii , et  Spiritus  Sancti , quia  qui 
fideliter  et  humiliter  tuum  invocaverit , salvus  erit. 
Humiliter  ergo  et  fideliter  te  postulamus , ut  deleas  et 
obliviscaris  cuncta  scelera  nostra  per  suffragia  et  merita 
omnium  sanctorum  tuorum.  Angeli,  archangeli,  virtu- 
tes, potestates,  principatus,  dominationes,  throni , che- 
rubim  , seraphim  , patriarchae  , prophetae  , apostoli , 
martyres,  et  confessores,  et  episcopi  sancti,  et  praesbyteri 
sancti , et  diaconi  sancti , et  omnes  sancti  ecelesiastici,  et 
anachoritae,  et  eremitae,  et  monachi,  et  sanctae  virgines, 
et  sanctae  viduae,  et  sanctae  sapientes,  et  omnes  sancti 
qui  nos  praecesserunt  ab  Adam  usque  in  hodiernum 
diem , orent  pro  nobis. 

Per  horum  omnium  SS.  martyrum  et  confessorum, 
et  beatarum  virginum  merita  et  orationes  et  interces- 
siones et  passiones  et  suffragia , Trinitas  clementissima , 
exaudi  me,  libera  me,  defende  me,  redime  me,  protege 
me,  adjuva  me,  et  salva  me,  conserva  me,  illustra 
me.  Da  mihi , Domine , cor  contritum,  purum,  quod  te 
videat,  et  cogitet,  et  credat : et  pedes  castos,  qui  praecep- 
tis tuis  obedienter  ministrent , et  manus  continentes  sine 
ira,  et  vanitate  ad  te  elevatas,  quae  utilitatem  proximo- 
rum et  misericordiam  laborent.  Largire,  Domine  Christe, 
labia  discreta  , quae  te  benedicant,  et  magnificent , et 
praedicent , et  cum  timore  et  tremore  et  exsultatione  te 
semper  adorent,  et  aures  intentas,  quae  nomen  tuum  et 
legem  tuam  et  verba  tua  audiant , et  oculos  humiles  qui 

te  videant , sensum  qui  te  sentiat,  intellectum  qui  te 
intelligat,  et  animam  quae  te  semper  cogitet,  et  diligat; 
et  non  veniat  mihi  pes  superbiae,  et  manus  peccatoris 
non  moveat  me. 

Largire  mihi,  clemens  Trinitas,  abstinentiam  et  castita- 
tem, mansuetudinem,  largitatem,  pietatem  et  quietem,  ct 
misericordiam,  lenitatem,  indulgentiam,  humilitatem, 
benignitatem,  hilaritatem,  patientiam,  modestiam,  sin- 
ceritatem. Miserere  mihi.  Domine,  miserere  mihi.  Da 
mihi  de  criminibus  praeteritis  veniam , de  praesentibus 
emendationem  , de  futuris  custodiam.  Per  Dominum 
nostrum  Jesum  Christum. 

OfiAilO  EIGENII  EPISCOPI. 

Rex  Deus  immense,  quo  constat  machina  mundi , 

Quod  miser  en  famulus  posco  tu  perfice  clemens. 

Sit  mihi  recta  fides , et  falsis  obvia  sectis. 

Sit  mihi  praecipue  morum  correctio  praesens. 

Sim  carus,  humilis,  verax,  cum  tempore  praesens, 

Secreti  tacitus,  et  linguae  famine  cautus. 

Da  fidum  socium,  da  fixum  semper  amicum, 

Da  blandum,  sobrium,  parcum,  castumque  ministrum. 

Non  me  pauperies  cruciet,  aut  languor  obuncet. 

Sit  comes  alma  salus  et  sufficientia  victus ; 

Absint  divitiae,  fastus,  et  gurgia  litis, 

Invidiae,  luxus,  et  ventris  pensio  turpis. 

Crimine  ne  laedam  quemquam,  nec  crimine  laedar. 

Sic  bene  velle  queam,  quo  pravum  posse  recedat. 

Nil  turpe  cupiam,  faciam,  vel  proloquar  unquam. 

Te  mens  desideret,  lingua  canat,  actio  promat. 

Da,  Pater  altitonans,  undosum  fletibus  imbrem, 

Quo  valeam  lacrymis  culparum  solvere  moles. 

Da,  precor,  auxilium,  possim  quo  vincere  mundum, 

Et  vitee  stadium  placido  percurrere  passu ; 

Cumque  suprema  dies  morte  patefecerit  urnam 
Concedas  veniam  cui  tollit  culpa  coronam. 

ORATIO  PP.O  OVIDIA  HOMINUM. 

Libera  nos,  Domine,  a latratu  hominum  pessimorum, 
ut  detrahentia  vomituum  eorum  coenosa  contagia  nos- 
tram quae  a te  est  non  polluant  puritatem.  Te  depreca- 
mur, pius  dominator  Deus,  qui  vivis  et  regnas  in  saecula 
saeculorum.  Arnen. 

ORATIO  AD  POSTULANDAM  PECCATORUM  REMISSIONEM. 

Deus  justorum  gloria,  et  misericordia  peccatorum, 
qui  dixisti : Nolo  mortem  peccatoris , sed  magis  ut  con- 
vertatur et  vivat : suscipe  me,  piissime  Pater,  pceniten- 
tem  famulum  tuum , quia  tibi  confiteor  omnia  delicta 
et  peccata  mea,  quaecumque  peccavi  coram  te,  et  coram 
sanctis  angelis  tuis,  in  cogitatione,  in  verbo  et  opere,  in 
omnibus  simul  vitiis  et  peccatis , sive  in  superbia  et  ela- 
tione, unde  me  gravissime  reor  esse  pollutum,  et  in 
omnibus  peccatis  quae  nascuntur  ex  ea,  in  inobedientia , 
in  praesumptione  iniqua , atque  in  pertinacia  et  conten- 
tione, vel  etiam  in  arrogantia  et  obstinatione,  sive  in 
gula,  in  qua  me  super  mensuram  occupatum  oestimo, 
et  in  universis  vitiis  quae  generantur  ex  ea,  in  inhonesta 
laetitia,  in  scurrilitate  et  risu , in  vaniloquio , in  immun- 
ditia simul  cordis  et  corporis,  in  instabilitate  mentis,  in 

libidine  et  ebrietate , in  comessatione  non  modica , in 
fornicatione  quoque  multis  modis  me  pollutum  esse 
sentio , et  in  cunctis  sceleribus  quae  pullulantur  ex  ea , 
in  caecitate  mentis,  in  visu  malo  et  noxio,  in  auditu  vano 
ac  turpi,  in  gustu  immoderato,  in  odoratu  scelesto,  in 
consensu  delectationis  malignae  , in  immenso  amore 
propriae  voluntatis,  in  periculo  vitae , in  lascivia  et  petu- 
lantia, in  incontinentia  mali  desiderii,  consilio  iniquita- 
tis , in  odio  mandatorum  tuorum , et  in  negligentia 
atque  in  inconsideratione  vitae  futurae,  in  avaritia  quoque 
surabundanter  me  reor  esse  demersum , et  in  tota  serie 
criminum  quae  procedunt  ex  ea , in  invidia  et  dolo , in 
furto  et  rapina,  in  perjurio  atque  mendacio,  in  inquie- 
tudine  mentis,  in  injusto  judicio  vel  fraude , in  veritatis 
contemptu,  in  oblivione  beatitudinis  sempiternae,  et  in 
obduratione  mortis.  Deinde  in  ira  et  in  iracundia  nimium 
me  esse  arbitror  depravatum  , et  in  omnibus  delictis 
ejus  radice  surgentibus,  in  tumore  mentis,  in  rixa  et 
dissentione,  in  contumelia,  in  injurgandi  vel  ulciscendi 
amore,  in  odio,  in  impatientia,  in  maledictionibus,  in 
indignatione  iniqua,  in  recordatione  injuriae  meae,  in 
acedia  etiam  immensa  timeo  me  nimium  obnoxium 
esse,  et  in  omni  labe  facinorum  ex  ejus  fomite  prorum- 
pentium , in  somnolentia  et  boni  operis  pigritia , in 
inconstantia  , in  pervagatione  mentis , in  trepidatione 
laborandi , in  taedio  cordis , in  moratione  atque  delec- 
tatione , in  tristitia  injusta  ab  antiquo  in  me  hoste  com- 
missa, et  in  ejus  semine  nequissimo  valde  timeo  me 


obvolutum , in  malignitate  animi , in  asperitate  linguae , 
in  amaritudine  verborum , in  rancore  animi , in  pusilla- 
nimitate , in  cenodoxia  namque  vitio  et  in  omnibus 
malis  quae  prodeunt  ex  ea  valde  me  depravatum  esse 
arbitror,  in  jactantia,  in  arrogantia,  in  indignatione 
proximorum,  in  discordia,  et  hypocrisi,  et  innumeris 
peccatis.  Insuper  etiam  multis  in  afflictione  et  in  angu- 
stia constitutis  per  gratiam  tuam  subvenire  potui , mul- 
tosque  de  tribulatione  et  angustia  liberare,  sed  meis  pec- 
catis tardantibus  minus  hoc  egi , quam  debui , et  soepe 
sciens  malum  persilui  et  bonum  loqui  neglexi : unde 
nunc  reum  me  esse  gravissime  sentio , meque  reum 
esse  confiteor ; sed  tu , Domine , qui  omnia  nosti  etiam 
antequam  fiant,  tibi  patefaciam  omnia  facinora  cordis 
mei , tuam  misericordiam  humiliter  invoco , ut  omnia 
quaecumque  peccavi  coram  te,  et  de  quibuscumque  mea 
me  accusat  conscientia,  seu  quae  confessus , seu  quae  per 
negligentiam  vel  oblivionem  detegi  in  cogitatu,  in  verbo 
et  opere,  vel  in  negligentia  mea,  haec  omnia  oblivioni 
in  perpetuum  tradas.  Tu,  Deus  infinitae  misericordiae, 
qui  omnibus  invocantibus  te  in  veritate  subvenire  soles, 
te  supplici  mente  deposco,  ut  ex  his  omnibus  mihi  in 
hujus  vitae  spatio  compunctionem  saluberrimam  ex  inti- 
mo corde,  veramque  poenitentiam,  confessionem  puram, 
emendationemque  per  omnia  dignam,  uberem  etiam 
lacrymarum  fontem  quo  defleam  mala  quae  commiseram 
largire  digneris.  Nam  si  qua  sunt  de  supra  nominatis , 
quibus  non  sum  pollutus,  tuae  est,  Domine,  pietatis 

defensio,  malum  vero  semper  a me  factum  scio,  ab 
incautione  mea  vel  etiam  ignorantia.  Tuum  tamen , 
Domine , plasma  sum , meque  sacratissimo  et  pretiosis- 
simo sanguine  tuo  redemisti.  Miserere  mihi  et  gemitum 
fructiferum  tribue , ne  iterum  lugenda  committam.  Tu, 
Domine  piissime,  omnium  largitor  bonorum,  tribue  mibi 
contra  spiritum  superbiae  humilitatem  veram,  per  quam 
universa  mala  superbiae  valeam  vincere;  contra  gulam 
et  concupiscentiam  malam  continentiam  dignam  ; et 
contra  immunditiam  fornicationis  cordis  et  corporis  ca- 
stitatem , et  totius  pravae  delectationis  mortificationem , 
jejunii  vel  orationis  instantiam,  atque  vigiliarum  con- 
suetudinem sanctam  : ita  ut  omnia  valeam  tentamenta 
diaboli  per  misericordiam  gratiae  tuae  superare  : contra 
avaritiam  tibi  placitam  largitatem,  vires  et  scientiam 
superandi  omnia  quae  nascuntur  ex  ea ; contra  irae  impe- 
tum patientiam,  temperantiam  animi : ita  ut  omnia  quae 
prodeunt  ex  ea  exstinguantur  in  me;  contra  acediam 
boni  operis,  perseverantiam  et  studium  sancti  certaminis 
ad  implendam  in  omnibus  voluntatem  tuam  quantum 
tuae  sit  donum  pietatis  in  me ; contra  tristitiam  gaudium 
mihi,  Domine,  tribue  spirituale,  per  quod  omnia  vitio- 
rum mala  penitus  evellantur;  contraque  vanam  gloriam 
plenissimam  fidem,  spem  firmam,  et  charitatem  perfec- 
tam , ut  te  toto  corde , tota  mente , tota  etiam  merear 
virtute  diligere,  hic  quoque  omnium  peccatorum  remis- 
sionem pleniter  percipere , et  in  futuro  aeternam  laeti- 
tiam possidere  quod  ipse  nobis  praesta.  Filius  Dei  manens 
t.  i.  10 

et  regnans  cum  Patre  et  Spirictu  Sancto , unus  Deus  in 
Trinitate  et  in  unitate  perfecta  in  saecula  saeculorum. 
Arnen. 


ORATIO  PRO  ITER  ACENTIBUS. 

Domine  sancte,  Pater  omnipotens,  aeterne  Deus,  qui 
es  doctor  sanctorum , et  dirigis  itinera  sanctorum,  dirige 
angelum  pacis  nobiscum,  qui  nos  ad  loca  destinata  per- 
ducat. Sit  nobis  comitatus  jucundus,  ut  nullus  viae  nostrae 
subripiat  inimicus.  Procul  a nobis  sit  malignorum  acces- 
sus, et  comes  nobis  dignetur  esse  semper  sanctus.  Per 
Dominum. 


05» ATIO  PRO  I SDEM. 

Domine  Sancte,  Pater  omnipotens,  aeterne  Deus,  pro- 
pitiare digneris  supplicationibus  nostris,  et  mitte  ange- 
lum tuum  sanctum  nobiscum , qui  nos  a cunctis  adver- 
sitatibus protegat,  et  in  servitio  sancti  nominis  tui  ubique 
custodiat,  ut  nullus  nos  in  viam  nostram  decipiat  inimi- 
cus, sed  mereamur  ab  omni  hoste  triumphum,  et  tuae 
semper  miserationis  subsidium  : quatenus  tua  jussa 
complentes,  sospites  ad  propria  redeamus,  per  te,  Christe 
Jesu,  qui  cum  Patre  et  Spiritu  Sancto  vivis. 

Omnipotens  et  misericors  Deus,  tuum  super  nos  nomen 
supplices  invocemus,  ut  tua  largiente  clementia  bene 
ambulemus  in  prosperis,  et  ut  nomen  tuum  sit  semper 
in  cogitationibus,  in  verbis,  et  in  operibus  nostris,  angeli 
tui  sancti  comitentur  nobiscum;  archangelorum , pa- 
triarcharum, prophetarum,  apostolorum,  martyrum. 

confessorum,  et  omnium  sanctorum  tuorum  auxilientur 
nobis  orationes.  Emitte,  Domine,  super  nos  spiritum 
castitatis,  benignitatis,  et  veritatis,  misericordiae  et  largi- 
tatis, tuaeque  perpetuae  charitatis,  lucis  et  pacis,  qui  nos 
regat,  protegat,  atque  ab  omni  malo  defendat,  ut  per 
vias  planas  et  rectas  cum  omni  fiducia  sine  impedimento 
ad  loca  desiderata  possimus  pervenire,  et  in  nomine  tuo 
sancto  cum  sanitate  et  laetitia  ad  propria  possimus  habi- 
tacula remeare.  Per  Dominum  nostrum  Jesum. 

ORATIONES 

EX  LIBRO  CUI  TITULUS  : de  USU  psalmorum  , DESUMPTAE. 

Praevia  monitio  de  usu  psalmorum. 

Primus  usus.  Si  vis  pro  peccatis  tuis  poenitentiam 
agere,  et  confessione  peccatorum  tuorum  veniam  rogare 
delictis,  quantum  vales  intente,  non  celeritate  verborum, 
sed  mente  cogitando  ac  scrutando,  decanta  septenos 
psalmos  Davidicos.  Et  celerrime  invenies  clementiam 
Dei. 

Secundus  usus.  Si  vis  mentem  tuam  spirituali  gaudio 
et  laetitia  illuminare,  et  magnam  spem  de  Dei  indulgen- 
tia tibi  promittere;  et  si  vis  orare,  mitte  mentem  tuam 
ad  virtutem  psalmorum  quorum  initium  est : Exaudi , 
Domine,  justitiam  meam  ; ad  te,  Domine,  levavi;  Deus 
in  nomine  tuo  ; Deus  misereatur  nostri;  Deus  in  adju- 
torium; in  te,  Domine,  speravi;  inclina , Domine.  Et 
nullatenus  poteris  tua  propria  lingua,  nec  liumano  sensu 

tam  perfecte  miseriam  tuam  ac  tribulationem , angu- 
stiamque diversarum  tentationum  explicare;  et  illius 
misericordiam  implorare,  quam  in  his  psalmis,  et  caete- 
ris  his  similibus. 

Tertius  usus.  Si  vis  omnipotentem  Deum  laudare,  et 
ipsius  majestatem,  omniumque  beneficiorum  suorum, 
gratias  agere , decanta  illos  psalmos , quorum  titulus  est 
alleluia:  vel  Ps.  71,  7 % 73;  vel  alios  similes. 

Quartus  usus.  Si  diversis  tentationibus  afflictus  sis,  et 
vel  humanis  vel  spiritualibus  tentationibus  undique 
astrictus,  et  tibi  videris  a Deo  derelictus , qui  plerumque 
sanctos  suos  ad  tempus  derelinquit  probandos,  et  per  id 
tibi  videatur  tenta tio  major  esse  quam  tolerare  possis , 
intima  mente  decanta  illos  psalmos,  quorum  caput  est : 
Deus , Deus  meus,  respice  in  me;  Exaudi,  Deus,  oratio- 
nem meam,  cum  deprecor ; Salvum  me  fac,  Deus.  Et 
clemens  Deus  statim  te  adjuvabit,  et  tentationem,  quam 
pateris,  tolerare  te  posse  efficiet. 

Quintus  usus.  Si  tibi  vita  praesens  fastidiosa  sit,  et  ani- 
mum tuum  delectet  supernam  patriam  contemplari,  et 
omnipotentem  Deum  ardenti  desiderio  quaerere , intenta 
mente  hos  psalmos  decanta : Quemadmodum;  quam  di- 
lecta; Deus,  Deus  meus.  Et  clemens  Deus  citius  mentem 
tuam  consolabitur. 

Sextus  usus.  Si  te  in  tribulationibus  a Deo  derelictum 
intelligas,  compuncto  corde  decanta  hos  psalmos : Usque- 
quo , Domine;  Deus  auribus  nostris;  miserere  mei , 
Deus ; Exaudi,  Deus,  orationem  meam,  et  ne  despexe- 

ris ; in  te,  Domine , speravi.  Et  Deus  statim  laetificabit  te 
in  omnibus  angustiis  tuis. 

Septimus  usus.  Post  acceptum  quietem,  et  prosperitates 
tempore,  hos  psalmos  decanta  in  laudem;  Beriedicam 
Domino / Benedic,  anima  mea,  Domino;  Exaltabo 
te,  Deus  meus,  rex.  Et  in  omni  tempore  sive  prosperi- 
tatis, sive  adversitatis,  semper  hymnum  trium  puero- 
rum decanta.  Nullus  itaque  virtutem  hujus  nominis 
explicare  potest,  in  quo  omnis  creatura  ad  laudandum 
Creatorem  invocatur. 

Octavus  usus.  Si  volueris  intima  mente  exercere  te  in 
divinis  laudibus  ac  praeceptis,  et  mandatis  coelestibus, 
psalmum.  Beati  immaculati  in  via,  decanta.  Et  licet 
usque  ad  obitum  vitae  tuae  hujus  psalmi  virtutem  contem- 
pleris atque  scruteris,  nunquam  perfecte  illum,  ut  puto, 
intelligere  poteris.  In  quo  nullus  versus  est , quin  insit 
vel  via  Dei,  vel  lex,  vel  mandatum,  seu  praeceptum  Dei, 
vel  verba,  aut  justificationes,  vel  judicia,  aut  sermones. 
Et  ideo  non  est  tibi  opus,  ut  per  diversos  libros  animum 
diffundas. 

Nonus  usus.  In  psalterio  usque  ad  obitum  vitae  tuae 
habes  materiam  legendi,  scrutandi,  docendi;  et  omnem 
virtutem  divinorum  dictorum  invenies  in  psalmis,  si 
intima  mente  perscruteris , et  ad  medullam  intimi  intel- 
lectus per  Dei  gratiam  perveneris. 

I 

ORATIO  AD  ADORANDUM,  GRATIAS  AGENDUM  ET  PETENDUM, 

Domine  Deus  omnipotens,  aeterne  et  ineffabilis,  sine 
fine  atque  initio,  quem  unum  in  Trinitate , et  trinum  in 
unitate  confitemur;  te  solum  adoro,  te  laudo,  te  behe- 
dico,  teque  glorifico.  Tibi,  o misericors  et  clemens,  gra- 
tias refero , qui  me  exutum  nocte  perfidiae  et  erroris , 
participem  fieri  tribuisti  gratiae  tuae.  Perfice,  quaeso. 
Domine,  coeptum  in  me  opus  misericordiae  tuae.  Dona 
mihi  semper  cogitare , loqui  et  agere  quae  placita  sunt 
tibi;  et  gratuita  me  ubique  pietate  custodiens,  fac  me 
indignum  et  miserum  ad  tuam  pervenire  visionem. 
Arnen. 


II 


AD  LAUDANDUM  DEUM. 

Versus. 

Benedicat  nos  omnipotens  et  misericors  Deus,  qui  fecit 
coelum  et  terram.  Benedicimus  Patrem,  et  Filium  et 
Spiritum  Sanctum  : laudamus  et  super  exaltamus  eum  in 
saecula.  Benedictus  es,  Domine  Deus  Patrum  nostrorum, 
et  laudabile  et  gloriosum  nomen  tuum  in  saecula.  Qui 
timetis  Dominum,  benedicite  Domino  : benedictus  Domi- 
nus ex  Sion,  qui  habitat  in  Jerusalem.  Cantate  Domino, 
et  benedicite  nomen  ejus  : bene  nuntiate  de  die  in  diem 

salutare  ejus.  Nos  qui  vivimus,  benedicimus  Domino ; ex 
hoc  nunc  et  usque  in  saeculum.  Benedictus  Dominus 
Deus  Israel,  qui  fecit  mirabilia  magna  solus : et  benedic- 
tum nomen  majestatis  ejus  in  aeternum , et  in  saeculum 
saeculi.  Benedicam  Domino  in  omni  tempore,  semper 
laus  ejus  in  ore  meo.  Laudabo  nomen  Dei  mei  cum  can- 
tico, et  magnificabo  eum  in  laude.  Laudent  eum  coeli  et 
terra , mare  et  omnia  quae  in  eis  sunt.  Cantabo  Domino 
in  vita  mea,  psallam  Deo  meo,  quandiu  fuero.  Suavis  sit 
ei  laudatio  mea,  ego  vero  delectabor  in  Domino.  Sit  glo- 
ria Domini  in  saeculum  saeculi,  laetabitur  Dominus  in 
operibus  suis.  Laudem  Domini  loquitur  os  meum,  et 
benedicat  omnis  caro  nomen  sanctum  ejus  in  aeternum  , 
et  in  saeculum  saeculi.  Sit  nomen  Domini  benedictum, 
ex  hox  nunc  et  usque  in  saeculum. 

Gratiarum  actio. 

Gratias  tibi  ago  infinita  misericordia.  Domine  Deus 
omnipotens,  qui  me  per  aquam  sacri  baptismatis,  et 
renovationem  sancti  spiritus  ab  originalibus  vinculis 
expedisti.  Gratias  tibi  ago,  qui  me  in  te  credere  recte 
fecisti , et  tuorum  me  fidelium  numero  sociare  dignatus 
es.  Te  laudo  et  glorifico,  misericordissime  Domine, 
qui  me  per  universa  crimina  percurrentem  non  es 
passus  perire;  sed  benigne  revocans  de  profundo  me 
iniquitatis  ereptum,  ad  poenitentiam  perduxisti.  Te 
laudo,  et  glorifico,  qui  me  de  a3ternae  mortis  interitu,  de 
poenis  et  hujus  carnis  cruciatibus,  in  qua  affligi  dignus 

sum,  hactenus  liberasti.  Tibi  ago  laudes  et  gratias,  qui 
me  de  multis  mortibus , de  multis  opprobriis,  calamita- 
tibus et  miseriis,  de  immanissimis  diaboli  laqueis,  de 
immundis  desideriis  exemptum , diruptis  vinculis , qui- 
bus tenebar  astrictus,  perducere  dignatus  es  ad  servitium 
tuum.  Tibi  ago  laudes,  et  gratias,  qui  me  eripiens  a jur- 
giorum procellis,  des  mihi  servorum  tuorum  perfrui 
charite,  qui  mihi  salutem  corporis,  et  animi  largiris 
quietem.  Tibi  laudes,  tibi.  Domine,  decanto  honorem  et 
gloriam,  qui  quotidie  me  et  sine  intermissione  delin- 
quentem, et  tua  praecepta  postponentem,  tanta  adhuc 
patientia  quotidie  ad  emendationem  exspectas.  Quaeso, 
Domine  Deus  meus,  qui  mihi  usque  ad  praesentem 
horam  tuam  misericordiam  impendere  dignatus  es,  per- 
fice opus  misericordiae  tuae;  libera  me  a malis  omnibus, 
quae  premunt  me , sicuti  coepisti ; salva  me  usque  in 
finem  per  Jesum  Christum  servatorem  et  recuperatorem 
nostrum,  qui  tecum  et  cum  Spiritu  Sancto  vivit  et 
regnat  in  saecula  saeculorum.  Arnen.  Deo  gratias,  Deo 
gratias,  Deo  gratias.  Benedicta  gloria  Domini  de  loco 
suo. 

III 

P (ENITENTIA  , ET  PUBLICiE  PtEXlTENTIJS  GEMITI  S. 

Versus. 

Ego  dixi,  Domine,  miserere  mei , quoniam  iniquitates 
meae  supergressae  sunt  caput  meum,  multiplicatae  sunt 

super  capillos  capitis  mei.  Quo  ibo  a spiritu  tuo?  Eripe 
me  de  inimicis  meis,  Deus  meus.  Suscipe  me  secundum 
eloquium  tuum.  Ab  occultis  meis  munda  me.  Domine. 
Propter  nomen  tuum.  Domine,  propitiaberis  peccato 
meo.  Quoniam  iniquitatem  ego  agnosco.  Delictum  meum 
cognitum  tibi  feci.  Adjutor  meus  esto,  ne  derelinquas 
me.  Quoniam  tu  es  patientia  mea.  Adjutor  meus  tu  es. 
Sit  nomen  Domini  benedictum. 

Confessio  peccatorum. 

Tibi,  Domine  Deus,  confiteor  crimina  et  delicta.  Tu 
propter  ineffabilem  pietatem  et  misericordiam  tuam  sus- 
cipe , quaeso , confessionem  meam : imo  ipse  largire , ut 
toto  corde  confitear.  Tu  enim,  clementissime  Domine, 
dignatus  es  dicere : Nolo  mortem  peccatoris,  sed  ut  con- 
vertatur et  vivat.  Multis  vitiis  infelix  sine  intermissione 
deservio,  ac  propter  hoc  gravatur  anima  mea,  et  corpus 
meum  : unde  somniculosus  ac  torpens,  tarde  ad  ora- 
tiones et  officia  accurro,  et  semper  alienatus  et  negligens 
assisto.  Libidinis  stercoribus  putrefactus  sum,  et  intus 
exteri  usque  totus  inquinatus.  Pollutum  est  cor  meum,  et 
labia  mea,  oculi  mei,  et  aures  meae,  gustus  meus,  pariter 
odoratus  et  tactus,  et  usque  ad  hanc  horam  cogitatio- 
nibus vanis  sordidatur  cor  meum.  Tristitia  demersus 
sum,  acedia  dissolutus,  irae  facibus  inflammatus  sum, 
cupiditatis  igne  perustus,  invidiae  venenis  infectus  sum , 
fraterno  odio  toxicatus,  detractione  convulsus  sum,  omni 
malitia  tabefactus,  oblivione  et  desidia  hebetatus  sum; 

fraude  et  hypocrisi,  fragilitate  et  negligentia  languidus, 
falsitate  et  mendaciis  maculatus  sum , vanae  glorise  levi- 
tate turgidus.  Saepe  majorum  jussa  contempsi.  Saepe 
rebellans  et  murmurans  exstiti.  Saepe  corde  tumido 
excusationes  falsas  objeci.  Promisi  de  his  et  hujusce- 
modi malis  emendationem,  et  semper  in  eisdem  rela- 
bor. Promissiones  meas,  quibus  me  sanctam  regulam 
scrutaturum  spopondi,  momentis  singulis  violo.  Semper 
infelix,  ad  vaniloquia,  ad  otiositatem  festino.  Heu  me  ! 
Quantae  impietates,  quantae  diversae  tenebrae  lacerant 
mentem  meam!  Quae  universa,  nisi  ineffabili  bonitatis 
tuae  misericordia  repellas  ac  deleas;  mortua  est  in  pec- 
catis anima  mea.  Plura  sunt  mala  mea,  in  quibus  per 
ignorantiam  lapsus  sum : plura,  quae  animo  meo  exci- 
derunt. Innumera  sunt  omnino  mala,  quae  miser  com- 
misi , et  quanta  enarrare  non  sufficio : pro  quibus  omni- 
bus mihi  perdito  tormenta  pariter,  et  vermes , et  ignis 
paratur  aeternus.  Sucurre,  Domine  Jesu  Christe,  mihi 
miserrimo  et  captivo;  et  ne  me  perire  patiaris,  quem 
dignatus  es  redimere  pretioso  sanguine  tuo.  Ne  perdas 
me  cum  peccatis  meis,  neque  in  aeternum  reserves  mala 
mea.  Ne  projicias  me  a facie  tua,  ne  despicias  me,  neque 
confundas  me  peccantem  in  te.  Reminiscere  miseratio- 
num tuarum.  Qui  facis  magna  et  mirabilia  absque  nu- 
mero, serva  me  gratuito  munere  tuo.  Qui  non  sprevisti 
publicanum,  ne  spernas  me.  Qui  latroni  in  cruce  posito 
subvenisti,  subveni  mihi.  Qui  mulieri  peccatrici  flenti  ad 
vestigia  tua  misertus  es,  miserere  mei.  Cui  est  cum  Deo 

Patre  et  Sancto  Spiritu  aequus  honor,  et  par  gloria  in 
saecula  saeculorum.  Arnen. 


1Y 

SUPPLICATIO  PRO  GRATIA  VIRTUTES  OMNES  CONSEQUENDI 
ET  VITIA  CONTRARIA  EMENDANDI. 

Versus. 

Custodi  animam  meam,  et  eripe  me.  Domine;  non 
confundar,  quoniam  invocavi  te.  Confundantur  et  defi- 
ciant , detrahentes  animae  mae ; operiantur  confusione  et 
pudore,  qui  quaerunt  mala  mihi.  Exsurge,  Domine,  prae- 
veni eos , et  subverte  eos,  eripe  animam  ab  impio , fra- 
meam inimicorum  de  manu  tua.  Deus  meus,  eripe  me 
de  manu  peccatoris , et  de  manu  contra  legem  agentis  et 
iniqui.  Intende  animae  meae,  et  libera  eam,  propter  ini- 
micos meos  eripe  me.  Esto  mihi  in  Deum  protectorem, 
et  in  locum  munitum,  ut  salvum  me  facias.  Exaudi, 
Domine,  vocem  meam,  qua  clamavi  ad  te,  miserere  mei 
et  exaudi  me.  Exaudi,  Domine,  vocem  deprecationis 
meae , dum  oro  ad  te , et  dum  extollo  manus  meas  ad 
templum  sanctum  tuum.  Intret  oratio  mea  in  conspectu 
tuo  : inclina  aurem  tuam  ad  deprecationem  meam , Do- 
mine. Intret  postulatio  mea  in  conspectu  tuo,  Domine, 
secundum  eloquium  tuum  eripe  me.  Eripe  me,  Domine, 
ab  homine  malo ; a viro  iniquo  libera  me.  Eripe  me  de 
operantibus  iniquitatem,  et  de  viris  sanguinum  salva 
me.  Convertantur  inimici  mei  retrorsum,  in  quacumque 

die  invocavero  te , ecce  cognovi  quoniam  Deus  meus  es 
tu.  Fac  mecum,  Domine,  signum  in  bonum,  ut  videant 
qui  me  oderunt,  et  confundantur.  Sit  nomen  Domini 
benedictum,  ex  hoc  nunc  et  usque  in  saeculum. 

Postulatio. 

Praesta  mihi , Domine , spiritum , ut  te  tota  cordis 
intentione  exquiram  ; deinde  ut  digna  petam  ; postremo 
ut  petitionum  mearum  effectum  consequar.  Exue  me  a 
peccatis  praeteritis , custodi  me  ab  imminentibus , muni 
me  a futuris.  Dona  cibi  potusque  congruentem  abstinen- 
tiam , castitatis  cingulum , cordis  labiorumque  mundi- 
tiam , largire  mihi  patientiam , longanimitatem , benig- 
nitatem , modestiam , spirituale  gaudium  , et  perfectum 
mundi  contemptum.  Tribue  mihi  nulli  occasionem  scan- 
dali praebere , simplicitatem  puritatemque  diligere , 
instanter  ea  quae  pacis  sunt  sequi.  Longe  fac  a me 
hypocrisim , tribue  mihi  veram  humilitatem,  plenam 
confessionem,  perfectam  emendationem.  Aufer  a lingua 
mea  jurandi  consuetudinem , mendaciorum  nebulam , 
detractionis  pestem,  murmurationis  ingluviem,  scurri- 
litatis ac  stultiloquii  vanitatem.  Pone  custodiam  ori  meo, 
et  ostium  circumstantiae  labiis  meis.  Concede  mihi, 
quaeso,  majorum  subdi  imperiis,  et  alacri  corde  ad  obe- 
dientiam,  ad  compassionem,  ad  concordiam,  sine  mora 
concurrere.  Da  mihi  in  omnibus  discretionem,  ut  pos- 
sim inter  bona  malaque  discernere , ut  bonos  valeam  ad 
meliora  exhortari,  et  eos  qui  adverse  gradiuntur,  ad  tuae 

rectitudinis  lineam  revocare.  Excita  torporem  meum, 
et  desidiam  meam  tuis  stimulis , et  fac  me  strenue  per- 
severare in  praeceptis  et  laudibus  tuis.  Dona  mihi  pru- 
dentiam, justitiam,  fortitudinem,  sive  temperantiam. 
Largire  mihi  fidem  rectam,  spem  inconcussam,  chari- 
tatem  perfectam.  Infunde  cordi  meo  spiritum  sapientiae 
et  intellectus,  consilii  et  fortitudinis,  scientiae  et  pietatis, 
atque  timoris  tui.  Dona  mihi,  Domine,  benedictionem 
de  rore  coeli , et  de  pinguedine  terrae  : da  irriguum  su- 
perius, et  irriguum  inferius.  Concede  miserae  animae 
meae  liquefieri  igne  charitatis  tuae , fac  me  tuo  desiderio 
mundo  funditus  exstingui.  Concede  mihi  cor  habere 
contritum  et  humiliatum  coram  te  semper.  Largire,  me 
in  conspectu  tuo  per  ignem  compunctionis  hostiam  vivam 
fieri.  Summa  aeterna  lux,  illumina  me.  Summa  aeterna 
virtus,  libera  me.  Summa  aeterna  fortitudo,  conforta 
me.  Summa  aeterna  sapientia,  depelle  tenebras  igno- 
rantiae meae.  Summa  aeterna  misericordia,  miserere  mei. 
Dona  mihi  toto  corde  meo,  tota  anima  mea,  totis  viri- 
bus meis,  exquirere  faciem  tuam  semper.  Et  perduc 
me  misericors  ad  tuam  sanctissimam  visionem.  Adsit, 
quaeso,  mihi  beatorum  angelorum  tuorum  pia  custodia, 
et  praesta  ut  apud  te  pro  me  felicissima  sanctorum  tuo- 
rum agmina  intercedant.  Concede  mihi  fragilissimo  di- 
lecti tui  Filii  sequi  et  imitari  vestigia,  ut  merear  conse- 
qui misericordiam  tuam  et  ad  gaudia  pervenire  pro- 
missa. 

Alia  oratio  ad  Patrem  in  nomine  filii. 

Deus  ineffabilis  et  incircumscriptae  naturae , institutor 
omnium  rerum , et  Domini  nostri  Jesu  Christi  Pater,  qui 
eumdem  dilectum  Filium  de  sinu  tuo  misisti  ad  publi- 
cum nostrum,  suscipere  nostram  vitam,  ut  nobis  daret 
suam ; obsecro  te,  ut  des  mihi  cum  eodem  Filio  tuo  te  in 
omnibus  benedicere  et  glorificare,  quia  quorum  una  est 
substantia , unum  et  datum.  Des  etiam  mihi  per  illum 
et  cum  illo  peccatorum  omnium  veniam , et  mandato- 
rum tuorum  custodiam;  dilectionem  tuam,  et  frater- 
num amorem,  contra  diabolum  fortia  arma,  et  erga 
fratres  charitatem  perfectam ; temperantiam  cibi  et  po- 
tus, et  libidinis  continentiam ; auditum  castum , et  sim- 
plicem visum ; puritatem  cordis,  et  munditiam  corporis; 
cogitationem  mundam,  et  oris  et  cordis  custodiam,  ut 
nec  cor  intus  iniquitatem  concipiat,  nec  lingua  fores 
parturiat,  ut  nec  falsa  loquar,  nec  vera  taceam,  nec 
salutifera  abscondam,  nec  mortifera  proferar.  Precor 
ergo,  ut  des  mihi  assiduitatem  orationis,  frequentiam 
lectionis,  ut  praecepta  tua  infatigabiliter  legam,  et  in- 
explebiliter  diligam,  et  efficaciter  compleam,  et  quid- 
quid in  me  pravum  deprehendero , corrigam ; quod 
rectum  est  teneam , quod  deforme  componam , quod 
pulchrum  excolam,  quod  sanum  servem,  quod  infir- 
mum corroborem.  Des  insuper  mihi  despicere  tempo- 
ralia, et  aeterna  diligere,  ut  mortuum  mihi  deputem 
mundum.  Nec  gaudens,  nec  lugens  de  temporalibus, 

ut  nec  metuam  aliquid  temporale  nec  diligam,,  nec  blan- 
dis corrumpar,  nec  adversis  concutiar.  Et  quia  ipse  tuus 
unice  natus  dixit : Nemo  venit  ad  me , nisi  Pater , qui 
misit  me , traxerit  eum , obsecro.  Domine,  et  supplici- 
ter rogo,  trahe  me  tu  ad  ipsum,  et  ipse  me  perducat  ad 
te  illuc , ubi  est  sempiterna  vita , et  sempiterne  beata ; 
aeterna  securitas,  et  secura  tranquillitas;  felix  aeterni- 
tas , et  aeterna  felicitas ; ubi  est  amor  perfectus , et  nul- 
lus timor ; ubi  est  dies  aeternus , et  unus  omnium  spiri- 
tus : ubi  tu  cum  illo,  et  ille  tecum  in  communione  sancti 
spiritus  aeternaliter  ac  sempiternaiiter  vivis  et  regnas 
Deus.  Per  omnia  saecula  saeculorum.  Amen. 

y 

PRO  CONTEMPLATIONIS  ET  AMORE  COELESTIS  PATRI  iE , QUiE 
NONNISI  A MUNDI  CONTEMPTORIBUS  PERCIPITUR. 

Nota.  Admonet  nos  Apostolus,  dicens:  Si  consurrexis- 
tis cum  Christo,  quae  sursum  sunt  quaerite,  ubi  Christus 
est  in  dextera  Dei  sedens.  Et  iterum  : Nostra  autem  con- 
versatio in  coelis  est.  Si  ergo  nostra  conversatio  in  coelis 
est,  lugeamus  nos  in  hoc  calamitoso  itinere,  quamdiu  ex- 
sulamus in  hoc  a patria.  Transcendamus  contemplationis 
pennulis,  cuncta  quae  coeperunt  ex  tempore,  et  cum  tem- 
pore finiuntur ; et  ad  illam  totis  desideriis  patriam  mente 
volitemus,  ad  quam  in  tempore  pergitur,  sed  sine  tem- 
pore vivitur.  Ad  accendenda  ergo  nostra  desideria , hos 
quinque  canamus  spiritu  et  mente  quotidie  : Sicut  ser- 

viis ; judica  me  Deus,  et  discerne;  Te  decet  liymnus 
Deus ; quam  amabilia  sunt ; voce  mea  ad  Dominum 
clamavi ; voce  mea  ad  Dominum.  Hi  etiam  in  tribula- 
tione mentes  consolantur  et  sublevant. 

Versus. 

Te  decet  hymnus  Deus  in  Sion,  et  tibi  reddetur  votum 
in  Jerusalem.  Illic  ascenderunt  tribus,  tribus  Domini,  tes- 
timonium Israel,  ad  confitendum  nomini  tuo.  Domine, 
exaudi  orationem  meam,  ad  te  omnis  oratio  veniat.  Bea- 
tus quem  elegisti  et  assumpsisti,  inhabitabit  in  atriis 
tuis.  Heu  me  ! quod  incolatus  meus  prolongatus  est,  ha- 
bitavi cum  habitantibus  cedar,  multum  incola  fuit  anima 
mea.  Negavit  consolari  anima  mea,  memor  fui  Dei,  et 
delectatus  sum.  Defecit  cor  meum,  et  caro  mea  : Deus 
cordis  mei,  et  pars  mea  Deus  in  saecula.  Quid  mihi  est 
in  coelo,  et  a te  quid  volui  super  terram  ? quoniam  incola 
ego  sum  apud  te  in  terra,  et  peregrinus  sicut  omnes 
patres  mei.  Sitivit  in  te  anima  mea,  quam  multipliciter 
et  caro  mea.  Domine,  dilexi  decorem  domus  tuae,  et 
locum  tabernaculi  gloriae  tuae.  Tene  manum  dexteram 
meam,  et  in  voluntate  tua  deduc  me,  et  cum  gloria  as- 
sume me.  Ut  videam  voluntatem  Domini,  et  protegar  a 
templo  sancto  ejus.  Ut  audiam  vocem  laudationis  tuae, 
et  enarrem  universa  mirabilia  tua.  Et  ut  inhabitem  in 
domo  Domini  in  longitudine  dierum.  Ego  autem  cum 
justitia  apparebo  in  conspectu  tuo,  satiabor  dum  mani- 
festabitur gloria  tua.  Domine  Deus  meus,  in  aeternum 

confitebor  tibi.  Sit  nomen  Domini  benedictum,  et  ex  hoc 
nunc  et  usque  in  saeculum. 

Confessio  Patris  et  Filii  et  Spiritus  Sancti. 

Confitebor  tibi.  Domine,  rex  coeli  et  terrae,  et  honori- 
fico te  sacrificio  laudis  : et  quia  exteriora  mihi  munera 
desunt,  quae  sunt  in  me  vota  laudationis  reddam  tibi. 
Credo  te  toto  corde,  et  ore  confiteor  Patrem,  et  Filium, 
et  Spiritum  sanctum,  in  personis  ternionem,  in  substan- 
tia unionem;  non  corpus,  aut  in  corpore  positum,  ne- 
que in  diversis  speciebus  aut  mistum , aut  membrorum 
compagibus  effigiatum,  sed  unius,  simplicis,  incorpo- 
reae , atque  invisibilis  naturae ; nihil  in  te  majus  aut  infe- 
rius habentem ; sed  per  omnem  modum  , ex  omni  parte 
sine  deformitate  perfectum,  sine  quantitate  magnum, 
sine  qualitate  bonum , sine  tempore  sempiternum , sine 
morte  vitam , sine  infirmitate  fortem , sine  mendacio 
veritatem,  sine  loco  ubique  totum,  sine  sinu  ubique 
praesentem,  sine  extensione  omnia  implentem,  sine  con- 
tractione ubique  occurrentem , sine  motu  omnia  tran- 
scendentem, sine  statu  infra  omnia  manentem,  sine  in- 
digentia omnia  creantem,  sine  labore  omnia  regentem, 
sine  sui  initio  omnibus  initium  dantem , sine  sui  muta- 
tione omnia  mutabilia  facientem  ; in  magnitudine  infi- 
nitum, in  virtute  omnipotentem,  in  bonitate  summum, 
in  sapientia  inaestimabilem,  in  consiliis  terribilem , in 
justitiis  justum,  in  cogitationibus  secretissimum,  in  ver- 
bis veracem , in  operibus  sanctum  , in  misericordiis 

copiosum , erga  delinquentes  patientissimum,  erga  pa- 
tientes pium ; semper  idem  ipsum  aeternum  ac  sempi- 
ternum , immortalem  atque  incommutabilem.  Quem 
nec  spatia  dilatant , nec  brevitas  locorum  angustat  , nec 
receptacula  ulla  coarctant,  nec  voluntas  variat , nec  ne- 
cessitudo corrumpit,  nec  moesta  perturbant , nec  laeta 
demulcent.  Cui  nec  oblivio  tollit,  nec  memoria  reddit; 
nec  praeterita  transeunt,  nec  futura  succedunt.  Cui  nec 
origo  initium,  nec  tempora  incrementum,  nec  casus 
finem  dabit;  sed  ante  saecula,  et  in  saeculis,  et  per  saecula 
in  aeternum  vivis.  Et  est  tibi  perennis  laus , et  aeterna 
gloria,  summa  potestas,  et  singularis  honor,  perpetuum 
regnum,  et  sine  fine  imperium  : per  indefessa  et  immor- 
talia saecula  saeculorum.  Arnen. 

VI 

PRO  CUSTODIENDA  HUMILITATE  , ET  COGNITIONE  HUMANAS 
FRAGILITATIS. 

Versus. 

Memento , Domine , quoniam  pulvis  sumus , homo 
sicut  fenum  dies  ejus,  et  sicut  flos  agri,  ita  efflorebit. 
Quia  spiritus  pertransibit  ab  eo , et  non  erit , et  non  co- 
gnoscet amplius  locum  suum.  Exibit  spiritus  ejus,  et 
revertetur  in  terram  suam  : in  illa  die  peribunt  omnes 
cogitationes  eorum.  Ego  dixi  in  excessu  mentis  meae ; 
omnis  homo  mendax.  Memorare , Domine , quae  est  mea 
substantia  : non  enim  vane  constituisti  filios  hominum. 

Domine,  quid  est  homo,  quod  innotuisti  ei;  aut  filius 
hominis,  quoniam  reputas  eum  ? humiliatus  sum  usque- 
quaque, Domine,  vivifica  me  secundum  verbum  tuum. 
Yide  humilitatem  meam , et  eripe  me : quia  legem  tuam 
non  sum  oblitus.  Custodiens  Dominus  parvulos,  humi- 
liatus sum,  et  liberavit  me.  Ego  vero  egenus  et  pauper 
sum.  Dominus  curam  habet  mei.  Sit  nomen  Domini 
benedictum,  et  ex  hoc  nunc  et  usque  in  saeculum. 

Oratio. 

Domine  Jesu  Christe , qui  in  hunc  mundum  propter 
peccatores  de  sinu  Patris  advenisti , ut  nos  de  eodem  pec- 
cato redimeres,  quia  scio  et  credo;  non  propter  justos, 
sed  propter  peccatores  in  terra  habitare  voluisti.  Exaudi 
me , Domine  Deus , peccatorem  et  culpabilem , et  indi- 
gnum et  negligentem , et  obnoxium.  Tibi  confiteor  omnia 
peccata  mea,  omnia  mala  mea,  quidquid  in  hoc  saeculo 
gessi,  delicto  meo,  actu,  sive  iniquis  cogitationibus,  de 
omnibus  veniam  peto.  Peccavi : tamen  te  non  abnegavi, 
quia  scio  et  credo  quia  tu  Pater  es.  Indulge  mihi,  Christe. 
Te  laudo,  te  magnifico,  te  glorifico.  Trinitas  sancta.  Tibi 
gratias  ago  in  omnibus  infirmitatibus  meis,  quia  non 
habeo  spem  in  alium , nisi  in  te,  Deus  meus.  Ad  portum 
Ecclesiae  tuae,  Christe,  confugio,  et  ante  pignora  sancto- 
rum tuorum  prostratus  indulgentiam  peto.  Precor  et 
supplico  tibi,  Deus,  ut  mihi  concedere  digneris  pro  tua 
misericordia  misericordiam , et  pietatem  usque  in  finem 
meum,  et  in  illa  hora  tremenda,  quando  anima  mea 

migratura  erit  de  corpore  meo.  Praesta  mihi  sensum  rec- 
tum , fidem  rectam,  et  credulitatem.  Omnipotens  Deus, 
Deus  meus,  exaudi  me,  ut  animam  meam  liberare  di- 
gneris de  inferno  inferiori.  Deus  omnipotens,  libera  me 
de  poena  infernali.  Deus  omnipotens,  libera  me  de  igne 
inexstinguibili.  Deus  omnipotens,  libera  me  de  proto- 
plasto Satana.  Deus  omnipotens,  libera  me  de  vermibus 
immortalibus.  Deus  omnipotens , libera  me  de  mansione 
impiorum.  Deus  omnipotens,  libera  me  de  angustia  oeter- 
na.  Deus  omnipotens,  liberare  digneris  animam  meam 
de  tenebris  exterioribus.  Quia  in  te  confido,  quia  opus 
manuum  tuarum  sum  ego , ne  me  despicias , Christe. 
Rogo  sanctam  ac  beatissimam  matrem  nostram  Mariam, 
rogo  vigenti  quatuor  seniores,  omnes  sanctos  angelos  tuos 
deprecor,  omnibus  sanctis  patriarchis  et  prophetis  sup- 
plico, omnes  apostolos  et  martyres,  et  confessores  tuos, 
atque  virgines  rogo  : similiter  omnes  sanctos  tuos,  et 
electos  Dei  invoco  in  auxilium  meum.  Et  in  ilia  tremenda 
hora,  quae  anima  mea  egressura  erit  de  corpore  meo, 
sancte  archangele,  deprecor,  qui  animarum  accipienda- 
rum accepisti  potestatem , ut  animam  meam  suscipere 
digneris,  quando  de  corpore  erit  egressura : et  libera  eam 
de  potestate  inimici , ut  pertransire  possim  portas  infero- 
rum et  vias  tenebrarum,  ut  non  se  opponat  leo  vel  dra- 
co, qui  consuetus  est  animas  inferorum  recipere,  et  ad 
aeterna  tormenta  detrahere.  Te  deprecor,  sancte  Petre, 
princeps  apostolorum , qui  tenes  claves  regni  coelorum, 
et  accipiendarum  animarum  accepisti  potestatem,  ut  por- 

tam  paradisi  mihi  aperire  digneris.  Domine  Jesu  Christe, 
fili  Mariae,  processum  do  tibi,  ut  agas  de  anima  mea 
pietatem  et  misericordiam,  quia  in  te  speravi.  Christe 
Redemptor  mundi , quando  occursurus  sum,  ne  sim  ex- 
pulsus a facie  tua,  quia  non  mereor  coronam  vel  veniam, 
nisi  mihi  concedere  digneris.  Auxiliatrix  sit  mihi  sancta 
Trinitas,  exaudi  me,  Domine,  qui  es  Deus  meus  vivus, 
et  virtus  mea,  judex  justus.  Tu  medicus  potentissimus. 
Tu  es  sacerdos  in  ceternum.  Tu  dux  ad  patriam.  Tu  lux 
mea  vera.  Tu  dulcedo  mea  sancta.  Tu  sapientia  mea  clara. 
Tu  simplicitas  mea  pura.  Tu  anima  mea  catholica.  Tu 
concordia  mea  pacifica.  Tu  custodia  mea  tota.  Tu  per- 
fectio mea  tota.  Tu  salus  mea  sempiterna.  Tu  misericor- 
dia mea  magna.  Tu  vita  mea  immaculata.  Tu  patientia 
robustissima.  Tu  redemptio  mea  facta.  Tu  resurrectio 
mea  sancta.  Tu  vita  perpetua.  Te  rogo,  te  deprecor,  ut 
per  te  ambulem , ad  te  perveniam , in  te  requiescam , et 
ad  te  resurgam.  Exaudi  me,  Domine.  Memento,  Do- 
mine, David,  sicnt  jurasti  patribus  nostris,  ut  avertas 
iram  tuam  a famulo  tuo.  Angelus  Michael,  Angelus  Ra- 
phael,  omnes  Angeli , omnes  Archangeli,  omnes  Throni, 
omnes  Dominationes,  omnes  Principatus  et  Potestates,  om- 
nes Patriarchae  et  Prophetae,  omnes  Apostoli  et  Martyres, 
omnes  Confessores  et  Virgines,  in  adjutorium  et  auxilium 
assistant  mihi,  per  Dominum  nostrum  Jesum  Christum. 
Domine,  de  limo  terrae  formasti  me,  ossibus  et  venis 
compegisti  me.  Domine,  pro  tua  pietate  salvum  me  fac. 
Pax  hic,  Deus  hic.  Domine,  exaudi  orationem  meam,  et 

clamor  meus  ad  te  veniat.  Quia  tibi  soli  peccavi  et  malum 
coram  te  feci  : quia  peccata  mea  innumerabilia  sunt  val- 
de. Veniam  pro  his  peto.  Domine,  peccatis  et  negligen- 
tiis  meis,  pro  vana  gloria,  pro  concupiscentia  carnali,  pro 
delectatione,  pro  murmuratione,  invidia,  superbia,  pro 
cogitationibus  meis  iniquis,  pro  hoc  quod  ego  ad  opus 
Dei  tarde  venio.  Peccata  mea  nec  dicere,  nec  nominare 
possum.  Reus  sum,  iniquitates  meas,  et  malitias  meas 
non  abscondi,  quia  scio  et  credo  quod  tu  pius  Pater 
es.  Ne  me  derelinquas,  Pater  misericors,  sed  dignare 
indulgere  quod  malum  egi.  Succurre  mihi  pius,  invi- 
sibilis, dulcis,  et  amabilis,  antequam  porta  inferorum 
absorbeat  me,  antequam  veniat  pars  inimici  mei.  Tu 
mihi  manus  porrige,  et  lumen  ostende,  ut  nulla  potestas 
inferni  invadat  me  in  illa  hora,  quando  anima  mea  as- 
sumptura erit  de  corpore  meo.  Piissime  Deus,  miseri- 
cors Deus,  clementissime  Deus,  te  laudo,  te  magnifico, 
tibi  gratias  ago  : qui  me  salvasti  per  noctem,  jubeas 
me  servari  per  diem.  Fac  me.  Domine,  tuam  gratiam 
invenire , te  amare , te  laudare  et  timere,  tibi  servire,  et 
diligere  omnibus  diebus  vitae  meae.  Deus,  tibi  commendo 
vitam  meam.  Miserere  mei , Domine  gloriae,  qui  es  unus 
et  verus , et  solus  et  justus,  et  in  quo  omnia,  et  per  quem 
omnia  facta  sunt.  Exaudi  me.  Domine,  orantem;  sicut 
exaudisti  tres  pueros  de  camino  ignis  ardentis.  Parce  ani- 
mae meae,  parce  malis  meis,  et  cunctis  criminibus  meis. 
Christe  Deus  meus,  pone  te  ante  me,  si  exsultat  inimicus 
meus  contra  me.  Ego  dormiam , et  cor  meum  vigilet. 

Angeli  tui , Domine , me  custodiant  tam  per  diem , quam 
pernoctem.  Deus  omnipotens,  emitte  Spiritum  tuum  bo- 
num et  rectum , qui  animam  meam  et  corpus  meum 
custodiat.  Peccavi , Domine,  peccavi  in  lege  Dei,  verbis, 
factis,  et  cogitationibus.  Multa  sunt  peccata  mea.  Negli- 
gens  fui  de  opere  Dei,  et  de  ordine  meo.  Precor  te,  beata 
Yirgo  Maria,  et  omnes  Sancti  Dei,  orate  pro  me  pecca- 
tore. Misereatur  mei  omnipotens  Deus , et  donet  Dominus 
Deus  verus  veram  humilitatem,  veram  poenitentiam, 
veram  indulgentiam , sobrietatem , tolerantiam , bonam 
fidem,  bonam  perseverantiam.  Illuminet  me  Spiritus 
sanctus,  indulgeat  mihi  Dominus  omnia  peccata  mea  hic 
et  in  futuro.  Amen. 


VII 

L\  TESTATIONIBUS  MALIGNORUM  SPIRITUUM. 

Versus. 

Exaudi,  Deus,  orationem  meam,  cum  tribulor,  a ti- 
more inimici  eripe  animam  meam.  Tribulationes  cordis 
mei  dilatatae  sunt,  de  necessitatibus  meis  eripe  me.  Sta- 
tuisti in  loco  spatioso  pedes  meos,  miserere  mei.  Domine, 
quoniam  tribulor.  Exsurge , quare  obdormis , Domine  ? 
Exsurge,  et  ne  repellas  usque  in  finem.  Ne  tradas  me  a 
desiderio  meo  peccatori , cogitaverunt  adversum  me,  ne 
derelinquas  me,  ne  unquam  exaltemur.  Exsurge,  Do- 
mine, non  praevaleat  homo,  judicentur  gentes  in  cons- 
pectu tuo.  Exsurge,  Domine  Deus  meus,  exaltetur  manus 

tua,  ne  obliviscaris  pauperis  in  finem.  Tu  autem,  Do- 
mine, ne  longe  facias  auxilium  tuum  a me,  ad  defen- 
sionem meam  aspice.  Emitte  manum  tuam  de  alto,  eripe 
me,  et  libera  me  de  aquis  multis,  et  de  manu  filiorum 
alienorum.  Quoniam  alieni  insurrexerunt  in  me,  et  fortes 
quoesierunt  animam  meam  : et  non  proposuerunt  Do- 
minum ante  conspectum  suum.  Ettu,  Domine,  facmecum 
misericordiam  propter  nomen  tuum , quoniam  suavis  est 
misericordia  tua.  Libera  me,  quoniam  egenus  sum,  et 
pauper  sum  ego,  et  cor  meum  conturbatum  est  in  me. 
Ne  tradideris  me  in  animas  persequentium  me,  quoniam 
insurrexerunt  in  me  testes  iniqui.  Disperge  illos  in  vir- 
tute tua,  et  destrue  eos  protector  meus.  Domine.  Adjutor 
meus  et  liberator  meus  esto , Domine,  ne  tardaveris.  Sed 
et  lingua  mea  meditabitur  justitiam  tuam,  dum  confusi 
et  reveriti  fuerint , qui  quaerunt  mala  mihi.  Sit  nomen 
Domini  benedictum , ex  hoc  nunc  et  usque  in  saeculum. 
Domine  Deus  virtutum,  converte  nos,  et  ostende  faciem 
tuam,  et  salvi  erimus.  Exsurge,  Domine,  adjuva  nos,  et 
libera  nos  propter  nomen  tuum. 

Oratio. 

Praesta  mihi,  Domine,  profectum  quaerendi  legem  tu- 
am, et  peccatorum  omnium  remissionem,  ut  qui  desi- 
derio magno  ad  lumen  Scripturarum  tuarum  pervenire 
cupio,  nullis  peccatorum  caligationibus  oculi  mei  obscu- 
rentur. Attrahe  me  ad  te  virtute  omnipotentiae  tuae.  Non 
me  derelinquas  in  propria  voluntate  vagari , quem  pre- 

tioso sanguine  redemisti.  Imaginem  tuam  in  me  non  sinas 
obscurari ; quae  si  te  praestante  defendatur,  semper  egre- 
gia est.  Non  diabolo  liceat  tua  dona  subvertere , quia  to- 
tum fragile  est,  quidquid  tibi  nititur  obviare.  Audi  me, 
pie  rex,  clamantem  pro  peccatis  meis,  et  prius  illa  a me 
remove,  quam  pro  eisdem  in  tua  examinatione  condem- 
ner. Quid  mihi  mea  insidiatur  iniquitas?  quid  contra  me 
delicta  mea  confligant?  Creaturam  tuam  evertere  cupiunt, 
quae  nulla  substantiae  firmitatae  subsistant.  Dicat  certe 
diabolus,  cur  me  insaturabili  dolore  prosequitur?  Num- 
quid  ego  illi  dedi,  ut  tibi.  Domine,  superbus  existeret, 
et  de  beatitudine  collocata  caderet,  cum  tantae  virtutis 
insignia  possideret?  Sufficiat  illi,  quod  me  in  Adam  per- 
didit : quare  me  quotidianis  deceptionibus  impius  calum- 
niator insequitur;  et  sicut  ille  a gratia  tua  per  culpam  su- 
am cecidit,  me  quoque,  ut  ab  eadem  separet,  exquirit? 
Concede  mihi,  Domine,  contra  hostem  crudelissimum, 
pium  tuae  defensionis  auxilium;  ut  sicut  ille  fragilitatem 
meam  non  desinit  impugnare,  ita  tuis  cogatur  viribus 
confusus  obscedere.  Non  permittas,  bone  rex,  in  me  saevis- 
simum hostem  sua  vota  complere,  qui  te  graviter  elegit 
offendere.  Quid  me  sicut  leo  rugiens  Circuit,  quid  me  devo- 
rare contendit?  Semel  illi  in  baptismate  sacro  renuntiavi, 
semel  tibi  Domino  credere  professus  sum.  Talem  me  per- 
petua defensione  concede  servari,  qualem  me  fieri  per 
aquam  regenerationis,  Creator  altissime , praestitisti.  Et 
quia  tuus  esse  coepi,  alium  dominum  nesciam ; ut  quia  tua 
gloria  redemptus  sum,  tua  mandata  te  donante  faciam. 

Quod  si  me  relinquis,  statim  ille  tergiversator  invadit,  qui 
indefessus  atque  impudens  semper  assistit,  lucra  sua  com- 
putans humanas  ruinas.  Qui  ideo  blanditur  ut  decipiat, 
ideo  instigat  ut  perimat.  Maxime  per  corpus  nostrum 
animas  nostras  decipit , et  ita  per  desideria  humana  dif- 
funditur, ut  nulla  providentia,  nullo  prorsus  consilio 
sentiantur.  Longum  est  per  cuncta  discurrere  : tali  quis 
posset  obsistere,  nisi  tu,  Domine,  decreveris  obviare? 
Quid  enim  mihi  non  potest  facere , qui  te  in  meo  corpore 
ausus  fuit  per  subdola  machinamenta  tentare?  Exaudi 
me,  o custos  hominum;  et  me  ab  illo  indulgentia  tua 
libera,  qui  me  trahere  nititur  ad  gehennam.  Cum  illo 
partem  non  habeam,  ut  tecum.  Domine,  possim  habere. 
Yindica  fabricam  tuam  ab  illo,  qui  destruit.  Damnari 
alios  non  faciat,  qui  seipsum  damnavit : sed  potius  ille 
cum  suis  pereat,  qui  perdere  cuncta  festinat.  Me  vero 
omnipotens  libera,  et  eripe  ab  hoste  generis  humani,  et 
perduc  me  ad  gaudia  seterna,  ubi  sine  fine  laetari  merear. 
Arnen. 


VIII 

IN  TRIBULATIONIBUS  VARIIS,  QUiE  AB  HOMINIBUS  INFERUNTUR. 
Versus  ut  supra. 

ORATIO. 

Christe,  Fili  Dei  vivi,  virtus  et  una  indiscreta  majestas, 
orationis  meae  tota  substantia ; invoco  nomen  tuum  san- 
ctum : exaudi  me  cum  corde  luctantem,  et  agnoscentem 


peccata  facinorum,  et  cogitationum  crimina  confitentem. 
Frange,  Domine,  artes  diaboli,  obrepentibus  aliis  aliud 
suggerendo.  Ipsa  enim  orationem  in  alienationem  cap- 
tivat. Respice,  Domine,  lacrymas  meas;  et  cum  lacrymae 
non  sunt,  indulgentia  tuae  pietatis  infunde.  Custodi  in 
me  immaculatam  fidem,  meque  cum  proximis  meis 
semper  in  pace  reconcilia ; fructus  tuos , panis  ac  vini , 
propria  largitate  distribue.  Tibi  inclino  cervicem,  tibi 
genua  flecto.  Te  Dominum  meum,  cum  sis  unus,  in 
sancta  Trinitate  confiteor.  Frange , Domine , contra  me 
omnium  potestatem , erue  me  jacentem ; et  ea  quae  ex- 
plere non  possum,  quasi  sint  postulata,  concede.  Arnen. 

IX 

POST  TRIBULATIONEM  DE  ACCEPTO  GAUDIO  GRATIARUM  ACTIO. 

Versus. 

Cum  invocarem  te,  exaudisti  me  Deus  justitiae  meae, 
in  tribulatione  dilatasti  mihi.  Confitebor  tibi.  Domine, 
in  toto  corde  meo,  narrabo  omnia  mirabilia  tua.  Laetabor 
et  exsultabo  in  te,  et  psallam  nomini  tuo.  Altissime. 
Exsultavit  cor  meum  in  salutari  tuo  : cantabo  Domino , 
qui  bona  tribuit  mihi,  et  psallam  nomini  Domini  Altis- 
simi.  Narrabo  nomem  tuum  fratribus  meis,  in  medio 
ecclesiae  laudabo  te.  Quoniam  respexisti  humilitatem  me- 
am; nec  conclusisti  me  in  manus  inimici.  Confitebor 
tibi,  Domine,  in  saecula,  quia  fecisti : et  exspectabo  no- 
men tuum , quoniam  bonum  est  ante  conspectum  san- 

ctorum  tuorum.  Protexisti  me  a conventu  malignantium, 
et  a multitudine  operantium  iniquitatem.  Propterea  con- 
fitebor tibi  in  populis.  Domine,  et  nomini  tuo  psalmum 
dicam.  Deus  in  sancto  via  tua,  quis  Deus  magnus  sicut 
Deus  noster?  Tu  es  Deus,  qui  facis  mirabilia  solus.  Ego 
aute  msemper  in  te  speravi.  Domine,  et  adjiciam  super 
omnem  laudem  tuam.  Mihi  autem  adhaerere  Domino 
bonum  est,  ponere  in  Domino  Deo  spem  meam.  Per  sin- 
gulos dies  benedicam  te,  et  laudabo  nomen  tuum  in  aeter- 
num, et  in  saeculum  saeculi.  Quoniam  tu.  Domine, 
adjuvisti  me,  et  consolatus  es  me.  Sit  nomen  Domini 
benedictum,  ex  hoc  nunc  et  usque  in  saeculum. 


Oratio. 

Benedictum  nomen  tuum.  Domine  Deus  patrum  nos- 
trorum : qui  cum  iratus  fueris  misericordiam  facis,  et 
in  tempore  tribulationis  peccata  dimittis  his,  qui  invocant 
nomen  tuum.  Ad  te.  Domine,  faciem  meam  converto, 
tibi  omnia  peccata  mea  confiteor.  Tu  nosti  omnia,  ante- 
quam fiant.  Tu  scis,  quia  post  baptismum  praecepta  tua 
contempsi,  et  mandata  tua  non  custodivi ; et  bonum  quod 
potui  facere , per  negligentiam  non  feci : et  malum  quod 
non  debui  facere,  per  audaciam  perpetravi.  Et  per  con- 
cupiscentiam multa  mala  feci  in  visu,  in  auditu,  in  gus- 
tu, in  odoratu,  et  tactu  : in  cogitatione,  et  in  locutione, 
et  in  opere.  Et  quod  in  sacrosancto  baptismate  coram 
Angelis  et  sanctis  tuis  promisi,  non  custodivi,  sicut  de- 
bui; nec  adimplevi,  sed  contempsi,  et  praeceptis  tuis  non 

obedivi , sicut  debui  : sed  superbiendo , irascendo,  con- 
temnendo, negligendo,  proprias  voluntates  faciendo, 
murmurando,  detrahendo,  dijudicando  culpas  incurri. 
Deus , tu  scis  insipientiam  meam,  et  delicta  mea  non  sunt 
abscondita.  Aspice  in  me  confitentem  peccata  mea  coram 
te,  et  miserere  mei.  Concede  mihi  in  hoc  saeculo  agere 
veram  poenitentiam , et  in  futuro  da  mihi  indulgentiam, 
quia  tu  dignatus  es  dicere  :Nolo  mortem 'peccatoris,  sed 
ut  convertatur  et  vivat.  Effunde  super  me  misericordiam 
tuam , et  dimitte  omnia  peccata  mea , quae  conscientia 
mea  metuit,  et  adjice  quod  oratio  non  praesumit.  Et  da 
mihi  perseverantiam  in  bonis  operibus , ut  te  miserante 
pervenire  merear  ad  gloriam  regni  tui , Salvator  mundi , 
qui  vivis  et  regnas  in  saecula  saeculorum.  Arnen. 

X 

PRO  IPSO  DIRI  INITIO. 

Versus. 

Conserva  me.  Domine,  quoniam  in  te  speravi;  dixi 
Domino,  Deus  meus  es  tu,  quoniam  bonorum  meorum 
non  eges.  Auditam  fac  mihi  mane  misericordiam  tuam, 
quia  in  te  speravi.  Domine.  Notam  fac  mihi  viam  in  qua 
ambulem,  quia  ad  te.  Domine,  levavi  animam  meam. 
Dirige  me  in  veritate  tua , et  doce  me  : quia  tu  es  Deus 
salutaris  meus,  et  te  sustinui  tota  die.  Deduc  me.  Do- 
mine, in  via  tua;  et  ambulabo  in  veritate  tua.  Averte 
oculos  meos,  ne  videant  vanitatem.  In  via  tua  vivifica 

me.  Legem  mihi  constitue  in  via  tua,  et  dirige  me  in 
semitam  rectam  propter  inimicos  meos.  Deduc  me  in 
semitam  mandatorum  tuorum,  quia  ipsam  volui.  Et 
misericordia  tua  subsequatur  me,  omnibus  diebus  vitae 
meae.  Sed  et  lingua  mea  meditabitur  justitiam  tuam, 
tota  die  laudem  tuam.  Sit  nomen  Domini  benedictum , 
ex  hoc  nunc  et  usque  in  saeculum. 


Oratio. 

Gratias  tibi  ago,  omnipotens  Pater,  qui  me  dignatus  es 
in  hac  nocte  custodire.  Deprecor  clementiam  tuam,  piis- 
sime Domine,  ut  concedas  mihi  diem  venturum  sic  pe- 
ragere in  tuo  sancto  servitio,  cum  humilitate  et  discre- 
tione, qualiter  tibi  complaceat  servitus  nostra  : et  praesta 
mihi  hodie  cum  summa  patientia  tibi  gratum  exhibere 
servitium.  Immitte,  quaeso.  Domine,  angelum  tuum  in 
circuitu  nostro,  et  eripe  nos  ab  impiis,  qui  in  circuitu 
ambulant;  ut  viam  mandatorum  tuorum  absque  omni 
errorum  scandalo  inoffenso  pede  currere  valeamus,  per 
Dominum  nostrum  Jesum  Christum.  Arnen. 

XI 

ORATIO  PRO  SE  ET  PHO  OMNIBUS  ALIIS. 

Pie  exaudibilis  Domine  Jesu  Christe,  exaudi  me  indig- 
nissimum peccatorem  supplicantem,  per  interventum  et 
meritum  beatae  et  gloriosae  semper  Virginis  Mariae  geni- 
tricis tuae,  et  omnium  civium  supernorum.  Ecclesiae  tuae 

sanctae  catholicae  fidem  auge,  pacem  tribue  Papae  nostro, 
episcopoque  nostro,  abbati  nostro,  et  omni  huic  congrega- 
tioni; principibus  quoque  nostris,  consanguineis,  paren- 
tibus, et  tua  mihi  charitate  conjunctis;  etiam  sua  nobis 
munera  largientibus,  persequentibus  et  calumniantibus 
nos;  omnibus,  qui  pro  nobis  implorant  sanctum  nomen 
tuum,  vel  qui  pro  se  nos  miseros  apud  tuam  clementiam 
supplicare  voluerunt.  Nobis  quoque  peccatoribus  remis- 
sionem et  indulgentiam  tribue  omnium  peccatorum, 
infirmis  salutem,  lapsis  reparationem,  aeris  commodi- 
tatem navigantibus,  et  itinerantibus  iter  prosperum  ac 
salutis  portum,  tribulatis  gaudium,  oppressis  relevatio- 
nem, captivis,  vinctis,  et  peregrinis  remissionem,  abso- 
lutionem, ad  patriam  reversionem  propitius  concede. 
Arnen.  Angelum  tuum  sanctum  nobis  hic  et  ubique  lar- 
gire custodem  et  defensorem , mutuam  discordantibus 
charitatem,  infidelibus  veram  fidem,  defunctis  parenti- 
bus nostris,  patribus,  fratribus , seu  omnibus  in  tua  fide 
quiescentibus  indulgentiam  tribue  delictorum.  Amen. 

Ego  dixi : Domine,  miserere  mei,  sana  animam  meam, 
qui  peccavi  tibi.  Sacerdotes  tui  induant  justitiam,  et 
sancti  tui  exsultent.  Domine,  salvum  fac  regem,  et 
exaudi  nos  in  die,  qua  invocaverimus  te.  Salvum  fac 
populum  tuum,  Domine,  et  benedic  haereditatem  tuam, 
et  rege  eos,  et  extolle  eos  usque  in  saeculum.  Memento 
congregationis  tuae,  quam  creasti  ab  initio.  Liberasti  vir- 
gam haereditatis  tuae.  Ne  tradas  bestiis  animas  confiten- 
tium  tibi : animas  pauperum  tuorum  ne  obliviscaris  in 


finem.  Domine,  Deus  virtutum,  converte  nos,  et  ostende 
faciem  tuam,  et  salvi  erimus.  Ostende  nobis,  Domine, 
misericordiam  tuam,  et  salutare  tuum  da  nobis.  Domine, 
Deus  virtutum,  exaudi  preces  nostras,  auribus  percipe, 
Deus  Jacob.  Et  tu,  Domine,  Domine,  fac  nobiscum  mise- 
ricordiam propter  nomen  tuum,  quia  suavis  est  miseri- 
cordia tua.  Protege  nos  a conventu  malignantium,  et  a 
multitudine  operantium  iniquitatem.  Mitte  nobis  auxi- 
lium de  sancto,  et  de  Sion  tuere  nos.  Exaudi  nos.  Do- 
mine, quoniam  benigna  est  misericordia  tua  : secundum 
multitudinem  miserationum  tuarum  respice  in  me.  Prae- 
tende, Domine,  misericordiam  tuam  scientibus  te,  et 
justitiam  tuam  his  qui  recto  sunt  corde.  Complaceat  tibi. 
Domine,  ut  eripias  me  : Domine,  in  auxilium  nostrum 
respice.  Exsurge,  Domine,  adjuva  nos,  et  libera  nos 
propter  nomen  tuum. 


XII 

PKO  DEFUNCTIS. 

Versus. 

Animae  morientium  fratrum  nostrorum  in  bonis  de- 
mo rentur,  et  semen  eorum  haereditate  possideat  terram. 
Non  veniat  eis  pes  superbiae,  et  manus  peccatorum  non 
moveant  eos.  Accipiant  benedictionem  a Domino,  etmise- 
ricordiam  a Deo  salutari  suo.  Exsultent  in  conspectu  Dei, 
et  delectentur  in  laetitia.  Tu  autem.  Domine,  ne  longe 
facias  misericordias  tuas  a me  : misericordia  tua  et  veri- 


— 177  — 


tas  tua  suscipiat  eos.  Da  eis,  Domine,  protectionem  salutis 
tuae,  et  dextera  tua  suscipiat  eos.  Emitte  lucem  tuam  et 
veritatem  tuam : ipsa  eos  deducat  in  montem  sanctum 
tuum,  in  tabernacula  tua.  Et  habitent  in  tabernacula  tua 
in  saecula;  protegantur  in  velamento  alarum  tuarum. 
Tu  autem,  Domine,  miserere  eis,  et  resuscita  eos,  ct 
confirma  eos  in  conspectu  tuo  in  aeternum  : ut  inhabi- 
tent in  domo  tua,  in  longitudine  dierum. 

Oratio. 

Ne  reputes,  piissime  Domine,  peccata  quiescentium 
fratrum  meorum,  vel  eorum  qui  mihi  conjuncti  tua 
charitate  exstiterunt;  ut  his  atque  omnibus  in  tua  fide 
defunctis  digneris  aeternam  concedere  requiem. 

Da,  quaeso.  Domine,  requiem  omnibus  fratribus 
nostris,  qui  de  hac  luce  in  confessione  tui  nominis 
migraverunt,  et  nobis  miserere.  Arnen. 

XIII 

ORATIO  PRIUSQUAM  CORPUS  DETUR  QUIETI. 

Versus. 

Mitte  nobis.  Domine,  auxilium  de  sancto,  et  de  Sion 
tuere  nos.  Protege  nos  a conventu  malignantium , et  a 
multitudine  operantium  iniquitatem.  Illumina  faciem 
tuam  super  servum  tuum,  et  salvum  me  fac  in  tua 
misericordia.  Domine,  non  confundar,  quoniam  invocavi 
te.  Faciem  tuam  illumina  super  servum  tuum,  et  doce 
t.  i.  12 

me  justificationes  tuas.  Quoniam  tu  illuminas  lucernas 
meas.  Domine  Deus  meus,  illumina  tenebras  meas. 

Oratio  prima  in  dormitorii  cellula. 

Benedic,  Domine,  quaeso,  cellulam  istam,  ut  qui  in 
umbra  alarum  tuariun  speramus,  ab  omnibus  insidiis 
daemonum,  virtutis  tuae  potentia  tueamur.  Per  Dominum 
nostrum  Jesum  Christum. 


Alia. 

Huic  cellulae,  quaeso,  Domine , praesens  adesto,  ut 
caterva  daemonum  contrita  effugetur. 

Item  oratio. 

Domine,  quem  neque  spatia  dilatant,  nec  brevitas 
locorum  angustat,  hanc  cellulam,  quaeso,  presentiae  tuae 
luce  perfunde,  ut  tenebrarum  auctor  confusus  abscedat. 


Alia. 

A face  impiorum,  quaeso,  Domine,  sub  umbra  alarum 
tuarum  nos  protege,  ut  ad  laudem  tui  nominis  surrec- 
turi,  te  super  nos  vigilante  securi  dormiamus.  Per 
Dominum  nostrum  Jesum  Christum. 

Alia. 

Gratias  tibi  ago.  Domine  sancte  Pater,  omnipotens 
aeterne  Deus,  qui  me  dignatus  es  in  lioc  die  custodire  per 
tuam  sanctam  misericordiam ; concede  mihi  hanc  noc- 

tem  tranquillo  et  mundo  corde  et  corpore  sic  pertransire, 
ut  pure  ad  vigilias  surgens  gratum  tibi  servitium  exsol- 
vere possim 


oratioxes  sancti  joannis  gcalberti. 

Gratias  tibi  ago,  infinita  misericordia.  Domine  Deus 
omnipotens,  qui  me  per  aquam  sacri  baptismatis  et  reno- 
vationem Sancti  Spiritus  ab  originalibus  vinculis  expe- 
disti. Gratias  tibi  ago,  qui  me  in  te  credere  recte  fecisti , 
et  tuorum  me  fidelium  numero  sociare  dignatus  es. 

Domine  Deus  omnipotens,  aeterne  et  ineffabilis  sine 
fine  atque  initio,  quem  unum  in  Trinitate  et  trinum  in 
unitate  confitemur,  te  solum  adoro , te  laudo , te  bene- 
dico, teque  glorifico,  tibique,  misericors  et  clemens, 
gratias  refero,  qui  me  exutum  nocte  perfidiae  et  erroris, 
participem  fieri  tribuisti  gratiae  tuae.  Perfice,  quaeso. 
Domine,  coeptum  in  me  opus  misericordiae  tuae.  Dona 
mihi  tempus  cogitare,  loqui  et  agere  quae  placita  sunt 
tibi,  et  gratuita  me  ubique  pietate  custodiens,  fac  me 
indignum  et  miserum  ad  tuam  pervenire  visionem. 

Oratio  in  initio  diei,  surgendo. 

Gratias  tibi  ago,  omnipotens  Pater,  qui  me  dignatus  es 
in  hac  nocte  custodire.  Deprecor  clementiam  tuam, 
piissime  Domine,  ut  concedas  mihi  diem  venturum  sic 
peragere  in  tuo  sancto  servitio,  in  humilitate  et  discre- 

tione,  qualiter  tibi  complaceat  servitus  nostra ; et  praesta 
mihi  hodie  cum  summa  patientia  tibi  gratum  exhibere 
servitium . 


Oratio  pro  sensuum  custodia. 

Mecum  esto,  Domine  Sabaoth , mane  cum  surrexero; 
intende  in  me  et  guberna  actus  meos  et  verba  mea  et 
cogitationes  meas.  Custodi  pedes  meos,  ne  circumeant 
domum  otiosi,  sed  stent  in  oratione.  Custodi  manus 
meas;  sint  purae,  mundae  et  elevatae  sine  ira  et  disputa- 
tione. Custodi  os  meum,  ne  loquatur  vana,  ne  fabuletur 
saecularia , ne  detraham  proximo  meo , ne  invitem  alios 
ad  vanum  eloquium,  sed  semper  sim  promptus  ad  lau- 
dem, tardus  ad  iram.  Custodi  aures  meas,  ne  audiant 
detractionem , nec  mendacium , nec  verbum  otiosum ; 
sed  aperiantur  quotidie  ad  audiendum  verbum  Dei,  ut 
tota  die  transeam  in  tua  voluntate.  Custodi  oculos  meos, 
ne  videant  vanitatem.  Dona  mihi  timorem  tuum , Do- 
mine, cordis  compunctionem,  mentis  humilitatem,  con- 
scientiae puritatem,  ut  coelum  aspiciam,  terram  despi- 
ciam, peccata  odiam,  justitiamque  diligam  in  saecula 
saeculorum.  Arnen. 

Oratio  pro  se  et  rectore  suo. 

Reple  corda  nostra  fide,  spe  et  charitate,  obedientia  et 
humilitate  atque  patientia,  et  fac  nostrum  rectorem 
secundum  cor  tuum,  ut  faciat  voluntatem  tuam  ad  salu- 
tem suam  et  nostram.  Arnen. 

Oratio  pro  universis  gradibus  ecclesiae. 

Universis  gradibus , qui  in  fide  sanctissimae  Trinitatis 
in  Ecclesia  tua  Catholica  communiter  continentur,  mise- 
rere, clementissime  Deus.  Propitiare  omnibus  in  quibus- 
cumque necessitatibus  atque  miseriis  constitutis,  et  uni- 
verso populo  tuo  Christiano,  quem  pretioso  sanguine 
redemisti.  Miserere  omnibus  catholicis  tam  vivis  quam 
defunctis,  et  aversos  a via  veritatis  dignare  ad  te  conver- 
tere, ut  te  toto  corde  requirant.  Et  aeterna  protectione 
omnes  conserva , ut  nullis  tentationibus  a te  separentur. 
Et  praesta  ut  mortuis  prosit  haec  oratio  servi  tui  ad  emun- 
dationem delictorum  seu  levigamentum  poenarum.  Tu, 
Deus  magne  et  terribilis,  misericors  et  amator  hominum, 
tu  scis  quidquid  singulis  expediat : obsecramus  clemen- 
tiam tuam,  Domine,  ut  juxta  voluntatem  tuam  fiat  nobis 
omnibus  tam  vivis  quam  et  fidelibus  defunctis.  Salvator 
mundi,  qui  vivis  et  regnas,  etc. 


ORATIONES 

PER  ORDINEM  E LIBRI , DE  USU  PSALMORUM  , SECUNDA  PARTE  DESUMPT.-E. 


I 

ORATIO  POST  PSALMOS,  PRO  SE. 

Liberator  animarum  et  mundi  redemptor,  Jesu  Christe , 
Domine  Deus  aeterne , rex  immortalis , supplico  ego  pec- 


— 182  — 


cator  immensam  et  magnam  clementiam  tuam,  ut  per 
modulationem  psalmorum,  quos  ego  miser  cantavi, 
liberes  animam  meam  de  peccato,  et  abducas  cor  meum 
de  malis  et  pravis  perfidisque  cogitationibus,  et  abstrahas 
corpus  meum  a servitate  peccati , et  repellas  a me  car- 
nales concupiscentias,  et  eripias  me  de  omni  impedi- 
mento Satanae,  atque  ministrorum  ejus  visibilium  atque 
invisibilium,  et  infidelium  tuorum , qui  quaerunt  impe- 
dire animam  meam. 


II 

ORATIO  QUANDO  PRO  AMIS  PSALMI  DECANTANTUR. 

Domine  Deus  omnipotens,  creator  coeli  et  terrae,  exaudi 
propitius  orationem  meam , in  qua  ego  peccator  magni- 
ficentiam tuam  exoro  pro  famulo  tuo  iV...  Suscipe,  obse- 
cro, per  magnam  misericordiam  tuam,  et  pro  modu- 
latione psalmorum,  quos  infelix  cantavi,  petitionem 
meam;  et  concede  ei  in  praesenti  saeculo  vitam  et  sani- 
tatem, et  spatium  in  ista  vita  ad  poenitentiam  agendam, 
et  in  futuro  saeculo  da  ei  veniam , et  indulgentiam  vel 
remissionem  omnium  peccatorum,  et  cum  omnibus 
sanctis  tuis,  vitam  percipere  sempiternam.  Arnen. 

III 

ORATIO  PRO  PATRE,  ET  MATRE,  ET  OMNI  PARENTELA. 

Dominator  Domine  Deus  omnipotens,  qui  mirabiliter 
cuncta  condidisti,  et  tua  dispositione  omnia  creasti , qui- 

que  j ussisti  conditionem  propagandae  sobolis  ex  viro  et 
femina  esse,  et  praecepisti  dilectionem  et  amorem  circa 
patrem  matremque  exhibere;  exaudi  me,  misericors 
Deus,  clamantem  ad  te  pro  genitore  meo,  et  pro  geni- 
trice mea,  quorum  utrumque  ex  tua  providentia  mihi 
humillimo  praeparare  dignatus  es;  seu  et  fratribus  meis 
atque  sororibus,  omnique  parentela,  qui  mihi  peccatori 
ex  carnis  consanguinitate  conjuncti  sunt,  tam  vivis  quam 
et  defunctis,  quorum  nomina  et  merita  tibi  Domino  Deo 
universorum  cognita  sunt,  ut  protegas  eos  atque  ab  omni 
malo  defendas,  et  in  via  salutis  eos  disponas;  et  ne  dies 
eorum  ante  finiri  sinas,  quam  per  veram  confessionem , 
veramque  emendationem  suorum  omnium  delictorum , 
peccata  dimittas , ut  carne  exutos  coelesti  participatione 
dignos  efficias.  Exaudi  me  etiam  miserrimum , clemen- 
tissime Deus , supplicantem  ad  te  pro  animabus  famulo- 
rum famularumque  tuarum,  illorum  et  illarum,  qui 
nobis  suas  largiti  sunt  eleemosynas,  et  quorum  nomina 
scripta  sunt  apud  nos,  et  qui  se  in  nostris  commendave- 
runt orationibus,  ut  eis  tua  misericordia  beneficia  im- 
pendas, et  in  loco  tibi  placentium  collocare  digneris. 
Servator  mundi,  qui  cum  Patre  et  Spiritu  Sancto  vivis  et 
regnas  in  saecula  saeculorum.  Arnen. 

IV 

ORATIO  PRO  ABBATE  VEL  CONGREGATIONE. 

Domine  Deus  aeterne  et  incomprehensibilis,  tu  solus 

nosti  corda  filiorum  hominum.  Tu  scis  quod  innumera- 
bilis est  iniquitas  mea,  et  quo  modo  pro  aliis  rogare 
valeo,  qui  pro  me  ipso  idoneus  non  sum?  Tamen,  cle- 
mentissime Pater,  secundum  multitudinem  misericordiae 
tuae  suscipe  preces  servi  tui,  quas  in  conspectu  majestatis 
tuae  effundo  pro  famulo  tuo  N.  Abatte,  vel  cunctis  fratri- 
bus, qui  sub  regimine  ipsius  esse  videmus , ut  des  nobis 
omnibus  charitatem  veram  ad  invicem  et  concordiam, 
quae  tibi  sit  placita.  Aufer  a nobis.  Domine,  omnia  mala, 
et  mitte  nobis  omnia  bona  quae  sine  te  nemo  habere 
potest : et  da  nobis  perseverantiam  in  bonis  operibus,  ut 
te  miserante  pervenire  mereamur  ad  gloriam  regni  tui , 
Servator  mundi,  qui  vivis  et  regnas  in  saecula  saeculo- 
rum. Arnen. 


Alia  oratio. 

Dominator  Domine  Deus  omnipotens,  in  voluntate  tua 
universa  sunt  posita,  tu  nosti  omnia,  antequam  fiant. 
Aspice  in  nos,  et  miserere  nostri.  Tu,  clementissime 
Deus,  qui  hanc  congregationem  ad  glorificandum  nomen 
tuum  sanctum  in  hunc  locum  adunare  permisisti,  da 
adjutorium  tuum  sanctum  de  coelis  nobis  servis  tuis,  ne 
patiamur  detrimentum  animae  nostrae ; et  ne  des  hanc 
congregationem  in  dispersionem,  sed  conserva  eam 
propter  nomen  sanctum  tuum,  et  reple  corda  nostra  fide, 
spe  et  charitate,  obedientia,  et  humilitate,  atque  patien- 
tia; et  fac  nostrum  rectorem  atque  Patrem  secundum 
cor  tuum,  ut  faciat  voluntatem  tuam  ad  salutem  suam 

et  nostram  : qualiter  te,  Domine,  semper  mereamur 
habere  pastorem,  et  in  omnibus  protectorem.  Fiat, 
Domine,  voluntas  tua  in  omnibus  nobis,  ut  te  miserante 
pervenire  mereamur  ad  gloriam  regni  tui.  Servator 
mundi,  qui  vivis  et  regnas  in  saecula  saeculorum.  Arnen. 

Y 

ORATIO  PRO  FAMILIARIBUS  ET  OAISIBUS  CHRISTIANIS,  OMNIBUS 
COMMENDATIS. 

Domine  Deus  omnipotens,  qui  ecclesiam  tuam  toto 
orbe  terrarum  in  cunctis  gentibus  dilatare  dignatus  es, 
et  ab  omnibus  gradibus  qui  in  ea  fideliter  continentur , 
tibi  serviri  jussisti , et  cui  singulorum  merita  cognita 
sunt,  miserere  universis  familiaribus  nostris  et  omnibus 
orthodoxis  episcopis,  abbatibus,  presbyteris,  diaconis  et 
subdiaconis,  acolytis,  exorcistis,  lectoribus,  janitoribus, 
monachis , clericis  , virginibus  , viduis  , conjugatis , 
continentibus,  pcenitentibus , regibus,  principibus,  duci- 
bus, judicibus,  universis  gradibus  qui  i«  fide  sanctae 
Trinitatis  in  Ecclesia  tua  Catholica  communiter  continen- 
tur. Miserere  et  omnibus  qui  in  fide  et  amore  sancti 
nominis  tui  nobis  eleemosynas  suas  dederunt,  seu  in 
orationibus  nostris  se  commendaverunt , et  his  quos 
admisceri  in  orationibus  nostris  promisimus , tam  vivis 
quam  defunctis , incolumibus  atque  infirmis,  quorum 
nomina  et  merita  tibi  Domino  Deo  universorum  sunt 
cognita,  quia  sapientiae  tuae  non  est  numerus.  Exaudi 
me,  piissime  et  misericors  Deus,  et  miserere  omnibus 

catholicis  adhuc  in  corpore  commorantibus ; et  aversos 
a via  veritatis  dignare  ad  te  convertere , ut  te  toto  corde 
requirant:  et  aeterna  protectione  omnes  conserva , ut 
nullis  tentationibus  a te  separentur;  et  praesta  ut  mortuis 
prosit  haec  oratio  servi  tui  ad  emendationem  delictorum 
seu  alleviationem  poenarum.  Tu  Deus  magne  et  terribi- 
lis , misericors  et  amator  hominum,  tu  scis  quid  singu- 
lis expediat.  Obsecramus  clementiam  tuam , ut  juxta 
voluntatem  tuam  fiat  nobis  omnibus , tam  vivis  quam 
defunctis  fidelibus,  Servator  mundi , qui  vivis  et  regnas 
in  saecula  saeculorum.  Arnen. 

VI 

ORATIO  PRO  ELEEMOSYNA. 

Domine  Deus  omnipotens,  magne  et  aeterne  medice, 
qui  remedium  animarum  in  eleemosynarum  distribu- 
tione fidelibus  tuis  indulgentiam  et  remissionem  pecca- 
torum misericorditer  promisisti ; exaudi  me , clemens 
et  benigne,  pro  universis  fidelibus  tuis,  qui  nobis  elee- 
mosynas suas  dederunt,  vel  in  fide  tuae  majestatis  in  ora- 
tionibus nostris  se  commendaverunt,  tam  vivis  quam 
defunctis,  incolumibus  atque  infirmis  : et  perveniant  ad 
aures  misericordiae  tuae  preces  meae,  quas  pro  salute  illo- 
rum coram  te  effundo.  Ne  aspidas.  Domine,  peccata 
mea,  sed  fidem  illorum  atque  illarum,  qui  nobis  in  fide 
tui  nominis  largiti  sunt  bona  temporalia,  ut  tu  Deus 
remunerator  omnium  bonorum  retribuere  illis  digneris 

pro  parvis  magna , et  pro  terrenis  proemia  sempiterna  . 
Servator  mundi,  qui  vivis  et  regnas  in  saecula  saeculo- 
rum.  Arnen. 


YII 

COISFESSIO  MAJESTATIS,  ET  POSTULATIO  VENIiE. 

Domine,  exaudi  orationem  meam,  auribus  percipe 
verba  oris  mei.  Deus,  intret  in  conspectu  tuo  oratio  mea. 
Inclina  aurem  tuam  ad  preces  meas,  Domine.  Deus  qui 
justa  postulantes  exaudis , ne  sis  inexorabilis  propter 
nimia  peccata  et  crimina  mea,  sed  propter  immensam 
pietatem  tuam  exaudi  orationem  meam , et  auribus  per- 
cipe lacrymas  meas,  et  remitte  mihi,  ut  refrigerer  prius- 
quam abeam  , et  amplius  non  ero.  Deus  qui  omnes 
homines  vis  servare , et  neminem  vis  perire , serva  me 
a laqueo  mortis , et  a poenis  inferni,  et  ab  omnibus  insi- 
diis inimici  mentis  et  corporis.  Deus,  qui  non  vis  mortem 
peccatoris,  sed  ut  convertatur  et  vivat,  adjuva  me,  ut 
toto  corde  convertar  ad  te,  et  tuis  merear  inhaerere 
mandatis.  Deus,  qui  mortificas  et  vivificas,  deducis  ad 
inferos  ac  reducis,  da  mihi  mortificationem  carnis,  et 
vivificationem  spiritus.  Deus , qui  suscitas  de  pulvere 
egenum,  et  de  stercore  elevas  pauperem;  erige  me  de 
lacu  miseriae,  et  de  luto  foecis  ad  te  clamantem,  et  statue 
supra  petram  pedes  meos;  et  immitte  in  eos,  et  in  os 
meum  canticum  novum , hymnum  gloriae  tuae.  Deus , 
qui  solus  habes  immortalitatem,  et  lucem  habitas  inac- 

cessibilem,  libera  me  a morte  perpetua,  et  ostende  mihi 
lucem  miserationum  tuarum , et  dele  iniquitates  meas , 
et  doce  me  facere  voluntatem  tuam  cunctis  diebus  vitae 
meae.  Deus,  qui  nosti  praeterita  et  futura,  da  mihi  veniam 
delictorum  meorum  prceteritorum , et  de  praesentibus  et 
futuris  dona  milii  continentiam , ut  ad  tuam  merear 
misericordiam  pervenire.  Deus,  qui  magis  nos  vis  esse 
correctos  quam  perire  neglectos,  noli  me  perdere  in 
delictis  meis  multis  et  maximis;  sed  secundum  tuam 
misericordiam  et  miserationem  corripe  me , et  a tua 
misericordia  ne  repellas  me , nec  corruam  in  conspectu 
adversariorum  meorum;  et  ne  dicat  inimicus  meus, 
praevalui  adversus  eum.  Deus,  cujus  oculi  respiciunt  vias 
filiorum  hominum,  respice  in  me , et  miserere  mei , et 
repelle  a me  quod  odisti , et  misericors  impende  quod 
diligis.  Repelle  a me,  Domine,  omnes  cogitationes  noxias, 
et  omne  os  pravum  , et  opus  perversum;  et  dimitte  quae 
conscientia  mea  misera  metuit,  et  adjice  quod  oratio 
non  praesumit.  Deus,  quia  tibi  de  omnibus  cura  est,  noli 
me  derelinquere  in  manu  consilii  mei , et  in  arbitrio 
meo  sine  adjutorio,  quia  non  justificabitur  in  conspectu 
tuo  omnis  vivens;  et  quia  sine  te  labitur  humana  mor- 
talitas, tuis  semper  auxiliis  et  abstrahatur  a noxiis  omni- 
bus fragilitas  mea,  et  ad  salutaria  dirigatur.  Deus,  qui 
es  cordium  inspector,  da  mihi  cor  quod  te  timeat,  sen- 
sum qui  te  intelligat,  opus  quod  tibi  placeat;  ut  te 
timendo  semper  declinem  a malo , et  te  diligendo  sem- 
per a te  custodiar  in  bono : et  da  mihi  virtutem  resis- 

tendi  contra  vitia  et  insidiatores  omnium  virtutum.  Deus, 
qui  es  largitor  omnium  bonorum,  largire  mihi  fidem,  et 
opus  scientiae  et  continentiam,  charitatem  et  castitatem, 
veram  patientiam  et  humilitatem,  et  voluntariam  pau- 
pertatem, et  perseverantiam  bonam  in  tuo  famulatu. 
Deus,  qui  es  via,  veritas  et  vita,  deduc  me  in  viam 
tuam , ut  ingrediar  in  veritate  tua;  lietetur  cor  meum  , 
ut  timeat  nomen  tuum , et  perduc  me  ad  vitam  aeter- 
nam. 

Deus,  qui  es  lux  vera  illuminans  corda  fidelium,  illu- 
mina cor  meum  lumine  intelligentise  tuse,  et  da  mihi 
scientiam  veram , et  repelle  a me  omnes  tenebras  igno- 
rantise,  et  tenebras  peccatorum  meorum  expelle  a me. 
Domine,  ut  in  splendore  luminis  tui  semper  ambulare 
merear.  Deus , qui  facis  mirabilia  magna  solus , fac 
mecum  signum  in  bonum,  ut  videant  qui  me  oderunt, 
et  confundantur;  quoniam  tu , Domine,  adjuvisti  me,  et 
consolatus  es  me,  et  dicant : haec  mutatio  dexterae  Excel- 
si, esto.  Domine,  fac  cum  servo  tuo  secundum  miseri- 
cordiam tuam,  et  justificationes  tuas  doce  me.  Servus 
tuus  sum  ego , da  mihi  intellectum , ut  discam  mandata 
tua,  et  custodiam  illa  in  toto  corde  meo,  quia  in  custo- 
diendis illis  retributio  multa  est.  Domine , fac  mecum 
secundum  misericordiam  tuam,  quia  suavis  est  miseri- 
cordia tua.  Libera  me,  quia  egenus  et  pauper  ego  sum , 
et  cor  meum  conturbatum  est  intra  me.  Libera  me  a 
persequentibus  me,  quia  confortati  sunt  super  me.  Li- 
bera me,  Deus  Israel,  ex  omnibus  iniquitatibus  meis. 

Libera  mc  de  sanguinibus , Deus,  Deus  salutis  meae, 
et  exu Itabit  lingua  mea  justitiam  tuam.  Libera  me  de 
ore  leonis , et  a cornibus  unicornium , ut  enarrem 
nomen  tuum  fratribus  meis.  Liberator  meus  de  inimicis 
meis  iracundis,  ab  insurgentibus  in  me  exaltabis  me , *d 
viro  iniquo  eripies  me,  nec  me  patiaris  tentari  supra  id 
quod  possum , quia  tu  scis  figmentum  meum , tu  scis 
fragilitatem  corporis  et  mentis  meae.  Tu  scis  insipien- 
tiam meam,  et  delicta  mea  a te  non  sunt  abscondita. 
Deus  meus,  eripe  me  de  manibus  inimicorum  meorum, 
et  a persequentibus  me , et  deduc  me  de  laqueo  quem 
absconderunt  mihi , quia  tu  es  protector  meus : et  illu- 
mina faciem  tuam  super  servum  tuum,  et  salvum  me 
fac  in  tua  misericordia.  Domine , non  confundar , quo- 
niam invocavi  te. 


VIII 

ORATIO  PRO  COGNITIONE  DEI , ET  PRO  INDULGENTI  A DELICTORUM 
ET  PEREMPTIONE  DIVERSARUM  TRIBULATIONUM. 

Miserere,  Domine , miserere,  Christe ; tu  misericordia 
mea  miserere  mei.  Miserere,  Domine,  miserere,  Christe, 
ut  bene  rogem  te.  Miserere,  Domine,  miserere,  Christe, 
ut  dignum  me  facias  exaudiri.  Miserere,  Domine,  mi- 
serere , Christe.  Exaudias  me  , ut  sciam  voluntatem 
tuam  ; doceas  me,  ut  in  charitate  tua  enutrias  me.  Mise- 
rere , Domine , miserere , Christe , ut  credam  in  te , ut 
cognoscam  te,  ut  diligam  te.  Miserere,  Domine,  mise- 

rere,  Christe , ut  sperem  in  te.  Miserere , Domine , quia 
coinquinatum  sensum  habeo  in  omnibus  concupiscentiis 
illicitis,  et  ex  omni  elatione  et  ira,  et  suspicione  et  hypo- 
crisi. Miserere,  Domine  Deus  omnipotens,  ut  cognoscam 
et  diligam  vinculum  ch  ari  tatis  perseveranter.  Miserere , 
Deus,  ut  a morte  perpetua  eripias  me.  Miserere,  Deus, 
ut  de  omnibus  peccatis  et  criminibus  meis  veram  poeni- 
tentiam et  indulgentiam  tribuas  milii.  Miserere,  Deus,  ut 
remissionem  omnium  peccatorum  meorum  concedas 
mihi,  ut  ab  omni  tribulatione  eripias  me , et  ab  omni 
immunditia  cordis  et  corporis  liberes  me,  totumque 
fomitem  libidinis  exstinguas  in  me,  ac  ab  omnibus  insi- 
diis diaboli  et  omni  malo  liberes  me.  Miserere , Domine 
Deus,  miserere,  ut  anima  mea  vivat  in  te,  et  vita  mea 
proficiat  in  te.  Miserere,  Domine  Deus  Pater,  gloria  mea, 
vita  mea,  salus  ac  fortitudo  mea.  Miserere,  Spiritus 
paraclete,  consolatio  et  illuminatio  mea.  Miserere,  mise- 
rere, Trinitas  et  unitas.  Te  laudo,  te  adoro,  te  confiteor, 
pax  mea,  spes  mea , .aus , vita,  pulchritudo  et  beatitudo 
mea,  confidentia  et  fiducia  mea,  remissio  facinorum  et 
flagitiorum  meorum  : amor  ac  firmamentum  meum , 
refugium,  liberator,  et  susceptor  Deus  meus  : doctor, 
medicina,  gubernator  ac  redemptor  meus,  requies  mea, 
sanitas  et  delectatio  mea,  testis  et  judex  meus,  sancta 
Trinitas,  inseparabilis  unitas.  Deus  omnipotens,  me  ab 
omni  malo  liberare  digneris,  et  tua  sempiterna  benedic- 
tione benedicere,  qui  es  Deus  benedictus,  ineffabilis  et 
incorruptibilis  in  saecula  saeculorum.  Arnen. 

IX 


ORATIONES  PRO  CONFESSIONE  PECCATORUM. 

Confiteor , quia  propter  corporis  mei  suavitatem  et 
delectationem,  Dei  praecepta  postposui,  et  soepe  vigilias 
sanctas  dimisi , et  somnolentiam  meam  explevi  : desi- 
diam, mollitiem,  pigritiam,  torporem,  ignaviam,  plenus 
fastidio  spirituali  secutus  sum.  Per  superbiam  et  elatio- 
nem Dei  praecepta  transgressus  sum,  et  me  meliorem 
cceteris  putavi : de  multis  rebus  voluptates  carnales , et 
immunditias,  ebrietates,  comessationes,  convivia,  mani- 
feste et  occulte  perpetravi,  et  in  his  totis  sensibus  meis, 
tanquam  in  deliciis  delectans  male  suaviterque  requievi. 
Dominicorum  dies , et  sanctas  Dei  solemnitates , et  sanc- 
torum festivitates  indigne,  et  sine  Dei  timore  deduxi , et 
nihil  spirituale  in  his  meditatus  sum,  sed  totum  earnali- 
ter  egi,  intentus  ad  saturitatem  ventris,  et  ad  dissolu- 
tionem risus,  et  joci  vani  discursus  : religiosum  statum 
cum  timore  Dei  reverenter,  prout  debui,  non  custodivi. 
In  sancta  ecclesia,  dum  ad  opus  Dei  accessi  et  interfui , 
multa  vana  et  mala  cogitavi,  perpetravi  et  locutus  sum ; 
et  soepe  nimio  somno  gravatus  multas  perdidi  orationes, 
lectiones  et  psalmodias  cum  officiis.  Nam  et  vigilans 
frequenter  alienata  memoria  discurrit  visus  meus  inte- 
rior per  multas  rerum  terrenarum  dispositiones , et  per 
illicitas  oblectationes , vanas  ac  turpes  meditationes , 

variosque  errores  ; unde  occupatus  sensus  meus  sine 
fructu  spirituali  efficitur. 

Alia  confessio. 

Suscipe  confessionem  meam,  Domine  Deus,  unica  spes 
salutis  meae.  Gula,  ebrietate,  libidine,  tristitia  , ace- 
dia,  somnolentia,  negligentia,  ira,  cupiditate,  invidia, 
odio,  detractione,  perjurio,  falsitate,  mendacio,  vana 
gloria , levitate  ac  superbia  perditus  sum  omnino.  Cogi- 
tatione, locutione,  actione,  atque  omnibus  sensibus  meis 
exsecutus  sum;  sed  tu,  qui  justificas  impios  et  vivificas 
mortuos , vivifica  me , et  justifica  me , Domine  Deus 
meus.  Arnen. 

Alia  confessio  valde  movens  ad  compunctionem. 

Consecrata  Dei  ministeria,  et  sanctas  reliquias,  et  sanctos 
codices,  et  sancta  vasa  indignus  et  pollutus  tetigi,  et  sordide 
atque  negligenter  contrectavi.  Corpus  et  sanguinem  Domi- 
ni polluto  corde  et  corpore , sine  confessione  et  poeniten- 
tia, scienter  et  indigne  accepi,  nec  judicium  Dei  super  me 
venturum  exterritus  timui,  ut  timere  debui.  Officia,  et 
orationes  atque  psalmodias  vel  lectiones  negligenter  atque 
irreverenter  in  conspectu  Dei  effudi , et  multa  dimisi , 
quae  non  solvi.  Patrem  meum  et  matrem , fratres  et  soro- 
res , et  omnes  propinquos  meos  et  Christianos,  non,  sicut 
proecepit  Deus , dilexi  propter  Deum , et  nec  eis  honoris 
obsequium  exhibui;  sed  semper  omnibus  carnaliter  pla- 
cere volui,  quia  quae  mea  sunt,  quaesivi  potius,  quam 
t.  i.  13 

quae  Dei.  Adversantes  et  calumniantes  me  non  solum  se- 
cundum Dei  praeceptum  non  dilexi , nec  patienter  susti- 
nui ; sed  insuper  malum  pro  malo  ampliatum  eis  reddidi, 
et  saepe  malum  pro  bono  reddere  decertavi.  Episcopos, 
praesbyteros , abbates,  monachos,  canonicos  et  omnem 
clerum  Ecclesiae  Dei , nec  non  et  priores  meos , seu  in 
sublimitate  positos  non  amavi , nec  dilexi,  neque  honoris 
obsequium  proebui  eis,  sicut  Deus  praecepit,  sed  insuper 
vituperavi  eos,  et  detraxi  atque  dijudicavi.  Hospitalitatem 
non  dilexi , veram  fraternitatem  puro  corde  non  custo- 
divi. Infirmos  et  incarceratos  non  visitavi , nudosve 
operui , ut  debebam.  Hospites  et  peregrinos  propter  Deum 
non  suscepi.  Esurientes  et  sitientes  non  refeci.  Dolentes  et 
flentes  non  sum  consolatus.  Discordantes  inter  se  plus  ad 
iram  quam  ad  pacem  provocavi.  Malum  et  credere  et 
audire  malui  quam  bonum ; et  mendacium  prius  quam 
veritatem  : et  quod  maxime  credere  debui , non  credidi, 
et  quod  non  debui  credere,  credidi.  Saepe  ad  malum  con- 
sensi , detrahentes  libenter  audivi : meipsum  per  carna- 
lia desideria,  et  malas  cogitationes  ac  voluntates , et  mala 
opera  contaminavi  et  perdidi,  et  cui  nocere  potui,  nocui, 
et  diabolo  consensi,  et  voluptati  illius  peccando  me  subdi- 
di. Confiteor  quia  multum  peccavi  invisu , auditu,  gustu, 
odoratu,  et  tactu;  in  pedibus  et  in  manibus  meis,  et  in 
lingua  mea,  et  in  omnibus  meis  sensibus  multa  mala 
perpetravi.  Repletus  omni  iniquitate,  malitia  et  nequitia, 
feci  sacrilegium  : reddidi  malum  pro  bonis;  et  non  so- 
lum ista , sed  et  alia  mala  feci  multa , et  facientibus  con- 

sensi.  Ego  miser  peccavi  nimis , quia  eleemosynas , quas 
sub  obtentu  sacerdotii  suscepi , male  expendi , et  in  pro- 
priis usibus  meis  ea  consumpsi , et  illud  quod  inde  debui 
facere,  non  feci.  Peccavi,  quod  negligens  fui  de  meo 
cursu,  quem  per  horas  canonicas  exsolvere  debui;  et  de 
mea  psalmodia,  et  de  meis  orationibus,  et  de  meo  mi- 
nisterio, quod  non  custodivi  secundum  ordinem.  Peccavi 
de  illis  pcenitentibus  qui  ad  me  propter  confessionem 
venerunt , quos  ego  nec  secundum  canonicum  judicium 
judicavi,  nec  sollicitus  fui  de  illis,  sicut  debui.  Peccavi 
erga  subditos  mihi , quia  circa  negligentes  zelum  recti- 
tudinis justo  moderamine  non  tenui,  ut  debui ; et  saepe 
per  inutilem  remissionem  eis  condescendi , quando  non 
debui.  Peccavi  postquam  confessus  fui  crimina  mea  quae 
perpetravi.  Peccavi  in  desiderio  alienarum  rerum,  et  per 
curiositatem  multa  vidi  oculis  meis , et  multa  audivi  au- 
ribus meis , quae  nec  videre  nec  audire  oportuerat.  Saepe 
volui  publica  increpatione  eum  qui  mihi  non  placuit , 
confundere,  et  proximi  famam  mordaciter  carpere,  et 
passim  vituperare.  Saepe  occulta  cordis  alieni  male  diju- 
dicavi. Peccavi,  quia  injurias  mihi  factas  in  mente  reti- 
nui, et  peccantibus  in  me  puro  corde  non  indulsi,  et 
modo  dimitto  ex  toto  corde  omnibus,  qui  in  me  pecca- 
verunt. Peccavi,  quia  ipsas  iniquitates,  quas  feci  in  alios, 
jure  dijudicavi,  et  condemnavi ; et  aliter  me,  aliter  alios 
judicavi.  Multa  dixi,  quae  dicere  non  debui.  Multa  cogi- 
tavi quae  non  debui,  et  multa,  quae  cogitare  debui  bona, 
non  cogitavi.  Horrui  quod  diligere  debui,  et  dilexi  quod 

non  debui.  Pro  quibus  omnibus  atque  aliis  innumeris 
sceleribus  meis;  quae  contra  legem  Dei  commisi , ut  pos- 
sem apud  Deum  invenire  indulgentiam , vitam  religiosam 
suscepi ; sed  miser  ego  saepe  involvor  variis  modis  in  le- 
vitatibus , vanitate,  negligentia,  inquietudine  animi,  in 
amaritudine , et  stimulis  malarum  cogitationum , in  con- 
tumaci eversione , in  negligentia  boni  operis,  in  praevari- 
catione religionis,  in  loquacitate,  duritia  mentis,  in  ac- 
cidia,  in  indignatione,  inobedientia,  dijudicatione,  mur- 
muratione, et  detractione , superbia  et  rancore  animi. 
Quae  omnia  mala  coram  Deo  omnipotente,  et  sancto  hoc 
altari , et  sanctis  reliquiis  quae  in  hoc  loco  sunt,  confiteor 
pura  et  vera  confessione ; et  bona  voluntate  emendare 
propono,  in  quantum  Dei  misericordia  dignatur  me  ad- 
juvare. Ipse  enim  Deus  omnipotens,  qui  dixit  per  pro- 
phetam : Nolo  mortem 'peccatoris,  sed  ut  convertatur  et 
vivat;  et  iterum  : in  quacumque  die  ingemueris , salvus 
eris , et  qui  me  dignatus  est  ad  confessionem  peccatorum 
meorum  misericorditer  trahere,  et  mihi  virtutem  con- 
tinendi me  a malis  operibus  tribuat,  et  misereatur  animae 
meae,  et  parcat  et  remittat  ac  deleat  omnia  peccata  mea 
praeterita,  praesentia  et  futura,  et  perducat  me  et  intro- 
ducat in  vitam  aeternam.  Arnen. 

X 

ORATIO  AD  PETENDUM  PURITATEM  ANIMiE  ET  VIRTUTUM 
POSSESSIONEM. 

Domine,  quidquid  errans  , sciens  atque  contemnens; 

quidquid  voluntate,  vel  infirmitate,  seu  studio;  quid- 
quid subreptione  vel  meditatione  , cogitatu , dicto  vel 
facto , occulte  seu  manifeste  peccavi ; quidquid  etiam  ho- 
rum aut  latet  animo,  aut  patet,  aut  mordet  sensum, aut 
deludendo  quibuscumque  modis  per  securitatem  decipit, 
gratuita  pietate  tua  placatus  clementer  indulge;  nec  sine 
spe  veniae  animam  meam  deseras,  quam  post  perpetrata 
crimina  multa  et  gravia , ad  immensam  tuae  pietatis  cle- 
mentiam festinare  miseratus  inspiras;  et  cum  eam  de 
futuris  poenarum  tormentis  suspectam  esse  pateris,  de 
mansuris  quoque  vitae  aeternae  gaudiis,  indulta  venia 
peccatorum,  semper  respirare  concedas;  et  emundatam 
animi  conscientiam  a praevaricationum  seu  omnium  vi- 
tiorum cogitatione  iterum  apostatari  eam  a te , vel  irre- 
cuperabiliter  inquinari  non  permittas.  Domine,  omnem 
stultitiam  cordis  mei  misericorditer  munda,  et  quae  in 
me  sunt  vitiorum  secreta  purifica,  et  cor  meum,  ad  ex- 
pugnandas passiones,  tua  sancta  unctione  dilata,  sensusque 
meos  ad  impugnationum  certamina  superanda  conforta ; 
et  fac  me  digne  vitiis  meis  irasci , ut  omnium  peccato- 
rum meorum  indulgentiam  consequar.  Domine,  fac  nos 
incessanter  ante  mentis  oculos  habere  timorem  tuum , 
ut  in  omni  loco  peccata  nostra,  et  futurum  pro  eis  judi- 
cium cogitare  ac  ftimere , simulque  praecepta  tua , et 
gloriam  coelestem  a te  datam  his  qui  ea  servant,  consi- 
derare , et  semper  in  mente  retinere ; quia  incessanter 
tu  Deus,  qui  nos  judicaturus  es,  de  coelo  respicis  omnes 
actus  et  cogitationes  nostras , et  locutiones  nostras , et 

quod  omni  hora  Angelus  nobis  deputatus  in  coelo  annun- 
tiat facta  nostra ; et  idcirco  timentes  nunquam  recedamus 
a bonis  meditationibus  et  actibus,  sed  semper  in  cordibus 
nostris  tibi  placita  cogitemus  et  disponamus.  Domine, 
tribue  nobis , ut  nullo  actu  delectemus  nostram  volun- 
tatem propriam  implere;  sed  omnia  secundum  tramitem 
praeceptorum  tuorum  tibi,  et  superioribus  nostris  obe- 
diendo  faciamus.  Domine,  largire  nobis,  ut  sine  mur- 
muratione oris  et  cordis,  omnibus  diebus  vitae  nostrae 
simus  veraciter  subjecti  et  obedientes  tibi,  et  senioribus 
nostris.  Domine , tribue  nobis,  ut  omnia  dura  et  aspera, 
et  nostrae  voluntati  contaria , etiam  super  vires  et  scien- 
tiam nostram  nobis  injuncta , vel  etiam  haec  ipsa  cum 
injuriis  et  contumeliis  imperata,  simpliciter  et  humiliter 
in  spe  misericordiae  tuae,  absque  ulla  simulatione  patien- 
ter et  gaudentes  suscipiamus,  et  cum  magno  desiderio 
impleamus , etsi  impossibilia  fuerint  nobis , humiliter  et 
patienter  suggeramus  imperanti  impossibilitatem  no- 
stram : et  si  ille  suam  sententiam  nullatenus  mutare  vo- 
luerit, tu  operare  in  cordibus  nostris,  ut  nos  confidentes 
in  auxilio  tuo,  datis  nobis  divinitus  animi  viribus  et 
scientia,  ex  charitate  obediamus  devote,  quia  sine  te  ni- 
hil boni  possumus.  Da  nobis,  Domine , ut  nulla  correp- 
tione contendere  praesumamus , neque  ullis  sermonibus 
justos  nos  conemur  ostendere , nec  erubescendo  deformes 
aliis  apparere,  aliquem  culpare  velimus;  sed  terra  con- 
sternati tam  diu  nos  culpabiles  et  reos  confiteamur, 
quousque  comjnotio  animi  nos  corripientis  nostra  humili- 

tate sanetur.  Domine,  da  nobis,  ut  omnes  nostras  malas 
cogitationes,  et  mala  opera  a nobis  absconsa  humiliter 
nostro  confiteamur  superiori;  ut  per  correptionem  et 
admonitionem,  diaboli  laqueos  te  auxiliante  evadamus, 
sed  et  cor  nostrum  semper  sit  confitens  omnia ; cui  nihil 
est  absconditum.  Domine , tribue  nobis,  ut  semper  simus 
contenti  omni  vilitate  cibi , et  potus,  ac  vestium ; ut  quae- 
cumque  sint  vilia  ista,  in  tantum,  ut  per  ea  possit  cor- 
pus nostrum  subsistere  ad  serviendum  tibi , non  nobis 
sit  cura  de  melioribus,  sed  his  simus  sufficientes  absque 
dolo  et  hypocrisi.  Domine,  da  nobis  ut  omnis  extremitas 
placeat  nobis  quantocumque  fuerimus  minimi,  et  pos- 
teriores omnibus  in  sedendo , in  stando , et  ascendendo, 
et  loquendo , et  in  omnibus  quse  dici  possunt,  gaudeamus 
de  hoc : et  tunc  nos  vere  a te  misericorditer  respectos 
aestimemus , et  in  cordibus  nostris  gratias  tibi  agamus. 
Domine,  da  nobis  ut  ad  omnia  quae  nobis  injunguntur, 
quantocumque  sint  vilia  et  abjecta , et  omnium  minis- 
teriorum minima,  indignos  nos  ad  tam  honesta  facien- 
dum, et  corde  credamus  ac  sentiamus,  ac  perficiamus,  ea 
cum  magna  devotione.  Domine,  da  nobis  fructum  chari- 
tatis  et  humilitatis,  et  obedientiae , et  patientiae,  cum  vero 
amore  fraternitatis.  Domine,  tribue  nobis  ut  nos  semper 
ex  intimo  corde  credamus  viliores  omnibus  atque  inferio- 
res, et  sic  haberi  nos  ab  aliis  et  constitui  cupiamus,  atque  ab 
omnibus  dici,  quamvis  alii  sic  nos  non  aestiment,  nec  or- 
dinent, neque  dicant;  et  nos  non  sinas  esse  hypocritas,  ut 
quasi  nos  ore  nostro  fateamur  nos  esse  indignos,  et  viliores 

atque  inferiores  omnibus  esse  debere,  et  sub  hac  profes- 
sione humili  velimus  videri , et  haberi  ab  aliis  tanquam 
justi  et  religiosi,  interius  hujus  saeculi  altitudines,  et  lau- 
des atque  honores  appetentes.  Neque  de  illis  nos  permittas 
esse  quibus  si  alter  eis  dixerit  quod  ipsi  de  se  fatentur  ore 
proprio,  vel  si  ita  eos  viles  aut  extremos  posuerit  ut  illis 
esse  debere  dicunt , aut  statim  in  contumelias ; aut  ni- 
miam iram  irrumpunt , ut  ad  hoc  usque  perveniant  quod 
instigante  diabolo,  a congregatione  cui  se  sociaverunt 
recedant;  aut  certe  dolum  in  corde  celantes,  iracundiae 
tempus  reservent : vel  eos  qui  recte  vivere  decertant, 
detrahere  et  dilacerare  injuriis  atque  impedire  non  de- 
sistant. Ab  his,  Domine,  et  hujus  modi  nervis  corda  nos- 
tra munda.  Domine,  adjuva  nos,  et  libera  nos,  et  custo- 
di nos;  ut  nihil  agamus  nostra  praesumptione,  nisi  quod 
agendum  in  monasterio  sancta  proecipit  regula.  Domine, 
tribue  nobis  virtutem  discrete  tacendi,  et  discrete  lo- 
quendi , ut  interrogati  cum  humilitate  et  reverentia  res- 
pondeamus; et  cum  interrogamus,  cum  omni  subjectione 
et  reverentia  interrogemus,  caventes,  ne  plus  aut  aliter 
videamur  loqui  quam  expedit  nostrae  religioni  vel  causae, 
seu  necessitati,  unde  loquimur ; et  muni  corda  nostra,  ut 
nunquam  delectemur  vana  vel  superflua  gloria , neque 
inutilia  cogitemus,  audiamus,  loquamur,  seu  videamus. 
Domine , miserere  nobis , et  fac  ut  non  simus  faciles  ac 
prompti  in  risu,  sed  te  tribuente,  sit  in  nobis  salutaris 
contritio  et  cordis  humiliatio,  et  compunctio,  et  affluen- 
tia lacrymarum,  et  utilis  tristitia.  Risus  otiosus , carnalis 

laetitia , dissolutio  et  oblectatio , tua  virtute  pellatur  a 
nobis.  Domine,  da  nobis  ut  cum  loquimur,  leviter,  cum 
gravitate,  pauca  verba  salutaria,  sine  vocis  clamore  et 
absque  concitatione  loquamur.  Domine , tribue  nobis 
miseris  et  indignis  ut  in  omni  loco  omnique  tempore,  et 
omni  opere  sedentes,  stantes,  ambulantes,  operantes  in- 
clinatum et  humiliatum  habeamus  cor  coram  te,  et  reos 
nos  omni  hora  de  nostris  actibus  aestimemus,  et  repleti 
spiritu  timoris  et  amoris  tui,  dicamus  singuli  in  secreto 
cordis  nostri : Domine,  non  sum  dignus  ego  peccator 
levare  oculos  meos  in  coelum.  Deus,  propitius  esto  mihi 
peccatori  semper,  hic  et  in  aeternum,  qui  vivis  et  regnas 
in  saecula  saeculorum.  Arnen. 

XI 

ORATIO  AD  CRUCIFIXUM. 

Christe,  qui  pro  nobis  crucis  et  mortis  patibulum 
subiisti , ut  mortis  a nobis  expelleres  potestatem , et  san- 
guinis tui  nos  pretio  liberares , miserere  mei , qui  sum 
humillimus  servus  tuus,  et  veniam  mihi  omnium  meo- 
rum tribue  peccatorum , meque  coram  adoranda  cruce 
tua  prostratum  ab  omnibus  malis  eripe,  bonis  tuis  mise- 
ricorditer refice. 


Alia  oratio. 


Domine  Jesu  Christe,  qui  es,  et  qui  eras  cum  Patre 
ante  saecula  genitus,  Deus  ex  Deo  vero,  conceptus  e\ 

Spiritu  Sancto,  et  natus  homo  in  fine  saeculorum  de 
Maria  Virgine  semper|;  qui  obediens  Patri  usque  ad  mor- 
tem , mortem  autem  crucis , liberasti  nos  tuo  sancto  et 
pretioso  sanguine , destructo  mortis  imperio , omnibus 
in  te  credentibus  coelestis  gloriae  aditum  reserasti : te 
Deum  verum , et  Dominum  nostrum  suppliciter  exoro , 
sedentem  ad  dexteram  Dei  Patris  omnipotentis ; depre- 
cando infinitam  et  ineffabilem  misericordiam  tuam , ut 
per  virtutem  hujus  salutaris  signi  crucis  et  redemptio- 
nis tuae , redimas  me  miserum , et  dignum  morte  pecca- 
torem ab  omnibus  criminibus  et  facinoribus  meis,  et 
libera  me  ab  omnibus  malis  praeteritis , praesentibus  et 
futuris,  et  mortifica  in  me  omnia  vitia  spiritualium  et 
carnalium  nequitiarum , et  fac  me  resurgere  tecum  in 
virtute  gloriae  tuae , et  quae  sursum  sunt , coelestia  desi- 
derare et  quaerere,  et  ad  aeternae  beatitudinis  gloriam 
feliciter  pervenire,  praestante  tua  immensa  clementia. 
Domine  Jesu  Christe  Deus,  et  Dominus  noster,  qui  cum 
Patre  et  Spiritu  Sancto  in  unitate  essentiae  deitatis  omnia 
creando  regis,  vivificas,  et  gubernas,  per  immortalia 
saecula  saeculorum.  Arnen. 

XII 

PRIMA  HORA  HAC  ORATIONE  ORANDUM  EST. 

Domine  Deus,  qui  ad  principium  hujus  diei  nos  per- 
venire fecisti,  tua  nos  serva  virtute,  ut  in  die  hac  ad  nul- 
lum declinemus  peccatum  : sed  semper  ad  tuam  justi- 

tiam  faciendam  nostra  procedant  eloquia.  Per  Dominum 
nostrum  Jesum  Christum. 

Oratio  ad  secundam  horam. 

Domine  Deus  omnipotens,  qui  nos  in  hanc  horam 
secundam  post  nocturnas  caligines  pervenire  fecisti, 
conserva  nos  hodie  per  omnium  horarum  spatia  et  mo- 
menta temporis,  et  perpetua  nos  semper  fac  misericor- 
dia permanere  illaesos,  per  Dominum  nostrum  Jesum 
Christum. 

Oratio  ad  tertiam. 

Domine  Deus,  Jesu  Christe,  qui  hora  tertia  diei  ad 
crucis  poenam  pro  mundi  salute  ductus  es,  te  supplici- 
ter deprecamur  ut  nostra  deleas  peccata  : ut  et  de  praete- 
ritis malis  nostris  semper  apud  te  inveniamus  veniam, 
et  de  futuris  jugiter  habeamus  custodiam.  Qui  vivis  et 
regnas  per  omnia  saecula  saeculorum.  Arnen. 


Oratio  ad  sextam. 

Domine  Jesu  Christe,  qui  dum  hora  sexta  pro  redem- 
ptione mundi  in  crucis  ascendisti  lignum,  universus 
mundus  in  tenebras  conversus  est,  illam  nobis  lucem  in 
anima  et  corpore  nostro  semper  tribue , per  quam  ad 
aeternam  vitam  pervenire  mereamur.  Qui  cum  Patre  et 
Spiritu  Sancto  regnas  in  aeterna  saecula. 

Oratio  ad  nonam. 

Domine  Jesu  Christe , qui  nona  hora  in  crucis  patibulo 

confitentem  latronem  intra  moenia  paradisi  transire  jus- 
sisti , te  suppliciter  deprecamur,  ut  post  obitum  nostrum 
paradisi  nos  gaudia  introire  gaudentes  concedas.  Qui 
vivis  et  regnas  per  omnia  saecula  saeculorum.  Arnen. 

Oratio  ad  vesperas. 

Gratias  tibi  agimus , Domine  Deus  omnipotens,  qui 
nos  per  hujus  diei  cursum  in  hanc  horam  vespertinam 
pervenire  tribuisti,  te  supplices  deprecamur,  ut  ad  te 
elevatio  manuum  nostrarum  sit  in  conspectu  tuo  acce- 
ptabile  sacrificium  vespertinum.  Per  Dominum  nostrum 
Jesum  Christum. 


Oratio  horae  duodecimae. 

Domine  Deus,  dominator  omnium  et  protector,  qui 
separasti  lucem  de  tenebris , te  subnixe  precibus  exora- 
mus , ut  per  hanc  superventurae  noctis  caliginem  tua  nos 
protegat  (Jextera,  ut  in  lucis  aurora  cuncti  surgamus  gau- 
dentes. Per  Dominum  nostrum  Jesum  Christum. 

Oratio  ad  completorium. 

Pacem  tuam,  Domine,  da  nobis  de  coelo,  et  pax  tua, 
Christe,  semper  maneat  in  visceribus  nostris,  ut  non 
timeamus  a timore  nocturno. 


Alia. 


Pacem  tuam.  Domine,  da  nobis  de  coelo,  et  pax  tua, 
Christe,  semper  maneat  in  visceribus  nostris,  ut  dormia- 

mus  cum  pace , et  vigilemus  cum  Christo , qui  cum  Patre 
et  Spiritu  Sancto  regnat  in  saecula 


ORATIONES 

EXCERPTA  EX  LIBRO  VETERI,  CUI  TITULUS  : OFFICIA  PER  FERIAS. 

ORATIO  , 

Si  quis  se  in  tribulationibus  derelictum  intelligat,  decantanda. 

Deus,  qui  contritorum  non  despicis  gemitum,  et  moe- 
rentium  non  aspernaris  affectum,  adesto  precibus  no- 
stris, quas  pietati  tuae  pro  tribulatione  nostra  fundere 
praesumimus  : implorantes,  ut  eas  clementer  suscipere 
digneris,  tribuasque,  ut  quidquid  contra  nos  diabolicae 
atque  humanae  moliuntur  adversitates,  ad  nihilum  redi- 
gas, et  consilio  pietatis  tuae  allidas,  ut  nullis  adversitati- 
bus laesi , sed  erepti  de  omni  tribulatione  et  angustia , 
laeti  tibi  in  Ecclesia  tua  sancta  gratias  referamus,  per 
Christum  Dominum  nostrum : per  quem  te , summe 
Deus,  rogamus  ut  preces  has  attendas  propitiabili  digna- 
tione , et  ad  hanc  nostram  orationem  respicias,  quam 
tibi  pro  ereptione  et  relevatione  nostra  a pressura  nostrae 
infirmitatis  offerimus.  Jam,  Domine,  respice  super  nos 
vultu  placabili,  et  misericordia  singulari  a nobis  amove, 
quod  saevitia  malorum  permittit,  quod  inimicorum  pra- 
vitas infert , quod  pravorum  in  consiliis  adversitas  alli- 
gat, quod  ex  judicio  imminet,  quod  ex  sententia  pendet, 

quod  conspiratione  machinatur,  quod  accusatione  con- 
fingitur, quod  propriae  merentur  iniquitates,  quod  alie- 
nis fictionibus  alligatur;  quod  pressuris  dejicimur,  quod 
cruciatibus  premimur,  quod  angustiis  angustiamur.  Non 
justitia  tua.  Domine,  quaesumus,  injustitias  nostras  exer- 
ceas : sed  potius  pietatem  tuam  in  nostris  iniquitatibus 
manifesta.  Non  nos  in  persecutione  dejicias : non  per 
intolerantiam  perdas,  sed  per  tribulationem  exerce,  per 
pietatem  attolle , per  misericordiam  rege  : quo  per  te  ab 
inimicorum  jaculis  tuti,  a praesenti  tribulatione  exempti, 
te  Deum  unum  in  Trinitate  consona  collaudemus  voce. 
Qui  cum  eo  unigenito  filio  tuo  Domino  nostro  Jesu  Chri- 
sto, sanctoque  paracleto  Spiritu  vivis  et  regnas.  Domine 
Deus  omnipotens , per  omnia  saecula  saeculorum.  Arnen. 

ALIA  ORATIO. 

Adjuva  nos,  Deus  saluter  noster,  propter  gloriam  no- 
minis tui , Domine , libera  nos , et  propitius  esto  peccatis 
nostris  propter  nomen  tuum.  Dimitte,  Deus,  peccata 
nostra , et  tribue  nobis  misericordiam  tuam  oris  nostri 
deprecatus  alloquio,  ac  humilitatem  attende,  vincula 
solve,  delicta  dele,  tribulationem  inspice,  adversitatem 
repelle , effectumque  petitionis  nostrae  largiens  et  beni- 
gnus clementer  exaudi. 

Omnipotens  sempiterne  Deus,  qui  subvenis  in  peri- 
culis et  necessitatibus  laborantibus,  majestatem  tuam 
suppliciter  exoramus,  ut  mittere  digneris  sanctum  ange- 
lum tuum,  qui  nos  in  angustiis  et  necessitatibus  nostris 

laborantes,  consolationibus  foveat  tuis,  quibus  et  de  prae- 
senti tribulatione  consequamur  auxilium,  et  aeterna  re- 
media comprehendere  valeamus.  Per,  etc. 

ORATIO  PRO  DEFUNCTO. 

Libera , Domine , animam  servi  tui  de  periculis  infer- 
norum, et  de  periculis  tenebrarum,  et  de  persecutionibus 
multis,  et  de  flammarum  gehennae  ignibus.  Libera,  Do- 
mine, animam  servi  tui,  sicut  liberasti  Abraham  de  Ur 
Chaldaeorum.  Libera,  Domine,  animam  servi  tui,  sicut 
liberasti Loth  de  civitate  Sodomorum.  Libera,  Domine, 
animam  servi  tui,  sicut  liberasti  populum  Israel  de  manu 
^Egyptiorum.  Libera,  Domine,  animam  servi  tui,  sicut 
liberasti  Moysem  de  manu  Pharaonis,  qui  antecedebat 
populum  Israel  in  deserto.  Libera,  Domine,  animam 
servi  tui,  sicut  liberasti  David  de  manu  Saulis,  et  de 
manu  Goliae  gigantis.  Libera,  Domine,  animam  servi  tui, 
sicut  liberasti  Eliam  et  Enoeh  de  hoc  mundo.  Libera, 
Domine , animam  servi  tui , sicut  liberasti  tres  pueros  de 
camino  ignis  ardentis.  Libera,  Domine,  animam  servi 
tui,  sicut  liberasti  Susannam  de  manu  principum.  Li- 
bera, Domine,  animam  servi  tui,  sicut  liberasti  Daniel  de 
lacu  leonum.  Sicut  liberasti.  Domine,  Jonam  de  ventre 
ceti,  sic  aminam  fratris  nostri  ab  omnibus  periculis  poe- 
narum liberare  digneris,  et  bonis  aeternis  cum  electis  tuis 
eam  perfrui  jubeas.  Per,  etc. 

CONFESSIO  PECCATORUM  POST  ACCEPTAM  QUIETEM. 

Confiteor  tibi,  Domine,  omnia  peccata  mea , quaecum- 
que feci,  et  egi,  et  gessi  omnibus  diebus  vitae  meae.  Deus, 
qui  creasti  omnia,  tu  nosti  peccata  mea : indulge  et  mise- 
rere mei,  quia  nimirum  peccavi  tibi,  Domine,  miserere 
mei.  Per  intercessionem  omnium  Angelorum  atque 
Archangelorum , miserere  mei.  Per  intercessionem  Pa- 
triarcharum et  Prophetarum,  miserere  mei.  Per  inter- 
cessionem Apostolorum , Martyrum , Confessorum  , et 
Virginum  te  deprecor,  miserere  mei.  Domine,  si  in  te 
peccavi , tamen  te  non  dereliqui , deos  alienos  non  ado- 
ravi : miserere  mei.  Domine,  veniam  peto  a te  pro  omni- 
bus culpis  meis.  Pius  Deus,  tibi  confiteor  peccata  mea, 
quia  crimina  agnosco  in  me.  Deus,  propitius  esto  mihi 
peccatori  servo  tuo  : non  me  deseras , non  me  derelin- 
quas, Deus  meus.  Pius  Deus,  sanctus  fortis,  sanctus  et 
immortalis  : misericors  Deus  clementissime,  adjuva  me 
peccatorem  famulum  tuum.  Domine , mollifica  cor 
meum  durum  et  lapideum , qui  sum  cinis  mortuus. 
Salva  me,  Domine,  vigilantem,  custodi  me  dormientem; 
ut  dormiam  in  pace,  et  vigilem  in  Christo.  Arnen.  De- 
precor te.  Domine,  ut  omnes,  qui  mihi  bona  volunt  aut 
faciunt,  redde  illis  in  aeternum  : et  si  qui  mihi  mala 
volunt  aut  faciunt,  da  illis  indulgentiam.  Misericors 
Deus , da  mihi  famulo  tuo  remissionem  peccatorum , et 
finem  perfectum ; perduc  me  ad  viam  salutis. 

Alia  oratio.  Fiat  mihi,  quaeso,  Domine,  fides  firma  in 

corde , galea  salutis  in  capite , signum  Christi  in  fronte , 
verbum  veritatis  in  ore,  voluntas  bona  in  mente,  dilectio 
Dei  in  pectore,  praecinctio  castitatis  in  circuitu,  honestas 
in  actione,  sobrietas  in  conscientia,  humilitas  in  prospe- 
ritate, patientia  in  tribulatione,  spes  in  Creatore,  perse- 
verantia usque  in  finem , amor  vitae  aeternae ; praestante 
Domino. 

Git  ATIO  SANCTI  BENEDICTI. 

Digneris  mihi  donare,  Pater  pie  et  sancte,  intellectum 
qui  te  intelligat,  sensum  qui  te  sentiat,  animum  qui  te 
sapiat , diligentiam  quae  te  quaerat , sapientiam  quae  te 
inveniat,  animum  qui  te  cognoscat,  viscera  quae  te 
ament,  cor  quod  te  cogitet,  actum  qui  te  augeat,  audi- 
tam qui  te  audiat,  oculos  qui  te  videant,  linguam  quae 
te  praedicet,  conversationem  quae  tibi  placeat,  patientiam 
quae  te  sustineat,  perseverantiam  quae  te  exspectet,  finem 
perfectum  , praesentiam  tuam  sanctam , resurrectionem 
bonam,  retributionem,  vitam  aeternam.  Arnen. 

GltATlAUCM  ACTIO. 

Tibi  ago  laudes  et  gratias,  Deus  meus,  misericordia 
mea , qui  me  ad  tuam  cognitionem  perducere , et  per 
sacri  me  baptismatis  ablutionem  inter  adoptionis  tuae 
filios  aggregare  dignatus  es.  Tibi  ago  laudes  et  gratias , 
qui  me  ab  ipsis  rudimentis  infantiae  usque  ad  hanc  horam 
per  multa  defluentem  vitia , immensae  bonitatis  tuae  pa- 
tientia ad  emendationem  exspectas.  Te  laudo  et  glorifico, 
t.  i.  13 

qui  me  saepissime  de  multis  tribulationibus  et  angustiis, 
calamitatibus  et  miseriis  liberasti , qui  me  hactenus  de 
aeternis  suppliciis,  de  corporis  hujus  cruciatibus  exe- 
misti. Te  laudo  et  glorifico,  qui  mihi  sospitatem  mem- 
brorum , tranquillitatem  temporum,  et  honorem,  affec- 
tum et  charitatem  : si  qua  etiam  dona  sunt  in  me  tuae 
pietatis,  conferre  dignatus  es.  Quaeso,  Domine  Deus, 
inaestimabilem  suavitatis  tuae  clementiam ; ut  inchoata 
in  me  bona  perficias.  Quidquid  in  me  tibi  displicet,  re- 
pellas; a cunctis  me,  quae  supersunt,  tribulationibus, 
iniquitatibus  ac  diversis  malis  eripias.  Cogitationes  meas, 
locutiones  pariter  et  actus  in  tua  voluntate  dirigas ; et  ne 
auferas  animam  meam  de  hoc  mundo,  priusquam  emen- 
dari studeat  in  tua  voluntate.  Inter  adversa  me  et  pros- 
pera gradientem  semper  et  ubique  custodias  : et  ad  tuae 
me  visionis  iterata  gaudia  quandoque  perducas.  Arnen. 

ORATiO  PRO  FAMILIARIBUS. 

Libera  nos,  quaesumus.  Domine  sancte  Pater  omni- 
potens, aeterne  Deus,  ab  omnibus  vitiis,  et  de  insidiis 
inimici.  Protege  nos  ab  omni  tribulatione  et  potestate 
iniqua,  ut  magnificetur  nomen  tuum  et  majestas  tua; 
ne  dicant  gentes,  ubi  est  Deus  eorum?  Deus  autem  nos- 
ter in  coelo,  omnia  quaecumque  voluit,  fecit.  Custodi 
nos.  Domine,  ut  pupillam  oculi,  sub  umbra  alarum 
tuarum  protege  nos : ne  ulla  potestas  humana  iniqua 
nobis  nocere  valeat  in  anima,  in  corpore,  in  mente, 
in  ambulando,  in  dormiendo,  in  stando,  in  sedendo, 

in  visu,  in  auditu,  in  tactu,  in  odoratu,  in  gustu,  in 
potu,  in  usu,  in  gressu,  in  lectione,  in  oratione,  in 
sensu , in  locutione , in  cogitatione , in  separatione , in 
congregatione,  in  itinere,  in  navigatione.  Libera  nos, 
clemens  Trinitas,  ab  omni  malo  praeterito,  praesenti,  et 
futuro  : sicut  liberasti  servos  tuos  ab  initio  mundi,  Noe 
a diluvio,  Abraham  de  Ur  Chaldaeorum,  Lot  de  civitate 
Sodomorum , Moysen  et  populum  Israel  de  mari  rubro 
et  de  manibus  Pharaonis,  David  de  manu  Sauliset  Goliae, 
Eliam  et  Enoch  de  hoc  mundo , Tobiam  de  dolore  ocu- 
lorum, tres  pueros  de  camino  ignis  ardentis,  Susannam 
de  manu  principum,  Daniel  de  lacu  leonum,  Jonam  de 
ventre  ceti,  Ezechiam  de  infirmitate,  Naaman  Syrum  de 
aegritudine,  et  Jesum  filium  Nun  de  praeliis  Chananaeo- 
rum , Ninivem  de  morte  minante , Isaac  de  gladio  patris 
sui,  Job  de  tribulationibus  suis,  Gedeon  de  barbaris, 
Petrum  de  fluctibus  maris  et  de  carcere,  Paulum  de 
multis  tribulationibus  et  periculis.  Sic  sancta  Trinitas 
aeterne  Deus , nos  famulos  tuos  ab  omnibus  in  hoc  sae- 
culo insidiis  diaboli  liberare,  et  in  tuo  sancto  conservare 
digneris  illaesos  servitio  : ut  in  futuro  tecum  praemia 
consequi  mereamur  aeterna,  qui  vivis  et  regnas  in  sae- 
cula saeculorum.  Arnen. 

DEPRECATIO 

QUAM  PAPA  GELAS1US  PRO  UNIVERSALI  ECCLESIA  CONSTITUIT 
CANENDAM  ESSE. 

Dicamus  omnes,  Domine,  exaudi  et  miserere. 

Patrem  unigeniti,  et  Dei  Filium  genitoris  ingeniti,  et 
sanctum  Deum  spiritum  fidelibus  animis  invocamus. 

Pro  immaculata  Dei  vivi  Ecclesia,  sacerdotibus  ac  mi- 
nistris , divinam  bonitatis  opulentiam  deprecamur. 

Pro  sanctis  Dei  magni  sacerdotibus  et  ministris,  cunc- 
tisque  Deum  verum  colentibus  populis,  Christum  Domi- 
num supplicamus. 

Pro  universis  recte  tractantibus  verbum  veritatis, 
multiformem  verbi  Dei  sapientiam  peculiariter  obse- 
cramus. 

Pro  his,  qui  se  mente  et  corpore  propter  coelorum 
regna  castigant,  et  spiritualium  labore  desudant,  largi- 
torem spiritualium  munerum  obsecramus. 

Pro  religiosis  principibus,  omnique  militia  eorum, 
qui  judicium  et  justitiam  diligunt.  Domini  potentiam 
obsecramus. 

Pro  jucunditate  et  serenitate  pluviae,  atque  aurarum 
vitalium  blandimentis,  ac  prospero  diversorum  operum 
cursu , rectorem  mundi  Dominum  deprecamur. 

Pro  his,  quos  prima  Christiani  nominis  initiavit  agni- 
tio, quos  jam  desiderium  gratiae  coelestis  accendit,  om- 
nipotentis Dei  misericordiam  obsecramus. 

Pro  his , quos  humanae  infirmitatis  fragilitas , et  quos 
nequitiae  spiritalis  invidia , vel  varius  saeculi  horror 
involvit , Redemptoris  nostri  misericordiam  implora- 
mus. 

Pro  his,  quos  peregrinationis  necessitas,  aut  iniquae 
potestatis  impietas,  vel  hostilis  vexat  aerumna,  Salvato- 
rem Dominum  supplicamus. 

Pro  judaica  falsitate,  aut  haeretica  pravitate  deceptis, 
vel  gentilium  superstitione  perfusis,  veritatis  Dominum 
deprecamur. 

Pro  operariis  pietatis,  et  his  qui  necessitatibus  labo- 
rantium fraterna  charitate  subveniunt,  misericordiarum 
Dominum  deprecamur. 

Pro  omnibus  intrantibus  in  haec  sanctae  domus  Dei 
atria  religioso  corde , et  supplici  devotione  convenienter 
Dominum  gloriae  deprecamur. 

Pro  emundatione  animarum  corporumque  nostrorum 
omnium , ac  venia  peccatorum , clementissimum  Domi- 
num supplicamus. 

Pro  refrigerio  fidelium  animarum , praecipue  sancto- 
rum Domini  sacerdotum,  qui  huic  Ecclesiae  praefuerunt 
catholicae.  Dominum  spirituum,  et  universae  carnis  ju- 
dicem deprecamur. 

Mortificatam  vitiis  carnem , et  viventem  fide  animam 
praesta,  Domine,  praesta. 

Castum  timorem,  et  veram  dilectionem  praesta,  Do- 
jnine,  praesta. 


Gratum  vitae  ordinem,  et  probabilem  exitum  praesta. 
Domine,  praesta. 

Angelum  pacis,  etsolatia  sanctorum  praesta,  Domine, 
praesta. 

Nosmetipsos,  et  omnia  nostra,  quae  orta,  quae  acta, 
per  Dominum  ipso  auctore  suscepimus , ipso  custode 
retinemus , ipsiusque  misericordiae  et  arbitrio  Providen- 
tiae commendamus.  Domine,  miserere. 

ORATIO  SANCTI  IS1DORI  AI)  PETENDAM  C.HARITA TF.M. 

Beatissimi  servi  illi,  quos  cum  venerit  Dominus,  inve- 
nerit vigilantes.  Beata  vigilia,  qua  ad  Dominum  univer- 
sitatis amatorem  vigilatur.  Utinam  me  quoque  vilem, 
licet  tuum  tamen  servulum,  ita  digneris.  Domine,  de 
somno  inertiae  excitare ; ita  illo  divinae  charitatis  igne 
accendere,  quo  de  meo  corde  supra  sidera  exardesceret 
tuae  charitatis  flamma,  tuae  nimiae  dilectionis  desiderium, 
semperque  divinus  intra  me  arderet ! Utinam  illa  ligna 
haberem,  quibus  ille  ignis  jugiter  aleretur,  pasceretur, 
succenderetur,  et  illa  flamma  nutriretur,  quae  exstingui 
nesciret , sed  augeri  sciret ! Utinam  talis  essem  meriti , 
ut  mea  lucerna  semper  tota  nocte  in  templo  Domini  Dei 
mei  arderet , ut  omnibus  domum  Dei  intrantibus  luce- 
ret ! Da  mihi,  Domine,  rogo  te,  in  nomine  Jesu  Christi, 
Filii  tui  Dei  mei,  illam,  quae  nescit  cadere,  charitatem  : 
ut  mea  lucerna  accendi  sciat , exstingui  nesciat ; mihi 
ardeat , aliis  luceat.  Tu  ipse , Christe , lucernas  nostras 
accendere  digneris,  ac  lucidissime  Salvator  noster,  quo 

perpetue  luceant  in  templo  tuo , ac  perenne  lumen  a te, 
perenni  lumine  accipiant,  ut  tenebrae  nostrae  illuminen- 
tur, mundi  autem  tenebrae  fugentur;  sic  lumen  meae 
largiaris  lucernae,  rogo  te.  Domine  Jesu,  ut  illius  lumi- 
nis claritate,  illa  ita  mihi  sancta  sanctorum  appareant, 
quae  te  aeternum  pontificem  aeternorum  in  interioribus 
magni  illius  templi  tui  illo  intrantem  habeant , quo  te 
jugiter  tantummodo  aspiciam,  desiderem,  exspectem. 
Tantum  te  amans  concupiscam.  Tuum  sit,  quaeso,  ita  te 
nobis  pulsantibus  demonstrare,  amantissime  Salvator 
noster,  ut  te  amplius  intelligentes  te  tantum  amemus,  te 
solum  die  ac  nocte  meditemur,  semper  de  te  cogitemus  : 
et  in  tantum  nobis  tuam  inspirare  digneris  dilectionem, 
quantum  amari  Deum  decet  ac  diligi,  ut  omnia  interiora 
nostra  tua  impleat  dilectio,  totosque  nos  tuus  possideat 
amor,  tua  impleat  charitas,  ut  tua  igniti  charitate  praeter 
te  aliud  amare  nesciamus,  quo  tanta  charitas  aquis  mul- 
tis hujus  aeris,  hujus  terrae,  hujusque  maris  exstingui  in 
nobis  nequeat : Juxta  illud,  Aquce  multos  non  potuerunt 
exstinguere  charitatem : quod  in  nobis  quoque  compleri 
vel  ex  parte  Deus  faciat,  donante  Domino  nostro  Jesu 
Christo. 


EJUSDEM  ALIA  ORATIO. 

Apud  nos  fias , quaesumus , Domine , ut  nos  defendas 
in  gloria  : intra  nos  fias,  ut  nos  recipias  : circa  nos  fias, 
ut  nos  conserves : ante  nos  fias , ut  nos  deducas  : pro 
nobis  fias,  ut  pro  nobis  intercedas  : super  omnia  fias,  ut 

nos  benedicas , et  provoces  ad  tuum  regnum,  qui  vivis 
et  regnas. 


ORATIO  SANCTI  GREGORU  PAPJE 
AD  OBTINENDAM  LIBERATIONEM  AB  OMNI  MALO. 

Deus  omnipotens  Pater  et  Filius  et  Spiritus  Sanctus , 
unica  Trinitas  in  tribus  personis,  qui  es  idem  et  qui  eras, 
et  qui  venturus  es.  Libera  me , Domine , ab  omnibus 
peccatis  meis  et  ista  mortalitate , et  a morte  poenae , a 
planta  usque  ad  verticem,  intus  et  foris.  Intercedite  pro 
me  sancti  Cherubim , sancti  Seraphim  , sancti  Throni , 
sanctae  Dominationes,  sancti  Principatus,  sanctae  Potesta- 
tes, sanctae  Virtutes , sancti  Angeli,  sancti  Archangeli. 
Sancte  Gabriel,  sancte  Michael,  sancte  Raphael,  orate  pro 
me.  Intercedite  pro  me,  sancti  Patriarchae,  sancti  Duces, 
sancti  Judices,  sancti  Sacerdotes,  sancti  Prophetae,  sancti 
Reges,  sancti  Machabaei , sancti  Infantes.  Intercedite  pro 
me  nativitas  Christi , Christi  circumcisio , Christi  bap- 
tisma, Christi  operatio,  Christi  virtutes,  Christi  doctrina, 
Christi  crux,  Christi  anima,  Christi  caro,  Christi  resur- 
rectio, Christi  descensio,  Christi  ascensio.  Sancta  Maria, 
sancti  Apostoli,  sancti  Discipuli,  sancti  Successores,  sancti 
Raptistae , sancti  Principes , sancti  Episcopi , sancti  Praes- 
byteri , sancti  Diaconi , sancti  Subdiaconi , sancti  Lecto- 
res , sancti  Exorcistae , sancti  Martyres , sancti  Confesso- 
res , sancti  Anachoretae , sancti  Monachi , sancti  Clerici , 
sancti  Laici , sanctae  Virgines , sanctae  Uxores , sancti 
Domini,  sancti  Servi,  sancti  Divites,  sancti  Pauperes ^ 

sancti  Doctores , sancti  Fratres , sanctae  Sorores.  Horum 
omnium  generaliter  nomina,  et  memoriae,  et  spiritus, 
et  animae , et  sanctae  cogitationes , et  sancta  verba , et 
sancta  opera,  et  merita  in  coelis,  et  reliquiae  in  terris,  et 
divitiae  bonitatis  Dei,  et  longanimitatis , et  patientiae,  et 
misericordiae ; haec  omnia  in  nomine  Domini  nostri  Jesu 
Christi,  sint  scuta,  sint  galeae , sint  sanitates , sint  suffra- 
gia, sint  loricae  animae  meae,  et  spiritus  mei,  et  corporis 
mei  cum  omnibus  personis  intus  et  foris,  a planta  usque 
ad  verticem  : visui , auditui , odoratui , gustui , tactui , 
carni  et  sanguini  cum  omnibus  ossibus , et  nervis , et 
visceribus  meis,  venis,  medullis,  compagibus,  artubus 
meis,  cuti , meatibus  meis.  Per  te  enim,  Jesu  Christe, 
omnia  vivificantur,  et  inspirantur,  et  mutantur,  et  sana 
sunt.  Prolege  me.  Domine,  a dextris  et  a sinistris,  ante 
et  retro,  subtus  et  supra,  in  aere,  in  terra,  in  aquis,  in 
mari,  in  flexu,  in  erectione,  in  gressu,  in  sede,  in  stando, 
in  ambulando,  in  vigilando  , in  dormiendo , in  loco , in 
omni  hora , in  omni  die , in  omni  nocte , in  omni  vita. 
Adjuva  me,  custodi  me,  Trinitas  sancta,  omnipotens 
Deus.  Libera  me.  Domine,  ab  omni  malo  praeterito,  prae- 
senti et  futuro  : de  periculis  terrae , et  maris,  et  omnium 
bestiarum , et  phantasmatum , et  volucrum , et  quadru- 
pedum , et  serpentium.  Defende  me  ab  igne  et  fulgure, 
a tonitruo , a grandine , a nive , a pluvia , a ventis , a 
hiatu  terrae,  a turbine,  a terrae  motu,  ab  omnibus  homi- 
nibus malis,  a veneficiis,  ab  invidis  oculis.  Ego  confiteor 
impietatem  peccati  mei : peccator  enim  sum , et  de  pec- 

cato  natus.  Tu  autem  verus  Deus  omnipotens  sine  pec- 
cato. Rogo  Patrem  per  Filium.  Rogo  Filium  per  Patrem. 
Rogo  Spiritum  Sanctum  per  Patrem  et  Filium;  ut  et 
omnia  vitia  elongentur  a me , et  omnes  sanctae  virtutes 
plantentur  in  me.  Deus  immense , a quo  omnia , per 
quem  omnia  sunt : in  quo  omnia  facta  sunt , visibilia  et 
invisibilia , supra  tegens,  et  infra  ferens,  opera  tua  extra 
circumdans,  intra  replens.  Custodi  me,  Domine,  crea- 
turam tuam  usque  in  sempiternum.  Hos  omnes  invoco 
in  auxilium  meum.  Per,  etc. 

ORATIO  SANCTI  AUGUSTINI  EPISCOPI. 

Deus  justitiae , te  deprecor,  Deus  misericordiae,  Deus 
invisibilis,  Deus  incomprehensibilis,  Deus  inenarrabilis, 
aeterne , perpetue,  benedicte ; Deus,  cujus  omnia,  in  quo 
omnia,  sub  quo  omnia,  per  quem  omnia  sunt : parce 
animae  meae,  parce  malis  meis,  parce  peccatis  meis 
atque  criminibus  : visita  infirmum,  cura  aegrum,  sana 
languentem.  Da  cor,  quod  te  timeat,  sensum  qui  te 
intelligat,  oculos  cordis  qui  te  videant.  Da  mihi  scin- 
tillam sapientiae  tuae,  quae  mihi  justificationum  tuarum 
iter  ostendat,  et  foveas  inimici  declinare  me  doceat. 
Miserere  mei , quia  peccavi , et  propter  duritiam  cordis 
mei,  in  ipsa  peccatorum  meorum  morte  perduro  : ego 
ore,  ego  corde,  ego  opere,  ego  omnibus  vitiis  inqui- 
natus sum,  omnibus  sceleribus  coopertus  sum.  Veniam 
peto,  quia  crimen  agnosco  : scelera  mea  tibi  fateor, 
quae  etsi  non  confiterer,  tamen  te  latere  non  possunt. 

Tu  enim  scrutator  cordis  et  renium  es.  Tibi  occulta 
manifestantur,  et  secreta  patefiunt.  Miserere  mei,  Do- 
mine , ne  me  perire  patiaris : ne  me  permittas  aeternis 
tenebris  et  perpetua  morte  consumi.  Aufer  a corde  meo 
alienum  sensum,  cura  in  me  stuporem  mentis : exstirpa 
a visceribus  meis  consilia  iniquitatis,  erade  a lingua  mea 
detrahendi  consuetudinem , mentiendi  facilitatem  , lo- 
quendi scurrilitatem,  et  omnes  actus  meos  arte  et  medi- 
cina tua  sana.  Circumcide  in  me.  Domine,  vitia  cordis 
et  corporis.  Miserere  mei,  Deus,  quia  tu  nosti  facta  mea. 
Si  tu  transgressiones  meas  judicio  tuo  persequi  ac  punire 
voluisses,  olim  me  terra  vivum  absorbuisset.  Sed  quia 
tanta  est  clementia  majestatis  tuae,  ut  nullum  perire 
patiaris ; sed  omnes  exspectas  ad  poenitentiam  reverti , 
qui  das  spatium  poenitendi ; da  possibilitatem  operanti , 
ut  non  sit  hoc  vanum  indulgentiae  tuae  tempus , quod 
mihi  largiri  pro  tua  pietate  dignaris.  Miserere  mei,  Deus, 
ne  me  despicias,  neque  avertas  faciem  tuam  a me , quia 
non  pro  justitia  mea  peto  misericordiam  tuam,  sed 
propter  clementiam  tuam  respice  ad  me  de  sede  majes- 
tatis tuae,  et  tenebras  cordis  mei  radio  splendoris  tui 
illumina.  Protege  me.  Domine,  scuto  veritatis  ac  fidei, 
ut  me  diaboli  jacula  ignita  non  penetrent,  et  quidquid 
illud  est,  quod  infelicitas  mea  a te  petere  aut  non  praesu- 
mit , aut  non  intelligit , id  tu  pro  tua  virtute  tribue , et 
hoc  largire , quod  animam  meam  salvet  a morte ; et 
exeunti  mihi  de  hac  clausura  tenebrarum  manum  por- 
rige, et  lumen  ostende.  Miserere  mei,  Domine,  et  redin- 

tegra  confractum,  sana  corruptum,  emenda  vitiatum,  et 
illud  indulge,  quod  feci,  et  hoc,  praesta,  ne  iterum 
faciam.  Misericors  et  miserator  Deus,  qui  et  barbaros  sal- 
vare vis,  et  ad  veritatis  agnitionem  venire,  ad  te  confugi 
fidelium  Salvatorem.  Miserere  mei,  quia  te  plurimum 
exacerbavi , et  inimicum  gaudere  feci , et  ecce  mortuus 
sum  obediens  ei.  Tu,  Domine,  et  impiis,  et  his  qui  sunt 
sine  misericordia,  misereris  : miserere  humilitati  meae  : 
apud  te  enim  impossibile  nihil  est,  quoniam  secus  infer- 
num dissipata  est  anima  mea.  Fac  misericordiam , quia 
benignus  es  et  misericors,  figmento  tuo ; qui  et  corpora, 
quae  non  sunt,  in  die  resurrectionis  suscitaturus  es. 
Exaudi  me , Domine , quia  defecit  spiritus  meus , et 
infelix  anima  mea.  Tabefactum  est  etiam  corpus  meum, 
quod  coinquinavi : etiam  vivere  non  valeo  pro  eo,  quod 
non  credidi.  Ignosce  peccatum  meum  per  poenitentiam, 
vivifica  me  contritum , et  igne  splendoris  tui  illumina ; 
et  accende  cor  meum ; ut  ego  accipiens  fiduciam  miseri- 
cordiae et  indulgentiae  tuae,  residuum  tempus  vitae,  quod 
mihi  donaveris , mandata  tua  custodiam , et  a timore 
tuo  non  recedam ; sed  devote  serviam  tibi  amplius , 
quam  modo.  Parce  ergo  mihi,  et  vivifica  me,  omnipotens 
Deus , Domine  Jesu  Christe , universitatis  conditor,  spes 
unica  mundi.  Praesta  mihi , ut  te  bene  rogem , et  ut  me 
agam  dignum,  quod  me  exaudias.  Auge  in  me.  Domine, 
munera  tua,  ut  anima  mea  diligat  te  et  fiat  expedita  ab 
omni  vitio  concupiscentiae.  Rogo  te,  Pater,  deprecor  te. 
Fili , obsecro  te , Spiritus  Sancte , ut  evadam  de  mundi 

miseria ,.  et  dones  mihi  aeterni  regni  perpetua  gaudia. 
Revertere  jam  Deus  meus , et  ne  obliviscaris  mei  usque 
in  finem , non  in  perpetuum  deseras , nec  me  cadere  in 
potestate  daemonum  permittas.  Licet  in  offensa  jaceam , 
tu  tamen  clemens,  tu  pius,  tu  patiens,  tu  multum  mise- 
ricors, nullum  derelinquis,  nullum  spernis  ad  sanitatem 
venientem , sed  ultro  offerens  misericordiarum  clemen- 
tias peccatores  exspectas,  ut  redeant.  Quanti  enim  scele- 
rati, et  multis  flagitiis  involuti,  per  bonitatis  tuae  gratiam 
ad  indulgentiam  pervenerunt  ? Sicut  multis  non  meren- 
tibus gratis  veniam  donasti : sic  et  mihi  indigno  indul- 
gentiam largiri  digneris  propter  tuam  ineffabilem  mise- 
ricordiam, omnipotens  Deus,  qui  vivis  et  regnas  per 
omnia  saecula  saeculorum.  Arnen. 

ORATIO  SANCTI  GKEGORII , 

AD  IMPLORANDAM  DEI  MISERICORDIAM. 

Domine  sancte , Pater  omnipotens , aeterne  Deus , qui 
sedes  in  septimo  throno ; sub  cujus  pedibus  omnia  con- 
tremiscunt ; miserere  mei , qui  fecisti  coelum  et  terram, 
mare  et  omnia  quae  in  eis  sunt.  Fac  Domine,  cor  meum 
immaculatum,  qui  diem  a nocte  separas.  Ad  te  expando 
manus  meas  in  similitudinem  crucis : ad  te  humilior, 
ad  te  resurgam.  Domine,  antequam  discutias  me,  mise- 
rere mei ; sana  peccatorum  meorum  vulnera , quia  pec- 
cavi in  te.  Ab  occultis  meis  munda  me.  Domine.  Illumina 
cor  et  sensum  meum  lumine  serenitatis  tuae.  Te  ante 
omnia  sensus  meus  sapiat.  Da  mihi  intellectum , ut 


sciam  testimonia  tua,  et  custodiam  ea  in  corde  meo.  Da 
mihi  gratiam  tuam,  quia  non  est,  qui  convalescat.  Pater 
orphanorum , indultor  egentium , confessor  poeniten- 
tium;  praesta  mihi  veniam,  quem  plasmasti  de  limo;  et 
cogitationes , quae  fidem  non  frangant.  Doce  me  facere 
voluntatem  tuam.  Quaecumque  praecipis,  ipse  adjuva, 
ut  implere  possim,  ut  non  peccem  tibi  amplius;  sed  da 
mihi  desiderium  ad  omne  opus  bonum.  Domine,  in  tua 
justitia  libera  me  de  peccatis  meis,  ab  omni  malo,  ab 
omni  periculo,  ab  omni  haeresi,  ab  omnibus  iniquis 
desideriis : et  constitue  me  in  omni  opere  bono,  et  visita 
dolores  meos , et  sana  quae  tibi  apta  non  sunt ; et  quod 
in  me  obscurum  est,  nomen  luminis  accipiat.  Ante  te. 
Domine,  omne  desiderium  meum,  et  gemitus  meus  a te 
non  est  absconditus.  Da  mihi , Domine , fortitudinem 
adversus  insidias  diaboli , et  instiganti  obsistere  satanae. 
Da  mihi  arma  virtutis,  et  loricam  fortitudinis  tuae.  Nulla 
mihi  nimia  oblectatio  subripiat,  nullus  antiquae  putre- 
dinis suae  me  foetor  corrumpat.  Aufer  a me  lubricos  et 
inutiles  cogitatus,  suggestionesque  furtivas.  Deus,  qui 
plus  potes  dare , quam  nos  petamus  aut  intelligamus , 
moveat  vox  mea  misericordiam  tuam , qui  es  unus  in 
Trinitate,  et  trinus  in  unitate.  Ne  perdas  me  cum  pecca- 
tis meis;  quia  non  venisti  justos  salvare,  sed  peccatores 
ad  poenitentiam  revocare : qui  es  amator  poenitentiae , 
miserere  mei. 

Domine  sancte , Pater  omnipotens,  aeterne  Deus,  forti- 
tudo mea , firmamentum  meum  , liberator  et  protector 

magnus  et  patiens , refugium  et  virtus,  adjutor  et  libe- 
rator, lux  lucis,  fons  luminis,  sol  justitiae ^ stella  diei, 
qui  inhabitas  saeculum,  cujus  alta  et  superna  terra, 
cujus  thronus  inaestimabilis,  et  gloria  incomprehensibilis, 
cui  assistunt  militiae  cum  pavore,  cujus  vultus  excitat 
abyssos , et  tabescere  facit  montes : exaudi  orationem 
servi  tui,  Deus  meus,  per  Dominum  nostrum  Jesum 
Christum  Filium  tuum,  qui  est  splendor  verae  lucis, 
janua  vitae , via  salutis , lucerna  ardens , cibus  coelestis , 
panis  vivus,  potus  ex  fonte  perenni.  Verbum  in  principio 
apud  Deum  cum  Spiritu  Sancto , qui  a Patre  procedens 
circumit  girum  coeli.  Quid  ergo  Deus  meus,  quid  rogo, 
nisi  Dominus  Deus  ? Summe , optime  , potentissime , et 
misericordissime,  et  justissime,  et  sacratissime  et  prae- 
sentissime,  et  pulcherrime , stabilis  et  incomprehensibi- 
lis, immortalis;  mutans  omnia,  nunquam  novus,  nun- 
quam vetus;  innovans  omnia  sine  vetustate,  perdens 
superbos  et  nesciunt,  semper  agens,  semper  quietus, 
colligens  et  non  egens,  portans  et  implens,  et  protegens, 
creans , et  nutriens , et  perficiens ; quaerens , cum  nihil 
tibi  desit.  Amas  nec  aestuas;  zelas  et  securus  es  : poenitet 
te,  et  non  doles : irasceris  et  tranquillus  es  : opera  mutas, 
nec  mutas  consilium  : recipis  quod  invenis,  et  nunquam 
amisisti : nunquam  inops , et  gaudes  lucris  : nunquam 
avarus , et  usuras  exigis : supererogas  ut  debeas , nec 
quis  habet  quidquam  non  tuum.  Reddis  perdita  debita, 
nihil  perdens  : sine  qualitate  bonus , sine  quantitate 
magnus,  sine  indigentia  Creator,  sine  situ  omnia  tenens. 

sine  loco  ubique  totus,  sine  tempore  sempiternus,  sine 
ulla  mutatione  mutabilia  faciens , nihilque  patiens. 
Exaudi , exaudi  me , Domine.  Tu  es  enim  Deus  meus 
vivus  et  verus.  Pater  meus  sanctus,  Dominus  meus  pius, 
rex  meus  magnus , judex  meus  justus , magister  meus 
unus,  adjutor  meus  opportunus,  medicus  meus  potentis- 
simus,  dilectus  meus  pulcherrimus,  panis  meus  vivus, 
sacerdos  meus  in  aeternum.  Deus  meus  ad  patriam  lux 
mea  vera.  Dulcedo  mea  sancta,  via  mea  recta , sapientia 
mea  praeclara , simplicitas  mea  pura , concordia  mea 
pacifica,  custodia  mea  tuta,  portio  mea  bona,  salus  mea 
sempiterna , misericordia  mea  magna , patientia  mea 
robustissima , victima  mea  immaculata , redemptio  mea 
facta,  spes  mea  futura,  charitas  mea  perfecta,  resurrectio 
mea  sancta,  vita  mea  aeterna.  Te  deprecor,  supplico  et 
rogo , ut  per  te  ambulem , ad  te  perveniam , in  te 
requiescam.  Exaudi,  exaudi,  exaudi  me,  Christe,  qui 
cum  Patre  et  Spiritu  Sancto  vivis  et  regnas. 

ORATIO  SANCTI  GREGORII  PAPiE, 

AD  IMPLORANDAM  MISERICORDIAM  PER  MERITA  CHRISTI  ET  INTERCESSIONEM 
SANCTORUM. 

Peccavi , Domine , coram  te , peccavi  et  coram  angelis 
tuis.  Fac  mecum  servulo  tuo  secundum  misericordiam 
tuam.  Tibi,  Domine,  misericordia,  tibi,  Domine,  justitia. 
Sana  me , Domine , et  sanabor  : salva  me  , et  salvabor, 
quia  non  infernus  confitebitur  tibi,  neque  mors  laudabit 
te.  Vivens,  vivens  ipse  confitebitur  tibi,  sicut  et  ego 

hodie.  Intercede  pro  me , sancta  Maria , mater  Domini 
nostri  Jesu  Christi.  Beatissima  et  gloriosa  genitrix, 
adjuva  me.  Ohsecro  vos , apostoli  Christi , per  comme- 
morationem vestram , ut  mihi  servulo  vestro  miserea- 
mini , et  me  in  omni  adjutorio  adjuvetis.  Ohsecro  vos , 
novem  ordines  Angelorum,  Angelos,  Archangelos,  Po- 
testates, Principatus,  Dominationes,  Thronos,  Cherubim 
et  Seraphim , ut  intercedatis  pro  me  , ut  sit  mihi  propi- 
tius Christus  Filius  Dei  vivi.  Obsecro  divitias  bonitatis  et 
longanimitatis  et  patientiae  tuae , Jesu  Christe  Fili  Dei 
Salvator  noster ; quia  non  vis  mortem  peccatoris , sed 
ut  convertatur  et  vivat ; nec  exstinguis  linum  fumigans, 
et  arundinem  quassatam  non  confringis.  Fac  me  sicut 
unum  de  mercenariis  tuis,  et  efficiar  a te  de  servo  ami- 
cus : et  fiat  voluntas  tua,  sicut  in  coelo  et  in  terra. 

ORATIO  SANCTI  HIERONYMI  PRESBYTERI, 

AD  PETENDAM  VITAM  /ETERNAM. 

Domine  Jesu  Christe , qui  me  dignatus  fuisti  creare  ad 
imaginem  tuam , et  redimere  de  tuo  pretioso  sanguine  : 
qui  intra  matris  viscera , mea  membra  compaginasti,  et 
ad  istius  vitae  lucem  perduxisti.  Precor  dulcissimam 
pietatem  tuam , ut  me  tuo  coelesti  lumine  illuminare 
digneris , et  vias  paradisi  mihi  ostendas , et  ad  portum 
salutis  aeternae  perducas.  Domine  misericordissime , di- 
gnare in  me  accendere  ignem  amoris  tui , qui  peccata 
mea  consumat,  et  ad  tuum  desiderium  semper  accendat  • 
et  habitet  Spiritus  Sanctus  in  corde  meo  , qui  me  doceat 
t.  i.  15 

facere  voluntates  tuas.  Domine  piissime  Pater,  mollifica 
cor  meum  durum  et  lapideum.  Largire  mihi  compunc- 
tionem cordis,  ut  de  reatu  peccatorum  meorum  profusas 
lacrymas  ante  clementiam  tuam  fundam.  Concede  mihi. 
Domine , lacrymas  Mariae , quae  pedes  tuos  unguento 
unxit,  lacrymis  rigavit,  et  crine  tersit.  Concede  mihi 
fidem  latronis,  qui  in  cruce  positus  te  confessus  est, 
dicens  : Memento  mei,  Domine , cum  veneris  in  regnum 
tuum  ; et  audire  meruit : Arnen  dico  tibi , hodie  mecum 
eris  in  paradiso.  Praesta  mihi,  omnipotens  Deus,  ut  in 
illa  die  qua  jusseris  animam  meam  a corpore  separari, 
piam  sententiam  merear  audire , et  Angeli  sancti  perdu- 
cant animam  meam  ad  gaudia  justorum.  Angeli  vero 
iniqui  tristes  abscedant  a me.  Dirigatur  ad  te.  Domine, 
oratio  mea , sicut  incensum  in  conspectu  tuo.  Exaudi , 
Domine,  vocem  meam,  qua  clamavi  ad  te,  miserere  mei 
et  exaudi  me.  Domine,  exaudi  orationem  meam,  et  cla- 
mor meus  ad  te  veniat. 

ORATIO  IJISOSM  GRATIAM  PffiMIMIiE  IMPLORANTIS. 

Da  mihi.  Domine,  compunctionem  cordis,  et  lacry- 
mas oculis  meis ; ut  defleam  diebus  ac  noctibus  omnes 
dies  negligentiae  meae  cum  humilitate  et  puritate  cordis 
et  charitate.  Appropiat  oratio  mea  in  conspectu  tuo.  Si 
iratus  fueris.  Domine,  adversum  me ; quem  adjutorem 
quaeram , aut  quis  miserebitur  infirmitatibus  meis  ? Me- 
mento, Domine,  quod  Gliananaeam  et  Publicanum  vo- 
casti ad  poenitentiam , et  Petrum  lacrymantem  susce- 

pisti ; sic  et  meas  suscipere  digneris  preces , misericors 
Deus,  salva  me,  Salvator  mundi,  qui  regnas. 

ORATIO  SANCTI  HIERONYMI , 

DIVINAM  GRATIAM  ET  CHARITATEM  IMPLORANTIS. 

Ego  te.  Domine  Jesu  Christe,  vere  credo,  verum  fa- 
teor ; quia  vere  redemisti  nos  : vere,  quia  vivificasti  nos; 
verum  quia  salvasti  nos.  Tu  fortior  forte,  victor  in  prae- 
lio, praeparator  vitae.  Tu  resurrectio  mortuorum.  Tua 
sumus  vasa,  tu  noster  figulus.  Rogamus  te,  Domine,  ut 
vacua  spiritu  tuo  impleas , plena  conserves.  Te  in  Patre 
credimus  : Patrem  similiter  in  te  confitemur,  Spiritum 
quoque  Sanctum  in  utroque  veneramur.  Trinum  Deum 
colimus  in  personis,  unum  in  substantia  deitatis.  Munda 
me.  Domine,  vas  tuum,  et  sanctifica,  quod  fecisti ; de 
malitia  evacua,  et  imple  de  gratia.  Praesta  mihi,  ut  fra- 
ternam semper  teneam  charitatem  : mala  obliviscar, 
aliena  non  requiram.  Te  solum  creaturarum  omnium  , 
qui  unus  et  verus  es,  semper  diligam  Creatorem,  qui 
mortificas  et  vivificas,  deducis  ad  inferos  et  reducis , in 
Trinitate  semper  permanens  in  saecula  saeculorum. 

ORATIO  SANCTI  COLUMBAM. 

AD  PETENDAS  VIRTUTES  ET  OMNE  OPUS  BONUM. 

Domine  Deus,  destrue,  et  quidquid  in  me  plantat  ad- 
versarius , eradica ; ut  destructis  iniquitatibus , in  os  et 
cor  meum  intellectum  et  opus  bonum  inseras : ut  opere 
et  voluntate  tibi  soli  deserviam,  et  intelligam  mandata 

tua,  et  teipsum  requiram.  Da  memoriam.  Da  charita- 
tem.  Da  castitatem.  Da  fidem.  Da  omne,  quod  scis  ad 
utilitatem  animae  meae  pertinere.  Domine,  fac  in  me  bo- 
num , et  praesta  mihi,  quod  scis  oportere,  qui  regnas. 

OBtATIO  SANCTI  ISIDORI, 

SUPER  PECCATA  SUA  GEMENTIS. 

Quo  fletu  mala  mea  flere  incipiam,  quibus  lacrymis 
facinora  mea  lugeam,  quibus  fletibus  angustias  meas 
plangam  ? Scio  me  esse  peccatorem,  et  quam  turpis  sum 
video.  Iniquum  me  esse  reprehendo,  impium  me  esse 
accuso.  Rogo  te , Domine,  ut  ignoscas  mihi ; ego  agnosco 
iniquitatem  meam.  Et  nunc  summae  clementiae  Deus, 
quoniam  delicta  mea  cognita  tibi  facio , et  in  justitiam 
meam  non  abscondo  ; misericordiam  tuam  deprecor, 
misericordiam  tuam  imploro.  Tuam  imploro  miseratio- 
nem, tuam  quaeso  clementiam;  dele  mea  peccata,  ablue 
facinora  mea.  Peccatorum  meorum  maculas  munda,  la- 
bem criminum  meorum  purga  , sordes  delictorum  meo- 
rum absterge,  sordes  iniquitatum  mearum  ablue.  Non 
differas  mundationem  meam,  Deus.  Totum  me  tibi  sa- 
nandum offero , recipiat  salutem  anima  mea.  Da  vulneri 
meo  salutem,  Deus,  languoribus  meis  medelam  tribue, 
post  plagas  vulnerum  redde  incolumem.  Vulneratus  sum, 
medicum  quaero.  Languidus  sum,  medelam  posco.  Con- 
sumpta est  caro  mea,  contabuit  species  mea.  Ossa  mea 
exaruerunt , membra  mea  contabuerunt.  Appropinquavi 
corruptioni , umbra  mortis  comprehendit  me.  Tenebrae 

operuerunt  me,  caligo  inferni  involvit  me.  Oppressit  me 
tenebrarum  horror.  Doce  me  facere  voluntatem  tuam , 
quia  Deus  meus  es  tu.  Tibi  honor,  et  gloria,  et  virtus,  et 
potestas  in  saecula  saeculorum.  Arnen. 

ORATU)  PRO  OMNI  POPULO. 

Parce,  Domine,  parce  populo  tuo,  quem  redemisti, 
Christe , sanguine  tuo ; ut  non  in  aeternum  irascaris  no- 
bis. Deprecamur,  Domine,  in  omni  misericordia  tua,  ut 
auferatur  furor  tuus  et  ira  tua  a loco  isto,  et  a domo 
sancta  tua,  quoniam  peccavimus.  Peccavimus  tibi,  Do- 
mine, et  tu  iratus  es  nobis,  et  non  est  qui  effugiat  manus 
tuas  : sed  supplicamus,  ut  veniat  misericordia  tua  super 
nos,  qui  Ninivae  pepercisti.  Invocantes  Dominum  excla- 
memus, ut  respiciat  populum  conculcatum  et  dolentem  : 
protegat  templum  sanctum  suum , ne  ab  impiis  conta- 
minetur, sed  misereatur  nobis.  Exclamemus  omnes  ad 
Dominum  dicentes : Peccavimus  tibi , Domine , patien- 
tiam habe  in  nobis,  et  erue  nos  a malis  istis,  quae  quo- 
tidie accrescunt  super  nos.  Dimitte,  Domine,  peccata 
populi  tui , secundum  multitudinem  misericordiae  tuae , 
sicut  propitius  fuisti  patribus  nostris.  Propitius  esto  no- 
bis, et  impleatur  gloria  tua  universa  terra.  Recordare, 
Domine,  dic  angelo  percutienti : Sufficit,  contine  manum 
tuam , et  cesset  interfectio  quae  grassatur  in  populo , et 
ne  perdas  omnem  animam  viventem.  Exsurge,  Domine, 
adjuva  nos  et  libera  nos  propter  nomen  tuum. 

OH ATIO  SANCTI EPHREM , 

DEI  MISERICORDIAM  IMPLORANTIS. 

Pone,  Domine,  lacrymas  meas  in  conspectu  tuo,  sicut 
in  promissione  tua,  ut  apertatur  inimicus  meus  retror- 
sum , et  expavescens  conturbet , cum  viderit  me  in  loco 
quem  praeparavit  misericordia  tua.  Exspectans  autem  ini- 
micus videre  in  loco,  quem  mihi  propter  delicta  mea 
praeparavit,  videat  me  in  loco  lucis  et  vitae  aeternae , et 
conversus  in  tenebris  conturbetur,  quia  nequaquam  vo- 
luntas ejus  effecta  est.  Ita  benignissime , ita  amator  ho- 
minum , ita  qui  solus  sine  peccato  es , effunde  super  me 
inaestimabilem  et  immensam  misericordiam  tuam,  et 
praesta  mihi  ut  et  ego  et  hi  qui  te  diligunt  regni  tui  effi- 
ciamur haeredes ; et  videntes  gloriam  tuam , adoremus 
bonitatem  tuam : et  dicamus  pariter,  qui  digni  fuerimus 
videre  insatiabilem  pulchritudinem  majestatis  tuae  : Glo- 
ria Patri,  qui  fecit  nos,  gloria  Filio,  qui  sanavit  nos, 
gloria  Spiritui  Sancto,  qui  renovavit  nos : Trinitas  sancta, 
une  Deus , sub  umbra  alarum  tuarum  nos  protege , qui 
es  benedictus  in  saecula. 

ORATIO  CONTRA  DlAROi.VM. 

Praesta,  Domine,  legentibus  profectum,  quaerentibus 
legem  tuam , peccatorum  omnium  remissionem : ut  qui 
desiderio  magno  ad  lumen  Scripturarum  tuarum  perve- 
nire cupimus , nullis  peccatis  caligantibus  obscuremur. 
Attrahe  nos  ad  te  virtute  omnipotentiae  tuae.  Ne  relinquas 

sua  voluntate  vagari,  quos  pretioso  sanguine  redemisti. 
Imaginem  tuam  in  nobis  non  sinas  obscurari , quae  si  te 
praestante  defendatur  , non  diabolo , non  nobis  liceat  tua 
dona  subvertere;  qu;a  totum  fragile,  quidquid  nititur 
obviare.  Audi  nos,  pie  Rex,  contra  peccata  nostra;  et 
prius  illa  a nobis  remove , antequam  nos  per  ea  juste 
possis  in  tua  examinatione  damnare.  Quid  nobis  nostra 
insidiatur  iniquitas?  Quid  contra  nos  delicta  confligunt ? 
Creaturam  tuam  evertere  cupiunt,  qui  nulla  substantia 
firmitate  consistunt.  Diabolus  cur  nos  insaturabili  dolore 
prosequitur?  Numquid  illi  consilium  dedimus,  ut  tibi 
Domino  superbus  existeret,  et  de  beati tudine  collata  cade- 
ret, cum  tantae  per  te  virtutis  insignia  possideret?  Sufficiat 
quod  nos  in  Adam  perculit ; quare  quotidianis  deceptioni- 
bus impius  calumniator  insequitur?  Et  sicut  ille  fragilita- 
tem nostram  non  desinit  impetere,  ita  tuis  possit  viribus 
confusus  abscedere.  Non  permittas , bone  Rex,  in  nobis 
saevissimum  hostem  sua  vota  complere , qui  te  graviter 
eligit  offendere.  Quid  nos  sicut  leo  rugiens  Circuit?  Quid 
devorare  contendit  ? Semel  illi  in  baptismate  sacro  re- 
nuntiavimus; semel  tibi  Domino  credere  professi  sumus. 
Tales  nos  per  tuam  defensionem  concede  servari,  quales 
nos  fieri  per  aquam  regenerationis,  Creator  altissime, 
praestitisti.  Qui  tui  esse  coepimus,  alium  Deum  nescia- 
mus. Tua  gratia  redempti  sumus  , tua  mandata , te  do- 
nante, faciamus.  Si  nos  relinquis,  tergiversator  invadit. 
Indefessus  atque  impudens  semper  assistit,  lucra  sua 
computans  humanas  ruinas.  Blanditur  ut  decipiat,  ins- 

tigat  ut  perimat.  Maxime  per  corpus  nostrum  animas 
decipit,  et  ita  labilis  per  desideria  humana  diffunditur, 
ut  nulla  pene  providentia,  nullo  prius  consilio  sentiatur. 
Longum  est  per  singula  discurrere.  Tali  quis  possit  obsis- 
tere, nisi  tu,  Domine,  illi  decreveris  obviare?  Quid  enim 
de  nobis  possit  facere,  qui  te  in  nostro  corpore  ausus  fuit 
per  subdola  machinamenta  tentare  ? Exaudi  nos , o custos 
hominum.  Hic  nos  ab  illo  indulgentia  tua  libera , qui  nos 
trahere  nititur  ad  gehennam.  Cum  illo  sortem  non  ha- 
beamus , ut  tecum,  Domine,  habere  possimus.  Vindica 
fabricam  tuam  ab  illo  qui  destruit.  Damnari  alios  sic 
facit,  qui  se  ipse  damnavit : sed  potius  ille  cum  suis  per- 
eat, qui  perdere  cuncta  festinat.  (Et  ego,  ab  ejus  potestate 
tua  misericordia.  Domine,  ereptus,  transferri  merear  in 
locum  lucis  et  pacis,  socius  sanctorum  qui  te  laudant,  te 
diligunt  sine  fine  per  sempiterna  saecula.) 


ORATIO  JOANNIS  FISCAMNENSIS  ABBATIS. 

GliATIAUUM  actio,  et  petitiones. 

Spes  mea,  Christe  Deus,  te  deprecor,  supplico  et  rogo, 
ut  perficias  in  me  coeptum  opus  misericordiae  tuae.  Ego 
enim  ultimus  servorum  tuorum , non  immemor  bene- 
ficiorum miserationis  tuae,  quae  mihi  peccatori  collata 
sunt,  gratias  tibi  ago,  qui  me  indignum  pro  tua  sola 
clementia  per  aquam  sacri  baptismatis , et  renovatione 

Sancti  Spiritus  ab  originalibus  vinculis  expedisti.  Tu  pas- 
tor et  rector  omnium,  Christe  Deus,  qui  nullis  meis  meri- 
tis, sed  sola  dignatione  misericordiae  tuae  vocasti  parvita- 
tem meam  ad  hoc  pastorale  officium,  propter  te  et  nomen 
sanctum  tuum,  fac  me  idoneum  ad  hoc  ministerium,  ut 
sapienter  domum  tuam  regam,  et  in  omnibus  secundum 
voluntatem  tuam  gregem  tuum  pascere  valeam . Concede, 
propter  honorem  nominis  tui,  ut  cum  multo  bono  fructu 
fraternae  societatis  pervenire  merear  ad  gloriam  tuam... 
Scio  et  certus  sum  quod  tu  vales  fructus  bonos  et  magnos 
facere  de  grege  tuo , per  me  exiguum  et  infirmum.  Par- 
vulus quippe  sum  et  nullius  virtutis  homuncio,  nihil 
habens  in  me  quod  expeti  debeat,  vel  quod  dignum  sit 
tanti  officii.  Idcirco,  desperans  de  parvitate  mea,  non 
respiro  nisi  in  sola  misericordia  tua.  Sed  licet  sis  magnus 
in  magnis,  gloriosus  tamen  operaris  magna  in  minimis. 
Erit  certe  laus  tua  dulcior,  et  copiosior  more  hominum, 
cum  per  me  tantillum  operari  dignatus  fueris  magna  de 
grege  tuo....  Da  mihi  coelestia  et  terrena  subsidia  ad 
omnem  sufficientiam,  ut  habeam  unde  gregem  tuum  pos- 
sim pascere  et  sustentare,  tam  spiritaliter  quam  corpo- 
raliter, atque  venientes  in  tuo  nomine  suscipere  absque 
ulla  haesitatione,  simulque  loca  commissa  ordinare  et 
praeparare  ad  quietem  et  salutem  Francorum,  sicut  decet 
et  oportet.  Duo  a te  peto  : unum  horum  pro  tua  clemen- 
tia non  deneges  mihi.  Rogo  te  per  omnes  miserationes 
tuas , da  mihi  consolationem  tuam  coelestem  in  multis 
tribulationibus  meis!  Pondus  enim  istud  gravissimum 


quod  impositum  est  super  infirmas  cervices  meas , ferre 
non  valeo , deponere  timeo...  Gratias  tibi  ago,  Domine, 
qui  me  etiam  a vano  hujus  mundi  consortio  separasti,  et 
ad  tuum  servitium  sanctum  perduxisti. 

ALIA  EJUSDEM  ORATIO. 

DESIDERIUM  COELESTIUM,  ASPIRATIO  AD  SUPERNA. 

Christe  Domine , virtus  et  sapientia  Patris , qui  ponis 
nubem  ascensum  tuum , qui  ambulas  super  pennas  ven- 
torum, qui  facis  Angelos  tuos  Spiritus,  et  ministros  tuos 
ignem  urentem  : obsecro  et  suppliciter  rogo , da  perpetes 
pennas  fidei,  da  celeres  alas  virtutum,  quibus  erectus 
aeterna  et  coelestia  valeam  contemplari.  Adhaereat,  quaeso, 
anima  mea  post  te,  et  suscipiat  me  dextera  tua;  sustollat 
me  super  altitudinem  terrae,  et  cibet  me  illa  coelesti  hae- 
reditate , cui  suspirat  peregrinatio  mea  nocte  ac  die.  Et 
quia  moribunda  membra  vigorem  animae  hebetant, 

Dissice  terrenae  nebulas  et  pondera  molis ; 

Siste  vagam  mentem  per  devia  multa  ruentem. 

Da  coelestem  menti  conscendere  sedem,  ut,  superno 
lumine  irradiata,  terram  despiciat,  coelum  aspiciat,  pec- 
cata odiat , justitiam  diligat.  Quid  enim  pulchrius  quidve 
dulcius  quam  inter  tenebras  hujus  vitae  multasque  ama- 
ritudines divinae  dulcedini  inhiare,  et  aeternae  beatitudini 
suspirare  : illicque  teneri  mentem  ubi  haberi  vera  gaudia 
certissimum  est.  0 beata  dies  in  qua  mihi  dicere  licebit : 
Ecce  quod  concupivi  jam  video,  quod  speravi  jam  teneo, 

quod  desideravi  jam  habeo : ilii  jam  in  coelis  junctus 
sum , quem  in  terris  positus  tota  virtute  dilexi , tota  cha- 
ritate  amplexus  sum  , toto  amore  inhaesi.  Ipsum  laudo, 
benedico  atque  adoro,  qui  vivit  et  regnat  in  saecula  saecu- 
lorum. Arnen. 


SANCTI  PETRI  DAMIANI  PRECES. 

1.  ORATIO  AI)  DEUM  PATREM. 

Rogo  te , immensa  pietas , Deus  Pater  omnipotens,  ne 
perdas  me  creaturam  tuam  ad  tui  similitudinem  condi- 
tam ac  pio  Filii  tui  Domini  mei  Jesu  Christi  cruore  re- 
demptam. Porrige  mihi  manum  tuam,  Domine  Deus 
meus , et  eripe  me  de  profundissimo  lacu  iniquitatum 
mearum.  Erige  lapsum,  solve  compeditum,  illumina 
caecum,  sana  me  mille  malignorum  spirituum  vulne- 
ribus sauciatum  heu  ! me  miserum,  heu  me  perditum, 
heu  me  indeficienti  lacrymarum  fonte  lugendum ! Qui 
dum  spurcissimae  carnis  meae  legibus  vixi,  nunquam  te 
de  me  gaudere  permisi,  sed  semper  de  reprobae  vitae 
meae  flagitiis  ad  amaritudinem  provocavi.  Sed  scio , Do- 
mine , quia  in  voluntate  tua  cuncta  sunt  posita , et  non 
est  qui  possit  tuae  resistere  voluntati.  Si  enim  decreveris 
salvare  nos,  continuo  liberabimur.  Produc,  Domine,  de 
saxea  cordis  mei  duritia  lacrymarum  abundantiam , qui 
de  rupe  deserti  largissimam  profluentis  aquae  copiam 
prodire  j ussisti.  Domine  Jesu  Christe,  si  tu  es  lux  vera. 

et  ego  coio  te,  cur  pateris  in  tenebris  esse  me?  Vae  mihi, 
lumen  adoro , et  tenebras  perfero;  veritati  deservio,  et 
per  inanium  cogitationum  figmenta  deludor.  Domine, 
qui  catervas  tartari  divinitatis  tuae  radiis  illustrasti ; qui 
densas  ^Egypti  tenebras  Moysis  famuli  tui  precibus  effu- 
gasti ; respice  chaos  istud , et  tenebrosum  mei  cordis  in- 
fernum visitationis  tuae  luce  perfunde,  ut  animam,  quam 
tu  dignatus  es,  lux  aeterna,  redimere,  tenebrarum  auctor 
nequeat  in  obscuritatis  suae  caligine  possidere.  Qui  illu- 
minasti caecum  a nativitate,  illumina  me.  Qui  leprosos 
mundasti,  purifica  me.  Qui  Lazarum  de  sepulcro  susci- 
tasti , resuscita  me  vitiis  fetidum , et  perversae  consue- 
tudinis mole  depressum.  Qui  Danielem  in  lacu  a leonum 
morsibus  custodisti,  eripe  me.  Qui  tres  pueros  de  camini 
aestuantis  incendio  liberasti,  libera  me.  Qui  liberasti  Israel 
de  oppressione  Pharaonis,  libera  me.  Qui  liberasti  David 
de  manibus  Goliae  et  Saulis , libera  me.  Qui  eduxisti  Pe- 
trum de  carcere  Herodis,  libera  me.  Domine  benedicte, 
gloriose , piissime  vides , et  ipse  conscientiae  meae  testis 
es , quia  volo  mala  mea  cuncta  respuere  sanctisque  jus- 
sionibus, ut  dignum  est,  obedire ; sed  quia  nequeo  ex 
me,  spero  in  te.  Non  enim  invenio  in  carne  mea  bonum. 
Et  revera.  Domine,  quis  unquam  sanctorum  ex  se  vir- 
tutem vel  sanctitatem  habere  potuit?  Quis  per  se , sine 
auxilio,  perfectionis  culmen  ascendit?  Certe,  Domine, 
non  Petrus,  non  Paulus , non  martyr,  non  apostolus, non 
denique  ipsi  Angeli,  non  Cherubim  aut  Seraphim,  nisi 
a te  percepissent , donum  aliquod  habere  potuissent. 


/ 

Si  ergo  ipsae  virtutes  coelorum  nihil  habent  a se , sed 
omnia  perceperunt  a te , quid  ergo  boni  a me  , qui  sum 
stercus  et  vermis , pulvis  et  cinis , poteris  exspectare , 
nisi  quod  ipse  digneris  infundere  ? Tu  enim  es  Pater  lu- 
minum , a quo  omne  datum  optimum  omneque  donum 
perfectum.  Tu  es,  a quo  bona  cuncta  procedunt.  Tu  fons 
vitae.  Tu  auctor  salutis  aeternae.  Sicut  enim  terrae  non  a 
seipsa,  sed  de  coelo  semper  lumen  infunditur;  sic  anima 
mea  sicut  terra  sine  aqua  tibi , tenebrosa  squalet  semper 
et  arida , nisi  tuae  gratiae  rore  perfusa  tui  splendoris  ra- 
dio fuerit  illustrata.  Et  quidem  inquiro  apud  te,  Domine, 
ut  tibi  de  meis  aliquid  offeram , sed , cum  omnia  mei 
pectoris  arcana  revolvo,  nihil  ibi  nisi  tenebras  video, 
nihil  omnino  nisi  vitiorum  tribulos  et  spinas  invenio. 
Vide  ergo.  Domine,  miseriam  meam,  vide  tantae  pau- 
pertatis inopiam , mihique  compunctionis  gratiam  tri- 
bue, quae  animae  meae  rubiginem  tergere  tam  que  cruenta 
meorum  criminum  valeat  inquinamenta  lavare.  Expelle, 
Domine , frigus  hoc  atque  torporem  de  meo  pectore , et 
flammam  in  me  dulcisimae  tuae  charitatis  accende.  Num- 
quid  enim  , Domine,  immensam  tuae  pietatis  abundan- 
tiam mea  valebit  iniquitas  vincere , quam  totius  mundi 
non  potuerunt  crimina  superare?  Nam  cum  totus  pene 
mundus  esset  idololatriae  deditus , quis  te  rogare  praesu- 
meret , ut  quem  coeli  non  capiunt  uteri  virginalis  angus- 
tias habitaturus  inviseres,  mortalitatis  nostrae  membra 
susciperes,  mortis  atrocissimae  tormenta  perferres,  ut 
inimicos  tuos  a mortis  debitae  supplicio  liberares  ! 

Si  ergo , clementissime  et  piissime  Domine,  misericor- 
diae tuae  magnitudinem  totius  mundi  flagitia  non  vice- 
runt , unius  canis  mortui  peccata  quantum  libet  gravia 
superabunt?  Absit  hoc  a te.  Domine,  absit  a te,  qui 
dixisti : Nolo  mortem  peccatoris.  Quid  est  ergo  quod  dicis : 
gaudium  esse  angelis  Dei  super  uno  peccatore  poeniten- 
tiam agente  ? Quid  est  quod  de  te  Propheta  dicit : quia 
miserationes  tuae  sunt  super  omnia  opera  tua?  Nonne  tu. 
Domine , permisisti  te  ab  illa  spurcissima  et  foedissima 
muliere  contingi , quae  fluxu  erat  sanguinis  cruentata  ? 
Cujus  praesumptionis  audaciam  non  modo  nullatenus  con- 
demnasti, sed  ut  salutem  quoque  cum  ipsa  vestimenti 
fimbria  raperet,  indulsisti.  Nonne  tu,  mitissime  Domine, 
cum  multivira  illa  Samaritana  loqui  dignatus  es?  Sive , 
quod  majus  est,  numquid  non  cum  Chananaea,  quae  ado- 
rabat idola , colloquium  miscuisti  ? Ejus  insuper  filiam  a 
daemonio  maternis  precibus  liberasti?  Hanc  circa  me, 
quaeso,  Domine,  mirandae  pietatis  tuae  regulam  exhibe; 
exstinctum  animae  meae  infelicis  igniculum  his  olei  tui 
fomitibus  reaccende.  Non  Pauli,  non  Petri  misericor- 
diam quaero,  quia  dum  alter  ignorantia,  alter  timore 
peccavit,  facile  uterque  veniam  obtinuit.  Illud  mihi, 
piissime  Domine,  misericordiae  tuae  genus  indulge , illud 
animae  meae  languenti,  vel  jamjam  potius  morienti,  sua- 
vissimae medicinae  tuae  poculum  porrige,  quod  latroni  in 
cruce  pendenti  misericors  obtulisti,  eumque  absorptum 
ex  deglutientis  mortis  faucibus  eduxisti.  Illud  tuae  mise- 
ricordiae genus  quaero,  quod  deprehensae  in  adulterio 

praebuisti;  quod  peccatrici  in  domo  Simonis  contulisti ; 
quae  dum  pedes  tuos  crinibus  tersit  , animam  suam  a 
peccatorum  sorde  purgavit.  Hoc  modo  trahe  me  ad  te , 
Salvator  meus,  accende  me,  purifica  me.  Impleantur 
amore  tuo  omnia  viscera  mea,  ut  benedicat  tibi  anima 
mea,  et  descendat  super  me  misericordia  tua.  Ad  hoc 
enim  te  Pater  omnipotens  misit  in  terras,  ut  salvos  facias 
peccatores,  qui  tecum  et  cum  Spiritu  Sancto  vivit  et  reg- 
nat Deus  in  saecula  saeculorum.  Arnen. 

2.  OK  ATIO  AD  DEUM  FILIUM. 

Recordare,  Domine  Jesu  Christe,  quia  non  auro,  vel 
argento , sed  proprii  sanguinis  tui  me  pretio  redemisti ; 
et  cum  tu  sis  fons  patens  domus  David  in  ablutione  pec- 
catoris et  menstruatae,  ego  solus,  Domine,  tantae  pie- 
tatis exspers  ero,  et  extra  redemptionis  tuae  lineam  rema- 
nebo? Heu  me,  piissime  Domine,  permittes  me  cum 
regenerationis  tuae  tunica,  quam  mihi  dedisti,  cum 
vexillo  sanctae  crucis,  quam  mihi  in  fronte  pinxisti,  in 
manus  venire  diaboli,  et  cum  ipsis  tuis  insignibus  aeter- 
nis incendiis  cruciari?  Scio,  Domine,  quia  tantae  pietatis 
es , si  ego  perfecte  convertor  ad  te , quod  tu  statim  reci- 
pies me.  Sed  quia  tantae  fragilitatis  et  ignorantiae  sum  ut 
ipsa  conversio  per  me  sine  te  digne  fieri  non  possit , tu 
me  converte,  Deus  salutaris  meus,  tu  illumina  animam 
meam , tu  dirige , tu  in  me  flammam  tuae  dilectionis 
accende.  Et  forsitan , justissime  et  piissime  Domine,  tanta 
sunt  peccata  mea,  ut  nulla  poenitentia  ad  haec  plangenda 

sufficiat;  ecce  corpus  meum,  per  quod  te  miser  offendi, 
tu,  qui  es  animarum  medicus,  verbera,  flagella;  sive 
lepra,  sive  quibuscumque  doloribus  tibi  visum  fuerit, 
durissime  percute.  Tua  plane  creatura  sum,  conditor 
meus ; tu  me  tuis  cinge  flagellis ; nec  tradas  me  in  manus 
inimici  mei;  aut  si  eousque  mea  processit  iniquitas  ut  in 
hac  non  possit  vita  deleri,  praecipe  usque  ad  diem  Judi- 
cii tui  ultricibus  me  poenis  affligi , ut  tunc  saltem  extre- 
mus omnium  electorum  tuorum  merear  inveniri.  Absit 
enim  a me  ut  postulem  gloriam.  Sufficit  mihi,  ut  tan- 
tummodo poenas  evadam. 

Sed  quoniam  preces  meae , tam  sordido  ore  prolatae , 
ad  te  non  merentur  ascendere , te  rogo,  beata  virgo 
Maria,  templum  Dei  vivi,  aula  regis  aeterni ; sacrarium 
Spiritus  Sancti,  benedicta  inter  mulieres;  redolet  ager  sa- 
cratissimi uteri  tui  naribus  cordis  mei;  ex  quo,  videlicet 
agro,  dum  unicum  illud  ac  singulare  lilium  prodiit, 
omne  cum  eo  virtutum  spiritualium  germen  erupit.  Tu 
enim  es  coelestis  illa  terra,  quae  dedit  fructum  suum.  Te 
materiam  sapientia  coelestis  habuit,  unde  templum  sui 
corporis  fabricavit.  Te  Spiritus  Sanctus  implevit.  Te  vir- 
tus altissimi  ineffabiliter  obumbravit.  Tu  defer  preces 
meas  ad  Filium  Creatorem  tuum.  Imo  tu  ora  pro  me,  tu 
obsecra,  cujus  nimirum  vota  non  possunt  despici,  cujus 
preces  in  ejus  conspectu  nequeunt  parvipendi.  Ecce,  Do- 
mina mea , infelix  ego  deprehensus  in  crimine  ducor  ad 
furcas,  rapior  ad  gladium,  pertrahor  ad  supplicium.  Ex- 
surgat ergo  Regina  mundi,  opponat  se,  ingrediatur  ad 


Filium  et  liberet  reum.  Accurre  et  tu,  o Michael,  coeles- 
tis militiae  princeps  et  qui  in  fine  mundi  perempturus  es 
antichristum  contra  Deum  se  contumaciter  extollentem, 
jam  illum  dejice  in  corde  meo  regnare  tentantem.  Li- 
bera a ten latione  animam  meam  dum  vivit  in  corpore, 
ut  eam  post  obitum  Creatori  suo  digne  valeas  praesentare. 
Adjuva  me  et  tu,  o B.  Gabriel,  foederator  coelestium  nup- 
tiarum ; salva  me  precibus  tuis  miserum  peccatorem,  qui 
illum  nissus  es  nuntiare  qui  venturus  erat  in  mundum 
peccatores  et  miseros  liberare.  Medere  et  tu  languidae  ani- 
mae meae,  S.  Raphael,  quique  Sarae  daemonium  abstulisti, 
et  Tobiae  oculos,  quos  perdiderat  reddidisti ; malignum  ab 
anima  mea  spiritum,  qui  virum  ejus  Christum  ab  ea  divi- 
dere conatur,  exclude,  et  caeco  cordi  meo  luminis  jubar 
infunde.  Orate  pro  me  omnes  sancti  Angeli,  omnes  sancti 
Archangeli,  omnes  sanctae  Virtutes,  omnes  sanctae  Potes- 
tates, omnes  sanctae  Dominationes,  omnes  sancti  Princi- 
patus. Ora  pro  me,  sancte  chorus  Throni,  ora  pro  me, 
sancte  chorus  Cherubim,  ora  pro  me,  sancte  chorus  Sera- 
phim. Orate  pro  me,  omnes  sancti  patriarchae,  omnes 
sancti  prophetae.  Oret  pro  me  judex  apostolorum  sena- 
tus. Oret  pro  me  candidatus  martyrum  chorus.  Orent 
pro  me  sancti  confessores  omnesque  sanctae  virgines. 
Orate  pro  me  misero  et  funditus  perdito,  domini  mei, 
omnes  sancti  Dei. 

Et  quae  est  tam  crudelis  multitudo  peccati,  quae  tot 
senatorum  coelestium  nequeant  intercessione  deleri  ? Nec 
enim  potestis  esse  misericordia  vacui  qui  cum  ipso  fonte 
t.  i.  16 

misericordiae  inseparabiliter  estis  uniti.  Scio,  Domine, 
quia  non  mereor  ecclesiae  tuae  limina  sacra  contingere , 
nec  infelices  oculos  ad  coelum  levare.  Indignus  sum  be- 
nedictum et  gloriosum  nomen  tuum  per  polluta  et  spur- 
cida  labia  mea  proferre ; sed  veniat , oro , Spiritus  tuus 
in  animam  meam,  et  omnia  haec  inquinamenta  deter- 
gat.  Si  enim  sol  iste , qui  non  de  sublimioribus  tuis  est 
creaturis,  tantas  habet  vires  ut  sordes  deleat,  terras  illus- 
tret, arva  fecundet;  quanto  magis,  si  coaeternus  et  con- 
substantialis tibi  Spiritus  tuus  infelicem  hanc  arbusculam 
arescentem  jam  comisque  nudatam  dignetur  invisere, 
faciet  eam  protinus  revirescere  ! Nec  impotens  erit  eam 
virtutum  floribus  ac  vernantium  fructuum  decore  ves- 
tire. Veni,  Domine  Jesu,  veni,  dulcis  habitator  in  me. 
Odor  tuus  omnia  vincit  aromata,  suavitas  tua  favos  et 
omnia  mella  transcendit.  Veni,  obsecro,  totumque  me 
tuo  juri  sic  vindica,  ut  nullum  in  partem  de  caetero  se 
tyrannus  habere  cognoscat,  sed  dedica  me  undique  tem- 
plum tuum,  quia  tu  es  Deus  et  Dominus  meus,  qui  cum 
Patre  et  Spiritu  Sancto  vivis  et  regnas  in  saecula  saeculo- 
rum. Arnen. 

3.  ORATIO  AD  DEUSI  SPIRITUM  SANCTUM. 

Spiritus  sancte  Deus , omnipotens , coessentialis  et 
coaeterne  summo  Patri  ac  Filio,  ineffabiliter  ab  utroque 
procedens,  cordi  meo  dignanter  illabere,  et  nequitiae 
meae  tenebras  mirificus  illustrator  expelle ; ut  sicut  Dei 
verbum  virginalis  potuit  uterus  te  superveniente  conci- 

pere ; ita  et  ego  per  auxilium  gratiae  tuae,  eumdem  meae 
salutis  auctorem  valeam  semper  in  mente  portare.  Tu 
enim , Domine,  lux  es  mentium,  tu  virtus  cordium,  tu 
vita  es  animarum.  Tu  largitus  es  sanctis  apostolis  ut  ad 
plenum  redemptionis  humanae  sacramenta  cognoscerent 
et  fidei  regulam  inoffenso  veritatis  limite  praedicarent. 
Tu  dedisti  beatis  martyribus  sanctae  libertatis  audaciam, 
ut  et  mundi  principes  non  metuerent  et  exquisita  poe- 
narum genera  constantissima  longanimitate  transirent. 
Tu  locutus  es  in  prophetis,  tu  in  patriarchis  fidei  funda- 
menta constituisti.  Tu  sanctis  omnibus  et  velle  et  posse, 
omniumque  virtutum  flores,  quibus  coelestia  scande- 
rent, praebuisti.  Et  ego,  peccator  infelix , quomodo  sine 
te  salvus  fieri  valeo,  qui  scilicet  absque  te,  quid  saltem 
orare  debeam,  non  agnosco?  Profecto,  Domine,  si  tu 
recedis,  anima  mea  non  vivit.  Sicut  enim,  subtracta 
anima , corpus  emoritur ; sic  te  recedente , ipsa  protinus 
anima,  necesse  est  exstinguatur.  Sentio,  sentio,  Domine, 
quia  cum  per  occultam  gratiam  tuus  aliquando  vigor 
accedit,  meus  illico  spiritus  convalescit.  Cum  vero  te 
peccatis  meis  exigentibus  subtrahis,  infelix  anima  mea 
protinus  arefacta  contabescit  et  corruit;  nec  in  studio 
purae  orationis  exerceatur  assurgit.  Descende  ergo  in  me, 
vivificator  aeterne,  meique  pectoris  glaciem  flamma  tuae 
chari tatis  accende.  Praebe  capiti  meo  aquam , et  saxeam 
cordis  mei  resolve  duritiam  ; super  hoc  scilicet  elemen- 
tum , Domine , et  ante  mundi  originem  ferebaris ; et 
nunc  ad  purificationem  animarum  in  vivifica  fontis 


fluenta  descendis.  Yeni  ergo  in  me  cum  aqua  compunc- 
tionis , et  potum  mihi  da  in  lacrymis  in  mensura.  Vae 
mihi  misero  peccatori,  qui  et  innumerabilia  quotidie 
flenda  committo , et  tamen  flere  non  valeo  ! Imber  ergo 
gratiae  tuae.  Domine,  distillet  in  me,  ut  anima  mea,  quae 
a vitae  fonte  recedens  aruerat , per  tuae  visitationis  affla- 
tum revirescat.  Paratum  cor  meum,  paratum  cor  meum. 
Ecce,  Domine,  omnes  sinus  tibi  mei  cordis  aperio,  ar- 
cana pectoris  laxo,  tuaeque  dignationis  accessum  inhian- 
ter exspecto. 

Habet  certe  oculus  carnis  lumen  suum,  visibilem 
scilicet  solem ; sed  te  interior  homo  meus  exspectat,  qui 
lumen  est  animarum.  Qui  illuminasti  caecum  a nativi- 
tate, illumina  me.  Qui  resuscitasti  Lazarum,  vivifica 
me.  Heu,  lieu,  infelix  anima  mea,  cum  tu  sis  vita  cor- 
poris, ipsa  mortua  jacens,  vivificatorem  tuum  habere 
spiritum  non  mereris.  Mortua  tibi,  vivis  alii ; ipsaque  in 
tenebris  constituta,  exteriori  substantiae  lumen  attribuis; 
sed  videre  non  vales,  quia  non  proprium  lumen  habes. 
Venitu,  obsecro,  spiritus  veritatis,  et  omnes  errorum 
tenebras  a me  potenter  expelle.  Judica,  Domine,  nocen- 
tes me , et  expugna  impugnantes  me  ; apprehende  arma 
et  scutum,  et  exsurge  in  adjutorium  milii.  Tu  purifica- 
tor et  vivificator  spiritus,  omnipotens  aeterne  Deus,  ignis 
consumens  es.  Tu  spiritus  judicii,  tu  spiritus  ardoris. 
Corripe  itaque  cor  meum,  et  omnium  culparum  vitio- 
rumque rubiginem  virtute  tui  ardoris  exterge , et  inimi- 
cum tibi  nequitiae  spiritum  a cunctis  meis  sensibus  pror- 

sus  exclude.  Exsurgat  Deus,  et  dissipentur  inimici  ejus, 
et  fugiant  a facie  ejus,  qui  oderunt  eum.  Sicut  deficit 
fumus,  deficiant;  sicut  fluit  cera  a facie  ignis,  sic  pe- 
reant peccatores  a facie  Dei.  Veni,  quaeso,  veni,  bene- 
dicte spiritus  veritatis,  et  omnes  meorum  viscerum  venas 
intimus  scrutator  ingredere.  Tolle  quidquid  fermenta- 
tum , quidquid  vitiosum , quidquid  reperis  noxiae  vetus- 
tatis peste  corruptum ; meque  fac  azymum  ac  tuae  mun- 
ditiae puritate  sincerum.  Redde  me  mortuum  mihi, 
viventem  tibi.  Mortifica  in  me  omnes  fomites  carnalium 
voluptatum , excoque  me  ad  purum , et  non  solum  vitiis, 
sed  et  mundo  me  redde  prorsus  exstinctum.  Veni,  obse- 
cro , Spiritus  benedictionis  aeternae , omnesque  mei  pec- 
toris latebras  inenarrabili  tuae  dulcedinis  suavitate  per- 
funde. Anima  mea  ad  tuum  liquescat  adventum,  coelestem 
virtutem  per  te  renovata  concipiat.  Ad  sui  vigoris  origi- 
nem redeat  atque  in  amorem  tuum  succensis  visceribus 
inardescat.  Benedic,  anima  mea.  Dominum,  et  omnia 
interiora  mea  nomen  sanctum  ejus.  Uberem  gratiae  tuae 
benedictionem,  Domine,  anima  mea  suscipiat;  et,  ut 
tibi  medullatas  hostias  offerat,  ineffabili  tuae  dulcedinis 
adipe  saginata  pinguescat.  Illumina  me , lux  veritatis , 
accende  me,  purifica  me.  Tu  enim  es  largitor  charisma- 
tum , tu  auctor  sanctificationum,  et  omnium  remissio 
peccatorum.  Tu  virtutes  angelicas  ad  amorem  tuum  in- 
desinenter inflammas;  tuae  charitatis  incendio  Cherubim 
et  Seraphim  incomparabiliter  aestuant.  Tu  me.  Domine, 
tibi  totum  vindica,  totum  posside,  nullamque  in  me 


partem  a te  vacare  permitte  : sed  solus  in  me  vivas , me- 
que  tibi  soli  vivere  facias  , qui  vivis  et  gloriaris  in  Trini- 
tate perfecta  unus  et  verus  Deus  per  omnia  saecula  saecu- 
lorum. Arnen. 

U.  AD  SANCTAM  TRINITATEM  ORATIONES. 

Te  adoro , te  colo , te  glorifico , te  magnifico,  bene- 
dicte, omnipotens,  Pater,  et  Filius,  et  Spiritus  Sanctus, 
trinus  et  unus  Deus.  Adjuva  me.  Domine,  absolve  me, 
purifica  me,  munda  me,  Rex  meus  et  Deus  meus.  Da 
mihi  justitiam,  fortitudinem,  temperantiam  et  pruden- 
tiam. Da  mihi  perfectam  fidem,  spem  et  charitatem. 
Concede  mihi  spiritum  sapientiae,  et  intellectus,  consilii 
et  fortitudinis,  scientiae  et  pietatis,  et  timoris  tui.  Da 
mihi  irriguum  inferius  et  irriguum  superius.  Da  mihi 
benedictionem  de  rore  cceli  et  de  pinguedine  terrae.  Mol- 
lifica, Domine,  lapideum  cor  meum.  Da  mihi  compunc- 
tionem et  contritionem  cordis,  ut  defleam  innumerabilia 
peccata  mea.  Domine,  non  sum  dignus  ut  intrem  in 
Ecclesiam  tuam.  Indignus  sum  levare  infelices  oculos 
meos  ad  coelum , vel  exprimere  nomen  tuum  benedic- 
tum per  labia  mea ; sed  tu , qui  creasti  me  sicut  vis  et 
sicut  scis,  miserere  mei , Domine,  Deus  meus. 

5.  SECUNDA  ORATIO. 

Miserere,  Domine,  omnibus  amicis  meis,  et  propin- 
quis, et  omnibus  benefactoribus  meis,  et  omnibus  qui 
orant  te  pro  me,  et  omnibus  qui  rogant  me  orare  pro 

se.  Da  eis  poenitentiam  fructuosam , mortifica  in  eis 
omnia  vitia , et  fac  eos  florere  virtutibus  tuis.  Fac  eos. 
Domine,  sic  per  omnia  vivere,  ut  majestati  tuse  valeant 
de  bona  sua  conversatione  placere.  Miserere,  Deus,  Pon- 
tificibus, Regibus,  Potestatibus,  et  omni  populo  Chris- 
tiano. Sancta  Maria,  ora  pro  eis  omnibus.  Omnes  sancti 
et  sanctae  Dei,  orate  pro  eis.  Miserere,  Domine,  omnibus 
benefactoribus  meis  defunctis , et  pro  quibuscumque 
orare  debitor  sum ; et  omnes  fideles  tuos  absolve , et  da 
eis  partem  et  societatem  cum  sanctis  tuis.  Sancta  Virgo 
Maria,  ora  pro  omnibus;  omnes  sancti  et  sanctae  Dei, 
orate  pro  eis  omnibus. 

6.  TERTIA  ORATIO. 

Te  adoro  unum  in  Trinitate,  et  trinum  in  unitate, 
benedicte,  omnipotens,  Pater,  et  Filius,  et  Spiritus  Sanc- 
tus. Miserere  mihi  miserrimo  peccatori , clementissime 
Deus  meus , et  miserere  omnibus  fidelibus  tuis  vivis  et 
defunctis.  Sancta  Virgo  Maria,  Mater  Dei  et  hominis, 
templum  Dei  vivi,  virgo  ante  partum  et  virgo  post  par- 
tum, exaltata  super  choros  angelorum,  ora  pro  nobis 
omnibus.  Sancte  Michael , princeps  militiae  coelestis , 
sancte  Gabriel , foederator  coelestium  nuptiarum , sancte 
Raphael , medicina  Dei , orate  pro  nobis.  Omnes  sancti 
Angeli  et  Archangeli,  Throni  et  Dominationes,  Principa- 
tus, Potestates,  Virtutes,  Cherubim,  et  Seraphim,  omnes 
sancti  patriarchae  et  prophetae , apostoli , martyres , con- 
fessores, virgines,  anachoretae,  viduae,  omnes  sancti  et 


sanctae  Dei,  orate  pro  nobis  omnibus  fidelibus  Christi 
vivis  et  defunctis.  Pater  noster. 

7.  ORATIONES  IN  CRUCIS  ADOIUTIONE  DIE  PARASCEVE  DICENDAS. 

Concede  (Domine),  tam  mihi  misero  et  peccatori  quam 
omnibus  tuo  cruore  mercatis,  qui  hodie  sanctam  pas- 
sionem tuam  supplices  venerantur  lignumque  vitae  ado- 
rant, ut  diabolicas  insidias  te  adjuvante  vincamus,  et 
aeternae  vitae  participes  effici  mereamur , qui  cum  Patre 
et  Spiritu  Sancto  vivis  et  regnas  per  omnia  saecula  saecu- 
lorum. Arnen. 

Domine  Jesu  Christe,  qui  nos  per  passionem  sanctae 
crucis  hodierna  die  de  diabolica  servitute  liberasti,  ut 
quo  die  hominem  condideras,  eodem  et  reformares, 
exaudi  me  miserum  et  peccatorem  coram  hoc  signa- 
culo sanctae  crucis  tuae  confitentem  et  deprecantem , ut 
hujus  venerabilis  et  vitalis  signi  tuitione  munitus,  et 
hostis  nequissimi  ignita  tela  repellere  et  ab  inflictis  eva- 
cuari vulneribus,  et  ad  vitam  aeternam  valeam  perve- 
nire, per  te,  Domine  Jesu  Christe,  qui  cum  Patre  et 
Spiritu  Sancto  vivis  et  regnas  Deus  in  saecula  saeculorum. 
Arnen. 


8.  DE  SANCTA  CRUCE  ALIAE  ORATIONES. 

Dum  crucem  dilectissimi  filii  tui,  omnipotens  Pater, 
adoro,  pateat  mihi  coelum,  obsecro,  ut  et  oratio  mea  per- 
venire possit  ad  te , et  tua  descendat  misericordia  super 
me.  Haec  enim  hostia  singularis,  piissime  Domine,  in 

odorem  tibi  suavitatis  oblata,  et  tuam  circa  nos  justitiam 
mitigat,  et,  tanquam  pii  thuris  incendium  de  thuribulo 
sacratissimae  passionis  evaporans,  humanarum  mentium 
nares  obdulcat.  0 inenarrabilis  victima,  quae  et  cautio- 
nem maledicti  veteris  abolevit,  et  signaculum  nobis 
aeternae  benedictionis  impressit.  0 sacrificium  verae  pla- 
cationis et  laudis,  quod  et  antiquae  transgressionis  inimi- 
citias abstulit,  et  inter  coelum  et  terram  foedus  aeternae 
concordiae  reformavit.  Per  hoc.  Domine,  tuae  virtutis 
insigne  vexillum  miseram  me  tui  gregis  oviculam  de 
cruentis  leonis  faucibus  eripe , ut  victus  atque  contritus 
a te  super  me  nequeat  triumphare.  Reduc  me  ad  pascuae 
tuae  semper  amoena  virentia,  nec  abjicias  servum,  pro 
quo  tradere  dignatus  es  filium,  qui  tecum  et  cum  Spiritu 
Sancto  vivit  et  regnat  Deus  in  saecula  saeculorum.  Arnen. 

9.  ORATIO. 

Si  pietatem  tuam,  mitissime  Deus,  humanam  mensu- 
ram habere  cognoscerem,  ego  tam  immanissima  scele- 
rum mole  depressus  funditus  desperarem.  Sed  dum 
immolari  pro  me  tam  potentem  hostiam  video,  quomodo 
me  desperare  debeam , non  attendo.  Nam  si  agnus  ille 
paschalis , hrutum  scilicet  animal , populum  Israel  a 
plaga  mortis  potuit  liberare ; quanto  magis  illius  sacra- 
tissimus sanguis,  qui  Conditor  est  angelorum,  quantas- 
libet animae  meae  sordes  valet  abluere  ? Tu  piissime 
Domine  Jesu  Christe,  velut  species  aromatica  redoles  in 
mortario  passionis  attrita,  ut  nobis  miseris  et  peccatorum 


morbo  languentibus  fieres  medicina.  Tu  tanquam  botrus 
ille  terrae  lactis  et  mellis  irriguae  calcatus  es  in  prelo 
crucis,  ut  nobis  aeternae  salutis  poculum  propinares  et 
arentia  corda  nostra  Sancti  Spiritus  inundatione  perfun- 
deres. Tu,  Domine  , per  quinque  plagas  sacratissimi 
corporis  tui  sanasti  omnia  vulnera , quae  nobis  inflicta 
sunt  per  quinque  sensus  corporis  nostri.  Tu  Patri  vic- 
tima suavitatis  et  nobis  factus  ns  pretium  redemptionis. 
Adoro,  Domine,  crucem  tuam ; adoro  vivificam  mortem 
tuam.  Abluat,  obsecro,  sanguis  tuus  sordes  animae  meae, 
nec  ulterius  teneat  exactor  obnoxium  pro  quo  tam 
sublime  pretium  est  solutum.  Sit  iste  victoriae  tuae  titu- 
lus, Domine,  in  anima  mea,  semper  erectus,  ut  nullum 
in  possessione  tua  jus  sibi  vindicet  invasor  antiquus,  sed 
hoc  prospecto,  praesto  diffugiat  et  velut  fumus  ad  acces- 
sum tui  Spiritus  evanescat  ; ut  haereditatem  tuam , 
quam  propio  mercatus  es  sanguine,  per  continuam  dig- 
neris gratiam  possidere ; cui  sis  per  misericordiam  tuam 
et  protector  invitus  et  inhabitator  assiduus,  qui  cum  Deo 
Patre  et  Spiritu  Sancto  vivis  et  regnas  per  omnia  saecula 
saeculorum.  Arnen. 

10.  OK ATIO. 

Domine  Jesu  Christe , Fili  Dei  vivi , gratias  agimus  im- 
mensae tuae  pietati , qui  cum  in  forma  Dei  esses , pro  no- 
bis temetipsum  humiliasti,  factus  obediens  usque  ad 
mortem,  mortem  autem  crucis.  Deprecamur  te,  Domine, 
ut  quibus  tantam  contulisti  gratiam , veram  peccatorum 


tribuas  indulgentiam.  Custodi  in  nobis  opera  misericor- 
diae tuae.,  ne  pereant  quos  redemit  dextera  tua.  Sana  lan- 
guores populi  tui  et  da  gloriam  nomini  tuo.  Rogo  etiam 
te.  Domine  piissime,  ut  me  miserum  ac  fragilem  a tua 
non  repellas  gratia,  et  qui  hucusque  longe  a tua  volun- 
tate vitiosus  discessi , deinceps  per  ineffabilem  miseri- 
cordiam tuam  emendatus  tuae  placeam  feliciter  majestati. 
Depelle  a me,  Domine,  quidquid  noxium,  quidquid 
ineptum,  quidquid  vitiosum,  quidquid  tuae  voluntati  est 
contrarium.  Concede  mihi,  Domine,  ut  mala  mea  hic, 
dum  vivo,  digne  defleam,  et  acceptabilis  sit  poenitentia 
mea  in  conspectu  tuo.  Tribue  mihi  veram  fidem,  spem 
firmam,  charitatem  non  fictam.  Sit  in  me  fixa  humilitas, 
sobria  vita,  vera  scientia,  fortitudo,  prudentia,  justitia, 
temperantia,  cursus  rectus,  finis  perfectus,  te  praestante, 
Deus  noster,  qui  cum  Patre,  etc. 

11.  OUATIO. 

Domine  Jesu  Christe  Nazarene,  rex  angelorum  et  sanc- 
torum omnium , qui  eras  ante  saecula  in  divinitatis  es- 
sentia cum  Deo  Patre  unigenitus  Filius ; in  plenitudine 
autem  temporis  exinanitus  formam  servilis  corporis  ex 
Maria  virgine  accipiens , in  similitudine  hominis  factus 
et  habitu  inventus  ut  homo.  Yerum  utique  hominem  in 
Deo  vero  assumens , humiliatus  et  obediens  factus  usque 
ad  mortem , mortem  autem  crucis , redemisti  nos  tuo 
sancto  sanguine  pretioso.  Agnus  immaculatus  surgens 
a mortuis,  ascendens  in  coelum,  sedes  in  dexteram  Dei 

Patris  omnipotentis.  Quem  adorant  angeli , et  ego  infelix 
peccator  te  suppliciter  adoro , confitens  peccata  mea,  et 
deprecans  ut,  sicut  me  participem  sacramentorum 
mortis  et  redemptionis  tuae  per  crucem  fecisti , ita  per 
virtutem  hujus  sacrosanctae  crucis , omnia  in  me  vitia  et 
peccata  exstinguas  et  perimas,  et  contra  omnes  spirituales 
nequitias  et  antiqui  hostis  insidias,  ejusdem  sacrosanctae 
crucis  virtute  invocata , victricia  tela  efficias;  et  consur- 
gentem me  tecum  in  novitate  spiritus  et  gloriae,  ad  ea, 
quae  sursum  sunt,  cum  sanctis  et  electis  tuis  ad  dexteram 
tuam  positis,  pertingere  concedas  ipse  idemque  Jesu 
Christe,  Deus  immortalis,  qui  cum  Deo  Patre  et  Spiritu 
Sancto  vivis  et  regnas  per  infinita  saecula  saeculorum. 
Arnen. 


12.  ORATIO. 

Domine  Jesu  Christe , Fili  Dei  vivi , gloriosissime  Con- 
ditor mundi,  qui  cum  sis  splendor  gloriae,  coaeternus  et 
aequalis  Patri  sanctoque  Spiritui,  ideo  dignatus  es  carnem 
immaculatam  ex  Virgine  sumere , et  innocentes  ac  glo- 
riosas tuas  palmas  in  crucis  patibulo  permisisti  configi 
ut  claustra  dissipares  inferni  et  humanum  genus  libera- 
res de  morte.  Miserere  mihi  misero.  Domine,  oppresso 
gravi  facinorum  pondere  multorumque  nequitiarum 
sordibus  inquinato.  Noli  me  relinquere,  piissime  Do- 
mine , sed  indulge  misericorditer,  quod  impie  gessi , et 
quae  negligenter  feci.  Exaudi  me,  quaeso,  clementissime 
ac  misericordissime  Jesu,  Deus  bone  et  benigne,  prostra- 

tum  ante  adorandam  gloriosissimam  tuam  crucem , ut 
in  his  sanctis  diebus  et  semper  tibi  merear  assistere  mun- 
dus , et  tuis  jugiter  placere  conspectibus,  quatenus  libe- 
ratus a malis  omnibus,  tuo  sim  semper  adjutorio  conso- 
latus, Christe  Domine,  Salvator  mundi,  qui  vivis  et 
regnas  in  saecula  saeculorum.  Arnen. 

13.  ORATIO. 

Christe,  qui  pro  nobis  patibulum  crucis  et  mortem 
subiisti,  ut  a nobis  expelleres  mortis  protestatem  et  san- 
guinis tui  pretio  liberares,  miserere  mei  humillimo 
servo  tuo,  et  omnium  meorum  mihi  veniam  tribue 
peccatorum  , et  me  coram  adoranda  tua  cruce  prostra- 
tum in  his  sanctis  diebus,  et  jugiter  ab  omnibus  malis 
eripe , bonisque  tuis  misericorditer  refice , qui  cum  Deo 
Patre  et  Spiritu  Sancto  vivis  et  regnas  per  immensa  sae- 
cula saeculorum.  Arnen. 

IU.  ORATIO. 

Deus,  qui  ligno  pereuntem  hominem  per  lignum  repa- 
rasti in  melius,  quaesumus  ut  virtus  hujus  triumphalis 
ligni  morte  et  sanguine  tuo  ditati,  cui  tota  devotione  colla 
submittimus,  et  vitia  in  nobis  universa  mortificet , et 
contra  omnia  adversa  nos  muniat,  qui  vivis  et  regnas 
cum  Patre  et  Spiritu  Sancto  Deus  per  omnia  saecula  saecu- 
lorum. Arnen. 

15.  ORATIO. 

Domine  Jesu  Christe,  qui  es  et  qui  eras  Deus  cum 

Patre  ante  saecula  genitus,  Deus  ex  vero  Deo,  conceptus 
de  Spiritu  Sancto,  et  natus  homo  in  fine  saeculorum  de 
Virgine  semper  Maria,  qui  obediens  Patri  usque  ad  mor- 
tem , mortem  autem  crucis , redemisti  nos  tuo  sancto  et 
pretioso  sanguine,  et  destructo  mortis  imperio,  omnibus 
in  te  credentibus  coelestis  gloriae  aditum  reserasti,  te 
Deum  verum,  et  Dominum  meum  suppliciter  adoro, 
sedentem  ad  dexteram  Dei  Patris  omnipotentis,  depre- 
cando infinitam  et  ineffabilem  misericordiam  tuam , ut 
per  virtutem  hujus  salutaris  signi  redemptionis  nostrae 
redimas  me  miserum  et  dignum  morte  peccatorem,  ab 
omnibus  criminibus  et  facinoribus  meis,  et  libera  me  ab 
omnibus  malis  praeteritis,  praesentibus  et  futuris,  et  mor- 
tifica in  me  omnia  vitia  spiritualium  et  carnalium  nequi- 
tiarum , et  fac  me  resurgere  in  virtute  gratiae  et  gloriae 
tuae;  et  quae  sursum  sunt,  coelestia  desiderare  et  quaerere, 
et  ad  aeternae  beatitudinis  gloriam  feliciter  pervenire, 
praestante  tua  immensa  clementia.  Domine  Jesu  Christe, 
Deus  et  Dominus  noster,  qui  cum  Deo  Patre  et  Spiritu 
Sancto  in  unitate  deitatis  omnia  creando  regis , vivificas 
et  gubernas  per  immortalia  saecula  saeculorum.  Arnen. 

SANCTI  ANSELMI  ORATIONES. 

ORATIO  I. 

AD  SANCTAM  TRINITATEM. 

Adesto,  sancta  Trinitas,  Deus  unus  omnipotens,  Pater 
et  Filius  et  Spiritus  Sanctus,  qui  non  mortem,  sed  poeni- 
tentiam desideras  peccatorum , me  miserum  et  peccato- 
rem fragilem  et  indignum  a tua  non  repellas  pietate. 
Non  aspicias  ad  scelera  mea  et  immunditias , turpesque 
cogitationes,  quibus  flebiliter  a tua  disjungor  voluntate, 
sed  effunde  super  me  largam  benignitatis  tuse  clemen- 
tiam. Nec  sinas  de  interitu  meo  inimicos  meos  gratulari 
in  inferno,  ubi  nemo  confitebitur  tibi,  sed  miserere 
pondere  facinorum  oppressum , cunctarumque  nequitia- 
rum labe  pollutum.  Concede  mihi,  quaeso,  misero  gra- 
tiam tuam,  et  libera  me  ab  omnibus  malis  praeteritis, 
praesentibus  et  futuris,  a subitanea  et  perpetua  morte,  ab 
omni  pestilentia  et  clade,  ab  omni  scandalo  et  periculo, 
a desiderio  maligno , ab  opere  perverso,  et  ab  omni  pec- 
cato. Dele  omnia  crimina  mea,  iniquitates,  offensiones 
et  negligentias  meas.  Propitiare  mihi  in  omnibus  angus- 
tiis et  tribulationibus,  in  necessitatibus  et  tentationibus, 
in  omnibus  periculis  et  infirmitatibus  meis. 

Sancta  et  individua  Trinitas,  indeficiens  bonitas,  adesto 
supplicationibus  meis,  ut  sicut  me  tuis  sacramentis  fecisti 
participem , nullis  meis  meritis , sed  tua  sola  benignitate 
gratuita,  ita  usque  in  horam  illam,  qua  hinc  exiturus 

sum,  in  fide  , spe  etcliaritate  me  perseverare  facias,  ab 
omni  malo  protegas  et  defendas,  omnia  mihi  profec- 
tura concedas,  ab  aeterno  supplicio  liberes,  atque  ad 
sempiterna  gaudia  introducas,  et  illam  mortiferam  ac 
diabolicam  tentationem,  qua  pro  peccatis  meis  super  me 
pertimesco  praevalere,  tua  miseratione,  clementissime, 
amodo  facias  cessare.  Trine  Deus  et  une,  humilis  servuli 
tui  preces  nunc  suscipe.  Dona  mihi,  Domine,  diligentiam 
quae  te  quaerat,  sapientiam  quae  te  inveniat,  animam 
quae  te  agnoscat,  oculos  qui  te  videant,  conversationem 
quae  tibi  placeat  , perseverantiam  usque  in  finem,  finem 
perfectum , retributionem  aeternam. 

Exaudi  me  orantem , sicut  exaudisti  Jonam  de  ventre 
ceti;  libera  me,  qui  liberasti  Susannam  de  falso  crimine. 
Exaudi  me , sicut  exaudisti  Petrum  in  mari,  Paulum  in 
vinculis.  Auxiliare  mihi , quaeso,  Domine , et  ab  omni 
malo  indesinenter  libera  me,  a faucibus  daemonum  eripe, 
a morte  perpetua  subtrahe , gratiae  tuae  abundantia  reple, 
pectus  meum  tua  virtute  muni,  mentem  purifica,  vitam 
sanctifica,  mores  emenda,  cor  coelesti  sapientia  illustra, 
aestum  carnalem  tempera,  iram  exstingue,  linguam  a 
vaniloquio  compesce , verba  veritatis  et  misericordiae , 
benignitatis  et  concordiae  procedant  ex  ore.  In  universa 
morum  honestate  ad  plenum  me  dirige,  et  ne  arguar  in 
furore,  confirma  me,  clementissime,  in  omni  bono 
opere.  Tibi,  Domine,  pando  cordis  mei  secreta,  tibi  con- 
fiteor omnia  peccata  mea , tibi  denudo  foeditatem  cordis 
mei , tibi  detego  sordes  turpitudinis  meae.  Durius  nam- 

que  peccavi  quam  Sodoma  , gravius  deliqui  quam  Go- 
morrha.  Tibi  debitor  sum  non  tantum  decem  millium 
talentorum  criminum  meorum,  sed  totius  vitae  meae  ra- 
tionem tibi  debeo;  praevaricator  enim  legis  tuae  factus 
sum  prae  omnibus  negligens,  inobediens,  trangressor 
omnium  mandatorum  tuorum  in  omni  vita  mea.  Unde 
nunc  praevenio  faciem  tuam  in  confessione,  exorans 
nimia  cordis  anxietate,  fletuum  et  lacrymarum  contri- 
tione , ut  in  hoc  tempore  accepto  exaudias  me , et  in  iis 
diebus  salutis  adjuves  me.  Omnes  actus  meos  in  benepla- 
cito tuo  compone,  ut  proficiam  de  die  in  diem,  et  eam 
de  virtute  in  virtutem.  Tibi,  Domine,  supplices  preces, 
tibi  fletum  cordis  effundo.  Tu  parce  confitenti,  ut  sic  in 
hac  mortalitate  (te  adjuvante)  peccata  mea  defleam,  ut  in 
die  Judicii  sententiam  damnationis  evadam.  Tu  lumen 
aeternum,  ab  omni  caecitate  humana  oculos  meos  adaperi, 
propositum  et  habitum  religionis  in  me  custodi.  Ab  omni 
impedimento  mundi,  vel  saeculari  desiderio  cor  meum 
defende,  et  sicut  habitum  gero  innocentiae,  sic  mihi  vir- 
tutum incrementa  tribue , ut  veterem  cum  suis  actibus 
hominem  exuere,  et  novum  cum  justitia  et  sanctitate 
merear  induere,  ut  omnibus  protectionis  tuae  munitus 
auxilio,  in  tua  semper  dilectione  permaneam,  coelestem 
benedictionem  accipiam , et  praesentis  vitae  praesidiis  ( te 
donante)  gaudeam,  et  aeternae.  Arnen. 

Immensam  misericordiam  tuam , misericors  Deus  et 
miserator,  iterum  exoro,  remitte  mihi  omnes  lubricae 
temeritatis  offensas , ut  anima  mea  benignitatis  tuae  dul- 
t.  i.  17 

cedine  repleatur,  et  concessa  venia  plenae  indulgentiae, 
quidquid  pro  proprio  reatu  delibui,  totum  per  ineffabilem 
pietatem  tuam  dele  et  absterge.  Nec  sit  a me  clementiae 
tuae  longinqua  miseratio , sed  quidquid  tuae  contrarium 
voluntati,  fallente  diabolo,  et  propria  iniquitate  atque 
fragilitate  contraxi,  tu  pius  et  misericors  ablue  indul- 
gendo.  Sana  vulnera,  cunctaque  remitte  peccata,  ut  nul- 
lis a te  iniquitatibus  separatus,  sed  semper  hic  et  ubique 
defensionis  tuae  auxilio  munitus,  tibi  Domino  semper 
valeam  adhaerere , et  perpetuae  gloriae  quandoque  por- 
tionem percipere,  quam  oculus  non  vidit,  et  auris  non 
audivit,  et  in  cor  hominis  non  ascendit  quae  praeparasti 
diligentibus  te.  Arnen. 

0 lux  beata  Trinitas,  et  principalis  unitas,  auge  in  no- 
bis fidem,  auge  spem,  auge charitatem,  libera  nos,  salva 
nos,  justifica  nos.  0 beata  Trinitas,  solve  crimina,  di- 
mitte peccata,  miserias  pelle,  angustias  amove , tribula- 
tiones inspice,  adversitates  pelle,  effectumque  petitionis 
nostrae  largiens,  clementer  nos  exaudi,  ut  exuti  ab  om- 
nibus quae  patimur  malis  in  tuis  semper  delectemur  ex- 
sultare judiciis.  Adveni,  quaeso,  pie  Domine,  et  in  medium 
nostri  consiste,  ut  te  invenire  in  cordibus  nostris  sentia- 
mus. Oris  nostri  confessionem  libenter  suscipe , et  fruc- 
tum nos  viriditatis  habere  concede,  quatenus  tuis  imbri- 
bus irrigati,  mereamur  tibi  suavium  fructuum  ubertate 
placere,  ut  in  tui  amoris  accendamur  illustratione,  et 
verae  charitatis  illuminemur  igne.  Et  sicut  Moysen  famu- 
lum tuum  mirabili  illuminasti  splendore,  ita  corda  et  sen- 

sus  nostros  illuminare  digneris , ut  peccatorum  labe  ex- 
piati, ad  te,  qui  aeterna  vita  es,  pervenire  mereamur. 
Da  gaudiorum  praemia,  da  gratiarum  munera,  dissolve 
litis  vincula , astringe  pacis  foedera.  Illumina  cor  homi- 
num, absterge  sordes  mentium,  resolve  culpae  vinculum, 
everte  moles  criminum. 

Peccavimus  tibi , Domine , patientiam  habe  in  nobis , 
et  erue  nos  a malis,  quae  quotidie  accrescunt  super  nos. 
Iniquitates  nostrae , Domine , multiplicatae  sunt  super 
capita  nostra , delicta  nostra  creverunt  usque  ad  coelos. 
Parce,  Domine,  et  inclina  super  nos  misericordiam  tuam. 
Domine*  imminuti  sumus  propter  peccata  nostra  hodie ; 
sed  in  illo  animo  contrito  et  spiritu  humilitatis  suscipia- 
mur, et  fac  nobiscum  secundum  mansuetudinem  tuam, 
quia  non  est  confusio  confidentibus  in  te.  Domine.  Non 
est  alius  Deus  praeter  te.  Domine,  et  tibi  de  omnibus  cura 
est,  eo  quod  Dominus  omnium  es.  Parce  populo  tuo,  qui 
das  precantibus  largitatem,  ut  convertatur  malitia  in 
bonitatem.  Exaudi , Domine , deprecationem  servorum 
tuorum,  et  miserere  populo  tuo , ut  sciant  omnes  gentes 
quia  tu  es  Deus  saeculorum.  Miserere  civitati  sanctifica- 
tionis tuae  , Domine  Deus  noster.  Miserere  plebi  tuae , 
Domine , super  quam  invocatum  est  nomen  tuum  sanc- 
tum , ut  sciant  omnes  qui  habitant  terram , quia  tu  es 
Deus  protector  populorum  tuorum.  Domine,  dimitte 
peccata  populi  tui , secundum  multitudinem  misericor- 
diae tuae.  Sicut  propitius  fuisti  patribus  nostris,  propitius 
esto  et  nobis , ut  impleatur  gloria  tua  in  universa  terra. 

Exaudi , Deus , deprecationem  nostram , et  propitius 
esto  populo  tuo , et  converte  tribulationem  nostram  in 
gaudium,  ut  viventes  benedicamus  te,  Domine.  Depre- 
camur te.  Domine,  in  omni  misericordia  tua,  ut  aufera- 
tur furor  tuus,  et  ira  tua  a civitate  ista,  et  a domo  sancta 
tua  quoniam  peccavimus.  Inclina,  Domine,  aurem  tuam, 
et  audi ; respice  de  coelo,  et  vide  afflictionem  populi  tui. 
Exaudi,  Domine,  propitiare,  Domine ; intende,  ne  tarda- 
veris, quia  nomen  sanctum  tuum  invocatur  super  nos. 
Multa  sunt,  Domine,  peccata  nostra ; tibi  peccavimus , 
patientia  Israel ; libera  nos,  Domine,  in  tempore  angustiae 
nostrae.  Peccavimus,  Domine,  et  tu  iratus  es  nobis,  et 
non  est  qui  effugiat  manum  tuam ; sed  supplicamus  ut 
veniat  super  nos  misericordia  tua.  Qui  Ninivae  pepercisti, 
miserere  nobis.  Reminiscere  miserationum  tuarum, 
Domine,  et  quos  hucusque  toleras,  ad  poenitentiam  com- 
punge. Propitiare,  Domine,  omnibus  Christianis  vivis  et 
defunctis.  Auxiliare  optimis,  ut  in  bonitate  semper  con- 
sistant. Miserere  bonis  et  mediocribus,  ut  meliores  fiant. 
Succurre  prave  agentibus  et  delinquentibus , ut  cito  se 
corrigant.  Propitiare  etiam , Domine , haereticis  et  schis- 
maticis, Judaeis  et  paganis,  ut  revertantur  a viis  suis  ma- 
lis, et  cognoscant  te  Deum  vivum  et  verum,  qui  fecisti 
coelum  et  terram , mare  et  omnia  quae  in  eis  sunt.  Mise- 
rere omnibus  fidelibus  defunctis,  dans  eis  vitam  beatam 
propter  pietatem  tuam. 

Memento  nostri.  Domine,  in  gravi  isto  corpore;  con- 
vertat tua  benignitas  quos  longa  sustinuit  pietas.  Miserere 

nostri,  Deus  omnium,  et  respice  nos,  et  ostende  nobis 
lucem  miserationum  tuarum.  Nos  miseri,  nos  sumus 
opera  tua,  quae  dedisti  filio  tuo  in  haereditatem  sibi.  Noli 
claudere  aurem  tuam  ad  preces  nostras , sed  subleva 
clemens  afflictionem  populi  tui , illud  revolvens  quod 
pollicitus  es  dicens  : Convertimini  ad  me,  et  ego  revertar 
ad  vos.  Memento  nostri , Domine,  memento  nostri , ut 
efficiamur  haeredes  regni  tui , et  videntes  gloriam  tuam 
adoremus  bonitatem  tuam,  et  dicamus  pariter,  cum 
viderimus  inaestimabilem  pulchritudinem  tuam  : Gloria 
Patri  qui  fecit  nos , gloria  Filio  qui  salvavit  nos , gloria 
Spiritui  Sancto  qui  renovavit  nos,  per  infinita  saecula 
saeculorum.  Amen. 


ORATIO  11. 

AD  DEUM  PATREM  PER*MER1TA  FILII  INCARNATI. 

Invoco  te,  Deus  meus,  invoco  te,  quia  prope  es  omni- 
bus invocantibus  te,  sed  invocantibus  in  veritate  : tu 
enim  veritas  es.  Doce  me,  quaeso,  per  clementiam  tuam, 
sancta  veritas , doce  me  invocare  te  in  veritate , quia 
quomodo  hoc  fieri  oporteat  nescio,  sed  doceri  a te,  beata 
veritas,  humiliter  imploro.  Abs  te  enim  sapere,  desipere 
est ; te  vero  nosse  est  perfecte  scire.  Erudi  me,  o divina 
sapientia,  et  doce  me  legem  tuam.  Credo  namque  quia 
beatus  erit , quem  tu  erudieris  et  de  lege  tua  docueris 
eum.  Desidero  invocare  te,  quod  quaeso  fiat  in  veritate. 
Quid  est  invocare  in  veritate  veritatem,  nisi  in  Filio 
Patrem?  Ergo,  sancte  Pater,  sermo  tuus  veritas  est. 


principium  verborum  tuorum  veritas.  Hoc  quippe  est 
verborum  tuorum  principium , quod  in  principio  erat 
Verbum.  In  ipso  principio  te  summum  adoro  princi- 
pium; in  ipso  veritatis  Verbo  te,  perfecta,  invoco,  veri- 
tas : in  quo  ipsa  eadem  veritas , dirigas  me  et  doceas  in 
veritate.  Quid  enim  dulcius  quam  genitorem  in  nomine 
unigeniti  exorare , Patrem  in  recordatione  Filii  ad  pieta- 
tem flectere , Regem  charissimse  sobolis  denominatione 
mitigare  ! Sic  rei  solent  carceribus  eripi , sic  mancipati 
vinculis  liberari , sic  tristem  capitis  excipientes  senten- 
tiam , non  solum  absolvi , sed  insuper  nancisci  insolitam 
gratiam,  dummodo  iratis  principibus  dilectae  prolis  in- 
timaverint charitatem.  Sic  delinquentes  servuli  evadunt 
supplicia  dominorum , dum  pro  eis  intervenit  dulcedo 
filiorum.  Sic  te , Pater  omnipotens , per  omnipotentis 
Filii  tui  charitatem  postulo,  hduc  de  carcere  animam  ad 
confitendum  nomini  tuo,  libera  me  a vinculis  peccato- 
rum , per  coaeternum  tibi  natum  unicum  flagito ; meque, 
cui  propria  merita  lethalem  minantur  sententiam , pre- 
tiosissimae ad  dexteram  tuam  consedentis  prolis  interpel- 
latione restaura  placatus  ad  vitam.  Quem  alium  enim 
dirigam  intercessorem  pro  me  tibi,  nescio  nisi  hunc, 
qui  est  propitiatio  pro  peccatis  nostris,  qui  sedet  ad  dex- 
teram tuam  interpellans  pro  nobis. 

Ecce  advocatus  meus  apud  te  Deum  et  Patrem  : ecce 
Pontifex  summus,  qui  non  eget  alieno  expiari  sanguine, 
quia  proprio  refulget  perfusus  cruore.  Ecce  hostia  sancta, 
beneplacens  et  perfecta,  in  odorem  suavitatis  et  oblata  et 

accepta.  Ecce  agnus  sine  macula , qui  coram  se  tondenti- 
bus obmutuit , qui  alapis  caesus , sputis  illitus , probris 
affectus,  os  suum  non  aperuit.  En  qui  peccatum  non  fecit, 
peccata  nostra  pertulit , et  languores  nostros  suo  livore 
sanavit.  Aspice , pie  Pater,  piissimum  Filium  tuum  pro 
me  tam  impia  passum.  Respice,  rex  clementissime, 
quis  patitur , et  reminiscere  benignus  pro  quo  patitur. 
Nonne  hic  est  ille  innocens,  mi  Domine , quem  ut  servum 
redimeres  filium  tradidisti?  Numquid  non  auctor  vitae 
hic  est,  qui  ut  ovis  ad  o.ccisionem  ductus,  tibique  obe- 
diens  usque  ad  mortem  factus , atrocissimae  non  timuit 
necis  genus  subire?  Recole,  totius  salutis  dispensator, 
quia  hic  ipse  est,  quem  etsi  ex  tua  virtute  genuisti , meae 
tamen  infirmitatis  participem  fieri  voluisti. 

Vere  haec  est  tua  deitas,  quae,  meam  induta  naturam, 
crucis  ascendit  patibulum , in  assumptaque  carne  triste 
tulit  supplicium.  Reduc,  Deus  meus,  oculos  majestatis 
tuae  super  opus  ineffabilis  pietatis , intuere  dulcem 
natum  toto  corpore  extensum,  cerne  manus  innocuas 
pio  manantes  sanguine,  et  remitte  placatus  scelera  quae 
patraverunt  manus  meae.  Considera  inerme  latus  cru- 
deli perfossum  cuspide , et  renova  me  sacro  fonte,  quem 
inde  fluisse  credo.  Vide  immaculata  vestigia,  quae  non 
steterunt  in  via  peccatorum  , sed  semper  ambulaverunt 
in  lege  tua,  diris  confixa  clavis,  et  perfice  gressus  meos 
in  semitis  tuis ; et  fac  me  odio  habere  omnem  viam  ini- 
quitatis; viam  iniquitatis,  misericors,  amove  a me;  et 
fac  me  propitius  viam  veritatis  eligere.  Oro  te,  rex  saecu- 

lorum,  per  hunc  Redemptorem  meum,  fac  me  currere 
viam  mandatorum  tuorum,  ut  ei  valeam  spiritu  uniri, 
qui  non  horruit  mea  carne  vestiri. 

Numquid  non  attendis,  pie  Pater,  adolescentis  Filii 
charissimum  caput,  nivea  cervice  deflexa,  pretiosissi- 
mam resolutum  in  mortem?  Aspice,  mitissime  Condi- 
tor, dilectae  sobolis  humanitatem,  et  miserere  super 
infirmi  plasmatis  debilitatem.  Candet  nudatum  pectus, 
rubet  cruentum  latus , tensa  arent  viscera , decora  lan- 
guent lumina,  regia  pallent  ora,  procera  rigent  brachia, 
pendent  crura  marmorea,  rigat  tenebratos  pedes  sacri 
sanguinis  unda.  Specta,  gloriose  genitor,  gratissimae 
prolis  lacerata  membra,  et  memorare  benignus  quae 
mea  est  substantia.  Conspicare  Dei  hominis  poenam , et 
relaxa  conditi  hominis  miseriam.  Vide  Redemptoris 
supplicium,  et  redempti  dimitte  delictum.  Hic  est.  Do- 
mine mi,  quem  propter  peccata  populi  tui  percussisti, 
licet  ipse  sit  dilectus  in  quo  tibi  bene  complacuisti.  Hic 
est  ille  innocens  in  quo  dolus  non  est  inventus,  et  tamen 
cum  iniquis  deputatus  est. 

Quid  commisisti,  dulcissime  puer,  ut  sic  judicareris? 
quid  commisisti,  amantissime  juvenis,  ut  sic  tractare- 
ris? quod  scelus  tuum , quae  noxa  tua,  quae  causa  mor- 
tis, quae  occasio  tuae  damnationis?  Ego  enim  sum  tui 
plaga  doloris,  tuae  culpa  occisionis.  Ego  tuae  livor  pas- 
sionis, tui  cruciatus  labor.  Ego  tuae  mortis  meritum, 
tuae  vindictae  flagitium.  0 mirabilis  censurae  conditio,  et 
ineffabilis  mysterii  dispositio ! Peccat  iniquus,  et  punitur 

justus;  deliquit  reus , et  vapulat  innocens;  offendit  im- 
pius , et  damnatur  pius ; quod  meretur  malus , patitur 
bonus;  quod  perpetrat  servus , exsolvit  dominus;  quod 
committit  homo,  sustinet  Deus.  Quo,  nate  Dei,  quo  tua 
descendit  humilitas?  quo  tua  flagravit  charitas?  quo 
processit  pietas?  quo  excrevit  benignitas?  quo  tuus  atti- 
git amor?  quo  pervenit  compassio?  Ego  enim  inique 
egi,  tu  poena  mulctaris;  ego  facinus  admisi,  tu  ultione 
plecteris;  ego  crimen  edidi,  tu  torturae  subjiceris;  ego 
superbivi,  tu  humiliaris;  ego  tumui,  tu  attenuaris;  ego 
inobediens  exstiti , tu  obediens  Patri  scelus  inobedientiae 
luis;  ego  gulae  parui,  tu  inedia  afficeris;  me  ad  illicitum 
rapuit  concupiscentia  ardorem , te  perfecta  charitas  du- 
cit ad  crucem ; ego  praesumpsi  vetitum,  tu  subiisti  equu- 
leum ; ego  delector  cibo,  tu  laboras  in  patibulo;  ego  fruor 
deliciis,  tu  laniaris  clavis;  ego  pomi  dulcedinem,  tufel- 
lis  gustas  amaritudinem;  mihi  reo  ridens  congaudet 
Eva;  tibi  pie  plorans  compatitur  Maria. 

Ecce , Rex  gloriae , ecce  impietas  mea , et  claret  pietas 
tua,  in  mea  injustitia  et  tua  liquet  justitia.  Quid,  Rex 
meus,  et  Deus  meus , quid  retribuam  tibi  pro  omnibus 
quae  retribuisti?  Non  enim  inveniri  potest  in  corde  ho- 
minis quod  condigne  talibus  referatur  praemiis.  Numquid 
potest  sagacitas  machinari  humana,  cui  comparetur 
miseratio  divina?  Nec  est  creaturae  moliri  officium,  quo 
juste  Creatoris  recompenset  praesidium.  Est  autem,  Nate 
Dei,  in  hac  tua  admirabili  dispensatione,  est  cui  me 
fragilitas  in  aliquo  suppetit,  si  tua  visitatione  compuncta 

mens  carnem  suam  crucifigat  cum  vitiis  et  concupiscen- 
tiis. Et  sic  hoc  a te  conceditur,  quasi  jam  tibi  incipit 
compati , quia  et  tu  pro  peccato  meo  dignatus  es  mori , 
sicque  per  interiorem  hominis  victoriam  te  duce,  arma- 
bitur ad  exteriorem  palmam  , quatenus  devicta  persecu- 
tione spiritali , non  vereatur  pro  amore  tuo  subjici  gladio 
materiali.  Ita  exiguitas  conditionis,  si  tuae  complaceat 
pietati,  magnitudini  valebit  pro  viribus  respondere  Crea- 
toris. Et  haec  coelestis  medicina , bone  Jesu , hoc  tui  an- 
tidotum amoris. 

Oro  te  per  antiquas  misericordias  tuas,  infunde  meis 
visceribus  quod,  rejecta  viperae  contagionis  bile  reinte- 
gret  me  incolumitati  pristinae,  quod,  gustato  nectare  tuae 
suavitatis,  faciat  me  illecebrosa  mundi  prospera  toto 
affectu  despicere,  et  nulla  ejus  adversa  pro  te  formidare, 
memorque  perpetuae  nobilitatis  semper  fastidiam  ventos 
hujus  transitorii  timoris.  Nihil , quaeso,  sine  te  mihi  dul- 
cescat, nihil  complaceat,  nihil  pretiosum , nihil  praeter 
te  mihi  arrideat  speciosum ; vilescant,  obsecro  , abs- 
que te  mihi  omnia,  sordeant  universa.  Quod  tibi  ad- 
versum est,  sit  mihi  molestum;  et  beneplacitum  tuum, 
mihi  indeficiens  desiderium;  taedeat  me  gaudere  sine  te, 
et  delectet  me  tristari  pro  te.  Sit  mihi  nomen  tuum 
refocillatio,  et  memoria  tua  mea  consolatio;  fiant  mihi 
lacrymae  meae  panes  die  ac  nocte , tuas  investigando  jus- 
tificationes, sit  bonum  mihi  lex  oris  tui , super  millia 
auri  et  argenti;  sit  obedire  tibi  mihi  amabile,  et  resistere 
tibi  exsecrabile.  Rogo  te,  spes  mea,  per  omnes  pietates 

tuas,  ut  propitieris  omnibus  impietatibus  meis.  Adaperi 
aures  meas  mandatis  tuis,  et  ne  declines,  flagito,  per 
nomen  sanctum  tuum , in  verba  malitiae  cor  meum , ad 
excusandas  excusationes  in  peccatis.  Peto  etiam  per  admi- 
rabilem humilitatem  tuam , ne  veniat  mihi  pes  super- 
biae, et  manus  peccatoris  non  moveat  me. 

Ecce , omnipotens  Deus , Pater  Domini  mei , dispone 
benignus  quo  mihi  miserearis , quoniam  quidquid  pre- 
tiosius inveni , devote  tibi  obtuli,  quidquid  carius  reperi, 
suppliciter  praesentavi ; mihi  nihil  reliqui  quin  tuae  expo- 
suerim majestati ; nihil  jam  superest  quod  adjiciam,  quia 
totam  tibi  delegavi  spem  meam.  Direxi  tibi  advocatum 
meum,  tuum  dilectum  Filium,  misi  gloriosam  progeniem 
inter  me  et  te  mediatorem.  Misi,  inquam,  intercessorem, 
per  quem  confido  veniam ; misi  verbis  Verbum  quod  pro 
meis  dixi  missum  factis , et  numeravi  tibi  sanctissimae 
sobolis  mortem  quam  pro  me  credo  fuisse  perpessam. 
Credo  a te  missam  Deitatem  nostram  suscepisse  huma- 
nitatem, in  qua  dignum  duxit  vincula , alapas,  sputa, 
irrisionesque  perferre , nec  non  cruces  clavosque  susci- 
pere. Hanc  olim  infantiae  vagitibus  demolitam,  pueritiae 
pannis  constrictam  , sudoribus  vexatam  , jejuniis  mace- 
ratam, vigiliis  afflictam,  itineribus  fessam,  postea  affec- 
tam flagris,  laceratam  suppliciis,  deputatam  cum  mor- 
tuis, dotatam  vero  gloria  resurrectionis  coelorum  gaudiis 
induxit,  et  in  dextera  tuae  celsitudinis  collocavit. 

Tu  placatio  mea  et  propitiatio  mea , hic  intende  pius 
quem  genueris  Filium , et  quem  redemeris  servum , hic 

aspice  Factorem , et  ne  despicias  facturam , amplectere 
serenus  Pastorem , et  recipe  misericors  allatam  propriis 
humeris  ovem.  Hic  ipse  est  fidelissimus  Pastor  ille,  qui 
dudum  errabundam  ovem  per  abrupta  montium , per 
praecipitia  vallium  multis  variisque  quaesierat  laboribus, 
quique  jam  morienti , jam  per  longa  exsilia  deficienti 
tandem  inventae  gaudens  se  supposuit , et  miro  sibi  ad- 
nisu  charitatis  annixam  de  profunda  confusionis  abysso 
levavit,  piisque  astrictam  complexibus  ad  nonaginta 
novem,  unam  quae  perierat,  reportavit  ovem.  Ecce , 
Domine,  mi  Rex,  omnipotens  Deus , ecce  Pastor  bonus 
refert  tibi  quod  commisisti  ei.  Suscepit,  te  disponente , 
ad  salvandum  hominem , quem  tibi  restituit  omni  labe 
immunem ; ecce  tibi  tuum  charissimus  Filius  plasma 
reconciliat  quod  a te  procul  deviaverat.  En  gregi  tuo 
mitis  Pastor  reformat  quod  praedo  violentus  abegerat, 
reddit  tuis  conspectibus  servum  quem  sua  fecerat  cons- 
cientia fugitivum,  ut  qui  per  se  poenam  meruit,  per 
Factorem  mundi  mereatur  veniam , cuique  pro  culpis 
suis  supererat  gehenna,  tanto  duce  jam  confidat  revocari 
ad  patriam.  Potui  per  me  te , sancte  Pater,  offendere , 
sed  non  potui  per  me  te  mihi  placare;  factus  est  adjutor 
meus,  Deus  meus,  tuus  dilectus  Filius,  meam  partici- 
pans humanitatem,  ut  curaret  infirmitatem,  quatenus 
unde  culpa  emerserat  offensionis,  inde  tibi  immolaret 
sacrificium  laudis , meque  per  hoc  tuae  redderet  pietati 
placabilem  , quo  sedens  ad  dexteram  tuam  semper  meae 
substantiae  se  ostenderet  esse  consortem.  Ecce  spes  mea, 

ecce  tota  fiducia.  Si  me  pro  mea,  ut  dignum  est,  despi- 
cis iniquitate,  respice  me  saltem  misertus  pro  dilectae 
sobolis  charitate ; attende  in  Filio  quo  propitieris  servo. 
Vide  carnis  sacramentum , et  carnis  remitte  reatum ; re- 
cole quod  bonus  perpessus  est  filius , et  obliviscere  quod 
malus  operatus  est  servus.  Quoties  beatae  prolis  tibi  pa- 
tent vulnera,  delitescant,  obsecro,  scelera  mea;  quoties 
rubet  pretiosus  sanguis  pio  de  latere , deleatur,  supplico, 
labes  meae  pollutionis.  Et  quia  te  caro  lacefesivit  ad  iram, 
caro  te  inflectat,  precor,  ad  misericordiam,  ut  sicut  me 
caro  seduxit  ad  culpam,  caro  deducat  ad  veniam. 

Multum  quippe  est  quod  mea  mereretur  impietas; 
longe  autem  majus  est  quod  Redemptoris  mei  reposcit 
jure  pietas;  magna  enim  est  mea  injustitia,  multo  vero 
major  est  Redemptoris  mei  justitia.  Quanto  enim  supe- 
rior est  Deus  homine,  tanto  mea  malitia  est  inferior 
bonitate  ejus,  ut  qualitate,  ita  etiam  quantitate.  Quid 
enim  delinquere  posset  homo  quod  non  redemerit  Dei 
Filius  factus  homo  ? Quae  tanta  superbia  tumeret,  quam 
non  tanta  humilitas  sterneret?  Quodnam  esset  mortis 
imperium  quod  nati  Dei  non  destrueret  crucis  suppli- 
cium? Nimirum , Deus  meus,  si  aequa  lance  iniquitates 
peccantis  hominis  et  redimentis  gratia  librentur  aucto- 
ris, non  tantum  oriens  distat  ab  occidente,  seu  inferior 
separatur  infernus  a summo  coeli  cardine;  quantum  pie- 
tas Redemptoris  superat  malitiam  peccatoris. 

Jam,  lucis  optime  Creator,  jam  culpis  ignosce  meis 
pro  dilecti  Filii  tui  laboribus  immensis.  Jam,  quaeso,  ejus 

pietati  mea  impietas , ejus  modestiae  mea  perversitas,  et 
ejus  mansuetudini  mea  donetur  ferocitas.  Jam  sua  hu- 
militas meam  superbiam,  patientia  impatientiam,  benig- 
nitas duritiam,  obedientia  inobedientiam,  tranquillitas 
inquietudinem,  dulcedo  amaritudinem,  suavitas  iram, 
charitas  lucrifaciat  crudelitatem.  Qui  tecum,  etc. 

ORATIO  III. 

AD  DEUM. 

Contra  tres  inimicos  qui  peccatorem  gravius  multoties  infestant  et , 
nisi  misericordia  Dei  eum  tueatur,  saepius  ad  mortem  vulnerant, 
scilicet  inanis  gloria,  invidia,  superbia. 

Domine  Deus  meus,  in  te  speravi,  salvum  me  fac  ex 
omnibus  persequentibus  me  et  libera  me.  In  te  Domine, 
speravi,  non  confundar  in  aeternum ; in  tua  justitia  libera 
me  et  eripe  me.  Domine,  Deus  meus,  Creator  meus,  et 
Gubernator  meus,  sicut  dixi  et  semper  dicam,  in  te  spe- 
ravi, et  in  te  spero , nec,  quamdiu  fuerit  halitus  in  na- 
ribus meis,  a misericordia  tua  desperabo.  A meipso  vero, 
si  diligenter  omnes  actiones  meas  inspicio , semper  des- 
pero , quia  semper  in  malis  operibus  conversor ; sed  res- 
piciens ad  dulcissimum  Creatorem  meum,  ad  patientis- 
simum  Dominum  meum , qui  male  me  vivere  conspicit, 
et  adhuc  exspectat  correctionem  meam,  exspectans  et 
tolerans  auscultat  si  in  aliqua  re  curarem,  emendare 
vitam  meam , respiro , et  misericordiam  Creatoris  mei , 
qui  tam  dulciter  me  tolerat,  invoco.  Ex  omni  parte  inva- 
dunt me  inimici  mei  et  jam  fere  ex  omni  parte  perforant 

et  irrumpunt  interiora  cordis  mei,  et  nisi  ille  piissimus 
Dominus  meus,  qui  me  creavit,  mihi  subveniat  subve- 
niens et  terrens  inimicos  meos,  qui  sic  me  tribulant  re- 
pellat, illorum  vinculis  infeliciter  ligata  jam  cito  duce- 
tur captiva  anima  mea.  Ergo  libera  me.  Domine,  ex 
omnibus  persequentibus  me ; et  si  non  propter  me , sal- 
tem propter  te.  Propter  me,  fateor,  dulcissime  Domine 
Deus  meus , non  est  tibi  ratio  liberandi  me , quia  fere 
semper  delectat  me  malum  facere , et  in  malis  operibus 
perseverare.  Sed  propter  te  libera  me , quia  verecundia 
tua  est  inimicos  tuos  creaturam  tuam  sic  deludere , sic 
delusam  et  eorum  sordidissimis  foedatam  male  tractare 
quam  tam  honestam  creasti , tanto  honore  rationis  exor- 
nasti, quam  ad  imaginem  et  similitudinem  tuam  plas- 
masti. 

Ecce,  dulcissime  Deus  meus,  ecce  infelix  spiritus  meus 
malis  operibus  undique  corrosus,  de  dentibus  inimico- 
rum suorum,  quibus  infeliciter  dilaniabatur,  vix  erutus 
tuum  auxilium  implorat , tuae  gratiae  visitationem  suspi- 
rat, quia  nisi  cito  subvenias , eorum  insecutione  graviter 
fatigatus  jam  etiam  ad  te  nec  anhelare  valebit.  Multi  sunt 
inimici  mei,  sicut  vides,  piissime  Creator  meus,  quorum 
saevitia  graviter  ferior,  percussus  et  illusus  non  modicos 
dolores  sustineo ; sed  unus  inter  caeteros  semper  gravius 
me  appetit , et  semper  sine  ulla  miseratione  usque  ad 
interitum  prosternere  contendit.  Saepius  enim  cum  alii 
inimici  mei  ab  insecutione  mea  quasi  fatigati  quiescunt, 
unus  audacior  caeteris  fortius  telum  vibrat,  scilicet  inanis 

gloria , quae  non  solum  miserum  hominem  malis  operi- 
bus maculat,  sed  etiam  de  ipsis  bonis  operibus  quae 
agere  videtur,  si  se  caute  non  custodit,  jugulat.  Haec 
pestis  progenita  est  ab  illa  superbia  quae  primum  homi- 
nem prostravit,  prostratum  et  vulneratum  ab  illa  felici- 
tate, quam  possidebat,  expulit.  Et  ut  miserum,  quem 
invadit,  fortius  prosternat,  invidiam,  per  quam  mors 
intravit  in  orbem  terrarum,  secum  ad  adjuvandum  se 
advocat.  Invidia  igitur  miserum  quem  arripit,  urit, 
urendo,  tristem  et  quasi  languore  possessum  incedere 
facit.  Inanis  vero  gloria,  quasi  recreando , de  ipsis  bonis 
operibus  quae  facere  fingit,  extollit.  Sed  ut  miserum  quem 
semel  inanis  gloria  intercipit,  infelicius  captivum  ducat, 
nec  ei  ullam  spem  evadendi  relinquat,  ad  matrem  super- 
biam recurrit,  et  ejus  animata  mortifero  consilio  virtu- 
tem diligendi  Deum  et  proximum  ei  primum  abscidit. 
Dum  enim  infelix,  quem  inanis  gloria  inficit,  superior 
caeteris  videri  cupit,  si  quem  considerat  in  bonis  operi- 
bus meliorem  se  esse,  rectusque  incedere  negare  non 
possit,  illum,  si  valet,  et  omnia  quae  agit,  opprimit;  non 
valet,  quia  aperte  recta  sunt,  saltem  ut  non  ex  toto  recte 
acta  credenda  sint,  quocumque  modo  obnubilare  sata- 
git. Sicque  miser  animus  hac  captivitate  possessus , nec 
rectum  agit,  si  quid  rectum  agere  videatur,  quia  nec 
proximum  diligit,  quem  sicut  se  amare  praecipitur,  nec 
Deum  amat,  quem  hoc  agendo  non  amare  convincitur. 
Qui  enim  proximum  suum  non  amat,  nec  eum,  in  quan- 
tum valet  ut  in  bono  proficere  possit,  adjuvat,  nec  Deus 

illum  amat,  nec  ad  ejus  opera  respicit,  etiamsi  coram 
hominibus  videantur  esse  bona.  Quid  vero,  quid  mise- 
rius potest  esse  homine  qui  se  de  bono  opere  extollit  ? 
Qui,  dum  sese  putat  extollere,  de  supernis  ad  ima  ruit; 
superbia  enim  semper  naturaliter  in  profundum  inferni 
jacet,  humilitas  vero  semper  in  coelis  habitat , et  in  coelo 
manet.  Et  quem  inanis  gloria  de  summis  dejicit,  super- 
bia mater  ejus  in  brachiis  aeternae  perditionis  excipit; 
sicut  e contrario,  cujus  humilis  conversatio  est  in  terris, 
Deus  qui  humilia  respicit,  et  alta  a longe  cognoscit,  eum 
de  ima  conversatione  elevat  in  coelos. 

Fateor,  mitissime  Deus,  fateor  me  his  tribus  malis, 
imo  his  tribus  furiis  infernalibus  graviter  esse  prostra- 
tum, et  fere  usque  ad  interitum  in  anima  vulneratum, 
et,  nisi  indulgentissima  misericordia  tua  cito  subveniat, 
gravius  esse  damnandum.  Heu  miser,  heu  miser,  sem- 
per et  ubique , heu  miser,  quanta  captivitas  est  miseri 
hominis!  Si  male  vivit,  est  aperta  damnatio;  si  recte 
quidem  vivere  videtur,  sed  incaute  se  custodiens , inde 
gloriatur,  iterum  est  misero  certa  mors , et  aeterna  dam- 
natio. 0 Deus,  nostrum  refugium,  o Creator  noster,  et 
virtus  nostra  adversus  eos  qui  nos  persequuntur,  et  si  te 
nos  viderint  propter  peccata  nostra  dimittere,  semper 
insidiantur,  adjuva  nos,  misericors,  tua  misericordia 
semper  indigentes , tuae  miserationis  auxilium , plus- 
quam  nobis  expediret,  tepide  postulantes.  Et  si  nos  des- 
picis, ideo  quia  multis  iniquitatibus  involvimur,  saltem 
reduc  ad  nos  misericordes  oculos  tuos,  quia  creatura 
t.  i.  * 18 

tua  sumus.  Et  sicut  verissimum  est  te  nostrum  semper 
esse  Creatorem , sic  semper  et  ubique  sentiamus  te  nos- 
trum esse  defensorem , et  adversus  inimicos  nostros  in- 
deficientem protectorem , ut  in  praesenti  vita  semper  a 
te  defensi  et  adjuti,  finito  temporali  cursu,  ad  te  Creato- 
rem nostrum  et  Dominum  perveniamus  ab  omnibus 
peccatis  mundati  et  absoluti.  Arnen. 


ORATIO  IV. 

Cum  peccator  de  iniquitatibus  suis  multum  est  anxius,  easque  coram 
Deo , omni  postposita  verecundia , expandit. 

Altissime , et  mitissime  amator  hominum  Deus , Crea- 
tor et  Gubernator  omnium  creaturarum , immensae  bo- 
nitati tuae  confiteor  omnia  peccata  mea  quaecumque  quo- 
cumque modo  feci,  ex  ea  hora  ex  qua  peccare  potui 
usque  ad  hanc  horam  in  qua  adhuc  per  misericordiam 
tuam  me  xivere  pateris.  Omnium  vero  non  possum  esse 
memor,  quia  multa  sunt,  et  facile  enumerari  non  pos- 
sunt. Sed  tu,  piissime  et  misericordissime  Deus,  cui 
nota  sunt  omnia  antequam  fiant , qui  verus  inspector  es 
cogitationum,  et  justissimus  scrutator  cordis  et  renum , 
tu  nosti  omnia  peccata  mea,  quaecumque  egi,  vel  adhuc 
ago,  vel  intus  in  anima  mea  per  occultas  cogitationes, 
vel  foris  per  apertas  operationes.  Et  propterea,  quia  ve- 
raciter haec  omnia  me  fecisse  contra  voluntatem  tuam 
intelligis,  coram  majestate  tua,  et  coram  omnibus  sanc- 
tis tuis , me  reum  et  culpabilem  esse  confiteor,  et  nisi 
indulgentissima  misericordia  tua  prius  subveniat,  post 

mortem  carnis  aeterna  morte  esse  damnandum , aeternis- 
que  tormentis  aeternaliter  esse  torquendum. 

Scio,  dulcissime  Deus,  scio  quia  me  creasti,  et  crea- 
tum misericorditer  dilexisti,  et  quia  ad  hoc  me  creasti, 
ut  et  ego  quoque  te  Creatorem  meum,  sicut  dignum 
esset,  diligerem,  tuisque  praeceptis  per  omnia  obediens 
essem.  Et  hoc  totum  ad  bonum  meum  fecisti,  non  ut  tu 
per  me  vel  melior  esses,  vel  in  aliquo  ditior  existeres. 
Tu  enim  nullo  bono  eges , quia  tu  essentialiter  es  ipsum 
bonum,  et  a te  est  omnis  bonus,  quicumque  bonus  est. 
Et  ideo  non  potes  esse  vel  melior,  vel  ditior ; et  hoc  non 
per  falsam  impotentiam,  sed  per  veram  potentiam  non 
potes.  Qui  enim  malum  potest  et  facit,  malo  suo  hoc 
potest  et  facit , quia  per  hanc  potentiam  non  sursum  ad 
excelsa  erigitur  feliciter,  sed  deorsum  ad  ima  attrahitur 
infeliciter.  Hac  potentia,  vel  potius  impotentia  miserabi- 
liter deductus,  et  quasi  vesica  turgens  inaniter  inflatus , 
extra  rationem  positus,  et  quasi  jumento  insipienti  simi- 
lis factus , telo  superbi®  miserrime  percussus  et  prostra- 
tus te  Creatorem  meum  et  miseri  cordissimum  Dominum 
in  tuis  praeceptis  contempsi,  quae  mihi  ad  bonum  meum, 
si  observassem,  dedisti,  contemnens,  et  veluti  mente 
perditus,  dum  huc  illucque  quasi  superbe  feror,  vera 
soliditate  perdita  vias  perditionis  et  mortis  incurro , ac 
vanitatem , vanaeque  elationis  ventum  stulte  et  insipien- 
ter sequor. 

Fateor,  clementissime  Deus,  fateor  coram  omnipoten- 
tia tua  me  nimis  esse  superbum , vanum  et  omni  genere 

elationis  plenum.  Et  puto  quia,  si  in  hoc  saiculo  aliquam 
haberem  potentiam , nullus  posset  sufferre  meam  super- 
biam. Sed  et  ista  superbia  qua  coram  hominibus  tam 
graviter  vexor,  quamvis  sit  exsecrabilis  et  nimis  pericu- 
losa, est  tamen  alia  superbia,  qua,  cum  diligenter  se- 
cretum mentis  meae  non  mihi  blandiens  inquiro , non 
parum  vexatur  et  dissipatur  infelix  anima  mea.  Ali- 
quando vero  si  contingat  ( quod  tamen  raro  accidit ) in- 
felix aliquid  me  facere , quod  secundum  aestimationem 
hominum  videatur  aliqua  similitudo  boni,  non  parum 
de  hoc  ipso  superbio.  Et  si  nemo  inde  loquitur,  vel  ali- 
quo modo  me  laudare  curat,  eum,  quasi  stultum  et 
nihil  scientem,  despicio,  vel  etiamsi,  quasi  non  curans, 
laudationem  hominum  vanam  et  inutilem  fugio,  non 
parum  in  ipsis  interioribus  meis,  ubi  solus  Deus  videt, 
inde  glorior,  et  mirum  in  modum,  dum  laudationem 
vitae,  eo  amplius  laudationem  et  vanam  gloriam  appeto. 
Ecce,  Deus  meus,  et  Creator  meus,  ecce  vides  me  ita 
facere,  ita  vivere,  et  totum  quod  vivo  perdere;  ecce 
vides  et  exsecraris , et  pro  tali  vita  nonnisi  poenas  et  tor- 
menta promittis.  Subveni  ergo , Creator  meus , subveni 
adjutor  in  opportunitatibus,  subveni  et  adjuva  animam 
meam , et  per  ineffabilem  misericordiam  tuam  destrue 
et  confunde  superbiam  meam.  Ecce,  Deus  meus,  et  Do- 
minus meus,  ecce  confiteor  immensae  bonitati  tuae  ve- 
neno hujus  malitiae  me  totum  esse  infectum,  corruptum 
et  destructum , et  jam  fere  nisi  misericordia  tua  subve- 
niat ad  nihil  redactum.  Sed  coram  majestate  tua  culpam 

meam  recognosco,  reus  et  culpabilis  veniam  et  indul- 
gentiam de  hoc  et  de  omnibus  peccatis  meis  a te,  mise- 
ricors Creator,  peto,  qui  non  vis  mortem  peccatoris,  nec 
laetaris  in  perditione  morientium.  Sunt  et  alia  multa  quae 
de  radice  hujus  pestis  exoriuntur,  quae  me  habere  et 
eorum  molestiis  non  parum  inquietari  et  saepissime  at- 
teri similiter  confiteor.  Et  similiter  de  his  omnibus  ve- 
niam et  indulgentiam  requiro.  Sunt  autem  haec,  videli- 
cet ira , impatientia , inimica  Deo  et  omnibus  odiosa 
discordia,  indignatio,  rancor  animi,  taedium  mentis, 
voracitas  gulae,  murmuratio,  avaritia,  rapacitas  et  multa 
his  similia,  quibus  vexari  et  affici,  lacerari  et  discerpi 
infeliciter  animam  meam  conspicio. 

Est  et  praeter  haec,  unum  malum  super  omnia  mala 
malum , quo  tanto  gravius  et  miserabilius  laceratum  et 
afflictum  animum  meum  sentio,  quanto  et  ab  ipsis  cu- 
nabulis semper  mecum  fuit,  mecumque  crevit,  in  infan- 
tia, in  adolescentia,  in  juventute  mihi  semper  adhaesit, 
nec  adhuc  jam  prae  senectute  membris  deficientibus  me 
deserit.  Est  autem  hoc  malum , desiderium  voluptatis , 
delectatio  carnis,  tempestas  libidinis,  quae  multis  et  va- 
riis modis  infelicem  animam  meam  maceravit,  dissolvit 
et  omni  virtute  destitutam  inanem  et  debilem  reddidit. 
Fateor,  dulcissime  et  mitissime  Deus,  fateor  coram  om- 
nipotentia tua  me  hujus  nefario  opere  hujus  operis  nefa- 
rii immundis  recordationibus  saepe  esse  pollutum,  in- 
censum , ardores  non  modicos  et  inhonestos  passum , et 
non  solum  mearum  delectationum  malas  memorias  et 

stultas  recordationes  mihi  nocere;  sed  etiam  aliorum 
malefacta  mihi  narrata,  et  per  recordationes  sordidas  ad 
memoriam  reducta,  cor  meum  non  parvo  naevo  iniqui- 
tatis maculare. 

Ecce , Deus  meus , piissime  et  misericordissime  Domi- 
ne meus,  quamvis  non  parvam  verecundiam  passus, 
expandi  coram  te  iniquitates  meas,  ostendi  vulnera  et 
peccata  mea , ostendi  animam  meam  malis  operibus 
maculatam,  malorum  operum  delectationibus  infectam, 
malarum  delectationum  recordationibus  foedatam.  Deus 
meus  misericordia  mea,  respice  ad  pietatem  tuam  ; sus- 
cipe confessionem  meam , et  fac  mecum  secundum  mi- 
sericordiam tuam.  Si  iniquitates  observaveris , Domine; 
Domine,  quis  sustinebit  ? Vel  etiam  quis  justitia  sua  sine 
misericordia  tua  poterit  liberari?  Propitius  esto  mihi. 
Domine , propitius  esto  mihi  peccatori ; parce  pecca  tis  et 
iniquitatibus  meis , ut  per  tuam  misericordiam  ab  om- 
nibus vitiis  mundatus  ac  purgatus,  et  ab  omnibus  pec- 
catis clementer  absolutus,  finita  temporali  conversatione, 
perduci  merear  ad  regna  coelorum , ubi  cum  sanctis  om- 
nibus te  laudare,  et  benedicere  et  glorificare  valeam  in 
ssecula  saeculorum. 


ORATIO  V. 

Ad  obtinendam  cordis  compunctionem  in  oratione. 

Ignosce , Domine , ignosce  pie , ignosce  et  miserere , 
parce  ignorantiae  meae  et  multae  imperfectioni  meae.  Noli 
me  tanquam  temerarium  reprobare , quod  audeam  ser- 

vus,  utinam  vel  bonus  et  non  etiam  inutilis  et  malus,  et 
ideo  valde  malus  quia  te  omnipotentem  Deum  nostrum 
terribilem  et  nimis  metuendum  sine  cordis  contritione 
et  lacrymarum  fonte , sine  reverentia  debita  et  tremore 
laudo,  benedico,  atque  adoro.  Si  enim  Angeli  te  adoran- 
tes et  laudantes  tremunt  mira  exsultatione  repleti , ego 
peccator,  dum  tibi  assisto,  laudes  dico,  sacrificium  offero; 
cur  non  corde  paveo,  vultu  palleo,  labiis  tremo,  toto 
corpore  inhorresco,  sicque  obortis  lacrymis  coram  te 
indesinenter  lugeo?  Yolo,  sed  non  valeo,  quia  nequeo 
quod  desidero.  Hinc  enim  mecum  vehementer  admiror, 
dum  te  nimis  terribilem  oculis  fidei  cerno. 

Sed  quis  hoc  sine  ope  gratiae  tuae?  Universa  enim  salus 
nostra  magna  misericordia  tua.  Miserum  me,  quomodo 
sic  insensata  facta  est  anima  mea  ut  non  terreatur  ter- 
rore nimio , dum  stat  ante  Deum , et  suas  illi  laudes  de- 
cantat? Miserum  me,  quomodo  sic  induruit  cor  meum 
ut  oculi  mei  indesinenter  non  producant  flumina  lacry- 
marum, dum  conservus  sermocinatur  coram  Domino 
suo,  homo  cum  Deo,  creatura  cum  Creatore,  qui  factus 
est  ex  limo  cum  eo  qui  omnia  fecit  ex  nihilo  ? Ecce , Do- 
mine, pono  me  ante  te,  et  quid  in  secretis  de  me  sentio, 
paternis  auribus  non  taceo.  Tu  dives  in  misericordia,  et 
largus  in  praemiis , da  mihi  de  bonis  tuis,  ut  ex  eis  ser- 
viam tibi.  Non  enim  aliunde  possumus  tibi  servire  neque 
placere  nisi  de  tuo  munere. 

Confige,  quaeso,  timore  tuo  carnes  meas ; laetetur  cor 
meum,  ut  timeat  nomen  tuum , utinam  sic  te  timeret 

peccatrix  anima  mea,  quomodo  ille  vir  sanctus  qui  dixit : 
Semper  enim  quasi  tumentes  super  me  fluctus  timui 
Deum.  Dator  enim  omnium  bonorum  Deus,  da  mihi 
inter  laudes  tuas  fontem  lacrymarum  simul  cum  cordis 
puritate  et  mentis  jubilatione ; ut  perfecte  te  diligens , et 
digne  te  laudans,  ipso  cordis  palato  sentiam,  gustem,  et 
sapiam  quam  dulcis  et  suavis  es,  Domine,  sicut  scriptum 
est : Gustate  et  videte  quoniam  suavis  est  Dominus. 
Beatus  vir  qui  sperat  in  eo.  Beatus  populus  qui  scit  ju- 
bilationem. Beatus  vir  cujus  est  auxilium  abs  te,  ascen- 
siones in  corde  suo  disposuit , in  valle  lacrymarum , in 
loco  quem  posuit.  Beati  mundo  corde , quoniam  ipsi 
Deum  videbunt.  Beati  qui  habitant  in  domo  tua , Do- 
mine, in  scecula  sceculorum  laudabunt  te. 

ORATIO  vi. 

Ne  peccator  pro  ullo  peccato  desperare  debeat , quia  pius  est  et 
misericors  Dominus,  nec  vult  mortem  peccatoris,  sed  vitam. 

Miserere  mei,  Deus,  secundum  magnam  misericor- 
diam tuam ; et  secundum  multitudinem  miserationum 
tuarum  dele  iniquitatem  meam.  Credimus  quod  hanc 
orationem  Spiritus  Sanctus  dictaverit,  cujus  inspiratione 
compunctus  homo  peccator,  sed  et  fidelis  et  sibi  postulat 
a Deo  misereri , suasque  iniquitates  secundum  multitu- 
dinem miserationum  ejus  deleri , quem  et  omnipoten- 
tissimum  Deum  et  misericordissimum  Dominum  esse 
credidit.  Est  autem  hoc  opus  Spiritus  Sancti,  quod  pec- 
catori sua  facinora  displicent,  et  ea  agere  satagit  quae 

Creatori  suo  placent.  Sed  et  lioc  suis  viribus  non  valet , 
nisi  ejusdem  Spiritus  Sancti  gratia  illuminatus;  cujus 
cor,  cum  per  suam  gratiam  visitat,  protinus  ab  omni 
labe  vitiorum  emundat.  Dulcis  est  vero  Dominus  et  pius 
erga  creaturam  suam , quam  creavit  ad  imaginem  suam 
et  similitudinem;  et  quam  tanto  ditavit  honore,  nullo 
modo  nisi  ejus  magna  iniquitate  patitur  perire.  Est  autem, 
est  omnino  universitatis  Creator  suavis  et  mitis , et  mid- 
tce  misericordiae  omnibus  invocantibus  se , omnibus  qui 
invocant  eum  in  veritate ; et  voluntatem  timentium  se 
facit,  et  deprecationem  eorum  exaudit,  et  per  suam 
magnam  misericordiam  salvos  ad  sempiternam  gloriam 
ducit.  Miseretur  enim  omnium,  et  nihil  odit  eorum  quse 
fecit,  dissimulans  peccata  hominum  propter  poeniten- 
tiam, et  parcens  illis,  quia  pius  est  Dominus.  Est  autem 
misericors  Dominus  peccatoribus  a suis  nequitiis  cessan- 
tibus, et  per  veram  poenitentiam  verseque  poenitentiae 
bona  opera  suas  malitias  mundantibus;  et  per  veram  con- 
fessionem, verseque  confessionis  sacrificium,  sese  mac- 
tantibus. Est  autem  vera  poenitentia  veraque  confessio, 
et  perpetrata  mala  plangere,  et  plangenda  amplius  non 
amittere.  Quomodo  vero  miseretur  Pater  filiorum,  et 
multo  magis  quam  pater  carnalis  filiorum , miseretur 
pius  et  misericors  Dominus  omnium  se  timentium.  Ipse 
enim  novit  figmentum  nostrum ; cognovit  etiam  unde 
nos  fecit  limum  nostrum.  Recordatur  enim  quod  pulvis 
sumus,  et  cinis,  sed  tamen  ad  ejus  imaginem  facti.  In- 
tuentes  autem  vereque  confitentes  tantam  misericordiam 

Creatoris  nostri  erga  creaturam  suam,  non  de  remissione 
culparum  desperemus.  Quoniam  si  ex  toto  corde  poeni- 
teamus , nostrasque  iniquitates  dignis  fletibus  insequa- 
mur, ejus  indulgentissimam  pietatem  procul  dubio  con- 
sequemur. 

Sed  fortasse  aliquis  mente  perditus,  et  jam  ipsis  vora- 
ginibus aeternae  damnationis  immersus,  considerans 
enormitatem  scelerum  suorum,  desperans  de  miseri- 
cordia Dei,  dicere  apud  se  praesumit : quod  consilium 
recuperandae  salutis  jam  amplius  invenire  potero;  aut 
quam  consolationem , aliquam  veniam  scelerum  promit- 
tentem, sperabo?  Ex  quo  peccare  potui,  nunquam  a 
peccatis  et  malis  operibus  cessavi.  Peccatis  peccata  sem- 
per  accumulavi,  et  peccata,  quae  aliquando  operibus 
implere  non  potui,  malis  voluntatibus  ac  malis  desideriis 
perficere  nunquam  cessavi.  Tantis  ergo  malis  et  iniqui- 
tatibus involutus , tantis  criminibus  et  peccatis  circum- 
datus , quid  jam  exspectare  possum  nisi  aeternam  perdi- 
tionem aeternaeque  perditionis  aeternam  damnationem  ? 
Aliquando  vero  si  aliquam  misecordia  Dei  peccatorum 
confessionem  feci , et  peccatorum  poenitentiam  a sacer- 
dote accipiens,  aliquam  emendationem  malorum  pro- 
misi , statim , vel  post  parvam  moram , eadem  mala  vel 
pejora  peccata  feci , et  quasi  canis  reversus  sum  ad  vomi- 
tum ; quod  quasi  per  confessionem  evomueram  ore  et 
corde , sordidus  resumpsi.  Juravi  etiam  saepius  me  dein- 
ceps cessare  a peccatis,  viam  iniquitatis  omnino  dimittere 
viamque  justitiae  sequi.  Sed  neque  timor  ipsius  perjurii 

me  a peccatis  retinere  potuit,  neque  timor  Dei  cuncta  ab 
alto  conspicientis. 

Ecce  vides,  dulcissime  amator  hominum  Deus,  ecce 
vides  de  sanctuario  tuo , et  respicis  de  excelso  coelorum 
habitaculo,  miserum  hominem  ad  te  dorsum  ponentem, 
teque  in  tuis  praeceptis  spernentem,  et  propter  sua 
magna  peccata  de  tua  magna  misericordia  desperantem, 
et  quamvis  nimis  miserum , et  peccatorem , respicis 
tamen  et  vides  a te  creatum , et  dum  in  hac  vitaexistit, 
tuis  beneficiis  sustentatum.  Immitte,  bone  Deus,  in  ani- 
mam ejus  timorem  tuum , et  aufer  de  corde  ejus  timorem 
noxium.  Respice,  et  illumina  cor  ejus  obcaecatum,  ut 
videat  et  intelligat  quam  magna  sit,  et  quam  amabilis 
multitudo  dulcedinis  tuse,  Domine,  quam  abscondisti 
desperantibus  de  te , perfecisti  autem  sperantibus  in  te. 
Non  eum  demergat,  dulcissime  Deus,  non  eum  demer- 
gat tempestas  aquae  nec  absorbeat  profundum,  neque 
urgeat  super  eum  puteus  os  suum , scilicet  abyssus  ini- 
quitatum suarum , et  desperatio  miserationum  tuarum. 
Credimus , clementissime  Creator  hominum  Deus , te 
esse  omnipotentem,  et  omnia  qusecumque  vis  facientem. 
De  te  enim  propheta  dicit:  Omnia  qusecumque  voluit 
Dominus  fecit  in  Coelo,  et  in  terra,  et  in  mari,  et  in  omni- 
bus abyssis.  Scimus  autem  quia  non  vis  peccatores  per- 
dere, sed  a peccatis  cessare,  et  vivere.  Si  ergo  omnipotens 
es , sicut  vere  es,  quia  quidquid  vis,  facere  potes;  et  non 
vis  peccatores  perdere,  sed  a malis  resipiscere,  et  vivere; 
de  multitudine  miserationum  tuarum  non  debemus  des- 


perare  \ sed , securi  de  spe  veniae , misericordiam  exspec- 
tare. Verum  est  omnino  quia  multa  sunt  et  magna  pec- 
cata nostra,  sed  certi  sumus  quia  multa  est  et  magna 
misericordia  tua. 

Scimus , omnipotens  et  misericors  Deus , scimus  quia 
tu  es  summus  spiritus,  incommutabilis  et  aeternus,  vivens 
vita  tua,  quae  tu  ipse  es,  et  aeternitate  tua,  et  nos  crea- 
tura tua,  a te  creati  bonitate  et  miseratione  tua.  Nos 
autem  cum  peccamus,  id  est,  cum  ea,  quae  jubes  non 
facimus,  et  quae  prohibes  facimus,  per  peccatum  nos- 
trum morimur,  licet  in  aliqua  vita,  nobis  etiam  mortuis 
tua  miseratione  concessa,  existamus.  Si  vero  iterum  tibi 
obedientes  existimus,  et  a malis  operibus  tua  gratia 
adjuti  nos  retineamus,  tibique,  qui  vivus  Spiritus  es  et 
Creator  noster,  per  bona  opera  jungimur,  iterum  revivi- 
scimus ; et  post  mortem  in  aeterna  gloria  tecum  victuri,  si 
deinceps  quandiu  vixerimus  in  rectis  operibus  perseve- 
rantes existamus.  Eliseus  propheta  cum  mortuus  esset  et 
sepultus,  et  quidam  qui  erat  mortuus,  ejus  ossibus  tange- 
retur, resurrexit  vivus,  et  iterum  est,  meritis  prophetae  et 
tactu  corporis,  vivere  permissus.  Si  ergo  tactu  prophetae 
mortui  resurrexit  qui  erat  mortuus,  multo  magis  nos  revi- 
viscimus, si  tibi  nostro  Creatori  per  bona  opera  jungimur 
qui  es  vivus  et  immortalis  Spiritus.  Miserere  ergo  nostri, 
Creator  noster , misereri  nostri  secundum  magnam  mi- 
sericordiam tuam  , et  secundum  multitudinem  misera- 
tionum tuarum  dele  iniquitatem  nostram,  et  resuscita 
nos  in  hac  praesenti  vita  a morte  ad  vitam , id  est  a morte 

peccati  ad  justitiae  vitam , et  in  fine  saeculi  per  tuam  mi- 
sericordiam justificatos , resuscita  ad  aeternam  gloriam. 
Quam  ipse  nobis  praestare  digneris , qui  vivis  et  regnas 
per  aeterna  saecula.  Arnen. 

ORATIO  VII. 

AD  DEUM. 

Cum  confessione  peccatorum , et  humili  petitione  gratiae. 

Deus  piissime,  Deus  clemens  et  misericors,  propitiare 
peccatis  nostris,  et  praesta  ut  peccata  quae  vel  auctore  mor- 
tis instigati  vel  propria  voluntate  commisimus,  non  ad 
judicium  tuum  discutienda  reserves,  sed  concessa  gratia 
de  sola  tantum  venia  gratulemur,  quia  si  ante  oculos  tuos, 
Domine , culpas  quas  fecimus  et  plagas  quas  excipimus 
conferamus,  minus  est  quod  patimur,  majus  est  quod 
meremur.  Peccati  poenam  sentimus , et  peccati  pertina- 
ciam non  vitamus.  In  flagellis  tuis  fragilitas  nostra  fran- 
gitur, et  iniquitas  nostra  non  mutatur.  Mens  aegra  tor- 
quetur, cervix  dura  non  flectitur,  vita  in  dolore  suspirat 
et  in  opere  non  emendat.  Si  exspectas,  non  corrigimur; 
si  vindicas,  non  duramus.  Confitemur  in  correptione 
(juod  fecimus,  obliviscimur  in  visitatione  quod  flevimus. 
Si  impresseris  manum,  facienda  promittimus;  si  suspen- 
deris gladium,  promissa  non  facimus.  Si  ferias,  cla- 
mamus ut  parcas;  si  parcis,  iterum  provocamus  ut  ferias. 
Si  angustia  veniat,  tempus  petimus  poenitendi;  si  mise- 
ricordia nos  respexit , abutimur  patientia  quae  pepercit. 
Adhuc  illata  plaga  vix  praterit,  et  jam  non  recolit  mens 

ingrata  quod  pertulit.  Si  citius  nos  exaudias,  ex  miseri- 
cordia insolescimus ; si  tardius,  ex  impatientia  murmu- 
ramus. Te  volumus  servare  quod  promiseris,  et  nos  non 
timemus  non  observare  quod  jusseris.  Habes  ergo, 
Domine,  confitentes  reos;  parce  quia  pius  es.  Novimus 
quia,  nisi  remittas,  recte  nos  punias,  sed  apud  te  est 
multa  miseratio  et  propitiatio  perabundans.  Praesta  ergo 
sine  merito  quod  rogamus,  qui  fecisti  ex  nihilo  qui  roga- 
rent. 

Clamantium  ad  te.  Domine,  nostri  miserere,  moveat 
pietatem  tuam  vox  fidelis  atque  flebilis,  atque  illa  de  qua 
totum  speramus  misericordia  non  reputet  quod  offendi- 
mus , dum  respicit  quod  rogamus.  Et  cum  grandis  sit 
miseria  esse  nos  reos,  major  sit  tibi  clementia  esse  nos 
miseros.  Tuo  supplices  auxilio  ante  te  et  criminis  nostri 
mala  ponimus  et  dolores,  et  a te  precando  misericor- 
diam quam  peccando  repulimus  exspectamus. 

Da  igitur,  Pater  piissime , ut  ea  quae  commisimus  de- 
fleamus, ac  per  totius  diei  vel  noctis  spatia  ab  omnibus 
malorum  incursibus  liberos  tuae  pietati  servire  concedas. 
Praestetur  nobis  de  indulgentia  tua  quod  rogaris  accipere, 
quos  agnoscis  de  nostra  justitia  fiduciam  non  habere. 
Erige  nos.  Domine  Deus  noster,  et  alleva  in  misericordia 

tua , ut  communione  salutis  et  gaudio  cbaritatis,  dum 

% 

ipsi  salvari  ex  munere  cupimus,  etiam  fide  et  pace  cunc- 
tarum gentium  gaudeamus. 

ORATBO  VE!I. 

AD  DEUM. 

Deus  inaestimabilis  misericordiae , Deus  immensae  pie- 
tatis, Deus  conditor  et  reparator  humani  generis,  qui 
confitentium  tibi  corda  purgas,  et  accusantes  ante  cons- 
pectum divinae  clementiae  tuae  ab  omni  iniquitatis  vinculo 
absolvis,  virtutem  tuam  totis  exoro  gemitibus , ut  secun- 
dum multitudinem  miserationum  tuarum  de  omnibus 
iniquitatibus  meis,  de  quibus  me  accusat  conscientia 
mea,  puram  mihi  coram  te  concedas  agere  confessionem, 
veramque  ex  his  omnibus  et  condignam  mihi  tribuas 
poenitentiam,  quaecumque  peccavi  in  cogitationibus  pra- 
vis, in  consensu  malo , in  consilio  iniquo,  in  concupis- 
centia, atque  delectatione  immunda,  in  verbis  otiosis, 
in  factis  malitiosis,  in  visu,  auditu,  gustu,  odoratu  et 
tactu.  Tu  enim  misericors  ad  operandum  mihi  animae 
meae  salutem  membra  singula  humanis  usibus  apta 
dedisti,  sed  ego  miserrimus  omnium  et  peccator  te  aeternae 
salutis  amatorem  contempsi,  et  aeterna  mihi  incendia 
inimico  praeparanti  consensi,  lapsus  sum  in  peccatis, 
corrui  in  delictis,  in  membris  singulis  vero  modum  ex- 
cessi, et  impiis  me  laboribus  obnoxium  feci;  non  enim 
haec  narrans  tuam.  Domine,  in  me  blasphemo  creaturam , 
sed  meam  a te,  piissime  Deus,  exsposco  medicinam,  quia 
me  reum  intelligo  supra  mensuram , quia  ut  astra  coeli 
atque  arenam  maris,  ita  mea  innumerabilia  cognosco 
esse  delicta.  Insuper  etiam  ira,  tristitia,  acedia,  jac- 

tantia  atque  desidia  unde  principalibus  vitiis  obnoxium 
me  esse  profiteor;  sed  tu,  qui  non  vis  mortem  peccatoris, 
respice  in  me  et  miserere  miseri  liujus. 

ORATIO  IX, 

AD  DEUM. 

Omnipotens  Deus,  et  misericors  Pater,  et  bone  Domine, 
miserere  mihi  peccatori.  Da  mihi  veniam  peccatorum 
meorum , cavere  et  vincere  omnes  insidias  et  tentationes 
et  delectationes  noxias,  perfecte  mente  et  actu  vitare  quae 
prohibes,  facere  et  servare  quae  jubes,  credere,  sperare, 
amare,  velle  quod  et  quantum  et  tu  scis  et  vis,  com- 
punctionem humilitatis  et  pietatis,  discretam  absti- 
nentiam et  carnis  mortificationem,  ad  te  amandum, 
orandum,  laudandum,  meditandum,  ad  omnem  secun- 
dum te  actum  et  cogitatum , puram , sobriam , devotam 
mentem,  veracem  et  efficacem  mandatorum  tuorum 
notitiam,  dilectionem,  facilitatem  et  effectum,  semper 
Domine , ad  meliora  cum  humilitate  proficere  et  nun- 
quam deficere.  Ne  committas  me,  Domine,  voluntati 
meae , nec  humanae  ingnorantiae , aut  infirmitati , neque 
meis  meritis,  nec  ulli  alii  quam  tuae  piae  dispositioni.  Sed 
tu  ipse  clementer  dispone  me  et  omnes  cogitatus  et  actus 
meos  in  beneplacito  tuo,  ut  fiat  a me,  et  in  me  et  de  me 
tua  semper  sola  voluntas.  Libera  me  ab  omni  malo , et 
perduc  me  in  vitam  aeternam.  Arnen. 

ORATIO  X. 

AD  DEUM. 

Pro  vitiis  resecandis,  et  virtutibus  obtinendis. 

Domine  Deus  meus , da  cordi  meo  te  desiderare,  desi- 
derando quaerere,  quaerendo  invenire,  inveniendo  amare, 
amando  mala  mea  redimere , redempta  non  iterare. 

Ecce,  plasmator  meus,  multa  rogavi,  cum  nec  pauca 
promerui.  Fateor,  heu  fateor!  non  solum  quae  postulo 
non  debentur  dona , sed  multa  mihi  debentur  et  exquisita 
supplicia.  Sed  animant  me  publicani,  meretrices  et  latro- 
nes, qui  a faucibus  liostis  momentaneae  poenitudinis 
humilitate  eruti  sinu  recipiuntur  Pastoris.  Tu  enim  fac- 
tor omnium  Deus,  licet  in  cunctis  operibus  tuis  sis  mira- 
bilis, mirabilior  tamen  credideris  esse  in  visceribus  pie- 
tatis. Unde  de  temetipso  per  quemdam  servum  tuum 
dixisti  : Miserationes  ejus  super  omnia  opera  ejus ; et 
quasi  de  singulo  loquentem  , de  universo  populo  tuo  te 
dixisse  confidimus  : Misericordiam  autem  meam  non 
dispergam  ab  eo.  Nullum  enim  spernis , neminem  abji- 
cis, neminem  perhorrescis,  nisi  forte  qui  te  amens  exhor- 
ruerit. Ergo  non  modo  iratus  non  percutis,  sed  te  irritan- 
tibus bona,  si  quaesierint,  tribuis,  Deus  meus , cornu 
salutis  mece , et  susceptor  meus.  Ego  infelix  te  irritavi , 
ego  malum  coram  te  feci,  furorem  tuum  provocavi , iram 
promerui ; peccavi , et  passus  es ; deliqui , et  adhuc  sus- 
tines. Si  poenitet,  parcis;  si  revertor,  suscipis;  insuper 
dum  differo,  praestolaris.  Revocas  errantem,  invitas  repu- 
T.  i.  49 

gnantem,  excitas  torpentem , amplecteris  redeuntem , 
doces  ignorantem  , mcerentem  mulces , a ruina  suscitas, 
post  lapsum  reparas,  petenti  largiris,  quaerenti  invene- 
ris, pulsanti  aperis. 

Ecce,  Domine  Deus  salutis  meae,  quid  opponam  nescio, 
quid  respondeam  ignoro;  nullum  abs  te  confugium, 
nullum  abs  te  patet  latibulum.  Ostendisti  mihi  bene 
vivendi  viam,  dedisti  gradiendi  scientiam,  minatus  es 
mihi  gehennam,  et  pollicitus  es  mihi  paradisi  gloriam. 
Nunc,  Pater  misericordiarum , et  Deus  totius  consola- 
tionis, confige  timore  tuo  carnes  meas , quatenus  quae 
minaris,  metuendo  evadam,  et  redde  mihi  propitius 
Icetitiam  salutaris  tui,  ut  quae  spondes  diligendo  perci- 
piam. Fortitudo  mea , Domine , firmamentum  meum , 
et  refugium  meum,  et  liberator  meus , suggere  mihi 
quid  de  te  cogitem,  doce  quibus  te  sermonibus  invocem, 
da(juibus  operibus  te  placem.  Scio  namque,  scio  unum, 
quod  placaris;  et  aliud  quod  non  spernis.  Est  utique 
spiritus  contribulatus  tibi  sacrificium,  et  acceptas  cor 
contritum  et  humiliatum.  His  me,  Deus  meus,  redemp- 
tor meus,  dita  muneribus.  His  contra  inimicum  muni 
protectionibus,  hoc  de  flammis  vitiorum  praesta  refri- 
gerium, hoc  a desideriorum  passionibus  pande  pius  refu- 
gium. Fac,  Domine,  virtus  salutis  mece,  ne  sim  in  eorum 
ordine  qui  ad  tempus  credunt  et  in  tempore  tentationis 
recedunt.  Obumbra  caput  meum  in  die  belli , esto  spes 
mea  in  die  afflictionis,  et  salus  in  tempore  tribulationis. 

En  Domine , illuminatio  mea  et  salus  mea,  rogavi  qui- 

bus  egeo,  intimavi  quae  timeo,  sed  remordet  me  con- 
scientia , reprehendunt  me  cordis  secreta,  et  quod  amor 
ministrat,  timor  dissipat,  zelus  incitat,  metus  increpat; 
acta  mea,  formidinem,  sed  tua  ingerit  pietas  fiduciam. 
Tua  hortatur  benignitas,  mea  retardat  malignitas;  et, 
ut  verius  fatear,  occurrunt  memori  se  phantasmata  vitio- 
rum, quse  reverberant  audaciam  praesumentium  animo- 
rum. Cum  enim  quis  odio  dignus  sit,  qua  fronte  gratiam 
peccatorum  requirit?  Cum  poena  debetur,  qua  temeritate 
gloria  poscitur?  Lacessit  judicem,  qui  postposita  satis- 
factione delicti , quserit  prsemiis  honorari.  Regi  insultat 
obnoxius  supplicio,  qui  flagitat  donari  indebito  bravio. 
Et  dulcem  patris  affectum  stultus  exacerbat  filius,  qui, 
post  illatas  contumelias,  ante  poenitudinem  haereditatis 
usurpat  celsitudinem.  Quid , mi  Pater , me  egisse  recolo? 
merui  mortem , et  peto  vitam ; commovi  Regem  meum , 
cujus  impudens  nunc  invoco  praesidium;  contempsi  ju- 
dicem quem  temere  postulo  adjutorem;  insolens  renui 
audire  patrem , quem  demum  praesumo  habere  tutorem  . 

Heu  mihi ! quam  sero  venio,  heu,  heu!  quam  tarde 
festino , heu  me ! quia  curro  post  vulnera,  dedignans  in- 
columis praecavere  jacula;  neglexi  prospicere  tela,  modo 
sollicitor  de  morte  vicina.  Vulnera  vulneribus  inflixi, 
quia  scelera  sceleribus  addere  non  timui ; recenti  tabe 
cicatrices  respexi,  quia  prisca  flagitia  modernis  iniquita- 
tibus reciprocavi,  et  quae  divina  solidaverit  medicina,  mea 
resolvit  prurigo  phrenetica.  Cutis,  quae  superducta  vulne- 
ribus morbum  celaverat , sanie  erumpente  putruit,  quia 

iterata  iniquitas  concessam  misericordiam  exinanivit. 
Novi  quippe  scriptum : In  quacumque  die  justus  peccave- 
rit, omnes  justitice  ejus  in  oblivione  erunt  (Ezech.  xxxiii, 
13).  Si  justitia  aboletur  justi  ruentis,  quanto  magis  poeni- 
tentia peccatoris  in  idipsum  revertentis  ? Quoties  ut  canis 
redii  ad  vomitum,  et  quasi  sus  repetii  luti  volutabrum ! 
Fateri  mihi  itaque  difficile  est,  quia  et  recordari  est  impos- 
sibile quot  mortalium  homines  ignorantes  peccare  docui, 
nolentibus  delinquere  persuasi,  resistentes  coegi,  volenti- 
bus consensi , quot  sane  gradientibus  laqueum  induxi , 
viam  quaerentibus  foveam  detexi , mala  patrare  non 
horrui , donorum  Dei  oblivisci  non  metui.  Sed  tu,  juste 
judex , signasti  quasi  in  sacculo  peccata  mea , observasti 
omnes  semitas  meas  , et  cunctos  gressus  meos  dinume- 
rasti. Tacuisti  semper,  siluisti,  patiens  fuisti.  Vae  mihi ! 
demum  loqueris  quasi  parturiens. 

Deus  deorum,  Domine,  praestabilis  super  malitia,  novi 
quia  manifeste  venies ; novi  quia  non  semper  silebis,  cum 
in  conspectu  tuo  ignis  exardescet,  et  in  circuitu  tuo 
tempestas  ingruerit  valida,  cum  advocaveris  coelum  de- 
sursum, et  terram  discernere  populum  tuum.  Ecce  tot 
millibus  populorum  nudabuntur  omnes  iniquitates  meae, 
tot  agminibus  Angelorum  patebunt  universa  scelera  mea , 
non  solum  actuum,  sed  etiam  cogitationum  simulque 
locutionum.  Tot  judicibus  inops  astabo  quot  me  prae- 
cesserunt in  bono  opere.  Tot  arguentibus  confundar  quot 
mihi  raebuerunt  bene  vivendi  exempla.  Tot  convincar 
testibus  quot  me  monuerunt  proficuis  sermonibus,  seque 

imitandos  justis  mihi  dederunt  actionibus.  Domine,  mi 
Deus,  non  suppetit  quid  dicam,  non  occurrit  quid  res- 
pondeam; et  seu  jam  illi  intersim  discrimini,  urget  me 
conscientia , cruciant  et  cordis  arcana , coarctat  avaritia , 
accusat  superbia,  consumit  invidia,  inflammat  concu- 
piscentia, incestat  luxuria,  dehonestat  gula,  confutat 
ebrietas,  detractio  lacerat,  ambitio  supplantat,  rapacitas 
obligat,  discordia  dissipat,  ira  perturbat,  levitas  dejicit, 
torpor  opprimit,  hypocrisis  fallit,  adulatio  frangit,  favor 
attollit,  calumnia  pungit. 

Ecce,  liberator  meus  de  gentibus  iracundis,  ecce  cum 
quibus  vixi  a diebus  nativitatis  meae,  quibus  et  studui, 
quibus  et  fidem  servavi ; ipsa  me  studia  quae  dilexeram 
damnant,  quse  laudaveram  vituperant.  Hi  sunt  quibus 
acquievi  amici,  quibus  parui  magistri,  quibus  servivi 
domini,  consules  quibus  credidi,  cives  quibus  cohabi- 
tavi,  domestici  quibus  consenui.  Heu  milii ! Rex  meus,  et 
Deus  meus,  quia  incolatus  meus  prolongatus  est.  Vae 
milii,  illuminatio  mea:  qui  habitavi  cum  habitantibus 
Cedar.  Et  cum  David  sanctus  dixerit,  multum , quanto 
magis  ego  infelix  dicere  possum,  nimis  incola  fuit  ani- 
ma mea ! Firmamentum  meum,  Deus,  non  justifica- 
bitur in  conspectu  tuo  omnis  vivens.  Spes  mea,  non  est 
in  filiis  hominum,  quem  si  remota  pietate  judicaveris, 
justum  invenias ; et  nisi  praeveneris  miserando  impium, 
non  erit  quem  glorifices  pium.  Credo  namque,  salus 
mea,  quod  audivi,  quoniam  benignitas  tua  ad  poeniten- 
tiam me  adducit.  Turris  fortitudinis,  sonuerunt  neces- 

saria  mihi  labia  tua : Nemo  potest  venire  ad  me , nisi 
Pater  meus,  qui  misit  me,  traxerit  eum. 

Enim  vero  quia  ita  instruxisti  me,  tantaque  propitius 
institutione  formasti,  totis  medullis  cordis,  toto  nisu 
mentis  te  rogo,  omnipotens  Pater,  cum  dilectissimo  Filio 
tuo;  teque,  dulcissima  Proles,  cum  serenissimo  invoco 
Paracleto.  Trahe  me,  quatenus  post  te  currens  in  odorem 
unguentorum  tuorum  delecter.  Quam  magna,  Domine, 
Deus  meus,  multitudo  dulcedinis  tuse,  quam  abscondisti 
timentibus  te  ! abscondisti , quia  conservasti , non  quia 
abscondisti.  Abstulisti,  cum  eo  magis  multiplicasti.  Solet 
aliquando  quod  absconditur  diligentius  investigari,  et 
inventum  arctius  amari ; dilata  in  te  non  minuuntur,  sed 
magis  crescunt  desideria ; non  est  ergo  tuus  amor  tran- 
sitorius, sed  aeternus.  Qui  te  diligunt  non  tepescunt,  sed 
fervescunt.  Non  est  tuus  amor  otiosus,  memoria  tua 
super  mei  dulcis,  et  meditatio  de  te  plus  quam  cibus  sua- 
vis. De  te  loqui  est  refectio,  te  nosse  perfecta  consolatio, 
tibi  adhaerere  vita  aeterna,  a te  separari  mors  perpetua. 
Fons  vivus  his  qui  te  sentiunt,  esca  indeficiens  quite 
esuriunt.  Gloriate  quaerentibus,  gaudium  invenientibus. 
Odor  tuus  suscitat  mortuos,  respectus  curat  aegros,  lux 
tua  omnem  fugat  caliginem,  visitatio  tua  cunctam  repellit 
tristitiam.  Nullus  apud  te  moeror,  procul  a te  omnis 
dolor,  nulla  tecum  rnoestitia,  et  nulla  indigentia.  Ubi  tu, 
nulla  necessitas , nullius  boni  est  difficultas , nunquam 
ibi  tenebrae,  nec  terror  nominatur  gehennae,  nullius 
noctis  tecum  caecitas,  nec  tumultus  improbitas,  nunquam 

famis  sitisque  inopia  , frigoris  nec  aestus  circa  te  moratur 
penuria , non  invaletudo  corporis , prorsus  nec  corruptio 
mentis,  non  zelus,  neque  contentio,  nec  omnino  ambi- 
tio ; illinc  abest  sollicitudo  finis , et  cura  mortis , labor 
senectutis,  et  languor  aegritudinis ; ibi  nescitur  passio  aeris 
et  varietas  temporis.  Haec  est  enim  magna  multitudo 
dulcedinis  tuae , Domine , quam  abscondisti  timentibus 
te,  sed  perfecisti  sperantibus  in  te. 

0 quam  bona  absconsio,  quae  efficitur  perfectio ! non 
enim  hacc  absconsio  aestimatur  perditio , sed  magis  con- 
servatio, quae  fit  perfectio.  0 gloriose  Rex,  quam  vera 
sunt  tua  judicia  justificata  in  semetipsa , vere  desidera- 
bilia super  aurum  et  lapidem  pretiosum  multum,  dul- 
ciora super  mei  et  favum  ! Ovita  mea,  Deus  meus,  rogo 
te  per  nomen  Redemptoris  mei  dilecti  Filii  tui , largire 
propitius  ut  custodiam  ea.  Cognovi  namque  quia  in  cus- 
todiendis illis  retributio  multa.  Gloria  mea , Deus  meus, 
abscondis  thesaurum  tuum  ut  incites  cupidum,  recondis 
margaritam , ut  augeas  quaerentis  amorem ; differs  dare 
ut  doceas  petere;  dissimulas  audire  petentem,  ut  facias 
perseverantem.  Postremo,  incipientibus  promittis;  non- 
nisi vere  perseverantibus  salutem  tribuis , quod  plane 
indicat  illa  flebilis , quae  tuum  in  sepulcro  Christum , 
imo  te  in  Christo,  quaerebat  durantibus  adhuc  tenebris, 
quam  accenderas  ut  quereret ; sed  quaerenti  disparebas , 
ut  perseveraret ; perseveravit  sperans , et  speravit  perse- 
verans; et  quia  in  spe  perseveravit,  videre  te  meruit.  0 
beata  visio,  et  plena  exsultatio!  0 summum  gaudium,  et 

consummatum  desiderium ! 0 desiderabilis  vultus , et 
jucundus  aspectus  ! 0 beata  spes,  et  felix  perseverantia! 
Nisi  enim  speraret,  non  perseveraret,  et  nisi  perseve- 
raret, spei  fructum  non  perciperet.  Sic  enim,  Deus 
meus,  misericordia  mea,  absconderis  timentibus  te,  ut 
inveniaris  sperantibus  in  te ; sic  elongaris  a quaerentibus 
ut  appropinques  perseverantibus  : qui  elongant  se  a te, 
peribunt;  qui  autem  exspectant  te,  non  confundentur. 
Qui  timent  te,  sperent  in  te,  quoniam  protector  et  adju- 
tor eorum  es.  Per  timorem  pervenitur  ad  amorem.  Ti- 
mendus est,  ut  Dominus;  amandus,  ut  Pater.  Timor 
tuus  sanctus  permanet,  quia  sanctos  permanere  facit, 
quos  possidet.  Nihil  deest  timentibus  te,  quia  oculi  tui 
super  eos,  et  aures  tuae  in  preces  eorum.  Misericordia 
mea  et  refugium  meum,  susceptor  meus  et  liberator 
meus,  sic  timorem  adhibe  mihi  quatenus  amorem  subin- 
feras : sic  irroga  metum  ut  tui  augeas  desiderium ; sicque 
me  fac  participem  timentium  te,  ut  et  custodientium 
mandata  tua  facias , ut  per  timoris  servitutem  ad  amoris 
pertingere  merear  gratiam,  per  quam  tandem  perveniam 
ad  tuam  gloriam.  Arnen. 

ORATIO  XI. 

AD  DEUM. 

Domine  Deus,  omnipotens  Pater,  et  bone  Deus  Jesu, 
miserere  mihi  peccatori,  et  da  mihi  veniam  peccatorum 
meorum.  Da  mihi  cavere  et  vincere  omnes  insidias  ini- 
micorum meorum,  et  tentationes  et  delectationes  noxias, 

perfecte  mente  et  acta  vitare  quae  prohibes  facere,  ser- 
vire tibi  et  amare  te,  quantum  scis  et  vis,  et  vivere  se- 
cundum tuam  voluntatem.  Da  mihi,  Domine,  compunc- 
tionem cordis,  exercitium  pietatis,  virtutem  humilitatis, 
discretam  abstinentiam,  carnis  mortificationem , rectum 
introitum  ad  te  orandum  et  amandum , meditandum  et 
laudandum,  ad  omnem  secundum  te  actum,  cogitationem 
perfectam,  sobriam  et  veracem,  et  mentem  strenuam 
et  efficacem.  Da  mihi,  Domine,  mandatorum  tuorum 
notitiam  et  dilectionem  et  delectationem,  facilitatem  et 
effectum  in  custodiendis  illis,  et  jugem  perseverantiam 
ad  meliora , cum  humilitate  proficere  et  nunquam  defi- 
cere. Ne  derelinquas  me.  Domine,  nec  humanae  infir- 
mitati vel  ignorantiae,  nec  meritis  meis,  nec  ulli  alii  rei, 
nisi  tuae  dispositioni.  Tu,  Domine,  clementer  dispone  me, 
et  omnes  cogitatus  et  actus  meos  in  beneplacito  tuo , ut 
fiat  a me,  et  in  me  et  de  me  tua  solum  semper  voluntas. 
Libera  me,  Domine,  ab  omni  malo,  et  da  mihi  omne 
bonum,  idest  teipsum,  ut  gaudium  meum  sit  in  te,  qui 
es  vita  aeterna.  Amen. 


ORATIO  XII. 

AD  DEUM. 

Laus  Dei,  cum  gratiarum  actione  devota. 

Tibi  ago  laudes  et  gratias,  Deus  meus,  misericordia 
mea,  qui  me  ad  tuam  cogitationem  perducere  et  per 
sacri  baptismatis  ablutionem  inter  adoptionis  filios  aggre- 
gare dignatus  es.  Tibi  ago  laudes  et  gratias,  qui  me  ab 

ipsis  rudimentis  infantiae  usque  ad  hanc  horam  per  multa 
defluentem  peccata,  immensae  bonitatis  tuae  patientia,  ad 
emendationem  exspectas.  Te  laudo  et  glorifico,  qui  me 
brachio  virtutis  tuae  de  multis  angustiis,  calamitatibus 
et  miseriis  frequenter  liberasti,  qui  me  hactenus  de  aeter- 
nis suppliciis  et  de  corporis  hujus  cruciatibus  eruisti.  Te 
laudo  et  glorifico,  qui  mihi  sospitatem  membrorum, 
tranquillitatem  temporum,  amorem,  affectum  et  chari- 
tatem  servorum  tuorum  in  me , quae  sunt  dona  tuae  pie- 
tatis , conferre  dignatus  es.  Sancte  sanctorum,  qui  sanc- 
ctificas  omnia,  benedico  te,  glorifico  te,  adoro  te, 
gratias  tibi  ago.  Benedicant  te  omnes  creaturae  tuae,  bene- 
dicant te  omnes  angeli  et  sancti  tui.  Sic  benedicamus  te 
in  vita  mea.  Adoret  te  et  glorificet  et  benedicat  omnis 
interior  et  exterior  compago  mea.  Salus  mea,  lux  mea, 
illuminatio  mea,  benedicant  te  oculi  mei,  quos  fecisti  et 
praeparasti  ad  contemplandam  speciem  serenitatis  tuae. 
Dulcedo  mea  delectatio  mea,  benedicant  te  aures  meae, 
quas  fecisti  et  praeparasti  ad  audiendam  vocem  jucundi- 
tatis tuae.  Suavitas  mea,  recreatio  mea,  benedicant  te 
nares  meae  quas  fecisti  ut  vivant  et  delectentur  in  odore 
unguentorum  tuorum.  Laus  mea,  canticum  meum  no- 
vum , exsultatio  mea , benedicat  te  et  magnificet  lingua 
mea,  quam  fecisti  ei  praeparasti  ut  enarrem  mirabilia 
tua.  Sapientia  mea,  meditatio  mea  consilium  meum,  ado- 
ret semper  et  benedicat  cor  meum , quod  praeparasti  et 
dedisti  mihi  ad  dignoscendas  inaestimabiles  miseratio- 
nes tuas.  Vita  mea,  beatitudo  mea,  benedicat  te,  licet 

peccatrix , anima  mea , quam  fecisti  et  praeparasti  ad 
perfruendum  bonis  tuis. 

Adorande,  tremende,  colende,  pater  metuende,  bene- 
dico te,  quem  amavi,  quem  quaesivi,  quem  semper 
optavi.  Deus  meus,  amator  meus,  te  sitio,  te  esurio, 
te  desidero,  te  supplico,  te  totis  visceribus  totisque 
gemitibus  concupisco.  Et  sicut  mater  Filii  sui  orbata 
praesentia  sedet  ad  locum  monumenti  ejus,  plorans  sem- 
per et  ejulans,  sic  et  ego  non  quantum  debeo,  sed 
quantum  valeo,  memor  passionis  tuae,  memor  alapa- 
rum, memor  flagellorum , memor  vulnerum  tuorum, 
memor  qualiter  pro  me  occisus  es , qualiter  conditus  es, 
qualiter  sepultus  et  ubi,  sedeo  cum  Maria  plorans  ad 
monumentum  mentis  meae.  Ubi  te  fides  sepelivit , spes 
quaerit  ut  inveniat,  charitas  ut  perungat.  Benignissime, 
serenissime,  suavissime,  quis  mihi  det  ut  inveniam  te 
foris  et  deosculer,  et  respergam  lacrymisloca  vulnerum, 
fixuras  clavorum  ? Filiae  Jerusalem , nuntiate  dilecto  quia 
amore  langueo.  Appareat  mihi , ostendat  se  mihi.  Vocet 
me  nomine  meo,  compescat  me  a dolore  meo. 

Non  enim  capit  in  me  dolor  meus,  quandiu  peregrinus 
sum  a te , Deus  meus.  Age  jam , Domine , revela  faciem 
tuam,  ostende  supplicibus  misericordiam  tuam.  Scimus 
peractam  resurrectionem,  declara  in  oculis  nostris  bea- 
tam incorruptionem.  Admirabilis,  inaestimabilis,  incom- 
parabilis, te  volebam,  te  sperabam,  te  quaerebam.  En 
ipse  venis  purpuratus ; rubrum  est  indumentum  tuum . 
Lavasti  in  vino  stolam  tuam,  et  in  sanguine  uvce  pallium 

tuum.  Percussisti  caput  de  domo  impii , egressus  in 
salutem  popidi  tui. 

Mane  nobiscum , Domine  , mane  vel  usque  mane. 
Fruamur  interim  praesentia  tua.  Laetemur  atque  delec- 
temur in  resurrectione  tua.  Ingruunt  tenebrae,  urget  diem 
vesper.  Illuminet  vultum  suum  super  nos  sol  noster, 
lumen  nostrum,  Christus  Deus  noster.  Sed  quid  agis, 
heu ! mi  Domine,  heu ! anima  mea?  Quid  dicam,  vel  quid 
faciam,  aut  quo  vadam?  Jamjam  elevas  manus  tuas.  En 
ipse  ingrederis  vias  tuas.  Occurrunt  coeli,  sternuntur  poli, 
paratur  nubes  ascensuro ; ego  tibi  solas  orbitatis  meae  la- 
crymas  offeram  recessuro.  Erunt  lacrymae  meae  panes  die 
ac  nocte.  Pascar  fletibus  meis,  potabo  animam  meam 
doloribus  meis.  Deficiet  in  dolore  vita  mea,  et  anni  mei 
in  gemitibus.  Quid  enim  mihi  est  in  coelo , et  a te  quid 
volui  super  terram?  Anima  mea  desiderabit  te  in  nocte, 
sed  et  spiritus  meus  in  praecordiis  meis  de  mane  vigila- 
bit ad  te.  Venies  ad  nos  interim,  Domine,  quoniam  bonus 
es,  nec  tardabis,  quia  pius  es.  Tibi  gloria  in  saecula  sae- 
culorum. Arnen. 


ORATIO  XIII. 

AD  DEUM. 

Pro  patre,  et  matre,  et  parentibus,  et  amicis. 

Dominator  Domine  Deus,  qui  mirabiliter  cuncta  con- 
didisti, et  tua  dispositione  creasti  omnia;  qui  jussisti 
conditionem  propagandae  sobolis  ex  viro  et  femina  esse, 
et  praecepisti  dilectionem  circa  patrem  et  matrem  exhi- 

bendam,  exaudi  me,  misericors  Deus,  clamantem  ad  te 
pro  salute  genitoris  mei  et  genitricis  meae , quos  et  tua 
providentia  mihi  humillimo  praeparare  dignatus  es;  seu 
pro  fratribus  meis,  ac  sororibus,  omnibusque  qui  mihi 
peccatori  ex  carnali  consanguinitate,  vel  familiaritate,  vel 
promissione  seu  commissione  conjuncti  sunt , tam  vivis 
quam  defunctis,  quorum  nomina  et  merita  tibi  Domino 
Deo  universorum  cognita  sunt,  ut  defunctis  vitam  eter- 
nam  concedere  digneris,  et  viventes  ab  omni  malo  defen- 
das, et  in  viam  salutis  eos  disponas;  quatenus  per  veram 
confessionem,  veramque  emendationem  suorum  omnium 
delictorum,  peccata  dimittas,  ut,  carne  exuti,  coelesti 
participatione  efficiantur  haeredes.  Exaudi  me  miserum, 
clementissime  Deus , supplicantem  ad  te  pro  animabus 
famulorum  famularumque  tuarum,  qui  mihi  bene  volunt 
et  faciunt,  et  serviunt,  et  qui  mihi  suas  eleemosynas 
largiti  sunt,  et  de  quibus  eleemosynas  recepi,  quorum 
nomina  tibi  Domino  Deo  universorum  cognita  sunt,  et 
qui  se  meis  orationibus  commendaverunt , ut  eis  tuae 
misericordiae  beneficia  impendas , et  in  loco  tibi  placen- 
tium collocare  digneris.  Salvator  mundi , qui  cum  Deo 
Patre  et  Spiritu  Sancto  vivis  et  regnas , etc. 

OH  ATIO  XIV. 

AD  SPIRITUM  SANCTUM. 

Jam  et  divini  amor  numinis,  Patris  omnipotentis,  pro- 
lisque beatissimae  sancta  communicatio  , omnipotens 
Paraclete  Spiritus,  moerentjum  consolator  clementissime. 


— 302  — 


jam  cordis  mei  penetralibus  potenti  illabere  virtute , et 
tenebrosa  quaeque  laris  neglecti  latibula  corusci  luminis 
fulgore  pius  inhabitator  laetifica , tuique  roris  abundan- 
tia longo  ariditatis  narcentia  squalore  visitando  fecunda. 
Saucia  interioris  hominis  arcana  tui  amoris  jaculo,  et 
torpentis  medullas  jecoris  flammis  salutaribus  penetran- 
do succende,  sanctique  fervoris  igne  illustrando,  intima 
mentis  et  corporis  universa  depasce.  Pota  me  torrent^ 
voluptatis  tuse,  ut  nihil  jam  mundanorum  degustare 
libeat  venenatae  dulcedinis.  Judica  me,  Domine,  et  dis- 
cerne causam  meam  de  gente  non  sancta;  doce  me  facere 
voluntatem  tuam,  quia  Deus  meus  es  tu.  Credo  ergo  quod 
quemcumque  inhabitaveris,  Patris,  ac  pariter  Filii  domi- 
cilium condis.  Beatus  qui  te  merebitur  hospitem : quo- 
niam per  te  Pater  et  Filius  apud  eum  facient  mansionem. 

Veni  jam , veni , benignissime  dolentis  animae  conso- 
lator in  opportunitatibus,  et  in  tribulationibus  adjutor. 
Yeni,  mundator  scelerum , curator  vulnerum.  Yeni , 
fortitudo  fragilium , relevator  labentium ; veni  humilium 
doctor , superborum  destructor.  Veni,  orphanorum  pius 
pater,  viduarum  dulcis  judex.  Veni,  spes  pauperum, 
refocillator  deficientium.  Yeni,  navigantium  sidus,  nau- 
fragantium portus.  Yeni , omnium  viventium  singulare 
decus,  morientium  unica  salus.  Veni , sanctissime  Spiri- 
tus , veni  et  miserere  mei , apta  me  tibi : et  condescende 
propitius  mihi , ut  mea  tuae  magnitudini  exiguitas,  ro- 
borique tuo  mea  imbecillitas  , secundum  multitudinem 
tuarum  complaceat  miserationum , per  Jesum  Christum 

Salvatorem  meum , qui  cum  Patre  in  tua  unitate  vivit 
et  regnat  in  saecula  saeculorum.  Arnen. 

ORATIO  xv. 

AD  CHRISTUM. 

Cum  recordatione  beneficiorum  ejus , et  humanae  miseriae. 

Ad  te , dulcissime  et  benignissime  Domine  Jesu  Christe, 
qui  fons  pietatis  es  et  misericordiae , potissime  me  con- 
verto ; quia  et  per  potentiam  divinitatis  tuae , qua  cum 
Patre  et  Spiritu  Sancto  unus  Deus  omnia  ex  nihilo  fecisti, 
me  creatum  esse  fateor ; et  per  incarnationem  tuam,  quam 
in  proprietate  personae  tuae , cooperante  tamen  Patre 
et  Spiritu  Sancto , suscepisti,  me  refectum  et  renovatum 
esse  scio.  Oro  itaque  dulcissimam  misericordiam  tuam , 
piissime  et  suavissime  Domine  Jesu,  per  sanctam  annun- 
tiationem tuam,  miserere  infelicis  animae  meae.  Dulcis- 
sime Domine  Jesu  Christe  , per  sanctam  incarnationem 
et  nativitatem  tuam , miserere  animae  meae.  Dulcissime 
Domine  Jesu  Christe , per  circumcisionem  tuam,  mise- 
rere mei.  Dulcissime  Domine  Jesu,  per  juventutem  tuam, 
miserere  mei.  Dulcissime  Domine  Jesu,  per  baptismum 
tuum,  miserere  mei.  Dulcissime  Domine  Jesu  , per  jeju- 
nium tuum,  famem  et  fatigationem , miserere  mei.  Dul- 
cissime Domine  Jesu,  per  miracula  tua,  per  quae,  etsi 
homo  verus  eras,  verus  Deus  agnoscebaris,  miserere 
mei.  Dulcissime  Domine  Jesu,  per  flagella,  sputa,  et 
alapas  quas  pro  nobis  suscepisti , miserere  mei.  Dulcis- 

sime  et  misericordissime  Domine  Jesu,  per  spineam 
coronam , quam  in  capite  tuo  portasti , ut  spineas  pec- 
catorum nostrorum  auferres , miserere  mei.  Miserere 
mei , dulcissime  Domine  Jesu,  per  crucem  tuam , et  mor- 
tem quam  in  eadem  cruce  passus  es,  ut  nos  a morte 
redimeres.  Miserere  mei , Domine  Jesu , per  sepulcrum 
tuum  in  quo  secundum  carnem  jacuisti,  et  per  beni- 
gnissimam descensionem  tuam  ad  inferos,  in  quibus 
fideles  et  amicos  tuos , qui  te  ibi  suum  dulcissimum  Re- 
demptorem diu  exspectaverant,  visitasti;  visitans  a daemo- 
niaca dominatione,  gloriose  triumphans  misericorditer 
eripuisti;  infernalibus  furiis  suum  principem  valenter 
incusantibus  quod  te,  in  quo  de  suo  nihil  invenerat, 
injuste  interfecerit;  pro  qua  injusta  interfectione  juste 
tunc  perdebant  quos  tandiu  captivos  et  suis  infeliciter 
vinculis  alligatos  tenuerant.  Miserere  mei,  Domine  dul- 
cissime et  benignissime  Jesu,  per  gloriosam  resurrec- 
tionem tuam,  qua  tertia  die,  postquam  pro  peccatoribus 
occisus  es , discipulis  et  amicis  tuis  de  tua  morte  dolenti- 
bus et  nimis  afflictis  vivus  et  immortalis  apparuisti,  et  per 
dulcissima  colloquia  tua,  quae  cum  eis  per  dies  quadra- 
ginta post  resurrectionem  tuam  habuisti ; in  quibus  in 
multis  argumentis  apparens  eis , et  loquens  de  regno  Dei, 
eosque  confortans  et  refovens  et  cum  eis  saepius  conves- 
cens,  praemissis  evidentissimis  signis  et  veritate  tuae 
carnis,  in  qua  mortem  passus  es,  auferens  ab  eorum 
cordibus  omnem  dubitationem , ad  fidem  et  credulitatem 
tuae  resurrectionis  solidasti.  Miserere  mei,  dulcissime 

Domine  Jesn  , per  admirabilem  ascensionem  tuam , qua 
discipulis  tuis  et  matre  tua  virgine  aspicientibus , coelos 
petens,  humanam  naturam,  quam  misericorditer  pro 
peccatoribus  susceperas,  et  in  qua  mortem  destruxeras, 
ad  dexteram  Patris  collocasti.  Miserere  mei,  dulcissime 
Domine  Jesu,  per  adventum  Sancti  Spiritus,  quem  sicut 
promiseras  discipulis  tuis  die  Pentecostes  misisti  : quo 
impleti  et  vehementissime  confortati , omni  timore  post- 
posito, veritatem  tuae  resurrectionis  cunctis  gentibus 
annuntiarent,  eosque  docerent,  quod  si  in  te  crederent 
et  tuis  praeceptis  obedirent,  omni  dubitatione  posthabita, 
regnum  coelorum  post  mortem  carnis  ascenderent,  et  in 
aeterna  gloria  tecum  feliciter  regnarent.  Miserere  mei, 
dulcissime  Domine  Jesu,  per  reditum  tuum  adjudican- 
dos vivos  et  mortuos , quo  judicio  malos  a bonis  separans, 
aeterna  perditione  damnabis ; bonos  vero  tecum  ad  coelos 
ducens,  in  aeterna  felicitate  collocabis. 

His  dulcissimis  recordationibus  et  piis  memoriis  ani- 
matus , dulcissime  Domine  Jesu , et  haec  tanta  beneficia 
infirmis  et  peccatoribus  a te  misericorditer  collata , dum 
in  secreto  pectoris  mei  dulciter  et  cum  magna  admira- 
tione volvo  et  revolvo;  infirmas  memorias  et  recorda- 
tiones peccati,  quae  ad  damnationem  et  damnationis  per- 
ditionem trahunt,  tua  opitulante  bonitate,  aliquando 
respuo ; et  ea  quae  divina  sapiunt , et  infirmam  animam 
et  peccatricem  sublevare  solent,  respicio,  veneror  et 
amplector.  Sed  heu  infelici  animae  meae,  dulcissime  et 

benignissime  Domine ! Heu  tantae  perditioni  infelicem 

t.  i.  20 


— 306  — 


animam  tam  graviter  vexanti , et  nisi  miseri  cordissima 
pietate  tua  sustineatur  , in  puncto  ad  infernum  descen- 
disti ! Ecce  enim  dum  cordis  mei  secretum  diligenter  ins- 
picio , ipsam  infelicem  animam  meam , quam  ante  divi- 
nam majestatem  tuam  mundam  et  immaculatam  stare 
putaveram,  veneno  malitiae  et  iniquitatis  non  parum 
infectam  invenio.  Saepius  vero  dum  etiam  causa  alicujus 
utilitatis  cum  aliquo  loqui  incipio,  statim,  vel  post  par- 
vam moram,  in  detractionem  incurro , vel  pro  aliqua  re 
impudenter  murmuro , vel  vitio  curiositatis  ineptae  suc- 
cumbo , vel  malarum  cogitationum  turpitudines  motus- 
que illicitos  et  impudicos  in  ipsis  interioribus  meis  susti- 
neo. Iterum  atque  iterum  heu  tantae  infelicitati,  tantaeque 
perditioni!  Fateor,  dulcissime  Jesu,  et  expando  coram 
te  iniquitates  meas,  quas  intus  patitur  misera  anima 
mea.  Dum  enim  ea  quae  retro  sunt  obliviscens  ad  ea  quae 
ante  sunt  me  extendere  volo,  atque  in  his  dulcissimis 
recordationibus  , quas  superius  commemoratus  sum , 
diutius  si  possem  delectari  cupio,  atque  omnes  cogita- 
tiones meas  quasi  in  fasciculum  colligens , omni  pertur- 
batione animi  remota , adhaerere  Deo  perseveranti  con- 
tinuatione desidero , subito  nescio  qua  miseria  me  relabi 
ad  inania  et  noxia  conspicio  : et  tanquam  mors  subito 
interficiens , vel  quemadmodum  canis  rabidus , qui  nec 
percussione  repulsus  a laceratione  hominis  se  temperat, 
carnalis  delectatio  omnem  tranquillitatem  animi,  om- 
nemque  rectitudinem  justitiae , quam  me  credebam  ha- 
bere, perturbat  ac  destruit.  Et  qui  putabam  me  stare  in 

arce  virtutum  pro  suavi  odore  earum , sentio  intolerabi- 
lem ac  teterrimum  fetorem  vitiorum. 

Quid  ergo  faciam,  dulcissime  Domine  Jesu,  amator 
hominum  et  creator,  reformator  et  Redemptor  peccato- 
rum ? Quo  me  convertam  tantis  circumdatus  malis,  tan- 
tis involutus  pessimarum  delectationum  tenebris  ? Infelix 
ego  homo , quis  me  liberabit  de  corpore  mortis  hujus  ? 
Quis  autem,  nisi  gratia  Domini  mei  Jesu  Christi?  Miserere 
ergo,  dulcissime  Domine  Jesu,  miserere  creaturae  tuae, 
miserere  peccatricis  animae  meae.  Intende , dulcissime 
Domine  Jesu,  intende  miseriae  ejus,  et  libera  eam; 
propter  inimicos  ejus  eripe  eam.  Illumina  oculos  ejus,  ne 
unquam  obdormiam  in  morte , ne  quando  dicat  inimicus 
ejus  : Praevalui  adversus  eam.  Judica,  Domine,  nocentes 
eam,  expugna  impugnantes  eam.  Apprehende  arma  et 
scutum , et  exurge  in  adjutorium  ejus.  Credo,  dulcissime 
Domine  Jesu,  credo  quoniam  si  arma  tua  ad  defensionem 
ejus  arripias,  et  scuto  bonae  voluntatis  tuae  animam  quam 
creasti  defendas,  quia  nullus  hostis,  nullius  jacula  ini- 
mici, etsi  foris  expugnent,  vel  etiam  intus  saevire  ten- 
taverint,  animam  quam  defendis  ullo  modo  poterunt 
superare.  Dulcissime  et  misericordissime  Domine  Jesu, 
sana  eam  multis  malis  obrutam,  multis  iniquitatibus 
superatam,  multis  facinoribus  maculatam.  Adjutor  pau- 
perum, defensor  pupillorum,  sana  et  adjuva  eam  a te 
creatam,  a te  redemptam,  per  te  mundatam.  Sustine 
conatum  ejus,  conforta  desiderium  ejus,  et  concede  ei 
hoc  spatium  vitee , in  quo  in  hoc  mundo  conversanda 

est , sic  percurrere , et  cunctas  iniquitates  suas  per  inef- 
fabilem misericordiam  tuam  sic  emendare  , et  per  veram 
poenitentiam  et  veram  confessionem  purgare,  corrigere, 
mundare  et  abstergere , ut , tua  largiente  indulgentis- 
sima  pietate,  ab  omni  labe  vitiorum  purgata,  mundata, 
correcta , et  abstersa  post  mortem  carnis , ad  te  dulcis- 
simum Creatorem  suum,  piissimum  Dominum  suum 
pervenire  valeat,  tuamque  inenarrabilem  gloriam  cum 
omnibus  sanctis  tuis  in  aeterna  felicitate  possidere  per 
aeterna  saecula.  Arnen. 

OEIATIO  XVI. 

AD  CHRISTUM. 

Pro  gratia  lacry marum  obtinenda  ex  peccatorum  recordatione. 

Christe  Domine , Verbum  Patris , qui  venisti  in  hunc 
mundum  peccatores  salvos  facere,  rogo  te  per  indul- 
gentissima  misericordiae  tuae  viscera,  emenda  vitam 
meam,  meliora  actus,  compone  mores,  tolle  de  me  quod 
mihi  nocet  et  tibi  displicet , et  da  quod  nosti  tibi  placere 
et  mihi  prodesse.  Quis  potest  facere  mundum  de  im- 
mundo conceptum  semine,  nisi  tu  solus?  Tu  es  Deus 
omnipotens  infinitae  pietatis,  qui  justificas  impios,  et 
vivificas  mortuos  propter  peccatum , qui  mutas  peccato- 
res , et  non  sunt.  Tolle  ergo  de  me  quidquid  tibi  displi- 
cet in  me.  Imperfecta  enim  mea  plurima  vident  oculi 
tui.  Mitte,  quaeso,  manum  pietatis  tuae  in  me,  et  tolle 
de  me  quidquid  offendit  oculos  pietatis  tuae  in  me.  Coram 
te , Domine , est  sanitas  et  infirmitas  mea.  Illam  , precor, 

serva , istam  sana.  Sana  me  r Domine , et  sanabor ; sal- 
vum me  fac , et  salvus  ero  ; tu  qui  infirma  sanas , et  sa- 
nata conservas , tu  qui  solo  nutu  tuo  restauras  diruta  et 
collapsa.  Si  enim  dignaris  in  agro  tuo  corde  meo  serere 
bonum  semen , necesse  est  ut  manu  pietatis  tuae  spinas 
prius  evellas  vitiorum  meorum. 

Dulcissime , benignissime , amantissime , charissime , 
desideratissime , amabilissime , pulcherrime , infunde , 
obsecro , multitudinem  dulcedinis  tuae  et  cli  ari  tatis  tuae 
pectori  meo,  ut  nihil  terrenum,  nihil  carnale  desiderem 
vel  cogitem,  sed  te  solum  amem,  te  solum  habeam  in 
corde  et  in  ore  meo.  Scribe  digito  tuo  in  pectore  meo  dul- 
cem memoriam  tui  melliflui  nominis,  nulla  unquam 
oblivione  delendam.  Scribe  in  tabulis  cordis  mei  volun- 
tatem tuam,  et  justificationes  tuas,  ut  te  immensae  .dul- 
cedinis Dominum,  et  praecepta  tua  semper  et  ubique 
habeam  prae  oculis  meis.  Succende  mentem  meam  igne 
illo  tuo  quem  misisti  in  terram,  et  voluisti  vehementer 
accendi,  ut  sacrificium  spiritus  contribulati,  et  cordis 
contriti,  obortis  lacrymis  quotidie  offeram  tibi. 

Dulcis  Christe,  bone  Jesu,  sicut  desidero,  sicut  tota 
mente  mea  peto,  da  mihi  amorem  tuum  sanctum  et  cas- 
tum, qui  me  repleat,  teneat,  totumque  possideat.  Et  da 
mihi  evidens  signum  amoris  tui,  irriguum  lacrymarum 
fontem  jugiter  manantem,  ut  ipsae  quoque  lacrymae  tui 
in  me  testentur  amorem,  ipsae  prodant,  ipsae  loquantur 
quantum  te  diligit  anima  mea,  dum  prae  nimia  dulce- 
dine amoris  tui  nequit  se  a lacrymis  continere.  Reminis- 

cor,  pie  Domine , illius  bonae  mulieris  Annae,  quae  ad 
tabernaculum  rogatura  pro  filio  venit,  de  qua  Scriptura 
refert  quod  vultus  ejus  post  lacrymas  et  preces  non  sunt 
amplius  in  diversa  mutati.  Sed  memor  tantae  virtutis 
tantaeque  constantiae,  dolore  torqueor,  et  verecundia 
confundor ; quia  me  miserum  nimis  deorsum  jacere  in- 
tueor. Si  enim  ita  flevit , et  in  statu  perseveravit  mulier, 
quae  quaerebat  filium , quomodo  plangere , et  in  planctu 
persistere  debet  anima  mea,  quae  quaerit  et  amat  Deum, 
et  ad  eum  pervenire  desiderat  ? Quomodo  gemere  ac  flere 
debet  talis  anima,  quae  quaerit  Deum  die  ac  nocte,  quae 
praeter  Christum  nihil  vult  amare  ? Mirum  quippe  est , 
si  jam  non  factae  sunt  ei  lacrymae  suae  panes  die  ac  nocte. 
Respice  ergo , et  miserere  mei , quia  dolores  cordis  mei 
multiplicati  sunt.  Da  mihi  consolationem  tuam  coeles- 
tem, et  noli  spernere  peccatricem  animam,  pro  qua  mor- 
tuus es.  Da  mihi,  quaeso,  lacrymas  toto  affectu  internas, 
quae  peccatorum  meorum  possint  solvere  vincula,  et 
coelesti  jucunditate  semper  repleant  animam  meam ; si 
non  cum  veris  et  perfectis  monachis , quorum  vestigia 
nequeo  imitari , saltem  cum  devotis  mulieribus  quantu- 
lamcumque  portionem  in  regno  tuo  merear  adipisci. 

Venit  quoque  in  mentem  alterius  mulieris  devotio 
mira,  quae  te  in  sepulcro  jacentem  pio  amore  quaerebat, 
quae  recedentibus  discipulis  de  sepulcro  non  recedebat , 
quae  sedebat  ibi  tristis  et  moerens,  et  diu  multumque 
flebat ; et  resurgens  multis  lacrymis  iterum  iterumque 
antra  deserti  sepulcri  vigilantibus  oculis  explorabat , si 

forte  alicubi  te  videre  posset , quem  ferventi  desiderio 
quaerebat.  Jam  certe  semel  et  iterum  ingressa  sepulcrum 
viderat , sed  nimium  amanti  non  satis  erat,  virtus  enim 
boni  operis  perseverantia  est.  Et  quia  prae  caeteris  dilexit, 
et  diligendo  flevit,  et  flendo  quaesivit,  et  quaerendo  per- 
severavit,  ideo  prima  omnium  te  invenire,  te  videre,  te 
alloqui  meruit.  Et  non  solum  haec,  sed  etiam  ipsis  dis- 
cipulis gloriosae  resurrectionis  tuae  praemia  exstitit,  te 
praecipiente , et  clementer  monente  : « Yade , dic  fratri- 
bus meis  ut  eant  in  Galilaeam,  ibi  me  videbunt.  » Si  ergo 
ita  flevit,  et  in  fletu  perseveravit  mulier,  quae  viventem 
cum  mortuis  quaerebat,  quae  te  manu  fidei  tangebat, 
quo;nodo  plangere  et  in  planctu  persistere  debet  anima, 
quae  te  Redemptorem  suum  jam  coelo  praesidentem  et 
ubique  regnantem  corde  credit,  ore  confitetur?  Quo- 
modo ergo  gemere  et  flere  debet  talis  anima,  quae  te  toto 
corde  diligit  teque  toto  desiderio  videre  concupiscit  ? 

Solum  confugium,  et  unica  spes  miserorum.  Domine, 
cui  nunquam  sine  spe  misericordiae  supplicatur,  praesta 
mihi  hanc  gratiam  propter  te,  et  propter  nomen  sanc- 
tum tuum,  ut  quoties  de  te  cogito,  de  te  loquor,  de  te 
scribo,  de  te  lego,  de  te  confero,  quoties  tui  reminiscor, 
tibi  assisto,  laudes,  preces,  et  sacrificium  offero,  toties 
obortis  lacrymis  in  conspectu  tuo  copiose  et  dulciter 
queam,  ita  ut  efficiantur  mihi  lacrymae  meae  panes  die 
ac  nocte.  Tu  quidem.  Rex  gloriae  et  omnium  virtutum 
magister,  docuisti  nos  verbo  et  exemplo  gemere  et  flere, 
dicens  : Beati  qui  lugent , quoniam  ipsi  consolabuntur. 

Tu  flevisti  defunctum  amicum , et  lacry matus  es  valde 
super  perituram  civitatem.  Rogo  te,  bone  Jesu , per  illas 
pretiosissimas  lacrymas  tuas , et  per  omnes  miserationes 
tuas , quibus  mirabiliter  nobis  perditis  subvenire  digna- 
tus es,  da  mihi  gratiam  lacrymarum , quam  multum 
desiderat  et  appetit  anima  mea , quia  sine  dono  tuo  non 
possum  habere  eam,  sed  per  spiritum  sanctum  tuum, 
qui  dura  corda  peccatorum  mollit,  et  ad  fletum  compun- 
git. Da  mihi  gratiam  lacrymarum , sicut  dedisti  patribus 
nostris , quorum  vestigia  debeo  imitari , ut  plangam  me 
in  omni  vita  mea,  sicut  ipsi  se  planxerunt  nocte  ac  die. 
Propter  merita  et  orationes  eorum  qui  tibi  placuerunt  et 
devotissime  servierunt,  miserere  mei  miserrimi  et  in- 
digni servi  tui,  et  da  mihi  gratiam  lacrymarum.  Da  mihi 
irriguum  superius,  et  irriguum  inferius,  ut  sint  mihi 
lacrymae  meae  panes  die  ac  nocte , efficiarque  in  cons- 
pectu tuo,  Deus  meus,  per  ignem  compunctionis,  holo- 
caustum , pingue  et  medullatum ; macter  totus  in  ara 
cordis  mei , tanquam  pinguissimum  holocaustum  assu- 
mar tibi  in  odorem  suavitatis. 

Da  mihi,  dulcissime,  fontem  irriguum  fontemque 
perspicuum,  in  quo  lavetur  assidue  istud  inquinatum 
holocaustum.  Licet  enim  me  totum  obtulerim  opitulante 
gratia  tua,  in  multis  tamen  quotidie  offendo  propter  ni- 
miam fragilitatem  meam.  Da  ergo  mihi  gratiam  lacry- 
marum , benedicte  et  amabilis  Deus , praecipue  ex  multa 
dulcedine  amoris  tui , et  commemoratione  misericordia- 
rum tuarum,  praepara  hanc  mensam  famulo  tuo  in  cons- 

pectu  tuo ; et  da  mihi  eam  in  potestatem , ut  quoties  volo 
satier  ex  ea , tribue  pro  pietate  et  bonitate  tua , ut  iste 
calix  tuus  inebrians  et  praeclarus  satiet  sitim  meam , ut 
inliiet  spiritus  meus,  et  ardeat  mens  mea  in  amore  tui , 
oblitus  vanitatis  et  miseriae.  Audi,  Deus  meus,  audi, 
lumen  oculorum  meorum , audi  quae  peto , et  da  ut  'pe- 
tam quod  audias.  Pie  et  exorabilis  Domine,  ne  efficiaris 
mihi  inexorabilis  propter  peccata  mea,  sed  propter  boni- 
tatem tuam  suscipe  preces  servi  tui,  et  da  mihi  effectum 
petitionis  meae  et  desiderii  mei , precibus  et  meritis  glo- 
riosae Virginis  Mariae  dominae  meae  et  omnium  sancto- 
rum. Arnen. 


ORATIO  XVII. 

AD  CHRISTUM. 

Cum  ardenti  desiderio  solum  Christum  amandi. 

Jesu  nostra  redemptio , amor  et  desiderium , Deus  de 
Deo,  adesto  mihi  famulo  tuo.  Te  invoco,  ad  te  clamo 
clamore  magno  in  toto  corde  meo.  Te  invoco  in  animam 
meam , intra  in  eam , et  coapta  eam  tibi , ut  possideas 
eam  sine  ruga  et  sine  macula.  Mundissimo  namque  Do- 
mino munda  debetur  habitatio.  Sanctifica  ergo  me  vas 
tuum  quod  fecisti,  de  malitia  evacua,  imple  de  gratia, 
et  plenum  conserva,  ita  ut  dignum  habitationis  tuae  effi- 
ciar templum  hic  et  in  perpetuum.  Dulcissime , benig- 
nissime, amantissime,  charissime,  potentissime,  desi- 
deratissime, pretiosissime,  amabilissime,  pulcherrime, 
tu  meile  dulcior,  lacte  et  nive  candidior,  nectare  sua- 

vior,  gemmis  et  auro  pretiosior,  cunctisque  terrarum 
divitiis  et  honoribus  mihi  charior.  Quid  dico,  Deus 
meus,  una  spes  mea  tam  grandis  misericordia  tua  ? Quid 
dico,  dulcedo  felix  et  secura  ? Quid  dico  dum  talia  dico  ? 
Dico  quod  valeo , sed  non  dico  quod  debeo.  Utinam  pos- 
sem talia  dicere,  qualia  illi  hymnidici  angelorum  chori! 
0 quam  libenter  me  in  tuis  laudibus  totum  effunderem  ! 
0 quam  devotissime  illa  coelestis  melodiae  cantica  ad  lau- 
dem et  gloriam  nominis  tui  in  medio  ecclesiae  infatiga- 
bilis perorarem ! 

Sed  quia  talia  non  possum , numquid  tacebo  ? Yae  ta- 
centibus de  te,  qui  ora  mutorum  resolvis,  et  linguas 
infantium  facis  disertas.  Vae  tacentibus  de  te , quoniam 
ipsi  loquaces  muti  sunt,  cum  non  tuas  laudes  dicunt. 
Quis  digne  te  laudare  potest,  o ineffabilis  virtus  et  sapien- 
tia Patris?  Et  quoniam  nulla  invenio  verba  quibus  te 
sufficienter  valeam  explicare,  cunctipotens  et  omniscium 
Verbum,  dicam  interim  quod  valeo,  donec  jubeas  me 
venire  ad  te,  ubi  possim  dicere  quod  te  decet,  et  me  opor- 
tet. Et  ideo  suppliciter  rogo  ut  non  respicias  tantum  ad 
id  quod  modo  dico,  sed  ad  id  quod  dicere  opto.  Cupio 
enim  desiderio  magno  de  te  eloqui  quod  oportet  et  decet, 
quia  te  decet  laus,  te  decet  hymnus,  tibique  debetur 
omnis  honor.  Scis  ergo , occultorum  cognitor  Deus,  quo- 
niam non  solum  terra,  et  omnibus  quae  in  ea  sunt,  tu 
mihi  charior  es ; sed  etiam  ipso  coelo  et  omnibus  quae  in 
eo  sunt  tu  mihi  acceptabilior  es : diligo  enim  te  super 
coelum  et  terram , et  caelera  omnia  quae  in  eis  sunt;  imo 

nisi  amore  nominis  tui  quae  transitoria  sunt , procul  du- 
bio amanda  non  sunt.  Amo  te,  D#us  meus,  amore  magno, 
magisque  te  amare  cupio.  Da  mihi  ut  amem  te  semper 
quantum  volo,  et  quantum  debeo;  ut  tu  solus  sis  tota 
intentio  mea,  et  omnis  meditatio  mea.  Te  mediter  per 
dies  sine  cessatione , te  sentiam  per  soporem  in  nocte , te 
alloquatur  spiritus  meus,  tecum  fabuletur  mens  mea. 
Lumine  sanctae  visionis  tuae  illustretur  cor  meum , ut,  te 
rectore , te  duce , ambulem  de  virtute  in  virtutem , tan- 
demque  videam  te  Deum  deorum  in  Sion , nunc  quidem 
per  speculum  in  aenigmate,  tunc  autem  facie  ad  faciem, 
ubi  cognoscam  te,  sicut  et  cognitus  sum.  Beati  mundo 
corde , quoniam  ipsi  Deum  videbunt.  Beati  qui  habitant 
in  domo  tua.  Domine,  in  saecula  saeculorum  lauda- 
bunt te. 

Rogo  itaque  te.  Domine,  per  omnes  miserationes  tuas, 
quibus  de  morte  aeterna  liberati  sumus,  mollifica  cor 
meum  durum  etj  lapideum , saxeum  et  ferreum , tua 
sacratissima  et  potenti  unctione , et  fac  me  per  ignem 
compunctionis  coram  te  omni  hora  hostiam  vivam  fieri. 
Fac  me  in  tuo  conspectu  cor  contritum  et  humiliatum 
semper  habere,  cum  lacrymarum  abundantia.  Fac  me 
ex  tuo  desiderio  huic  mundo  funditus  exstingui,  et  tran- 
seuntium rerum  oblivisci  prae  magnitudine  timoris  et 
amoris  tui , usque  adeo  ut  de  temporalibus  nec  lugeam 
nec  gaudeam , nec  metuam  aliquid  temporale  nec  dili- 
gam , nec  blandis  corrumpar,  nec  adversis  concutiar.  Et 
quia  tua  valida  est  ut  mors  dilectio,  absorbeat,  quaeso  , 

mentem  meam  ab  omnibus  quae  sub  coelo  sunt,  ignita 
et  melliflua  vis  amoris  tui,  ut  tibi  soli  inhaeream,  solaque 
tuae  suavitatis  memoria  pascar.  Descendat,  Domine,  des- 
cendat, precor,  descendat  in  cor  meum  odor  tuus  suavis- 
simus, ingrediatur  amor  tuus  mellifluus.  Veniat  mihi 
tui  saporis  mira  et  inenarrabilis  fragrantia,  quae  sempi- 
ternas in  me  suscitet  concupiscentias,  et  ex  corde  meo 
producat  venas  salientis  aquae  in  vitam  aeternam. 

Immensus  es,  Domine,  et  ideo  sine  mensura  debes 
amari  et  laudari  ab  iis  quos  tuo  pretioso  sanguine  rede- 
misti. Amator  hominum  benignissime,  clementissime 
Domine,  et  aequissime  judex,  cui  omne  judicium  dedit 
Pater,  sapientissimo  tuae  aequitatis  judicio  discernis  hoc 
rectum  et  justum  esse , ut  filii  hujus  saeculi , noctis  et 
tenebrarum,  praestantiori  desiderio,  virtute  atque  studio 
diligant  et  quaerant  perituras  divitias  et  fugitivos  honores 
quam  nos  servi  tui  diligamus  te  Deum  nostrum,  per  quem 
facti  et  redempti  sumus.  Si  enim  homo  hominem  tanta 
diligit  dilectione , ut  alter  alterum  vix  patiatur  abesse ; 
si  sponsa  sponso  tanto  conglutinatur  mentis  ardore  ut 
prae  magnitudine  amoris  nulla  perfrui  valeat  requie, 
chari  sui  absentiam  non  sine  magno  moerore  ferens,  qua 
ergo  dilectione , quo  studio , quo  fervore  anima , quam 
desponsasti  tibi  fide  et  miserationibus , debet  diligere  te 
verum  Deum,  et  pulcherrimum  sponsum,  qui  nos  sic 
amasti  et  salvasti,  qui  pro  nobis  tot,  tanta  et  talia  fecisti? 
Quanquam  autem  haec  infirma  habeant  suas  delecta- 
tiones, suosque  amores,  non  tamen  tali  modo  delectant. 

sicut  tu,  Deus  noster.  In  te  enim  delectatur  justus,  quia 
amor  tui  suavis  est  et  quietus;  nam  pectora  quae  possides, 
dulcedine  et  suavitate  et  tranquillitate  reples.  E contra 
amor  saeculi  et  carnis  anxius  est  et  perturbatus , animas 
certe  quas  ingreditur,  quietas  non  patitur ; semper  enim 
suspicionibus  et  perturbationibus,  variisque  timoribus 
sollicitat  eas.  Tu  itaque  es  delectatio  rectorum,  et  merito ; 
quies  enim  valida  est  apud  te  et  imperturbabilis  vita.  Qui 
intrat  in  te,  bone  Domine,  intrat  in  gaudium  Domini 
sui,  et  non  timebit  amplius,  sed  habebit  se  optime  in 
optimo  loco,  dicens : « Haec  requies  mea  in  saeculum  sae- 
culi ; hic  habitabo  quoniam  elegi  eam. » Et  illud : 
Dominus  regit  me  et  nihil  mihi  deerit : in  loco  pascuae 
ibi  me  collocavit. 

Dulcis  Christe , bone  Jesu , reple  semper,  quaeso , cor 
meum  inexstinguibili  dilectione  tua,  continua  recorda- 
tione tua ; adeo  ut  sicut  flamma  urens  totus  ardeam  in 
tui  amoris  dulcedine , quem  et  aquae  multae  in  me  nun- 
quam possint  exstinguere.  Fac  me,  dulcissime  Domine, 
amare  te,  et  desiderio  tuo  deponere  pondus  omnium 
carnalium  desideriorum  et  terrenarum  concupiscen- 
tiarum gravissimam  sarcinam,  quae  impugnant  et  aggra- 
vant miseram  animam  meam : ut  post  te  expedite  in 
odorem  unguentorum  tuorum  currens,  usque  ad  tuae 
pulchritudinis  visionem  efficaciter  satiandus,  quantocius 
te  quoque  duce  merear  pervenire.  Duo  enim  amores, 
alter  bonus,  alter  malus;  alter  dulcis,  alter  amarus,  non 
se  simul  in  uno  capiunt  pectore.  Et  ideo  si  quis  praeter  te 

aliud  diligit , non  est  charitas  tua,  Deus,  in  eo,  amor 
dulcedinis,  et  dulcedo  amoris,  amor  non  crucians,  sed 
delectans ; amor  sincere  et  caste  permanens  in  saeculum 
saeculi ; amor  qui  semper  ardes,  nunquam  exstingueris. 
Dulcis  Christe , bone  Jesu,  charitas,  Deus  meus,  accende 
me  totum  igne  tuo,  amore  tuo,  suavitate  et  dulcedine 
tua,  jucunditate  et  exsultatione  tua,  voluptate  et  concu- 
piscentia tua,  quae  sancta  est  et  bona,  casta  et  munda,  tran- 
quilla est  et  secura;  ut  totus  dulcedine  amoris  tui  plenus, 
totus  flamma  charitatis  tuae  succensus  diligam  te  Deum 
meum  ex  toto  corde  meo,  totisque  medullis  praecor- 
diorum meorum,  habens  te  in  corde,  in  ore,  et  prae 
oculis  meis  semper  et  ubique,  ita  ut  nullus  pateat  in  me 
locus  adulterinis  amoribus.  Audi,  Deus  meus,  audi 
lumen  oculorum  meorum , audi  quae  peto ; et  da  quae 
petam,  ut  audias  me.  Pie  et  misericordissime  Domine, 
ne  efficiaris  mihi  inexorabilis  propter  peccata  mea , sed 
propter  bonitatem  tuam  suscipe  preces  servi  tui , et  da 
mihi  effectum  petitionis  meae  et  desiderii  mei  interce- 
dente , et  orante,  et  impetrante  gloriosa  virgine  genitrice 
tua  Maria,  domina  mea,  cum  omnibus  sanctis  tuis. 
Arnen. 

OK  ATIO  XVIII. 

AD  CHRISTUM. 

Quem  esurit  et  sitit  anima  Christiana. 

Jesu  Domine , Jesu  pie , qui  mori  dignatus  es  propter 
peccata  nostra,  et  resurrexisti  propter  justificationem 

nostri,  rogo  te  per  gloriosam  resurrectionem  tuam,  re- 
suscita me  de  sepulcro  vitiorum  et  peccatorum  meorum 
omnium,  et  da  mihi  quotidie  partem  in  resurrectione 
prima,  ut  in  resurrectione  tua  merear  veraciter  percipere 
portionem.  Dulcissime,  benignissime,  amantissime, 
charissime,  pretiosissime,  desideratissime,  amabilissime, 
pulcherrime , ascendisti  in  coelum  cum  triumpho  gloriae 
tuae,  et  sedes  ad  dexteram  Patris;  Rex  potentissime,  trahe 
me  sursum  ad  te,  ut  curram  post  te  in  odorem  unguen- 
torum tuorum,  curram  et  non  deficiam,  te  trahente, 
te  ducente  me  currentem , trahe  os  sitientis  te  animae  in 
superna  fluenta  aeternae  satietatis  : imo  trahe  me  ad  te 
fontem  vivum,  ut  inde  pro  captu  meo  bibam  unde  semper 
vivam , Deus  meus , vita  mea.  Tu  enim  dixisti  ore  tuo 
seneto  et  benedicto : Si  quis  sitit,  veniat  ad  me  et  bibat. 
Fons  vitae , da  sitienti  animae  semper  bibere  ex  te , ut 
secundum  sanctam  et  veridicam  promissionem  tuam 
de  ventre  meo  fluant  aquae  vitae.  Fons  vitae,  reple  men- 
tem meam  torrente  voluptatis  tuae,  et  inebria  cor  meum 
ebrietate  amoris  tui ; ut  obliviscar  quae  vana  sunt  et  ter- 
rena, et  te  solum  jugiter  habeam  in  memoria  mea,  sicut 
scriptum  est : Memor  fui  Dei,  et  delectatus  sum. 

Da  mihi  Spiritum  Sanctum  tuum , quem  significabant 
illae  aquae,  quas  sitientibus  daturum  te  promiseras.  Da, 
quaeso,  toto  desiderio  et  omni  studio  tendere  quo  te  ascen- 
disse post  resurrectionem  die  quadragesimo  credimus,  ut 
in  praesenti  quidem  miseria  solo  tenear  corpore , tecum 
autem  sim  cogitatione  semper  et  aviditate ; ut  ibi  sit;  cor 

meum,  ubi  tu  es  thesaurus  meus  desiderabilis  et  incom- 
parabilis, multumque  amabilis.  In  hoc  enim  magno  hu- 
jus vitae  diluvio,  ubi  circumstantibus  agitamur  procellis, 
et  non  invenietur  fida  statio,  et  locus  eminentior,  ubi  pes 
columbae  valeat  aliquatenus  requiescere  : nusquam  tuta 
pax , nusquam  secura  quies ; ubique  bella  et  lites,  ubi- 
que hostes,  foris  pugnae,  intus  timores.  Et  quia  altera 
pars  sumus  coeli , altera  terrae ; corpus  quod  corrumpi- 
tur, aggravat  animam.  Idcirco  animus  meus,  socius  et 
amicus  meus,  fatigatus  de  via  veniens  languet,  et  jacet 
discissus  atque  laceratus  ab  iis,  quas  pertransierat , vani- 
tatibus : esurit  et  sitit  valde , et  non  habeo  quid  ponam 
ante  illum,  quia  pauper  sum  et  mendicus.  Tu,  Domine 
Deus  meus,  dives  omnium  bonorum  et  dapum  supernae 
satietatis  opulentissime  largitor,  da  lasso  cibum,  collige 
dispersum,  redintegra  scissum.  En  stat  ad  ostium,  et 
pulsat : obsecro  per  viscera  misericordiae  tuae , quibus 
visitasti  nos  oriens  ex  alto,  aperi  pulsanti  misero  manum 
pietatis  tuae,  et  jube  propitiabili  dignatione  ut  ingrediar 
ad  te,  requiescat  in  te,  reficiatur  de  te  vivo  coelestique 
pane : quo  satiatus , resumptisque  viribus  ad  superiora 
conscendat , et  de  hac  valle  lacrymarum  penna  sancti 
desiderii  raptus,  ad  coelestia  regna  volitet. 

Assumat,  Domine,  assumat,  rogo,  spiritus  meus,  ut 
aquila,  et  volitet  et  non  deficiat ; volet  et  perveniat  usque 
ad  decorem  domus  tuae,  et  locum  habitationis  gloriae 
tuae , ut  ibi  super  mensam  refectionis  civium  superno- 
rum pascatur  de  occultis  tuis  in  loco  pascuae  tuae,  juxta 

fluenta  plenissima  : requiescat  in  te , Deus  meus , cor 
meum,  cor  mare  magnum,  tumens  fluctibus.  Tu  qui 
imperasti  ventis  et  mari,  et  facta  est  tranquillitas  magna, 
veni  et  gradere  super  fluctus  cordis  mei ; ut  tranquilla  et 
serena  fiant  omnia  mea , quatenus  unum  bonum  meum 
amplectar  te , et  dulce  lumen  oculorum  meorum  con- 
templer te  sine  tumultuantium  cogitationum  caeca  cali- 
gine. Confugiat , Domine , mens  mea  sub  umbra  alarum 
tuarum  ab  aestibus  cogitationum  hujus  saeculi , ut  in  tui 
refrigerii  temperamento  absconsa,  laetabunda  cantet  et 
dicat : In  pace  in  idipsum  dormiam  et  requiscam. 

Dormiat , obsecro , Domine  Deus  meus , dormiat  me- 
moria mea  ab  omnibus  quae  sub  coelo  sunt,  vigilans  te, 
sicut  scriptum  est:  Ego  dormio,  et  cor  meum  vigilat. 
Sit  tuta , sit  semper  secura  sub  pennis  protectionis  tuae 
anima  mea,  Deus  meus.  Maneat  in  te,  et  foveatur  sem- 
per a te.  Contempletur  te  in  mentis  excessu , et  cantet 
laudes  tuas  in  jubilatione ; et  haec  dulcia  bona  tua  sint 
inter  hos  turbines  consolatio  mea  interim , donec  veniam 
ad  te  pacem  veram , ubi  non  est  arcus , scutum,  gladius 
et  bellum , sed  est  summa  et  recta  securitas , et  secura 
tranquillitas,  tranquilla  jucunditas , et  jucunda  felicitas, 
et  felix  aeternitas,  et  aeterna  beatitudo,  et  beata  tui  visio, 
et  laudatio  in  saecula  saeculorum.  Arnen. 


24 

ORATIO  XIX. 

AD  CHRISTUM. 

Quando  dissolvi  cupis  et  esse  cum  Christo  secundum  dictum 
Apostoli. 

Christe  Domine , virtus  et  sapientia  Patris,  qui  ponis 
nubem  ascensum  tuum,  qui  ambulas  super  pennas  ven- 
torum, qui  facis  Angelos  tuos  spiritus,  et  ministros  tuos 
ignem  urentem , obsecro  et  humiliter  rogo , da  praepetes 
pennas  fidei , da  celeres  alas  virtutum , quibus  evectus 
aeterna  et  coelestia  valeam  contemplari.  Adhaereat,  quae- 
so, anima  mea  post  te,  et  suscipiat  me  dextera  tua.  Sus- 
tollat me  super  altitudinem  terrae , et  cibet  me  illa  coelesti 
haereditate,  cui  suspirat  peregrinatio  mea  die  ac  nocte. 
Et  quia  moribunda  membra  vigorem  animae  hebetant. 

Disjice  terrenae  nebulas  et  pondera  molis , 

Siste  vagam  mentem,  per  devia  multa  ruentem, 

Et  da  coelestem  mentem  conscendere  sedem , 

ut  supremo  lumine  irradiata,  terram  despiciat,  coelum 
aspiciat,  peccata  oderit,  justitiam  diligat.  Quid  enim 
pulchrius,  quidve  dulcius,  quam  inter  tenebras  hujus 
vitae  multasque  amaritudines  divinae  dulcedini  inhiare , 
et  aeternae  beatitudini  suspirare,  illicque  teneri  mente 
ubi  vera  haberi  gaudia  certissimum  est  ? Dulcissime , 
amantissime , benignissime , charissime , pretiossisime , 
desideratissime , amabilissime , pulcherrime , quando  te 
videbo?  Quando  apparebo  ante  faciem  tuam?  Quando 

satiabor  de  puicnritudine  tua?  Quando  educes  me  de  hoc 
carcere  tenebroso,  ut  confitear  nomini  tuo,  ita  ut  dein- 
ceps non  compungar  ? Quando  transibo  in  illam  admira- 
bilem et  pulcherrimam  domum  tuam , ubi  personat  vox 
laetitiae  et  exsultationis  in  tabernaculis  justorum?  Beati 
qui  habitant  in  domo  tua.  Domine,  in  saecula  saeculorum 
laudabunt  te.  Beati,  et  vere  beati,  quos  elegisti  et  as- 
sumpsisti in  illam  coelestem  haereditatem. 

Ecce  sancti  tui.  Domine,  florent  ante  te , sicut  lilium. 
Replentur  enim  ab  ubertate  domus  tuae,  et  torrente 
voluptatis  tuae  potas  eos , quoniam  tu  es  fons  vitae , et  in 
lumine  tuo  vident  lumen , usque  adeo  ut  ipsi , videlicet 
lumen  illuminatum  per  te  Deum  illuminantem,  sicut  sol, 
effulgeant  in  conspectu  tuo.  0 quam  mira,  quam  pulchra, 
quam  acceptabilia  sunt  domus  tuae  habitacula.  Domine 
virtutum ! Concupiscit  intrare  in  ea  haec  peccatrix  anima 
mea.  Domine,  dilexi  decorem  domus  tuae,  et  locum  habi- 
tationis gloriae  tuae.  Unam  petii  a Domino,  et  hanc  re- 
quiram , ut  inhabitem  in  domo  Domini  omnibus  diebus 
vitae  meae.  Quemadmodum  desiderat  cervus  ad  fontes 
aquarum , ita  desiderat  anima  mea  ad  te , Deus.  Quando 
veniam , et  apparebo  ante  faciam  tuam?  Quando  videbo 
Deum  meum,  quem  sitit  anima  mea?  Quando  videbo  eum 
in  terra  viventium?  In  ista  enim  terra  morientium  videri 
non  potest  mortalibus  oculis.  Quid  faciam  miser  ego  gra- 
vedine compedis  mortalitatis  meae  constrictus?  Quid  fa- 
ciam ? Dum  sumus  in  corpore,  peregrinamur  a Domino ; 
non  habemus  hic  manentem  civitatem,  sed  futuram  in- 

quirimus.  Nostor  autem  municipatus  in  coelis  est.  ITeu 
mihi,  quia  incolatus  meus  prolongatus  est:  habitavi  cum 
habitan  tibus  Cedar,  multum  incola  fuit  anima  mea.  Quis 
dabit  mihi  pennas  sicut  columbae , et  volabo  et  requies- 
cam? Niliil  mihi  tam  dulce  quam  cum  Domino  meo  esse. 
Mihi  autem  adhaerere  Deo  bonum  est.  Da  mihi.  Domine, 
donec  his  fragilibus  assisto  membris,  tibi  adhaerere,  sicut 
scriptum  est  : Qui  adhaeret  Domino , unus  spiritus  est 
cum  eo. 

Praebe  mihi,  rogo,  contemplationis  pennas,  quibus 
indutus  ad  te  volitem  sursum.  Et  quia  omne  sinistrum 
deorsum  jacet,  tene  men  tem  meam,  ne  ad  ima  tenebrosae 
vallis  corruat,  ne  interveniente  umbra  terrae  a te  vero 
justitiae  sole  separetur,  et  obducta  tenebrarum  nebula 
prohibeatur  alta  respicere.  Idcirco  sursum  tendo  ad  pacis 
gaudia,  lucisque  delectabilem  et  serenissimum  statum. 
Tene  cor  meum  manu  tua,  quia  sine  te  ad  altiora  non  ra- 
pitur. Illuc  festino,  ubi  summa  pax  regnat,  et  jugis  tran- 
quillitas rutilat.  Tene  et  rege  spiritum  meum,  et  assume 
illum  tu  secundum  voluntatem , ut  te  duce  ascendat  in 
illam  regionem  ubertatis,  ubi  pascis  Israel  in  aeternum 
pabulo  veritatis,  ut  ibi  vel  rapida  cogitatione  attingat  te 
summam  sapientiam  super  omnia  manentem,  cuncta 
transeuntem,  et  omnia  gubernantem.  Sed  volitanti  ad  te 
animae  multa  sunt  quae  obstrepunt.  Jussu  tuo.  Domine, 
conticescant  mihi  omnia.  Ipsa  sibi  anima  mea  sileat, 
omnia  pertranseat,  omnia  quae  creata  sunt  transcendat 
a se  et  perveniat  ad  te,  atque  in  te  solo  Creatore  omnium 

oculos  fidei  figat,  tibi  inhiet,  tibi  intendat,  temeditetur, 
te  contempletur , te  sibi  ante  oculos  ponat,  te  sub  corde 
revolvat  verum  et  summum  bonum,  et  gaudium  sine 
fine  mansurum. 

Multae  denique  sunt  contemplationes,  quibus  anima 
devota  tibi  mirabiliter  pascitur,  sed  in  nulla  earum  ita 
delectatur  et  requiescit  anima  mea  sicut  in  te,  et  quando 
te  solum  cogitat  et  contemplatur.  Quam  magna  multi- 
tudo dulcedinis  tuae.  Domine,  quam  mirabiliter  inspiras 
cordibus  amatorum  tuorum  ! Quam  mira  suavitas  amoris 
tui,  quo  perfruuntur  illi  qui  nihil  praeter  te  diligunt,  nihil 
quaerunt , nihil  etiam  cogitare  concupiscunt ! Felices  illi, 
quibus  tu  solus  spes  es,  et  omne  opus  eorum  oratio. 
Beatus  qui  sedet  solitarius  et  tacet,  et  stat  super  custo- 
diam suam  jugiter  die  ac  nocte , ut  adhuc  in  hoc  fragili 
corpusculo  positus  praelibare  valeat  aliquatenus  dulce- 
dinem tuam.  Rogo  te  per  illa  salutifera  vulnera  tua,  quae 
passus  es  in  cruce  pro  salute  nostra,  e quibus  emanavit 
ille  pretiosus  sanguis  quo  sumus  redempti , vulnera  hanc 
animam  meam  peccatricem,  pro  qua  etiam  mori  digna- 
tus es,  vulnera  eam  igneo  et  potentissime  telo  tua?  nimia? 
charitatis.  Vivus  est  enim  sermo  Dei  et  efficax,  et  pene- 
trabilior omni  gladio  ancipiti.  Tu  sagitta  electa,  et  gla- 
dius acutissimus  qui  durum  scutum  humani  cordis  pene- 
trare tua  potentia  vales,  confige  cor  meum  jaculo  tui 
amoris , ut  dicat  tibi  anima  mea  : Charitate  tua  vulne- 
rata sum , ita  ut  ex  ipso  vulnere  amoris  tui  uberrima? 
fluant  lacryma?  die  ac  nocte.  Percute,  Domine,  percute. 

obsecro , hanc  durissimam  mentem  meam  pia  et  valida 
cuspide  dilectionis  tuae,  et  altius  ad  intima  penetra  potenti 
virtute,  et  sic  de  capite  meo  educ  aquam  immensam, 
et  de  oculis  meis  verum  fontem  lacrymarum  jugiter 
manantem ; ex  nimio  affectu  et  desiderio  visionis  pul- 
chritudinis tuae,  ut  lugeam  die  ac  nocte,  nullam  in  prae- 
senti vita  recipiens  consolationem,  donec  te  in  coelesti 
thalamo  merear  videre  dilectum  et  pulcherrimum  spon- 
sum meum , Deum  et  Dominum  meum , ut  ibi  videns 
gloriosam , admirabilem  et  pulcherrimam  faciem  tuam, 
omni  dulcedine  plenam,  cum  iis  quos  elegisti,  majesta- 
tem tuam  supplex  adorem , et  illic  tandem  coelesti  et 
ineffabili  repletus  jubilo  aeternae  exsultationis  exclamem 
cum  diligentibus  te , dicens  : Ecce  quod  concupivi  jam 
video,  quod  speravi  jam  teneo,  quod  desideravi  jam 
habeo.  Illi  namque  in  coelis  junctus  sum  quem  in  terris 
positus  tota  virtute  dilexi , tota  charitate  amplexus  sum, 
cui  toto  amore  inhaesi,  ipsum  laudo,  benedico  atque 
adoro.  Qui  vivit  et  regnat  Deus  in  saecula  saeculorum. 
Arnen. 

ORATIO  XX. 

AD  CHRISTUM. 

Ad  accendendum  in  se  amorem  Dei,  et  Christi  desiderium. 

Domine  Jesu  Christe,  redemptio  mea,  misericordia 
mea,  salus  mea,  te  laudo,  tibi  gratias  ago,  quamvis 
valde  impares  tuis  beneficiis,  quamvis  multum  expertes 
dignae  devotionis,  quamvis  nimis  macras  a desiderata  nin- 

guedinc  dulcissimi  tui  affectus,  tamen  qualescumque  lau- 
des, qualescumque  gratias,  non  quales  scio  me  debere;  sed 
sicut  potest  conari,  tibi  persolvit  anima  mea.  Spes  cordis 
mei,  virtus  animae  meae,  auxilium  infirmitatis  meae,  com- 
pleat tua  potentissima  benignitas  quod  conatur  mea  tepi- 
dissima imbecillitas.  Vita  mea,  finis  intentionis  meae,  et 
si  nondum  merui  te  tantum,  quantum  debitor  sum,  ama- 
re ; utique  saltem  desidero  te  tantum  amare  quantum  de- 
beo. Illuminatio  mea,  tu  vides  conscientiam  meam ; quia, 
Domine , ante  te  omne  desiderium  meum , et  tu  donas , 
si  quid  bene  vult  anima  mea.  Si  bonum  est.  Domine, 
quod  inspiras,  imo  quia  bonum  est  ut  te  velim  amare,  da 
quod  me  facis  velle.  Da  ut  quantum  jubes,  tantum  te 
merear  amare.  Laudes  et  gratias  tibi  ago  pro  desiderio 
quod  inspirasti.  Laudes  et  preces  offero , ne  sit  mihi  do- 
num tuum  infructuosum,  quod  tua  sponte  dedisti.  Per- 
fice quod  incoepisti,  et  dona  quod  me  benigne  praeve- 
niendo immeritum  desiderare  fecisti.  Converte,  benignis- 
sime, meum  teporem  in  ferventissimum  tui  amorem. 
Ad  hoc , clementissime , tendit  haec  oratio  mea,  haec  me- 
moria et  meditatio  beneficiorum  tuorum , ut  accendas  in 
me  tui  amorem.  Tua  me.  Domine,  bonitas  creavit,  tua 
misericordia  creatum  ab  originali  peccato  mundavit; 
tua  patientia  post  illam  emundationem  baptismi,  in  aliis 
peccatorum  sordibus  volutatum  hactenus  toleravit,  nu- 
trivit et  exspectavit.  Exspectas  tu , bone  Domine , meam 
correctionem;  exspectat  anima  mea  ad  sufficienter  poeni- 
tendum, et  ad  bene  vivendum,  tuae  gratiae  inspirationem. 

Deus  meus.  Creator  meus,  tolerator  et  nutritor  meus, 
esto  adjutor  meus,  te  sitio,  te  esurio,  te  desidero,  ad  te 
suspiro,  te  concupisco.  Et  sicut  pupillus  benignissimi  Pa- 
tris orbatus  praesentia,  flens  et  ejulans  incessanter  ejus  di- 
lectam faciem  toto  corde  amplectitur : sic  et  ego  non  quan- 
tum debeo,  sed  quantum  queo,  memor  passionis  tuae, 
memor  alaparum  tuarum , memor  flagellorum , memor 
crucis,  memor  vulnerum  tuorum,  memor  qualiter  pro 
me  occisus  es,  qualiter  conditus,  qualiter  sepultus,  simul 
memor  tuae  gloriosae  resurrectionis  et  admirabilis  ascen- 
sionis : haec  indubitata  fide  teneo,  exsilii  mei  arumnas 
defleo,  spero  tui  adventus  solam  consolationem,  ardeo 
tui  vultus  gloriosam  contemplationem.  Heu  mihi , qui 
videre  non  potui  Dominum  Angelorum  humiliatum  ad 
conversationem  hominum,  ut  homines  exaltaret  ad  con- 
versationem Angelorum , cum  Deus  offensus  sponte  mo- 
riebatur ut  peccator  viveret ! Heu  mihi,  qui  tam  admira- 
bili , tam  inaestimabili  pietati  praesens  obstupescere  non 
merui ! Cur,  o anima  mea , te  praesentem  non  transfixit 
gladius  doloris  acutissimi ; cum  ferre  non  posses  vulne- 
rari lancea  latus  tui  Salvatoris,  cum  videre  nequires  vio- 
lari clavis  manus  et  pedes  tui  plasmatoris,  cum  horreres 
effundi  sanguinem  tui  Redemptoris  ? Cur  non  es  inebriata 
lacrymarum  amaritudine,  cum  ille  potaretur  amaritu- 
dine fellis?  Cur  non  es  compassa  castissimae  Virginis, 
dignissimae  matri  ejus,  benignissimae  dominae  tuae? 

Domina  mea  benignissima,  quos  fontes  dicam  erupisse 
de  tuis  pudicissimis  oculis,  cum  attenderes  unicum  filium 

tuum  innocentem  coram  te  ligari , flagellari  et  mactari  ? 
Quos  fletus  credam  perfudisse  piissimum  vultum  tuum, 
cum  susciperes  eumdem  filium  tuum  Deum  et  Dominum 
tuum  in  cruce  sine  culpa  extendi,  et  carnem  de  carne 
tua  ab  impiis  crudeliter  dissecari?  Quibus  singultibus 
aestimabo  purissimum  pectus  tuum  vexatum  esse,  cum 
tu  audires  : Mulier,  ecce  filius  tuus ; et  discipulus : ecce 
mater  tua  ? Cum  acciperes  in  filium  discipulum  pro  ma- 
gistro , servum  pro  Domino  ? Utinam  cum  felice  Joseph 
Dominum  meum  de  cruce  deposuissem,  aromatibus 
condivissem,  in  sepulcro  collocassem,  aut  saltem,  pro- 
secutus essem,  ut  tanto  funeri  non  deesset  aliquid  mei 
obsequii ! Utinam  cum  beatis  mulieribus  corusca  visione 
Angelorum  essem  territus,  et  audiissem  nuntium  domi- 
nicae resurrectionis,  nuntium  meae  consolationis,  nun- 
tium tam  exspectatum , nuntium  tam  desideratum ! Uti- 
nam, inquam,  audiissem  ex  ore  Angeli : Nolite  timere, 
vos:  Jesum  quaeritis  crucifixum,  surrexit,  non  est  hic. 

Benignissime , suavissime , serenissime , quando  res- 
taurabis mihi , quia  non  vidi  illam  beatam  tuae  carnis 
incorruptionem ; quia  non  fui  deosculatus  loca  vulne- 
rum , et  fixuras  clavorum ; quia  non  respersi  lacrymis 
gaudii  cicatrices  testes  veri  corporis  ? Admirabilis , inaes- 
timabilis, incomparabilis,  quando  consolaberis,  et  com- 
pesces me  a dolore  meo  ? Non  enim  capit  in  me  dolor 
meus,  quandiu  peregrinus  sum  a Domino  meo.  Heu 
mihi,  Domine,  heu  anima?  meae!  Recessisti,  consolator 
vitae  meae,  nec  valedixisti.  Ingrediens  vias  tuas  bene- 

dixisti  tuis,  nec  adfui.  Elevatis  manibus  a nube  suscep- 
tus es  in  coelum , nec  vidi.  Angeli  promiserunt  te  redi- 
turum, nec  audivi.  Quid  dicam?  quid  faciam?  quo  va- 
dam? Ubi  eum  quaeram;  ubi  vel  quando  inveniam? 
Quem  rogabo?  Quis  nuntiabit  dilecto  quia  amore  lan- 
gueo ? Defecit  gaudium  cordis  mei ; versus  est  in  luc- 
tum risus  meus.  Defecit  caro  mea,  et  cor  meum;  Deus 
cordis  mei,  et  pars  mea  Deus  in  aeternum.  Renuit 
consolari  anima  mea  nisi  te  dulcedo  mea.  Quid  enim 
mihi  est  in  coelo,  et  a te  quid  volui  super  terram?  Te 
volo , te  spero , te  quaeso , tibi  dixit  cor  meum  : Quaesivi 
vultum,  vultum  tuum.  Domine  requiram ; ne  avertas 
faciem  tuam  a me. 

Amator  hominum  benignissime,  tibi  derelictus  est 
pauper,  orpliano  tu  eris  adjutor.  Mi  advocate  tutissime , 
miserere  mei  orphani  derelicti ; pupillus  factus  sum  abs- 
que Patre;  anima  mea  quasi  vidua.  Respice  orbitatis  et 
viduitatis  meae  lacrymas ; quas  tibi  offero,  donec  redeas. 
Eia  jam.  Domine,  eia  appare  mihi,  et  consolatus  ero; 
ostende  mihi  faciem  tuam , et  salvus  ero.  Exhibe  prae- 
sentiam tuam,  et  consecutus  ero  desiderium  meum. 
Revela  gloriam  tuam,  et  erit  perfectum  gaudium  meum. 
Sitivit  in  te  anima  mea,  quam  multipliciter  tibi  caro 
mea.  Sitivit  anima  mea  ad  Deum,  fontem  vivum ; quando 
veniam,  et  apparebo  ante  faciem  Domini?  Quando  venies, 
consolator  meus , quem  exspecto  ? 0 si  quando  videbo 
gaudium  meum,  quod  desidero.  0 si  satiabor  cum  ap- 
paruerit gloria  tua,  quam  esurio.  0 si  inebriabor  ab 

libertate  domus  tuae  ad  quam  suspiro  : si  potabis  me  tor- 
rente voluptatis  tuae,  quam  sitio.  Sint  mihi.  Domine, 
interim  lacrymae  meae  panes  die  ac  nocte,  donec  dicatur 
mihi : Ecce  Deus  tuus ; donec  audiam : Anima,  ecce  spon- 
sus tuus.  Pasce  interim  me  singultibus  meis,  pota  me 
interim  fletibus  meis , refocilla  me  doloribus  meis.  Ve- 
niet interea  fortasse  Redemptor  meus,  quia  bonus  est; 
nec  tardabit,  quia  pius  est : ipsi  gloria  in  saecula  saeculo- 
rum. Arnen. 


ORATIO  XXI. 

AD  CHRISTUM. 

Oratio  servi  Dei  de  se  humiliter  sentientis. 

Scio,  Domine  Jesu  Christe,  scio  et  fateor  quod  non 
sum  dignus  quem  tu  diligas ; sed  certe  tu  non  es  indig- 
nus, quem  ego  diligam.  Indignus  quidem  sum  tibi  ser- 
vire, sed  non  es  tu  indignus  servitio  creaturae  tuae.  Da 
milii  ergo , Domine , unde  tu  es  dignus , et  ero  dignus 
unde  sum  indignus.  Fac  me  quomodo  vis,  a peccatis  ces- 
sare, ut  quomodo  debeo,  possim  tibi  servire.  Concede 
mihi  per  tuam  piissimam  misericordiam  sic  custodire, 
regere  et  finire  vitam  meam,  ut  in  pace  dormiam  et  re- 
quiescam in  te.  Praesta  mihi.  Domine,  ut  in  fine  recipiat 
anima  mea  somnum  cum  requie,  requiem  cum  saturi- 
tate, saturitatem  cum  aeternitate,  per  Jesum  Christum 
Dominum  nostrum.  Arnen. 

ORATIO  XXII. 

AD  CHRISTUM. 

Oratio  pcenitentis  divinum  auxilium  humiliter  postulantis. 

Domine  Jesu  Christe  Redemptor  meus,  misericordia 
mea,  salus  mea,  consolatio  mea,  vita  mea,  te  laudo,  tibi 
gratias  ago;  tua  bonitas  me  creavit,  tua  misericordia  me 
ab  originali  peccato  mundavit ; tua  praesentia  post  illam 
emundationem  me  in  aliis  sordibus  voluptatum  hactenus 
toleravit,  nutrivit  et  exspectavit.  Domine  Deus,  Creator 
meus,  tolerator  meus,  nutritor  meus,  et  adjutor  meus, 
te  sitio,  te  esurio,  te  desidero,  ad  te  suspiro,  te  concu- 
pisco. Benignissime,  suavissime,  rerenissime,  te  volo, 
te  quaero,  te  spero  videre.  Renuit  consolari  anima  mea, 
nisi  de  te , dulcedo  mea. 

Accede  ad  me.  Domine;  appare  mihi,  et  consolatus 
ero ; ostende  mihi  faciem  tuam , et  salvus  ero ; exhibe 
praesentiam  tuam,  et  implebitur  desiderium  meum. 

ORATIO  XXIII, 

AD  CHRISTUM. 

Pro  amicis. 

Dulcis  et  benigne  Domine  Jesu  Christe , qui  exhibuisti 
eliaritatem,  qua  majorem  nemo  habet,  et  cui  parem 
nemo  habere  potest ; qui  nihil  debebas  morti , et  tamen 
piam  animam  tuam  pro  servis  tuis  et  peccatoribus  po- 
suisti, et  pro  ipsis  interfectoribus  tuis  orasti,  ut  eos  fra- 
tres tuos  et  justos  faceres,  et  reconciliares  misericordi 

Patri  tuo,  et  tibi.  Tu,  Domine,  qui  tantam  charitatcm 
fecisti  inimicis  tuis , tu  ipse  eharitatem  praecepisti  amicis 
tuis.  Bone  Domine , quo  affectu  recogitabo  inaestimabi- 
lem eharitatem  tuam  ? Quid  retribuam  immenso  bene- 
ficio tuo?  Transcendit  enim  omnem  affectum  dulcedo 
tuae  benignitatis.  Vincit  omnem  retributionem  magni- 
tudo tui  beneficii.  Quid  ergo  retribuam  Creatori  et  recrea- 
tori meo  ? Quid  retribuam  miseratori  et  redemptori  meo? 
Domine , Deus  meus  es  tu , bonorum  meorum  non  eges. 
Tuus  est  enim  orbis  terrae,  et  plenitudo  ejus.  Quid  ergo 
ego  mendicus  et  pauper,  ego  vermis  et  cinis,  quid  retri- 
buam Deo  meo,  nisi  ut  ex  corde  obediam  praecepto  ejus? 
Est  autem  praeceptum  tuum  ut  diligamus  invicem. 

Bone  homo , bone  Deus , bone  Domine , bone  amice , 
bone  totum  quidquid  es,  huic  praecepto  tuo  desiderat 
obedire  humilis  et  contemptibilis  servus  tuus.  Tu  scis , 
Domine,  quia  dilectionem  quam  jubes  amo,  amorem 
diligo,  eharitatem  concupisco.  Hanc  peto,  hanc  quaero, 
propter  hanc  pulsat  et  clamat  hic  pauper  et  mendicus 
tuus  ad  januam  misericordiae  tuae.  Et  in  quantum  jam 
accepi  dulcem  eleemosynam  gratuitae  largitatis  tuae , di- 
ligens omnem  hominem  in  te  et  propter  te,  quamvis  non 
quantum  debeo,  nec  quantum  desidero,  omnibus  exoro 
clementiam  tuam.  Sunt  tamen  plures  quorum  dilectio- 
nem sicut  specialiter  et  familiaribus  cordi  meo  impressit 
amor  tuus ; ita  ardentius  bene  desidero  illis,  et  devotius 
opto  orare  pro  illis.  Vult,  vult,  pie  Domine,  vult  servus 
tuus  orare  te  pro  amicis  suis ; sed  revocatur  reus  tuus 

a dilectis  suis.  Qui  enim  mihi  veniam  exorare  non  suffi- 
cio , qua  fronte  gratiam  tuam  aliis  rogare  praesumo  ? Et 
qui  anxius  intercessores  quaero , qua  fiducia  pro  aliis  in- 
tercedo ? Quid  faciam , Domine  Deus , quid  faciam  ? Tu 
jubes  me  orare  pro  illis , et  dilectio  concupiscit,  sed  cla- 
mante mihi  conscientia  ut  pro  meis  peccatis  sollicitus 
sim,  pro  aliis  loqui  contremisco.  Dimittam  ergo  quod 
jubes,  quia  feci  quod  prohibes?  Imo  quia  praesumpsi 
prohibita,  amplectar  imperata,  si  forte  obedientia  sanet 
praesumptionem,  si  forte  charitas  operiat  multitudinem 
peccatorum  meorum. 

Oro  ergo  te,  pie  et  bone  Deus,  pro  iis  qui  me  diligunt 
propter  te,  et  quos  ego  diligo  in  te ; et  pro  illis  devotius 
quorum  erga  me  dilectionem , et  erga  quos  meam  tu 
nosti  sinceriorem.  Non  hoc  ago.  Domine  mi , quasi  jus- 
tus securus  de  peccatis  meis ; sed  qualicumque  charitate 
sollicitus  pro  alienis.  Dilige  ergo  eos  tu,  fons  dilectionis, 
qui  praecipis  et  das  mihi  ut  diligam  eos.  Et  si  oratio  mea 
non  meretur  prodesse  illis,  quia  tibi  offertur  a peccatore ; 
valeat  illis,  quia  fit  te  jubente  auctore.  Propter  te  ergo, 
tu  auctor  et  dator  cli  ari  tatis,  propter  te , non  propter  me 
diligo  eos ; et  fac  ut  ipsi  te  toto  corde , tota  mente  , tota 
anima  diligant ; ut  sola  quae  tibi  placent , et  illis  expe- 
diunt, velint,  loquantur  et  faciant.  Nimis  tepida.  Domine 
mi , nimis  tepida  est  oratio  mea , quia  parum  fervida  est 
charitas  mea.  Sed  ne  metiaris  eis,  tu  dives  in  misericor- 
dia, beneficium  tuum  secundum  torporem  meae  devo- 
tionis ; sed  sicut  tua  benignitas  superat  omnem  huma- 

nam  charitatem , ita  tua  exauditio  transcendat  affectum 
mete  supplicationis.  Fac  illis  et  de  illis , Domine , quod 
ipsis  expedit  secundum  tuam  yoluntatem , ut  sic  a te  re- 
gantur et  protegantur  semper  et  ubique , quatenus  et  ad 
gloriosam  et  ad  aeternam  perveniant  securitatem.  Qui 
vivis  et  regnas. 


ORATIO  XXIV. 

AD  CHRISTUM. 

Pro  inimicis. 

Omnipotens  et  pie  Domine  Jesu  Christe,  quem  opto 
propitium  pro  amicis  meis,  coram  te  est  etiam  quid 
exoptet  cor  meum  inimicis  meis.  Tu  enim  scrutans  corda 
et  renes  Deus,  tu  penetras  secreta  mentis  meae.  Tibi  enim 
patet  si  quid  in  anima  servi  tui  seminasti  quod  tibi  sit 
offerendum , nec  latere  te  potest , si  quid  et  ego  et  inimi- 
cus homo  seminavimus  ibi  quod  igne  sit  comburendum. 
Ne  despicias,  benignissime  Deus,  quod  tu  seminasti,  sed 
fove,  et  auge,  et  perfice,  et  conserva.  Quia  sicut  nihil 
boni  potui  incipere  sine  te,  ita  nec  possum  consummare 
vel  custodire  absque  te.  Ne  me  judices,  misericors  Deus, 
propter  id  quod  tibi  displicet  in  me , sed  aufer  quod  non 
posuisti,  et  salva  animam  meam  quam  creasti.  Non  enim 
ego  corrigere  me  possum  sine  te,  quia  cum  boni  sumus, 
tu  ipse  facis  nos , et  non  ipsi  nos.  Nec  tolerare  poterit 
anima  mea,  si  secundum  suam  nequitiam  judicaveris 
eam.  Tu  ergo,  Domine , qui  solus  es  potens,  tu  qui  solus 
es  misericors,  quidquid  ipse  facis  me  desiderare  inimi- 

cis  meis,  et  illis  tribue , et  mihi  retribue.  Et  si  quid  ali- 
quando exopto  illis  extra  regulam  charitatis , aut  igno- 
rantia , aut  infirmitate , aut  malitia , bone  Domine , lioc 
ne  illis  tribuas,  nec  mihi  retribuas.  Qui  es  lux  vera,  illu- 
mina caecitatem  illorum.  Qui  es  summa  veritas,  corrige 
errorem  illorum.  Qui  es  vita  vera , vivifica  animas  illo- 
rum. Tu  enim  dixisti  per  dilectum  discipulum  tuum 
quia  qui  non  diligit,  manet  in  morte.  Oro  ergo.  Domine, 
ut  quantam  jubes  haberi , dones  eis  tui  et  proximi  cha- 
ritatem,  ne  habeant  coram  te  super  fratre  suo  pec- 
catum. 

Absit,  o pie  Domine,  absit  ne  sim  fratribus  meis  occa- 
sio mortis , ne  sim  illis  petra  scandali  et  lapis  offensionis ! 
Satis  enim  et  plus  quam  satis  est  mihi , Domine , quod 
mihi  ipsi  sum  scandalum,  sufficit  mihi  meum  peccatum. 
Obsecrat  te  servus  tuus  pro  conservis  suis , ne  offendant 
benignitatem  tam  magni , tam  boni  Domini  propter  me, 
sed  reconcilientur  tibi,  et  concordent  mihi  secundum 
voluntatem  tuam  propter  te.  Haec  est  vindicta,  quam 
vult  exigere  secretum  cordis  mei  de  conservis  et  inimicis 
et  compeccatoribus  meis.  Haec  est  poena  quam  orat  ani- 
ma mea  de  conservis  et  inimicis  meis,  ut  te  et  invicem, 
sicut  tu  vis  et  nobis  expedit,  diligamus,  ut  bono  Domino, 
sicut  pro  nobis  ipsis,  ita  et  pro  invicem  satisfaciamus,  ut 
communi  Domino  in  commune  bonum  magistra  chari- 
tate  concorditer  obsequamur.  Hanc  ultionem  poscit  prae- 
parari omnibus  malevolis  et  malefactoribus  suis  hic  pec- 
cator tuus.  Hanc  praepara  tu,  Domine  clementissime, 

peccatori  tuo.  Age  ergo,  bone  Creator,  et  misericors  judex 
meus,  age  per  inaestimabilem  misericordiam  tuam, 
dimitte  mihi  omnia  debita  mea , sicut  et  ego  coram  te 
dimitto  omnibus  debitoribus  meis.  Et  si  nondum,  imo 
quia  nondum  id  perfecte  ad  tuum  examen  facit,  sed  fa- 
cere vult , et  vim  sibi  faciendo , per  te  quod  potest  efficit 
spiritus  meus,  et  hoc  ipsum  tibi  offero,  ut  et  tu  Yelis 
perfecte  dimittere  mihi  peccata  mea,  et  sicut  potes  indul- 
geas  animae  meae. 

Exaudi  me,  exaudi , magne  Domine,  et  bone  Domine , 
cujus  amoris  affectu  sese  pascere  desiderat,  sed  satiare  se 
de  te  non  potest  famelica  anima  mea ; ad  quem  invo- 
candum non  invenit  os  meum  nomen  quod  sufficiat  cordi 
meo.  Nullum  enim  verbum  hoc  milii  sapit  quod  te 
donante  affectus  meus  de  te  capit.  Oravi,  Domine,  ut 
potui,  sed  plus  volui  quam  potui.  Exaudi , exaudi  tu , 
sicut  potes,  qui  quod  vis  potes.  Oravi  ut  infirmus  et  pec- 
cator, exaudi,  exaudi  tu,  sicut  potens  et  miserator,  et 
non  solum  amicis  et  inimicis  meis,  quae  precatus  sum , 
tribuas,  sed  sicut  scis  unicuique  expedire,  et  volun- 
tati tuae  non  disconvenire,  omnibus  vivis  et  defunctis 
misericordiae  tuae  remedia  distribuas , et  me  non  sicut 
vult  cor  meum , nec  sicut  petit  os  meum,  sed  sicut  scis 
et  vis  me  debere  velle  et  petere,  semper  exaudias. 
Salvator  mundi,  qui  cum  Patre  et  Spiritu  Sancto 
vivis  et  regnas  Deus  per  omnia  saecula  saeculorum. 
Arnen . 


t.  i. 


22 

Oli  AT  IO  XXV. 

AD  CHRISTUM. 

Cum  sacerdos  multum  timet  ne  officium  altaris,  quod  gerit,  magis 
noceat  quam  proficiat;  et  quod  consilium  de  hac  re  capiat. 

Dulcissime  et  benignissime  Domine  Jesu  Christe,  altis- 
simi  Patris  altissime  Fili , qui  cum  eodem  Patre  tuo , et 
Spiritu  Sancto  universitatis  Creator  existis;  cui  nota  sunt 
omnia  antequam  fiant,  tu  nosti  insipientiam  meam, 
nosti  et  quam  infirma  sit  et  fragilis  anima  mea;  et  ejus 
peccata  atque  delicta  a te  non  sunt  abscondita.  Te  vero 
Creatorem  meum  esse  recognosco;  et  omnia,  quae  mihi 
ad  praesentis  vitae  necessitatem  sunt,  administrare  fateor : 
fecisti  ergo  me,  cum  tibi  placuit,  et  tandiu  in  hac  vita 
ero,  quandiu  tibi  placuerit;  nec  quousque  tibi  placeat, 
ulla  vis  me  hinc  expellere  poterit.  Et  quia  de  hac  re  cer- 
tissimus sum  quod  ita  sit , hoc  super  omnia  immensam 
bonitatem  tuam  deprecor,  ut  qualitercumque  mihi  eve- 
niat, dum  vivo,  saltem  de  me  bonus  sit  finis,  omnibusque 
iniquitatibus  meis  per  veram  poenitentiam  dimissis,  ad 
visionis  tuae  gloriam  pervenire  valeam,  propter  quam 
me  creasti . 

Fateor,  dulcissime  Domine  Jesu,  quia  omnia  bona 
quae  habeo,  tu  mihi  dedisti;  et  quia  propter  hoc  ea 
mihi  dedisti,  ut  te,  sicut  dignum  esset,  super  omnia 
diligerem,  et  omnia  quae  tibi  placent,  cum  magna 
voluntate  facerem ; ea  vero  quae  tibi  displicent , nullo 
modo  facere  auderem.  Sed  inter  caetera  bona  quae  mihi 

de  servitio  tuo  praecipisti,  nescio  quo  occulto  judicio 
tuo  mihi  onus  sacerdotii  imponi  permisisti.  Quod 
servitium  cum  diligenter  intueor  quanta  reverentia  sit 
agendum,  et  quam  pura  conscientia,  et  ab  omni  conta- 
gione peccati  munda  debet  esse  mens  quae  tam  terrificum 
ministerium  suscipit  tractandum ; et  ex  altera  parte  non 
minori  diligentia  respicio  quis  sum  ego  qui  hoc  tractare 
audeo,  non  parum  de  praesumptione  mea  formido,  et 
vehementissime  timeo  ne  ad  majus  judicium , majoris- 
que  judicii  damnationem  mihi  sit,  quod  ad  tam  dignam 
rem  tam  indignus  accedere  audeo.  Scio  certe,  nec  de 
hac  re  ullo  modo  dubito  quia , si  ita  viverem  sicut  ille 
vivere  debet  qui  hoc  ministerium  agit,  nullum  servi- 
tium Dei  facere  possem,  quod  sic  proficuo  mihi  esset  et 
saluti.  Sed  sicut  proficuum  esset,  si  vita  digna  existeret, 
ita  majus  periculum  et  major  damnatio  infirmae  animae  et 
peccatis  suis  oneratae  imminet,  quae  tan  dignam  rem  indi- 
gna tractare  audet.  Yere  ita  est,  et  plus  quam  dici  possit, 
ista  res  utilis  est  et  salubris  bono  sacerdoti,  et,  plus  quam 
dici  possit,  periculosa  est  indigne  tractanti.  Quid  ergo 
faciet,  dulcissime  Domine  Jesu,  hic  tuus  sacerdos,  imo 
hic  peccator  quid  faciet,  hujus  tui  servitii  onere  grava- 
tus? Nimis  enim  sum  incertus  quid  mihi  sit  utilius, 
dimittere,  an  facere.  Sed  tamen  si  ex  toto  dimitto , tunc 
rursus  nimis  pertimesco  ne  sub  hujus  formidinis  occa- 
sione multa  mala  multaque  peccata  audeam  inchoare , 
vel  etiam  perpetrare,  quae  propter  hujus  servitii  formi- 
dinem prius  non  audebam  vel  cogitare. 

Fateor  quippe  multoties,  cum  ad  hujus  officii  servi- 
tium me  praeparo  et  de  malis  quae  me  fecisse  recognosco, 
angustius  et  districtius  intra  me  doleo , et  eas  quae  tunc 
perturbant  vanas  cogitationes  vanasque  delectationes 
expeditius  respuo , et  post  peractum  servitium , multa 
mala  atque  peccata  quae  iterum  insurgunt,  propter  ejus- 
dem servitii  formidinem  timidius  recipio.  Cum  lioc  ita 
evenit,  de  ejusdem  servitii  praesumptione  aliquam  conso- 
lationem habeo,  quia  propter  illius  reverentiae  timorem, 
aliquantulum  a peccatis  meis  cessare  me  intelligo.  Sed, 
o mitissime  et  misericordissime  Jesu,  ut  tu  perspicis,  ita 
saepius  cor  meum  omni  malitia  plenum,  omniumque 
iniquitatum  tenebris  obcaecatum ; ut  has  omnes  formi- 
dines postponens  scienterque  tuas  praeceptiones  contem- 
nens, veluti  torrens  qui  omnes  fetores  in  se  decurrentes 
secum  trahit,  et  modo  sursum  modo  deorsum  secum 
volvit,  cor  meum  cum  misera  anima  mea  omnes  immun- 
ditias carnalium  delectationum  recipiat;  et  quasi  porcus 
in  coeno,  sic  in  easdem  immunditias  se  volvat,  et  revol- 
vat. Fateor,  o misericordissime  Jesu,  coram  majestate 
tua  iniquitates  meas;  fateor  immunditias  meas,  fateor 
immanissimas  superbias,  et  sordidas  cogitationes  meas, 
quas  abjecto  timore  tuo  infeliciter  intus  amplectitur 
infelix  anima  mea.  Ut  tu  vides,  clementissime  Domine 
Jesu , ut  tu  vides , saepius  et  saepius  ita  facio , et  in  tam 
sordido  vase,  vel  potius  in  tam  sordido  corde  corpus 
tuum  et  sanguinem  suscipio;  verum  dico,  non  mihi 
parco ! Sic  multoties  plenus  peccatis  et  iniquitatibus 

ad  servitium  tui  altaris  accedo ; unde  multum  formido 
ne  magis  ad  perniciem  quam  ad  salutem  mihi  sit  lisec 
praesumptio,  quod  sic  fetens  et  putens  tam  munda  sa- 
cramenta contingere  praesumo. 

Modo  veniat  aliquis  fidelis , qui  Spiritu  Dei  plenus  sit, 
et  miserum  sacerdotem  suo  spirituali  consilio  instruat 
quid  ei  sit  melius,  quidve  deterius,  servitium  altaris  prop- 
ter hujusmodi  impedimenta  dimittere,  an  propter  refre- 
nationem multarum  iniquitatum,  quae  ejusdem  servitii 
formidine  saepius  reprimantur,  servitium  facere.  Est  au- 
tem de  hoc  ( ut  mihi  videtur ) expeditum  et  salubre  con- 
silium a peccatis  cessare , et  servitium  quod  Deo  debe- 
mus reddere ; nos  autem  etsi  indigni  sumus  Deo  servire, 
Deus  non  est  indignus  servitio  suae  creaturae ; de  aliis 
nescio  quid  ipsi  magis  eligant,  de  me  scio  quia  magis 
volo  Deo  servire , et  si  non  ex  toto  me  possum  a malitia 
retinere  quam  propter  formidinem  peccati  ejus  servi- 
tium dimittere  et  in  peccatorum  damnatione  securius 
jacere.  Melius  est  ut  nos  verberet  propter  aliquam  offen- 
sionem sui  servitii,  et  tamen  suum  servitium  facientes, 
quam  nos  damnet  propter  timorem  peccati  suum  servi- 
tium facere  nolentes.  Immensa  est  enim  ejus  pietas, 
immensa  ejus  misericordia,  qui  etsi  viderit  nos  viam  suae 
rectitudinis  vel  claudicando  ambulare,  etsi  saepius  la- 
bendo  et  relabendo,  non  tamen  ab  ejusdem  viae  rectitu- 
dine velle  recedere;  si  nos  non  lassemur,  non  diu  se 
retinere  poterit,  sed  conatum  nostrum  adjuvabit,  et  di- 
riget gressum  nostrum  ad  viam  salutis.  Tamen  si  peccata 

sacerdotis  sunt  criminalia , utilius  est  ei  ab  immolatione 
sacrificii  humiliter  cessare  quam  per  praesumptionem 
immolando , majorem  damnationem  incurrere , donec 
inchoata  vel  peracta  poenitentia  , possit  ad  altaris  servi- 
tium securius  accedere. 

Sed  ecce,  dulcissime  et  misericordissime  Domine  Jesu, 
fateor  immensae  bonitati  tuae  me  esse  nimis  peccatorem, 
plurima  quae  tibi  displicent  facientem,  et  tamen  tui  altaris 
servitium  facere  praesumentem.  Non  enim  possum  de 
tua  misericordia  desperare,  non  possum,  nec  mihi  expe- 
dit servitium  tui  altaris  dimittere,  tuum  corpus  et  san- 
guinem non  sumere , quod  pro  redemptione  mea  mortem 
suscepit,  et  qui  pro  remissione  peccatorum  de  tuo  latere 
lancea  militis  aperto  cum  aqua  exivit.  Si  indignus  sum, 
sicuti  sumj,  et  ego  fateor , verbera  me , emenda  et  cor- 
ripe, et  tamdiu  castiga  tuum  sacerdotem,  imo  tuum 
peccatorem,  donec  omnis  rubigo  peccati  recedat  a me, 
quae  per  tam  longum  tempus  ex  magna  incuria  indurata 
est  in  lateribus  animae  meae.  Fateor,  fateor,  peccator 
sum,  immundus  sum , indignus  sum,  et  tamen  non  re- 
cedo a te,  dulcissime  Jesu  Christe ; velis  quid  velis,  non 
dimitto  te,  etsi  infirma  manu,  tenebo  te.  Non  recedes  a 
me,  donec  ab  omni  contagione  peccati  absolvas;  et  sic 
carnem  tuam  quotidie  manducantem,  et  sanguinem 
tuum  bibentem , tuaeque  voluntati  jugiter  inhaerentem , 
tua  praecepta  assidue  facientem , me  post  mortem  carnis 
perducas  ad  veram  salutem , scilicet  ad  te  verum  sacer- 
dotem , ubi  cum  aliis  sacerdotibus , tuis  videlicet  mem- 

bris , ego  quoque  tunc  non  peccator,  sed  dignus  sacer- 
dos, et  dignum  membrum  corporis  tui,  te  laudem  , te 
glorificem  per  aeterna  saecula.  Arnen. 

OK  ATIO  XXVI. 

AD  CHRISTUM. 

Cum  sacerdos  diligenter  contemplatur  quam  misericorditer  Redemptor 

noster  naturam  nostri  limi,  unde  nos  fecit,  pro  nobis  suscepit. 

Summe  sacerdos,  et  major  cseteris  sacerdotibus  Domine 
Jesu  Christe,  cui  adhaeret  omnis  sacerdos,  imo  omnis 
Christianus  qui  ambulat  coram  te  in  veritate , auribus 
pietatis  tuae  audi  vocem  meam , et  si  recte  precor,  exaudi 
orationem  meam ; non  enim  volo , dulcissime  Pater,  ali- 
quid te  rogare,  quod  in  rogando  te  juste  possit  offen- 
dere. Etsi  aliqua  inscitia,  vel  carnali  voluntate,  quod  sit 
contra  salutem  animae  meae , aliquid  te  rogare  volo , 
hoc  super  omnia , misericordissime  Domine , precor  ne 
in  hujusmodi  petitionibus  me  unquam  velis  exaudire. 
Nosti , et  bene  nosti , benignissime  Deus , quantis  illu- 
sionibus, quantis  vanitatibus , quantis  carnalium  deside- 
riorum voluptatibus,  quantis  saecularium  cupiditatum 
appetitionibus  omni  hora , et  sine  intermissione  vulnere- 
tur infelix  animus  meus.  Et  multoties  evenit  ut  tu  ipse , 
dulcissime  Domine,  perspicis,  quia  si  me  permitteres 
ire  secundum  meam  pessimam  voluntatem,  totum  meip- 
sum  in  magnam  peccatorum  voraginem  praecipitarem. 
Propterea  te,  dulcissime  Pater,  rogo,  quia  scio  nimis 
me  esse  peccatorem  et  adversus  peccatum  nullam  fere 

habere  virtutem , ut  per  magnam  misericordiam  tuam 
retineas  furorem  meum , qui  me  trahit  ad  peccatum , et 
confundas  et  destruas  omne  malum  desiderium , quod 
pervertit  in  me  omnem  rectitudinis  sensum. 

Aliquando,  amator  hominum  Deus,  cum  studiosius 
cogito,  et  mala  quae  multoties  feci  et  adhuc  miser  et  pec- 
cator non  desisto  ad  memoriam  reduco,  et  diligenter  in- 
tueor qualiter  vivam,  qualiter  ipsa  mala  quae  feci  et  adhuc 
facio  plangam,  quod  sacerdos  dicor,  sed  officium  sacer- 
dotis operibus  dignis  non  impleo,  quamvis  et  de  multis 
aliis  quae  feci,  multum  pertimescam,  de  hujus  officii 
dignitate , quam  indignus  porto , super  omnia  quae  mihi 
evenire  possunt  formido.  Est  autem  hujus  officii  digni- 
tas, plusquam  aestimari  possit , magna  et  inaestimabiliter 
Deo  et  hominibus  chara , si  sacerdos  ita  vivit  sicut  ille  vi- 
vere debet  qui  hujus  officii  curam  gerit.  Porto  autem  ego 
nomen  hujus  dignitatis,  sed  infelix  vita  mea  fere  in  omni- 
bus contradicit , male  agendo,  hujus  nominis  dignitati. 
Est  enim  cor  meum  immundum,  omnes  sensus  corporis 
mei  immundi,  et  sic  intus  et  foris  totus  immundus  non  in- 
venio in  toto  me  aliquid  mundum,  ubi  honeste  et  quidquid 
decet  possim  reponere  corpus  Dominicum.  In  magnis  ita- 
que angustiis  constitutus,  et  quid  potissimum  mihi  sit  fa- 
ciendum nescio,  huc  illucque,  modo  hoc  modo  illud  cogi- 
tans, me  circumfero  diligentiusque  omnem  conscientiam 
meam  revolvo,  si  forte  aliquod  consilium  salubre  inve- 
nirem quod  ad  aliquam  salutem  animae  mihi  esse  intel- 
ligerem.  Omnia  ergo  quae  erga  me  geruntur,  circumspi- 

ciens,  et  fere  nihil  aut  parum  boni  in  toto  me  inveniens, 
hoc  tantillum  boni  ibi  vix  animadverti , si  tamen  bonum 
debeat  dici  quod  bonum  quod  ego  non  habeo  , in  alio, 
cum  habet,  diligo,  et,  cum  non  habeam,  humiliter  me 
non  habere  recognosco , quod  peccatorem  et  miserum 
plusquam  alium  quemlibet  me  esse  credo,  et  tamen  de 
misericordia  Dei  omnipotentis  non  despero.  Credo  enim 
quod  illi  cui  cura  fuit  me,  cum  non  essem,  facere,  et 
adhuc  cura  est  mihi  ea  quae  ad  hujus  vitae  usum  sunt 
necessaria , pro  misericordia  sua  providere , cura  illi  erit 
pro  pietate  sua  mihi  dare  adhuc  aliquod  bonum  opus 
facere,  aliquod  bonum  valeam  inchoare,  et,  si  non  ex 
toto , a malis  vel  aliquantulum  cessare. 

Est  enim  Deus  pius  et  misericors , et  nullo  modo  crea- 
turam suam  perdere  volens , sed  modis  omnibus  ut  ad 
pietatem  suam  redeat,  misericorditer  monens.  Quantum 
vero  suam  creaturam  diligat,  quantum  invitus  eam  per- 
dat , in  hoc  veraciter  ostendit , cum  de  coelo  in  terram 
descendit  , cum  ille  qui  sine  initio  erat,  initium  pro 
amore  creaturae  habere  voluit,  limumque  unde  nos  fecit 
pro  redemptione  nostra  assumpsit,  et  ipsum  limum, 
scilicet  carnem  suam,  quam  pro  nobis  assumpsit,  post- 
quam per  passionem  crucis  in  ipsius  crucis  ara  bene 
excocta  est,  nobis  ad  manducandum  porrigit  et  ipsius 
carnis  sanguine  ejusdem  crucis  torculari  expresso  dum 
nos  potat , sitim  animae  nostrae  exstinguit.  Hanc  autem 
carnem  nostri  Redemptoris  cum  manducamus  et  sangui- 
nem bibimus , cum  limo  nostro  miscemus , et  de  hoc 

quasi  emplastrum  facientes  nostraeque  animae  infirmita- 
tibus apponentes , si  digne  sumimus,  omne  protinus 
quod  ad  damnationis  periculum  nos  pertrahit  ex  interio- 
ribus animae  nostrae  projicimus.  0 immensa  Domini  nos- 
tri Jesu  Christi  pietas  ! 0 admiranda  et  ineffabilis  miseri- 
cordia! Si  aliquis  potens  homo,  cum  magno  comitatu 
hominum  pergens,  forte  juxta  viam  per  quam  transiret, 
in  aliquo  coeno  aliquem  pauperem  immersum  videret , 
qui  se  per  seipsum  nullo  modo  extrahere  posset  de  illo 
coeno  in  quo  immersus  esset,  miseratione  motus  eumdem 
pauperem  per  seipsum  de  illo  coeno  extraheret , nulli 
dubium  quin  hujusmodi  magnae  misericordiae  magnaeque 
pietatis  ab  omnibus  praedicaretur,  magnis  laudibus  ab 
omnibus  rectum  sensum  habentibus  extolleretur.  Et 
quanto  hoc  opus  misericordiae  pro  paupere  et  inope  fecis- 
set,  tanto  plus  pius  et  misericors  omnibus  piis  et  veraciter 
Christianis  appareret.  Quid  ergo , quid  aestimari  debet  de 
magna  Domini  nostri  Jesu  Christi  pietate , de  ineffabili 
ejus  misericordia  et  charitate , qui  cum  ipse  sine  initio 
sit,  et  mortale  initium  et  mortalitatem  sumpsit  pro  pau- 
pere , et  ultra  modum  paupere  et  inope , ut  illum  extra- 
heret de  sordidissimo  coeno  peccati,  in  quo  seipsum 
immerserat  miser  et  infelix  ? Praeter  hoc,  miser  homo 
tantam  infelicitatem  patiebatur , sicque  infeliciter  in  ipsis 
voraginibus  aeternae  perditionis  erat  immersus,  magnis 
angustiis  magnisque  doloribus  famis  et  sitis  erat  oppres- 
sus. Ex  una  igitur  parte  intolerabilem  fetorem  coeni,  qui 
ejus  miseriae  et  dolori  compateretur  nullum  inveniens, 

tam  ex  fetenti  cceno  in  quo  jacebat  quam  ex  desperatione 
consolationis  quam  a nullo  sperebat,  intolerabili  dolore 
afficiebatur.  Ei,  si  diutius  differretur  quod  ab  aliquo  mi- 
ericorde  aliquando  misericordia  ei  non  impenderetur, 
jam  ab  ipsis  miseriis  aeternae  perditionis  irreparabiliter 
moreretur.  Venit  misericors  Creator  ineffabilem  pietatem 
habens  ad  lmnc  peccatorem  in  luto  peccatorum  jacen- 
tem; non  exspolians  se  indumento  gloriae  suae,  induit 
pannos  miseriae  nostrae.  Venitque  velut  mundissimus  sol 
per  ipsos  fetores , nullam  tamen  contaminationem  fetoris 
patiens , usque  ad  ipsum  miserum  peccatorem , eumque 
ab  ipsis  fetoribus  extergens , tenuit  per  brachium,  ex- 
traxit in  planum.  Extractum  vero  de  lacu  miseriae  et  de 
luto  faecis , cibavit  pane  sapientiae  salutaris , et  post  haec, 
ipsa  sua  carne  quam  pro  ejus  redemptione  susceperat,  et 
suo  sanguine  qui  pro  remissione  peccatorum  fusus  est , 
cibavit  et  potavit ; et  sic  refocillatum  ab  ipsis  doloribus , 
quibus  tam  graviter  vexabatur , mitigavit.  Haec  autem 
caro  quam  ei  ad  manducandum  dedit  de  natura  ejusdem 
limi  fuit  unde  primum  hominem  plasmavit,  quem  ad 
imaginem  et  similitudinem  suam  creavit ; quam  simili- 
tudinem, quam  ipse  primus  homo  per  suam  culpam 
defiguravit , per  carnis  suae  comestionem , rectamque 
fidem  ad  integrum  reformavit ; hanc  vero  carnem  , vel 
hujus  limi  naturam  postquam  Christus  passus  est  in 
cruce , postquam  resurrexit  tertia  die , ad  coelos  portans, 
ad  dexteram  Patris  collocavit,  eique  dominationem  super 
Angelos  et  Archangelos  donavit.  Ecce  limus,  qui  pey 

naturam  suam  in  terra  semper  adhaeret , a Redemptore 
nostro  in  coelo  portatus , ipsum  coelum  et  omnia  quae  in 
eo  sunt  sub  dominio  suo  habet.  Ad  quem  limum  nemo 
fidelis  potest  vel  poterit  ascendere , nisi  eum  prius  curet 
in  terra  salubriter  comedere  ej usque  sanguinem  bibere. 
Hujus  carnis  et  sanguinis  ego  qualiscumque  minister  et 
sacerdos , dum  tantam  pietatem  tantaeque  pietatis  dulce- 
dinem Redemptoris  nostri  erga  creaturam  suam  conspi- 
cio, de  ejus  immensa  bonitate  non  diffido.  Succurre  ergo. 
Domine  Jesu  Christe,  succurre  tuo  sacerdoti,  indulge 
ejus  peccatis  atque  delictis , ut  digne  valeam  tui  corporis 
et  sanguinis  mysterium  celebrare,  et  digne  celebrans 
corporis  tui  et  sanguinis  veritatem  digne  comedere  et  bi- 
bere , et  sic  usque  in  finem  jugiter  perseverans , ad  te 
post  mortem  carnis  valeam  pervenire , ubi , non  per  in- 
tervalla, sicut  modo,  sed  sine  intermissione  cum  sanctis 
omnibus  te  ipsum  qui  veritas  et  vita  es  possim  comedere 
et  bibere.  Arnen. 


ORATIO  XXVII. 

AD  DEUM  ET  AD  OMNES  SANCTOS. 

Domine  Deus  omnipotens , aeterne  et  ineffabilis,  sine 
fine  atque  initio , quem  unum  in  Trinitate , trinum  in 
unitate  confitemur.  Te  solum  Deum  adoro,  te  laudo,  te 
benedico,  teque  glorifico,  tibi  gratias  ago,  tibi  me  tota 
devotione  committo;  intende  voci  orationis  meae , Pater 
de  coelis  Deus,  Rex  meus  et  Deus  meus.  Fili,  Redemptor 
mundi;  Deus,  miserere  mei,  ne  perdas  me  cum  iniqui- 

tatibus  meis,  neque  in  finem  iratus  reserves  mala  mea. 
Sanctus  Spiritus,  benigne  Deus , inspira  mihi  spiracu- 
lum gratiae  tuae , et  dirige  me  in  viam  salutis  aeternae  : 
doce  me  voluntatem  tuam  facere  : quidquid  tibi  displi- 
cet in  me , remove  a me.  Trine  et  une , omnipotens,  pie 
et  misericors  Domine,  aspice  in  me,  et  tribulationem 
meam  in  gaudium  converte,  et  ne  des  haereditatem  tuam, 
altissime,  in  perditionem.  Dominator  omnium  ac  prote  ? 
tor  in  te  sperantium.  Domine,  deprecationem  meam 
suscipe  ; et  per  intercessiones  gloriosae  virginis  Mariae  , 
aufer  iram  tuam  a me , Domine  Deus  salutis  meae , nec 
animam  meam  prius  a corpore  suscipias , quam  omnia 
peccata  mea  dimittas. 

0 gloriosa  Dei  genitrix,  Mater  misericordiae,  virgo 
semper  Maria,  quae  Dominum  omnium  meruisti  por- 
tare, et  regem  Angelorum  sola  virgo  lactare,  adjuva  me 
in  die  tribulationis  meae,  ut  tuis  fultus  patrociniis  ad 
regna  coelestia  merear  pervenire. 

0 sancte  Michael,  archangele  Dei,  praepositus  paradisi, 
veni  in  adjutorium  meum,  et  defende  me  ab  hoste  maligno 
in  hora  mortis  meae,  et  animam  meam  deduc  in  paradi- 
sum exsultationis  aeternae.  Omnes  sancti  Angeli  et  Archan- 
geli  Dei,  cunctae  coelorum  virtutes,  omnesque  sanctorum 
spirituum  ordines,  adversae  damnationis  vires  reprimite, 
expugnate  impugnantes  me,  a rugientis  inimici  saevi- 
tia potenter  me  defendite,  in  via  veritatis  fideliter  gra- 
dientem  omni  hora,  die  ac  nocte  custodite  me,  et  in  hora 
exitus  mei  animam  meam  in  pace  vobiscum  suscipite. 

Sancte  Joannes  Baptista , omnes  sancti  patriarchae  et 
prophetae , exoro  vos  obnoxia  prece  , manum  mihi  por- 
rigite , auxilium  mihi  in  cunctis  necessitatibus  meis  et 
infirmitatibus  praebete;  poscite  mihi  a Deo  indulgen- 
tiam , patientiam,  constantiam,  justitiam,  obedientiam, 
continentiam,  sanctamque  perseverantiam. 

Sancte  Petre , princeps  apostolorum  beatissime , om- 
nesque  sancti  apostoli  et  Evangelistae , Ecclesiarum  prin- 
cipes, et  coelestis  aulae  triumphales  milites,  date  mihi 
vitam  honorabilem,  virtutum  magnitudinem,  consum- 
mationem laudabilem  et  aeternam  beatitudinem ; influat 
mihi  per  vos  pax,  virtus  et  perpetua  salus. 

Christi  dulcissimi  sacerdotes,  atque  inclyti  doctores, 
omnesque  sancti  confessores , qui  ampliastis  talentum 
vobis  creditum  per  immarcessibilem  fructum  bonorum 
operum , Dei  ineffabili  pietate  detur  mihi  per  vos  pecca- 
torum indulgentia , totius  boni  copia,  coelestium  concu- 
piscentia , grata  fratrum  benevolentia , morum  reveren- 
tia, mandatorum  Dei  observantia.  Precor  te,  beate  N. 
devotissima  prece , dignare  me  inter  tuos  agnoscere, 
cum  sederis  potens  in  judicio  orbem  judicaturus  cum 
Domino. 

Omnes  sanctae  Virgines,  quae  coelesti  sponso  perenni 
mente  adhaerentes  luxum  calcastis  saeculi,  omnesque 
sanctae  viduae,  impetrate  mihi  fetido  munus  perennis  gra- 
tiae, vitae  sanctimoniam,  corporis  munditiam,  cordis  in- 
nocentiam, fidei  firmitatem,  fraternitatis  charitatem. 

Intercedite  pro  me,  omnes  sancti,  quicumque  Deo  pia- 

cuistis  ab  initio  saeculi.  Aptate  me  ad  voluntatem  Dei 
peragendam  in  omni  opere  bono,  ut  peccatis  mortuus, 
Deo  vivam,  et  vota,  quae  Deo  vovi,  vestris  suffragantibus 
meritis  illi  toto  affectu  persolvam,  ut  ad  portum  salutis 
aeternae  merear  pervenire , et  in  aeterna  felicitate  vobis- 
cum  sine  fine  gaudere.  Arnen. 

ORATIO  XXVIII. 

AD  DEUM. 

Domine  Jesu  benignissime , fons  vitae , fons  misericor- 
diae, de  quo  bibunt  omnes  sancti,  bibunt  et  inebriantur 
ineffabili  dulcedine,  vivunt  aeterna  satietate,  da  mihi  per 
merita  eorum  in  praesenti  vita  sic  te  semper  sitire , ut  in 
futuro  saeculo  cum  eisdem  sanctis  tuis  ad  te  valeam  aeter- 
naliter satiari.  Oro  itaque  dulcissimam  misericordiam 
tuam,  piissime,  suavissime  Domine  Jesu,  pasce  miseram 
animam  meam  ex  recordatione  beneficiorum  tuorum , 
ne  deficiat  in  peregrinatione  fatigata  imo  pondere  pecca- 
torum suorum.  Tua  me.  Domine,  bonitas  creavit,  et  per 
baptismum  tuum  recreavit,  patienter  hactenus  me  quo- 
tidie peccantem  exspectat.  Potentia  divinitatis  tuae  me  fe- 
cit, humilitas  humanitatis  tuae  me  refecit.  Ecce,  Domine 
Jesu  Christe,  gratia  tua  donante,  qui  es  Dominus  meus, 
Deus  meus,  ecce  recordor  quia,  sicut  praenuntiasti  per 
sanctos  tuos  ab  initio  mundi , natus  de  sancta  Virgine 
veram  ex  ea  carnem  accepisti,  Virginis  matris  ubera 
vere  suxisti , pasce  peccatricem  animam  meam  tua  sancta 
carne , satia  illam  tua  dulcedine.  In  praesepio  positus , 

pannis  involutus  es.,  involve  animam  meam  panis  mi- 
sericordiae tuae,  ne  remaneat  nuda  coram  te.  Pastores  et 
ab  oriente  magi  venientes  adoraverunt  te  in  praesepio 
jacentem,  fac  me.  Domine,  te  fideliter  adorare  jam  in 
coelo  sedentem.  Permisisti  circumcidi  carnem  tuam,  cir- 
cumcide ab  omni  peccato  mentem  meam.  Praesentatus 
es  in  templo,  suscepit  te  Simeon  in  ulnas  suas,  id  est  in 
brachia  sua,  praesenta  me  sanctae  majestati  tuae,  ut  te 
complectar  brachiis  animae  meae.  Subditus  eras  parenti- 
bus in  pueritia  tua,  fac  me  tibi  subditum,  et  omnibus  qui- 
bus me  subjecerit  dispositio  tua.  Baptisatus  es  a Joanne, 
in  infantia  tu  baptisasti  me,  post  baptismum  tuum  sanc- 
tum multoties  pollutus  sum,  per  veram  confessionem  et 
poenitentiam  baptisa  me.  Jussisti  peccatoribus  agere  poe- 
nitentiam , promisisti  digne  poenitentibus  indulgentiam, 
fac  me  pro  peccatis  meis  sic  poenitere  ut  eorum  veniam 
a te  merear  obtinere.  Veritatem,  mansuetudinem,  jus- 
titiam docuisti , doce  cor  meum  et  illumina , ut  unus  ex 
eis  esse  merear  quos  tu  docens  interius  illuminasti.  Mi- 
racula , virtutes , sanitates  in  corporibus  et  animabus 
hominum , quantum  tibi  placuit , fecisti ; sana  languo- 
res animae  meae , quia  peccavi  tibi.  Jejunasti  propter  me, 
fac  me  abstinere  ab  omni  peccato  pro  tuo  amore.  Esu- 
riisti  propter  me , fac  me  te , qui  panis  es  verus , vera- 
citer esurire.  Fatigatus  es  propter  me,  robora,  refice 
lassitudinem  animae  meae.  Dulcissime  et  misericordis- 
sime Domine  Jesu  Christe,  dum  coenares  cum  amicis 
tuis , pedes  eorum  lavasti , corpore  tuo  et  sanguine  pa- 

xisti ; corpus  meum  et  animam  ab  omni  sorde  lava , et 
eodem  corpore  tuo  et  sanguine,  ne  deficiat  conforta.  Quid 
amplius  dicam , Domine  Jesu  Christe  ? Tu  es  vita  mea , 
salus  mea,  dulcedo  mea,  fortitudo  mea,  gaudium  meum, 
redemptio  mea,  resurrectio  mea.  Tu  propter  me  traditus 
es,  ne  tradas  bestiis  animam  meam.  Ligatus  es  propter 
me,  solve  ligamina  peccatorum  meorum.  Illusus  es  prop- 
ter me,  libera  me  ab  illusionibus  daemonum.  Dulcis- 
sime Domine,  tu  solus  homo  sine  peccato  flagellatus  es 
propter  me,  libera  me  a flagellis  quae  merentur  iniqui- 
tates meae.  Misericordissime  Domine,  spinis  coronatus  es 
propter  me,  spinas  peccatorum  meorum  aufer  a me. 
Domine  Jesu  benignissime , tu  portasti  super  sanctos  hu- 
meros tuos  crucem  tuam,  fac  me  te  sequi  et  post  te  portare 
animam  meam.  Altissime  Domine , tu  exaltatus  in  cruce 
traxisti  omnia  ad  te,  trahe  me  ad  te.  Dulcissime  Domine, 
tu  permisisti  manus  tuas  et  pedes  clavis  ferreis  perfo- 
rari , lancea  latus  tuum  aperiri , sanguinem  tuum  pro 
peccatoribus  effundi , per  ipsum  sanguinem  tuum  lava 
animam  meam  ab  omnibus  peccatis,  et  omnem  dolo- 
rem ab  ea  tolle  per  angustias  quas  pro  nobis  constituisti. 
Dulcissime  Domine,  tu  suscepisti  petitionem  latronis, 
suscipe  orationem  mei  peccatoris.  Aceto  potatus  es  prop- 
ter me , inebria  animam  meam  meile  dulcedinis  tuae. 
Bone  Pastor,  tu  posuisti  pro  tuis  ovibus  animam  tuam , 
ne  sinas  perire  et  mori  peccatricem  animam  meam.  Li- 
berasti de  inferno  animas  piorum , libera  animam  meam 
a damnatione  impiorum.  Fortissime,  potentissime  Do- 
t.  i.  23 

mine  Jesu  Christe,,  tu  postquam  mortem  vicisti,  surgens 
a mortuis  vivus  et  immortalis  discipulis  tuis  apparuisti. 
Dolentes  de  tua  morte  laetificasti,  manducans  et  bibens 
frequenter  cum  eis  in  fide  sanctae  resurrectionis  tuae  cor 
eorum  solidasti , animam  meam , animam  servi  tui  laeti- 
fica et  conforta  in  fide  sanctae  tuae  resurrectionis. 

OK  ATIO  XXIX. 

AD  CHRISTUM. 

Domine  Jesu  Christe,  dulcissime,  suavissime,  pul- 
cherrime, speciosissime,  desideratissime.  Dominus  meus 
et  Deus  meus , post  resurrectionem  tuam  quadragesimo 
die  vidente  piissima  matre  tua  virgine  et  ineffabiliter  gau- 
dente, videntibus  amicis  tuis  apostolis  et  ineffabiliter  de 
tua  glorificatione  laetantibus , benedicens  eis  ascendis  in 
coelum  et  sedes  ad  dexteram  Patris ! Benedic  etiam  nobis 
et  fac  nos  participes  tantae  exsultationis,  quam  illi  habue- 
runt de  gloria  tuae  exsultationis,  et  per  haec  beneficia 
tua , et  alia  innumerabilia  quibus  hominem  perditum  ad 
salutem  revocasti , dum  in  hac  vita  detineor,  miseram 
animam  meam  refice  et  conforta,  ut  cum  a corpore  mi- 
graverit, tam  piis  recordationibus  et  memoriis  enutri- 
tam et  refocillatam  sub  alis  misericordiae  tuae , sub 
pedibus  sanctorum  apostolorum  tuorum,  sub  pedibus 
gloriosissimi  testis  tui  Stephani,  et  caeterorum  puerorum 
tuorum  qui  tecum  sunt  in  sancto  cubili  tuo,  requiescere 
possit,  te  miserante,  te  donante,  Salvator  mundi,  qui  cum 


Deo  Patre  et  Spiritu  Sancto  vivis  et  regnas  Deus  in  saecula 
saeculorum.  Amen. 


ORATIO  XXX. 

AD  CHRISTUM  ET  OMNES  SANCTOS. 

Domine  Jesu  Christe , Fili  Dei  vivi , Dominus  meus  et 
Deus  meus,  tu  es  vita  mea,  salus  mea,  sine  quo  non 
possum  bene  vivere,  vel  bene  esse,  quia  et  antequam 
essem  et  viverem , apud  te  eram  et  vivebam  in  te , et , 
antequam  me  nossem,  noveras  me.  Benignissime,  sua- 
vissime, dulcissime,  fac  me  recordari  miserationes  tuas 
quas  humano  generi  misericorditer  impendisti , fac  ex 
earum  recordatione  cor  meum  igne  ignescere  dilectionis 
tuae  jugiter  in  flammam.  Potentissime  Domine,  prius  in 
utero  matris  meae  me  formasti,  tua  virtute  natum  de 
matre  baptismo  tuo  sanctificasti , parentibus  meis  ut  lit- 
terarum studio  ac  societati  monachorum  me  traderent 
inspirasti , ingenium  discendi  litteras,  quantum  tibi  pla- 
cuit, ingrato  mihi  dedisti.  Me  quotidie  peccantem  usque 
nunc  patienter  exspectasti.  Precor,  oro , benignissime 
Domine , dulcissimam  misericordiam  tuam  ne  me  sinas 
unquam  ad  pristinas  sordes  peccatorum  meorum  redire, 
sed  fac  me  cum  servis  tuis  in  tuo  servitio  perseverare. 
Scio , Domine , quod  non  sum  dignus  exaudiri  propter 
peccata  mea,  sed  da  mihi  solatium  et  intercessionem 
sanctorum  tuorum  quos  audeo  coram  te  appellare , ut 
quod  obsistentibus  peccatis  meis  non  mereor,  eorum 
meritis  suffragantibus  obtinere  possim , et  ne  me  exclu- 


das  ab  eorum  societate.  Yos  omnes  sancti,  filii  miseri- 
cordiae , pueri  Domini  Salvatoris , jam  cum  eo  quiescen- 
tes in  aeterna  requie , quos  ipsa  charitas  de  suis  visceribus 
genuit , vos  ego  peccator  appello , sublevate  meam  ora- 
tionem ad  aures  vestrae  matris,  altissimae  charitatis.  In 
primis  audeo  te  suppliciter  orare,  quae  vicinior  existis 
saluti  nostrae,  quae  vitam  nostram  peperisti,  mundo 
perdito  remedium  attulisti,  benedicta  super  mulieres 
virgo  mater  ipsius  misericordiae , sancta  Maria , Domina 
mundi,  Regina  coeli,  tuae  sanctissimae  pietati  meam  ora- 
tionem qualemcumque  committo , ut  eam  offeras  dilec- 
tissimo Filio  tuo  Domino  nostro.  Yos  etiam  sancti  Angeli 
et  Archangeli,  sancte  Michael,  sancte  Raphael,  sancte 
Gabriel,  et  omnes  sancti  coelestium  ordines  virtutum  ad 
orationes  meas  ad  Deum  sublevandas  advocare  praesumo. 
Yos  omnes  sancti  Patriarchae  et  Prophetae , qui  praeces- 
sistis et  annuntiastis  adventum  nostri  Salvatoris , vos  es- 
tote adjutores  orationibus  meis.  Sancte  Joannes,  tu  Rap- 
tista  Domini,  amicus  ipsius  summi  sponsi,  tu  esto  adjutor 
orationibus  meis.  Sancte  Petre,  cui  summus  Pastor  com- 
misit suos  agnos  pascendos.  Sancte  Paule , vas  electionis 
Domini  Jesu  Christi,  doctor  gentium.  Omnes  sancti  Apos- 
toli et  Evangelistae , orate  pro  me  peccatore ; vestris  me# 
ritis  orationes  meas  committo.  Sancte  Stephane  proto- 
martyr  Domini  nostri  Jesu  Christi,  amice  Dei,  tuis  meritis 
me  commendo.  Omnes  sancti  martyres  qui  pro  Salvatoris 
amore  sanguinem  vestrum  fudistis , orate  pro  nobis. 
Omnes  sancti  confessores  qui  per  sanctitatem  vitae  ves- 

trae  Deo  placuistis , orate  pro  nobis.  Sancta  Maria  Magda- 
lena,  quae  meruisti  pedes  Domini  Salvatoris  osculando 
tangere , lacrymis  rigare,  prima  resurgentem  a mortuis 
videre;  omnes  sanctae  virgines,  viduae  et] continentes, 
orate  pro  nobis. 


ORATIONES 

AB  HUGONE  A SANCTO  VICTORE  COLLECTAE. 

I 

INVOCATIO  AD  DEUM. 

Nunc  adesto  mihi , Deus  meus,  quem  quaero,  quem 
diligo,  quem  corde  et  ore,  et  qua  valeo  virtute  laudo, 
atque  adoro.  Mens  mea  tibi  devota,  tui  amore  succensa, 
tibi  suspirans , tibi  inhians , te  solum  videre  desiderans, 
nihil  habens  dulce , nisi  de  te  loqui , de  te  audire , de  te 
scribere , de  te  conferre , tuam  gloriam  frequenter  sub 
corde  revolvere,  ut  suavis  tui  memoria  sit  inter  bos  tur- 
bines repausatio  mea.  Te  ergo  invoco , desiderantissime, 
ad  te  clamo  clamore  magno  in  toto  corde  meo.  Et  cum 
te  invoco  utique  in  meipsum  voco,  quoniam  omnino 
non  essem  nisi  esses  in  me,  et  nisi  ego  essem  in  te.  In 
me  es,  quoniam  in  memoria  mea  manes  ex  quo  cognovi 
te,  et  in  ea  invenio  te,  cum  reminiscor  tui,  et  delector 
in  te,  de  te,  ex  quo  omnia,  per  quem  omnia,  in  quo 
omnia. 

II 

LAUS  DE!. 

Tu  coelum  et  terram  imples  omnia  portans  sine  onere, 
omnia  implens  sine  inclusione.  Semper  agens,  semper 
quietus , colligens  non  egens,  quaerens  cum  nihil  tibi 
desit.  Amas  nec  aestuas , zelas  et  securus  es.  Poenitet  te, 
et  non  doles.  Irasceris  et  tranquillus  es.  Opera  mutas,  sed 
non  mutas  consilium.  Recipis  quod  invenis,  eR  nunquam 
amisisti.  Nunquam  inops,  et  gaudens  lucris.  Nunquam 
avarus  et  usuras  exigens.  Semper  erogatur  tibi , ut  de- 
beas, et  quis  habet  quidquam  non  tuum?  Reddis  debita 
nulli  debens,  donas  debita  nihil  perdens.  Qui  ubique  es, 
et  ubique  totus , qui  sentiri  potes , et  videri  non  potes. 
Qui  nusquam  dees,  et  tamen  ab  iniquorum  cogitationibus 
longe  es.  Qui  nec  ubi  dees  inde  longe  es , quia  ubi  non 
es  per  gratiam,  ades  per  vindictam.  Qui  ubique  praesens 
es,  et  vix  inveniri  potes.  Quem  stantem  sequimur,  et 
apprehendere  non  valemus.  Qui  tenes  omnia,  imples 
omnia,  circumplecteris  omnia,  superexcedis  omnia, 
sustines  omnia.  Qui  corda  fidelium  doces  sine  strepitu 
verborum.  Qui  locis  non  distenderis,  nec  temporibus 
variaris,  neque  habes  accessus  et  recessus.  Qui  habitas 
lucem  inaccessibilem,  quam  vidit  nullus  hominum , nec 
videre  potest.  In  te  manens  quietus  ubique  circuis  totum. 
Non  enim  scindi  vel  dividi  poteris,  quia  vere  unus  es.  Nec 
in  partes  effunderis,  sed  totus  totum  tenes,  totum  illustras 
et  possides.  Si  totum  mundum  libri  repleant,  tua  scientia 

inenarrabilis  non  potest  enarrari.  Quoniam  vero  indicibilis 
es,  nullo  modo  scribi  poteris,  neque  concludi.  Tu  es  fons 
lucis  divinae  et  sol  claritatis  aeternae.  Magnus  enim  es  sine 
quantitate,  et  ideo  immensus.  Bonus  sine  qualitate,  et  ideo 
vere  et  summe  bonus,  et  nemo  bonus,  nisi  tu  solus.  Cujus 
voluntas  opus  est,  cui  velle  posse  est,  qui  omnia,  quae  ex 
nihilo  creasti,  sola  voluntate  fecisti.  Qui  omnem  creatu- 
ram tuam  absque  indigentia  aliqua  possides,  et  sine  la- 
bore gubernas , et  absque  taedio  regis.  Et  nihil  est  quod 
conturbet  ordinem  imperii  tui  vel  in  summis  vel  in  imis. 
Qui  in  omnibus  locis  sine  loco  liaberis,  et  omnia  contines 
sine  habitu,  et  ubique  praesens  es  sine  situ  et  motu.  Qui 
nec  mali  actor  es,  quod  facere  non  potes.  Nec  unquam 
te  quidquam  fecisse  pcenituit,  cujus  bonitate  facti  sumus, 
et  justitia  poenas  luimus,  et  clementia  liberamur.  Cujus 
omnipotentia  omnia  gubernat,  regit,  et  implet  quod 
creavit.  Nec  ideo  te  implere  omnia  dicimus,  ut  te  conti- 
neant, sed  ut  ipsa  potius  a te  contineantur.  Nec  particula- 
tim  imples  omnia.  Nec  ullatenus  ita  putandum  est,  ut 
unaquaeque  res  pro  magnitudine  suae  portionis  capiat  te, 
id  est  maxima  majus,  minima  minus.  Dum  sis  potius  ipse 
in  omnibus,  sive  omnia  in  te.  Cujus  omnipotentia  omnia 
concludit,  nec  evadendi  potentiam  tuam  quis  aditum 
invenire  poterit.  Qui  enim  te  non  habet  placatum,  nequa- 
quam evadet  iratum. 


— 360  — 


III 

PIA  DEI  INVOCATIO. 

Te  igitur , clementissime , invoco  in  animam  meam , 
quam  praeparas  ad  capiendum  te,  ex  desiderio  quod 
inspiras  ei.  Intra,  rogo,  in  eam,  et  coapta  eam  tibi  ut 
possideas  illam  quam  fecisti  et  refecisti , et  ut  habeam  te 
velut  signaculum  super  cor  meum.  Quaeso,  piissime,  in- 
vocantem te  ne  deseras,  qui  priusquam  te  invocarem 
me  vocasti  et  quaesisti,  ut  ego  servus  tuus  te  quaererem, 
quaerendo  invenirem , et  inventum  amarem.  Quaesivi  et 
inveni  te , Domine , et  amare  desidero.  Auge  desiderium 
et  da  quod  peto , quoniam  si  cuncta  quae  fecisti  mihi  de- 
deris non  sufficit  servo  tuo , nisi  teipsum  dederis.  Da 
ergo  te  mihi,  Deus  meus,  redde  mihi  te;  en  amo,  et, 
si  parum  est,  amem  validius.  Tui  ergo  amore  teneor,  tui 
desiderio  flagro,  tui  dulci  memoria  delector.  Ecce  dum 
tibi  mens  mea  suspirat,  et  tuam  ineffabilem  pietatem 
meditatur,  ipsa  carnis  sarcina  minus  gravat,  cogitationum 
tumultus  cessat,  pondus  mortalitatis  et  miseriarum  more 
solito  non  hebetat.  Silent  contraria  cuncta,  tranquillaque 
sunt  omnia.  Cor  ardet,  animus  gaudet,  memoria  viget, 
intellectus  lucet,  et  totus  spiritus  ex  desiderio  visionis 
tuae  accensus  in  invisibilium  amorem  rapi  se  videt.  Assu- 
mat spiritus  meus  pennas  ut  aquilae , volet  et  non  defi- 
ciat; volet  et  perveniat  usque  ad  decorem  domus  tuae , et 
thronum  gloriae  tuae , ut  ibi  super  mensam  refectionis 

civium  supernorum  pascatur  de  ocultis  tuis  in  loco  pas- 
cuae juxta  fluenta  plenissima.  Tu  esto  nostra  exsultatio , 
qui  es  nostra  spes,  salus  atque  redemptio.  Tu  esto  nos- 
trum gaudium,  qui  es  futurus  praemium.  Te  semper 
quaerat  anima  mea,  et  tu  praesta  ut  quaerendo  non  defi- 
ciat. Yae  miserae  animae , quae  Christum  non  quaerit  nec 
amat,  arida  siquidem  manet  et  misera.  Perdit  enim 
quod  vivit  qui  Deum  non  diligit.  Qui  curat  vivere  nisi 
propter  te.  Domine,  nihil  est  et  pro  nihilo  est.  Qui  tibi 
vivere  recusat,  mortuus  est.  Qui  tibi  non  sapit,  desipit. 
Misericordissime  tibi  me  committo,  reddo,  et  concedo, 
per  quem  sum,  vivo,  et  sapio.  In  te  confido,  spero, 
et  totam  spem  meam  pono,  per  quem  resurgam, 
vivam  et  requiescam.  Te  cupio,  diligo  et  adoro;  cum 
quo  manebo,  regnabo,  beatus  ero.  Anima,  quae  te  non 
quaerit  nec  diligit,  mundum  diligit,  peccatis  servit, 
vitiis  subjecta  est.  Nunquam  quieta , nunquam  secura 
est.  Famuletur  tibi  semper  mens  mea,  piissime,  suspi- 
ret tibi  peregrinatio  mea,  ardeat  in  tui  amore  cor 
meum.  Requiescat  in  te,  Deus  meus,  anima  mea.  Con- 
templetur te  in  mentis  excessu.  Cantet  laudes  tuas  in  jubi- 
latione, et  haec  sit  in  hoc  exsilio  consolatio  mea.  Confugiat 
mens  mea  sub  umbram  alarum  tuarum  ab' aestibus  cogi- 
tationum hujus  saeculi.  Reposet  in  te  cor  meum,  cor  mare 
magnum  tumens  fluctibus.  Dives  omnium  bonorum  , 
dapum  supernae  satietatis,  opulentissime  largitor  Deus, 
da  lasso  cibum,  collige  dispersum,  libera  captivum,  redin- 
tegra scissum.  En  stat  ad  ostium  et  pulsat.  Obsecro  per 

viscera  misericordiae  tuae , quibus  visitasti  nos  oriens  ex 
alto  , jube  pulsanti  misero  aperiri , ut  liberis  gressibus 
ingrediatur  ad  te,  et  requiescat  in  te ; et  reficiatur  de  te 
pane  coelesti.  Tu  es  enim  panis  et  fons  vitae.  Tu  lumen 
claritatis  aeternae.  Tu  omnia,  ex  quibus  vivunt  recti , qui 
diligunt  te.  Deus  lumen  cordium  te  videntium,  et  vita 
animarum  te  amantium,  et  virtus  cogitationum  te  quae- 
rentium, ut  sancto  tuo  amori  inhaereant;  veni,  rogo,  in 
cor  meum , et  ab  ubertate  voluptatis  tuae  inebria  illud , 
ut  obliviscatur  ista  temporalia.  Pudet  atque  piget  me  ta- 
lia pati  qualia  mundus  iste  agit.  Triste  est  mihi  quod 
video.  Grave  est  quod  de  transitoriis  audio.  Adjuva  me , 
Domine  Deus  meus , et  da  laetitiam  in  corde  meo. 

IV 

Orat  quo  Deum  pro  modulo  mentis  suae  capere  possit,  ut  dilatetur 
domus  animae  suae  ejectis  desideriis  pravis,  et  receptis  bonis,  memi- 
nitque  quanta  sit  felicitas  animae  in  coelum  receptae. 

Veni  ad  me  ut  videam  te,  sed  angusta  est  mihi  domus 
animae  meae;  quo  venias  ad  eam,  dilatetur  abs  te;  rui- 
nosa est,  refice  eam;  habet  quae  offendant  oculos  tuos, 
fateor  et  scio;  sed  quis  mundabit  eam?  Aut  cui  alteri 
praeter  te  clamabo : ab  occultis  meis  munda  me.  Domine, 
et  ab  alienis  parce  servo  tuo?  (Ps.  18. ) Fac  me , dulcis 
Christe , bone  Jesu , fac  me , rogo , amore  et  desiderio  tui 
deponere  onus  carnalium  desideriorum  et  terrenarum 
concupiscentiarum.  Dominetur,  rogo,  carni  meae  anima, 
animae  ratio , rationi  gratia  tua , et  tua  me  interius  et 

exterius  subde  voluntati.  Tribue  mihi,  ut  laudet  te  cor 
meum  , et  lingua  mea,  et  omnia  ossa  mea.  Dilata  men- 
tem meam,  et  attolle  intuitum  cordis  mei , ut  vel  rapida 
cogitatione  spiritus  meus  attingat  te  aeternam  sapientiam 
super  omnia  manentem.  Dissolve  me,  oro,  a vinculis, 
quibus  constrictus  teneor,  ut  relinquens  omnia  ista  tibi 
festinem,  tibi  soli  inhaeream,  soli  intendam.  Felix  ani- 
ma, quae  terreno  resoluta  carcere,  libera  coelum  petit, 
quae  te  dulcissimum  Dominum  facie  ad  faciem’  cernit , 
quae  nullo  metu  mortis  afficitur , sed  de  incorruptione 
perpetuae  gloriae  laetatur.  Tranquilla  est  et  secura , non 
timet  hostem  neque  mortem.  Habet  jam  te  pium  Domi- 
num quem  diu  quaesivit,  semperque  amavit,  hymnidi- 
cis sociata  choris  melliflua  perpetuae  festivitatis  carmina 
ad  laudem  gloriae  tuae , rex  Christe , in  aeternum  conci- 
nit. Inebriatur  enim  ab  ubertate  domus  tuae,  et  torrente 
voluptatis  tuae  potas  eam.  Felix  societas  supernorum  ci- 
vium , et  gloriosa  solemnitas  omnium  ad  te  redeuntium 
ab  hujus  nostrae  peregrinationis  tristi  labore.  Amoenita- 
tem omnis  pulchritudinis , formositatem  totius  splendo- 
ris , atque  dignitatem  totius  elegantiae  jugiter  tui  cives 
cernunt.  Nihil  omnino  quod  conturbet  mentem  in  te 
auribus  datur.  Quae  cantica,  quae  organa,  quae  cantile- 
nae, quae  melodiae  ibi  sine  fine  decantantur  ? Sonent  enim 
semper  melliflua  hymnorum  organa,  suavissima  Ange- 
lorum melodia,  cantica  canticorum  mira,  quae  ad  lau- 
dem et  gloriam  tuam  a supernis  civibus  in  perpetuum 
decantantur.  Amaritudo  et  omnis  fellis  asperitas  in  re- 

gione  tua  locum  non  habet.  Non  enim  est  ibidem  mali- 
gnus, neque  malitia.  Non  est  adversarius  et  impugnans, 
nec  est  ulla  peccati  illecebra.  Nulla  est  ibi  indigentia , 
dedecus  nullum,  nulla  rixa , nullum  improperium,  cau- 
satio nulla,  nullus  timor,  nulla  inquietudo,  nulla  poena, 
nulla  dubietas,  nulla  violentia,  nulla  discordia  : sed  pax 
summa,  charitas  plena,  jubilatio  et  laus  Dei  aeterna, 
secura  sine  fine  requies,  et  gaudium  semper  in  Spiritu 
Sancto.  Fortunatus  ego  si  audiero  jucundissimas  civium 
tuorum  cantilenas,  carmina  melliflua  laudes  summae 
Trinitati  debito  honore  promentia , sed  nimium  felix  si 
ego  ipse  meruero  cantare  canticum  Domino  de  dulcibus 
canticis  Sion.  0 vita  vitalis,  vita  sempiterna,  et  sempiterne 
beata,  ubi  gaudium  sine  moerore,  requies  sine  labore,  di- 
gnitas sine  tremore , opes  sine  amissione,  sanitas  sine  lan- 
guore, abundantia  sine  defectione,  vita  sine  morte,  perpe- 
tuitas sine  corruptione  , beatitudo  sine  calamitate.  Ubi 
omnia  bona  in  charitate  perfecta,  ubi  species  et  visio  facie 
ad  faciem,  ubi  plena  scientia  in  omnibus  et  per  omnia.  Ubi 
summa  Dei  bonitas  cernitfrr,  et  lumen  illuminans  a sanc- 
tis glorificatur.  Ubi  praesens  majestas  Dei  conspicitur,  et 
hoc  vitae  cibo  sine  defectu  mens  intuentium  satiatur. 
Vident  et  videre  desiderant , sine  anxietate  et  sine  fasti- 
dio satiantur.  Ubi  verus  justitiae  sol  mira  sui  pulchritu- 
dinis visione  omnes  reficit,  et  ita  universos  coelestis  patriae 
cives  illuminat,  ut  luceant  ipsi,  lumen  videlicet  illumi- 
natum per  Deum  lumen  illuminans  ultra  omnem  solis 
nostri  splendorem , atque  cunctarum  stellarum  clarita- 

tem  immortali  adhaerentes  deitati , ac  per  hoc  immortales 
et  incorruptibiles  facti  juxta  promissionem  Domini  Sal- 
vatoris : Pater  quos  dedisti  mihi  volo,  ut  ubi  ego  sum  et 
illi  sint  mecum,  ut  videant  claritatem  meam,  ut  omnes 
unum  sint,  sicut,  tu  Pater,  in  me,  et  ego  in  te,  et  ipsi 
in  nobis  unum  sint.  0 regnum  coelorum  regnum  felicis- 
simum; regnum  carens  morte  et  vacans  line.  Cui  nulla 
tempora  succedunt  per  aevum , ubi  continuus  sine  nocte 
dies  nescit  habere  tempus.  Ubi  victor  miles  donis  ineffa- 
bilibus cumulatur. 

Nobile  perpetua  caput  amplectente  corona. 

V 

Coelestibus  bonis  perfrui,  et  terrenis  malis  erui  desideranter  orat, 
eaque  commemorat. 

Utinam  remissa  peccatorum  mole  me  ultimum  servo- 
rum Christi  juberes,  divina  pietas,  hanc  carnis  sarcinam 
deponere , ut  in  tuae  civitatis  gaudia  aeterna  repausandus 
transirem,  supernorum  sanctissimis  choris  interessem, 
cum  beatissimis  spiritibus  gloria  conditoris  assisterem , 
praesentem  Dei  vultum  cernerem,  nullo  metu  mortis 
tangerer,  de  perpetuae  immortalitatis  incorruptione  secu- 
rus gauderem,  et  scienti  omnia  conjunctus  omnem  igno- 
rantiae caecitatem  amitterem,  terrena  cuncta  parvipende- 
rem, convallem  istam  lacrymarum  intueri,  vel  reminisci 
ulterius  non  dignarer.  Ubi  vita  laboriosa,  vita  corruptibi- 
lis, vita  omni  amaritudine  plena,  vita  domina  malorum , 
ancilla  infernorum,  quam  humores  tumificant,  dolores 

extenuant,  ardores  exsiccant,  aer  morbificat,  escae  inflant, 
jejunia  macerant,  joci  solvunt,  tristitiae  consumunt,  sol- 
licitudo coarctat,  securitas  hebetat,  divitiae  jactant,  pau- 
pertas dejicit,  juventus  extollit,  senectus  incurvat,  infir- 
mitas frangit,  moeror  deprimit,  diabolus  insidiatur,  mun- 
dus adulatur,  caro  delectatur,  anima  excaecatur,  totus 
homo  conturbatur,  et  his  tantis  malis  mors  furibun- 
da succedit , vanisque  gaudiis  ita  finem  imponit , ut 
cum  esse  desierint,  nec  fuisse  putentur.  Sed  quas  laudes, 
quasve  gratiarum  actiones  tibi  referre  valeamus , Deus 
noster,  qui  nos  etiam  inter  has  tantas  mortalitatis  nostrae 
aerumnas  non  desinis  consolari  mira  visitatione  gratiae 
tuae?  Ecce  me  miserum  multis  moeroribus  plenum,  dum 
vitae  meae  timeo,  dum  peccata  mea  considero,  dum 
judicium  tuum  formido , dum  mortis  horam  cogito,  dum 
supplicia  tartari  horreo,  dum  opera  mea  qua  districtione 
a te  pensentur  ignoro,  dum  quo  fine  illa  clausurus  sim 
penitus  nescio,  dumque  haec  et  alia  multa  meum  sub 
corde  retracto , consolaturus  ades  solita  pietate,  et  inter 
has  querelas,  nimiosque  ploratus,  ac  profunda  cordis 
suspiria  assumis  incestam  et  anxiam  mentem , super  alta 
juga  montium,  ad  areolas  usque  aromatum,  et  collocas 
me  in  loco  pascuae  secus  rivulos  dulcium  aquarum,  ubi 
praeparas  in  conspectu  meo  mensam  multiplicis  appa- 
ratus, quae  fatigatum  spiritum  recreet,  et  cor  tristitia 
confectum  laetificet.  Quibus  tandem  refocillatus  deliciis , 
multarum  miseriarum  oblitus,  multarum  deliciarum  af- 
fluentia super  altitudinem  terrae  in  te  vera  pace  quiesco. 

YI 

Amorem  suum  profitetur,  ut  cum  crescere  faciat,  et  causas 
amoris  addit.  ' 

Amo  te,  Deus  meus,  amo , et  magis  magisque  amare 
volo , da  mihi , speciose  prae  filiis  hominum , ut  deside- 
rem te,  ut  amem  te  quantum  volo,  quantum  debeo. 
Immensus  es , sine  mensura  debes  amari , praesertim  a 
nobis,  quos  sic  amasti , sic  salvasti,  pro  quibus  tanta  et 
talia  fecisti.  Amor,  qui  semper  ardes,  et  nunquam  ex- 
stingueris, dulcis  Christe,  bone  Jesu,  charitas  summa, 
Deus  meus,  accende  me  totum  igne  tuo,  amore  tui, 
dilectione  tui , desiderio  tui , cliaritate  tua,  jucunditate 
et  exsultatione  tua , pietate  et  suavitate  tua,  voluntate  et 
concupiscentia  tua;  quae  sancta  est  et  bona,  quae  casta 
est  et  munda , ut  totus  dulcedine  amoris  tui  plenus,  totus 
flamma  charitatis  tuae  vaporatus  : diligam  te  Dominum 
meum  dulcissimum  et  pulcherrimum  ex  toto  corde  meo, 
et  ex  tota  anima  mea,  et  ex  totis  viribus  meis,  et  omni 
intentione  mea , cum  multa  cordis  contritione,  et  lacry- 
marum  fonte,  cum  multa  reverentia  et  tremore,  habens 
te  in  corde , et  in  ore , et  prae  oculis  meis  semper  et  ubi- 
que, ita  ut  nullus  in  me  adulterinis  amoribus  pateat  lo- 
cus. Pulcherrime  animae  meae  sponse,  rogo  per  illam 
sacratissimam  effusionem  pretiosi  sanguinis  tui,  quo  su- 
mus redempti,  da  mihi  cordis  contritionem  etlacrymarum 
fontem,  praecipue  dum  preces  et  orationes  tibi  offero,  dum 
tuae  laudis  psalmodiam  decanto,  dum  mysterium  nostrae 

redemptionis  manifestum  misericordiae  tuae  indicium  re- 
colo vel  profero,  dum  sacris  altaribus,  licet  indignus,  assis- 
to cupiens  offerre  illud  mirabile  et  coeleste  sacrificium 
omni  reverentia,  et  devotione  dignum,  quod  tu,  Domine 
meus,  sacerdos  immaculate,  instituisti,  et  offerre  praece- 
pisti in  commemorationem  tuae  charitatis,  mortis  scilicet 
et  passionis  pro  salute  nostra,  pro  quotidiana  nostrae  fra- 
gilitatis reparatione.  Confirmetur  mens  mea  inter  tanta 
mysteria  dulcedine  praesentiae  tuae.  Sentiat  te  sibi  adesse, 
et  laetetur  coram  te,  ignis  qui  semper  ardes,  dulcis  Christe, 
Jesu  bone , lumen  aeternum  et  indeficiens.  Panis  vitae , 
qui  nos  reficis,  et  in  te  non  deficis,  quotidie  comederis, 
et  semper  integer  manes.  Resplende  mihi , accende 
me,  illumina  et  sanctifica  me , vas  tuum  de  malitia  eva- 
cua, imple  de  gratia,  et  plenum  conserva,  ut  ad  salutem 
animae  meae  manducem  cibum  carnis  tuae,  quatenus  man- 
ducando te  vivam  de  te,  vadam  per  te,  perveniam  ad  te, 
repausem  in  te.  0 dulcedo  amoris,  et  amor  dulcedinis, 
comedat  te  venter  meus,  et  nectare  tui  amoris  repleantur 
viscera  mea,  ut  eructet  mens  mea  verbum  bonum.  Cha- 
ritas  viva,  Deus  meus,  mei  dulce,  lac  niveum , cibus  es 
grandium.  Fac  me  crescere  in  te , ut  sano  palato  possis 
manducari  a me.  Tu  es  vita  mea  qua  vivo,  spes  cui 
inhaereo,  gloria  quam  adipisci  desidero.  Tu  mihi  cor 
tene,  mentem  rege,  intellectum  dirige,  amorem  erige, 
animum  suspende , et  in  superna  fluenta,  os  sitientis  te 
spiritus  trahe.  Taceat,  quaeso,  tumultus  carnis,  conti- 
cescant phantasiae  terrarum  et  aquarum,  aeris  et  poli. 

Taceant  somnia  et  imaginariae  revelationes , omnis  lin- 
gua , omne  signum , et  quidquid  transeundo  fit.  Sileat 
sibi  et  ipsa  anima,  et  transeat  se  non  cogitando,  sed  te  , 
Deus  meus , quoniam  tu  es  revera  tota  spes  et  fiducia 
mea.  Est  enim  in  te  Deo , et  Domino  nostro  Jesu  Christo 
dulcissimo,  et  benignissimo,  atque  clementissimo  unius- 
cujusque nostrum  et  portio,  et  sanguis,  et  caro. 

VII 

Spei  et  tiducise  suae,  quo  constantiores  fiant,  memorat  causas 
et  argumenta. 

Ubi  ergo  portio  mea  regnat , regnare  me  credo , ubi 
sanguis  meus  dominatur,  dominari  me  confido,  ubi  caro 
mea  glorificatur,  gloriosum  me  esse  cognosco.  Quamvis 
peccator  sim,  de  hac  tamen  communione  gratiae  non  dif- 
fido , et  si  peccata  me  prohibent , substantia  me  requirit; 
et  si  delicta  propria  me  excludunt,  naturae  communio 
non  repellit.  Non  enim  tam  immitis  est  Dominus,  ut 
non  diligat  carnem  suam , membra  sua , et  viscera  sua. 
Desperare  utique  potuissem  propter  nimia  peccata  et  vitia 
mea,  culpas,  et  infinitas  negligentias , quae  egi  et  quoti- 
die indesinenter  ago,  corde,  ore,  opere,  et  omnibus  mo- 
dis quibus  humana  fragilitas  peccare  potest,  nisi  Verbum 
tuum,  Deus,  caro  fieret,  et  habitaret  in  nobis.  Sed  despe- 
rare jam  non  audeo,  quoniam  subditus  ille  tibi  usque  ad 
mortem , mortem  autem  crucis , tulit  chirographum  pec- 
catorum nostrorum,  et  affigens  illud  cruci  peccatum 
crucifixit  et  mortem.  In  ipso  autem  securus  respiro,  qui 
t.  i.  24* 

sedet  ad  dexteram  tuam  et  interpellat  pro  nobis.  In  ipso 
confisus  ad  te  pervenire  desidero,  in  quo  jam  resurrexi- 
mus, et  reviximus,  et  jam  in  coelum  conscendimus,  et 
in  coelestibus  consedimus.  Tibi  laus,  tibi  gloria,  tibi 
honor,  et  gratiarum  actio,  piissime  Domine,  qui  nos 
sic  amasti,  et  salvasti,  sic  justificasti , et  sublimasti.  Piis- 
sime Domine,  quam  dulcis  est  memoria  tui ! Quanto 
magis  in  te  meditor,  tanto  es  mihi  dulcior  et  amabi- 
lior. Idcirco  delectat  me  valde  bona  tua  puro  mentis 
intuitu,  et  dulcissimo  pii  amoris  affectu  in  loco  pere- 
grinationis meae  juxta  modulum  meum  interim  quan- 
diu  his  fragilibus  subsisto  membris,  considerare.  Tuse 
enim  charitatis  jaculo  vulneratus  sum , tui  vehementer 
desiderio  flagro,  ad  te  pervenire  cupio,  te  videre  desi- 
dero. Idcirco  super  custodiam  meam  stabo,  et  vigilanti- 
bus oculis  psallam  spiritu,  psallam  et  mente  , et  totis  vi- 
ribus te  factorem  meum  collaudabo.  Polum  penetrabo, 
mente  et  desiderio  tecum  ero , ut  in  praesenti  quidem 
miseria  solo  corpore  tenear,  tecum  autem  cogitatione, 
et  aviditate,  atque  omni  desiderio  sim  semper,  qua- 
tenus ibi  sit  cor  meum,  ubi  tu  es  thesaurus  meus  desi- 
derabilis, incomparabilis,  summeque  amabilis.  Sed  ecce 
Deus  meus  piissime,  ac  misericordissime  Domine,  dum 
tuae  immensae  bonitatis  et  pietatis  gloriam  considerare 
volo,  cor  meum  non  sufficit.  Excedit  enim  omnem  sen- 
sum humanae  mentis  tuum  decus,  tua  pulchritudo,  tua 
virtus,  tua  gloria,  tua  magnificentia,  tua  majestas  et  tua 
charitas.  Sicut  inaestimabilis  est  tuae  gloriae  splendor , 

ita  ineffabilis  est  tuae  charitatis  benignitas,  qua  illos,  quos 
de  nihilo  creasti,  adoptas  in  filios  et  tibi  conjungis.  0 
anima  mea , si  quotidie  oporteret  nos  tormenta  perferre, 
si  ipsam  gehennam  longo  tempore  tolerare,  ut  Christum 
in  gloria  sua  videre  possemus , et  sanctis  ejus  sociari , 
nonne  erat  dignum  pati  omne  quod  triste  est,  ut  tanti 
boni  tantaeque  gloriae  participes  haberemur?  Indesinenter 
igitur  daemones  parent  suas  tentationes,  fragrant  corpus 
jejunia , premant  vestimenta,  labores  gravent,  vigiliae 
exsiccent,  curae  excitent,  clamet  me  iste,  inquietet  ille, 
vel  ille,  frigus  incurvet,  conscientia  murmuret,  calor 
urat,  caput  doleat,  pectus  ardeat,  infletur  stomachus, 
pallescat  vultus,  infirmer  totus,  deficiat  in  dolore  vita 
mea,  et  anni  mei  in  gemitibus;  ingrediatur  putredo  in 
ossibus  meis,  et  subter  me  scateat,  ut  requiescam  in  die 
tribulationis  , et  ascendam  ad  populum  accinctum  nos- 
trum. 


VIII 

De  coelestis  glori®  excellentia,  et  ejus  contemplatione,  et  modo 
obtinendi  eam. 

Quae  tunc  erit  uniuscujusque  nostrum  gloria,  quam 
grandis  sanctorum  laetitia,  cum  unaquaeque  facies  fulge- 
bit ut  sol , cum  ordinibus  distinctis  populum  suum  Do- 
minus in  regno  Patris  sui  coeperit  recensere , et  meritis 
atque  operibus  singulorum  praemia  promissa  restituet , 
pit)  terrenis  coelestia , pro  temporalibus  sempiterna,  pro 
modicis  magna?  Revera  cumulus  felicitatis  erit,  cum 

Dominus  adducet  sanctos  in  visionem  paternae  gloriae , et 
faciet  in  coelestibus  considere,  ut  sit  Deus  omnia  in  omni- 
bus. 0 felix  jucunditas , et  jucunda  felicitas,  sanctos  vi- 
dere, cum  sanctis  esse,  et  esse  sanctum,  Deum  videre, 
et  Deum  habere  in  aeternum  et  ultra.  Hoc  sedula  mente 
cogitemus.  Hoc  desiderio  toto  desideremus,  cito  ut  ad 
eos  pervenire  valeamus.  Si  quaeras  quomodo  istud  potest 
fieri,  vel  quibus  meritis,  quibusve  auxiliis,  audi.  Res 
ista  posita  est  in  potestate  facientis,  quoniam  regnum 
coelorum  vim  patitur.  Regnum  coelorum , o homo,  aliud 
non  quaerit  pretium  nisi  teipsum.  Tanti  valet,  quantum 
es.  Te  da,  et  habebis  illud.  Quid  turbaris  de  pretio? 
Christus  semetipsum  tradidit,  ut  acquireret  te  regnum 
Deo  Patri.  Ita  tu  temetipsum  da,  ut  sis  regnum  ejus,  ac 
non  regnet  peccatum  in  tuo  mortali  corpore,  sed  spiritus 
in  acquisitionem  vitae.  O anima  mea,  revertamur  ad  ci- 
vitatem coelestem , in  qua  scripti  sumus  et  cives  decreti. 
Sicut  ergo  cives  sanctorum,  et  domestici  Dei,  et  sicut 
haeredes  Dei,  cohaeredes  autem  Christi,  consideremus 
inclytam  nostrae  urbis  felicitatem , in  quantum  conside- 
rare possibile  est.  Dicamus  ergo  cum  Propheta : O quam 
gloriosa  dicta  sunt  de  te,  civitas  Dei ! Sicut  laetantium 
omnium  habitatio  est  in  te.  Fundaris  enim  exsultatione 
universae  terrae.  Non  est  in  te  senectus , nec  senectutis 
miseria.  Non  est  nanus , nec  claudus , nec  deformis , 
dum  omnes  occurrunt  in  virum  perfectum,  in  mensu- 
ram aetatis  plenitudinis  Christi.  Quid  hac  vita  beatius, 
ubi  non  est  paupertatis  metus , non  aegritudinis  imbecil- 

litas  ? Nemo  laeditur,  irascitur  nemo , nemo  invidet , cu- 
piditas nulla  exardescit , nullum  cibi  desiderium , nulla 
honoris  pulsat  aut  potestatis  ambitio , nullus  ibi  diaboli 
metus , insidiae  daemonum  nullae , terror  gehennae  pro- 
cul , mors  nulla  neque  corporis,  neque  animae,  sed 
immortalitatis  munere  jucunda  vita.  Nulla  erit  tunc  us- 
quam discordia,  sed  cuncta  consona,  cuncta  convenien- 
tia quia  omnium  sanctorum  erit  una  concordia.  Pax 
cuncta  et  laetitia  continet,  tranquilla  sunt  omnia  et  quieta. 
Jugis  splendor,  non  iste  qui  nunc  est,  sed  tanto  clarior 
quanto  felicior.  Quia  felicitas,  ut  legitur,  illa  non  egebit 
lumine  solis,  sed  Dominus  omnipotens  illuminabit  eam, 
et  lucerna  ejus  est  agnus.  Ubi  sancti  fulgebunt  ut  stellae 
in  perpetuas  aeternitates,  et  sicut  splendor  firmamenti 
qui  erudiunt  multos.  Quapropter  nox  ibi  nulla,  nullae 
tenebrae,  concursus  nubium  nullus,  nec  frigoris  ardo- 
risve  asperitas  ulla,  sed  talis  erit  rerum  temperies,  quam 
nec  oculus  vidit , nec  auris  audivit , nec  in  cor  hominis 
ascendit,  nisi  illorum  qui  ea  perfrui  digni  inveniuntur, 
quorum  nomina  scripta  sunt  in  libro  vitae.  Verum  super 
haec  omnia  consociari  choris  Angelorum  et  Archangelo- 
rum,  atque  omnium  coelestium  virtutum,  intueri  pa- 
triarchas et  prophetas,  videre  apostolos  atque  omnes 
sanctos,  videre  etiam  parentes  nostros;  gloriosa  sunt 
haec,  sed  multo  gloriosius  est  praesentem  Dei  vultum 
cernere,  incircumscriptum  lumen  videre.  Superexcellens 
gloria  erit  cum  Deum  videbimus  in  seipso , videbimus 
et  habebimus  in  nobis,  quem  cernere  finis  est  sine  tine. 

IX 

De  requie  tuta  et  firma  in  vulneribus , visceribus  et  morte  Christi. 

Tuta  et  firma  requies  est  infirmis  et  peccatoribus  in 
vulneribus  Salvatoris.  Securus  illic  habito  , patent  mihi 
viscera  per  vulnera.  Quidquid  ex  me  mihi  deest,  usurpo 
mihi  ex  visceribus  Domini  mei,  quoniam  misericordia 
affluunt,  nec  desunt  foramina,  per  quae  affluant.  Per 
foramina  corporis  patet  mihi  arcanum  cordis,  patet  mag- 
num pietatis  sacramentum,  patent  viscera  misericordiae 
Dei  nostri,  in  quibus  visitavit  nos  oriens  ex  alto.  Vulnera 
Christi  Jesu  plena  sunt  misericordia,  plena  pietate,  plena 
dulcedine  et  charitate.  Foderunt  manus  ejus  et  pedes,  et 
latus  lancea  foraverunt.  Per  has  rimas  licet  mihi  gus- 
tare , quoniam  suavis  est  Dominus  meus , quoniam  re- 
vera suavis , ac  mitis , et  multae  misericordiae  omnibus 
invocantibus  eum  in  veritate , omnibus  inquirentibus  et 
maxime  diligentibus.  Copiosa  redemptio  data  est  nobis  in 
vulneribus  Salvatoris  nostri.  Magna  multitudo  dulcedi- 
nis, gratiae  plenitudo,  et  perfectio  virtutum.  Cum  me 
pulsat  aliqua  turpis  cogitatio,  recurro  ad  vulnera  Christi. 
Cum  me  premit  caro  mea,  recordatione  vulnerum  Do- 
mini mei  resurgo.  Cum  diabolus  parat  insidias  mihi, 
fugio  ad  viscera  Domini  mei,  et  recedit  a me.  Si  ardor 
libidinis  moveat  membra  mea , recordatione  vulnerum 
Filii  Dei  exstinguuntur.  In  omnibus  adversitatibus  non 
inveni  tam  efficax  remedium  quam  vulnera  Christi.  In 
illis  dormio  securus,  et  requiesco  intrepidus.  Christus 

mortuus  est  pro  nobis.  Nihil  tamen  est  ad  mortem,  quod 
morte  Christi  nobis  non  salvatur.  Tota  spes  mea  est  in 
morte  Domini  mei.  Mors  ejus  meritum  meum,  refugium 
meum,  salus,  vita,  et  resurrectio  mea.  Meritum  meum, 
miseratio  Domini.  Non  sum  meriti  inops,  quandiu  ille 
miserationum  oblitus  non  fuerit.  Et  si  misericordiae 
Domini  multae,  multus  ego  sum  in  meritis.  Quanto  ille  po- 
tentior  ad  salvandum,  tanto  ego  securior.  Peccavi  pecca- 
tum grande,  et  multorum  sum  mihi  conscius  delictorum. 
Nec  sic  despero,  quoniam  ubi  abundaverunt  delicta,  super  - 
abundavit  et  gratia.  Qui  desperat  de  venia  peccatorum 
suorum,  negat  Deum  esse  misericordem.  Magnam  inju- 
riam Deo  facit,  qui  de  ejus  misericordia  diffidit.  Quan- 
tum in  se  est  negat  eum  habere  charitatem,  veritatem, 
potestatem,  in  quibus  tota  spes  mea  consistit,  scilicet 
in  charitate  adoptionis,  in  veritate  promissionis,  in  po- 
testate redditionis.  Murmuret  jam  quantum  voluerit  in- 
sipiens cogitatio  mea , dicens  : Quis  enim  es  tu,  aut  quanta 
est  gloria,  quibusve  meritis  illam  obtinere  speras?  Et  ego 
fiducialiter  respondeo : Scio  cui  credidi,  quia  in  charitate 
nimia  adoptavit  me  in  filium,  quia  verax  est  in  promis- 
sione, potens  in  exhibitione,  et  licet  ei  facere  quod  vult. 
Non  possum  terreri  multitudine  peccatorum  si  mors  Do- 
mini in  mentem  venerit , quoniam  peccata  mea  illum 
vincere  non  possunt.  Clavi  et  lancea  clamant  mihi  quod 
vere  reconciliatus  sim  Christo,  si  eum  amavero.  Longius 
aperuit  mihi  latus  Christi  lancea,  et  ego  intravi,  et  ibi 
requiesco  securus.  Qui  timet  amet,  quoniam  perfecta 

charitas  foras  mittit  timorem.  Nullum  tam  potens  est  et 
tam  efficax  contra  ardorem  libidinis  medicamentum, 
quam  mors  Redemptoris  mei.  Extendit  brachia  sua  in 
cruce ,.  et  expandit  manus  suas  in  cruce  paratus  in  am- 
plexus peccatorum.  Inter  brachia  Salvatoris  mei  et  vivere 
volo,  et  mori  cupio.  Ibi  securus  decantabo  : Exaltabo  te. 
Domine,  quoniam  suscepisti  me,  nec  delectasti  inimicos 
meos  super  me.  Salvator  noster  caput  inclinavit  in  morte 
ut  oscula  daret  dilectis  suis.  Toties  Dominum  osculamur, 
quoties  in  ejus  amore  compungimur. 


PARS  TERTIA. 


MENTIS  AD  DEUM  ELEVATIONES  PLE  ET  DEVOTjE. 


ORATIONES  S.  AUGUSTINO  ADSCRIPTiE. 

I 

Aspiratio  ad  cognitionem  et  amorem  Dei.  Visionis  Dei  desiderium. 

Amoris  Dei  defectus  causae.  Hominis  a Deo  discrepantiae. 

Agnoscam  te,  Domine  cognitor  meus;  cognoscam  te, 
virtus  animae  meae.  Ostende  te  mihi,  consolator  meus; 
videam  te,  lumen  oculorum  meorum.  Veni,  gaudium 
spiritus  mei;  videam  te , laetitia  cordis  mei;  diligam  te , 
vita  animae  meae.  Appare  mihi ; delectatio  mea  magna , 
solatium  meum  dulce.  Domine  Deus  meus,  vita  et  gloria 
tota  animae  meae.  Inveniam  te,  desiderium  cordis  mei; 
teneam  te,  amor  animae  meae.  Amplectar  te,  sponse 
coelestis , exsultatio  mea  summa  intus  et  extra.  Possideam 
te,  beatitudo  sempiterna;  possideam  te  in  medio  cordis 
mei,  vita  beata,  dulcedo  summa  animae  meae.  Diligam  te. 
Domine  fortitudo  mea;  Dominus  firmamentum  meum  et 
refugium  meum,  et  liberator  meus.  Amem  te,  Deus  meus, 
adjutor  meus,  turris  fortitudinis  mihi,  et  spes  mea  dulcis 
in  omni  tribulatione  mea.  Amplectar  te,  bonum,  sine  quo 
nihil  bonum  : fruar  te,  optime,  sine  quo  nihil  optimum. 

Aperi  penetralia  aurium  mearum.  Verbum  penetrabilius 
omni  gladio  ancipiti,  ut  audiam  vocem  tuam.  Intona, 
Domine,  desuper  voce  grandi  et  forti.  Tonet  mare  et  ple- 
nitudo ejus,  commoveatur  terra  et  omnia  quae  in  eis 
sunt.  Illustra  oculos  meos , lux  incomprehensibilis,  ful- 
gura coruscationem , et  dissipa  eos  ut  non  videant  vani- 
tatem. Fulmina  multiplica,  et  conturba  eos,  ut  appareant 
fontes  aquarum  et  revelentur  fundamenta  orbis  terra- 
rum. Tribue  visum,  lux  invisibilis,  qui  te  videat.  Crea 
novum  olfactum , odor  vitae,  qui  post  te  currat  in  odorem 
unguentorum  tuorum.  Gustum  sana,  qui  sapiat , et  cog- 
noscat, et  discernat  quam  magna  multitudo  dulcedinis 
tuae,  Domine , quam  abscondisti  his  qui  pleni  sunt  chari- 
tatis  tuae.  Da  cor  quod  te  cogitet,  animum  qui  te  diligat, 
mentem  quae  te  recolat,  intellectum  qui  te  intelligat, 
rationem  quae  tibi  semper,  summum  dulce  , fortiter 
adhaereat;  te  sapienter,  amor  sapiens,  diligat. 

0 vita,  cui  omnia  vivunt;  vita,  quae  das  mihi  vitam ; 
vita,  quae  es  mea  vita ; vita , per  quam  vivo , sine  qua 
morior ; vita , per  quam  resuscitor , sine  qua  pereo ; 
vita  per  quam  gaudeo,  sine  qua  tribulor:  vita  vita- 
lis, dulcis  et  amabilis,  semperque  memorialis.  Ubi, 
quaeso  es?  Ubi  te  inveniam , ut  in  me  deficiam  et  in  te 
subsistam?  Prope  esto  milii  in  animo,  prope  in  corde, 
prope  in  ore  , prope  in  auxilio : quia  amore  langueo , 
quia  sine  te  morior,  quia  te  recolens  suscitor.  Odor  tuus 
me  recreat,  memoria  tua  me  sanat : sed  satiabor  cum 
apparuerit  gloria  tua,  vita  animae  mea.  Concupiscit  et 

deficit  anima  mea  de  memoria  tua,  quando  veniam  et 
apparebo  tibi,  laetitia  mea?  Quare  faciem  tuam  avertis, 
gaudium  per  quod  gaudeo?  Ubi  es  absconditus,  pulcher 
quem  desidero  ? Odorem  tuum  haurio ; vivo  et  gaudeo  : 
te  autem  non  video.  Vocem  tuam  audio , et  revivisco. 
Sed  cur  faciem  tuam  abscondis  ? Forte  dicis , non  videbit 
me  homo,  et  vivet.  Eia,  Domine , moriar  ut  te  videam; 
videam,  ut  hic  moriar.  Nolo  vivere,  volo  mori;  dissolvi 
cupio,  et  esse  cum  Christo.  Mori  desidero,  ut  videam 
Christum;  vivere  renuo,  ut  vivam  cum  Christo.  0 Domi- 
ne Jesu,  accipe  spiritum  meum.  Vita  mea,  suscipe  ani- 
mam meam.  Gaudium  meum,  attrahe  cor  meum ; dulcis 
cibus  meus,  comedam  te.  Caput  meum,  dirige  me : lumen 
oculorum  meorum,  illumina  me : melos  meum,  tempe- 
ra me  : odor  meus , vivifica  me  : verbum  Dei , recrea  me. 
Laus  mea , laetifica  animam  servi  tui.  Intra  in  eam , ve- 
rum gaudium , ut  in  te  gaudeat : intra  in  eam,  dulcedo 
summa,  ut  dulcia  sapiat : lumen  aeternum,  illustra  super 
eam,  ut  te  intelligat,  cognoscat  et  diligat. 

Ob  hoc  enim  non  te  diligit.  Domine,  si  non  diligit, 
quia  non  te  cognoscit : et  ideo  non  cognoscit,  quia  non 
intelligit : et  idcirco  non  intelligit,  quia  lumen  tuum  non 
comprehendit : et  lux  in  tenebris  lucet,  et  tenebrae  eam 
non  comprehenderunt.  0 lux  mentis,  o lucens  veritas, 
o vera  claritas , quae  illuminas  omnem  hominem  venien- 
tem in  hunc  mundum  (venientem  quidem , sed  non  dili- 
gentem; quia  qui  diligit  mundum,  inimicus  Dei  consti- 
tuitur), expelle  tenebras  desuper  faciem  abyssi  mentis 

meae ; ut  videat  te  intelligendo , ut  cognoscat  te  compre- 
hendendo, ut  diligat  te  cognoscendo.  Quisquis  enim  cog- 
noscit te,  diligit  te;  obliviscitur  se,  amat  te  plusquam  se; 
relinquit  se,  et  venit  ad  te,  ut  gaudeat  de  te.  Hinc  est 
ergo.  Domine,  quod  non  tantum  diligo  quantum  debeo, 
quia  non  plene  cognosco  te.  Sed  quia  parum  cognosco, 
parum  diligo;  et  quia  parum  diligo,  parum  in  te  gaudeo; 
sed  a te  vero  gaudio  interiori  per  exteriora  recedens,  dum 
te  solo  careo,  adulterinas  amicitias  in  his  exterioribus 
quaero.  Et  sic  miser  ego  cor  meum , quod  tibi  soli  debui 
toto  amore  totoque  affectu  impendere,  vanis  dedi;  et 
vanus  effectus  sum,  dum  vanitatem  dilexi. 

II 

Dei  et  hominum  variae  habitudines. 

Hinc  etiam  est.  Domine,  quod  in  te  non  gaudeo,  et 
tibi  non  adhaereo  : quia  ego  in  exterioribus , tu  in  interio- 
ribus; ego  in  carnalibus,  tu  in  spiritualibus;  ego  in  tran- 
sitoriis animo  diffundor , cogitatione  versor , locutione 
implicor,  et  tu.  Domine,  in  aeternis  habitas  aeternitatem. 
Tu  in  coelo,  ego  in  terra;  tu  diligis  alta,  ego  infima;  tu 
coelestia,  ego  terrestria.  Et  quando  poterunt  haec  contra- 
ria convenire  ? Miser  ego ! quando  poterit  obliquitas  mea 
tuae  rectitudini  adaequari  ? Tu , Domine , diligis  solitudi- 
nem, ego  multitudinem;  tu  silentium,  ego  clamorem; 
tu  veritatem,  ego  vanitatem ; tu  munditiam,  ego  immun- 
ditiam sequor.  Quid  plura,  Domine  ? Tu  vere  bonus,  ego 

malus ; tu  pius , ego  impius ; tu  sanctus , ego  miser ; tu 
justus,  ego  injustus;  tu  lux,  ego  caecus;  tu  vita,  ego 
mortuus;  tu  medicina,  ego  aeger;  tu  gaudium , ego  tris- 
titia; tu  summa  veritas,  ego  universa  vanitas,  ut  omnis 
homo  vivens. 

Heu!  quid  igitur,  o Creator,  dicam?  Audi,  o Creator. 
Creatura  tua  sum,  jam  perii;  creatura  tua  sum,  jam 
morior;  factura  tua  sum,  jam  ad  nihilum  redigor.  Plas- 
ma tuum  sum  : manus  tuse.  Domine , fecerunt  me , et 
plasmaverunt  me;  manus,  inquam,  illae  quae  clavis 
affixae  sunt  pro  me ; opus  manuum  tuarum,  Domine,  ne 
despicias ; vulnera  manuum  tuarum  precor  ut  aspicias. 
Ecce  in  manibus  tuis  descripsisti  me ; lege  ipsam  scrip- 
turam, et  salva  me.  En  ad  te  suspiro  creatura  tua ; Crea- 
tor es,  recrea  me.  En  ad  te  clamo  factura  tua;  vita  es, 
refice  me.  En  ad  te  respicio  tuum  plasma;  plasmator  es, 
restaura  me.  Parce  mihi , Domine,  nihil  enim  sunt  dies 
mei.  Quid  est  homo,  ut  possit  alloqui  Deum  factorem 
suum?  Parce  mihi  colloquenti  tibi,  ignosce  servo  qui 
praesumit  loqui  Domino.  Legem  non  habet  necessitas. 
Dolor  me  compellit  dicere , et  calamitas  quam  patior , 
cogit  me  exclamare.  Aegrotus  sum,  ad  medicum  clamo; 
caecus  sum , ad  lucem  propero ; mortuus  sum , ad  vitam 
suspiro.  Tu  es  medicus,  tu  lux,  tu  vita.  Jesu  Nazarene, 
miserere  mei;  Fili  David,  miserere  mei  ; fons  miseri- 
cordiae, audi  qui  ad  te  clamat  infirmum.  Lux  quae  tran- 
sis, exspecta  caecum  : praebe  manum,  ut  ad  te  veniat, 
et  in  lumine  tuo  videat.  Vita  vivens,  revoca  mortuum. 

Quid  sum  ego  qui  loquor  tecum?  Vae  mihi,  Domine, 
parce  mihi  : ego  cadaver  putridum , esca  vermium  , vas 
fetidum , cibus  ignium.  Quid  sum  ego  qui  loquor  tecum? 
Vae  mihi.  Domine,  parce  mihi:  ego  infelix  homo;  homo, 
inquam,  natus  de  muliere,  brevi  vivens  tempore,  repletus 
multis  miseriis;  homo,  inquam,  vanitati  similis  factus, 
comparatus  jumentis  insipientibus,  et  jam  similis  illis 
factus.  Quid  iterum  ego?  Abyssus  tenebrosa,  terra  mise- 
riae, filius  irae,  vas  aptum  ad  contumeliam,  genitus  per 
immunditiam,  vivens  in  miseria,  moriturus  in  angus- 
tia. Heu  miser  quid  sum?  Heu  quid  futurus  sum  ? Et  quid 
sum?  Vas  sterquilinii,  concha  putredinis,  plenus  fetore 
et  horrore  : caecus , pauper , nudus , plurimis  necessita- 
tibus subditus,  ignorans  introitum  et  exitum  meum. 
Miser  et  mortalis,  cujus  dies  sicut  umbra  praetereunt, 
cujus  vita  sicut  umbra  evanescit;  sicut  flos  in  arbore 
crescit,  etstatim  marcescit;  nunc  floret,  et  statim  aret. 
Vita,  inquam,  mea,  vita  fragilis,  vita  caduca,  vita  quae 
quanto  magis  crescit,  tanto  magis  decrescit;  quanto  ma- 
gis procedit,  tanto  magis  ad  mortem  accedit : vita  fal- 
lax et  umbratica,  plena  laqueis  mortis.  Nunc  gaudeo, 
statim  contristor ; nunc  vigeo,  jam  infirmor;  nunc  vivo, 
statim  morior ; nunc  felix  appareo,  et  semper  miser ; nunc 
rideo,  et  statim  fleo;  sicque  omnia  mutabilitati  subja- 
cent, ut  mihi  vix  una  hora  in  uno  statu  permaneat.  Hinc 
timor,  hinc  tremor,  hinc  fames,  hinc  sitis,  hinc  calor, 
hinc  frigus,  hinc  languor,  inde  dolor  exuberat.  Subse- 
quitur his  importuna  mors,  quae  mille  modis  quotidie 

miseros  homines  rapit.  Hunc  namque  febribus,  illum 
doloribus  opprimit;  hunc  consumit  fames , illum  sitis 
exstinguit : illum  vero  suffocat  aquis , hunc  interimit 
laqueo,  illum  perimit  flammis,  alium  dentibus  bestiarum 
ferocium  vorat,  hunc  trucidat  ferro,  illum  veneno  cor- 
rumpit, alterum  tantum  repentino  terrore  miseram 
vitam  finire  compellit.  Et  nunc  super  haec  omnia  magna 
miseria,  quia  cum  nihil  sit  certius  morte,  ignorat  ta- 
men homo  finem  suum ; et  cum  stare  putat , tollitur  et 
perit  spes  ejus.  Nescit  enim  homo  quando  vel  ubi  vel 
quomodo  morietur : et  tamen  certus  est  quod  eum  mori 
oportet.  Ecce,  Domine,  quam  magna  miseria  hominis 
in  qua  sum , nec  timeo ; quam  grandis  calamitas  quam 
patior,  nec  doleo,  et  ad  te  non  clamo.  Clamabo,  Domine, 
antequam  transeam  : si  forte  non  transeam , sed  in  te 
maneam.  Dicam  ergo,  dicam  miseriam  meam : confitear, 
nec  erubescam  ante  te,  vilitatem  meam.  Adjuva  me, 
fortitudo  mea  per  quam  sublevor ; succurre , virtus  per 
quam  sustentor;  veni,  lux  per  quam  video;  appare, 
gloria  per  quam  gaudeo.  Appare,  inquam,  et  vivam. 

III 

Hominis  miseria  et  fragilitas. 

0 lux  quam  videbat  Tobias,  quando  oculis  clausis  doce- 
bat filium  viam  vita3 ; lux  quam  videbat  Isaac  interius, 
quando  caligantibus  oculis  exterius  filio  futura  narrabat; 
lux,  inquam,  invisibilis,  cui  omnis  abyssus  humani 

cordis  est  visibilis  ; lux  quam  Jacob  videbat , quan- 
do , sicut  tu  intus  docebas , liliis  exterius  ventura 
praedicebat ; ecce  tenebrae  sunt  super  faciem  abyssi  men- 
tis meae , tu  es  lumen  : ecce  caligo  tenebrosa  super  aquas 
cordis  mei , tu  es  veritas.  0 Yerbum  per  quod  facta  sunt 
omnia , sine  quo  factum  est  nihil ; Yerbum  quod  es  ante 
omnia , ante  quod  nihil;  Yerbum  creans  omnia , sine  quo 
nihil  omnia ; Verbum  regens  omnia , sine  quo  non  sunt 
omnia ; Yerbum  quod  dixisti  in  principio  : Fiat  lux , et 
facta  est  lux,  dic  etiam  nunc,  fiat  lux , et  facta  sit  lux : et 
videam  lumen , et  cognoscam  quidquid  non  est  lumen ; 
quia  sine  te  mihi  tenebrae  lumen,  et  lumen  tenebrae 
ponuntur.  Et  sic  sine  tua  luce  non  est  veritas,  adest  error; 
adest  vanitas,  non  est  veritas;  non  est  discretio,  adest 
confusio ; adest  ignorantia , non  est  scientia;  adest  caeci- 
tas , non  est  visio ; adest  invium,  non  est  via ; adest  mors, 
non  est  vita. 

IV 

Luminis  Dei  necessitas  et  imploratio. 

Ecce,  Domine,  quia  non  est  lux,  est  mors:  imo  non 
est  mors,  quia  nihil  est  mors;  nam  per  ipsam  ad  nihi- 
lum tendimus,  dum  nos  nihil  facere  per  peccatum  non 
formidamus.  Et  juste  quidem  hoc.  Domine;  nam  digna 
factis  recipimus,  dum  ad  nihilum  devenimus  sicut  aqua 
decurrens  : quia  sine  te  factum  est  nihil,  et  nos  faciendo 
nihil,  facti  sumus  nihil  : quia  sine  te  sumus,  per  quem 
facta  sunt  omnia  et  sine  quo  factum  est  nihil.  0 Domine 

Verbum,  o Deus  Verbum,  per  quod  facta  sunt  omnia, 
sine  quo  factum  est  nihil ; vae  mihi  misero  toties  obcae- 
cato , quia  tu  lux , et  ego  sine  te ; toties  vulnerato , quia 
tu  salus,  et  ego  sine  te;  toties  infatuato , quia  tu  es  veri- 
tas, et  ego  sine  te;  toties  oberrato,  quia  tu  via,  et  ego  sine 
te;  toties  mortuo,  quia  tu  vita,  et  ego  sine  te;  toties  anni- 
hilato, quia  tu  Verbum  per  quod  facta  sunt  omnia,  et  ego 
sine  te , sine  quo  factum  est  nihil.  O Domine  Verbum , o 
Deus  Verbum,  qui  es  lux  per  quam  facta  est  lux;  qui  es 
via , veritas  et  vita ; in  quo  non  sunt  tenebrae , error , 
vanitas,  neque  mors ; lux  sine  qua  tenebra? , via  sine  qua 
error , veritas  sine  qua  vanitas , vita  sine  qua  mors ; 
dic  Verbum,  dic.  Domine,  Fiat  lux,  ut  videam  lu- 
cem, et  vitem  tenebras;  videam  viam,  et  vitem  invi- 
um ; videam  veritatem , et  vitem  vanitatem ; videam 
vitam,  et  vitem  mortem.  Illuminare,  Domine  lux  mea, 
illuminatio  mea,  et  salus  mea,  quem  timebo.  Domi- 
nus meus  quem  laudabo,  Deus  meus  quem  honorificabo, 
Pater  meus  quem  amabo,  sponsus  meus  cui  me  servabo. 
Illuminare,  inquam,  illuminare,  lux,  huic  caeco  tuo 
qui  in  tenebris  et  in  umbra  mortis  sedet , et  dirige  pedes 
ejus  in  viam  pacis,  per  quam  ingrediar  in  locum  taber- 
naculi admirabilis  usque  ad  domum  Dei  in  voce  exsulta- 
tionis et  confessionis.  Vere  confessio  est  via  per  quam 
ingrediar  ad  te,  via  per  quam  egrediar  ab  invio,  et  re- 
deam ad  te  viam  , quia  tu  es  vera  via  vita?. 


T.  I. 


i 

V 

Miseria  nostra  a peccato.  Quod  peccatum  nihil  sit.  Quod  peccans 
nihil  fiat. 

Confitear  ergo , confitear  tibi , Domine  Pater,  Rex  coeli 
et  terrae , miseriam  meam , ut  me  venire  liceat  ad  mise- 
ricordiam tuam.  Miser  quippe  factus  sum , et  ad  nihil 
redactus  sum , et  nescivi ; quia  tu  es  veritas,  et  ego  non 
eram  tecum.  Vulneraverunt  me  iniquitates  meae,  et  non 
dolui ; quia  tu  es  vita,  et  ego  non  eram  tecum.  Ad  nihi- 
lum deduxerunt  me ; quia  tu  es  Verbum , et  ego  non 
eram  tecum , per  quem  facta  sunt  omnia , sine  quo  fac- 
tum est  nihil : et  ideo  sine  te  factus  sum  nihil , quia  est 
nihil  quod  ad  nihilum  ducit.  Omnia  per  Verbum  facta 
sunt , quaecumque  facta  sunt.  Et  qualia  facta  sunt  ? Vidit 
Deus  cuncta  quae  fecerat  et  erant  valde  bona.  Omnia  quae- 
cumque sunt,  per  Verbum  facta  sunt : et  quaecumque 
per  Verbum  facta  sunt , valde  bona  sunt.  Quare  bona 
sunt  ? Quia  per  Verbum  facta  sunt.  Et  sine  ipso  factum 
est  nihil ; quia  nihil  bonum  sine  summo  bono , sed 
malum  est  ubi  non  est  bonum,  quod  utique  nihil  est ; 
quia  nihil  aliud  est  malum  , quam  privatio  boni ; 
sicut  nihil  aliud  est  caecitas,  quam  privatio  luminis. 
Malum  igitur  nihil  est ; quia  utique  sine  verbo  fac- 
tum est , quod  privat  illo  bono  per  quod  facta  sunt  omnia 
bona,  scilicet  Verbo  per  quod  facta  sunt  omnia  quae- 
cumque sunt.  At  quae  non  sunt,  per  ipsum  facta  non 

sunt , et  ideo  nihil  sunt.  Et  ideo  mala  sunt , quae  facta 
non  sunt;  quia  omnia  quaecumque  sunt,  per  Verbum  fac- 
ta sunt,  et  omnia  per  Verbum  bona  facta  sunt.  Cum  igitur 
per  Verbum  omnia  facta  sunt,  mala  per  ipsum  non 
sunt  * restat  igitur,  quod  omnia  quaecumque  facta  non 
sunt , bona  non  sunt ; quia  omnia  quae  facta  sunt , bona 
sunt.  Et  ideo  mala  non  sunt,  quia  facta  non  sunt;  et  ideo 
nihil  sunt,  quia  sine  Verbo  factum  est  nihil.  Malum  igi- 
tur nihil  est;  quia  factum  non  est.  Sed  qualiter  ma- 
lum est,  si  factum  non  est?  Quia  malum  privatio  Verbi 
est , per  quod  bonum  factum  est.  Esse  ergo  sine  Verbo 
malum  est;  quod  esse  non  est , quia  sine  ipso  nihil  est. 
Sed  quid  est  separari  a Verbo?  Si  hoc  velis  scire,  audi 
quid  sit  Verbum.  Verbum  Dei  dicit:  «Ego  sum  via,  veritas 
et  vita  ( Joan.  xiv,  6).»  Separari  ergo  a Verbo,  est  esse 
sine  via,  sine  veritate , sine  vita;  et  ideo  sine  ipso  nihil, 
et  ideo  malum ; quia  separari  a bono , per  quod  facta 
sunt  omnia  bona  valde.  Separari  autem  a Verbo , per 
quod  omnia  facta  sunt , nihil  aliud  est  quam  deficere,  et 
a facto  transire  in  defectum  : quia  sine  ipso  nihil.  Quo- 
ties ergo  a bono  devias , a Verbo  te  separas , quia  ipsum 
est  bonum  ; et  ideo  nihil  efficeris , quia  sine  Verbo  es , 
sine  quo  factum  est  nihil. 

Nunc,  Domine,  illuminasti  me,  ut  viderem  te:  vidi 
te,  et  cognovi  me,  quia  toties  nihil  factus  sum,  quoties 
a te  separatus  sum ; quia  bonum  quod  tu  es,  oblitus  sum, 
et  ideo  malus  effectus  sum.  Vae  mihi  misero!  ut  quid  hoc 
non  cognoscebam,  quia  te  deserens  nihil  fiebam?  Sed 

quid  hoc  quaero?  Si  nihil  eram,  quomodo  cognoscere 
volebam  ! Scimus  quia  nihil  nihil  est;  et  quod  nihil  est, 
non  est;  et  quod  non  est,  bonum  non  est,  quia  nihil  est. 
Si  ergo  nihil  fui,  cum  sine  te  fui,  quasi  nihil  fui,  et  velut 
idolum  quod  nihil  est:  quod  quidem  aures  habet,  et  non 
audit;  nares  habet,  et  non  odorat;  oculos  habet,  et  non 
videt;  os  habet,  et  non  loquitur;  manus  habet,  et  non 
palpat;  pedes  habet,  et  non  ambulat;  et  omnia  linea- 
menta membrorum  sine  sensu  eorum. 


VI 

Peccatoris  miseria.  Sine  Verbo  nihil  est,  nihil  conservatur. 

Cum  igitur  fui  sine  te,  non  fui;  quia  nihil  fui.  Et  ideo 
caecus  eram , surdus  et  insensibilis ; quia  nec  bonum 
discernebam,  nec  malum  fugiebam,  nec  dolorem  vul- 
nerum meorum  sentiebam,  nec  tenebras  meas  videbam ; 
quia  eram  sine  te  vera  luce,  quae  illuminas  omnem 
hominem  venientem  in  hunc  mundum.  Vae  mihi ! vul- 
neraverunt me,  et  non  dolui;  traxerunt  me,  et  non 
sensi : quia  nihil  eram , quia  sine  vita  eram,  quae  est 
Verbum  per  quod  facta  sunt  omnia.  Ideo,  lux  mea, 
inimici  mei  de  me  fecerunt  quaecumque  voluerunt? 
percusserunt,  nudaverunt,  polluerunt,  corruperunt 9 
vulneraverunt , et  occiderunt  me : quia  recessi  a te,  et 
factus  sum  nihil  sine  te.  Heu,  Domine,  vita  mea  qui 
fecisti  me,  lux  mea  qui  direxisti  me.  Defensor  vitae 
meae,  miserere  mei  et  resuscita  me.  Domine  Deus 

meus,  spes  mea,  virtus  mea,  fortitudo  mea,  consolatio 
mea  in  die  tribulationis  meae,  respice  inimicos  meos, 
et  eripe  me : fugiant  a facie  tua  qui  oderunt  te , et  ego 
vivam  in  te  per  te.  Ipsi  enim.  Domine,  consideraverunt 
me,  et  videntes  me  sine  te,  despexerunt  me.  Diviserunt 
sibi  vestimenta  virtutum  quibus  ornaveras  me,  fecerunt 
sibi  viam  per  me , sub  pedibus  suis  conculcaverunt  me ; 
foecibus  peccatorum  polluerunt  templum  sanctum  tuum, 
posuerunt  me  desolatum  et  moerore  confectum.  Ibam  post 
eos  caecus  et  nudus,  et  illaqueatus  funibus  peccatorum. 
Trahebant  me  post  se  in  circuitu  de  vitio  in  vitium , et 
de  luto  in  lutum : et  ibam  absque  fortitudine  ante  faciem 
subsequentis.  Servus  eram,  servitutem  amabam.  Caecus 
eram,  caecitatem  desiderabam.  Vinctus  eram,  vincula 
non  horrebam.  Amarum  dulce,  et  dulce  amarum  cre- 
debam. Miser  eram,  non  cognoscebam;  et  hoc  quia  sine 
te  Verbo  eram,  sine  quo  factum  est  nihil;  per  quod 
omnia  conservantur,  sine  quo  omnia  annihilantur.  Sicut 
enim  omnia  per  ipsum  facta  sunt,  et  sine  ipso  factum 
est  nihil;  sic  per  ipsum  omnia  conservantur  quaecumque 
sunt,  sive  in  coelo,  sive  in  terra,  sive  in  mari,  et  in  om- 
nibus abyssis.  Nec  pars  parti  in  lapide  adhaeret,  nec  in 
aliquo  creatorum ; nisi  quia  per  Verbum  conservantur, 
per  quod  omnia  facta  sunt.  Adhaeream  ergo  tibi.  Verbum, 
ut  conserves  me;  quia  ubi  a te  recessi,  perii  in  me : nisi 
quia  tu  qui  feceras,  refecisti  me.  Ego  peccavi,  tu  me 
visitasti;  ego  cecidi,  tu  me  erexisti;  ego  ignoravi,  tu  me 
docuisti;  ego  non  vidi,  tu  me  illuminasti. 

VII 

Amor  Dei  beneficiorum  intuitu  excitatur.  Creationis  beneficium. 

Homo  quatenus  angelis  inferior. 

Miser  ego,  Deus  meus,  quantum  teneor  diligere  te, 
ostende  mihi;  quantum  debeo  laudare  te,  demonstra 
mihi;  quantum  debeo  placere  tibi,  innotesce  mihi.  In- 
tona, Domine,  voce  grandi  et  forti  in  interiorem  aurem 
cordis  mei : doce  me  et  salva  me , et  collaudabo  te ; qui 
creasti  me,  cum  nihil  essem;  qui  illuminasti  me,  cum 
in  tenebris  essem ; qui  resuscitatisti  me , cum  mortuus 
essem ; qui  pavisti  me  a juventute  mea  omnibus  bonis 
tuis.  Hunc  inutilem  vermem,  foetentem  peccatis,  nutris 
omnibus  optimis  donis  tuis.  Aperi  mihi,  o clavis  David, 
qui  aperis,  et  nemo  claudit  illi  cui  tu  aperis;  clau- 
dis, et  nemo  aperit  illi  cui  tu  claudis:  aperi  mihi 
ostium  luminis  tui,  ut  ingrediar,  et  videam,  et  cognos- 
cam, et  confitear  tibi  in  toto  corde  meo,  quia  miseri- 
cordia tua  magna  est  super  me,  et  eruisti  animam  meam 
ex  inferno  inferiori.  Domine  Deus  meus,  quam  admira- 
bile, quam  laudabile  est  nomen  tuum  in  universa  terra ! 
Et  quid  est  homo  quod  memor  es  ejus,  aut  filius  homi- 
nis quoniam  visitas  eum?  Domine  spes  sanctorum,  et 
turris  fortitudinis  eorum;  vita  animae  meae,  per  quam 
vivo,  sine  qua  morior;  lumen  oculorum  meorum,  per 
quod  video,  sine  quo  orbor;  gaudium  cordis  mei,  et  lae- 
titia spiritus  mei , diligam  te  toto  corde  meo , tota  anima 
mea,  totis  medullis  et  visceribus  meis,  quia  tu  prior 

dilexisti  me.  Et  unde  hoc  mihi , o Creator  coeli  et  terrae 
et  abyssi , qui  bonorum  meorum  non  indiges ; unde  hoc 
mihi , quia  dilexisti  me  ? O sapientia  quae  aperis  os  mu- 
torum, o Verbum  per  quod  facta  sunt  omnia,  aperi  os 
meum,  da  mihi  vocem  laudis,  ut  enarrem  omnia  bene- 
ficia tua,  quae  mihi.  Domine,  a principio  contulisti.  Ecce 
enim  sum,  quia  tu  creasti  me  : et  quod  me  creares,  et 
in  numero  creaturarum  tuarum  numerares , ab  aeterno 
tu  praeordinasti.  Antequam  quidquam  faceres  a principio, 
antequam  extenderes  coelos;  necdum  erant  abyssi,  adhuc 
terram  non  feceras,  nec  montes  fundaveras,  necdum 
fontes  eruperant,  antequam  haec  omnia  quae  fecisti,  per 
Verbum  faceres,  me  creaturam  tuam  fore,  certissima 
veritatis  tuae  providentia  praevidisti,  et  esse  me  creaturam 
tuam  voluisti.  Et  hoc  unde  mihi,  Domine  benignissime, 
Deus  altissime.  Pater  misericordissime.  Creator  poten- 
tissime et  semper  mitissime?  Quae  mea  merita,  quae  mea 
gratia,  ut  complaceret  ante  conspectum  tuae  magnificae 
majestatis  creare  me?  Non  eram,  et  creasti  me;  nihil 
fueram , et  de  nihilo  me  aliquid  esse  fecisti  ? Quale  autem 
aliquid  ? Non  stellam,  non  ignem,  non  avem  vel  piscem, 
non  serpentem  vel  aliquid  ex  brutis  animalibus,  non 
lapidem  vel  lignum;  non  ex  eorum  genere,  quae  tan- 
tum habent  esse;  vel  ex  eorum,  quae  tantum  esse  pos- 
sunt et  crescere ; non  ex  eorum  genere,  quae  tantum  esse 
et  crescere  et  sentire  possunt : sed  super  omnia  haec  vo- 
luisti me  esse  ex  his  quae  habent  esse,  quia  sum;  et  ex 
his  quae  habent  esse  et  crescere,  quia  sum  et  cresco;  et 


ex  his  quae  habent  esse , crescere  et  sentire  , quia  sum  , 
cresco  et  sentio. 


VIII 

Quando  aequalis.  Quatenus  creatura  dignissima.  Quale  beneficium 
posse  filium  Dei  fieri.  Haec  nobis  capacitas  ex  mera  gratia. 

Et  paulo  minus  me  parem  Angelis , quia  rationem  te 
cognoscendi  cum  ipsis  a te  communem  accepi.  Sed  paulo 
minus  utique  dixi ; nam  illi  tuam  felicem  notitiam  jam 
habent  per  speciem,  ego  vero  per  spem ; illi  facie  ad  fa- 
ciem, ego  per  speculum  in  aenigmate;  illi  plene , ego 
autem  ex  parte.  Sed  cum  venerit  quod  perfectum  est, 
evacuabitur  quod  ex  parte  est,  quando  jam  revelata  fa- 
cie tuam  faciem  videbimus.  Quid  jam  prohibebit  nos 
non  esse  minores  paulo  minus  ab  Angelis , quos  tu , Do- 
mine, corona  spei,  quae  ornata  est  gloria,  gloria  et  ho- 
nore coronaveris ; quos  tu  nimis  quasi  amicos  tuos  hono- 
rificaveris,  imo  per  omnia  pares  et  aequales  Angelis  feceris? 
Nempe  et  hoc  veritas  tua  dicit : aequales  enim  sunt  An- 
gelis, et  filii  Dei  sunt.  Quidni  filii  Dei  sunt,  si  pares  erunt 
Angelis  ? Vere  quidem  erunt  filii  Dei , quia  filius  hominis 
factus  est  filius  Dei.  Hoc  itaque  consideranti  mihi  fiducia 
est  dicere , non  homo  minor  paulo  minus  est  ab  Angelis, 
non  utique  tantum  aequalis  Angelis ; sed  superior  Ange- 
lis : quia  homo  Deus,  et  Deus  homo,  non  angelus.  Et 
dicam  propter  hoc  hominem  esse  creaturam  dignissi- 
mam , quia  Verbum  quod  erat  in  principio  Deus  apud 
Deum ; Verbum  per  quod  Deus  dixit.  Fiat  lux,  et  facta 

est  lux,  angelica  scilicet  natura ; Verbum  per  quod  Deus 
creavit  omnia  in  principio,  idem  Verbum  caro  factum 
est,  et  habitavit  in  nobis,  et  vidimus  gloriam  ejus.  Ecce 
gloria  per  quam  glorior,  quando  sanum  glorior.  Ecce 
gaudium  per  quod  gaudeo,  quando  sanum  gaudeo,  Do- 
mine Deus  meus,  vita  et  gloria  tota  animae  meae. 

Confiteor  ergo.  Domine  Deus  meus,  cum  me  creasti 
rationis  capacem.  Angelis  quodam  modo  parem  creasti : 
quia  perfici  possum  per  Verbum  tuum,  ut  veniam  ad 
aequalitatem  Angelorum,  ut  habeam  adoptionem  filio- 
rum per  unigenitum  Verbum  tuum,  Domine,  per  Filium 
tuum  dilectum,  in  quo  tibi  bene  complacuit,  per  virum 
cohaerentem  et  consubstantialem  tibi  et  coaeternum  Je- 
sum  Christum,  unicum  Dominum  et  redemptorem  nos- 
trum, illuminatorem  et  consolatorem  nostrum,  advo- 
catum nostrum  apud  te , et  lumen  oculorum  nostrorum, 
qui  est  vita  et  Salvator  noster,  et  spes  unica  nostra ; qui 
nosdilexit  magis  quam  se,  per  quem  habemus  fiduciam 
repositam  et  firmam  spem  apud  te,  et  accessum  veniendi 
ad  te ; quoniam  dedit  potestatem  filios  Dei  fieri  his  qui 
credunt  in  nomine  ejus.  Laudem  tribuam  nomini  tuo. 
Domine,  qui  me  ad  imaginem  et  similitudinem  tuam 
creando,  tantae  gloriae  fecisti  me  fore  susceptibilem,  ut 
possem  filius  Dei  fieri.  Hoc  utique  non  possunt  arbores, 
non  possunt  lapides,  non  generaliter  omnia  quae  moven- 
tur, vel  crescunt  in  aere,  vel  in  mari  vel  in  terra:  quia 
non  dedit  eis  potestatem  Verbum  tuum  filios  Dei  fieri , 
quia  rationem  non  habent;  nam  et  haec  potestas  in  ra- 

tione  consistit,  perquam  cognoscimus  Deum.  Deditautem 
hanc  hominibus,  quos  creavit  rationabiles  ad  imaginem 
et  similitudinem  suam.  Et  ego  utique.  Domine,  per  tuam 
gratiam,  homo  sum : et  filius  tuus  esse  possum  per  gra- 
tiam , quod  illi  non  possunt. 

Unde  hoc  mihi.  Domine,  veritas  summa,  veraque  sum- 
mitas, et  principium  omnium  creaturarum;  unde  hoc 
mihi.  Domine,  ut  possim  filius  tuus  fieri,  quod  illi  non 
possunt?  Tu  enim  manens  in  aeternum  omnia  creasti 
simul.  Simul  creasti  homines  et  jumenta,  lapides  et  vi- 
rentia terrae.  Non  praecesserunt  merita,  nulla  eorum  ante- 
cessit gratia : quia  omnia  tua  tantum  bonitate  creasti,  et 
pares  omnes  creaturae  fuere  in  meritis,  quia  omnium 
nulla  fuere  merita.  Et  unde  ergo  magis  tua  bonitas  in  hac 
tua  creatura,  quam  fecisti  rationalem,  quam  in  omnibus 
aliis  quae  sunt  sine  ratione,  apparuit?  Quare  non  ego 
sicut  omnes  illae,  aut  cur  non  omnes  illae  sicut  ego,  aut 
ego  solus  sicut  et  illae  ? Quae  mea  merita , quae  mea  gra- 
tia, ut  me  filium  Dei  posse  fieri  susceptibilem  creares, 
quod  illis  omnibus  denegares ? Absit,  Domine,  ut  hoc 
sentiam.  Tua  tantum  gratia,  tua  tantum  bonitas  hoc  fecit, 
ut  essem  particeps  dulcedinis  ejus.  Illa  igitur  gratia  qua 
me  de  nihilo  creasti , illam , quaeso , Domine , da  mihi 
gratiam,  ut  tibi  de  hoc  referam  gratias. 

IX 

De  omnipotentia  Dei.  Cur  nos  non  lapis,  arbor,  etc.,  facti. 

Omnipotens  manus  tua  semper  una  et  eadem,  creavit  in 
coelo  Angelos,  in  terra  vermiculos  : non  superior  in  illis, 
non  inferior  in  istis.  Sicut  enim  nulla  manus  angelum, 
ita  nulla  posset  creare  vermiculum:  sicut  nulla  coelum, 
ita  nulla  posset  creare  minimum  arboris  folium : sicut 
nulla  corpus , ita  nulla  unum  capillum  album  posset  fa- 
cere aut  nigrum;  sed  omnipotens  manus  tua,  cui  omnia 
pari  modo  sunt  possibilia.  Nec  enim  possibilius  est  ei 
creare  vermiculum,  quam  angelum;  nec  impossibilius 
extendere  coelum,  quam  folium;  nec  levius  formare 
capillum , quam  corpus ; nec  difficilius  fundare  terram 
super  aquas,  quam  aquas  fundare  super  terram:  sed 
omnia  quaecumque  voluit  fecit,  in  coelo  et  in  terra, 
in  mari  et  in  omnibus  abyssis,  et  me  inter  omnia,  sicut 
voluit,  potuit  et  scivit.  Potuit  quidem  manus  tua.  Domine, 
me  lapidem , vel  avem , vel  serpentem  vel  belluam  ali- 
quam creare,  et  scivit:  sed  noluit  propter  suam  boni- 
tatem. Quare  ego  non  lapis,  vel  arbor,  vel  aliqua  bellua? 
Quia  sic  ordinavit  bonitas  tua.  Et  ut  hoc  ordinaret,  non 
praecesserunt  merita  mea. 


X 


Homo  insufficiens  ad  laudandum  Deum.  Quis  Deum  laudet. 
Laus  hominis  vera. 


Unde  hoc  mihi , Domine  ? Unde  mihi  laudes  ad  lau- 

dandum  te  ? Sicut  fecisti  me  sine  me;  sicut  placuit  ante 
te;  ita  laus  tibi  est  sine  me,  sicut  complacet  ante  te. 
Laus  tua,  Domine,  tu  ipse  es.  Laudent  te  opera  tua  se- 
cundum multitudinem  magnitudinis  tuse.  Laus  tua,  Do- 
mine, incomprehensibilis  est;  corde  non  comprehen- 
ditur, ore  non  mensuratur,  aure  non  percipitur : quia 
ista  transeunt,  et  laus  tua  manet  in  seternum.  Cogitatio 
incipit,  cogitatio  linitur;  vox  sonat  et  transit;  auris  audit 
et  auditus  desinit;  laus  vero  tua  in  seternum  stat.  Quis 
ergo  est  qui  te  laudet?  Quis  homo  annuntiet  laudem 
tuam  ? Laus  tua  perpetua  est,  transitoria  non  est.  Hic  te 
laudat,  qui  te  ipsum  laudem  tuam  credit.  Hic  te  laudat, 
qui  seipsum  noscit  in  tuam  laudem  non  posse  pertingere. 
Laus  perpetua,  quse  nunquam  transis,  in  te  est  laus 
nostra,  in  te  laudabitur  anima  mea.  Non  nos  laudamus 
te : sed  tu  te , et  per  te,  et  in  te;  et  nobis  etiam  laus  est 
in  te.  Tunc  veram  habemus  laudem , quando  a te  habe- 
mus laudem,  quando  lux  approbat  lucem;  quia  tu  vera 
laus  veram  tribuis  laudem.  Quoties  ab  alio  quam  a te 
quaerimus  laudem , toties  tuam  amittimus  laudem  ; quia 
illa  transitoria  est,  sed  tua  aeterna.  Si  transitoriam  quae- 
rimus, aeternam  amittimus.  Si  aeternam  volumus,  tran- 
sitoriam non  amemus.  Laus  eterna.  Domine  Deus  meus, 
a quo  omnis  laus,  sine  quo  nulla  laus  est,  non  valeo 
laudare  te  sine  te:  habeam  te,  laudabo  te.  Quis  enim  ego 
sum.  Domine,  per  me  qui  laudem  te?  Pulvis  et  cinis  ego 
sum,  canis  mortuus  et  fetens  ego  sum,  vermis  et  putredo 
ego  sum.  Quis  ego  sum  ut  laudem  te, Domine  Deus,  for- 

tissime  spirituum  universae  carnis,  qui  habitas  aeterni- 
tatem? Numquid  tenebrae  laudabunt  lucem,  aut  mors 
vitam?  Tu  lux,  ego  tenebrae;  tu  vita,  ego  mors.  Num- 
quid vanitas  veritatem  laudabit?  Tu  es  veritas,  ego  homo 
vanitati  similis  factus.  Quid  ergo.  Domine,  laudabit  te? 
Numquid  miseria  mea  laudabit  te?  Numquid  fetor  lau- 
dabit odorem?  Numquid  mortalitas  hominis,  quae  liodie 
est  et  cras  tollitur,  laudabit  te? Numquid  laudabit  te  pu- 
tredo, et  filius  hominis  vermis?  Numquid  laudabit  te, 
Domine,  qui  in  peccatis  genitus  est  et  natus?  Laudet  te. 
Domine  Deus  meus , omnipotens  potentia  tua , incircum- 
scriptibilis  sapientia  tua,  ineffabilis  bonitas  tua.  Laudet  te 
supereminens  clementia  tua,  superabundans  misericordia 
tua,  sempiterna  quoque  virtus  et  divinitas  tua.  Laudet  te 
omnipotentissima  fortitudo  tua,  summa  quoque  beni- 
gnitas et  charitas  tua,  propter  quam  creasti  nos , Domine 
Deus  vita  animae  mese. 


XI 

Spes  salutis  nititur  bonitate  quae  creavit. 

Ego  autem  creatura  tua,  sub  umbra  alarum  tuarum 
sperabo  in  bonitate  tua,  qua  creasti  me.  Adjuva  creatu- 
ram tuam , quam  creavit  benignitas  tua : non  pereat  in 
malitia  mea,  quod  operata  est  bonitas  tua;  non  pereat  in 
miseria  mea,  quod  fecit  summa  clementia  tua.  Quge  est 
enim  utilitas  in  creatione  tua,  si  descendam  in  corruptio- 
nem meam?  Numquid  enim  vane  constituisti  omnes 

filios  hominum?  Creasti  me,  Domine,  rege  quod  creasti. 
Opera  manuum  tuarum  ne  despicias,  Deus.  Me  fecisti  de 
nihilo;  si  me  non  regis.  Domine,  iterum  revertar  ad 
nihilum.  Sicut  enim.  Domine,  non  eram,  et  de  nihilo 
aliquid  me  fecisti ; sic  si  me  non  regis,  adhuc  in  nihilum 
redigar  in  me.  Adjuva  me.  Domine  vita  mea,  ne  peream 
in  malitia  mea.  Si  non  creares  me,  Domine,  non  essem  : 
quia  creasti  me,  jam  sum;  si  non  regis,  jam  non  sum. 
Non  mea  merita,  non  mea  gratia,  te  coegerunt  ut  crea- 
res me,  sed  benignissima  bonitas  tua  et  clementia.  Illa 
charitas.  Domine  Deus  meus,  quae  te  ad  creationem  coe- 
git, ipsa,  quaeso,  et  modo  cogat  te  ad  regendum.  Quid 
enim  prodest  quod  compulit  charitas  tua , si  peream  in 
miseria  mea,  et  non  me  regat  dextera  tua?  Haec  te  cogat. 
Domine  Deus  meus,  clementia  ad  salvandum,  quod  crea- 
tum est,  quae  te  compulit  creare,  quando  creatum  non 
est.  Ipsa  te  vincat  charitas  ad  salvandum  quae  te  vicit  ad 
creandum;  quia  nec  nunc  minor  est,  quia  ipsa  charitas 
tu  ipse  es,  qui  semper  idem  es.  Non  est  abbreviata 
manus  tua,  ut  salvare  nequeat;  neque  aggravata  est  auris 
tua,  ut  non  audiat;  sed  peccata  mea  diviserunt  inter  me 
et  te,  inter  tenebras  et  lucem,  inter  imaginem  mortis  et 
vitam,  inter  vanitatem  et  veritatem,  inter  lunaticam 
hanc  vitam  meam  et  sempiternam  tuam. 

XII 

Contra  concupiscentiarum  laqueos  oratio.  Hos  laqueos  quis  effugiat. 

Hae  sunt  umbrae , quibus  operior  in  hac  abysso  caligi- 
nosa carceris  hujus , in  quo  prostratus  jaceo  donec  aspi- 
ret dies,  et  inclinentur  umbrae,  fiatque  yox  in  firmamento 
virtutis  tuae,  vox  Domini  in  virtute,  vox  Domini  in 
magnificentia : dicatque,  fiat  lux,  et  effugentur  tenebrae, 
et  appareat  arida,  germinetque  terra  herbam  virentem 
et  facientem  semen  et  fructum  bonum  justitiae  regni  tui. 
Domine  Pater  et  Deus,  vita  per  quam  omnia  vivunt,  et 
sine  qua  omnia  mortua  computantur,  ne  derelinquas  me 
in  cogitatu  maligno,  et  extollentiam  oculorum  meorum 
ne  dederis  mihi.  Aufer  a me  concupiscentias,  et  animo 
irreverenti  et  infrunito  ne  tradas  me : sed  posside  cor 
meum,  ut  te  cogitet  semper.  Illumina  oculos  meos,  ut 
te  videant,  et  non  extollantur  ante  te,  gloria  sempiterna  : 
sed  humiliter  sentiant,  non  in  mirabilibus  super  se  : et 
quae  a dextris  sunt  videant,  non  quae  a sinistris  abs  te.  Et 
palpebrae  meae  praecedant  gressus  meos  : nam  et  palpe- 
brae tuae  interrogant  filios  hominum.  Allide  concupis- 
centiam meam  dulcedine  tua , quam  abscondisti  timen- 
tibus te , ut  concupiscam  concupiscere  te  concupiscentiis 
sempiternis  : ne  vanis  illectus  et  deceptus  interior  gustus 
ponat  amarum  dulce,  et  dulce  amarum,  tenebras  lu- 
men, et  lucem  tenebras  in  medio  tot  decipularum  passim 
ab  inimico  super  faciem  viae  hujus  ad  capiendas  animas 

paratarum , quibus  plenus  est  totus  mundus,  ut  is  qui 
vidit,  sub  silentio  non  transivit,  inquiens  : « Quidquid 
enim  est  in  mundo,  aut  est  concupiscentia  carnis,  aut  con- 
cupiscentia oculorum,  aut  superbia  vitee  (I  joan.  ii,  16).  » 
Ecce , Domine  Deus  meus , mundus  totus  plenus  est 
concupiscentiarum  laqueis,  quos  paraverunt  pedibus 
meis.  Et  quis  effugiet  hos  laqueos  ? Profecto  a quo  tu 
abstuleris  extollentiam  oculorum  suorum,  ut  non  eum 
capiat  concupiscentia  oculorum ; et  a quo  tu  abstuleris 
carnis  concupiscentiam , ne  eum  capiat  carnis  concupis- 
centia ; et  a quo  tu  abstuleris  animum  irreverentem  et 
infrunitum,  ne  eum  callide  decipiat  superbia  vitae.  0 
quam  felix  cui  haec  facies ! Quippe  pertransibit  immunis. 
Nunc  deprecor  te  per  te,  adjuva  me;  ne  corruam  in 
conspectu  adversariorum  meorum  captus  laqueis  eorum, 
quos  paraverunt  pedibus  meis,  ut  incurvent  animam 
meam.  Sed  erue  me,  virtus  salutis  meae  : ne  sibi  risum 
exhibeant  de  me  inimici  tui  qui  oderunt  te.  Exsurge, 
Domine  Deus  meus',  fortis  meus;  et  dissipentur  inimici 
tui,  et  fugiant  qui  oderunt  te  a facie  tua  : sicut  fluit  cera 
a facie  ignis,  sic  pereant  peccatores  a facie  Dei.  Et  ego 
abscondar  in  abscondito  faciei  tuae,  et  gaudeam  cum  filiis 
tuis,  satiatus  omnibus  bonis  tuis.  Et  tu,  Domine  Deus, 
Pater  orphanorum , et  tu , Mater  pupillorum  tuorum , 
audi  ejulatum  filiorum  tuorum  : et  extende  alas  tuas,  ut 
fugiamus  sub  eis  a facie  inimici,  turris  fortitudinis  Israel, 
qui  non  dormitas  neque  dormis  custodiens  Israel,  quia 
non  dormitat  hostis  qui  impugnat  Israel. 


— 401  — 


XIII 

De  mirabili  luce  Dei.  Quod  in  solo  Deo  bene  sit  homini.  De  variis 
Dei  beneficiis. 

Lux  quam  non  videt  alia  lux,  lumen  quod  non  videt 
aliud  lumen;  lux  quae  obtenebras  omnem  lucem,  et 
lumen  quod  excaecas  omne  extraneum  lumen;  lux  aqua 
omnis  lux,  lumen  a quo  omne  lumen;  lumen  ad  quod 
omne  lumen  est  tenebrae,  ad  quod  omnis  lux  obscuritas ; 
lux  cui  omnes  tenebrae  lumen,  cui  omnis  obscuritas  lux; 
lux  suprema  quam  caecitas  non  obnubilat,  quam  caligo 
non  hebetat,  quam  tenebrae  non  obfuscant,  quam  nulla 
obstantia  claudunt,  quam  nunquam  separat  aliqua 
umbra  : lux  quae  illuminas  omnia  tota  simul  et  semel  et 
semper,  absorbe  me  in  claritatis  tuae  abyssum,  ut  videam 
undique  te  in  te,  et  me  in  te,  et  cuncta  sub  te.  Ne  dere- 
linquas me;  ne  accrescant  umbrae  ignorantiae  meae,  et 
multiplicentur  delicta  mea.  Sine  te  enim  omnia  mihi 
sunt  tenebrae,  omnia  mala;  quia  nihil  bonum  sine  te 
vero,  solo  et  summo  bono.  Hoc  confiteor,  hoc  scio. 
Domine  Deus  meus,  quia  ubicumque  sum  sine  te , male 
est  mihi  praeter  te,  non  solum  extra  me,  sed  etiam  in 
me;  quia  omnis  copia  quae  non  est  Deus  meus,  mihi  est 
egestas.  Satiabor  tantum  cum  apparuerit  gloria  tua.  Ete- 
nim, Domine  vita  mea  beata,  ut  miseriam  meam  confi- 
tear tibi,  ex  quo  ab  unitate  tua  cecidi,  summum  et 
unum  bonum;  temporalium  rerum  multiformitas  lap- 
sum me  per  carnales  sensus  disverberavit,  et  ab  uno  te 
t.  i.  26 

in  multa  divisit : et  facta  est  mihi  abundantia  laboriosa , 
et  egestas  copiosa,  dum  aliud  et  aliud  sequebar,  et  a nullo 
implebar;  dum  in  te  non  inveniebar,  incommutabile  et 
singulare  et  indivisum  unum  bonum , quod  secutus  non 
erro,  quod  consecutus  non  doleo,  quod  possidens  satia- 
tur totum  desiderium  meum.  Heu  miseria  magna!  Heu 
me!  Domine,  misera  anima  mea  te  refugit,  cum  quo 
semper  abundat  et  gaudet;  et  sequitur  mundum,  cum 
quo  semper  eget  et  dolet.  Mundus  clamat,  deficio;  et  tu 
clamas,  reficio : et  misera  anima  mea  magis  sequitur  defi- 
cientem, quam  reficientem.  Plane  infirmitas  mea  haec 
est.  Medice  spirituum,  sana  illam,  ut  confitear  tibi,  salus 
animae  meae,  toto  corde  meo  super  omnibus  beneficiis 
tuis,  quibus  pascis  me  a juventute  mea  et  usque  in 
senectam  et  senium.  Te  deprecor  per  teipsum,  ne  dere- 
linquas me. 

Fecisti  me  cum  non  essem,  redemisti  me  cum  periis- 
sem.  Perieram,  mortuus  fueram;  ad  mortuum  descen- 
disti, mortalitatem  suscepisti,  ad  servum  rex  descendisti. 
Ut  servum  redimeres,  teipsum  tradidisti;  ut  ego  viverem, 
tu  mortem  suscepisti , mortem  vicisti ; me  restaurasti , 
cum  te  humiliasti.  Perieram,  abieram,  in  peccatis  venun- 
datus eram ; venisti  pro  me,  ut  redimeres  me  : et  tantum 
me  dilexisti , ut  sanguinem  tuum  in  pretium  dares  pro 
me.  Dilexisti  me  plus  quam  te,  quia  mori  voluisti  pro 
me.  Tali  pacto , tam  caro  pretio  reduxisti  me  de  exsilio, 
redemisti  me  de  servitio , retraxisti  me  de  supplicio.  Vo- 
casti me  nomine  tuo , signasti  me  sanguine  tuo , ut  me- 


— 403  — 


moriale  tuum  semper  esset  apud  me , et  nunquam  rece- 
deret a corde  meo,  qui  pro  me  nunquam  recessisti  a 
cruce.  Unxisti  me  oleo  tuo  quo  tu  unctus  fuisti  ut  a te 
Christo  dicerer  Christianus.  Et  in  manibus  tuis  descrip- 
sisti me ; ut  semper  sit  memoria  mea  apud  te , si  tamen 
memoria  tua  et  misericordia  semper  praevenerunt  me  : 
de  multis  namque  periculis  saepe  liberasti  me , liberator 
meus;  quando  erravi,  ad  viam  reduxisti  me;  quando 
ignoravi , docuisti  me ; quando  peccavi , corripuisti  me ; 
quando  fui  tristis,  consolatus  es  me;  quando  desperavi, 
confortasti  me;  quando  cecidi,  erexisti  me;  quando  steti, 
tenuisti  me:  quando  ivi,  duxisti  me ; quando  veni,  susce- 
pisti me;  quando  dormivi,  custodisti  me;  quando  cla- 
mavi, exaudisti  me. 


XIV 

Quod  Deus  jugiter  insjnciat  opera  et  intentiones  hominum. 

Haec  et  multa  alia  beneficia  fecisti  mihi,  Domine  Deus 
meus,  vita  animae  meae.  De  quibus  dulce  esset  mihi  sem- 
per loqui,  semper  cogitare,  semperque  tibi  gratias  agere : 
ut  possim  te  pro  omnibus  bonis  tuis  laudare , et  amare 
te  toto  corde  meo , et  tota  anima  mea,  et  tota  mente  mea, 
et  tota  fortitudine  mea,  simul  et  ex  omnibus  medullis 
intimis  cordis  mei,  et  omnium  compagum  mearum, 
beata  dulcedo,  Domine  Deus  meus,  omnium  qui  delec- 
tantur in  te.  Sed  imperfectum  meum  viderunt  oculi  tui : 
oculi,  inquam,  tui  multo  lucidiores  super  solem,  cir- 

cumspicientes  omnes  vias  hominum  et  profundum  abyssi, 
cpii  in  omni  loco  semper  contemplantur  bonos  et  malos. 
Cum  enim  cunctis  praesideas  singula  implens,  totus  sem- 
per ubique  praesens,  cunctorumque  ubique  curam  agens 
quae  creasti , quia  nihil  odisti  eorum  quae  fecisti ; sic 
gressus  meos  semitasque  consideras,  et  die  noctuque 
super  custodiam  meam  vigilas,  omnes  semitas  meas 
diligenter  notans,  speculator  perpetuus,  veluti  si  totius 
creaturae  tuae  coeli  et  terrae  oblitus , tantum  me  solum 
consideres,  et  nihil  sit  tibi  curae  de  aliis.  Neque  enim 
crescit  lux  incommutabilis  visionis  tuae,  si  tantum  unum 
aspidas;  neque  minuitur,  si  innumera  videas  et  diversa : 
quia  sicut  unum  totum  simul  perfecte  consideras,  sic 
singula  quaelibet,  licet  diversa,  perfecte  simul  totaque 
totus  conspicit  visus  tuus.  Sed  omnia  sicut  unum,  et 
sicut  unum  omnia,  sic  singula  totus  simul  sine  divi- 
sione , vel  commutatione , vel  diminutione  consideras. 
Itaque  totus  tu  in  toto  tempore  siae  tempore , totum  me 
simul  semperque  consideras,  ac  si  nihil  aliud  conside- 
rare habeas.  Sic  igitur  super  custodiam  meam  stas,  sicut 
si  omnium  oblitus  sis,  et  mihi  soli  intendere  velis.  Sem- 
per quippe  te  ubique  praesentem  exhibes,  semper  te  pa- 
ratum offers,  si  me  paratum  inveneris.  Quocumque  iero, 
tu  me , Domine , non  deseris,  nisi  prior  ego  te  deseram . 
Ubicumque  fuero  non  recedis,  quoniam  ubique  es;  ut 
quocumque  iero  inveniam  te,  per  quem  possim  esse  ne 
peream  sine  te,  cum  sine  te  esse  non  possim.  Fateor 
equidem , quia  quidquid  facio , quaecumque  facio , ante 

te  facio  : et  illud  quidquid  est  quod  facio , ante  te  facio  : 
et  illud  quidquid  est  quod  facio , melius  tu  vides  quam 
ego  qui  facto.  Quidquid  enim  semper  operor,  tu  pariter 
semper  praesens  assistis  : utpote  perpetuus  inspector 
omnium  cogitationum , intentionum,  delectationum,  et 
operationum  mearum.  Domine,  ante  te  est  omne  desi- 
derium meum,  ante  te  cogitatio  mea.  Tu  vides  unde 
veniat  spiritus,  ubi  sit,  et  quo  vadat;  quia  tu  es  spiritus 
omnium  spirituum  ponderator.  Et  utrum  radix  sit  dul- 
cis an  amara,  de  qua  foris  pulchra  folia  emittuntur,  tu 
judex  internus  melius  ipse  me  nosti,  et  medullas  etiam 
radicum  subtilius  perscrutaris  : et  non  solum  intentio- 
nem, sed  etiam  radicis  ejus  medullam  intimam  discretis- 
sima  tuae  lucis  veritate  colligis,  intueris  et  signas ; ut  reddas 
unicuique  non  tantummodo  secundum  opera  vel  inten- 
tionem, sedetiam  secundum  ipsam  interiorem  abscon- 
ditam medullam  radicis,  de  qua  procedit  intentio  operan- 
tis. Ad  quid  tendo  cum  operor,  quidquid  cogito,  et  in 
quocumque  delector,  tu  vides,  aures  tuae  audiunt,  oculi 
tui  considerant , signas  attente , notas  et  scribis  in  libro 
tuo,  sive  bonum  fuerit  sive  malum : ut  reddas  postea  pro 
bono  praemia,  et  pro  malo  supplicia,  quando  aperientur 
libri  et  judicabimur  secundum  haec  que  fuerunt  scripta  in 
libris  tuis.  Hoc  est  forte  quod  jam  dixisti  nobis  « consi- 
derabo novissima  eorum;»  et  quod  de  te,  Domine,  dici- 
tur, « universorum  finem  ipse  considerat : » quoniam  tu 
quidem  in  omnibus  quae  agimus,  finem  intentionis,  ma- 
gis quam  actum  operationis  attendis.  Cumque  haec  dili- 

genter  considero , Domine  Deus  meus  , terribilis  et  fortis, 
timore  pariter  et  ingenti  rubore  confundor : quoniam 
magna  nobis  est  indita  necessitas  juste  recteque  vivendi, 
cui  cuncta  facimus  ante  oculos  judicis  cuncta  cer- 
nentis. 


XV 

Quod  homo  per  se  nihil  possit.  Quod  non  habeat  unde  glorietur.  Qui 
gratiae  divitias  promereatur.  Quid  homo  per  se.  Gratiae  est  quod  in 
peccata  non  labamur. 

Fortissime,  magnipotens,  Deus  spirituum  universae 
carnis , cujus  oculi  super  omnes  vias  filiorum  Adam , a 
die  nativitatis  eorum  usque  ad  diem  exitus  eorum , ut 
reddas  unicuique  secundum  opera  sua  bona  vel  mala ; 
ostende  mihi,  ut  confitear  tibi,  paupertatem  meam, 
quoniam  dixi  quod  dives  essem , et  nullius  egerem ; et 
nesciebam  quia  pauper  eram,  caecus,  nudus,  miser  et 
miserabilis.  Credebam  me  fore  aliquid,  cum  nihil  essem. 
Dixi,  sapiens  efficiar;  et  stultus  factus  sum.  Cogitabam 
esse  continens ; sed  deceptus  sum.  Et  video  nunc  quia 
donum  tuum  est,  sine  quo  nihil  possumus  facere;  quia 
nisi  tu , Domine , custodieris  civitatem , frustra  vigilat 
qui  custodit  eam.  Sic  docuisti  me,  ut  cognoscerem  me  : 
quia  dereliquisti  me,  et  probasti  me;  non  propter  te  ut 
cognosceres  me,  sed  propter  me  ut  cognoscerem  me. 
Num,  ut  dixi.  Domine,  credebam  me  aliquid  fore  ex  me, 
existimabam  me  sufficere  per  me , nec  percipiebam  quo- 
niam tu  regebas  me,  donec  aliquantulum  te  elongasti  a 


— 407  — 


me , et  cecidi  statim  in  me  : et  vidi  et  cognovi  quoniam 
tu  regebas  me ; et  quod  cecidi , fuit  ex  me , et  quod  sur- 
rexi,  fuit  ex  te.  Aperuisti  mihi  oculos,  lux,  et  excitasti  et 
illuminasti  me : et  vidi  quoniam  tentatio  est  hominis  vita 
super  terram , et  quod  gloriari  non  valeat  ante  te  omnis 
caro,  nec  justificetur  omnis  vivens;  quoniam  si  quid 
boni  est  parvum  vel  magnum,  donum  tuum  est,  et  nos- 
trum non  est  nisi  malum.  Unde  igitur  gloriabitur  omnis 
caro  ? Numquid  de  malo  ? Haec  non  est  gloria , sed  mise- 
ria. Sed  numquid  gloriabitur  de  bono?  Numquid  de 
alieno?  Tuum,  Domine,  est  bonum,  tua  est  gloria.  Qui 
enim  de  bono  tuo  gloriam  sibi  quaerit,  et  non  tibi  quae- 
rit ; hic  fur  est  et  latro , et  similis  est  diabolo , qui  voluit 
furari  gloriam  tuam.  Qui  laudari  vult  de  tuo  dono,  et 
non  quaerit  in  illo  gloriam  tuam , sed  suam : hic  licet 
propter  tuum  donum  laudetur  ab  hominibus,  a te  tamen 
vituperatur;  quia  de  dono  tuo  non  tuam,  sed  suam 
gloriam  quaesivit.  Qui  autem  ab  hominibus  laudatur  vi- 
tuperante te , non  defendetur  ab  hominibus  judicante  te, 
nec  liberabitur  condemnante  te.  At  tu,  Domine,  forma- 
tor meus  ex  utero  matris  meae,  non  me  sinas  cadere  in 
illam  exprobrationem,  ut  exprobretur  mihi  furari  voluisse 
gloriam  tuam.  Tibi  sit  gloria,  cujus  est  omne  bonum; 
nobis  autem  confusio  faciei  et  miseria,  quorum  est  omne 
malum,  nisi  tu  volueris  misereri.  Misereris  quippe,  Do- 
mine, misereris  omnium  quae  fecisti,  et  nihil  odisti 
eorum  quae  fecisti , et  das  nobis  de  bonis  tuis , et  ditas 
nos  inopes  de  optimis  donis  tuis : quoniam  diligis  pau- 

peres,et  divites  facis  eos  divitiis  tuis.  Ecce  nunc , Do- 
mine, pauperes  nos  filii  tui  sumus , et  pusillus  grex 
tuus : aperi  nobis  januas  tuas,  et  edent  pauperes,  et  sa- 
tiabuntur, et  laudabunt  te  qui  requirunt  te.  Scio  etiam 
Domine,  et  confiteor  docente  te,  quoniam  soli  illi  qui 
cognoscunt  se  pauperes , et  confitentur  tibi  paupertatem 
suam,  ditabuntur  a te:  quoniam  qui  se  divites  existi- 
mant cum  sint  pauperes,  a tuis  divitiis  invenientur  ex- 
clusi. Et  ego  igitur  confiteor  tibi.  Domine  Deus  meus, 
paupertatem  meam:  et  sit  tibi  tua  gloria  tota,  quoniam 
tuum  est  omne  bonum.  Per  me  enim.  Domine,  fateor,  ut 
docuisti  me , nihil  aliud  sum  quam  universa  vanitas  et 
umbra  mortis,  et  abyssus  quaedam  tenebrosa,  et  terra 
inanis  et  vacua , quae  sine  tua  benedictione  nihil  germi- 
nat, fructum  quoque  non  facit,  nisi  confusionem,  pec- 
catum et  mortem.  Si  quid  boni  unquam  habui,  a te  re- 
cepi, quidquid  boni  habeo,  tuum  habeo.  Si  quando  steti, 
per  te  steti,  sed  quando  cecidi,  per  me  cecidi.  Semper 
in  luto  jacuissem,  nisi  tu  me  erexisses:  semper  caecus 
fuissem,  nisi  tu  me  illuminasses.  Quando  cecidi,  nun- 
quam surrexissem,  nisi  tu  mihi  manum  porrexisses.  Post- 
quam me  erexisti , semper  cecidissem , nisi  tu  me  susti- 
nuisses ; saepius  periissem , nisi  me  gubernasses. 

Sic  semper.  Domine , sic  semper  gratia  et  misericordia 
tua  praevenit  me,  liberans  me  ab  omnibus  malis,  sal- 
vans a praeteritis,  suscitans  a praesentibus,  et  muniens  a 
futuris , praecidens  etiam  ante  me  laqueos  peccatorum , 
tollens  occasiones  et  causas ; quia  nisi  tu  hoc  mihi  fecisses. 

ego  omnia  peccata  mundi  fecissem  : quoniam  scio,  Domi- 
ne, quod  nullum  peccatum  est  quod  unquam  fecit  homo, 
quod  non  possit  facere  alter  homo,  si  desit  Creator  a quo 
factus  est  homo.  Sed  quod  non  facerem , tu  fecisti;  quod 
abstinerem,  tu  jussisti;  et  quod  tibi  crederem,  tu  gra- 
tiam infudisti.  Tu  namque.  Domine,  regebas  me  tibi, 
servabas  me  tibi  et  mihi,  ut  adulterium  et  omne  aliud 
peccatum  non  committerem. 

XYI 

De  diabolo  et  tentationibus  ejus.  Diaboli  ubique  laquei. 

Tentator  defuit ; et  ut  deesset,  tu  fecisti.  Locus  et  tem- 
pus defuit;  et  ut  liaec  deessent,  tu  fecisti.  Adfuit  tenta- 
tor, non  defuit  locus,  non  defuit  tempus;  sed  ut  non 
consentirem,  tu  me  tenuisti.  Venit  tentator  tenebrosus, 
ut  est;  et  ut  eum  despicerem,  tu  me  confortasti.  Venit 
tentator  fortis  armatus;  et  ut  me  non  vinceret,  eum  re- 
frenasti, et  me  roborasti.  Venit  tentator  transfiguratus  in 
Angelum  lucis;  et  ut  me  non  deciperet,  tu  eum  incre- 
pasti, et  ut  eum  cognoscerem,  tu  me  illuminasti.  Ipse 
enim  est.  Domine,  draCo  ille  magnus,  rufus,  serpens 
antiquus , vocatus  diabolus  et  Satanas,  habens  capita  sep- 
tem et  cornua  decem,  quem  creasti  ad  illudendum  huic 
mari  magno  et  spatioso  manibus , in  quo  sunt  reptilia 
quorum  non  est  numerus,  et  animalia  pusilla  et  magna; 
id  est,  diversa  daemoniornm  genera , quae  nihil  aliud  die 
noctuque  operantur,  nisi  quod  circumeunt  quaerentes 

quem  devorent,  nisi  tu  eripias.  Ipse  enim  est  draco  anti- 
quus ille,  qui  ortus  est  in  paradiso  voluptatis,  qui  cauda 
sua  trahit  tertiam  partem  stellarum  coeli , et  eas  mittit 
in  terram,  qui  veneno  suo  corrumpit  aquas  terrae,  ut 
bibentes  homines  moriantur,  qui  sternit  sibi  aurum  qua- 
si lutum , et  habet  fiduciam  quod  influat  Jordanis  in  os 
ejus,  qui  factus  est  ut  nullum  timeat.  Et  quis  defendet  a 
morsibus  ejus,  quis  eruet  ab  ore  ejus,  nisi  tu, Domine, 
qui  confregisti  capita  draconis  magni  ? Praetende,  Domi- 
ne , super  nos  alas  tuas , ut  fugiamus  sub  eis  a facie  dra- 
conis hujus,  qui  nos  persequitur,  et  scuto  tuo  libera  nos 
a cornibus  ejus.  Hoc  enim  est  studium  suum , hoc  uni- 
cum desiderium  suum,  ut  animas  devoret  quas  creasti. 
Et  ideo  ad  te  clamamus;  libera  nos  ab  adversario  nostro 
quotidiano,  qui  sive  dormiamus,  sive  vigilemus,  sive 
comedamus , sive  bibamus , sive  quodcumque  opus  ope- 
remur, omnibus  modis  instat  die  ac  nocte,  fraudibus 
et  artibus , nunc  palam , nunc  occulte,  sagittas  venena- 
tas contra  nos  dirigens,  ut  interficiat  animas  nostras.  Et 
tamen.  Domine,  pessima  insania  nostra,  quia  cum  con- 
tinue videamus  contra  nos  draconem  ore  aperto  paratum 
ad  devorandum,  nihilominus  dormimus  et  lascivimus  in 
pigritiis  nostris,  tanquam  securi  ante  eum,  qui  nihil 
aliud  desiderat  quam  ut  nos  perdat.  Inimicus  ut  occidat, 
semper  vigilat  sine  somno  : et  nos  ut  custodiamus  nos , 
nolumus  evigilare  a somno.  Ecce  tetendit  ante  pedes 
nostros  laqueos  infinitos,  et  omnes  vias  nostras  implevit 
decipulis  ad  capiendas  animas  nostras.  Et  quis  effugiet  ? 

Laqueos  posuit  in  divitiis , laqueos  in  paupertate,  laqueos 
tetendit  in  cibo , in  potu , in  voluptate , in  somno,  in 
vigiliis  : laqueos  posuit  in  verbo  et  in  opere , et  in  omni 
via  nostra.  Sed  tu , Domine  , libera  nos  de  laqueo  venan- 
tium , et  a verbo  aspero  : ut  confiteamur  tibi  dicentes , 
« Benedictus  Dominus , qui  non  dedit  nos  in  captionem 
dentibus  eorum.  Anima  nostra  sicut  passer  erepta  est  de 
laqueo  venantium  : laqueus  contritus  est,  et  nos  liberati 
sumus. » 

XVII 

Lucis  Dei  ad  eos  carendos  necessitas.  Diaboli  versutia. 

Et  quidem.  Domine  lux  mea,  revela  oculos  meos,  ut 
videam  lumen,  et  ambulem  in  lumine  tuo,  et  non  im- 
pinguam  in  laqueos  ejus.  Quis  enim  evadet  laqueos  istos 
multos , nisi  videat  eos  ? Et  quis  videbit , nisi  quem  tu 
illuminaveris  lumine  tuo  ? Ipse  enim  pater  tenebrarum 
laqueos  suos  abscondit  in  tenebris  suis , ut  capiantur  in 
eis  omnes  qui  sunt  in  tenebris  suis,  qui  sunt  filii  tene- 
brarum harum , non  videntes  lumen  tuum , in  quo  qui 
ambulat,  non  timebit.  Qui  enim  ambulat  in  die,  non 
offendit : qui  autem  in  nocte  ambulat,  offendit,  quia  lux 
non  est  in  eo.  Tu  lux,  Domine,  tu  lux  filiorum  lucis,  tu 
dies  qui  nescis  occasum , in  quo  ambulant  filii  tui  sine 
offensione  et  sine  quo  omnes  qui  ambulant,  in  tenebris 
sunt , quia  te  lucem  mundi  non  habent.  Ecce  quotidie 
cernimus,  quia  quo  magis  a te  vero  lumine  quis  elonga- 
tur, eo  magis  peccatorum  involvitur  tenebris;  et  quo 


— 412  — 


magis  est  in  tenebris , eo  minus  videt  laqueos  in  via 
sua;  et  ideo  minus  cognoscit , et  idcirco  saepius  capi- 
tur , et  cadit  in  eis;  et  quod  est  horribilius,  etiam  se 
cecidisse  ignorat.  Qui  vero  suum  casum  ignorat,  eo  mi- 
nus curat  surgere,  quanto  se  existimat  adhuc  stare.  Tu 
vero,  lux  mentis.  Domine  Deus  meus,  nunc  illumina 
oculos  meos  , ut  videam  et  cognoscam , ne  corruam 
in  conspectu  adversariorum  meorum.  Etenim  in  exter- 
minium nostrum  laborat  inimicus  noster,  quem  petimus 
ut  facias  liquefieri  a facie  nostra , sicut  cera  liquescit  a 
facie  ignis.  Quoniam,  Domine,  ipse  est  latro  primus  et 
ultimus,  qui  consilium  fecit  ut  raperet  gloriam  tuam, 
quando  inflatus  et  elatus  crepuit  et  cedidit  in  foveam 
suam  , et  ejecisti  eum  de  monte  sancto  tuo , et  de  medio 
lapidum  ignitorum , in  quorum  medio  ambulavit.  Et 
nunc , vita  mea,  Deus  meus,  ex  quo  cecidit , non  cessat 
persequi  filios  tuos.  Et  in  odium  tuum,  o Rex  magne, 
cupit  perdere  hanc  creaturam  tuam,  quam  creavit  omni- 
potens bonitas  tua  ad  imaginem  tuam ; ut  non  possideat 
gloriam  tuam , quam  ipse  perdidit  per  superbiam  suam. 
Sed  contere  eum,  fortis  noster,  ante  nos  agnos  tuos  : et 
illumina  nos  ut  videamus  laqueos  quos  ipse  paravit,  et 
evadamus  ad  te , laetitia  Israel. 

Et  haec  omnia  tu.  Domine,  melius  nosti,  qui  nosti 
contentionem  ejus,  et  cervicem  ejus  durissimam.  Nec 
hoc  dico  ut  ostendam  tibi,  qui  omnia  vides , et  nulla  te 
latet  cogitatio.  Sed  ante  pedes  tuae  majestatis  de  inimico 
jneo  querimoniam  facio,  judex  aeterne,  ut  et  ipsum  dam- 

nes,  et  nos  filios  tuos  salves,  quorum  fortitudo  tues.  Ver- 
sutus est,  Domine,  iste  hostis  et  tortuosus ; nec  facile  de- 
prehendi possunt  circuitus  viae  ejus,  nec  cognosci  species 
vultus  ejus,  nisi  tu  illumines.  Nam  nunc  hic,  nunc  illic; 
nunc  agnum,  nunc  lupum ; nunc  tenebras,  nunc  lucem  se 
ostendit ; sed  singulis  quibuslibet  qualitatibus , locis  et 
temporibus,  secundum  varias  rerum  mutationes,  varias 
exhibet  tentationes.  Num  ut  tristes  decipiat,  tristatur  et 
ipse ; ut  gaudentes  illudat , fingit  se  et  ipse  gaudere ; ut 
spirituales  defraudet , in  Angelum  lucis  se  transfigurat ; 
ut  fortes  comprimat,  apparet  ut  agnus;  ut  mites  devoret, 
apparet  ut  lupus.  Haec  quidem  omnia  secundum  simili- 
tudinem variarum  tentationum  effici  habent , sicut  alios 
a timore  nocturno,  alios  a sagitta  volante  in  die  , alios  a 
negotio  perambulante  in  tenebris,  alios  ab  incursu,  alios 
a daemonio  meridiano.  Et  ad  haec  quis  idoneus  ut  cog- 
noscat ? Quis  revelabit  speciem  indumenti  ejus , et  gyrum 
dentium  ejus  quis  agnovit?  En  abscondit  sagittas  suas  in 
pharetra , et  laqueos  etiam  abscondit  sub  specie  lucis,  et 
hoc  difficilius  perpenditur,  nisi  a te.  Domine  spes  nos- 
tra, lumen  assumamus,  ut  videamus.  Nam  non  solum 
in  carnis  operibus  quae  de  facili  agnoscuntur,  non  tan- 
tum in  ipsis  vitiis,  sed  in  ipsis  quoque  spiritualibus  exer- 
citiis laqueos  abscondit  subtiles ; et  sub  virtutum  colore 
ipsa  vitia  induit , et  transmutat  se  in  Angelum  lucis.  Haec 
et  multa  alia  nititur  contra  nos  filius  Belial , iste  Satan , 
Domine  Deus  noster.  Et  nunc  ut  leo,  nunc  ut  draco, 
manifeste  et  occulte,  intus  et  extra,  die  ac  nocte  insidia- 

tur , ut  rapiat  animas  nostras.  Et  tu  eripe  nos , Domine , 
qui  salvas  sperantes  in  te  : ut  ipse  de  nobis  doleat,  et  tu 
lauderis  in  nobis , Domine  Deus  noster. 

XVIII 

Ingratudinis  mala.  Beneficiorum  Dei  descriptio.  De  iisdem  gratiarum 

actio.  Deum  semper  diligere  tenemur,  nec  valemus  nisi  dederit. 

Ego  autem  filius  ancillae  tuae,  quae  me  commendavit 
manui  tuae,  jam  his  pauperculis  confessionibus  meis  con- 
fitear tibi,  liberator  meus,  toto  corde  meo;  et  recolam 
ad  mentem  meam  bona  quae  fecisti  mihi  a juventute  mea, 
in  omni  vita  mea.  Scio  namque  quod  ingratitudo  tibi 
displiceat , quae  radix  est  totius  mali  spiritualis,  et  ventus 
quidam  desiccans  et  urens  omne  bonum , obstruens  fon- 
tem divinae  misericordiae  super  hominem  : qua  et  mala 
mortua  jam  oriuntur , et  viva  jam  opera  moriuntur , et 
ultra  non  adipiscuntur.  Et  ego.  Domine,  gratias  tibi 
agam , ne  sim  ingratus  tibi , liberator  meus , quoniam 
liberasti  me.  Quoties  me  jam  absorbuerat  ille  draco , et 
tu , Domine , ab  ore  ejus  extraxisti  me  ? Quando  vel  quo- 
ties peccavi , et  ipse  paratus  fuit  deglutire  me ; sed  tu 
defendisti  me  ? Cum  contra  te  inique  agebam , cum  tua 
mandata  frangebam  , stabat  paratus  ipse  ut  me  raperet 
ad  infernum ; sed  tu  prohibebas.  Ego  te  offendebam  , et 
tu  me  defendebas;  ego  te  non  timebam,  et  tu  me  custo- 
diebas. A te  recedebam,  et  inimico  meo  me  exhibebam; 
tu  ipsum  ne  me  acciperet , deterrebas.  Haec  mihi  tu , 
Deus  meus , beneficia  conferebas , et  ego  non  cognosce- 

bam.  Sic  me  multoties  a faucibus  diaboli  liberasti , de 
ore  leonis  eripuisti , et  ab  inferno  licet  me  nescientem 
multis  vicibus  reduxisti.  Descendi  enim  usque  ad  portas 
inferni , et  ne  illuc  intrarem , tu  me  tenuisti ; appropin- 
quavi usque  ad  portas  mortis,  et  ne  me  ipsa  caperet,  tu 
fecisti.  De  morte  etiam  corporis  me  saepius  eripuisti,  Sal- 
vator meus , cum  me  graves  morbi  tenerent,  cum  fui  in 
periculis  multis,  per  mare,  per  terras ; ab  igne  et  gladio, 
et  ab  omni  periculo  liberans,  semper  mihi  astans,  et 
misericorditer  salvans.  Sciebas  quidem,  Domine,  quia 
si  tunc  mors  me  praeoccupasset , infernus  animam  meam 
suscepisset,  et  perpetuo  damnatus  fuissem  : sed  tua 
misericordia  et  tua  gratia  praevenerunt  me , eripiens  me 
de  morte  corporis  et  de  morte  animae,  Domine  Deus 
meus.  Haec  et  multa  alia  mihi  tua  beneficia  exhibuisti,  et 
ego  eram  caecus,  et  non  cognovi,  donec  illuminasti  me. 

Nunc  igitur , lux  animae  meae , Domine  Deus  meus , 
vita  mea  per  quam  vivo , lumen  oculorum  meorum  per 
quod  video,  en  illuminasti  me,  et  cognosco  te,  quia  vivo 
per  te , et  gratias  ago  tibi , licet  viles  et  exiles  et  impares 
beneficiis  tuis,  quales  babet  mea  fragilitas  offero.  Quo- 
niam tu  es  solus  Deus  meus,  creator  meus  benignus,  qui 
amas  animas,  et  nihil  odisti  eorum  quae  fecisti.  En  ego 
primus  inter  peccatores  quos  salvasti,  ut  exemplum  aliis 
tribuam  benignissimae  pietatis  tuae,  confitear  beneficia 
tua  magna , quoniam  eripuisti  me  de  inferno  semel  et 
secundo  et  tertio  et  centies  et  millies,  et  ego  semper  ad 
infernum  tendebam , et  tu  me  semper  reducebas : et  cum 

me  juste  millies  damnasses , si  voluisses ; noluisti , quia 
amas  animas , et  dissimulas  peccata  mea  propter  poeni- 
tentiam , Domine  Deus  meus , quia  multae  misericordiae 
in  omnibus  viis  tuis.  Nunc  ergo  video  haec , Domine  Deus 
meus , et  cognosco  per  lumem  tuum , et  deficit  anima 
mea  in  misericordia  tua  magna  super  me ; quoniam  eri- 
puisti animam  meam  ex  inferno  inferiori , et  me  redu- 
xisti ad  vitam.  Totus  eram  in  morte , totum  me  resusci- 
tasti ; et  tuum  igitur  sit  totum  quod  vivo.  Totus  totum 
me  tibi  offero  : totus  spiritus , totum  cor , totum  corpus , 
tota  vita  mea  vivat  tibi,  vita  mea;  quoniam  totum  me 
liberasti , ut  totum  me  possideres ; totum  me  refecisti,  ut 
totum  me  rehafeeres.  Diligam  te  igitur,  Domine  virtus 
mea,  diligam  te,  ineffabilis  exsultatio  mea,  et  vivat  jam 
non  mihi , sed  tibi  tota  vita  mea,  quae  perierat  in  mise- 
ria mea,  quae  resuscitata  est  in  misericordia  tua,  qui  es 
Deus  misericors  et  miserator  et  multae  misericordiae  in 
millia  his  qui  diligunt  nomen  tuum.  Idcirco,  Domine 
Deus  meus,  sanctificator  meus,  jussisti  mihi  lege  tua, 
ut  diligam  te  toto  corde  meo,  tota  anima  mea,  tota  mente 
mea , tota  fortitudine  mea,  et  ex  omnibus  viribus  meis, 
et  etiam  ex  intimis  medullis  cordis  mei,  omnibus  horis 
et  momentis  quibus  fruor  bonis  misericordiae  tuae ; quo- 
niam semper  perirem,  nisi  quia  semper  me  regis ; semper 
morerer,  nisi  quia  semper  me  vivificas,  et  omni  mo- 
mento me  tibi  obligas,  dum  omni  momento  mihi  tua 
magna  beneficia  praestas.  Sicut  ergo  nulla  est  hora  vel 
punctum  in  omni  vita  mea,  quo  tuo  beneficio  non  utar; 

sic  nullum  debet  esse  momentum  , quo  te  non  habeam 
ante  oculos  in  mea  memoria,  et  te  non  diligam  ex  omni 
fortitudine  mea.  Sed  nec  hoc  valeo  , nisi  tu  dederis 
mihi,  cujus  est  omne  donum  bonum,  et  omne  datum 
optimum  descendens  a Patre  luminum ; apud  quem  non 
est  transmutatio,  nec  vicissitudinis  obumbratio.  Non 
enim  est  volentis  neque  currentis,  sed  tui  miserentis,  ut 
diligamus  te.  Tuum  est,  Domine,  hoc  donum,  cujus  est 
omne  bonum.  Jubes  te  diligi,  da  quod  jubes,  et  jube 
quod  vis. 

XIX 

Amoris  fervens  desiderium.  Beneficiorum  Dei  recapitulatio. 

Amo  te , Deus  meus,  magisque  semper  amare  cupio , 
quia  tu  es  revera  omni  meile  dulcior,  omni  lacte  nutri- 
bilior, et  omni  luce  clarior.  Idcirco  super  omne  aurum 
et  argentum  et  lapidem  pretiosum  es  mihi  charior.  Dis- 
plicebat enim  mihi  quidquid  agebam  in  saeculo  prae  dul- 
cedine tua,  et  decore  domus  tuae,  quam  dilexi.  0 ignis 
qui  semper  ardes  et  nunquam  exstingueris,  o amor  qui 
semper  ferves  et  nunquam  tepescis , charitas  Deus  meus, 
accende  me.  Accende,  inquam,  totum  me,  ut  totus  dili- 
gam solum  te.  Minus  enim  te  amat,  qui  tecum  aliquid 
amat  quod  non  propter  te  amat.  Diligam  te , Domine , 
quoniam  tu  prior  dilexisti  me.  Et  unde  mihi  verbum,  ut 
explicem  signa  dilectionis  tuae,  maxime  erga  me,  propter 
innumera  beneficia  tua,  quibus  a principio  educasti  me? 
Post  beneficium  nempe  creationis,  quando  in  principio 
t.  i.  27 

de  nihilo  ad  imaginem  tuam  creasti  me,  honorificans  et 
exaltans  me  inter  eas  creaturas  quas  fecisti,  et  nobilitans 
nomine  vultus  tui,  quo  signasti  superliminare  cordis 
mei,  quo  ab  insensibilibus  pariter  et  sensibilibus  brutis 
discrevisti  me,  et  paulo  minus  ab  Angelis  minuisti.  Pa- 
rum hoc  fuit  ante  conspectum  bonitatis  tuse,  quoniam 
quotidianis  et  singularibus  maximisque  donariis  tuorum 
beneficiorum  me  sine  intermissione  nutrivisti , et  quasi 
filium  tuum  parvulum  tenellum  uberibus  tuae  consola- 
tionis lactasti  et  confortasti  me.  Ut  enim  tibi  totus  servi- 
rem, omnia  quaecumque  fecisti,  in  meum  servitium  tra- 
didisti. 


XX 

Quod  omnia  serviunt  homini  ut  homo  serviat  Creatori. 

Omnia  sub  pedibus  hominum  subjecisti,  ut  solus  homo 
totus  tibi  subjiceretur;  et  ut  tuus  esset  totus  homo,  super 
omnia  tua  dominatus  est  homo.  Exteriora  nempe  pro 
corpore  cuncta  creasti , ipsum  vero  corpus  pro  anima , 
animam  vero  pro  te ; ut  tibi  soli  vacaret , et  te  solum 
amaret,  possidens  te  ad  solatium,  inferiora  vero  omnia 
ad  servitium.  Quidquid  enim  coeli  ambitu  continetur, 
inferius  ab  anima  humana  est,  quae  facta  est  ut  summum 
bonum  superius  possideret , cujus  possessione  beata 
fieret;  cui  si  adhaeserit,  cunctarum  mutabilitatum  infe- 
riorum necessitudines  supergrediens,  illius  summae  ma- 
jestatis, cujus  aemulatur  speciem,  aeternitate  immortalita- 
tis cum  serenitate  gaudebit.  Tunc  vero  illis  bonis  optimis 

fruetur  in  domo  Domini , quorum  comparatione  cuncta 
quae  hic  cernimus,  velut  nihilum  computantur.  Illa 
sunt  quae  oculus  non  vidit,  nec  auris  audivit,  nec  in  cor 
hominis  ascenderunt,  quae  praeparavit  Deus  diligentibus 
se.  Et  haec  quidem,  Domine,  daturus  es  animae.  His 
etiam  quotidie  laetificas  animas  servorum  tuorum , qui 
amas  animas.  Quid  miror  haec.  Domine  Deus  meus  ? 
Imaginem  quippe  tuam  honorificas,  et  similitudinem 
tuam  ad  quam  creatae  sunt.  Nam  et  corpori  nostro,  licet 
adhuc  corruptibili  et  ignobili,  ut  videret,  dedisti  clarita- 
tem coeli  per  manum  ministrorum  tuorum  indefesso- 
rum , solis  et  lunae,  qui  praecepto  tuo  jugiter  die  ac  nocte 
deserviunt  filiis  tuis ; ut  spiraret,  largitus  es  aeris  puri- 
tatem; ut  audiret,  sonorum  varietates ; ut  odoraret,  odo- 
rum suavitates;  ut  gustaret,  saporum  qualitates;  ut 
contrectaret,  dedisti  corpulentorum  omnium  grossitates. 
Adjumenta  suis  necessitatibus  dedisti  jumenta;  volucres 
quoque  coeli  et  pisces  maris,  et  fructus  terrae  ad  reficien- 
dum impendisti.  Medicinas  de  terra  propter  singulas 
quasque  suas  corruptelas  creasti , singula  solatia  singulis 
malis  obviantia  praeparasti,  quoniam  es  misericors  et 
miserator,  et  novisti  figmentum  nostrum  figulus  noster, 
et  nos  omnes  quasi  lutum  in  manu  tua. 


XXI 

Ex  bonis  temporalibus  colligitur  magnitudo  coelestium. 

En  aperitur  mihi  misericordia  tua  magna;  lumine  tuo 

illustra,  quaeso,  magis  adhuc,  ut  mihi  magis  aperiatur. 
Nam  ex  his  minimis  tua  magna,  et  ex  his  visibilibus  tua 
invisibilia  comprehendimus,  Domine  Deus  sancte,  et 
bone  Creator  noster.  Si  enim,  mi  Domine,  pro  hoc  cor- 
pore ignobili  et  corruptibili  tam  magna  et  innumera 
beneficia  praestas  a coelo  et  aere,  a terra  et  mari,  luce  et 
tenebris,  calore  et  umbra,  rore  et  imbre,  ventis  et  plu- 
viis, volucribus  et  piscibus,  bestiis  et  arboribus,  et  mul- 
tiplicitate herbarum  et  germinum  terrae,  et  cunctarum 
creaturarum  tuarum  ministerio  nobis  successive  per  sua 
tempora  ministrantium,  ut  alleves  fastidium;  qualia, 
quaeso,  et  quam  magna  et  innumerabilia  erunt  illa  bona, 
quae  praeparasti  diligentibus  te , in  illa  coeli  patria,  ubi  te 
videbimus  facie  ad  faciem?  Si  tanta  facis  nobis  in  car- 
cere,  quid  ages  in  palatio?  Magna  et  innumerabilia  sunt 
opera  tua.  Domine  rex  coelorum.  Cum  sint  haec  omnia 
valde  bona  et  delectabilia,  quae  bonis  pariter  malisque 
communia  tradidisti;  qualia  futura  sunt  illa,  quae  solis 
bonis  recondidisti?  Si  tam  innumera  et  varia  dona  tua, 
quae  nunc  amicis  pariter  tribuis  et  inimicis;  quam 
magna  et  innumerabilia,  quam  dulcia  et  delectabilia, 
quae  solis  tuis  es  largiturus  amicis?  Si  tanta  solatiain  hac 
die  lacrymarum ; quanta  conferes  in  die  nuptiarum  ? Si 
tanta  delectabilia  continet  carcer;  quanta,  quaeso,  con- 
tinet patria?  Oculus  non  vidit,  Deus,  absque  te,  quae  prae- 
parasti diligentibus  te.  Secundum  enim  magnam  multi- 
tudinem magnificentiae  tuae  est  etiam  multitudo  magna 
dulcedinis  tuae,  quam  abscondisti  timentibus  te.  Magnus 

enim  tu  es , Domine  Deus  meus , et  immensus , nec  est 
finis  magnitudinis  tuae,  nec  est  numerus  sapientiae  tuae, 
nec  est  mensura  benignitatis  tuae,  nec  est  finis,  nec 
numerus,  nec  mensura  retributionis  tuae  : s$d  sicut 
magnus  es  tu,  ita  magna  sunt  donaria  tua,  quoniam  tu 
ipse  praemium  et  donum  omnium  legitimorum  tuorum 
pugnatorum. 


XXli 

Consolatio  aeterna  non  est  speranda  cum  praesenti.  Dulcedo  Dei 
demulcet  amaritudinem  mundi. 

Haec  sunt  beneficia  magna  tua.  Domine  Deus  meus, 
sanctificator  sanctorum  tuorum,  quibus  repleturus  es 
inopiam  esurientium  filiorum  tuorum;  quoniam  factus 
es  spes  desperatorum,  consolatio  desolatorum  : tu  corona 
spei,  quae  ornata  est  gloria,  praeparata  vincentibus;  tu 
famelicorum  satietas  aeterna,  danda  esurientibus ; tu  con- 
solatio sempiterna,  qui  solis  illis  te  tribuis,  qui  consola- 
tionem hujus  mundi  pro  tua  consolatione  contemnunt. 
Nam  qui  hic  consolantur,  indigni  tua  consolatione 
habentur.  Sed  qui  hic  cruciantur,  a te  consolantur  : et 
qui  participant  passionibus,  participant  et  consolatio- 
nibus. Nemo  enim  potest  in  utroque  saeculo  consolari, 
nec  potest  quis  hic  et  in  futuro  gaudere;  sed  unum 
necesse  est  ut  perdat,  qui  altum  voluerit  possidere.  Haec 
ubi  considero.  Domine  consolator  meus,  renuo  consolari 
animam  meam , ut  digna  habeatur  tuis  consolationibus 
aeternis : quia  justum  est  ut  amittat  te,  quicumque  in 


aliquo  alio  magis  consolari  eligit  quam  in  te.  Et  obsecro, 
summa  veritas,  te  per  te,  non  permittas  me  in  aliqua 
consolatione  vana  consolari  quam  in  te;  sed  omnia  mihi 
peto  ut  amarescant;  ut  tu  solus  dulcis  appareas  animae 
meae,  qui  es  dulcedo  inaestimabilis,  per  quam  cuncta 
amara  dulcorantur;  tua  enim  dulcedo  Stephano  lapides 
torrentis  dulcoravit : tua  dulcedo  craticulam  Laurentio 
dulcem  fecit.  Pro  tua  dulcedine  ibant  Apostoli  gaudentes 
a conspectu  concilii,  quoniam  digni  habiti  sunt  pro 
nomine  Jesu  contumeliam  pati ; ibat  Andraeas  securus  ad 
crucem  et  gaudens,  quoniam  ad  tuam  dulcedinem  pro- 
perabat ; haec  tua  dulcedo  ipsos  Apostolorum  principes 
sic  replevit,  ut  pro  ipsa  crucis  patibulum  unus  eligeret , 
alter  quoque  caput  ferienti  gladio  supponere  non  time- 
ret; pro  hac  emenda  Bartholomaeus  propriam  pellem 
dedit;  pro  hac  quoque  gustanda  veneni  poculum  intre- 
pidus Joannes  potavit.  Hanc  ut  gustavit  Petrus,  omnium 
inferiorum  oblitus  clamavit  quasi  ebrius,  dicens.  Do- 
mine, bonum  est  nos  hic  esse,  faciamus  hic  tria  taber- 
nacula : hic  moremur,  te  contemplemur,  quia  nullo  alio 
indigemus;  sufficit  nobis.  Domine,  videre  te,  sufficit, 
inquit,  tanta  dulcedine  satiari.  Unam  enim  stillam  dul- 
cedinis iste  gustavit,  et  omnem  aliam  fastidivit  dulcedi- 
nem; quid  putas  dixisset,  si  magnam  illam  multitudinem 
dulcedinis  divinitatis  tuse  gustasset,  quam  abscondisti 
diligentibus  te?  Hanc  tuam  dulcedinem  ineffabilem  et 
illa  gustaverat  virgo,  de  qua  legimus,  quod  lsetissime  et 
glorianter  ibat  ad  carcerem,  et  quasi  ad  epulas  invitata. 

Hanc,  ut  reor,  ct  ipse  gustaverat,  qui  dicebat,  quam 
magna  multitudo  dulcedinis  tuse.  Domine,  quam  abscon- 
disti timentibus  te  ! Quique  monebat.  Gustate  et  videte, 
quoniam  suavis  est  Dominus.  Hsec  est  illa  beatitudo. 
Domine  Deus  noster,  quam  exspectamus  daturum  te 
nobis;  pro  qua  tibi.  Domine,  continue  militamus,  pro 
qua  mortificamur  tota  die,  ut  in  tua  vita  vivamus. 


XXIII 

Aspiratio  ad  fruitionem  Dei.  Non  obtinetur  nisi  ex  dono  Dei. 

Tu  autem  exspectatio  Israel,  Domine,  desiderium  ad 
quod  suspirat  quotidie  cor  nostrum,  festina,  ne  tarda- 
veris. Surge,  propera,  et  veni,  ut  educas  nos  de  isto  car- 
cere  ad  confitendum  nomini  tuo,  ut  gloriemur  in  lumine 
tuo.  Aperi  aures  tuas  clamoribus  lacrymarum  pupillo- 
rum tuorum,  qui  clamant  ad  te  : Pater  noster,  da  nobis 
hodie  panem  nostrum  quotidianum,  in  cujus  fortitudine 
ambulemus  die  ac  nocte,  usquequo  perveniamus  ad 
montem  tuum  Oreb.  Et  ego  parvulus  inter  parvulos 
familiae  tuae,  Deus  pater  et  virtus  mea,  quando  veniam, 
et  apparebo  ante  faciem  tuam;  ut  qui  nunc  tibi  confiteor 
ad  tempus,  ex  tunc  confitear  tibi  in  aeternum?  Beatus 
ero  si  fuero  admissus  ad  videndum  claritatem  tuam. 
Quis  mihi  hoc  tribuat,  ut  ad  hoc  venire  permittas  me? 
Scio,  Domine,  scio  et  confiteor  me  indignum  ut  intrem 
sub  tectum  tuum  : sed  fac  propter  honorem  tuum,  et 
ne  confundas  in  te  sperantem  servum  tuum.  Et  quis 


— 424  - 


intrabit  in  sanctuarium  tuum  ad  considerandas  potentias 
tuas,  nisi  tu  aperias?  Quis  autem  aperiet,  si  tu  clauseris? 
Si  enim  dextruxeris,  nemo  est  qui  sedificet;  et  si  inclu- 
seris hominem,  nemo  est  qui  aperiat.  Si  continueris 
aquas,  omnia  siccabuntur;  et  si  emiseris  eas,  subvertent 
terram.  Si  omnia  quaecumque  fecisti,  ad  nihilum  redi- 
gas, quis  contradicet  tibi?  Porro  sempiterna  bonitas 
misericordiae  tuae,  qua  voluisti  et  fecisti  omnia  quae- 
cumque voluisti.  Tu  nos  fecisti,  fabricator  mundi,  rege 
nos;  tu  nos  creasti,  ne  spernas  nos,  quia  opera  tua 
sumus.' Et  quidem,  Domine  Deus  noster,  nos  lutum  et 
vermiculi  non  valemus  in  tuas  aeternitates  intrare,  nisi 
tu  induxeris  qui  de  nihilo  cuncta  creasti. 

XXIV 

Quod  nihil  sine  Dei  gratia  possimus. 

Ego  autem  opus  manuum  tuarum  confiteor  tibi  in 
timore  tuo,  quia  non  in  arcu  meo  sperabo,  et  gladius 
meus  non  salvabit  me,  sed  dextera  tua  et  brachium  tuum 
et  illuminatio  vultus  tui.  Alioquin  desperarem,  nisi  quia 
spes  mea  es  tu  qui  creasti  me,  et  non  derelinques  me, 
quoniam  non  derelinquis  sperantes  in  te.  Tu  quippe  es. 
Domine  Deus  noster,  suavis  et  mitis,  patiens  et  in  mise- 
ricordia disponens  omnia.  Et  nos  si  peccaverimus,  tui 
sumus  : etsi  non  peccaverimus,  scimus  quoniam  apud 
te  sumus  computati.  Nos  folium  universi , et  vanitas 
omnis  homo  vivens , et  ventus  est  vita  nostra  super  ter- 

ram  : ne  irascaris  si  cadimus  pupilli  tui,  quoniam  tu 
nosti  figmentum  nostrum , Domine  Deus  noster.  Num , 
Deus  inaestimabilis  fortitudinis,  contra  folium  quod  vento 
rapitur  ostendere  vis  potentiam  tuam,  et  stipulam  siccam 
persequi  ? Num  damnabis , rex  Israel  aeterne,  num  dam- 
nabis pulicem  unum  ? Audivimus  de  misericordia  tua , 
Domine,  quoniam  tu  mortem  non  facis,  nec  laetaris  in 
perditione  morientium.  Propter  te  oramus  te,  ne  permit- 
tas dominari  quod  non  fecisti  liuic  creaturae  tuae  quam 
fecisti.  Si  doles  de  perditione ; quid  te  prohibet.  Domine, 
qui  omnia  potes,  ne  semper  laeteris  de  nostra  salvatione? 
Si  vis , potes  me  salvare  : ego  autem  etsi  velim  non  pos- 
sum ; tam  magna  est  multitudo  miseriarum  mearum 
mecum.  Velle  quippe  mihi  adjacet,  perficere  autem  non 
invenio.  Velle  autem  quod  bonum  est  non  possum, nisi 
tu  velis ; nec  quod  volo  possum,  nisi  tua  potentia  me  con- 
fortet ; et  quod  possum,  aliquando  nolo,  nisi  tua  voluntas 
fiat  sicut  in  coelo  et  in  terra;  et  quod  volo  et  possum , ignoro, 
nisi  tua  sapientia  me  illustret.  Et  si  sciam,  quandoque  no- 
lens, quandoque  non  valens , imperfecta  et  vacua  transit 
sapientia  mea,  nisi  adjuver  a vera  sapientia  tua.  In  tua 
autem  voluntate  cuncta  sunt  posita,  et  non  est  qui  possit 
resistere  voluntati  tuae.  Domine  universorum,  principa- 
tum tenens  omnis  carnis : et  quaecumque  vis,  facis  in  coelo 
et  in  terra,  in  mari  et  in  omnibus  abyssis.  In  nobis  igitur 
fiat  voluntas  tua,  super  quibus  invocatum  est  nomen 
tuum;  ne  pereat  hoc  nobile  plasma  tuum , quod  creasti 
propter  honorem  tuum.  Et  quis  est  homo  natus  de  mu- 

liere,  qui  vivat  et  non  videat  mortem,  et  eripiat  animam 
suam  de  manu  inferi , nisi  tu  solus  eripias , vita  vita- 
lis omnis  vitae , per  quem  omnia  vivunt  ? 

XXV 

Qucd  voluntas  humana  sine  gratia  inefficax  sit  ad  bona  opera. 

Ut  enim  jam  tibi  confessus  sum,  laus  vitae  meae , Deus 
meus , virtus  salutis  meae,  sperabam  aliquando  in  virtute 
mea,  quae  tamen  non  est  virtus.  Et  cum  sic  volui  cur- 
rere ; ubi  magis  stare  credebam , ibi  magis  cecidi ; fac- 
tusque sum  magis  retro,  et  non  ante ; et  quod  credebam 
consequi,  longius  elongavit  a me.  Sic  per  multa  similia 
vires  meas  probans  cognosco  nunc,  quia  illuminasti  me, 
quoniam  ubi  magis  credidi  posse  per  me , minus  semper 
ibi  potui.  Dicebam  enim , hoc  faciam,  illud  perficiam ; 
fiebatque  post  nec  hoc,  nec  illud.  Aderat  voluntas  ? Non 
erat  facultas.  Aderat  facultas  ? Non  aderat  voluntas ; quo- 
niam de  meis  viribus  confidebam.  Nunc  autem  confiteor 
tibi , Domine  Deus , Pater  coeli  et  terrae , quia  non  in 
fortitudine  sua  roborabitur  vir,  ut  glorietur  ante  te  stulta 
praesumptio  omnis  carnis.  Nec  est  hominis  velle  quod 
possit,  aut  posse  quod  velit,  vel  scire  quod  velit  et  possit; 
sed  potius  a te  gressus  hominis  diriguntur , illorum,  in- 
quam, qui  non  a se,  sed  a te  dirigi  se  confitentur.  Obse- 
cramus itaque  viscera  misericordiae  tuae , velis.  Domine, 
salvare  quod  creasti ; quoniam  si  vis,  potes  nos  salvare; 
et  in  tua  voluntate  virtus  est  nostrae  salutis. 

XXYI 

Spem  sublevant  jam  praestita  Dei  beneficia. 

Recordare  misericordiae  tuae  antiquae , qua  nos  a prin- 
cipio in  benedictionibus  tuae  dulcedinis  praevenisti.  Ante- 
quam enim  nascerer  egofdius  ancillae  tuae.  Domine  spes 
mea  ab  uberibus  matris  meae,  tu  me  praevenisti  praepa- 
rans mihi  semitas,  quibus  incederem  et  venirem  ad 
gloriam  domus  tuae.  Priusquam  me  formares  in  utero , 
novisti  me  : et  antequam  exirem  de  vulva , quidquid  tibi 
placuit , praeordinasti  de  me.  Quae  qualia  sunt  in  libro 
tuo  de  me  scripta,  in  secreto  consistorii  tui,  ego  quidem 
ignoro,  unde  et  valde  timeo;  tu  vero  nosti;  quoniam 
quod  ego  per  successus  dierum  et  temporum  hinc  ad 
mille  annos  hujus  temporalitatis  exspecto  , in  conspectu 
aeternitatis  tuae  jam  factum  est;  et  quod  futurum  est, 
jam  factum  est.  Ego  autem  stans  in  hac  nocte  tenebrosa 
haec  ignorans,  timor  et  tremor  venerunt  super  me , dum 
video  mihi  undique  imminere  multa  pericula , a multis 
quoque  hostibus  venari,  multitudineque  innumerarum 
miseriarum  in  hac  vita  circumdatum.  Et  nisi  in  tantis 
his  malis  adforetmihi  tuum  adminiculum,  desperarem. 
Sed  spes  mihi  magna  subest  de  te , mitissime  princeps 
Deus  meus;  et  consideratio  multitudinis  miserationum 
tuarum , quae  apud  te  sunt , sublevat  mentem  meam  ; et 
praecedentia  signa  misericordiae  tuae , quae  antequam  nas- 
cerer praevenerunt  me,  et  nunc  specialiter  in  me  efful- 

serunt , de  futuris  benignitatis  tuse  melioribus  et  perfec- 
tioribus muneribus,  quse  tuis  amicis  reservas,  spem 
meam  admonent,  ut  in  te  lsetetur.  Domine  Deus  meus, 
laetitia  sancta  et  viva,  quae  semper  laetificas  juventutem 
meam.  Dilexisti  enim  me,  unice  amor  meus,  antequam 
diligerem  te,  et  ad  imaginem  tuam  creasti  me , omnibus 
creaturis  tuis  praeposuisti  me  : quam  dignitatem  tunc 
quidem  servo  cum  noverim  te,  propter  quod  fecisti  me. 


XXVII 

Quanta  Deus  prsestet  homini  per  Angelos  custodes.  Unde  Dei  cum 
homine  deliciae. 

Insuper  facis  Angelos  tuos  spiritus  propter  me,  quibus 
mandasti  ut  custodiant  me  in  omnibus  viis  meis,  ne  forte 
offendam  ad  lapidem  pedem  meum.  Hi  sunt  custodes 
super  muros  tuos  novae  Jerusalem,  et  montes  in  circuitu 
ejus  vigilantes  et  custodientes  vigilias  noctis  super  gre- 
gem tuum,  ne  quando  rapiat  ut  leo  animas  nostras,  dum 
non  est  qui  redimat , ille  antiquus  adversarius  noster , 
qui  quasi  leo  rugiens  semper  Circuit  quaerens  quem  de- 
voret. Hi  sunt  cives  beatae  civitatis  supernae  Jerusalem , 
quae  sursum  est  mater  nostra,  in  ministerium  missi  prop- 
ter eos  qui  liaereditatem  capiunt  salutis ; ut  eos  liberent 
ab  inimicis  suis , et  custodiant  in  omnibus  viis  suis ; con- 
fortent quoque  et  moneant,  et  orationes  filiorum  tuorum 
offerant  in  conspectu  gloriae  majestatis  tuae.  Diligunt 
nempe  concives  suos , per  quos  suae  ruinae  scissuras  ins- 

taurari  exspectant : ideoque  magna  cura  et  vigilanti  stu- 
dio adsunt  nobis  omnibus  horis  et  locis,  succurrentes  et 
providentes  necessitatibus  nostris,  et  solliciti  discurrentes 
inter  nos  et  te , Domine , gemitus  nostros  atque  suspiria 
referentes  ad  te , ut  impetrent  nobis  facilem  tuae  beni- 
gnitatis propitiationem,  et  referant  ad  nos  desideratam 
tuae  gratiae  benedictionem.  Ambulant  nobiscum  in  omni- 
bus viis  nostris , intrant  et  exeunt  nobiscum , attente  con- 
siderantes quam  pie , quamque  honeste  in  medio  pravae 
nationis  conversemur,  quantoque  studio  et  desiderio 
quaeramus  regnum  tuum  et  justitiam  ejus,  quantoque 
timore  et  tremore  serviamus  et  exsultemus  tibi , laetitia 
cordis  nostri.  Adjuvant  laborantes,  protegunt  quiescen- 
tes, hortantur  pugnantes,  coronant  vincentes  : congau- 
dent gaudentibus,  de  te,  inquam,  gaudentibus;  compa- 
tiuntur patientibus,  pro  te,  inquam , patientibus.  Grandis 
est  eis  cura  de  nobis , magnus  affectus  dilectionis  eorum 
erga  nos ; et  hoc  totum  propter  honorem  tuae  inaestima- 
bilis charitatis,  qua  dilexisti  nos.  Diligunt  enim  quos  tu 
diligis;  custodiunt  quos  tu  custodis;  et  deserunt  quos  tu 
deseris.  Nec  diligunt  operantes  iniquitatem,  quoniam  et 
tu  odisti  omnes  operantes  iniquitatem,  et  perdes  omnes 
qui  loquuntur  mendacium.  Quoties  bene  agimus,  gau- 
dent Angeli,  et  tristantur  daemones ; quoties  vero  a bono 
deviamus,  diabolum  laetificamus,  et  Angelos  suo  gaudio 
defraudamus  : gaudium  est  enim  eis  super  uno  peccatore 
poenitentiam  agente , sed  diabolo  super  uno  justo  poeni- 
tentiam deserente.  Da  igitur,  da  Pater,  eissemper  gau- 

dere  de  nobis , ut  et  tu  per  eos  semper  lauderis  in  nobis, 
et  nos  cum  eis  in  unum  ovile  tuum  adducamur ; ut  con- 
fiteamur simul  nomini  sancto  tuo , Creator  hominum  et 
Angelorum.  Haec  ipse  commemorans  coram  te , confi- 
teor laudans  te,  quoniam  beneficia  tua  magna  sunt  haec, 
quibus  nos  honorificasti , dans  nobis  Angelos  tuos  spiri- 
tus in  ministerium  nostrum.  Dederas  enim  quidquid  coeli 
ambitu  continetur;  et  quasi  parva  haec  quae  sub  coelo 
sunt,  nisi  adderes  et  ea  quae  sunt  super  coelos.  Laudent 
te  de  hoc  omnes  Angeli  tui , confiteantur  tibi  de  hoc 
omnia  opera  tua,  et  ipsi  sancti  tui  benedicant  tibi.  0 
honorificentia  nostra,  quos  nimis  honorificans  et  ditans 
multis  muneribus  decorasti  ! Admirabile  est  nomen 
tuum.  Domine,  in  universa  terra.  Quid  est  enim  homo, 
quia  magnificas  eum , et  honorificas  eum , et  apponis 
erga  eum  cor  tuum  ! 


XXVIII 

De  praedestinationis  ac  praescientiae  Dei  mysterio. 

Dixisti  enim , Veritas  antiqua,  « Deliciae  meae,  esse  cum 
filiis  hominum.»  Nonne  homo  putredo,  et  filius  homi- 
nis vermis?  Nonne  universa  vanitas  omnis  homo  vi- 
vens? Et  dignum  ducis  super  hujuscemodi  aperire  oculos 
tuos,  et  adducere  eum  tecum  in  judicium  ! Doce  me, 
abyssus  profundissima,  creatrix  sapientia.  Qui  librasti 
in  pondere  montes,  et  colles  in  statera,  et  appendisti 
molem  terrae  tribus  digitis,  suspende  molem  corpora- 
litatis hujus,  quam  gero,  tribus  invisis  digitis  tuis  ad 

te,  ut  videam  et  cognoscam,  quam  admirabilis  es  in  uni- 
versa terra.  Lux  antiquissima,  quae  lucebas  ante  omnem 
lucem  in  montibus  sanctis  aeternitatis  antiquae , cui 
nuda  et  aperta  erant  omnia,  antequam  fierent;  lux,  quae 
odio  habes  omnem  maculam,  utpote  mundissima  et 
immaculatissima,  quae  tibi  deliciae  cum  homine?  Quae 
conventio  lucis  ad  tenebras?  Ubi  sunt  in  homine  deliciae  ? 
Ubi  praeparasti  tibi  in  me  dignum  sanctuarium  majesta- 
tis tuae,  in  quod  introiens  habeas  delicias  dilectionis  tuae? 
Mundum  enim  coenaculum  decet  te , mundans  virtus , 
quae  nonnisi  a mundis  cordibus  videri  potes,  multo  ma- 
gis nec  haberi.  In  homine  autem  ubi  templum  tam 
mundum,  ut  te  suscipiat,  qui  regis  mundum?  Quis  po- 
test facere  mundum  de  immundo  conceptum  semine  ? 
Nonne  tu  qui  solus  es  mundus  ? Ab  immundo  enim  quis 
mundabitur?  Nam  et  secundum  legem,  quam  dedisti 
patribus  nostris  in  igne  comburente  legem , et  in  nube 
tegente  aquam  tenebrosam , quidquid  tetigerit  immun- 
dus, immundum  erit.  Omnes  autem  nos  quasi  pannus 
menstruatae  de  massa  corrupta  et  immunda  venientes , 
maculam  immunditiae  nostrae,  quam  celare  saltem  tibi 
qui  omnia  vides,  non  possumus,  in  frontibus  portamus ; 
quare  mundi  esse  non  possumus,  nisi  tu  mundaveris, 
qui  solus  es  mundus.  Mundas  autem  de  nobis  filiis  homi- 
num eos  in  quibus  tibi  complacuit  habitare ; quos  ab 
inaccessibilibus  profundis  secretis  judiciorum  incompre- 
hensibilium sapientiae  tuae,  semper  justorum,  licet  oc- 
cultorum , sine  eorum  meritis  praedestinasti  ante  mun- 

dum,  vocasti  de  mundo,  justificasti  in  mundo,  et  magni- 
ficas eos  post  mundum.  Non  autem  omnibus  hoc  facis, 
quod  admirantur  tabescentes  omnes  sapientes  terrae.  Et 
ego.  Domine,  hoc  considerans  expavesco,  et  obstupesco 
de  altitudine  divitiarum  sapientiae  et  scientiae  tuae,  ad 
quam  ego  non  pertingo , et  incomprehensibilia  judicia 
justitiae  tuae  : quoniam  ex  eodem  luto  alia  quidem  facis 
vasa  in  honorem,  alia  in  contumeliam  sempiternam.  Quos 
igitur  tibi  elegisti  de  multis  in  templum , ipsos  mundas, 
effundens  super  eos  aquam  mundam,  quorum  nomina 
numerumque  tu  nosti,  qui  solus  numeras  multitudinem 
stellarum,  et  omnibus  eis  nomina  vocas;  qui  etiam  scrip- 
ti sunt  in  libro  vitae , qui  nequaquam  perire  possunt , 
quibus  omnia  cooperantur  in  bonum,  etiam  ipsa  peccata. 
Cum  enim  cadunt,  non  colliduntur,  quia  tu  supponis 
manum  tuam ; custodiens  omnia  ossa  eorum , ut  unum 
ex  eis  non  conteratur.  Attamen  mors  peccatorum  pessi- 
ma; illorum,  inquam,  quos  antequam  faceres  coelum 
et  terram,  secundum  abyssum  multam  judiciorum  tuo- 
rum occultorum , semper  autem  justorum,  praescivisti 
ad  mortem  aeternam ; quorum  dinumeratio  nominum  et 
meritorum  apud  te  est,  qui  numerum  arenae  maris 
dinumerasti,  et  dimensus  es  profundum  abyssi,  quos 
reliquisti  in  immunditiis  suis,  quibus  omnia  cooperantur 
in  malum , et  ipsa  etiam  oratio  vertitur  in  peccatum ; ut 
si  etiam  usque  ad  coelos  ascenderint,  et  caput  eorum 
nubes  tetigerit , et  inter  sidera  coeli  collocaverint  nidum 
suum,  quasi  sterquilinium  in  fine  perdantur. 

XXIX 

De  altitudine  judiciorum  Dei. 

Magna  sunt  haec  judicia  tua.  Domine  Deus,  judex  juste 
et  fortis,  qui  judicas  aequitatem  et  inscrutabilia  et  pro- 
funda : quae  cum  considero,  contremiscunt  omnia  ossa 
mea,  quoniam  non  securatur  homo  vivens  super  ter- 
ram : ut  serviamus  tibi  pie  et  caste  cunctis  diebus  vitae 
nostrae  in  timore,  et  exsultemus  tibi  cum  tremore;  ut 
non  sit  servitium  sine  timore , neque  gaudium  sine  tre- 
more , et  non  glorietur  accinctus  aeque  ut  discinctus , 
neque  glorietur  ante  te  omnis  caro , sed  pavescat  et  con- 
tremiscat a facie  tua,  cum  ignoret  homo  utrum  amore 
an  odio  dignus  sit;  sed  in  futurum  omnia  reservantur 
incerta.  Vidimus  enim  multos , Domine , et  audivimus  a 
patribus  nostris  ( quod  utique  sine  magno  tremore  non 
recolo,  sine  multo  timore  non  confiteor),  ascendisse  pri- 
mitus quidem  usque  ad  coelos , et  inter  sidera  nidum 
suum  collocasse;  postmodum  autem  cecidisse  usque  ad 
abyssos , et  animas  eorum  in  malis  obstupuisse.  Vidimus 
stellas  de  coelo  cecidisse  ab  impetu  ferientis  caudae  draco- 
nis, et  eos  qui  jacebant  in  pulvere  terrae,  a facie  suble- 
vantis manus  tuae,  Domine,  mirabiliter  ascendisse.  Vidi- 
mus vivos  morientes,  et  mortuos  a morte  surgentes;  et 
eos  qui  inter  filios  Dei  ambulabant,  in  medio  lapidum 
ignitorum  quasi  lutum  ad  nihilum  defluxisse.  Vidimus 
lucem  obtenebrasse , et  de  tenebris  lucem  processisse , 

quia  publicani  et  meretrices  praecedunt  incolas  in  regno 
coelorum ; filii  autem  regni  ejicientur  in  tenebras  exte- 
riores. Quare  autem  ista  omnia,  nisi  quia  in  montem 
illum  ascenderunt,  in  quem  primus  ascendit  Angelus,  et 
descendit  diabolus  ? Quos  autem  praedestinasti , ipsos  et 
vocasti,  et  sanctificasti , et  mundasti,  ut  dignum  habita- 
culum sint  tuae  majestatis;  cum  quibus  et  in  quibus  sunt 
tibi  deliciae  sanctae  et  mundae,  in  quibus  tu  delectaris,  et 
laetificas  juventutem  eorum,  habitans  cum  eis  in  medio 
eorum , ut  ipsi  templum  sanctum  tuum  sint , quod  ma- 
gnae dignitatis  commendatio  est  humanitatis  nostrae. 

XXX 

Anima  humana  unde,  quid  sit  et  quo  beata. 

Anima  enim  quam  creasti  non  de  te , sed  per  Verbum 
tuum;  non  ex  qualibet  elementorum  materia,  sed  ex 
nihilo;  quae  quidem  rationalis,  intellectualis,  spiritua- 
lis , semper  vivens , semper  in  motu , quam  signasti  lu- 
mine vultus  tui,  et  consecrasti  virtute  lavacri  tui  : ita 
facta  est  capax  majestatis  tuae , quod  a te  solo , et  a nullo 
alio  possit  impleri.  Cum  autem  te  habet,  plenum  est  de- 
siderium ejus;  et  jam  nihil  aliud  quod  desideretur  exte- 
rius , restat.  Dum  autem  aliquid  exterius  desiderat, 
manifestum  est  quod  te  non  habet  interius;  quo  habito 
nihil  est  quod  desideretur.  Cum  enim  sis  summum  et 
omne  bonum ; non  habet  quod  desideret  amplius,  si  pos- 
sidet omne  bonum.  Quod  si  non  desiderat  omne  bonum, 

restat  ut  desideret  aliquid  quod  non  est  omne  bonum  : 
ergo  nec  summum  bonum , ergo  nec  Deum  , sed  potius 
creaturam.  Cum  autem  creaturam  desiderat , continuam 
famem  habet ; quia  licet  quod  desiderat  de  creaturis , 
adipiscatur , vacua  tamen  remanet , quia  nihil  est  quod 
eam  impleat  nisi  tu,  ad  cujus  imaginem  est  creata.  Im- 
ples autem  tu  eos,  qui  nihil  aliud  desiderant  praeter  te ; 
et  facis  eos  dignos  te , sanctos , beatos , immaculatos , et 
amicos  Dei ; qui  omnia  reputant  ut  stercora , ut  lucrifa- 
ciant te  solum.  Haec  est  beatitudo  quam  homini  contu- 
listi ; hic  honor  quo  eum  inter  omnes  creaturas , sed  et 
super  omnes  honorificasti,  ut  sit  admirabile  nomen  tuum 
in  ani  versa  terra. 


XXXI 

Ubi  Deus  habitet.  Quod  per  sensus  non  inveniatur  Deus.  Quid  Deum 
quaerendo  quaeramus.  Creaturarum  de  Deo  testimonium.  Qui  ab 
homine  ad  Dei  notitiam  ascendatur.  Deus  sibi  soli  notus.  Quatenus 
homini  innotescat. 

Ecce  Domine  Deus  meus  summe,  omnipotentissime, 
inveni  locum  ubi  tu  habitas  : quia  in  anima  quam 
creasti  ad  imaginem  et  similitudinem  tuam,  quae  te 
solum  quaerit  et  desiderat;  quia  non  in  illa  quae  te  non 
quaerit  nec  desiderat.  Ego  erravi  sicut  ovis  quae  periit, 
quaerens  te  exterius,  qui  es  interius;  et  multum  laboravi 
quaerens  te  extra  me,  et  tu  habitas  in  me,  si  tamen  ego 
desiderem  te.  Circuivi  vicos  et  plateas  civitatis  hujus 
mundi  quaerens  te;  et  non  inveni,  quia  male  quaerebam 

foris , quod  erat  intus.  Misi  nuntios  meos  omnes  sensus 
exteriores,  ut  quaererem  te;  et  non  inveni,  quia  male 
quaerebam.  Yideo  enim,  lux  mea  Deus  qui  illuminasti 
me,  quia  male  te  per  illos  quaerebam;  quia  tu  es  intus, 
et  tamen  ipsi  unde  intraveris  nesciverunt.  Nam  oculi 
dicunt,  si  coloratus  non  fuit,  per  nos  non  intravit;  aures 
dicunt,  si  sonitum  non  fecit,  per  nos  non  transivit;  nasus 
dicit,  si  non  oluit,  per  me  non  venit;  gustus  dicit,  si 
non  sapuit,  per  me  non  introivit;  tactus  etiam  addit,  si 
corpolentus  non  est , nihil  me  de  hac  re  interroges.  Non 
ista  sunt  in  te,  Deus  meus.  Non  enim  speciem  corporis, 
nec  decus  temporis , nec  candorem  lucis  vel  colorem , 
non  dulces  melodiarum  cantus  et  quaecumque  dulce 
sonantia,  non  florum  et  unguentorum  vel  aromatum 
odores,  non  mella  vel  manna  gustui  delectabilia,  non 
caetera  quaeque  ad  tangendum  vel  amplexandum  ama- 
bilia, nec  omnia  alia  sensibus  his  subjecta  quaero,  cum 
Deum  meum  quaero.  Absit  ut  ista  crediderim  Deum 
meum  quae  etiam  a brutalium  sensibus  comprehen- 
duntur. Et  tamen  cum  Deum  meum  quaero,  quaero  nihi- 
lominus quamdam  lucem  super  omnem  lucem,  quam 
non  capit  oculus;  quamdam  vocem  super  omnem 
vocem,  quam  non  capit  auris;  quemdam  odorem  super 
omnem  odorem,  quem  non  capit  naris;  quemdam  dul- 
corem super  omnem  dulcorem,  quem  non  sapit  gustus ; 
quemdam  amplexum  super  omnem  amplexum , quem 
non  tangit  tactus  exterioris  hominis  mei.  Ista  lux  fulget, 
ubi  locus  non  capit;  ista  vox  sonat,  ubi  tempus  non  rapit; 


— 437  — 


odor  iste  redolet,  ubi  flatus  non  spargit ; sapor  iste  sapit, 
ubi  non  est  edacitas;  amplexus  iste  tangitur,  ubi  non 
divellitur.  Hic  est  Deus  meus,  et  non  aestimabitur  alius  ad 
illum;  hoc  quaero  cum  Deum  meum  quaero.  Sero  te 
amavi , pulchritudo  tam  antiqua  et  tam  nova ; sero  te 
amavi  : et  tu  intus  eras,  et  ego  foris;  et  ibi  te  quaerebam, 
et  in  ista  formosa  quae  fecisti  deformis  irruebam.  Mecum 
eras,  et  ego  tecum  non  eram.  Ea  me  tenebant  longe  a te, 
quae  esse  non  poterant  nisi  in  te.  Circumibam  enim 
omnia  quaerens  te,  et  propter  omnia  derelinquens  me. 

Interrogavi  terram  si  esset  Deus  meus,  et  dixit  mihi 
quod  non;  et  omnia  quae  in  ea  sunt,  hoc  idem  confessa 
sunt.  Interrogavi  mare  et  abyssos,  et  reptilia  quae  in  eis 
sunt ; et  responderunt : Non  sumus  Deus  tuus ; quaere 
super  nos  eum.  Interrogavi  flebiles  auras;  et  inquit  uni- 
versus aer  cum  omnibus  incolis  suis  : Fallitur  Anaxi- 
menes; non  sum  ego  Deus  tuus.  Interrogavi  coelum  , 
solem,  lunam,  et  stellas  : Neque  nos  sumus  Deus  tuus, 
inquiunt.  Et  dixi  omnibus  quae  circumstant  fores  carnis 
meae : Dixistis  mihi  de  Deo  meo  quod  vos  non  estis;  dicite 
mihi  de  illo  aliquid.  Et  exclamaverunt  omnes  voce 
grandi,  Ipse  fecit  nos.  Interrogavi  proinde  mundi  molem. 
Dic  milii  si  es  Deus  meus,  annon  : et  respondit  voce 
forti.  Non  sum,  inquit,  ego;  sed  per  ipsum  sum  ego; 
quem  quaeris  in  me,  ipse  fecit  me;  super  me  qua3re  qui 
regit  me,  qui  fecit  et  te.  Interrogatio  creaturarum,  pro- 
funda consideratio  ipsarum ; responsio  earum , attestatio 
ipsarum  de  Deo,  quoniam  omnia  clamant,  Deus  nos 

fecit : quoniam , ut  ait  Apostolus,  « invisibilia  Dei  per  ea 
quae  facta  sunt,  a creatura  mundi  intellecta  conspiciun- 
tur. » 

Et  redii  ad  me,  et  intravi  in  me;  et  aio  ad  me,  tu  quis 
es?  Et  respondi  mihi,  Homo  rationalis,  mortalis.  Et 
inccepi  discutere  quid  hoc  esset : et  dixi , Unde  hoc  tale 
animal,  Deus  meus?  unde  nisi  abs  te?  Tu  fecisti  me,  et 
non  ego  ipse  me.  Quid  tu?  Tu  per  quem  vivo  ego,  tu  per 
quem  vivunt  omnia.  Quid  tu  ? Tu,  Domine,  Deus  verus  et 
solus,  omnipotens  et  aeternus,  incomprehensibilis  et 
immensus,  qui  semper  vivis  et  nihil  moritur  in  te, 
immortalis,  habitans  aeternitatem,  mirabilis  oculis  An- 
gelorum, inenarrabilis,  imperscrutabilis  et  innomina- 
bilis ; Deus  unus  et  verus , terribilis  et  fortis ; nesciens 
principium  neque  finem,  principium  omnium  atque 
finis , qui  es  ante  primordia  saeculorum , et  ante  omnes 
saeculorum  origines.  Tu  es  Deus  et  Dominus  omnium 
quae  creasti;  et  apud  te  omnium  stabilium  stant  causae, 
et  omnium  mutabilium  apud  te  immutabiles  manent 
origines,  et  omnium  rationabilium  et  irrationabilium 
atque  temporalium  sempiternae  vivunt  rationes.  Dic 
mihi  supplici  servo  tuo,  Deus  meus,  dic  misericors 
misero  tuo,  dic,  quaeso  per  miserationes  tuas;  unde  hoc 
tale  animal,  nisi  abs  te,  Deus  ? An  quisquam  sese  faciendi 
erit  artifex?  An  aliunde  quam  a te  trahitur  esse  et 
vivere?  Nonne  tu  es  summum  esse,  a quo  est  omne 
esse?  Quidquid  enim  est,  a te  est,  quia  sine  te  nihil  est. 
Nonne  tu  es  fons  vitae,  a quo  fluit  omnis  vita?  Quidquid 

enim  vivit,  per  te  vivit,  quia  sine  te  nihil  vivit.  Tu  ergo, 
Domine,  omnia  fecisti.  Quaero,  quis  fecit  me?  Tu,  Do- 
mine, fecisti  me,  sine  quo  factum  est  nihil.  Tu  factor 
meus,  ego  opus  tuum.  Gratias  tibi  ago.  Domine  Deus 
meus,  per  quem  vivo  ego,  et  per  quem  omnia  vivunt, 
quoniam  fecisti  me;  gratias  tibi,  plasmator  meus,  quia 
manus  tuse  fecerunt  me  et  plasmaverunt  me;  gratias 
tibi,  lux  mea,  quoniam  illuminasti  me,  et  inveni  me. 
Ubi  inveni  me,  ibi  cognovi  me ; ubi  inveni  te,  ibi  cognovi 
te;  ubi  autem  cognovi  te,  ibi  illuminasti  me.  Gratias 
tibi,  lux  mea,  quoniam  illuminasti  me. 

Quid  est  quod  dixi,  cognovi  te?  Nonne  tu  es  Deus 
incomprehensibilis  et  immensus,  Rex  regum  et  Dominus 
dominantium,  qui  solus  habes  immortalitatem  et  lucem 
habitas  inaccessibilem,  quem  nullus  hominum  vidit,  sed 
nec  videre  potest?  Nonne  tu  es  Deus  absconditus  et 
imperscrutabilis  majestatis,  solus  tui  ipsius  maximus 
cognitor  et  mirabilis  contemplator?  Quis  ergo  cognovit 
quod  nunquam  vidit  ? Dixit  enim  veritas  tua,  « non  vide- 
bit me  homo,  et  vivet;  » dixit  et  praeco  tuus  per  veri- 
tatem tuam,  «Deum  nemo  vidit  unquam.»  Quis  ergo 
cognovit  quod  nunquam  vidit  ? Dixit  etiam  veritas  tua , 
« nemo  novit  Filium  nisi  Pater,  neque  Patrem  quis  novit 
nisi  Filius. » Sola  Trinitas  tua  soli  sibi  integre  nota  est, 
quae  exsuperat  omnem  sensum.  Quid  est  ergo  quod  dixi, 
homo  vanitati  similis  quia  cognovi  te  ? Quis  enim  cogno- 
vit te,  nisi  tu  te?  Tu  quippe  solus  Deus  omnipotens, 
superlaudabilis,  et  supergloriosus,  et  superexaltatus,  et 

superaltissimus , et  superessentialis  in  sanctissimis  et 
divinissimis  eloquiis  nominaris;  quoniam  super  omnem 
essentiam  intelligibilem  sive  intellectualem  atque  sensi- 
bilem , et  super  omne  nomen  quod  nominatur,  non 
solum  in  hoc  saeculo,  sed  etiam  in  futuro,  superessentia- 
Jiter  et  superintelligibiliter  esse  dignosceris;  quoniam 
superessentiali  et  occulta  divinitate,  super  omnem  ratio- 
nem , intellectum  et  essentiam  inaccessibiliter  et  imper- 
scrutabiliter  habitas  in  teipso,  ubi  lux  inaccessibilis,  et 
lumen  imperscrutabile , et  incomprehensibile,  et  ine- 
narrabile, ad  quod  non  attingit  aliquod  lumen,  quoniam 
incontemplabile,  et  invisibile,  et  superrationale,  et  super- 
intelligibile , et  superinaccessibile , et  superincommu- 
nicabile  creditur,  quod  nullus  unquam  Angelorum  vel 
hominum  vidit,  sed  nec  videre  potest.  Hoc  est  coelum 
tuum,  Domine,  coelum  celans  superarcanum,  et  su- 
perintelligibile , et  superrationale,  et  superessentiale 
lumen,  de  quo  dicitur,  Coelum  coeli  Domino.  Coelum 
coeli,  cui  terra  est  omne  coelum,  quia  supermirabiliter 
superexaltatum  est  super  omne  coelum,  ad  quod  terra 
est  etiam  ipsum  empyreum  coelum  : hoc  est  coelum  coeli 
Domino,  quia  nulli  nisi  Domino.  Ad  quod  nemo  ascendit 
nisi  qui  de  coelo  descendit,  quia  nemo  novit  Patrem,  nisi 
Filius  et  eorum  Spiritus  : et  nemo  novit  Filium  nisi 
Pater  et  eorum  Spiritus.  Soli  quidem  tibi  soli.  Trinitas, 
integre  nota  es.  Trinitas  sancta.  Trinitas  supermirabilis, 
et  superinenarrabilis,  et  superi nscrutabilis,  et  superinac- 
cessibilis,  et  superincomprehensibilis,  et  superintelligi- 

bilis , et  superessentialis,  superessentialiter  exsuperans 
omnem  sensum,  omnem  rationem,  omnem  intellectum, 
omnem  intelligentiam , omnem  essentiam  supercoeles- 
tium  animorum  : quam  neque  dicere , neque  cogitare , 
neque  intelligere , neque  cognoscere  possibile  est , etiam 
oculis  Angelorum.  Unde  ergo  cognovi  te.  Domine  Deus 
altissimus  super  omnem  terram , super  omne  coelum , 
quem  neque  Cherubim  perfecte  cognoscunt  neque  Sera- 
phim; sed  alis  contemplationum  suarum  velatur  facies 
sedentis  super  solium  excelsum  et  elevatum,  clamantes 
et  dicentes,  « Sanctus,  sanctus,  sanctus  Dominus  Deus 
exercituum,  plena  est  omnis  terra  gloria  ejus;  » et  expa- 
vit Propheta,  et  dixit,  « Vae  mihi  quia  tacui,  quia  vir 
pollutus  labiis  ego  sum  : » et  expavit  cor  meum,  et  dixi : 
Vae  mihi  quia  non  tacui,  quia  vir  pollutus  labiis  ego 
sum : sed  dixi.  Cognovi  te.  Verumtamen,  Domine,  vae 
tacentibus  de  te , quoniam  loquaces  muti  fiunt  sine  te. 
Et  ego  non  tacebo,  quoniam  fecisti  me,  et  illuminasti 
me ; et  inveni  me,  et  cognovi  me,  et  inveni  te  et  cognovi 
te,  quoniam  illuminasti  me. 

Sed  qualiter  cognovi  te?  Cognovi  te  in  te.  Cognovi  te 
non  sicut  tibi  es,  sed  cognovi  te  sicut  mihi  es;  et  hoc 
non  sine  te,  sed  in  te,  quia  tu  es  lux  quae  illuminasti 
me.  Sicut  tibi  es,  soli  tibi  cognitus  es:  sicut  mihi  es, 
secundum  gratiam  tuam  et  mihi  cognitus  es.  Sed  quid 
mihi  es?  Dic  mihi  misericors  misero  tuo,  dic  mihi  per 
miserationes  tuas,  quid  mihi  es?  Dic  animae  meae,  «Salus 
tua  ego  sum.»  Noli  abscondere  a me  faciem  tuam,  ne 


moriar.  Sine  me  loqui  apud  misericordiam  tuam , me 
terram  et  cinerem,  sine  me  loqui  apud  misericordiam 
tuam,  quoniam  misericordia  tua  magna  est  super  me. 
Loquar  ad  Deum  meum,  cum  sim  pulvis  et  cinis.  Dic 
mihi  supplici  tuo,  dic  misericors  misero  tuo,  dic  per 
miserationes  tuas,  quid  mihi  es?  Et  intonasti  desuper 
voce  grandi  in  interiorem  aurem  cordis  mei,  et  rupisti 
surditatem  meam , et  audivi  vocem  tuam , et  illumi- 
nasti caecitatem  meam,  et  vidi  lucem  tuam,  et  cognovi 
quoniam  Deus  meus  es.  Propterea  dixi  quod  cognovi  te ; 
cognovi  te , quoniam  Deus  meus  es ; cognovi  te  solum 
verum  Deum,  et  quem  misisti  Jesum  Christum.  Erat 
enim  tempus  quando  non  cognoscebam  te.  Vae  tempori 
illi  quando  non  cognoscebam  te  ! Vae  caecitati  illi  quando 
non  videbam  te ! Vae  surditati  illi  quando  non  audiebam 
te  ! Caecus  et  surdus , per  formosa  quae  fecisti  deformis 
irruebam : et  mecum  eras  et  tecum  non  eram ; et  ea  me 
tenebant  longe  a te,  quae  non  essent  nisi  essent  in  te. 
Illuminasti  me,  lux;  et  vidi  te,  et  amavi  te;  nemo 
quippe  te  amat,  nisi  qui  te  videt ; et  nemo  te  videt , nisi 
qui  te  amat.  Sero  te  amavi , pulchritudo  tam  antiqua ; 
sero  te  amavi.  Vae  tempori  illi  quando  non  amavi  te! 

XXXII 

Quod  tenebrae  a nobis,  a Deo  lux  nostra.  Gratiarum  actio  ob  fugatas 
tenebras  et  impertitam  lucem. 

Quis  similis  tibi  in  Diis , Domine  ? Quis  similis  tibi , 
magnificus  in  sanctitate,  terribilis  atque  laudabilis  et 

faciens  mirabilia?  Sero  te  cognovi , lumen  verum ; sero 
te  cognovi : erat  autem  nubes  magna  et  tenebrosa  ante 
oculos  vanitatis  meae , ita  ut  videre  non  possem  solem 
justitiae  et  lumen  veritatis.  Involvebar  in  tenebris  filius 
tenebrarum , tenebras  meas  amabam  , quia  lumen  non 
cognoscebam ; caecus  eram , caecitatem  amabam , et  ad 
tenebras  per  tenebras  ambulabam.  Quis  inde  me  eduxit 
ubi  eram  homo  caecus  in  tenebris  et  umbra  mortis? 
Quis  accepit  manum  meam , ut  inde  me  educeret?  Quis 
est  illuminator  meus  ? Non  quaerebam  eum,  ipse  quae- 
sivit me : non  invocabam  eum , et  ipse  vocavit  me.  Quis 
est  ille  ? Tu,  Domine  Deus  meus,  misericors  et  miserator. 
Pater  misericordiarum  et  Deus  totius  consolationis ; tu , 
sancte  Deus  meus,  quem  confiteor  toto  corde  meo,  gra- 
tias agens  nomini  tuo.  Non  te  quaerebam,  tu  me  quaesi- 
visti; non  te  invocabam,  tu  me  vocasti.  Vocasti  me  no- 
mine tuo,  intonasti  desuper  voce  grandi  in  interiorem 
aurem  cordis  mei,  Fiat  lux;  et  facta  est  lux,  et  descendit 
lux  magna , et  liquefacta  est  nubes  tenebrosa , quae  ope- 
ruerat oculos  meos.  Et  levavi  oculos  meos;  et  vidi  lucem 
tuam,  et  cognovi  vocem  tuam  : et  dixi.  Vere,  Domine, 
tu  es  Deus  meus,  et  eduxisti  me  de  tenebris  et  umbra 
mortis,  et  vocasti  me  in  admirabile  lumen  tuum ; etecce 
video.  Gratias  tibi,  Deus  meus,  ecce  video;  gratias  tibi, 
illuminator  meus.  Et  conversus  sum,  et  vidi  tenebras 
meas  in  quibus  fueram;  et  contremui,  et  expavi:  et 
dixi,  Vae ! vae  tenebris  meis  in  quibus  jacui;  vae ! vae  caeci- 
tati illi  in  qua  videre  non  poteram  lumen  coeli ! Vae  prae- 


teritae  ignorantiae,  quando  non  cognoscebam  te,  Do- 
mine. Gratias  tibi,  illuminator  et  liberator  meus,  quo- 
niam illuminasti  me  et  cognovi  te.  Sero  cognovi  te,  ve- 
ritas antiqua;  sero  te  cognovi,  veritas  aeterna.  Et  tu  eras 
in  lumine,  et  ego  in  tenebris,  et  non  cognoscebam  te; 
quia  illuminari  non  poteram  sine  te,  et  non  est  lux 
extra  te. 


XXXIII 

Dei  summa  majestas.  Lucis  amplioris  postulatio. 

Sancte  sanctorum,  Deus  inaestimabilis  majestatis,  Deus 
Deorum  et  Dominus  dominorum,  mirabilis,  inenarrabilis, 
inexcogitabilis,  quem  tremunt  in  coelo  angelicae  Potes- 
tates, quem  adorant  Dominationes  et  Throni , et  omnes 
Virtutes  pavent  a conspectu  tuo,  cujus  potentiae  et  sapien- 
tiae non  est  numerus , qui  fundasti  mundum  super  nihi- 
lum, et  mare  colligasti  in  aere  quasi  in  utre ; omnipoten- 
tissime, sanctissime,  fortissime,  Deus  spirituum  uni- 
versae carnis , a cujus  conspectu  fugit  coelum  et  terra , 
ad  cujus  nutum  omnia  se  subjiciunt  elementa:  te  ado- 
rent et  glorificent  omnes  creaturae  tuae.  Et  ego  filius 
ancillae  tuae  per  fidem  tuam  flecto  cervicem  cordis 
mei  sub  pedibus  majestatis  tuae,  gratias  agens  quo- 
niam dignatus  es  per  tuam  misericordiam  illuminare 
me.  Lumen  verum,  lumen  sanctum,  lumen  delectabile, 
lumen  admirabile,  lumen  superlaudabile,  quod  illu- 
minas omnem  hominem  venientem  in  hunc  mundum , 
et  etiam  oculos  Angelorum,  ecce  video;  gratias  ago. 

Ecce  video  lumen  coeli , interlucet  oculis  mentis  meae  ra- 
dius desuper  a facie  luminis  tui , et  laetificat  omnia  ossa 
mea.  0 si  perficeretur  in  me ! Auge , quaeso , luminis 
auctor,  auge,  quaeso,  quod  interlucet  in  me ; dilatetur, 
obsecro,  dilatetur  ex  te.  Quid  est  hoc  quod  sentio?  Quis 
est  ignis  qui  calefacit  cor  meum?  Quae  est  lux  quae  irra- 
diat cor  meum?  0 ignis  qui  semper  ardes,  et  nunquam 
extingueris,  accende  me ! o lux  quae  semper  luces  et  nun- 
quam offuscaris , illumina  me ! o utinam  arderem  ex  te ! 
ignis  sancte,  quam  dulciter  ardes , quam  secrete  luces, 
quam  desideranter  aduris ! Vae  his  qui  non  ardent  ex  te, 
vae  illis  qui  non  illuminantur  ex  te,  o lumen  veridicum, 
illuminans  omnem  mundum,  cujus  lux  implet  mundum ! 
Vae  caecis  oculis  qui  te  non  vident,  sol  illuminans  coelum 
et  terram ; vae  caligantibus  oculis  qui  te  videre  non  pos- 
sunt ; vae  avertentibus  oculos,  ut  non  videant  veritatem; 
et  non  avertentibus,  ut  non  videant  vanitatem  ! Nequeunt 
enim  oculi  tenebris  assueti  summae  veritatis  radios  intueri, 
nec  sciunt  de  lumine  aliquid  aestimare , quorum  est  in 
tenebris  habitatio.  Tenebras  vident,  tenebras  diligunt, 
tenebras  approbant;  de  tenebris  euntes  in  tenebras,  nes- 
ciunt ubi  corruant  miseri,  nesciunt  quid  amittunt ; mise- 
riores utique  qui  et  sciunt  quid  amittunt,  qui  cadunt  aper- 
tis oculis,  et  descendunt  in  infernum  viventes.  O lux  bea- 
tissima, quae  non  nisi  a purgatissimis  oculis  videri  potes ! 
«Beati  mundo  corde,  quoniam  ipsi  Deum  videbunt.» 
Munda  me,  mundans  virtus,  sana  oculos  meos,  ut  sanis 
te  contempler  oculis,  quem  non  nisi  sani  oculi  intuentur ; 


aufer  squamas  caliginis  antiquae  radiis  tuae  illuminationis, 
splendor  inaccessibilis,  ut  te  didere  valeam  irre verberatis 
obtutibus,  et  in  lumine  tuo  videam  lumen.  Gratias  tibi 
ago,  lux  mea,  ecce  video.  Dilatetur,  obsecro.  Domine, 
visus  meus  ex  te;  revela  oculos  meos,  ut  considerem 
mirabilia  de  lege  tua,  qui  es  Deus  mirabilis  in  sanctis 
tuis.  Gratias  tibi  ago,  lumen  meum,  ecce  video,  video, 
sed  per  speculum  in  aenigmate ; sed  quando  facie  ad  fa- 
ciem ? Quando  veniet  dies  laetitiae  et  exsultationis,  in  qua 
ingrediar  in  locum  tabernaculi  admirabilis  usque  ad  do- 
mum Dei , ut  videam  videntem  me  facie  ad  faciem , et 
satietur  desiderium  meum  ? 

XXXIV 

Dei  ardens  desiderium.  Beatorum  quanta  felicitas.  Miseria  exsilii 
nostri,  et  aspiratio  ad  patriam. 

Quemadmodum  desiderat  cervus  ad  fontes  aquarum , 
ita  desiderat  anima  mea  ad  te,  Deus.  Sitivit  anima  mea 
ad  Deum  fontem  vivum,  quando  veniam  et  apparebo 
ante  faciem  Dei  mei?  0 fons  vitae,  vena  aquarum  viven- 
tium, quando  veniam  ad  aquas  dulcedinis  tuae  de  terra 
deserta,  invia  et  inaquosa,  ut  videam  virtutem  tuam  et 
gloriam  tuam,  et  satiem  ex  aquis  misericordiae  tuae  sitim 
meam?  Sitio,  Domine;  fons  vitae,  satia  me  : sitio.  Do- 
mine, sitio  Deum  vivum.  0 quando  veniam  et  apparebo, 
Domine,  ante  faciem  tuam!  Putasne  videbo  diem  illam, 
diem,  inquam,  jucunditatis  et  laetitiae;  diem  quam  fecit 
Dominus,  ut  exsultemus  et  laetemur  in  ea?  0 dies  prae- 

clara , nesciens  vesperum,  non  habens  occasum,  in  qua 
audiam  vocem  laudis,  vocem  exsultationis  et  confessionis, 
« intra  in  gaudium  Domini  tui , » intra  in  gaudium  sem- 
piternum , in  domum  Domini  Dei  tui , ubi  sunt  magna 
et  inscrutabilia  et  mirabilia , quorum  non  est  numerus ; 
intra  in  gaudium  sine  tristitia , quod  continet  aeternam 
laetitiam , ubi  erit  omne  bonum,  et  non  erit  aliquod  ma- 
lum ; ubi  erit  quidquid  voles,  et  non  erit  quidquid  noles ; 
ubi  erit  vita  vitalis,  dulcis  et  amabilis,  semperque  me- 
morialis; ubi  non  erit  hostis  impugnans,  nec  ulla  ille- 
cebra, sed  summa  et  certa  securitas,  et  secura  tranquil- 
litas, et  tranquilla  jucunditas,  et  jucunda  felicitas,  et 
felix  aeternitas,  et  aeterna  beatitudo,  et  beata  Trinitas,  et 
Trinitatis  unitas,  et  unitatis  deitas,  et  deitatis  beata  visio 
quae  est  gaudium  Domini  mei ! 0 gaudium  super  gau- 
dium, vincens  omne  gaudium,  extra  quod  non  est  gau- 
dium, quando  intrabo  in  te,  ut  videam  Dominum  meum 
qui  habitat  in  te?  Ibo  et  videbo  visionem  hanc  grandem. 
Quid  est  quod  me  detinet  ? Heu  me  ! quia  incolatus  meus 
prolongatus  est : Heu  me ! quandiu  dicetur  mihi , Ex- 
specta, reexspecta ? Et  nunc  quae  est  exspectatio  mea? 
Nonne  tu.  Domine  ? Salvatorem  exspectamus  Dominum 
Jesum  Christum , qui  reformabit  corpus  humilitatis  nos- 
trae configuratum  corpori  claritatis  suae.  Exspectamus 
Dominum  quando  revertatur  a nuptiis , ut  inducat  nos 
ad  suas  nuptias.  Veni,  Domine,  et  noli  tardare.  Veni, 
Domine  Jesu,  veni  visitare  nos  in  pace,  veni  et  educ 
vinctum  hunc  de  carcere , ut  laetemur  coram  te  corde 

perfecto.  Veni , Salvator  noster,  veni,  desideratus  cunc- 
tis gentibus,  ostende  faciem  tuam , et  salvi  erimus.  Veni, 
lux  mea.  Redemptor  meus,  educ  de  carcere  animam 
meam  ad  confitendum  nomini  sancto  tuo.  Quandiu  miser 
jactabor  in  fluctibus  mortalitatis  meae , clamans  ad  te , 
Domine , et  non  exaudis  ? Audi  clamantem , Domine,  de 
hoc  mari  magno , et  educ  me  ad  portum  felicitatis  aeter- 
nae. 

Felices  qui  de  periculo  maris  hujus  educti  ad  te  Deum 
portum  tutissimum  pervenire  meruerunt ! 0 vere  felices, 
qui  de  pelago  ad  littus , de  exsilio  ad  patriam , de  car- 
cere ad  palatium  pervenerunt,  optata  jam  quiete  beati; 
quia  bravium  illud  perpetuae  gloriae,  quod  hic  per  multas 
tribulationes  quaesierunt,  jam  felicfjucunditate adepti,  lae- 
tantur in  perpetuum ! 0 vere  beati,  o terque  quaterque 
beati,  qui  jam  omnium  malorum  exuti,  securi  jam  de 
sua  immarcessibili  gloria  ad  regnum  decoris  pervenire 
meruerunt!  O regnum  aeternum,  regnum  omnium  sae- 
culorum, ubi  lumen  indeficiens,  et  pax  Dei  quae  exsuperat 
omnem  sensum,  in  qua  sanctorum  animae  requiescunt,  et 
laetitia  sempiterna  super  capita  eorum : gaudium  et  exsul- 
tationem obtinebunt,  et  fugiet  dolor  et  gemitus ! O quam 
gloriosum  est  regnum  in  quo  tecum,  Domine,  regnant  om- 
nes sancti,  amicti  lumine  sicut  vestimento,  habentes  in 
capite  suo  coronam  de  lapide  pretioso ! O regnum  beatitu- 
dinis  sempiternae,  ubi  tu.  Domine,  spes  sanctorum  et 
diadema  gloriae,  facie  ad  faciem  videris  a sanctis,  laetifi- 
cans eos  undique  in  pace  tua  quae  exsuperat  omnem  sen- 


sum ! Ibi  gaudium  infinitum,  laetitia  sine  tristitia,  salus 
sine  dolore,  vita  sine  labore,  lux  sine  tenebris,  vita  sine 
morte,  omne  bonum  sine  omni  malo.  Ibi  juventus  nun- 
quam senescit,  ibi  vita  terminum  nescit,  ubi  decor  nun- 
quam pallescit,  ubi  amor  nunquam  tepescit,  ubi  sanitas 
nunquam  marcescit,  ubi  gaudium  nunquam  decrescit, 
ubi  dolor  nunquam  sentitur,  ubi  gemitus  nunquam  audi- 
tur, ubi  triste  nihil  videtur,  ubi  laetitia  semper  habetur, 
ubi  malum  nullum  timetur;  quoniam  ibi  summum  bo- 
num possidetur,  quod  est  semper  videre  faciem  Domini 
virtutum.  Felices  igitur  qui  de  naufraga  vita  praesenti  ad 
tanta  gaudia  jam  pervenire  meruerunt. 

Infelices  heu  nos  et  miseri,  qui  per  hujus  maris  magni 
fluctus  procellosasque  voragines  navem  trahimus,  igno- 
rantes an  ad  portum  salutis  pervenire  valeamus.  Infelices, 
inquam,  quorum  est  vita  in  exsilio,  via  in  periculo, 
finis  in  dubio;  nescientes  finem  nostrum,  quia  om- 
nia in  futurum  reservantur  incerta , et  adhuc  in  pelagi 
fluctibus  versamur,  suspirantes  ad  portum.  0 patria  nos- 
tra, patria  secura,  a longe  te  videmus.  Ab  hoc  mari  te 
salutamus,  ab  hac  valle  ad  te  suspiramus;  et  nitimur 
cum  lacrymis  si  quo  modo  ad  te  perveniamus.  Spes  hu- 
mani generis  Christe,  Deus  de  Deo,  refugium  nostrum  et 
virtus,  cujus  lumen  a longe  inter  caliginosas  nebulas 
super  maris  procellas , quasi  stellae  maris  radius  oculos 
nostros  irradiat,  ut  dirigamur  ad  portum,  guberna.  Do- 
mine , navem  nostram  tua  dextera , clavo  crucis  tuae , ne 
pereamus  in  fluctibus,  ne  nos  demergat  tempestas  aquae, 

neque  absorbeat  nos  profundum  ; sed  virtute  crucis  tuae 
trahe  nos  ab  hoc  pelago  ad  te,  solamen  unicum  nostrum, 
quem  a longe  quasi  stellam  matutinam  et  solem  justitiae 
vix  lacrymantibus  oculis  in  littore  coelestis  patriae  nos 
exspectantem  videmus.  En  ad  te  clamamus  redempti  tui, 
sed  et  nunc  exsules  tui,  quos  pretioso  sanguine  redemisti. 
Exaudi  nos , Deus  salutaris  noster,  spes  omnium  finium 
terrae  et  in  mari  longe : in  mari  turbulento  versamur; 
tu  in  littore  stans  aspicis  pericula  nostra , salvos  nos  fac 
propter  nomen  tuum.  Da  nobis  , Domine,  inter  Scyllam 
et  Gharibdim  ita  tenere  medium,  ut  salva  navi  et  mer- 
cibus securi  perveniamus  ad  portum. 

XXXV 

De  glorise  lumine.  Deum  videre  facie  ad  faciem  quid.  Visio  haec  tota 
beatitudo.  Interim  Deum  unum  intendere. 

Cum  ergo  perxenerimus  ad  te  sapientiae  fontem , ad  te 
lumen  indeficiens,  ad  te  lumen  inexstinguibile,  ut  te  non 
jam  per  speculum  in  aenigmate,  sed  facie  ad  faciem  videa- 
mus; tunc  satiabitur  in  bonis  desiderium  nostrum,  quia 
nihil  erit  exterius  quod  desideretur.  Tu,  Domine,  sum- 
mum bonum,  eris  praemium  beatorum , et  diadema  de- 
coris eorum,  et  laetitia  sempiterna  super  capita  eorum, 
pacificans  eos  intus  et  extra  in  pace  tua  quae  exsuperat 
omnem  sensum.  Ibi  videbimus,  amabimus  et  laudabi- 
mus. Videbimus  in  lumine  tuo  lumen  tuum.  Quoniam 
apud  te  est  fons  vitae,  et  in  lumine  tuo  videbimus  lumen. 
Quale  autem  lumen  ? Lumen  immensum , lumen  incor- 

poreum , incomprehensibile , lumen  indeficiens , inex- 
stinguibile et  inaccessibile , lumen  increatum  , lumen 
veridicum,  quod  illuminat  oculos  Angelorum,  quod 
laetificat  juventutem  sanctorum , quod  est  lumen  lumi- 
num et  fons  vitae , quod  tu  es.  Domine , Deus  meus.  Tu 
es  quippe  lumen,  in  cujus  lumine  videbimus  lumen  : te 
scilicet  in  te,  in  splendore  vultus  tui , quoniam  te  videbi- 
mus facie  ad  faciem. 

Quid  est  videre  facie  ad  faciem , nisi  quod  ait  Aposto- 
lus, cognoscere  sicut  et  cognitus  sum  ? Cognoscere  Trini- 
tatem tuam,  hoc  est  videre  facie  ad  faciem.  Cognoscere 
Patris  potentiam,  Filii  sapientiam,  Spiritus  Sancti  cle- 
mentiam , ipsius  summae  Trinitatis  unam  et  indivisam 
essentiam,  est  videre  faciem  Dei  vivi.  Hoc  est  summum 
bonum,  gaudium  Angelorum  atque  Spirituum,  laetitia 
sempiterna,  corona  decoris  , bravium  felicitatis,  requies 
opulenta , pulchritudo  pacis , intimum  et  aeternum  gau- 
dium , paradisus  Dei , Jerusalem  coelestis , vita  beata  9 
plenitudo  beatitudinis,  gaudium  aeternitatis,  pax  Dei  quae 
exsuperat  omnem  sensum.  Haec  est  plena  beati tudo  et 
tota  glorificatio  hominis,  videre  faciem  Dei  sui,  videre 
eum  qui  fecit  eum , qui  salvavit  eum , qui  glorificavit 
eum.  Videbit  eum  cognoscendo,  amabit  diligendo,  lau- 
dabit possidendo.  Ipse  enim  erit  baereditas  populi  sui , 
populi  sanctorum , populi  quem  redemit.  Ipse  possessio 
felicitatis  eorum , ipse  praemium  et  merces  exspectatio- 
nis. Ero,  inquit,  merces  tua  magna  nimis.  Vere,  Domi- 
nus Deus  meus  , magnus  es  tu  nimis  super  omnes  deos , 

et  merces  tua  magna  nimis.  Magnum  enim  magna  de- 
cent. Neque  enim  magnus  es  tu,  et  parva  merces  tua  : 
sed  ut  magnus  es  tu , magna  est  merces  tua ; quoniam 
non  aliud  tu , et  aliud  merces  tua  : sed  tu  ipse  magnus 
nimis,  tu  ipse  merces  magna  nimis,  tu  ipse  coronator 
es  et  corona,  tu  ipse  promissor  es  et  promissio,  tu  remu- 
nerator es  et  munus,  tu  praemiator  et  praemium  felicita- 
tis aeternae.  Tu  ergo  coronator  es  et  corona,  Deus  meus, 
diadema  spei  meae  quae  ornata  est  gloria,  lumen  laetifi- 
cans , lux  renovans , decor  adornans , spes  mea  magna , 
desiderium  cordis  sanctorum,  et  desideratus  eorum.  Yisio 
ergo  tua  tota  merces  est , totum  praemium , totum  gau- 
dium quod  exspectamus.  Haec  est  vita  aeterna.  «Haec  est, 
inquit  Sapientia  tua,  haec  est  vita  aeterna,  ut  cognoscant  te 
solum  verum  Deum,  et  quem  misisti  Jesum  Christum.  Cum 
igitur  videbimus  te  solum  Deum,  Deum  verum,  Deum 
vivum,  omnipotentem,  invisibilem,  incircumscriptibi- 
lem,  incomprehensibilem,  et  Filium  tuum  unigenitum, 
consubstantialem  et  coaeternalem  tibi  Deum , Dominum 
nostrum  Jesum  Christum , quem  pro  salute  nostra  mi- 
sisti in  mundum,  in  unitate  Spiritus  Sancti  trinum  in 
personis , et  unum  in  essentia , Deum  sanctum  solum , 
extra  quem  non  est  Deus;  tunc  habebimus  quod  quaeri- 
mus, vitam  aeternam,  gloriam  sempiternam,  quam  prae- 
parasti diligentibus  te , quam  abscondisti  timentibus  te, 
quam  daturus  es  quaerentibus  te,  quaerentibus  faciem 
tuam  semper. 

Et  tu , Domine  Deus  meus , formator  meus  ex  utero 

matris  meae , quae  me  recommendavit  manui  tuae,  non 
me  permittas  amplius  ex  uno  distrahi  in  multa  : sed 
collige  mede  exterioribus  ad  me,  de  me  ad  te,  ut  dicat 
tibi  semper  cor  meum,  « Exquisivit  te  facies  mea;  faciem 
tuam.  Domine,  requiram,»  faciem  Domini  virtutum, 
in  qua  sola  consistit  tota  gloria  beatorum,  quam  vi- 
dere vita  aeterna  est,  et  laetitia  sempiterna  sanctorum. 
Laetetur  ergo  cor  meum  ut  timeat  nomen  tuum , laete- 
tur cor  quaerentium  Dominum,  sed  multo  magis  cor 
invenientium.  Si  enim  laetitia  est  in  quaerendo,  qualis 
laetitia  erit  in  inveniendo  ? Quaeram  ergo  semper  ardenter 
et  indesinenter  faciem  tuam,  si  quo  modo  tandem  ape- 
riatur mihi  ostium  et  porta  justitiae,  ut  intrem  in  gaudium 
Domini  mei.  Haec  porta  Domini , justi  intrabunt  in  eam. 

XXXVI 

Oratio  ad  Sanctam  Trinitatem. 

0 tres  coaequales  et  coaeternae  personae,  Deus  unus 
et  verus , Pater  et  Filius  et  Spiritus  Sanctus,  qui  solus 
habitas  aeternitatem  et  lucem  inaccessibilem ; qui  fun- 
dasti terram  in  potentia  tua,  et  regis  orbem  prudentia; 
sanctus,  sanctus,  sanctus  Dominus  Deus  Sabaoth , ter- 
ribilis et  fortis,  justus  et  misericors,  admirabilis,  lau- 
dabilis , amabilis ; unus  Deus , tres  personae  in  una 
essentia;  potentia,  sapientia,  bonitas,  una  et  indivisa 
Trinitas  : aperite  mihi  clamanti  portas  justitiae , et  in- 
gressus in  eas  confitebor  Domino.  En  ad  ostium  tuum, 

summe  Pater  familias,  mendicus  pulso.  Jube  aperiri 
pulsanti , qui  dixisti , «pulsate  et  aperietur  vobis».  Pul- 
sant ad  ostium  tuum.  Pater  misericordissime,  desideria 
rugientium  praecordiorum  meorum , et  clamores  lacry- 
marum  oculorum  meorum.  Ante  te  est  omne  deside- 
rium meum,  et  gemitus  meus  a te  non  est  absconditus.  Et 
tu , Domine , non  avertas  faciem  tuam  amplius  a me,  nec 
declines  in  ira  a servo  tuo.  Pater  misericordiarum,  audi 
ejulatum  pupilli  tui,  et  porrige  manum  tuam  optimam 
adjutricem,  ut  trahat  me  de  profundis  aquarum,  et  de 
lacu  miseriae , et  de  luto  faecis ; ne  peream  vidente  mise- 
ricordia oculorum  tuorum,  aspiciente  clementia  viscerum 
tuorum ; sed  evadam  ad  te  Dominum  Deum  meum , ut 
videam  divitias  regni  tui , et  intuear  faciem  tuam  semper, 
et  laudem  dicam  nomini  tuo  sancto.  Domine,  qui  facis 
mirabilia , qui  cor  meum  laetum  facis  memoria  tua,  qui 
illuminas  juventutem  meam,  et  non  despicis  senectutem 
meam,  sed  jubilare  facis  omnia  ossa  mea,  et  rejuvenes- 
cere  facis  ut  aquilae  canos  meos.  Omnis  gloria,  omnis 
laus,  omnis  virtus,  omnis  potentia,  omnis  magnificen- 
tia, omnis  beatitudo , omnis  clementia  sit  Deo  Patri  et 
Filio  et  Spiritui  Sancto.  Arnen. 

XXXVII 

Laudandi  cupidus  petit  unde  digne  laudet.  In  Deum  avolat.  Angeli 
quam  praestent  nobis  in  Deo  laudando.  Precatio  ardens  in  jugem 
Dei  laudem. 

Te  decet  laus,  te  decet  hymnus,  tibi  omnes  Angeli , 


— 455  — 


tibi  coeli  et  universae  potestates  hymnos  dicunt,  et  laudes 
indesinenter  concinunt,  utpote  creatori  creaturae,  do- 
mino servi , regi  milites  : te  sanctam  et  individuam  Tri- 
nitatem omnis  creatura  magnificat,  omnis  spiritus  lau- 
dat. Tibi  sancti  et  humiles  corde,  tibi  spiritus  et  animae 
justorum,  tibi  omnes  superni  cives  et  cuncti  beatorum 
spirituum  ordines,  gloriam  et  honorem  suppliciter  ado- 
rantes concinunt  sine  fine.  Laudant  te.  Domine,  illi  su- 
perni cives  magnifice  et  mirabiliter:  laudet  te  homo, 
magna  portio  creaturae  tuae. 

Sed  et  ego  peccator  homuncio , desiderio  magno  lau- 
dare te  cupio,  amare  te  opto  amore  praecipuo.  Deus  meus, 
vita  mea,  fortitudo  et  laudatio  mea,  dignare  me  laudare 
te.  Da  mihi  lumen  in  corde,  verbum  in  ore:  ut  cor 
meum  meditetur  gloriam  tuam , et  lingua  mea  tota  die 
cantet  laudes  tuas.  Sed  quia  non  est  pulchra  laus  in  ore 
peccatoris , et  quia  vir  pollutus  labiis  ego  sum ; munda , 
obsecro,  os  meum  ab  omni  inquinamento.  Sanctifica 
me,  sanctificator  omnipotens,  interius  et  exterius,  et  fac 
me  dignum  laudibus  tuis.  Suscipe  benigne  et  acceptabi- 
liter  de  manu  cordis,  de  mentis  amore  suscipe  sacrifi- 
cium labiorum  meorum,  fiat  acceptabile  in  conspectu 
tuo , et  ascendat  ad  te  in  odorem  suavitatis.  Memoria  tua 
sancta , dulcedo  tua  beatissima  possideat  totam  animam 
meam , atque  in  invisibilium  amorem  rapiat  eam.  Tran- 
seat de  visibilibus  ad  invisibilia,  de  terrenis  ad  coelestia , 
de  temporalibus  ad  aeterna:  pertranseat,  et  videat  visio- 
nem mirabilem. 

0 aeterna  veritas,  et  vera  charitas,  et  chara  aeternitas, 
tu  es  Deus  meus : tibi  suspiro  nocte  ac  die , tibi  inhio  9 
tibi  intendo,  ad  te  pervenire  desidero.  Qui  novit  te,  no- 
vit veritatem,  novit  aeternitatem.  Tu  veritas,  super 
omnia  praesides : quem  videbimus  sicuti  es,  cum  pertran- 
sierit  haec  vita  caeca  et  mortalis , in  qua  dicitur  nobis , 
ubi  est  Deus  tuus  ? Et  ego  dico,  Deus  meus  ubi  es  ? Respiro 
in  te  paululum , cum  effundo  super  me  animam  meam 
in  voce  exsultationis  et  confessionis  soni  festivitatem  cele- 
brantis : et  adhuc  tristis  est,  quia  relabitur  et  fit  abyssus, 
vel  quin  potius  sentit  se  adhuc  esse  abyssum.  Dicit  ei 
fides  mea , quam  accendisti  in  nocte  ante  pedes  meos , 
quare  tristis  es, anima  mea,  et  quare  conturbas  me? 
Spera  in  Domino,  lucerna  pedibus  meis  verbum  ejus; 
spera,  et  persevera,  donec  transeat  nox  mater  iniquorum, 
donec  transeat  ira  Domini,  cujus  fuimus  aliquando  filii : 
fuimus  enim  aliquando  tenebrae : donec  transeant  istae 
penitus,  quarum  residua  adhuc  trahimus  in  corpore 
propter  peccatum  mortuo,  donec  aspiret  dies,  et  remo- 
veantur umbrae,  spera  in  Domino.  Mane  astabo,  et  contem- 
plabor, semperque  confitebor  ei.  Mane  astabo,  et  videbo 
salutare  vultus  mei,  Deum  meum  qui  vivificabit  mor- 
talia corpora  nostra  propter  spiritum  qui  habitat  in  nobis : 
ut  jam  simus  lux,  dum  adhuc  spe  salvi  facti  sumus , et 
filii  lucis,  et  filii  diei,  non  noctis  neque  tenebrarum. 
Fuimus  enim  aliquando  tenebrae,  nunc  autem  lux  in  te, 
Deus  noster : et  tamen  adhuc  per  fidem , necdum  per 
speciem . Spes  quae  videtur,  non  est  spes. 

Laudent  te.  Domine,  illi  populi  Angelorum  tuorum 
immortales,  et  glorificent  nomen  tuum  supercoelestes 
Virtutes,  quae  non  habent  opus  legere  hanc  scripturam 
nostram , et  cognoscere  te  sanctam  et  individuam  Trini- 
tatem. Vident  enim  faciem  tuam  semper,  et  ibi  legunt 
sine  syllabis  temporum  quid  velit  aeterna  voluntas  tua. 
Legunt,  eligunt,  et  diligunt.  Semper  legunt,  et  nunquam 
praeterit  quod  legunt.  Eligendo  et  diligendo  legunt  ipsam 
incommutabilitatem  consilii  tui.  Non  clauditur  codex  eo- 
rum, nec  plicabitur  liber  eorum;  quia  tu  ipse  illis  hoc  es,  et 
eris  in  aeternum.  0 beatae  nimium  illae  coelorum.  Virtutes 
quae  laudare  te  possunt  sanctissime  et  purissime  cum 
nimia  dulcedine  et  ineffabili  exsultatione  ! Inde  laudant, 
unde  gaudent,  quia  semper  vident  unde  gaudere  valeant 
et  laudare.  Nos  vero  mole  carnis  pressi,  et  procul  a vul- 
tu tuo  in  hac  peregrinatione  positi , atque  per  mundanas 
varietates  distenti,  digne  laudare  nequimus:  per  fidem 
enim  ambulamus,  necdum  per  speciem  : illi  vero  ange- 
lici spiritus  per  speciem,  non  per  fidem ; haec  enim  causa 
facit  ut  multo  aliter  laudemus  quam  illi.  Sed  licet  diversis 
modis  laudes  dicamus;  tu  tamen  unus  es  Deus  creator 
omnium,  cui  sacrificium  laudis  in  coelo  et  in  terra 
offertur.  Perventuri  tamen  sumus  misericordia  tua  ad 
eorum  consortium , cum  quibus  te  semper  videbimus, 
et  sine  fine  laudabimus. 

Tribue,  Domine,  ut  donec  in  hoc  fragili  corpore  posi- 
tus sum,  laudet  te  cor  meum , laudet  te  lingua  mea:  et 
omnia  ossa  mea  dicant,  Domine,  quis  similis  tui?  Tu  es 

Deus  omnipotens , quem  trinum  in  personis,  et  unum 
in  substantia  deitatis  colimus  et  adoramus.  Patrem 
ingenitum , Filium  de  Patre  unigenitum , de  utroque 
procedentem  et  in  utroque  permanentem  Spiritum  San- 
ctum , sanctam  et  individuam  Trinitatem , unum  Deum 
omnipotentem : qui  cum  non  essemus,  potenter  fecisti 
nos;  et  cum  perditi  fuissemus  culpa  nostra,  pietate  et 
bonitate  tua  mirabiliter  recuperasti  nos.  Ne  sinas  nos 
esse , obsecro , ingratos  tantis  beneficiis,  et  indignos  tam 
multis  miserationibus.  Te  deprecor,  supplico  et  rogo, 
auge  fidem,  auge  spem,  auge  charitatem.  Fac  nos 
per  gratiam  tuam  semper  et  in  fide  stabiles,  et  in  opere 
efficaces;  ut  per  fidem  rectam  et  condigna  fidei  opera 
ad  vitam  te  miserante  perveniamus  aeternam : ut  ibi 
videntes  gloriam  tuam  sicuti  est,  adoremus  majesta- 
tem tuam , et  dicamus  pariter  quos  dignos  feceris  videre 
immensam  pulchritudinem  tuam.  Gloria  Patri  qui  fecit 
nos,  gloria  Filio  qui  redemit  nos,  gloria  Spiritui  Sancto 
qui  sanctificavit  nos , gloria  summae  et  individuae  Trini- 
tati, cujus  opera  inseparabilia  sunt,  cujus  imperium 
sine  fine  manet.  Te  decet  laus,  te  decet  hymnus,  tibi 
debetur  omnis  gloria.  Tibi  benedictio  et  claritas,  tibi  gra- 
tiarum actio,  tibi  honor,  virtus  et  fortitudo  Deo  nostro 
in  saecula  saeculorum.  Arnen. 

ORATIONES  BEDM  VENERABILIS. 

O It  ATIO  la. 

Liberator  animarum,  mundi  Redemptor,  Jesu  Christe, 
Deus  aeterne.  Rex  immortalis,  supplico  ego  peccator 
immensam  clementiam  tuam,  ut  per  magnam  miseri- 
cordiam tuam , et  per  modulationem  psalmorum , quam 
ego  indignus  peccator  decantavi , liberes  animam  meam 
de  peccato.  Averte  cor  meum  de  omnibus  malis , pravis 
et  perfidis  cogitationibus , libera  corpus  meum  de  servi- 
tute peccati,  repelle  a me  concupiscentiam  carnalem, 
eripe  me  de  omni  impedimento  Satanae  et  ministrorum 
ejus  visibilium  et  invisibilium,  infidelium  tuorum  inimi- 
corum quaerentium  animam  meam.  Custodi  me  ab  his 
et  ab  omnibus  malis.  Salvator  mundi,  qui  cum  Deo 
Patre  et  Spiritu  Sancto  vivis  et  regnas  ac  dominaris,  Deus, 
per  infinita  saecula  saeculorum.  Arnen. 

ORATIO  2a. 

Domine  Deus  omnipotens,  adaperi  cor  meum,  et 
Sancti  Spiritus  gratia  illumina,  ad  petenda  ea  quae  sunt 
tuae  beneplacita  voluntati.  Dirige  cogitationes  meas  et 
sensus  ad  meditanda  atque  tractanda,  qualiter  dignis 
moribus  et  actibus , coelestis  vitae  gaudia  aeterna  merear. 
Dispone  actus  meos  ad  mandata  tua,  ut  ea  jugiter  opere 
complere  studeam , ut  pro  his  etiam  praemia  sempiterna 
percipiam. 

3a.  IN  LAUDKM  DEI  ORATIO  PURA. 

Adesto  mihi,  una  spes  mea,  Domine  Deus  meus.  Adesto 
lumen  verum,  Pater  omnipotens  Deus. 

Adesto , lumen  de  lumine  et  Verbum  et  Filius  Dei , 
Deus  omnipotens. 

Adesto,  Sancte  Spiritus,  Patris  et  Filii  concordia,  Deus 
omnipotens. 

Adesto,  Deus  unus  omnipotens  Pater  et  Filius  et  Spi- 
ritus Sanctus. 

Doce  fidem,  excita  spem,  infunde  charitatem. 

Velle  mihi  adjacet,  sed  hoc  non  a me,  sed  a te. 

Mundum  et  terras  linquere,  et  coelum  petere. 

Sed  imbecilla  pluma  est  velle,  sine  subsidio  tuo. 

Da  fidei  pennas  ut  volem  sursum  ad  te. 

Hanc  fidem  in  te,  per  te,  de  te  confiteor. 

Te  unum  in  substantia,  Trinitatem  in  personis  confi- 
teor. 

Te  semper  idem  esse,  vivere  et  intelligere  confiteor. 

Et  tres  unum,  et  unum  tres  confiteor. 

Pater  et  Filius  et  Spiritus  Sanctus.  0 beata  Trinitas. 

Deus,  Dominus,  Paraclitus.  0 beata  Trinitas. 

Charitas,  gratia,  communicatio.  0 beata  Trinitas. 

Gharitas  Deus  est,  gratia  Christus,  communicatio  Spi- 
ritus Sanctus.  0 beata  Trinitas. 

Verum  lumen,  verum  ex  lumine,  vera  illuminatio.  0 
beata  Trinitas. 

Invisibilis  invisibiliter,  visibilis  invisibiliter,  invisibilis 
visibiliter.  0 beata  Trinitas. 

Fons,  flumen,  irrigatio.  0 beata  Trinitas. 

Ab  uno  omnia,  per  unum  omnia,  in  uno  omnia.  0 
beata  Trinitas. 

A quo,  per  quem  et  in  quo  omnia.  0 beata  Trinitas. 

Vivens  vita,  vita  a vivente,  vivificator  viventium.  0 
beata  Trinitas. 

Unus  a se,  unus  ab  uno,  unus  ab  ambobus.  0 beata 
Trinitas. 

Unus  a se,  unus  ab  altero,  unus  ab  utroque.  0 beata 
Trinitas. 

Omne  autem,  omne  semper  in  tribus,  et  omne  omne 
aequaliter  in  singulis.  0 beata  Trinitas. 

Verus  Pater,  veritas  Filius,  veritas  Spiritus  Sanctus.  0 
beata  Trinitas. 

Una  igitur  Pater,  Logos,  Paraclitusque  substantia  est. 
0 beata  Trinitas. 

Una  essentia,  una  virtus,  una  bonitas  omnia.  0 beata 
Trinitas. 

Deus  beati tudo,  in  quo  et  a quo  et  per  quem  beata 
sunt  quaecumque  beata  sunt.  0 beata  Trinitas. 

Deus  vera  et  summa  vita , in  quo  et  a quo  et  per  quem 
vivunt  quaecumque  vere  summeque  vivunt  omnia.  0 
beata  Trinitas. 

Deus  bonum  et  pulchrum,  in  quo  et  a quo  et  per  quem 
bona  et  pulchra  sunt  quaecumque  bona  et  pulchra  sunt 
omnia.  0 beata  Trinitas. 

Deus  cui  nos  fides  excitat,  spes  erigit,  charitas  jungit. 
0 beata  Trinitas. 

Deus  qui  petere  jubes  et  invenire  facis  et  pulsantibus 
aperis.  0 beata  Trinitas. 

Deus  supra  quem  nihil,  extra  quem  nihil,  sine  quo 
nihil.  0 beata  Trinitas. 

Deus  sub  quo  totum,  in  quo  totum,  cum  quo  totum. 
0 beata  Trinitas. 

Te  invocamus,  te  adoramus,  te  laudamus.  0 beata 
Trinitas. 

Exaudi,  exaudi,  exaudi,  0 beata  Trinitas. 

Spes  nostra , salus  nostra , honor  noster.  0 beata  Tri- 
nitas. 

Auge  in  nobis  fidem,  auge  spem,  auge  charitatem.  0 
beata  Trinitas. 

Libera  nos,  salva  nos,  justifica  nos.  0 beata  Trinitas. 

Miserere,  Domine,  quia  misericordia  tua  liberavit  nos. 
0 beata  Trinitas. 

Miserere,  Domine,  quia  misericordia  tua  credimus  in 
te.  0 beata  Trinitas. 

Miserere,  Domine,  quia  misericordia  tua  speramus  in 
te.  0 beata  Trinitas. 

Miserere , Domine,  quia  misericordia  tua  amamus  te. 
0 beata  Trinitas. 

Te  adoramus  cuncti  unum  Deum  Patrem , Filium , 
Sanctumque  Spiritum.  0 beata  Trinitas. 

De  peccatis  veniam,  praesta  aeternam  vitam,  dona 
pacem  et  gloriam.  0 beata  Trinitas. 

0 beata  et  benedicta  et  gloriosa  Trinitas,  Pater  et  Filius 
et  Spiritus  Sanctus.  0 beata  Trinitas. 

0 beata,  benedicta,  gloriosa  Unitas  Pater,  Filius,  et 
Spiritus  Sanctus.  0 beata  Trinitas. 

0 vera,  summa,  sempiterna  Trinitas  Pater,  et  Filius, 
et  Spiritus  Sanctus.  0 beata  Trinitas. 

0 vera,  summa,  sempiterna  Unitas,  Pater,  et  Filius,  et 
Spiritus  Sanctus.  0 beata  Trinitas. 

Miserere  nobis,  miserere  nobis,  miserere  nobis.  0 beata 
Trinitas. 

Tibi  laus,  tibi  gloria,  tibi  gratiarum  actio  in  saecula 
sempiterna.  Arnen. 


SEX  FORMULAE  ORATIONIS  BED M VENERABILIS. 

ORATIO  1». 

Rectorem  mundi  Christum  regem  ex  virgine  natum , 
Dominum  precibus  peculiariter  et  Apostolos  rogemus. 
Petrus  mihi  Apostolus  aperiat  januam  vitae,  et  Paulus 
praedicator  gentium  introducat  in  coelum.  Andraeas  vir- 
tutem tribuat  ante  tribunal  Christi.  Jacobusatro  prostra- 
tro  agmine,  Angelorum  me  sinibus  tradat.  Joannes  cum 
gratia  me  potet  ab  omnipotentis  pectore.  Philippus  me 
lampadibus  ornatum,  laetum  ad  regem  perducat.  Thomas 
mihi  organorum  laudibus  in  aevum  cantet  triumphalia 
merita.  Bartholomaeus  me  mellifluis  mandet  alloquiis, 
ubi  Angelorum  amator  agmina  delectet  secum.  Jacobus 

mihi  Alphaeus  auream  reddat  coronam,  variisque  flori- 
bus gemmarum  in  fulgido  splendescat  lumine.  Simon 
mihi  monilia  tribuat  zelotes  sancta,  unde  angelica  celsi- 
tudo admirabilis  videtur  omnibus.  Judas  me  confessis 
vocibus  ad  ineffabilem  patientiam  vehat,  ubi  Trinitas 
divina  ternis  adoratur  vocibus:  Patrem,  et  Filium,  et 
Spiritum  uno  ore  omnes  collaudant  Dominum. 

ORATIO  2a. 

0 Jesu  Nazarene,  Fili  Maria? , reus  tibi  sum  regum 
Regi,  cujus  regnum  est  sine  fine.  Deus,  Domine  meus, 
tibi  sum  reus  mortis;  esto  mihi  nunc  patiens,  qui  es  fortis 
et  potens.  Adjuro  Dominum  verum , unum  semper  et 
trinum,  ut  adire  tantum  possim  sanctum  Martinum. 
Rogo  nunc  Regem  regum,  qui  est  lumen  divinum,  ut 
valeam  sanctum  visitare  Martinum.  Christe  Deus  deo- 
rum, cujus  est  numen  mirum,  fac  me  lugere  sanum, 
juxta  sanctum  Martinum.  Viam  dirige  plane,  o Jesu 
Nazarene,  ut  valeam  pure  ibi  peccata  flere.  Mihi  adjuto- 
rium erit  per  naufragium,  Christi  militis  miri  suffragium 
Martini.  Volo  te  visitare;  fac  me  ad  te  venire , qui  es  vir- 
tutis tantae,  o mi  sancte  Martine , O sancte  Martine,  nunc 
intercede,  quaeso,  pro  me  dolente,  male  labe  culparum 
presso.  O mi  sancte  Martine,  pro  me  nunc  intercede , ne 
me  contingant  comae  Tlammae  perennis  poenae.  O mi 
sancte  Martine,  turbae  coelorum  chare,  ne  sim  particeps 
poenae,  mihi  auxiliare.  O sancte  Martine,  mihi  auxiliare. 


ut  fruar  in  fine  vitae  perenni  pane.  Gloria  tibi  pater,  qui 
es  frater  et  mater. 


ORATIO  3*. 

Dominator  Deus  omnipotens,  qui  es  Trinitas  una.  Pater 
in  Filio,  et  Filius  in  Patre,  cum  Spiritu  Sancto,  qui  es 
semper  in  omnibus,  et  eras  ante  omnia,  et  eris  per  omnia 
Deus  benedictus  in  saecula.  Commendo  animam  meam 
in  manus  potentiae  tuae,  ut  custodias  eam  diebus  ac  noc- 
tibus, horis  atque  momentis,  miserere  mei,  Deus  Ange- 
lorum. Dirige  me  Rex  Archangelorum , custodi  me  per 
orationes  Patriarcharum,  per  merita  Prophetarum,  per 
suffragia  Apostolorum,  per  victorias  Martyrum,  per  fidem 
Confessorum,  qui  placuerunt  tibi  ab  initio  mundi.  Oret 
pro  me  sanctus  Abel,  qui  primus  coronatus  est  martyrio. 
Oret  pro  me  sanctus  Enoch,  qui  ambulavit  cum  Deo,  et 
translatus  est  a mundo.  Oret  pro  me  sanctus  Noe,  quem 
Dominus  servavit  in  diluvio  propter  justitiam.  Roget 
fidelis  Abraham,  qui  primus  credidit  Deo,  cui  reputata 
est  fides  ad  justitiam.  Intercedat  pro  me  sanctus  Isaac, 
qui  fuit  obediens  patri  usque  ad  mortem,  in  exemplum 
Domini  nostri  Jesu  Christi,  qui  oblatus  est  Deo  Patri  pro 
salute  mundi.  Postulet  pro  me  felix  Jacob,  qui  vidit  An- 
gelos venientes  in  auxilium  sibi.  Oret  pro  me  sanctus 
Moyses,  cum  quo  locutus  est  Dominus  facie  ad  faciem. 
Subveniat  mihi  sanctus  David,  quem  elegisti  secundum 
cor  tuum,  Domine.  Deprecetur  pro  me  sanctus  Elias 
propheta,  quem  elegisti  in  curru  igneo  usque  ad  coelum. 
t.  i.  30 

Oret  pro  me  sanctus  Eliseus,  qui  suscitavit  mortuum 
post  mortem.  Oret  pro  me  sanctus  Isaias,  cujus  labia 
mundata  sunt  igni  coelesti.  Adsit  mihi  beatus  Hieremias, 
quem  sanctificasti  in  utero  matris.  Oret  pro  me  sanctus 
Ezechiel,  qui  vidit  visiones  mirabiles  Dei.  Deprecetur 
pro  me  electus  Daniel,  desiderabilis  Dei , qui  solvit  som- 
nium regis,  et  interpretatus  est,  et  bis  liberatus  est  de 
lacu  leonum  : et  tres  pueri  liberati  ab  igne  : duodecim 
Prophetae,  Oseas,  Amos,  Micheas,  Joel,  Abdias,  Abacuc , 
Jonas,  Nahum,  Sophonias,  Aggaeus,  Zacharias,  Malachias, 
Esdras.  Hos  omnes  invoco  in  auxilium  meum.  Assistant 
mihi  omnes  apostoli  Domini  nostri  Jesu  Christi,  Petrus  et 
Paulus,  Joannes  et  Andraeas  : tres  Jacobi,  Philippus, 
Bartholomaeus,  Thomas  et  Mathaeus,  Barnabas  et  Mathias, 
et  omnes  martyres  tui.  Depelle  a me.  Domine,  concu- 
piscentiam gulae,  et  da  mihi  virtutem  abstinentiae;  fuga 
a me  spiritum  fornicationis , et  da  mihi  amorem  chari- 
tatis;  exstingue  cupiditatem,  et  da  mihi  voluntariam 
paupertatem.  Cohibe  iracundiam  meam , et  accende  in 
me  nimiam  suavitatem,  et  charitatem  Dei  et  proximi. 
Abscinde  a me , Domine , tristitiam  saeculi,  et  auge  mihi 
gaudium  spirituale.  Depelle  a me  jactantiam  mentis,  et 
tribue  mihi  compunctionem  cordis.  Minue  superbiam 
meam,  et  perfice  in  me  humilitatem  veram.  Indignus 
ego  sum , et  infelix  homo , quis  me  liberabit  de  corpore 
mortis  hujus  peccati,  nisi  gratia  Domini  nosti  i Jesu 
Christi;  quia  peccator  ego  sum,  et  innumerabilia  sunt 
delicta  mea,  et  non  sum  dignus  vocari  servus  tuus. 


— 467  — 


Suscita  in  me  fletum,  mollifica  cor  meum  durum  et  lapi- 
deum, et  accende  in  me  ignem  timoris  tui;  quia  ego 
sum  canis  mortuus,  libera  animam  meam  ab  omnibus 
insidiis  inimici,  et  conserva  me  in  tua  voluntate  : doce 
me  facere  voluntatem  tuam,  quia  Deus  meus  meus  es 
tu,  tibi  honor  et  gloria,  per  omnia,  etc. 

ORATIO  U*. 

Deus  meus,  et  Pater  meus,  Rex  meus,  Protector  meus, 
munda  me  a peccatis  meis,  et  ab  iniquitate  mea  lava  me. 
Domine , et  salva  me ; quoniam  peccata  multa  feci  coram 
te , et  non  sum  dignus  vocari  servus  tuus , propter  ini- 
quitates meas,  quae  sunt  innumerae.  Dimitte,  Domine, 
debita  mea,  quia  deprecor  cum  omni  diligentia,  et  inti- 
mo cordis  amore  : supplico  tibi.  Domine,  immitte  veram 
dilectionem  in  cor  meum , et  amorem  coelestem  in  sen- 
sum meum,  et  obumbrent  me  misericordiae  tuae.  Domi- 
ne Deus;  revoca  mihi  ad  memoriam  agonem , ut  merear 
videre  in  regno  coelesti,  ubi  Pater  regnat  cum  Filio  et 
Spiritu  Sancto,  in  saecula  saeculorum.  Arnen. 

ORATIO  5a. 

In  nomine  Patris , et  Filii , et  Spiritus  Sancti : Gabriel, 
esto  mihi  lorica , Michael,  esto  mihi  baltheus ; Raphael, 
esto  mihi  scutum;  Uriel,  esto  mihi  protector ; Rumiel , 
esto  mihi  defensor;  Paniel,  esto  milii  sanitas;  et  omnes 
sancti  ac  martyres  deprecor,  ut  juvent  me  apud  justum 
judicem,  ut  dimittant  mihi  in  die  judicii  peccata  mea, 

in  nomine  Domini  nostri  Jesu  Christi.  Oro  vos  et  deprecor, 
ut  me  in  orationibus  vestris  dignemini  habere , ut  nun- 
quam inimicus  vel  adversarius  nocere  possit.  Peccavi , 
Domine , coram  te  et  coram  Angelis  tuis ; fac  cum  servo 
tuo  misericordiam  tuam;  tibi.  Domine,  justitia;  tibi. 
Domine,  misericordia.  Sana  me.  Domine,  et  sanabor, 
quoniam  salus  mea  tu  es,  et  veniat  oratio  mea  ad  templum 
sanctum  tuum;  tibi  honor  et  gloria,  per  omnia  saecula 
saeculorum.  Arnen. 


ORATIO  6a. 

Aperi  mihi  pulsanti  januam  vitae,  princeps  tenebrarum 
non  occurrat  mihi , nec  veniat  mihi  pes  superbiae , et 
manus  extranea  a te  non  contingat  me  ; sed  suscipe  me 
secundum  verbum  tuum , et  perduc  me  ad  convivium 
epularum  tuarum , ubi  epulantur  tecum  omnes  amici 
tui.  Tu  es  Christus  Filius  Dei  vivi,  qui  cum  Patre  tuo 
vivis  et  regnas  in  saecula  saeculorum.  Arnen. 


DE  SEPTEM  VERBIS  CHRISTI  IN  CRUCE. 

ORATIO. 

Benedictum  sit  dulce  nomen  Domini  Dei  nostri  Jesu 
Christi , et  dulcissimae  Virginis  Mariae  matris  ejus  in  aeter- 
num et  ultra.  Arnen. 

Domine  Jesu  Christe  Fili  Dei  vivi , qui  septem  verba 

ultimo  vitae  tuae  in  cruce  pendens  dixisti,  ut  semper  illa 
sanctissima  verba  in  memoria  habeamus,  rogo  te,  per 
virtutem  illorum  septem  verborum  , ut  mihi  parcas 
et  indulgeas,  quidquid  peccavi  et  commisi  per  septem 
peccata  mortalia,  vel  ex  eis  procedentia , scilicet  de  super- 
bia, avaritia,  luxuria,  invidia,  ira,  gula  et  acedia.  Domi- 
ne Jesu  Christe  Fili  Dei  vivi , sicut  tu  dixisti , « Pater , 
ignosce  crucifigentibus  me,  » fac  ut  ego  amore  tuo  par- 
cam cunctis  mihi  mala  facientibus ; et  sicut  tu  dixisti 
matri  tuae , « Mulier , ecce  filius  tuus , » deinde  dixisti 
discipulo  tuo,  «Ecce  mater  tua,»  fac  ut  matri  tuae  me 
societ  amor  tuus  et  charitas  vera : et  sicut  tu  dixisti  latroni, 
« Hodie  mecum  eris  in  paradiso , » fac  me  ita  vivam , ut 
in  hora  mortis  dicas  mihi , « Hodie  mecum  eris  in  para- 
diso. » Et  sicut  dixisti,  « Heli,  Heli,  Lamma  Sabachtani, » 
hoc  est,  «Deus  meus,  Deus  meus,  ut  quid  dereliquisti 
me , » fac  me  dicere  in  omni  tempore  angustiae  et  tribu- 
lationis meae.  Pater  mi  Domine,  miserere  mihi  peccato- 
ri , rege  me.  Rex  meus  et  Deus  meus , qui  tuo  proprio 
sanguine  me  redemisti.  Et  sicut  tu  dixisti,  «Sitio,  » sci- 
licet salutem  animarum  sanctarum , quae  in  limbo  erant, 
adventum  tuum  exspectantium,  fac  ut  ego  semper  sitiam 
te  diligere , fontem  aquae  viventis , fontem  aeternae  lucis, 
et  ut  toto  corde  desiderem  te.  Et  sicut  tu  dixisti,  « Pater, 
in  manus  tuas  commendo  spiritum  meum,»  fac  ut  in 
hora  mortis  meae  perfecte  et  libere  possim  dicere  tibi , 
« Pater,  in  manus  tuas  commendo  spiritum  meum.  Re- 
cipe me  venientem  ad  te , quia  non  constituisti  certum 

tempus  vitae  meae ; et  sicut  tu  dixisti , « Consummatum 
est , » quod  significat  et  dolores , quos  pro  nobis  miseris 
peccatoribus  susceperas , jam  fmiri : fac  ut  in  egressu 
animae  meae  audire  valeam  illam  dulcissimam  vocem 
tuam : Veni  anima  mea  dilecta , quia  jam  disposui  penu- 
rias tuas  consummare  : veni  ut  mecum  conscendas  cum 
sanctis  et  electis  meis  in  regno  meo  epulari,  jucundari, 
et  commorari  per  infinita  saecula  saeculorum.  Arnen. 


INNOCENTII  III  PAP^E 

DIALOGUS  INTER  DEUM  ET  PECCATOREM , QUI  LEGENTIUM  PIETATEM  EXCITAT 
MORUMQUE  EMENDATIONEM  SUADET. 

Peccator  ad  Deum. 

Deus  aeterne , cujus  natura  bonitas , et  opus  misericor- 
dia est , qui  etiam  cum  iratus  fueris,  misericordiae  recor- 
daberis , quibus  verbis  digne  te  potero  invocare  ut  et  tu 
digneris  invocantem  misericorditer  exaudire  ? Scio  quia 
Redemptor  meus,  Filius  tuus,  doctor  veritatis  et  sapien- 
tiae , cum  ad  eum  diceret  unus  ex  discipulis  suis  : Domi- 
ne , doce  me  orare ; ait : Dicite  : « Pater  noster  qui  es  in 
coelis.»  Si  igitur.  Domine,  sic  orando  invocavero  te,  pote- 
rone  percipere  quod  verbum  illud  a fideli  propheta  tuo 
probatum  in  me  impleatur  ? 

Deus  ad  peccatorem. 

Pro  certo  quod  sic  orare  docuit  te  Filius  consubstantia- 

lis  mihi  et  coaeternus;  sed  quia  tu  temetipsurn  mihi  non 
exhibes  sicut  filium,  non  potes  in  oratione  praedicta  digne 
invocare  me  sicut  patrem.  Nam  ex  persona  mea  dicit 
propheta : « Si  ego  Pater , ubi  est  amor  meus  ?»  Si  autem 
me  tanquam  Patrem,  homo  quem  creavi,  diligeres, 
mandata  mea  tanquam  filius  qui  patrem  diligit  custo- 
dires; exhibitio  enim  operis,  probatio  est  dilectionis. 
Sed  consideranti  mihi  omne  genus  hominum  et  univer- 
sum statum  in  carne  viventium , rarus  occurrit  in  prae- 
latis et  subditis,  in  regibus  et  ministris,  in  claustralibus 
et  professis,  in  dominis  et  servis,  in  clericis  et  laicis, 
qui  adimpleat  meam  voluntatem  in  exsequendis  manda- 
tis meis , et  tanquam  patri  amorem  exhibeat  mihi  filia- 
lem. Omnis  sexus  et  aetas  corrupit  viam  suam,  ut  eat  post 
concupiscentias  suas  contemnendo  universam  traditio- 
nem evangelicam  et  doctrinam. 

Peccator  ad  Deum. 

Mirabilis  facta  est  scientia  tua , Domine , contra  me,  et 
non  potero  ad  eam.  Claudis  os  meum  et  obstruis  rationi- 
bus tuis , ut  ad  invocationem  tuam  prosilire  non  audeam 
verbis  orationis  praefatae.  « Loquor  tamen  ad  Dominum 
meum,  cum  sim  pulvis  et  cinis,»  mutabo  verbum,  si 
forte  digna  inveniatur  invocatio  mea  in  auribus  tuis; 
assumam  ad  te  invocandum  illam  orationem  fidelis  pro- 
phetae tui  David,  cui  perhibuisti  testimonium  tuum 
dicens:  Inveni  virum  secundum  cor  meum.  Sic  enim 
orando  clamabo  ad  te,  Domine:  «Miserere  mei.»  Et 

itidem  ego  dixi : « Domine  , miserere  mei ; » et  alibi  : 
«Miserere  mei.  Domine,  et  exaudi  orationem  meam.» 

Deus  ad  peccatorem. 

Non  bene  sonat  haec  oratio  illa  in  ore  tuo,  quia  non 
habes  me  pro  Domino , quia  non  times  me  sicut  servus 
timere  debet  dominum  suum,  licet  diffiteri  non  possis 
te  servum  meum.  Ego  quidem  qui  per  prophetam  dixi 
contra  filios  inobedientiae  : « Si  ego  Pater,  ubi  est  amor 
meus?»  per  eumdem  clamavi  contra  servos  qui  sunt 
sine  timore  : «Si  ego  Dominus,  ubi  est  timor  meus?» 
Quod  autem  non  timeas  me , vel  non  habeas  me  pro 
Domino,  de  facili  tibi  probo.  Si  enim  esses  in  aliquo  loco 
secreto  solus  cum  sola  muliere  aliqua,  quam  valde  dili- 
geres, paratus  et  valde  accensus  in  eam  ut  libidinem 
corporalem  impleres,  nonne  si  aliquis  quem  tu  formi- 
dares irrumperet,  statim  dimitteres  opus  incoeptum,  et 
fugeres  prae  timore  illius , vel  saltem  ne  videreris  ab  illo 
prae  verecundia  et  timore  seu  pudore , si  posses , ad  lati- 
bulum aliquod  convolares  ? Pro  me  vero  non  dimittis 
vicinis  oculis  talia  operari , cui  etiam  displicere,  et  ne 
facias , inhibere  cognoscis  ? De  me  enim  ait  propheta : 
«Numquid  Deus  e vicino?»  En  Deus  a longinquo  ego 
sum.  Numquid  si  absconderit  se  homo , ego  non  videbo 
eum  ? Unde  magis  illum  quam  me  timere  convinceris ; 
imo  illum  metuere  tanquam  Dominum , qui  similis  est 
tibi  homo  mortalis  et  corruptibilis;  et  me,  qui  sum 
omnipotens  et  aeternus , et  velis  nolis , Dominus  tuus , 

contemnere  comprobaris.  Non  ergo  digne  convenit  tibi 
ut  sic  invoces  me  dicendo , Domine,  miserere. 

Peccator  ad  Deum. 

Convincis  me , Domine , evidenter  et  concludis  argu- 
mentando irrefragabiliter.  Ad  hoc  cum  loquor  ad  Domi- 
num meum  homo  ego  putredo,  et  filius  hominis  vermis, 
occurrit.  Domine , menti  meae  oratio  illa  peccatoris  et 
publicani,  quam  tu  misericors  acceptasti,  cum  orans  in 
templo  et  nolens  levare  oculos  in  coelum , percuteret 
pectus  suum,  dicens  : « Deus,  propitius  esto  mihi  pecca- 
tori.» Ipsius  exemplo  et  similibus  verbis  ad  te  clamabo, 
si  forte  sic  invocantem  exaudias,  et  propitieris  peccato 
meo,  multum  est  enim. 

Deus  ad  peccatorem. 

Si  Dominus  Deus  tuus  ego  sum , qui  solus  certe  sum , 
omnino  irrisorie  ad  me  clamare  videris,  utens  ad  invo- 
candum me  verbis  orationis  praedictae;  cum  aliud  sit 
praeter  me  quod  colis  ut  Deum,  ad  quod  principaliter 
dirigis  affectum  tuum.  Illud  enim  est  Deus  tuus  quod 
magis  a te  diligitur.  Si  enim  avarus  es,  pecuniam  tan- 
quam  idololatra  colis  et  amas  ut  Deum.  Avaritia  siqui- 
dem , teste  Apostolo  meo , « idolorum  est  servitus. » Si 
gastrimasgus  sive  gulosus , venter  est  Deus  tuus,  quia  de 
his  curam  habes  quae  maxime  ingluviem  ventris  incen- 
dunt. Dicitur  a praedicto  Apostolo  : « Hi  sunt  quorum 
Deus  venter  eorum  est.»  Unde  si  alium  Deum  praeter  me 

habes , istud  scilicet  vitium  quod  plus  amas  quam  me , 
qui  verus  sum  Deus,  ad  propitiandum  tibi  digne  non 
invocabis  me.  Imo  videtur  quod  velles  irridere  me , et 
velut  ironice  Deum  invocare,  si  cultum  et  amorem  mihi 
debitum  alii  exhibendo , ad  me  clamares  : « Deus , pro- 
pitius esto  mihi  peccatori ;»  cum  haec  stulta  opinio  con- 
traria sit  Scripturae  dicenti : « Deus  non  irridetur. » Sed  tu 
facis  sicut  adultera,  quae  habens  ex  una  parte  legitimum 
virum  suum,  ex  alia  recipit  amatorem  suum.  Nam  me 
qui  sum  sponsus  tuus,  tanquam  meretrix  impudica  con- 
temnis, et  excludis  thalamo  animae  tuae,  ubi  tecum 
deberem  delicioso  et  sancto  amore  quiescere , quia  deli- 
ciae sunt  mihi  esse  cum  filiis  hominum.  Non  sine  injuria 
mea  diabolum  velut  amatorem  externum  inducis  ad  las- 
civiendum cum  eo  in  concupiscentiis  et  desideriis  tuis. 
Quibus  vere  dicit  Scriptura  : « Angustum , inquit , est 
stratum,  ita  ut  alter  decidat.  » Ideo  relinquo  stratum , et 
recessi  a te , quia  in  fornicationibus  suis  alii  inhaerendo 
impudenter  anima  reliquit  me,  virum  utique  pubertatis 
suae,  cui  debuerat  inseparabiliter  adhaerere.  Caeterum 
quando  credis  te  posse  me  invocare  ut  respondeam  tibi, 
cum  non  sim  in  te  ? Quare  pertransis  clausis  oculis  ? et 
vim  illius  verbi  quod  ponit  Propheta,  scilicet : « invoca- 
bis, et  Dominus  exaudiet  te,»  non  attendis?  Invocare 
enim  dicitur  quasi  intus  orare , ad  eum  scilicet  qui  intus 
est  vociferando  clamare.  Certe  si  saepe  pulsando  clamares 
ad  ostium  alicujus  domus  in  qua  nullus  esset , tota  die 
clamare  posses , et  quia  nemo  intus  esset  qui  te  audiret , 

nemo  tibi  clamanti , quamvis  fortiter  et  frequenter,  res- 
ponderet. Sic  est  de  me,  qui  cum  dimiserim  habitaculum 
animae  tuae,  a quo  me  exire  coegisti  propter  immunditiam 
ejus,  longe  factus  a te  jam  audire  non  possum  clamorem 
vocis  tuae,  nedum  quod  te  debeam,  donec  operaris  ea 
quae  mihi  displicent,  favorabiliter  exaudire. 

Peccator  ad  Deum. 

Quid  ergo , piissime  Domine , faciam  ut  redeas  ad  me, 
a quo  te  propter  iniquitates  meas , proh  dolor ! elongas- 
ti ? Ut  sic  intus  existens  respondeas  invocanti , et  salvus 
fiam,  qui  fueram  a te  derelictus,  cum  scriptum  sit: 
« longe  a peccatoribus  salus.  » 


Deus  ad  peccatorem. 

Audi  Scripturae  sanctae  consilium , et  si  feceris  illud , 
reduces  me  statim  ut  invocantem  exaudiam  te  ad  hospi- 
tium tuum.  Habe  contritionem  cordis,  et  dole  fortiter, 
quia  offendisti  me  peccatis  tuis ; juxta  quod  tibi  et  tibi 
similibus  ait  Propheta  : « Scindite  corda  vestra  et  non 
vestimenta  vestra.  » Item  : « Juxta  est  Dominus  his 
qui  tribulato  sunt  corde , et  humiles  spiritu  salvabit. » 
In  ipsa  quoque  contritione  propone  constanter  peccata 
tua  sacerdoti  veraciter  confiteri , dicente  propheta  Da- 
vid  : «Dixi,  confitebor  adversum  me  injustiam  meam 
Domino , et  tu  remisisti  impietatem  peccati  mei. » In 
quo  potes  manifeste  intelligere  quam  magna  et  quam 

incomparabilis  sit  clementia  mea,  quae  ad  tale  propo- 
situm relaxat  et  dolet  crimina  universa.  Concessa  vero 
tibi  copia  confiteri,  dicente  Propheta  et  clamante  : «Dic 
tu  iniquitates  tuas , ut  justificeris ; » id  ipsum  Apos- 
tolo : « Confitemini  alterutrum  peccata  vestra. » Sed  et 
Filius  meus  tanquam  magni  consilii  Angelus  venit  sal- 
vum facere  populum  suum  a peccatis  eorum , confessio- 
nem , quam  Apostolus  suus  expresse  praecepit , signi- 
ficative et  figurative  mandans  curatis  a lepra  corporali  per 
ipsum : « Ite  et  ostendite  vos  sacerdotibus ; » per  haec 
innuens  quod  poenitens  qui  conteritur  cum  proposito  con- 
fitendi , a sordibus  peccatorum,  in  anima  tanquam  spiri- 
tuali lepra  mundatus  est;  quia  cum  poenae  remanent 
debiti,  ad  confessionis  sacramentum  accedant  humiliter, 
sacerdotum  arbitrio  se  devote  committant,  et  opere  satis- 
faciant juxta  illud  quod  sacerdotes  mandaverint. 

Peccator  ad  Deum. 

Magna  est  et  ineffabilis.  Domine,  virtus  contritionis  per 
quam  tu  justificas  impium,  et  de  perverso  bonum  mira- 
biliter facis.  Sed  ego  peccator  eam  mereri  non  possum , 
et  nisi  per  infusionem  gratiae  tuae  non  potero  illam  ali- 
quatenus obtinere.  Quid  enim  illa  contritio  sit  nescio, 
sed  quod  solius  tuae  gratiae  donum  sit  non  ignoro,  a quo 
tanquam  a Patre  luminum  descendit  omne  datum  opti- 
mum et  omne  donum  perfectum.  Cur  autem , Domine , 
requiris  a me  ut  per  contritionem  bonum  me  faciam , 
qualem  me  ipsum  facere  non  possum  ? Cum  etiam  tan- 

quam  reus  et  sordidatus  eam  mereri  nequeam , nisi  per 
aestimabilem  gratiam  misericordiae  tuae. 

Deus  ad  peccatorem. 

Noli  errare  vel  teipsum  decipere;  non  enim  requiro 
a te  ut  te  facias  bonum , qualem  te  scio  facere  non  posse 
cum  hoc  sit  in  me ; sed  ut  applicando  liberum  arbitrium 
tuum  ad  me,  divina  super  beneficia  meditando , reddas 
te  mihi  habilem.  Quod  si  feceris,  cum  hoc  sit  in  te , in- 
dubitanter gratiae  meae  recipies  influxionem,  quam  sem- 
per  de  bonitate  mea  paratus  sum  dare  cuilibet  eam  effi- 
caciter volenti  recipere;  quamvis  habilitas  illa  non  de 
merito,  sed  de  congruo  infusionem  gratiae  meae  praecedat 
in  peccatore.  Unde  Augustinus : « Praecedit  quoddam  in 
peccatoribus,  qui  licet  non  justificentur,  digni  tamen 
justificationibus  et  habiles  inveniuntur.»  Sic  est  in  eo 
qui  clausos  habet  oculos,  a quo  nihil  exigitur  ut  videant, 
nisi  tantum  illud  quod  in  eo  est  posse  facere,  scilicet  ocu- 
los aperire , cum  exterius  parata  sit  claritas  solis , quae 
protinus  ad  videndum  apertos  oculos  illustrabit.  Tali 
exemplo  considera  manifeste  quod  ad  infundendum  se 
homini  divina  gratia  rsit  parata,  solius  habilitatis  in  eo 
requiritur  congruentia  per  liberi  arbitrii  applicationem 
inventa. 

Peccator  ad  Deum. 

Evidenter  agnosco,  Domine,  quod  mirabiliter  infor- 
mat et  erudit  me  inscrutabilis  altitudo  scientiae  tuse.  Me- 
ditabor ergo  sollicite  beneficia  tua,  piissime  Deus,  quibus 

multipliciter  obligasti  me,  dirigens  intellectum  meum, 
et  applicans  tenuiter  prout  possum  sicut  terra  sine  aqua 
tibi , si  forte  per  hujusmodi  cogitationes  congruum  me , 
Pater  misericordiarum,  invenias  cui  rorem  gratiae  tuae, 
quam  non  merui,  dignanter  infundas,  cujus  etiam  admi- 
niculo valeam  excitatus  ad  bonum  de  commissis  impieta- 
tibus meis  sufficienter  in  corde  atteri , cum  proposito 
easdem  humiliter  confitendi.  Quamvis  haec  ipsa  meditatio 
beneficiorum  tuorum  sine  te  menti  meae  innasci  non 
possit  ex  me,  dicente  Apostolo : « Non  sumus  sufficientes 
aliquid  a nobis  quasi  ex  nobis,  sed  sufficientia  nostra  ex 
Deo  est.  » Yerumtamen  miser  ego  quid  faciam,  quia 
compunctus  ex  gratia  tua  propono  saepius  confiteri ; sed 
multa  occurrunt  mihi,  quae  me  impediunt  et  revocant 
ab  exsecutione  propositi?  Primum  impedimentum  est 
verecundia  magna  quae  tota  die  contra  me  est,  et  con- 
fusio vultus  mei  quae  operuit  me.  Dispono  multoties  ad 
sacerdotem  accedere,  sed  quia  valde  pudenda  sunt  quae 
commisi,  declino  a tali  proposito  prae  pudore.  Multoties 
sacerdotem  adire  disposui , sed  et  iniquitatem  meam  de- 
vote revelaturus  adivi , et  cum  pedibus  ejus  assisterem , 
stimulante  me  conscientia  mea,  irruit  super  me  confusio 
repentina , et  turbatus  in  seipso  spiritus  meus  fluctuare 
coepit  et  dicere:  Heu  quid  agam?  referamne  scelus? 
poterone  referre  ? Sicque  praevalente  in  me  verecundia 
mea,  confessione  postposita , sine  medicamento  salutis 
a poenitentiali  foro  recessi,  corruptaeque  sunt  et  dete- 
riores effectae  cicatrices  meae  a facie  insipientiae  meae. 

Deus  ad  peccatorem. 

Stultus  nimis  et  indiscretus  argueris  fore , dum  sicut 
luna  mutaris , et  confiteri  peccata  tua  prae  verecundia  et 
pudore  dimittis.  Laudabile  est  si  confunderis  et  invadit  te 
pudor,  quando  ad  memoriam  tuam  scelera  tua  reducis , 
Jeremia  propheta  dicente:  «Confusus  sum  et  erubui, 
quia  sustinui  opprobrium  adolescentiae  meae.  » Sed  ca- 
vere debes  omnino,  ne  talis  sit  verecundia  que  te  revocet 
a confessione  peccati;  quia  ejusmodi  confusio  reatum 
accumulat,  non  diminuit,  cum  pcenitentem  non  sinit 
confitendo  detegere  quod  commisit.  Est  confusio  addu- 
cens gloriam , et  est  confusio  adducens  reatum ; nam 
culpabilis  est  si  confessionem  excludit,  laudanda  si  sic 
pudet,  ut  etiam  confitendi  comes  existat,  jactantiae  si- 
quidem potius  quam  devotionis  signum  exponere  sine 
rubore  peccatum.  Cur  autem  insipiens  pudet  te  dicere 
semel,  quod  non  puduit  commisisse  frequenter?  Loquere 
tamen  ante,  si  tentariset  dicito  : Non  erubescam  Deo  in 
ministro  suo,  qui  mei  similis  homo  mortalis  est,  confi- 
teri quod  non  potest  ab  oculis  majestatis  suae  abscondi. 
Non  erubescam  homini  reatum  meum  exponere  in  vita 
praesenti,  quem  si  non  detexero  ei,  scio  fore  omnibus 
manifestum  in  die  judicii.  Si  autem  hic  illum  revelavero, 
Deus  illum  conteget  et  abscondet  de  inaestimabili  boni- 
tate, et  faciet  me  de  numero  beatorum,  « quorum  remis- 
sae sunt  iniquitates  et  quorum  tecta  sunt  peccata. » 

Peccator  ad  Deum. 

Confortasti  me,  Domine,  verbis  tuis  et  corroborasti 
sermonibus  sanctis,  et  non  prae  verecundia  jam  dimittam 
quando  ad  ministrum  tuum  excessus  meos  per  confes- 
sionem revelaturus  accedam.  Sed  aliud  est,  mi  Domine, 
quod  ne  confitear  magnum  mihi  praestat  obstaculum, 
scilicet  timor  poenae.  Peccavi,  Domine,  super  numerum 
arenae  maris,  et  multiplicata  sunt  peccata  mea;  quare 
timeo  valde  ad  confessionem  accedere,  quia  si  juxta 
quantitatem  culpae  injungenda  est  quantitas  poenae,  tanta 
potero  satisfactionis  sarcina  praegravari,  quae  juxta  meo- 
rum aestimationem  reatuum  mihi  debebit  imponi,  quod 
si  longissimo  tempore  viverem,  eam  explere  miserrimus 
non  valeam. 


Deu?  ad  peccatorem. 

Adhuc  stultitia  tua  non  deserit,  et  indiscreta  opinio  in 
cor  tuum  ascendit.  Nunquam  credere  debes,  quod  Deus 
praecipiat  homini  impossibile,  vel  eam  tibi  jubeat  imponi 
poenam  quam  tu  nequeas  sustinere.  Vicarius  meus  Papa, 
quem  ego  constitui  loco  mei  in  terris  judicem  tuum,  do- 
lorem confitentis  mitigabit  attentis  circumstantiis  pecca- 
torum. Et  quia  potestatem  a me  ligandi  pariter  et  solvendi 
ministerio  quidem  non  auctoritate  suscepit,  moderabitur 
poenam  juxta  suae  discretionis  arbitrium,  et  talem  injun- 
get poenitentiam,  ut  per  eam,  me  cooperante,  justitiae 
recipias  incrementum : qui  etiam  tantum  in  te  dolorem , 

amaritudinem , et  contritionis  invenire  poterit  vehemen- 
tiam, quod  postmodum  de  injuncta  poena  partem  maxi- 
mam vel  forte  totam  de  bonitate  Dei  praesumas  rela- 
xandam. Sed  et  tu,  quem  timor  poenae  praesentis  retrahit 
a proposito  confitendi,  quare  non  consideras  et  revolvis 
mente,  quod  poena  hujus  vitae  quantumcumque  sit  longa, 
brevis  est  respectu  aeternae;  quantumcumque  amara, 
dulcis  est  infernali  poenae  collata.  Quamobrem  melius  est 
tibi  hic  poenitere,  quam  intolerabiliter  postmodum  et 
amarissime  cruciari.  Ne  tibi  contingat  quod  ait  Job: 
« Qui  timet  pruinam,  irruet  super  grando;»  et  qui  poe- 
nam metuit  temporalem,  indubitanter  aeternam  incurret. 
Item  «Fugiet  arma  ferrea,  et  irruet  in  arcum  aereum.  » 
Poena  siquidem  praesens  quae  cito  transit  et  consumitur, 
per  arma  ferrea  designatur,  quae  per  rubiginem  consum- 
mantur; poena  vero  aeterna  quae  finiri  non  potest,  per 
arcum  aereum,  qui  aes  est  incorruptibile  significatur.  Ma- 
xime tamen  fructuosa  sit  in  hoc  mundo,  infructuosa 
vero  penitus,  imo  perniciosa  poenitentia  in  futuro.  Illud 
etiam  Apostoli  verbum  tibi  debet  praestare  solatium , et 
ad  sustinentiam  temporalis  poenae  te  fortiter  animare  quod 
dicitur : « non  sunt  condignae  passiones  hujus  temporis 
ad  futuram  gloriam  quae  revelabitur  in  nobis. » Item  hoc 
leve  et  momentaneum  tribulationis  nostrae,  sublime  pon- 
dus operatur  in  aeternitate. 

Peccator  ad  Deum. 

Jucunda  sunt.  Domine,  eloquia  tua  servo  tuo,  super 
t.  i.  31 

mei  et  favum  ori  meo  dulciora , licet  indignus  sum  alti- 
tudinem inspicere.  Non  dedigneris  adhuc,  supplico,  sus- 
tinere quid  modicum  insipientiae  meae.  Ecce,  Domine, 
jam  non  impediet  in  me  confessionem  pudor  culpae  vel 
timor  poenae.  Sed  est  aliud  quod  retardat  me  modicum, 
imo  revocat  a confessione  cor  meum,  temporalium  sci- 
licet rerum  affectus  vel  desiderium.  Considero  apud 
meipsum  et  colloquor  menti  meae  : Si  delicta  mea  con- 
fessus fuero  sacerdoti,  forsitan  injunget  milii  ut  Hieroso- 
lymam  proficiscar,  vel  laborem  alicujus  peregrinationis 
assumam  vel  saltem  ut  ecclesias  visitem,  et  in  eis  diutius 
vacaturus  orationes  frequentem;  et  possem  interim  tem- 
poralibus lucris  insistere,  et  acquisitionibus  multis  et 
mihi  et  meis  hujus  mundi  substantiam  ampliare;  sed  si 
qua  penes  me  sint,  oportebit  minui  potius  quam  augeri , 
donec  assumpta  peregrinatio  valeat  peragi , vel  quamdiu 
spiritualibus  exercitiis  me  contigerit  occuppari.  Qua- 
propter utilius  est  mihi  a confessione  desistere,  quam 
acquisitionis  mundanae  studium  impedire. 


Deus  ad  peccatorem. 

Vana  est  cogitatio  illa,  imo  tentatio  Satanae,  quae  te 
apprehendit.  Ut  autem  cogitationem  illam  procul  a te 
expellas,  recordare  quod  Scriptura  evangelica  procla- 
mat : c(  Vae  praegnantibus  et  nutrientibus  in  illa  die.  » 
Praegnantes  quidem  sunt  animae  perversae,  quae  per 
illicita  desideria  temporalium,  vel  alicujus  iniquitatis 
consensum,  tanquam  a diabolo  malitiae  semine  injecto 

mente  concipiunt.  Nutrientes  vero  aniinte  dicuntur  illae 
quae  terrenas  delicias  non  desinunt  per  avaritiam  cumu- 
lare; vel  de  perpetratis  iniquitatibus , delectabiliter  per- 
severantes in  eis,  differunt  poenitere.  Veniet  procul  dubio 
mors  super  illos , et  descendent  in  infernum  viventes, 
quoniam  nequitia  in  hospitiis  et  in  medio  mentis  eorum. 
Certe  si  sane  saperes,  quando  te  ad  sui  concupiscentiam 
res  istae  mundanae  sollicitant,  meditari  deberes  quia 
quaecumque  concupiscibilia  didentur  in  mundo,  sunt 
transitoria : quae  vero  a Deo  promittuntur,  aeterna;  ista 
terrena,  illa  coelestia;  ista  modica,  illa  magna;  ista  men- 
tita, illa  certa;  ista  infima,  illa  superna;  ista  minima, 
illa  maxima;  ista  cum  labore  acquiruntur,  cum  timore 
et  sollicitudine  conservantur,  cum  dolore  et  angustia 
amittuntur.  Licet  autem  in  his  acquirendis  sit  labor,  quia 
« regnum  coeleste  vim  patitur  et  violenti  rapiunt  illud, » 
de  ipsorum  tamen  custodia  nullo  modo  possessores 
eorum  pungi  possunt  sollicitudinum  stimulo,  nec  dolore 
torqueri  de  ipsorum  amissione  vel  damnatione,  quia 
« ibi  aerugo  vel  tinea  non  demolitur,  nec  fures  effodiunt 
et  furantur.  » 


Peccator  ad  Deum. 

Ne  irascaris.  Domine,  si  et  hac  vice  modo,  loquendi 
audaciam  in  conspectu  altitudinis  tute  vilissimum  fig- 
mentum ego  assumo ; et  sicut  in  aliis,  in  eo  quod  propo- 
siturus sum  inveniam  apud  abyssum  sapientite  tute  tan- 
quam  positus  in  perturbatione  consilium.  Est  adhuc 


— 484  — 


quiddam  quod  valde  me  concutit,  et  difficilius  caeteris 
mihi  confessionis  impedimentum  apponit,  unde  despe- 
rationem incurro  ex  gravi  difficultate  resistendi  peccato. 
Infelix  ego  multoties  cecidisse  me  memini,  qui  et  post- 
modum  poenitendo,  te  adjuvante,  surrexi,  sed  stare  non 
praevalens,  relapsus  sum,  et  redii  multoties  in  idipsum , 
revertens  iterum  atque  iterum  tanquam  canis  ad  vomi- 
tum et  sus  ad  luti  volutabrum.  Unde  cum  lubricus  et 
instabilis  tanquam  cereus  sim  in  vitium  flecti , de  mea 
stabilitate  despero,  et  propterea  penitus  de  confessione 
desisto,  existimans  nihil  prodesse  si  erigor  et  resurgo  qui 
sum  casurus  in  proximo , et  stare  diffido  brevi  temporis 
intervallo,  existimans  nihilominus  veniam  impetrare 
non  posse  de  facili,  qui  frequenter  erectus,  et  frequenter 
ad  peccatum  relapsus,  ingratus  et  indevotus  invenior 
erigenti. 


Deus  ad  peccatorem. 

In  eo  quod  modo  proponis  non  tam  insensatus  quam 
insanus  esse  probaris.  Nam  recte  facis  si  de  te  ipso  diffi- 
das, et  fragilitatem  tuam  attendens,  de  tuis  viribus  non 
praesumens,  existimes  quod  postquam  surrexeris,  de  tua 
virtute  sperare  non  possis.  Sed  de  me  sperare  debes, 
quod  licet  infirmus  et  debilis  sis  ex  te,  possum  tamen  si 
de  mea  misericordia  voluero,  quamvis  debilem  stabilire, 
et  quantumvis  infirmum  ne  corruas  confirmare.  Cur 
autem  de  me  desperes,  qui  nolo  mortem  peccatoris,  sed 
magis  ut  convertatur  et  vivat,  qui  utique  misericors  sum 

et  praestabilis  super  malitia?  Attende  quia  si  desperes  de 
me , peccatum  incurris  irremissibile,  quod  est  peccatum 
in  Spiritum  Sanctum;  nec  est  peccatum  huic  compara- 
bile, quia  ipsum  est  solum  quod  nec  in  hoc  saeculo  neque 
in  futuro  creditur  remittendum.  Attende,  quia,  si  deme 
desperes,  tanto  gravius  me  offendis  quanto  clementius 
potentiam  meam  exstinguere,  et  meam  mihi  benignita- 
tem, quam  non  ex  accidentali  dono,  sed  naturalem 
habeo,  auferre  conatus  sis,  et  omnipotentiam  meam  a 
me  interim  separare.  Ego  enim  sum  cui  dicitur  : « Deus 
cui  proprium  est  misereri  semper  et  parcere.  » Ego  ad 
quem  congregatio  fidelium  clamat  : « Deus , qui  omni- 
potentiam tuam  parcendo  maxime  et  miserando  mani- 
festas. » Cur,  infelix,  de  me  debeas  desperare  qui  gau- 
dium mihi  reputo  et  Angelis  meis  super  uno  peccatore 
poenitentiam  agente;  qui  et  nonaginta  novem  ovibus  in 
deserto  relictis,  misi  pastorem  earum  ut  unam  perditam 
quaereret,  inventam  portaret  in  humeris  suis;  qui  filium 
prodigum  revertentem  laetanter  excepi,  stolam  primam 
et  annulum  ei  dedi , et  faciens  ei  grande  convivium  pro 
eo,  vitulum  saginatum  occidi.  Ego  sum  qui  tanquam 
mater  filiis  etiam  delinquentibus  viscera  pietatis  aperio ; 
qui  offendentes  me  multoties  usque  ad  finem  vitae  susti- 
neo, et  punire  differens  ut  poeniteant  patienter  exspecto. 
De  me  siquidem  propheta  clamat  dicens  : « Audite, 
domus  Jacob  et  residuum  Israel,  quoniam  portamini  a 
meo  utero,  et  gestamini  a mea  vulva;  ego  feci,  et  ego 
feram , et  usque  ad  canos  ego  portabo.  » Cur  de  me 

debeas  desperare  qui  postquam  creavi  hominem , ut  face- 
rem eum  gloriae  meae  participem,  ex  nimia  charitate  qua 
eum  dilexi , unigenitum  meum  in  mundum  misi , qui 
eum  venundatum  sub  peccato  non  corruptibilibus  auro 
et  argento  redemit , sed  pretioso  sanguine  suo  quem  pro 
eo  abunde  effudit?  Scito  et  videto  qui  renuis  confiteri, 
pro  eo  quod  ipsa  eadem,  quae  saepe  confessus  es,  nimis 
iterans,  vias  tuas  viliter  corrupisti;  quia  cum  malum  sit 
et  amarum  reliquisse  te  Dominum  Deum  tuum,  longe 
deterius  revelatur  perseverare  in  malo,  et  ipsius  amore 
postposito,  elongare  te  jugiter  et  avertere  vultum  tuum 
ab  eo.  Quare  non  consideras  tu  quod  saepius  cadis,  et 
saepius  surgis,  quod  minus  malum  cadere  sit  alternatim 
et  surgere,  quam  in  peccato  continuo  permanere?  Potest 
enim  ex  Dei  benignitate  quando  sic  surgis,  in  bono  statu 
temporali  te  mors  intercipere  ut  salveris.  Si  vero  perma- 
nens in  peccato  perversus  fueris  in  fine  vitae  tuae  reper- 
tus, procul  dubio  deportaberis  ad  aeterna  supplicia 
condemnandus;  quia,  dicente  Scriptura,  judicat  Domi- 
nus fines  terrae  et  finalia  opera ; et  arbor  si  ad  aquilonem 
vel  ad  austrum  ceciderit,  prius  ut  reor  eligeret  ab  ipso 
luto  extrahi,  et  inde  postea  cadere,  quam  in  illo  jugiter 
permanere.  Sic  etiam  qui  laborat  aliqua  febre,  nonne 
gravius  reputaretur  eam  pati  continue,  quam  ab  ea 
i nterpolatim  vexari  ? Ita  et  tu  duobus  malis  propositis , 
scilicet  cadere  in  peccatum  et  surgere  consequenter  ab 
eo,  vel  irregressibiliter  et  irreverenter  perseverare  in 
malo,  potius  debes  fugere  secundum  quam  primum. 


— 487  — 


Noli  ergo  tanquam  diffidens  et  desperans  de  Deo , te  a 
confessione  retrahere,  sed  quoties  miseriam  pateris  ea 
quae  confessus  es  iterum  committendo,  tu  nihilominus 
eadem  iterum  confitere.  Nam  sicut  aqua  vestimentum, 
quod  saepius  inquinatur,  quandocumque  illud  abluit, 
mundat  a sordibus  et  efficit  quasi  novum;  sic  et  confessio 
quoties  ad  eam  recurritur,  restituit  animae  eum , quem 
amittit  decorem  ex  reiteratione  peccati , munditiae  candi- 
datum. Te  autem  confitente  peccatum,  et  expulso  ab 
anima  tua  veneno  nequitiae  per  confessionis  antidotum, 
statim  ad  eam  regrediar  tanquam  ad  domum  meam 
unde  prius  exivi.  Et  ex  tunc  si  me  invocaveris,  exaudiam 
te,  et  tanquam  intus  habitans  sine  mora  respondebo 
clamanti. 


Peccator  ad  Deum. 

Domine  Deus  salutis  meae,  verba  sunt  vitae  aeternae, 
quae  loqueris , et  salutaria  monita  quae  hortaris.  Adjutus 
ergo  a te  requiram  devote  ministrum  tuum,  et  effundam 
coram  illo  sicut  aquam  cor  meum,  aperiam  in  conspectu 
ejus  labia  mea  locuturus  in  amaritudine  animae  meae. 
Sicut  qui  digitum  ingerit  gutturi  suo,  scrutabor  scrutinio 
conscientiam  meam  et  non  desistam,  donec  evomam 
illam  amaram  super  absinthium  et  fel,  quae  latet  intrin- 
secus, meorum  saniem  peccatorum ; ut  sic  evomita  foris 
et  ejecta  putredine,  cujus  fetor  abominabilis  te  relin- 
quere fecerat  mentis  meae  hospitium , cum  inaestimabili 
fragrantia  unguentorum  tuorum  clementer  in  illud 

regredi  et  inhabitare  digneris  Juxta  sanctum  et  ineffabile 
tuum  promissum;  qui  es  benedictus  in  saecula  saeculo- 
rum. Arnen. 


ORATIONES  SANCTO  BERNARDO  ADSCRIPTtE 

PRO  ANIMA  DE  SE  HUMILITER  SENTIENTE  ET  INFIRMITATES  SUAS  CUM  GEMITIBUS 
INENARRABILIBUS  DEPLORANTE. 

I 

Deplorat  homo  coram  Deo  miserias  suas,  inquietudines  cordis, 
et  ad  mala  propensionem. 

Audi,  piissime  Deus,  confessionem  meam;  et  respice 
ad  pietatem  tuam,  et  fac  mecum  secundum  misericor- 
diam tuam.  Audi  quam  saepe  de  memoria  mea  te  expulit 
irruens  turba  plurimarum  cogitationum,  quae  velut  plebs 
ad  aliquod  spectaculum  solent  effluere  in  cor  meum. 
Dum  orare  vel  cantare  in  monasterio  volo , nescio  cujus- 
modi  stulta  cogitatio  cor  meum  rapit , et  ducit  per  diver- 
sa loca.  Cumque  illud  ad  me  revoco,  tenere  non  possum, 
sed  illico  elabitur,  et  huc  illucque  dispergitur,  et  per 
innumera  effunditur.  Idcirco  crebra  terrenarum  cupidi- 
tatum illecebra , et  vanitatum  effusio  ita  cor  meum  occu- 
pant , ut  quod  vitare  studeam , hoc  cogitem , animoque 
volvam.  Non  enim  est  in  potestate  mea  cor  meum  et 
cogitationes  meae,  quae  ex  improviso  effusae  mentem 
meam  animumque  confundunt,  atque  alio  trahunt  quam 
ego  proposueram.  Ad  saecularia  revocant,  mundana  infe- 

runt,  voluptaria  ingerunt,  illecebrosa  contexunt : ipsoque 
in  tempore  quo  levare  mentem  meam  ad  te  paro,  inani- 
bus cogitationibus  infectus,,  ad  terrena  plerumque  deji- 
cior. Hujusmodi  perstrepentium  cogitationum  tumultus  a 
corde  quotidie  amovere  volo,  nec  valeo : sed  visa  et  audita, 
dicta  et  facta  ad  memoriam  revocant,  et  in  ea  cum 
magna  importunitate  perstrepunt.  Cogitanda  cogito , 
cogitata  recogito,  et  eadem  iterum  atque  iterum  repli- 
care non  cesso  : et  cum  diu  multumque  quidquid  potero 
cogitavero,  sine  cogitationibus  esse  non  possum,  sed 
intrant  et  exeunt,  atque  aliae  alias  introducunt  et  exclu- 
dunt. Hsec  invitus  sustineo ; plerumque  tamen  consentio, 
cum  per  ea  quae  vidi,  vel  feci,  sine  utilitate,  absque  dis- 
cretione, vaga  mente  discurro.  Ita  mens  mea  semper 
mobilis,  et  nunquam  stabilis,  semper  vaga  et  velut  ebria, 
per  diversa  distrahitur.  Graviter  pecco,  cum  cor  meum 
derelinquo ; quoniam  gravis  jactura  est  quae  per  negli- 
gentiam  fit.  Vim  patior  cum  illud  me  deserit.  Confirma 
cor  meum,  Deus,  quoniam  cum  stare  in  semetipso  niti- 
tur, aliquo  modo  a semetipso  etiam  nesciendo  derivatur. 
Ita  peccandi  consuetudine  etiam  cum  nescio  pecco  : et 
cor  meum,  cor  vanum,  per  infinita  deducitur,  et  in  multa 
desideria  dividitur. 

In  nocte  vero  cum  dormire  volo,  multarum  rerum 
imagines  et  phantasias  clausis  oculis  video , easque  invi- 
tus tolero  : quantoque  ab  eis  aciem  mentis  avertere  ni- 
tor, tanto  amplius  illae,  se  mihi  ingerunt  , et  molestiis 
turpium  cogitationum  cor  meum  maculant.  Inde  est  quod 

saepe  mihi  nocuit  mortifera  delectatio , quae  ex  recorda- 
tione praeteritorum  peccatorum  nasci  solet , sed  maxime 
ex  recordatione  libidinis.  Haec  enim  pestis  quo  prae  caeleris 
vitiis  est  mihi  familior , eo  ad  nocendum  proclivior,  et  ad 
repellendum  difficilior.  Nam  cum  eam  repellere  volo, 
nolenti  mihi  se  ingerit,  blande  onerosa,  displicendo  pla- 
cens, et  placendo  displicens.  Carnis  libidinem  nunquam 
fugere  potui,  sed  semper  me  persequitur,  et  cum  aliqua 
delectationis  cogitatione,  vel  visus  intentione  me  compre- 
hendere potest , non  diebus  neque  noctibus  requiescere 
sinit.  Subtiliter  intrat,  et  mentem  occupat,  et  nisi  subito 
repellatur,  allicit  et  incendit,  et  quasi  virus  pestilentiae 
per  totum  corpus  paulatim  se  diffundit.  Cogitationes  pra- 
vas multiplicat,  affectiones  malas  generat,  delectatione 
illicita  mentem  afficit,  et  ad  consensum  pravitatis  ani- 
mum inflectit , omnesque  animae  virtutes  corrumpit. 
Hac  peste  cum  astrictus  teneor , divelli  ab  ea  vix  possum, 
quoniam  stimulos  ejus  confiteri  aut  nescio,  aut  erubesco ; 
tam  subtiles  et  turpes  sunt.  Revera  difficile  est  libidinis 
incendia  exstinguere.  Impuberes  stimulat,  juvenes  in- 
flammat, viros  enervat,  senes  et  decrepitos  fatigat.  Non 
aspernatur  tuguria,  non  reveretur  palatia.  Utinam  sola 
coenobia  fugiat.  Adjuva  me.  Domine  Deus  meus,  ut  huic 
tam  pestifero  et  mortifero  vitio  resistere  possim.  Scio 
enim  quia  quod  resistentem  fatigat,  vincentem  coronat. 
Scio  etiam  quoniam  si  mentem  meam  cogitatione  im- 
munda polluero,  tibi,  qui  munditiae  auctor  es,  placere 
non  valeo, 

II 

Pergit  accusare  et  deplorare  miserias  suas  circa  cogitationes  amaru- 
lentas , abusum  membrorum , et  rerum  exteriorum  ad  vitae  usum 
spectantium. 

Cor  mundum  crea  in  me,  Deus,  quoniam  non  solum 
vana  cogitatio  illud  occupat,  et  turpis  inquinat,  verum 
etiam  amara  dissipat.  Saepe  namque  aliqua  injuria  com- 
motus, densis  cogitationum  tumultibus  in  corde  pre- 
mor. Hinc  inde  sollicitus  et  caecus,  occasionem  vindictae 
de  accepta  injuria  rimor,  consilia  multiplico,  et  nihil 
aliud  nisi  jurgia  quae  foris  desunt,  in  corde  perago. 
Praesentes  non  video,  absentibus  contradico,  intra  memet- 
ipsum  contumelias  profero  et  recipio,  receptis  autem 
durius  respondeo.  Cumque  qui  obviet  nullus  adsit,  rixas 
in  corde  compono,  insidias  invidentium  considero  , et 
quid  contra  jurgia  movere  possint  penso  : exquiro  quid 
respondeam,  et  cum  rem  nullam  teneam,  vacuus  litiga- 
tor elaboro.  Sicque  diem  in  otium,  noctem  vero  in  cogi- 
tationem verso.  Torpeo  ab  utili  opere,  quoniam  fatigor 
illicita  cogitatione.  Ita  mens  intus  pugnat,  cum  menti 
nemo  repugnat.  Nonnunquam  vero  quod  egi  in  corpore, 
hoc  postmodum  importuna  cogitatione  verso  in  mente: 
et  multoties  gravius  torqueor  in  recordatione,  quam 
prius  captus  fueram  in  operis  perpetratione.  Saepe  etiam 
ea  quae  nunquam  feci,  nec  in  voluntate  habui , ita  reco- 
gito, quasi  poeniteatme  illa  non  fecisse.  Ab  occultis  meis 
munda  me.  Domine;  quoniam  cum  nihil  exterius  ago. 

intus  graviter  pecco.  In  corde  enim  servo  depicta  , quae 
vidi  et  feci.  Ideo  temporalium  rerum  tumultus  in  corde 
versare  non  cesso,  etiam  cum  vaco.  In  cogitatione  enim 
comedo,  cum  jejuno:  loquor,  cum  taceo:  irascor,  et 
tranquillus  sum  : corpus  requiescit,  et  animus  huc  illuc- 
que  discurrit. 

Ita  vitam  istam  sine  culpa  nunquam  transire  potui  : 
nec  hoc  quidem  quod  laudabiliter  vixi , si  remota  pie- 
tate discutiatur.  De  necessitatibus  meis  eripe  me.  Domi- 
ne. Crebro  namque  dum  necessitatis  debita  reddere 
studeo , voluptatis  vitio  deservio  : sub  velamine  necessi- 
tatis, cado  in  laqueum  voluptatis.  Saepissime  namque 
comedi  et  bibi  non  ad  necessitatem , sed  ad  voluptatem  : 
et  quod  necessitati  satis  erat , voluptati  parum  erat.  Cogi- 
tavi etiam  de  cibo  et  potu  , quando  non  debui , et  plus 
quam  debui.  Cogitando  de  escis,  epulas  in  cogitatione 
tota  die  ruminabam.  Cum  tegendis  membris  vestimenta 
quaero,  non  solum  quae  tegant,  sed  quae  extollant,  expe- 
to : et  contra  frigoris  torporem , non  solum  quaero  quae 
muniant  per  pinguedinem , sed  quae  mulceant  per  mol- 
litiem : non  solum  quae  per  mollitiem  tactum  mulceant, 
sed  quae  per  colorem  oculos  seducant.  Cum  pro  aliqua 
necessitate  licentiam  loquendi  alicui  habui,  locutus  sum 
non  solum  de  necessariis , verum  etiam  de  non  necessa- 
riis, et  de  his  quae  ad  me  non  pertinebant,  et  de  quibus 
licentiam  non  habebam . Im  mersi  me  colloquiis  hominum . 
Ibi  locutus  sum  non  ad  aedificationem , sed  ad  destruc- 
tionem; non  quod  decebat,  sed  quod  libebat  : locutus 

verba  vana  et  risui  apta,  verba  otiosa  et  inutilia.  Verbosi- 
tati deserviens,  detractioni  studens,  os  meum  mendacio 
et  detractione  inquinavi.  Lingua  mea  omni  fallacia  plena 
est,  et  nocuit  mihi  plus  quam  omnia  membra.  Nam  ea 
quae  audivi  vel  vidi , nunquam  eo  modo  quo  dicta  vel 
facta  sunt,  referre  possum  : sed  alia  affirmo  pro  aliis,  et 
saepe  multa  intersero  superflua;  atque  ita  vel  nimium 
laudando,  vel  vituperando,  fere  quoties  loquor,  men- 
tior. 

Guttur  insatiabili  ardet  gluvie  : gula  diversis  saporibus 
satiari  non  potest.  Cor  pravum,  dolo  et  malitia  plenum , 
per  puram  confessionem  purgare  nunquam  potui.  Manus 
ad  opus  pravum  fuerunt  paratae , et  ad  operandum  bonum 
pigrae.  Stomachus  et  intestina  nimio  cibo  et  potu  saepe 
sunt  distenta,  et  ideo  dolore  sunt  plena.  Nam  unde  gula 
delectatur , inde  venter  inflatur , corpus  infirmatur , et 
saepe  mors  sequitur.  Per  gulae  delectationem  corrui  in 
ventris  ingluviem  : et  unde  debui  mihi  parare  salutem  , 
inde  contraxi  nimium  comedendo  perniciem.  Pedes  velo- 
cius me  portaverunt  ad  aliquam  curiositatem  speculan- 
dam, quam  ad  ecclesiam.  Oculi  iniquo  intuitu  me  per- 
verterunt, omnemque  motum  corporis  mei  ad  immunda 
desideria  traxerunt.  Aures  citius  aperui  verbis  otiosis  et 
vanis,  quam  sanctis.  Delectatus  est  odoratus  vanis  odori- 
bus; gustus,  diversarum  rerum  diversis  saporibus  : nec 
non  singuli  alii  sensus,  his  et  illis,  juxta  quod  cuique 
suus  ferebat  appetitus.  Ita,  Deus  meus,  in  omnibus  mem- 
bris meis  naturae  modum  excessi.  Omnia  membra  mea 

vellit  conjuratione  facta  inimico  meo  dominium  tradidere, 
cum  morte  foedus  iniere,  pactum  pepigere  cum  inferno. 

III 

Ulterior  accusatio  propriae  iniquitatis,  praesertim  circa  vitium 
invidiae,  odii,  jactantiae,  etc. 

Eripe  me , Domine,  ab  homine  malo , id  est  a me  ipso ; 
a quo  recedere  non  possum.  Nam  quocumque  me  verto, 
vitia  mea  me  sequuntur  : ubicumque  vado , conscientia 
mea  non  me  deserit,  sed  praesens  assistit,  et  quidquid 
facio,  scribit.  Idcirco  quanquam  humana  subterfugiam 
judicia,  judicium  propriae  conscientiae  fugere  non  valeo. 
Et  si  hominibus  celo  quod  egi,  mihi  tamen,  qui  novi 
malum  quod  gessi,  celare  nequeo.  Proprii  reatus  cons- 
cientia non  me  requiescere  sinit,  sed  de  die  in  diem 
vehementer  me  torquet,  et  de  die  judicii  vehementius 
terret.  Nam  in  die  illa  cum  Dominus  ad  judicium  venerit, 
uniuscujusque  conscientia  ad  testimonium  adducetur, 
et  aperto  libro  conscientiae , omnis  culpa  ante  oculos  re- 
ducetur : atque  ita  cogente  conscientia , unusquisque  erit 
accusator  et  judex  suus.  Propterea  statuam  me  ante  me  , 
et  judicabo  meipsum,  ut  illius  extremae  et  tremendae  diei 
judicium  evadere  possim.  Damnat  me  conscientia  mea, 
quanquam  divinum  judicium  nondum  me  damnet.  Accu- 
sat me  de  homicidio , quod , si  opere  non  feci,  voluntate 
tamen  ac  desiderio  saepe  peregi.  Accusat  me  de  adulterio, 
et  eodem  modo  respondeo.  Accusat  me  de  invidia;  confi- 
teor et  ego , quoniam  invidia  saepissime  cor  meum  lania- 

vit.  Per  invidiam  namque,  sancte  viventium  merita,  mea 
feci  invidendo  peccata.  Nam  bona  quae  ab  eis  fieri,  vel 
dici  audiebam , vera  omnino  non  credebam  : ipsas  res 
bene  gestas,  in  malum  male  interpretando  convertebam. 
Omne  malum  quod  de  illis  mendax  fama  jactabat,  statim 
tanquam  si  ego  vidissem,  credebam.  Omnia  mala  meis 
aemulis  fingebam,  et  ex  profectu  eorum  deficiebam.  Haec 
vero  odia  intra  me  abscondebam , et  in  meos  cruciatus 
enutriebam.  Proficientibus  invidebam,  peccantibus  fave- 
bam , de  malis  eorum  gaudebam , et  de  profectibus  luge- 
bam. 

Gratuitis  inimicitiis  ardebam,  et  hanc  malitiam  mei 
pectoris  deprehendi  timebam.  Semper  eram  ei  amarus, 
et  nunquam  certus : et  ita  amicus  eram  diaboli,  et  ini- 
micus mei.  Inter  amicos  discordias  seminavi,  discordantes 
in  dissensione  confirmavi,  opiniones  eorum  mendaciis 
decoloravi,  in  spiritualibus  carnalia  laudavi,  ut  spiritualia 
bona  eis  deesse  persuaderem.  Amicitias  simulavi,  ut  eos 
qui  se  incaute  milii  committebant,  qua  possem  arte  deci- 
perem. Odiorum  mihi  occasionem  pravis  suspicionibus 
coacervavi ; et  ita  daemones,  quorum  facta  sectabar,  laeti- 
ficavi. Multis velut amicus  fui  in  obsequio,  hostis  in  ani- 
ma, comptus  in  verbo,  turpis  in  facto.  Proditor  fui 
secretorum,  tenax  malarum  suspicionum,  utrobique 
perversus.  Et  ita  persecutus  est  inimicus  animam  meam, 
humiliavit  in  terra  vitam  meam.  Piissime  Domine,  unde 
possum  esse  bonus  qui  in  bono  sic  fui  malus?  Ego  pecca- 
bam, et  tu  dissimulabas:  prolongabam  multo  tempore 

iniquitatem  meam , et  tu  pietatem  tuam ; quia  poeniten- 
tiam et  indulgentiam  cogitabas.  Da  ergo  misericordiam 
misero,  qui  tamdiu  pepercisti  criminoso.  Credo  namque 
quoniam  quidquid  mihi  condonare  decreveris , sic  erit 
quasi  nunquam  fuerit. 

Non  solum  invidia  cor  meum  afflixit , veram  etiam 
vanitas  circa  varias  delectationes  languentem  animum 
involvit.  Per  vanitatem  namque  de  operibus,  quorum 
mihi  conscius  non  eram,  turpiter  me  jactavi.  Gestiebam 
etiam  docere  quae  nesciebam.  Credi  de  me  sublimia  vole- 
bam, delectabilia  gravibus  anteponebam,  exsecrabar 
quod  animo  concupiscebam,  apellationes  virtutum  meis 
vitiis , et  ita  me  ipsum  fallebam , et  faventes  mihi  deci- 
piebam. In  promissione  honesta  fui  velox,  in  exhibi- 
tione mendax;  a bono  mutabilis,  mali  tenax;  in  verbo 
gravis,  animo  turpis,  ubique  fallax;  lgetus  ad  prospera, 
fragilis  ad  adversa;  inflatus  ad  obsequia,  anxius  ad 
opprobria,  immoderatus  ad  gaudia,  facilis  ad  humana, 
difficilis  ad  honesta.  Misericordissime  Domine,  ita 
defecerunt  in  vanitate  dies  mei,  in  quibus  debui  flere 
commissam  iniquitatem,  excitare  remissam  voluntatem, 
suspirare  ad  amissam  haereditatem , aspirare  ad  promis- 
sam felicitatem,  properare  ad  angelicam  societatem, 
repropitiari  tuam  majestatem. 

IV 

Adhuc  gemit  et  plangit  coram  Deo  miserias  ac  vitia  sua. 

Terret  me  tota  vita  mea,  Deus  meus,  quoniam  dili- 

genter  discussa  apparet  mihi  aut  peccatum,  aut  sterilitas : 
et  si  quid  fructus  in  ea  videtur,  sic  est  aut  simulatum , 
aut  imperfectum,  aut  aliquo  modo  corruptum , ut  possit 
aut  non  placere,  aut  displicere  tibi.  Et  cum  vere  ita  res 
sit,  sic  est  mihi  quasi  non  ita  sit:  quod  est  miseria  super 
miseriam.  Sic  comedo,  bibo,  et  dormio  securus,  quasi 
jam  transierim  diem  mortis,  et  evaserim  diem  judicii  et 
tormenta  inferni.  Sic  ludo  et  rideo,  quasi  jam  regnem 
tecum  in  regno  tuo.  Idcirco  multitudinem  iniquitatum 
mearum  expavescens,  sed  de  tua  pietate  confidens,  tibi 
Creatori  et  Redemptori  meo,  qui  veniam  et  indulgentiam 
post  reatum  per  puram  et  lacrymabilem  confessionem 
assequi  promisisti , confiteor,  quoniam  in  peccatis  con- 
ceptus sum,  et  in  peccatis  nutritus;  et  per  omne  tempus 
vitae  meae  usque  ad  hanc  diem  in  peccatis  sum  conver- 
satus. Nullum  invenio  peccatum,  a quo  non  sim  aliquo 
modo  iniquinatus.  Per  superbiam  namque  praecepta  tua 
et  seniorum  meorum  transgressus  sum.  Silentium  et  taci- 
turnitatem, sicut  regula  docet,  non  tenui.  Quod  mihi 
licitum  non  fuit,  habui,  dedi,  et  accepi.  Clamores  pau- 
perum et  miserorum  non  libenter  aut  misericorditer 
audivi,  nec  eos  in  infirmitatibus  suis  visitavi.  Suaden- 
tibus mihi  in  malum  consensi.  Facilius  multa  in  imo, 
quam  unum  in  summo  cogito ; facilius  reprehendo  alio- 
rum vitia  quam  mea : et  quod  in  aliis  reprehendo  fa- 
cere non  erubesco.  Facilius  uniuscujusque  vitia  quam 
virtutes  intendo.  Cum  aliorum  delicta  cerno,  mea  non 
aspicio.  In  meis  delictis  sum  clemens,  in  alienis  rigorem 

tenere  volo.  Ad  irrogandas  contumelias  sum  validus, 
ad  tolerandas  infirmus;  ad  obediendum  piger,  ad  laces- 
sendos vero  alios  importunus;  ad  ea  quae  facere  et  debeo, 
et  valeo,  torpens,  ad  ea  vero  quae  facere  nec  debeo,  nec 
valeo,  paratus.  Ita  repleta  est  malis  anima  mea,  peccatis 
meis  exigentibus. 

In  ecclesia  me  deteriorem  reperio ; ante  altaria  sacra 
devote  non  supplico ; vasa  sacra  non  reverenter  tracto : 
in  choro  sum  corpore,  et  in  aliquo  negotio  mente.  Nunc 
intus  maneo , nunc  foras  exeo : tanta  est  levitas  corporis, 
necnon  et  mentis.  Aliud  canto,  et  aliud  cogito.  Psalmo- 
diae verba  profero , et  psalmodiae  sensum  non  attendo : 
sed  mente  vagus,  habitu  dissolutus,  oculis  attonitus,  huc 
et  illuc  prospiciens ; quaecumque  ibi  geruntur,  perlustro 
et  perspicio.  Vae  mihi!  quoniam  ibi  pecco,  ubi  peccata 
emendare  debeo.  Nonnunquam  vero  in  ipsis  bonis  quae 
ago,  ad  deterius  propinquo;  quia  dum  menti  laetitiam 
pariunt,  et  quamdam  securitatem  gignunt,  mens  mea 
secura  redditur,  et  in  torpore  laxatur.  Saepe  etiam  mei- 
psum  et  opera  quae  feceram  laudavi,  et  ab  aliis  laudari 
volui.  Plerumque  laus  humana,  quam  non  quaerebam, 
mihi  oblata  placuit : et  cum  ex  ea  incaute  extollerer,  su- 
bito multa  quae  feceram  ad  memoriam  venerunt,  ut  am- 
plius in  admiratione  attollerer.  Quae  subtiliter  replicans 
atque  in  unum  cuncta  coacervans,  coepi  magis  magisque 
deceptus  intumescere.  Dumque  in  mei  admiratione  occu- 
patus defigerer,  mihi  dans  gloriam,  et  non  Deo  a quo 
omnia  acceperam , omnium  fructum  amisi : atque  ita 

didici  quoniam  qui  me  laudabant , adversum  me  jura- 
bant. Quanto  enim  quisque  in  semetipso  gloriatur,  tanto 
a Dei  amore  disjungitur. 

Ita,  Deus  meus,  inferno  appropinquavit  vita  mea.  Si 
me  liberabis,  habebo  unde  tibi  gratias  agam : si  inde 
non  liberabis,  non  habebo  unde  te  reprehendam,  quo- 
niam justus  es.  Heu  mihi ! qualis  vixi ! Quanta  mala  feci, 
et  dixi ! Pudet  qui  sic  vixerim , et  quod  natus  fuerim. 
Mallem  non  esse,  quam  talis  esse.  Bonus  eram,  et 
malum  me  feci : utique  qui  sponte  me  feci  miserum , 
justum  est  semper  esse  miserum.  Conscientia  mea 
meretur  damnationem;  poenitentia  mea  non  sufficit 
ad  satisfactionem  : sed  certum  est  quoniam  misericordia 
tua  delet  omnem  offensionem.  Dele  ergo,  pie  Domine, 
iniquitatem  meam  multitudine  miserationum  tuarum. 
Ego  vero  qui  usque  ad  hanc  diem  sine  causa  vixi,  amodo 
sine  causa  vivere  nolo. 

Sed  heu  miser  ! haec  tam  saepe  sic  confessus ; surgens, 
cadens  sum  defessus  : repeccando  toties,  confitendo  toties. 
Multoties  promisi  me  emendare  ; et  nunquam  tenui,  sed 
semper  ad  peccatum  redii , et  prioribus  sceleribus  nova 
et  deteriora  conjunxi.  Nunquam,  ut  debui,  mores  meos 
in  melius  mutavi;  nec  a malefactis  recessi.  Plurimos 
etiam,  me  perdens,  peccare  feci,  et  multis  causa  mali 
exstiti:  et  exemplis  vitae  meae  nonnulli  subversi  sunt. 
Ecce  peccata  mea , misericordissime  Deus,  non  abscondo, 
sed  ostendo;  accuso  me,  non  excuso;  quoniam  iniquita- 
tem meam  cognosco.  Nec  idcirco  justus  sum : quoniam  si 

alter  ita  me  accusaret,  sicut  ego  meipsum  accuso,  pa- 
tienter sustinere  non  possem.  Desperare  utique  potuis- 
sem propter  nimia  peccata  et  vitia,  culpas  et  infinitas 
negligentiasmeas,  quae  egi,  et  quotidie  indesinenter  ago 
corde,  ore,  opere,  et  omnibus  modis,  quibus  humana  fra- 
gilitas peccare  potest;  nisi  Verbum  tuum,  Deus,  caro 
fieret,  et  habitaret  in  nobis.  Sed  desperare  jam  non  au- 
deo, quoniam  subditus  ille  tibi  usque  ad  mortem,  mortem 
autem  crucis,  tulit  chirographum  peccatorum  nostro- 
rum; et  affigens  illud  cruci,  peccatum  crucifixit  et  mor- 
tem. Gratias  tibi  ago.  Domine  Deus  meus,  quoniam  visi- 
tasti me , et  ostendisti  mihi  peccata  mea.  Nunc  primum 
te  inspirante  didici  ad  cor  meum  redire,  et  meipsum 
cognoscere. 

Advocabo  ergo  aliquem  de  amicis  tuis , et  ei  omnia 
delicta  mea  exponam,  sicut  mihi  praecepisti ; ut  ejus  con- 
silio et  auxilio  ab  omnibus  meis  possim  iniquitatibus 
liberari  et  tibi  reconciliari. 


V 

Confessio  coram  Deo. 

Audi  ergo,  Pater,  miserum  peccatorem  : audi  vocem 
lacrymantis  et  poenitentis  : attende  quam  graviter  pec- 
cavi, et  Creatorem  meum  offendi.  Deo  jubente  ad  cor 
meum  redii ; et  inde  exclusis  omnibus  praeter  Dominum 
Deum  et  meipsum,  totam  vitam  meam  discussi  tanto 
diligentius,  quanto  familiarius ; et  ut  verum  fatear,  nihil 
aliud  ibi  inveni,  nisi  locum  horroris,  et  vastae  solitu- 

dinis;  conscientiam  videlicet  diu  neglectam,,  omnino 
incultam,  spinis  et  tribulis  obsitam,  et  omni  horrore  ple- 
nam. Nullum  enim  invenio  vitium,  a quo  non  traxerim 
aliquod  contagium.  Turbavit  me  ira,  laceravit  me  invi- 
dia, inflavit  superbia.  Inde  contraxi  mentis  inconstan- 
tiam, oris  scurrilitatem , opprobria  proximorum,  scelera 
detractionum,  linguae  effrenationem.  Seniorum  meorum 
imperia  non  servavi , sed  judicavi  : de  meis  negligentiis 
objurgatus,  aut  rebellis  fui,  aut  murmuravi;  praeferri 
me  melioribus  impudenter  affectavi;  simplicitatem  spi- 
ritualium fratrum  irridenter  exagitavi ; meas  sententias 
procaciter  jactavi;  obsequia  delata  fastidivi , negata  quae- 
sivi; juniores  meos  elatus  despexi.  Non  observavi  in 
obsequio  reverentiam , in  sermone  modestiam , in  mori- 
bus disciplinam.  Habui  in  intentione  pertinaciam,  in 
corde  duritiam,  in  sermocinatione  jactantiam.  In  humi- 
litate fui  fallax,  in  odio  pertinax,  in  jocatione  mordax. 
Subjectionis  impatiens,  potentiae  sectator,  ad  opus  bonum 
piger,  ad  unitatem  ferus,  ad  obsequium  durus;  ad 
loquendum  quae  nesciebam  promptus,  ad  supplantan- 
dum paratus,  fraternae  societati  inhumanus.  Temerarius 
in  judicando,  clamosus  in  loquendo,  fastidiosus  in 
audiendo,  praesumptuosus  in  docendo,  effrenatus  defor- 
miter in  cachinnando  : onerosus  amicis,  infestus  quietis, 
ingratus  beneficis,  inflatus  obsequiis,  et  imperiosus  sub- 
jectis. Saepe  jactavi  me  fecisse  quod  non  feceram , vidisse 
quod  non  videram,  dixisse  quod  non  dixeram.  Dissimu- 
lavi etiam  me  non  fecisse  quod  feceram;  negavi  me 

dixisse  quod  dixeram , non  vidisse  et  audisse  quod  vide- 
ram et  audieram  : et  ita  ex  omni  parte  sum  reus.  Reus 
in  saeculo,  reus  in  claustro  : sed  ibi  per  ignorantiam, 
hic  per  negligentiam ; et  utrumque  me  terret. 

Yerumtamen  multo  amplius  terret  me,  quod  in  monas- 
terio ante  conspectum  Dei  deteriorem  me  invenio.  Collo- 
cavit me  Deus  in  loco  voluptatis,  in  domo  ubertatis,  in 
paradiso  deliciarum ; ego  vero  miser  et  miserabilis,  inter 
mensas  epulantium  fame  pereo,  juxta  fontem  sitio, 
ante  ignem  algeo,  et  ad  neutrum  manus  extendere  volo, 
tam  piger  sum  et  desidiosus.  Ita  tempus  amitto  quod 
Deus  mihi  sua  pietate  indulserat  ad  agendam  poeni- 
tentiam, ad  obtinendam  veniam,  ad  acquirendam  gra- 
tiam , ad  promerendam  gloriam.  Quasi  quoddam  mon- 
strum inter  filios  Dei  sto  , habitum  monachi , non 
conversationem  habens.  In  magna  corona,  et  ampla 
cuculla,  salva  mihi  omnia  existimo.  Tanquam  arbor  ste- 
rilis terram  occupo , et  velut  jumentum  vile,  plus  con- 
sumo quam  proficio.  Altiorem  alterius  locum  teneo , et 
nullius  officium  suppleo  : sed  sum  sicut  truncus  sine 
frondibus  et  fructibus.  Alii  me  pascunt  de  laboribus  ma- 
nuum suarum,  sicut  praebendarium  suum.  Ego  autem 
tanquam  pauper  et  miser , nec  clericum , nec  laicum 
gero.  Cantare  namque  et  legere  nequeo,  laborare  nescio : 
Sed  sum  opprobrium  hominum , pecore  vilior,  cadavere 
pejor.  Tolerabilius  enim  canis  putridus  fetet  hominibus, 
quam  anima  peccatrix  Deo.  Idcirco  taedet  me  vivere  : 
vivere  erubesco,  quia  parum  proficio.  Mori  timeo,  quo- 

niam  non  sum  paratus  : malo  tamen  mori,  et  misericor- 
diae Dei  me  committere  et  commendare,  quia  benignus 
et  misericors  est , quam  de  mala  mea  conversatione  ali- 
cui scandalum  facere.  Tota  namque  die  verecundia  mea 
contra  me  est , et  confusio  faciei  meae  cooperuit  me,  cum 
video  me  somnolentum  ad  vigilias,  tardum  ad  horas 
canonicas,  et  pigrum  ad  opera  manuum.  Alios  autem 
video  tam  strenue  et  devote  divinis  interesse  laudibus; 
alios  vero  ita  reverenter  et  alacriter  coram  Deo  assistere, 
et  eum  laudare  : ego  autem  compungi  ad  lacrymas  ne- 
queo; tanta  est  duritia  cordis  mei.  Cantare  non  libet; 
orare  non  delectat;  meditationes  sanctas  non  invenio  : 
tanta  est  sterilitas  animae  meae,  et  devotionis  inopia  quam 
patior. 

Heu  mihi ! omnes  in  circuitu  meo  visitat  Dominus,  ad 
me  autem  non  appropinquat.  Nam  alium  quidem  intueor 
singularis  abstinentiae ; alium  admirandae  patientiae ; 
alium  summae  humilitatis  et  mansuetudinis;  alium  mul- 
tae misericordiae  et  pietatis  : illum  in  contemplatione  fre- 
quenter excedere;  hunc,  pulsare  et  penetrare  coelos 
orationis  instantia ; aliosque , in  aliis  praeeminere  virtuti- 
bus. Omnes  considero  et  prospicio  ferventes,  omnes  devo- 
tos , omnes  in  Christo  unanimes,  omnes  donis  coelestibus 
et  gratia  affluentes,  tanquam  revera  spirituales  homines, 
quos  Deus  visitat,  et  in  quibus  habitat.  In  me  vero  nihil 
horum  invenio;  quoniam  declinavit  Dominus  in  ira  a 
servo  suo.  Inde  est  quod,  cum  alii  vigilant,  ego  dormio; 
quando  alii  cantant  in  monasterio , ego  huc  et  illuc  dis- 

curro  : quando  aiii  in  aliquo  secreto  loco  se  furantur  a 
colloquiis  hominum , ut  ibi  loquantur  cum  rege  Angelo- 
rum , ego  quaero  colloquia  hominum  : cum  alii  vacant 
lectionibus , ego  fabulis  et  verbis  otiosis  : quando  alii  dis- 
cutiunt et  dijudicant  semetipsos,  ego  judico  alios.  Aliis 
placet  communis  vita,  communis  disciplina,  et  commune 
studium  : et  mihi  placent  anguli  et  diverticula.  Sic,  sic 
ex  quo  peccare  potui , nunquam  a peccatis  et  malis  ope- 
ribus cessavi.  Peccatis  peccata  semper  accumulavi;  et 
peccata  quae  aliquando  operibus  implere  non  potui,  ma- 
lis voluntatibus  et  malis  desideriis  nunquam  perficere 
cessavi. 

Super  omnia  mala  delectatio  carnis,  quae  ab  ipsis  cuna- 
bulis semper  mecum  crevit , mihi  semper  adhaesit , nec 
adhuc  jam  prae  senectute  deficientibus  membris  me  dese- 
rit , multis  et  variis  modis  infelicem  animam  meam  ma- 
culavit, dissolvit,  captivavit,  et  omni  virtute  destitutam, 
inanem  et  debilem  reddidit.  Fateor  hujus  operis  nefarii 
immundis  recordationibus  me  saepe  esse  commotum  et 
incensum , ardores  non  modicos  et  inhonestos  passum : 
et  non  solum  mearum  delectationum  mala  memoria  et 
stultae  recordationes  mihi  nocuere ; sed  etiam  aliorum 
malefacta  mihi  narrata,  et  per  recordationes  sordidas  ad 
memoriam  reducta,  cor  meum  non  parvo  veneno  ini- 
quitatis maculavere.  Et  in  hoc  miserabiliter  miserabilis 
sum,  quia  non  tantum  doleo  quantum  dolendum  me 
cognosco ; sed  sic  securus  torpeo,  velut  quid  patiar  igno- 

Hoc  vero  mihi  est  omni  infelicitate  miserius,  quod  ita 
opere  perversus,  ore  pollutus,  corde  immundus  ad  altare 
accedo,  et  Christi  corpus  manibus  meis  pertractare  non 
pertimesco.  Accedo  elatus  ad  humilem,  iratus  ad  mitem, 
crudelis  ad  misericordem  : et  tamen  patitur  humilis  ela- 
tum, mitis  iratum,  crudelem  misericors.  Accedo  servus  ad 
Dominum,  non  amore,  sed  timore;  non  devotione,  sed  usu. 
Accedo  ad  Dominum  cujus  percussi  servum.  Ad  Patrem 
accedo,  cujus  occidi  filium ; percussi  verbo,  occidi  exem- 
plo : nec  tamen  pertimesco  Dominum,  nec  revereor  Pa- 
trem. Manens  in  turba  fratrum,  turbans  aliquos,  et  ab  ali- 
quo turbatus,  quandoque  accedo  ad  pacificum.  Appropin- 
quo etiam  talis  ad  osculum  pacis,  qui  prius  reconciliatus 
accedere  debuissem  ad  osculum  turbati  fratris.  Convincit 
me  reum  et  Dei  inimicum  mea  iniquitas;  peccatum  meum 
saepe  separavit  me  a Deo.  Idcirco  obsecro  te,  pater,  ut 
me  instruas,  quomodo  possim , aut  semper  stare  cum 
Deo  meo,  aut  redire , cum  ab  eo,  peccatis  meis  exigenti- 
bus, motus  fuero. 


VI 

De  cordis  instabilitate  confessio  pcenitentis , et  responsio. 

Solus  solitudinem  cordis  mei  ingredior,  et  cum  corde 
meo  paulisper  confabulor , ab  ipso  quaerens  de  ipso  et  de 
his  quae  circa  ipsum  sunt.  Cor  meum,  cor  pravum, 
vanum  et  vagum,  omni  volubilitate  volubilius  : de  uno 
in  aliud  vago  incessu  transit , quaerens  requiem  ubi  non 
est.  In  omnibus  enim  quae  videntur,  requiem  quae- 

sivi , et  veram  requiem  in  eis  invenire  non  potui.  Dein- 
de rediens  ad  me,  consistere  in  me  ipso  non  possum  : 
quoniam  mens  mea  valde  levis  , multumque  instabilis, 
vaga  et  profuga,  ubique  se  variat,  undique  tluctuat; 
quia  vult  et  non  vult  pigra,  consilia  mutat,  voluntates 
alternat,  similis  folio  quod  a vento  movetur  et  cir- 
cumfertur. Inde  est  quod  cogitationes  meae  vanae  et 
importunae  me  trahunt,  et  ducunt  modo  ad  forum,  modo 
ad  litigia  altercantium , nunc  ad  convivia  pinguium , 
nunc  ad  immunda  libidinum.  Modo  sordida  titillatione 
caro  inflammatur;  nunc  vero  foeda  cogitatione  animus 
sordidatur  : et  cum  confusionis  meae  caliginem  declinare 
volo , non  valeo.  Sic , sic  dum  me  diligenter  inspicio  , 
tolerare  me  ipsum  non  possum.  Non  est  enim  hora  diei, 
nec  momentum  temporis,  quo  Creatorem  meum  in  ali- 
quo non  offendam,  et  imaginem  suam  in  me  aliquo  modo 
non  obfuscem.  Vitam  meam  cum  diligenter  exploro, 
quotidiana  confessione  confiteri  non  possum  pessima 
vitiorum  germina,  quae  in  me  quotkbe  repullulant.  Ecce 
audisti,  pater,  abominationes  meas  malas  et  pessimas; 
et  adhuc  scias  multa  pejora  et  iniquiora  in  angulis  cor- 
dis mei  latere,  quae  ad  lucem  verae  confessionis  venire 
erubesco. 

Cum  per  pravas  ineptasque  cogitationes  vaga  mente 
discurris,  deceptoriis  spiritibus  tentandi  aditum  in  te 
aperis.  Et  ita  te  a Deo  separas,  quoniam  perversae  cogita- 
tiones separant  a Deo,  et  Spiritus  Sanctus  disciplinae 
effugiet  fictum , et  auferet  se  a cogitationibus  quae  sunt 

sine  intellectu.  Mens  vero  instabilis  inquieta , dum  sem- 
per  nititur  apprehendere  quod  appetit , desideriis  suis 
circumagitata  nunquam  requiescit.  Idcirco  in  uno  aeter- 
nitatis desiderio  immobiliter  debet  figi.  Peccata  autem 
tua  confiteri  non  erubescas  : quoniam  omnia  in  confes- 
sione lavantur;  et  nullum  peccatum  dimittitur,  nisi 
prius  confiteatur.  Prosequere  igitur,  et  si  ad  perfectam 
sanitatem  pervenire  desideras,  quidquid  conscientiae  sto- 
machum gravat,  totum  vomitu  purae  confessionis  evomere 
non  differas.  Virus  enim  vitiorum  , nisi  festinanter  eji- 
ciatur, prius  interiora  corrumpit;  deinde  ad  exteriora 
ebulliens , totum  corpus  occupat  et  maculat. 

VII 

Pergit  poenitens  aperire  conscientiam  et  statum  animae  suae. 

Quoniam  ^Egyptium  tuum  non  abominaris,  sed  foves 
et  instruis ; manifestabo  tibi , non  solum  peccata  action- 
num,  verum  etiam  cogitationum.  Audi  ergo  miseriam 
meam.  Saepe  veniunt  ad  mentem  meam  cogitationes 
innumerae , et  surgunt  affectiones  multae , et  sollicitant 
me  de  cura  corporis,  et  suggerunt  multa  de  usibus  neces- 
sitatis. Conveniunt  ibi  ad  consulendum,  veraciter  autem 
ad  decipiendum:  et  congregantur  consiliarii  multi,  et 
consiliatores  vani,  imo  deceptores  veri.  Congregantur 
autem  quasi  in  consilium  unum,  et  quasi  ad  quaerendum 
consilium  bonum , et  dantur  in  commune  consilia  mul- 
ta, sed  inutilia  et  vana;  quia  consilium  vanitatis  est,  et 
totum  eorum  consilium  de  vanitate  est.  Suadent  mihi 

sanguinem  minuere,  ut  possim  pausare,  et  lautiores 
cibos  sumere ; remanere  de  vigiliis,  ut  satis  possim  dor- 
mire. Consulunt  corpus  recreare  ne  deficiat,  carnem 
fovere  ne  tabescat,  abstinentiam  aliquantulum  relaxare, 
quieti  parumper  indulgere  : et  in  hunc  modum  agitur  de 
cura  corporis,  cura  superflua,  et  de  vanitate  ventilatur 
quaestio  vana,  et  super  hujusmodi  inutili  negotio  consu- 
mitur saepe  hora  una. 

Qui  carnis  suae  desideriis  non  resistit , et  motus  cordis 
sui  custodire  negligit;  ita  tandem  prava  consuetudine 
illigatur,  ut  postmodum  etiam  volens  eis  resistere  non 
possit.  Propterea  quoties  hujusmodi  consiliarios  improbos 
et  iniquos  in  unum  convenire  sentis ; non  eis  consentias, 
sed  illico  excute  te,  nunc  ad  orationem,  modo  ad  opera- 
tionem, saepe  autem  ad  meditationem  : nec  prius  cesses, 
donec  illi  evanescant.  Intuere  quomodo  Christus  stetit  in 
cruce;  considera  quomodo  morieris,  vel  ubi,  vel  quando : 
statue  te  ante  terrificum  tribunal  tremendi  judicis;  des- 
cende usque  ad  infernum  inferiorem , et  ibi  cerne  quo- 
modo pro  peccatis  suis  animae  puniuntur.  Talis  enim 
cogitatio  probatissimum  remedium  est  contra  turpes  cogi- 
tationes. 


VIII 

Confessio  poenitentis  de  cura  carnis , et  vitiis  gulae. 

Quoniam  verba  delictorum  meorum  audire  non  dedi- 
gnaris, sed  patienter  auscultas,  fateri  oportet  quod  ad- 
huc fatendum  est.  Cum  supradictis  consiliaris  iniquis  et 

iniqua  consulentibus  acquiesco,  et  eorum  consilia  li- 
benter recipio ; adsunt  subito  cogitationes  pravae,  assur- 
gunt affectiones  perversae  , multum  sollicitae,  sed  parum 
discretae,  quomodo  carnem  meam  delicatissime  foveam : 
quae  quantumcumque  suavissime  nutriatur  , semper 
caro  est.  Offerunt  mihi  infirmitorium ; sed  quoniam  turpe 
est  in  illo  diu  permanere,  equitandi  occasionem  quaerunt 
et  inveniunt.  Nec  mora , equi  parantur , cadi  implentur, 
hospitia  eliguntur,  et  ea  quae  sunt  necessaria  in  via, 
ligantur  et  parantur.  Yocor,  et  vocatus  venio.  Injungi- 
tur mihi  obedientia  illa  : ego  vero  metuens  ex  meo  deside- 
rio vilescere,  recuso  ore,  quod  corde  desidero ; acquiesco 
tanquam  coactus,  et  ideo  laetus  ascendo , et  iter  arripio. 
Proh  dolor  ! religio  relinquitur,  ^t  silentium  rumpitur  : 
hinc  inde  volant  verba  vana  et  inutilia,  forsitan  et  detrac- 
toria.  Sic  confabulando  saepe  consumitur  dies  integra. 
Venio  ad  hospitium,  assideo  ad  mensam,  apponitur  albus 
et  vinum  bonum , piscis  et  caseus , ova,  etc.  Interea  re- 
currit animus  meus  ad  fratres  qui  sunt  in  conventu,  et 
grave  est  mihi  ut  dissimiliter  ab  eis  reficiar;  et  epuler 
splendide , illis  aride  reficientibus : et  remordet  me  cons- 
cientia mea,  si  pro  faba  piscem,  si  pro  cepe  seu  milio 
caseum , si  pro  mica  gastellum  ad  refectionem  sumam ; 
si  vinum  bibam,  et  fratres  aquam. 

Gula  vero  exspectationis  impatiens , invitat  et  instigat 
ut  comedam  et  bibam.  Dicit  enim  : non  debes  esse  mo- 
lestus ei  qui  te  charitative  suscepit,  sed  ad  nutum  illius  te 
per  omnia  debes  habere,  et  monitis  illius  libenter  obedire, 

et  impensa  beneficia  cum  gratiarum  actione  percipere, 
quoniam  nihil  respuendum  est  quod  cum  charitate  offer- 
tur. Charitatis  est  ut  quod  ille  tibi  apponit , cum  ipso 
pariter  de  eodem  sumas  , ne  scandalisetur  si  viderit  te 
aliud  quam  se  comedere.  Ita  ergo  fac  ut  convenit,  com- 
munica et  participa  cum  hospite , sicut  scriptum  est : 
« Comedentes  et  bibentes  quae  apud  illos  sunt.  » Ego  vero 
his  persuasionibus  victus , communico  et  participo  cum 
hospite  et  pro  hospite.  Et  quoniam  de  alieno  ministratur, 
et  non  de  proprio,  incipio  mihi  esse  indulgentior , et 
manu  largior.  Prosequor  causam  pro  qua  veni  ad  men- 
sam. Nam  comedo  et  bibo  profuse,  sicut  mos  est : et  mul- 
tiplicantur fercula  et  pocula , donec  et  venter  gravetur, 
et  cerebrum  turbetur  fnec  arguitur  superfluitas,  quam 
excusat  hospitalitas.  Sic,  sic  mei  oblitus,  dum  gulae 
appetitum  sequor , oblivisci  mox  incipio  quid  faciant  fra- 
tres in  refectorio;  et  cadit  a memoria  faba , caulis,  panis 
durus  et  aquae  potus.  Sicut  fabula,  sic  est  vita  mea.  Timeo 
etiam  ne  egomet  sic  fabulando  fabula  efficiar,  si  sine 
bonis  operibus  inveniar.  Dicito  ergo  mihi  quid  debeo 
facere,  et  quomodo  possim  gulam  continere,  ne  tam 
parvi  bidelli  servus  efficiar. 

Gula  semper  est  in  pugna,  et  in  culpa.  Sive  manduces, 
sive  bibas , adest  illa  tecum  pugnatura  : si  bene  non  pu- 
gnas , certe  vinceris  ab  illa ; quse  cum  multis  pugnat,  et 
a paucis  expugnatur.  Tu  ergo  tanto  vehementius  illam 
expugna,  quanto  manifestius  illam  esse  expugnandam 
cognoscis.  Et  quoniam  ad  Dei  cognitionem  pervenire  non 

potes , nisi  per  cognitionem  tui;  iterum  atque  iterum 
discute  te  ipsum , si  forte  aliquid  in  te  lateat  quod  Deo 
displiceat.  Videre  enim  Deum  non  potes,  nisi  mundo 
corde  : nec  fiet  cor  jucundum,  nisi  prius  fiat  mundum 
ab  omni  contagione. 

IX 

Accusat  se  poenitens  de  confessionis  vitiis  et  de  invidia. 

Multa  habeo  adhuc  tibi  dicere , sed  confiteri  erubesco. 
Verumtamen,  quia  aliter  Deum  videre  non  possum, 
aperiam  tibi  cor  meum.  Fateor  quoniam  peccata  mea 
recogitare  neglexi,  et  ideo  multa  oblivioni  tradidi.  Cogni- 
ta autem  non  omnia  confessus  sum,  propter  multitu- 
dinem. Quae  vero  confessus  sum,  non  pure  sum  confessus 
propter  turpitudinem,  aut  omnino  celavi.  Quae  autem 
sive  bene , sive  male  sum  confessus , non  digne  flevi , 
propter  vetustatem , et  inveteratam  consuetudinem. 
Confessus  sum  cui  non  debui ; et  cui  confiteri  debui , 
celavi;  et,  quod  pejusest,  de  confessione  inanem  gloriam 
quaesivi.  Manifesta  vero  peccata  excusavi,  cum  de  illis 
convictus  fui,  vel,  quod  deterius  est,  defendi.  Culpam 
meam  prae  rubore  confusionis  palliavi.  Sic,  sic  peccatis 
peccata  seinper  accumulo,  et  vitam  meam  quotidie  cor- 
rigere dispono  : semper  autem  de  die  in  diem  differo,  et 
dum  hoc  in  futuro  fieri  propono,  fit  ut  illud  futurum 
semper  sit  futurum,  imo  fortassis  nunquam  futurum. 
Domine  Deus  meus , quandiu  ponam  consilia  in  anima 
mea  ? Quae  utilitas  in  sanguine  meo , dum  descendero  in 

corruptionem?  Non  est  vitium  cui  aliquo  modo  non  ser- 
vierim. Omnia  enim  contendunt  de  me,  cujus  potissi- 
mum videar.  Verumtamen  super  omnia  vitia , invidia 
me  persequitur.  Pestis  haec  ubique  me  torquet. 

X 

Propositum  poenitentis  de  seipso  diffidentis,  et  ad  Dei  familiaritatem 
anhelantis. 

Scire  vellem  qualis  ipse  sum,  sed  vix  de  me  ipso  vera 
discernere  possum.  Amor  namque  privatus , quem  erga 
me  ipsum  habeo,  aufert  mihi  verum  judicium  de  me 
ipso.  Idcirco  parum  mihi  credo  de  me  ipso,  utpote  ho- 
mini mendaci , timens  ne,  si  meipsum  judico,  mentiatur 
iniquitas  sibi.  Judicet  ergo  me  ille,  cui  omnia  nuda  sunt 
et  aperta : quem  fallere  non  possum , quia  sapientia  est ; 
nec  effugere,  quia  ubique  est:  neque  corrumpere,  quia 
justitia  est.  Ille  veniat  ad  me,  cujus  deliciae  sunt  esse 
cum  filiis  hominum  : qui  stat  ad  ostium  et  pulsat , para- 
tus introire,  si  ei  aperuero.  Intret  ergo  et  sanctificet  sibi 
sanctuarium,  quoniam  sanctus  est,  et  domum  ejus  decet 
sanctitudo.  Extirpet  vitia,  ordinet  cogitationes,  sanet 
affectiones,  mores  componat.  Nullus  ei  in  aliquo  resistat; 
ut  sit  in  pace  locus  ejus.  Utinam  nullus  hominum  esset 
mecum  exterius,  ut  familiarius  loqui  possem  cum  eo 
interius.  Ipse  enim  et  secretum  quaerit,  et  solitarium 
locum  diligit.  Fugiam  ergo  hominum  solatia  et  colloquia, 
ut  in  secreto  cordis  mei  Deum  habitatorem  habere  pos- 
sim. Valde  tamen  difficile  est  ab  exterioribus  ad  interiora 

mentem  revocare , et  ibi  permanere.  Nec  minus  difficile 
est  de  visibilibus  ad  invisibilia  penetrare , et  in  illis  diu- 
tius consistere.  Dura  sunt  haec,  et  multum  laboriosa,  sed 
valde  fructuosa.  Assuescam  igitur  sola  intima  cogitare , 
sola  interiora  diligere,  et  in  illis  permanere,  ut  possim 
audire  quid  loquatur  in  me  Dominus  Deus  meus.  Ecce 
adsum,  piissime  Domine  : tecum  sum,  intus  sum. 
Quandiu  in  exterioribus  occupatus  fui,  vocem  tuam  intra 
me  audire  non  potui.  Nunc  autem  reversus  ad  me,  in- 
gressus sum  ad  te,  ut  possim  te  audire,  et  tibi  loqui. 
Loquere  ergo,  misericordissime,  quia  audit  servus  tuus : 
loquere,  quia  paratus  sum  obedire.  Quidquid  jusseris, 
pro  posse  meo  libenter  devotus  implebo. 

0 anima  mea , Rex  angelorum  venit  ad  nos , et  hospi- 
tatus  est  nobiscum.  Laetemur  ergo  de  tanto  hospite  nos- 
tro corde  perfecto.  Demus  ei  gloriam  et  honorem,  quo- 
niam dignatus  est  visitare  servos  suos.  Epulemur  et  jucun- 
demur cum  eo  in  laetitia  et  exsultatione.  Delectemur  in 
eo  de  eo,  et  nullus  sit  ei  in  aliquo  molestus,  ne  in  ira 
recedat  a nobis , et  inducat  super  nos  maledictionem  pro 
benedictione.  Exhibeamus  ei  omne  servitium  charitatis, 
rogantes  et  deprecantes  ut  nobiscum  manere  dignetur. 
Si  vero  non  possumus  persolvere  et  totum  quod  debe- 
mus; saltem  nos  metipsos  humiliter  ei  subdamus  ad 
omnem  voluntatem  ejus.  Sit  haec  dies  solemnis,  in  qua 
Salvatorem  nostrum  in  hospitio  nostro  laeti  suscepimus. 
Nullum  membrum,  nullum  officium  ab  hoc  gaudio  ex- 
cludatur. Conveniant  ergo  in  unum  omnes  cogitationes 
t.  i.  33 

et  affectiones , diem  festum  celebrantes  in  omni  puritate 
et  sanctitate.  Nulla  se  aliena  cogitatio  interserat,  quae 
hujus  solemnitatis  gaudia  perturbet.  Oculi  mei  seroper 
ad  Dominum , per  quem  sum,  vivo  et  sapio ; nec  cessent 
lacrymis  pedes  ejus  rigare.  Audiant  et  intelligant  aures 
quid  in  nobis  ei  displiceat  vel  quid  ei  placeat ; quid  dam- 
net, vel  quid  approbet.  Delectetur  odoratus  illo  suavis- 
/ 

simo  odore  dulcedinis  ejus.  Odor  ejus  odor  vitae  aeternae , 
odor  totius  suavitatis  et  jucunditatis.  Repleatur  os  meum 
laude,  ut  cantem  gloriam  tuam,  altissime  Domine.  Sit 
meditatio  cordis  mei  in  conspectu  tuo  semper,  ut  te  pos- 
sim videre  per  fidem  et  contemplationem,  donec  merear 
videre  facie  ad  faciem.  Clementissime  Pater,  nihil  in  no- 
bis cesset  a laude  tua.  Benedic,  anima  mea.  Domino;  et 
omnia  quae  intra  me  sunt,  nomini  sancto  ejus.  Benedic , 
et  dic:  Gloria,  laus  et  honor  tibi  sit,  rex  Christe  Re- 
demtpor. 


INDEX 


RERUM  QUJ:  IN  TOMO  PRIMO  CONTINENTUR. 


Prooemium pag.  5 

Instructio  sacerdotis 7 

PARS  PRIMA. 

ORATIONES  PRO  MISSA. 

1°.  Ante  missam 21 

2°.  Post  missam 76 

PARS  SECUNDA. 

ORATIONES  PRiECLARiE  SANCTORUM  PRO  VARIIS  TEMPORIBUS  V1T.EQUE 
NECESSITATIBUS. 

Sancti  Joannis  Chrysosthomi  orationes 111 

Sancti  Augustini 118 

Pro  gratiis  Deo  agendis ibid. 

Ad  petendum  Dei  amorem,  et  delictorum  veniam 119 

Precatio  ad  Deum 120 

Invocatio  Dei  ad  morum  et  vitae  reparationem 125 

Ad  petendam  devotionem  inter  sacra 127 

Oratio  ad  sanctam  Trinitatem 128 

Ad  petendum  sanctum  amorem 131 

ORATIONES  EX  LIBELLO,  CUI  TITULUS  : LIBELLUS  PRECUM  DESUMPTAS . 

Oratio  sancti  Hilarii  ad  conservandam  fidem 132 

— sancti  Joannis  Evangelistae 133 

— sancti  Martini,  ad  petendum  auxilium  Dei ibid. 


— 516  — 

Oratio  sancti  Ambrosii 134 

— sancti  Hieronymi,  ad  obtinendas  virtutes ibid. 

— sancti  Ephrem,  ad  petendum  auxilium  divinum.  . . 136 

— sancti  Gregorii , pro  gratiis  Deo  agendis ibid. 

— sancti  Isidori,  pro  omnibus  Christianis 137 

Oratio  pro  familiaribus  nostris  et  defunctis 138 

Pro  qualicumque  defuncto 139 

Oratio  Eugenii  Episcopi 141 

Pro  invidia  hominum 142 

Ad  postulandam  remissionem  peccatorum ibid. 

Pro  iter  agentibus 146 

ORATIONES  EX  LIBRO  DE  USU  PSALMORUM  DESUMPTA. 

Praevia  monitio 147 

Ad  adorandum , gratias  agendum  et  petendum 150 

Ad  laudandum ibid. 

Poenitentiae  gemitus 152 

Confessio  peccatorum 153 

Supplicatio  virtutes  consequendi 155 

Pro  amore  coelestis  Patriae 159 

Confessio  SS.  Trinitatis 161 

Pro  custodienda  humilitate 162 

In  tentationibus  daemonum 167 

In  tribulationibus  variis 170 

Post  tribulationem  gratiarum  actio 171 

In  initio  diei 173 

Oratio  pro  se  et  aliis 174 

Pro  defunctis 176 

Orationes  ante  quietem 177 

ORATIONES  EX  SANCTI  JOANNIS  GUALBERTI. 

In  initio  diei,  surgendo 179 

Pro  universis  ecclesiae  gradibus 181 

ORATIONES  EX  LIBRO  DE  USU  PSALMORUM  DESUMPTA. 

Oratio  post  psalmos ibid. 

Oratio  quando  pro  aliis  psalmi  decantantur 182 

Pro  patre  et  matre  et  omni  parentela ibid. 

Pro  abbate  vel  congregatione 183 

Pro  omnibus  Christianis 185 

Pro  his  qui  eleemosynam  dederunt 186 

Confessio  majestatis  et  postulatio  veniae 187 


- 517  — 


Pro  cognitione  Dei,  et  pro  indulgentia  delictorum  et  peremp- 
tione diversarum  tribulationum 190 

Pro  confessione  peccatorum 192 

Alia  confessio 193 

Alia  confessio  valde  movens  ad  compunctionem ibid. 

Ad  petendum  puritatem  animae  et  virtutum  possessionem.  . . 196 

Oratio  ad  Crucifixum 201 

Alia ibid. 

Orationes  in  omnibus  horis 202 

ORATIONES  EXCERPTAS  EX  LIBRO  VETERI,  CUI  TITULUS  *.  OFFICIA 
PER  FERIAS. 

Oratio  in  tribulationibus 205 

Alia 206 

Pro  defuncto 207 

Confessio  peccatorum  post  acceptam  quietem 208 

Oratio  sancti  Benedicti  ad  petendum  gratiam  ad  Deum  diri- 
gendi omnes  animae  facultates  omnesque  corporis  sensus.  . 209 

Gratiarum  actio ibid. 

Pro  familiaribus 210 

Deprecatio  Gelasii  Papae  pro  universali  Ecclesia 212 

Oratio  sancti  Isidori  ad  petendam  charitatem 214 

Ejusdem  alia 215 

Sancti  Gregorii  Papae  ad  obtinendam  liberationem  ab  omni  malo.  216 

Sancti  Augustini  ad  petendum  misericordiam  Dei , et  sanatio- 
nem animae 218 

Sancti  Gregorii  ad  implorandam  Dei  misericordiam.  . . . 221 

Sancti  Gregorii  Papae  ad  implorandam  Dei  misericordiam  per 

merita  Christi  et  intercessionem  sanctorum 224 

Sancti  Hieronymi  ad  petendam  vitam  aeternam 225 

Ejusdem  gratiam  poenitentiae  implorantis 226 

Ejusdem  divinam  gratiam  et  charitatem  implorantis.  . . . 227 

Sancti  Columbani , ad  petendas  virtutes  et  omne  opus  bonum,  ibid. 

Sancti  Isidori  super  peccata  sua  gementis 228 

Pro  omni  populo 229 

Sancti  Ephrem  Dei  misericordiam  implorantis 230 

Contra  diabolum ibid. 

Oratio  Joannis  Fiscamnensis  abbatis  ad  petendam  gratiam  bene 

dirigendi 232 

Ejusdem  oratio  : desiderium  coelestium 234 

PRECES  SANCTI  PETRI  DAMIANI. 

1.  Ad  Deum  Patrem 235 


— 518  — 

2.  Ad  Filium 239 

3.  Ad  Spiritum  Sanctum 242 

4.  Ad  sanctam  Trinitatem 246 

5.  Ad  eamdem ibid. 

6.  Ad  eamdem 247 

7.  Ad  sanctam  Crucem 248 

8.  Ad  sanctam  Crucem ibid. 

ORATIONES  SANCTI  ANSELMl. 

1.  Ad  sanctam  Trinitatem 255 

2.  Ad  Deum  Patrem  per  merita  Filii  incarnati 261 

3.  Ad  Deum  contra  tres  inimicos,  inanem  gloriam,  invidiam 

et  superbiam 270 

4.  Cum  peccator  anxius  de  iniquitatibus  suis  eas  coram  Deo 

expandit 274 

5.  Ad  obtinendam  cordis  compunctionem  in  oratione.  . . . 278 

6.  Contra  desperationem 280 

7.  Confessio  peccatorum 285 

8.  Ad  Deum 287 

9.  Ad  Deum 288 

10.  Pro  vitiis  resecandis  et  virtutibus  obtinendis 289 

11.  Ad  virtutes  obtinendas 296 

12.  Laus  Dei  cum  gratiarum  actione  devota 297 

13.  Pro  parentibus  et  amicis 300 

14.  Ad  Spiritum  Sanctum 301 

15.  Ad  Christum  cum  recordatione  beneficiorum  ejus  et  huma- 

nae miseriae 303 

16.  Ad  Christum,  pro  gratia  lacrymarum  obtinenda.  ...  308 

17.  Ad  Christum,  cum  ardenti  desiderio  illum  solum  amandi.  313 

18.  Ad  Christum,  quem  sitit  et  esurit  anima  Christiana.  . . 318 

19.  Ad  Christum,  quando  dissolvi  cupis  et  esse  cum  Christo.  322 

20.  Ad  Christum,  ad  accendendum  in  se  amorem  Dei  et  Christi.  326 

21.  Ad  Christum,  oratio  servi  Dei  de  se  humiliter  sentientis.  331 

22.  Ad  Christum,  oratio  pcenitentis  divinum  auxilium  postu- 

lantis  332 

23.  Ad  Christum  pro  amicis ibid. 

24.  Ad  Christum  pro  inimicis 335 

25.  Ad  Christum,  cum  sacerdos  multum  timet  ne  officium 

altaris  , quod  gerit,  magis  noceat  quam  proficiat.  ...  338 

26.  Ad  Christum,  cum  sacerdos  diligenter  contemplatur  quam 

misericorditer  Redemptor  noster  naturam  nostri  limi  pro 
nobis  suscepit 343 

27.  Ad  Deum  et  ad  omnes  sanctos 348 


— 519  — 


28.  Oratio  devotissima  ad  Deum , in  qua  petitur  ut  varii 

dolores  Christi  nobis  applicentur 851 

29.  Ad  Christum 854 

30.  Ad  Christum  et  omnes  sanctos 355 

ORATIONES  AB  HUGONE  VICTOR1NO  COLLECTAE. 

1.  Invocatio  ad  Deum 357 

2.  Laus  Dei 358 

3.  Pia  Dei  invocatio 360 

4.  Orat  ut  dilatetur  domus  animae  suae,  etc 362 

5.  Coelestibus  bonis  perfrui  et  terrenis  malis  erui  desideranter 

orat 365 

6.  Amorem  suum  profitetur , ut  eum  crescere  faciat.  . . . 367 

7.  Spei  et  fiduciae  suae,  quo  constantiores  fiant,  memorat 

causas  et  argumenta 369 

8.  De  coelestis  gloriae  excellentia,  et  ejus  contemplatione  et 

modo  obtinendi  eam 371 

9.  De  requie  tuta  et  firma  in  vulneribus,  visceribus  et  morte 

Christi 374 

PARS  TERTIA. 

MENTIS  AD  DEUM  ELEVATIONES  PI^E  ET  DEVOTJJ.  — ORATIONES  SANCTO 
AUGUSTINO  ADSCRIPT.E. 

1.  Aspiratio  ad  cognitionem  et  amorem  Dei 377 

2.  Dei  ad  hominem  variae  habitudines 380 

3.  Hominis  miseria  et  fragilitas 383 

4.  Luminis  Dei  necessitas  et  imploratio 384 

5.  Miseria  nostra  a peccato 386 

6.  Peccatoris  miseria.  Sine  Verbo  nihil  esh 388 

7.  Amor  Dei  beneficiorum  ejus  intuitu  excitatur 390 

8.  Homo  creatura  dignissima.  Quando  Angelis  aequalis.  . . 392 

9.  De  omnipotentia  Dei.  Cur  nos  non  lapis,  arbor,  etc.  . . 395 

10.  Homo  insufficiens  ad  laudandum  Deum ibid. 

11.  Spes  salutis  nititur  bonitate  quae  creavit 397 

12.  Contra  concupiscentiarum  laqueos  oratio 399 

13.  De  admirabili  luce  Dei 401 

14.  Quod  Deus  inspiciat  opera  et  intentiones  hominum.  . . 403 

15.  Quod  homo  per  se  nihil  possit, 406 

16.  De  diabolo  et  tentationibus  ejus 409 

17.  Lucis  Dei  ad  eos  cavendos  necessitas 411 

18.  Ingratitudinis  mala.  Beneficiorum  Dei  descriptio.  . . . 414 

19.  Amoris  fervens  desiderium 417 

20.  Quod  omnia  serviunt  homini  ut  Creatori  serviat.  ...  418 


% 


— 520  — 

21.  Ex  bonis  temporalibus  colligitur  magnitudo  coelestium.  . 419 

22.  Consolatio  aeterna  non  est  speranda  cum  praesenti.  Dulcedo 

Dei  demulcet  amaritudinem  mundi 421 

23.  Aspiratio  ad  fruitionem  Dei 422 

24.  Quod  nihil  sine  Dei  gratia  possimus 423 

25.  Quod  voluntas  humana  sine  gratia  inefficax  sit.  . . . 424 

26.  Spem  sublevant  jam  praestita  Dei  beneficia 425 

27.  Quanta  Deus  praestet  homini  per  Angelos  custodes.  . . 428 

28.  De  praedestinationis  ac  praescientiae  Dei  mysterio.  . . . 430 

29.  De  altitudine  judiciorum  Dei 433 

30.  Anima  humana  unde,  quid  sit  et  a quo  beata 434 

31.  Quid  Deum  quaerendo  quaeramus.  Creaturarum  testimonia.  435 

32.  Quod  tenebrae  a nobis,  a Deo  lux  nostra 442 

33.  Dei  summa  majestas.  Lucis  amplioris  postulatio 444 

34.  Dei  ardens  desiderium.  Beatorum  quanta  felicitas.  Aspiratio 

ad  Patriam 446 

35.  De  gloriae  lumine.  Deum  videre  facie  ad  faciem  quid.  Visio 

haec  tota  beatitudo 450 

36.  Oratio  ad  sanctam  Trinitatem 453 

37.  Precatio  ardens  in  jugem  Dei  laudem 454 

ORATIONES  BEDjE  VENERABILIS. 

1 et  2 Oratio 459 

3.  In  laudem  Dei  pura  oratio 460 

Sex  formulae  orationis 463 

De  septem  verbis  Christi  in  Cruce 468 

INNOCENTII  PAPjE  DIALOGUS. 

Inter  Deum  et  peccatorem 470 

ORATIONES  SANCTO  BERNARDO  ADSCRIPT^. 

1.  Deplorat  homo  coram  Dei  miserias  suas 488 

2.  Pergit  accusare  et  deplorare  miserias  suas 491 

3.  Ulterior  accusatio  propriae  iniquitatis 494 

4.  Adhuc  gemit  et  plangit  coram  Deo  miserias 496 

5.  Confessio 500 

6.  De  cordis  instabilitate  confessio  poenitentis , et  responsio.  . 506 

7.  Pergit  poenitens  aperire  conscientiam  et  statum  animae  suae.  507 

8.  Confessio  de  cura  carnis,  et  vitiis  gulae 508 

9.  Accusat  se  poenitens  de  confessionis  vitiis 511 

10.  Propositum  poenitentis  de  se  ipso  diffitentis 512 


Vesontione,  ex  typis  viduae  Caroli  Deis. 


. \ 


v 


<0  /B£/\ 


Boston  College  Library 

Chestnut  Hili  67,  Mass. 


Books  may  be  kept  for  two  weeks  unless  a shorter 
period  is  specified. 

Two  cents  a day  is  charged  for  each  2-week  book 
kepl  overtime;  25  cents  a day  for  each  overnight 
book. 

If  you  cannot  find  what  you  want,  inquire  at  the 
delivery  desk  for  assistance. 

1082 


